
RIMANTAS MIKNYS 


ĮVADAS 


Mykolo Rėmerio Raudonojo dienoraščio puslapių metamorfozės: 
ar buvo „išduota“ Istorinė Lietuva? 


Pirmosios lietuviškos Dienoraščio publikacijos knygos' paskutiniuose puslapiuose 
M. Rėmerį palikome užvaldytą abejonių po 1919 m. balandžio Kauno misijos ne- 
sėkmės. 1919 m. birželį vis dažniau jo mintys sukosi apie grįžimą į Lietuvą. Tačiau 
viso to, kaip ir galutinio apsisprendimo peripetijų, tolesnių įvykių raidos aprašymo 
ir analizės, skaitytojo prašėme palaukti iki kitos Dienoraščio lietuviškos knygos pa- 
sirodymo. Ir štai ji, knyga, kuri sutampa su Romerio pavadinto Raudonojo dieno- 
raščio užbaiga. 

„Baigiu tą Lomžoje rašytą dienoraščio tomą - tą „raudoną knygelę“, kaip ją Liusė 
Roškovska vadindavo. Tomo pabaiga sutampa su mano pobūvio apygardos teisėjo 
poste Lomžoje pabaiga, kai jo pradžia sutapo su mano teisėjo tarnybos pradžia Lom- 
žoje. Dėl to šis tomas pelno lomžietiško titulą“ |žiūr.: 1920 m. kovo 15 d. įrašo pradžią]. 
Priminsiu, kad tomas Lietuvos mokslų akademijos bibliotekos Rankraščių skyriaus 
numeracijoje pažymėtas 26-uoju, o jo signatūra E. 138-2252. 

Tačiau yra ir dar vienas paaiškinimas, kodėl šią Dienoraščio lietuviškąją publi- 
kacijos versiją užbaigiame citatoje paminėtąja „raudonąja knygele“. Su ja, su lomžie- 
tišku jo gyvenimo laikotarpiu ir baigiasi Romerio dvejonės, skausmingi svarstymai, 
su kuo jam toliau tapti: su Lenkija ar Lietuva? 

Jau pirmuosiuose šios knygos Raudonojo dienoraščio puslapiuose aprašoma lie- 
pos 2-ąją prasidėjusi Romerio kelionė į Kauną bei patirti įspūdžiai, pastebėjimai. 
Kaune jis įsitikino, kad užėmus Vilnių, iš esmės negatyviai pasikeitė lietuvių po- 
žiūris į lenkus. Visi, net smulkūs pasienio incidentai buvo išpučiami, o gyventojai 
neabejojo, kad Lenkija greitai puls*. Vertindamas jų nuotaikas konstatavo, kad jie 
nepalankūs „lenkų kultūros broliams“. Dienoraštyje jis rašo: 


1 M. Romeris, Dienoraštis. 1918 m. birželio 13-o0ji-1919 m. birželio 20-oji. Vilnius: Versus aureus, 2007, p. 536. 
2. Žiūrėti publikuojamo Dienoraščio teksto 1919 07 05 ir 07 įrašą. 

„Didele dalimi pagrįstai skundžiasi Lenkija, įsitikinę, kad absoliuti Lietuvos, ypač 
Vilniaus, lenkų dauguma veikia prieš Lietuvą, kiekvieną Lietuvos lenką arba lenkų 
kultūros lietuvį jie laiko slaptu polonizmo agentu, pasislėpusiu priešu. Dėl to mes lai- 
komi antrarūšiais ir įtartinais piliečiais. Lietuvos spauda tokiais atvirai laiko net Lie- 
tuvos valstybės tarnautojus. Tokia pozicija yra ne tik bjauri, bet ir žeminanti. Dėl to 
skaudu tiems, kurie myli Lietuvą, ir daugelį jų tai stumia lenkų nacionalizmo link“ 

Kaune Romeris su mandagumo vizitu buvo pas prezidentą A. Smetoną. Matėsi 
su J. Šauliu ir D. Siemaszka (1878-1932). Liepos 9 d. Rėmeris toliau važiavo pirmuoju 
Lietuvos traukiniu, nes tik ką iš Vokietijos buvo perimtas geležinkelis. Dėl įvairių 
nepalankių aplinkybių kelionė į Bagdoniškį, paprastai trukdavusi kelias valandas, 
dabar jį sugaišino net penkias dienas. Dažnai teko keisti maršrutą, važiuoti aplinki- 
niais keliais, arba netgi eiti pėsčiomis. Dėl to pakeliui apsilankė Karolio ir Marijos 
Košciatkowskių dvare Pandėlyje, liepos 14 d. atvyko į Kavoliškio dvarą, kur rado se- 
serį ir daugumą namiškių. Susitikus po daugelio metų, džiaugsmas buvo neapsako- 
mas. Tačiau jį slopino Komorowskių šeimos ir jų kaimynų patirti tik ką pasibaigusio 
bolševikų valdymo košmaro įspūdžiai. Pas Komorowskius ir kitus dvarininkus, po 
klajonių grįžusius į savo dvarus, tvyrojo įtampa ir nerimas dėl ateities. Vis dar buvo 
neaiški padėtis fronte su į šiaurę nuo Kriaunų ir Antazavės Zarasų rajone tebesi- 
laikiusiais bolševikais, kita vertus, per Vokietijos okupaciją ir bolševikų valdymą 
nualintas dvarų ūkis. Be to, ten bendraudamas Rėmeris dar kartą įsitikino, kad be 
viso to dvarininkai bijo ir išaugusio socialinio valstiečių radikalizmo, ir „atmiešto 
priešiškumu lenkiškumui“ Lietuvos administracijos nacionalizmo“. Antra vertus, 
dvarininkai buvo skaudžiai nusivylę Lenkija, kuri „nebebuvo [...] senosios visuome- 
ninės tvarkos atrama ir ryžtingai nesipriešino jokiems revoliucijos vėjams. Labiau- 
siai juos žeidžia ir skaudina Lenkijos seimo agrarinė reforma.“ Jam pačiam reforma 
reiškė gilią socialinę permainą, kurios „esmė buvo naujos klasės atėjimas į valdžią“, o 
kartu ir „bajoriškosios Lenkijos kultūros saulėlydis“. 

Liepos 16 d., po daugiau kaip ketverių metų, Romeris atvažiavo į Bagdoniškį. 
Apimtas užplūdusių išgyvenimų jis rašė Dienoraštyje: 


3. Žiūrėti publikuojamo Dienoraščio teksto 1919 07 07 įrašą. 

4. Liepos 15 d. įraše jis pastebi, kad „dabar dvarininkai grįžę į dvarus [...] nesijaučia ramiai, nes samdiniai yra 
užsikrėtę bolševikų idealais ir nelengvai paklūsta anksčiau galiojusiai ūkinei drausmei, be to, dvarininkus gąs- 
dina visuomenės radikalizmas, kuris ryškus ir kariuomenėje, ir tarp naujosios Lietuvos valdžios tarnautojų“. 

5. 1919 m. liepos 10 d. po audringų debatų viso labo vieno balso persvara (183-182) valstiečių grupuotės 
balsavo už žemės reformos įstatymą, kuriame buvo apibrėžti būsimos žemės reformos principai. [Z.Solak, 
Tarp Lenkijos ir Lietuvos. Mykolo Rėmerio gyvenimas ir veikla (1880-1920 metai). Vilnius: LII leidykla, 
2008, p. 337]. 

6. Žiūrėti publikuojamo Dienoraščio teksto 1919 07 29 įrašą. 

„Vėl pasveikinau gimtuosius namus ir Papą, kurio nemačiau tiek pat metų. Per 
Bagdoniškį prasiautė karo audros, Rusijos, Vokietijos okupacijos ir bolševikų valdy- 
mas, bet čia beveik niekas nepasikeitė. Tebestovi visi pastatai, sudegė tik vienas flyge- 
lis, vietoj kurio pastatytas mažas namelis. Tik visur truputį daugiau netvarkos, viskas 
šiek tiek pasenę ir labiau apleista, visas dvaras truputį sulaukėjęs, užtat augalai veš- 
lesni, medžiai tankiau suaugo.” 

Susitikimas su tėvu, su kuriuo pastaraisiais metais santykiai nebuvo itin geri, 
namas beveik nenukentėjo. Tik buvo sunaikinta dalis jo sukauptų knygų, doku- 
mentų ir laiškų. Tai padarė per karą Bagdoniškyje apsistoję vokiečių kariai, kurie 
gyveno jo kambaryje. Laimė, kad bolševikai čia niekada negyveno. Bet viso dvaro 
būklė buvo apgailėtina. Jis rašo: 

„Matydamas, kad Bagdoniškio niekas nevaldo, o visas ūkis paliktas Apvaizdos ir 
samdinių valiai, kad Papa jau visai nepajėgia valdyti dvaro, galiu tik stebėtis, kad dar 
šis tas, nors sunkiai, bet veikia, ir kad ne viskas išvogta. Kad ir ką Papa kalbėtų apie 
mūsų liaudį ir samdinius persmelkusį bolševizmo užkratą, jų neapykantą dvarams, 
reikia pripažinti, kad tik dėl samdinių doros arba jos likučių dvaras šiaip taip laikosi 
ir kažkas jame dirbama.“ 

Bagdoniškyje Romeris viešėjo trumpai, tik penkias dienas. Deja, paskutinė die- 
na, liepos 20-oji, sekmadienis, baigėsi labai liūdnai. Tą dieną jis su tėvu nuvažiavo į 
Kriaunas mišių, kur įvyko nemalonus incidentas. Kunigui pradėjus lietuviškai, o ne 
lenkiškai skaityti Evangeliją, pasipiktinęs senasis Mykolas Kazimieras Römeris protes- 
tuodamas išėjo iš bažnyčios. Pasak Mykolo, tėvo interpretuotėje lenkiškos Evangelijos 
nebuvimas „piktybiškai pamynė lygias parapijiečių bažnytines teises ir sąmoningai pa- 
mynė lenkiškumą“*. Tokie tėvo pareiškimai Mykolui nebuvo naujiena. Tėvas jau nuo 
seno konfliktavo su vietos kunigais pirmiausia dėl lietuvių kalbos plitimo klausimų. 
Bet Mykolui tikrai neatrodė, kad lietuvišku Evangelijos skaitymu siekiama kažką pa- 
demonstruoti. Jis lietuviškus pamokslus laikė „savaime aiškiu dalyku, kadangi visi pa- 
rapijos katalikai yra gryni lietuviai, o keli lenkai, tokie kaip Papa, arba save lenkais lai- 
kantys, moka liaudies kalbą““. Kalbant apie šios istorijos tęsinį pažymėtina, kad, šalia 
to, tėvas pakeliui iš Kriaunų pradėjo jį nepagrįstai kaltinti dar ir dėl piniginių reikalų, 
susijusių su tam tikromis senomis šeimos istorijomis. Pažemintas tuo, kad kartu važia- 
vusi pažįstama girdėjo visa tai, Romeris ilgai tylėjęs neišlaikė ir, staiga išlipęs iš vežimo, 


7. Žiūrėti publikuojamo Dienoraščio teksto 1919 07 16 įrašą. 
8. Žiūrėti publikuojamo Dienoraščio teksto 1919 07 17 įrašą. 
9. Žiūrėti publikuojamo Dienoraščio teksto 1919 07 20 įrašą. 
10. Ten pat. 

pėsčias nuėjo į Bagdoniškį". Net neužėjęs į namus atsisveikinti su tėvu, o tik paprašęs 
tarnų, kad jo daiktus nusiųstų į Kavoliškį, iš ten kitą dieną jis išvyko atgal į Lomžą. 
Apsilankymas Lietuvoje, gimtajame Bagdoniškyje, nors ir pasibaigęs itin nesėk- 
mingai, buvo vienas iš jo gyvenimo lūžių, galutinai nulėmusių grįžimą į gimtinę“. 
Dienoraštyje Romeris rašė: „Man Lietuva visada buvo ir yra gyvenimo ir veiklos cen- 
tras, prie kurio esu lemtingai prisirišęs: Lietuva yra jos liaudies, visuomeninės ir tau- 
tinės problemos. Be jos mano gyvenimas tampa iliuzija ir vegetavimu“s. Žinojo, kad 
nebegalima atidėlioti apsisprendimo. Jis rašė: „Pats jaučiu, kad nebūdamas gimtinė- 
je nusikalstu, paneigiu, beveik išduodu savo praeitį ir tą pilietinę tradiciją, kuri kyla iš 
mano ankstesnių gyvenimo darbų.“* Lomžoje kasdien vis labiau stiprėjo jo apsispren- 
dimas grįžti. Jeigu kartais ir susvyruodavo, greičiau dėl to, kad mėgo savo darbą 
ir, kaip prisipažino, turėjo „konservatyvių polinkių“ ir „nenorėjo atsisakyti įpras- 
to gyvenimo būdo ir darbo“. Žinoma, jis suvokė, kad Lenkijoje su savo gabumais 
lengvai galėjo be protekcijų padaryti karjerą, o plačiausios galimybės jam atsivertų 
atvažiavus į Vilnių“. Bet apsisprendė grįžti į Lietuvą, nors suprato, kad viską reikės 
pradėti nuo pradžių. Jis numatė ir tai, kad dėl jo lenkiškos kultūrinės tapatybės ke- 
lias į karjeros aukštumas Lietuvoje jam gali būti užkirstas arba apsunkintas". 
Rimta paskata grįžti buvo ir kunigo J. Tumo-Vaižganto paakinimas. Romeris, 
siųsdamas pastarajam kaip redaktoriui Vilniuje leidžiamo dienraščio Nepriklausomo- 
ji Lietuva prenumeratą, užsiminė apie savo ketinimus grįžti į Lietuvą. Netrukus su 
laikraščiu jis gavo atviruką, kuriame perskaitė: „Sveikinu Pong Pilietį, grįžtantį tikrai 
padėti kovoti už nepriklausomybę, o ne veikti prieš ją. Visada Jus gerbiantis J. Tumas.“ 


11. 1919 07 21 Dienoraštyje jis rašo: „Tėvas tuo smarkiau ir labiau įsitikinęs priekaištauja, kuo nuolankiau jo 
klausau. [...] Aš dar nuo vaikystės giliai instinktyviai prieš Papą jaučiuosi nuolankus ir nedrąsus, net šiek 
tiek jo bijau.“ 

12. Kaip tik apie tai jis rašė 1919 10 19 laiške L. Abramowicziui: „Nei akimirkai nepajėgiau numalšinti 
gimtinės ilgesio, kuris kartu buvo mano sąžinės ir mano pilietinės pareigos balsas. Pagaliau per liepos mėn. 
atostogas Kaune ir Bagdoniškyje apsisprendžiau grįžti į Lietuvą“, Listy Michała Rėmera do Ludwika Abra- 
mowicza z lat 1908-1938., cz. 2 [Opracowanie Z. Solak]. Rocznik Biblioteki Naukowej PAU i PAN Krakowie. 
Rok XLV (2000), s. 324. 

13. Žiūrėti publikuojamo Dienoraščio teksto 1919 08 01 įrašą. 

14. Ten pat, 1919 07 27. Jis pastebi: „Dabar grįšiu ir grįžęs tuoj pat įsitrauksiu į krašto gyvenimą ir reika- 
lus. Nesvarbu, ar santykiai klostysis taip, kaip aš trokštu“. Ten pat, 1919 08 10. 

15. Ten pat, 1919 07 30. 

16. „Vilniuje mane priimtų išskėstomis rankomis, nes būčiau tenykštės politikos koziris, šis koziris būtų 
pats mano vardas, kurį galėčiau brangiai parduoti siekdamas karjeros“, - rašo Romeris 1919 08 01 savo Die- 
noraštyje. 

17. Jis samprotauja: „Gali būti, kad dirbant Lietuvos teisėtvarkoje ir būnant valstybės tarnautoju Kaune 
man bus sunkiau pasiekti tai, kas paprastai vadinama karjera, nes, nepaisant teorinio tautų lygiateisiškumo, 
lenkų kultūros pilietis turbūt visada bus žemesnis už tikrą lietuvį, bent jau jeigu ši valstybė bus tautinė ir 
sukurta etninių lietuvių gyvenamoje teritorijoje“. Ten pat, 1919 08 o1. 

18. Ten pat, 1919 08 22. 


Šie žodžiai jam buvo svarbūs, nes juos rašė žmogus, su kuriuo kažkada daug ginčijosi: 
dabar tai reiškė, kad jis neprarado lietuvių pasitikėjimo. To truputį bijojo, nes balan- 
džio mėn. dalyvaudamas misijoje Kaune patyrė, kad jo tarnybai Lenkų legionuose irgi 
ne visi pritarė“. Tiesa, jau Kaune lietuviai bičiuliai jį kalbino grįžti kaltindami, kad 
tokiais svarbiais gimtinei momentais „tarnavo Lenkijai“, bet tai buvo tik jį gerai paži- 
nojusių ir jo idėjas supratusiųjų nuomonė. Dar labiau jį padrąsino 1919 m. gruodžio 6 d. 
gautas Mykolo Biržiškos laiškas, pranešęs, kad reikalas sutvarkytas, nes teisingumo 
ministras Liudas Noreika Rėmeriui garantavo Apygardos teisėjo vietą. Biržiška ragino 
kuo greičiau važiuoti tiesiog į Vilnių, nes į Kauną reikia ilgai laukti leidimo. Tačiau 
neramino sesers E. Komorowskos laiškas iš Kavoliškio, kuriame krašto padėtis buvo 
nupiešta pačiomis juodžiausiomis spalvomis*?. Dėl to Dienoraštyje jis nuogąstavo: 

„Nesu įsitikinęs, kad Lietuvoje, į kurią grįžtu, mane supras ir nepradės nepasi- 
tikėti, o gal net aiškiai nekęsti už tai, kad nesu tikras lietuvis ir vis dar noriu būti 
Lietuvos lenku. Taigi į Lietuvą grįžtu kaip jos pilietis, o ne renegatas. [...] Esu lenkas, 
teisėtas Lietuvos pilietis, Lietuvos „krajovcas“, o ne Lenkijos „kresovcas“. [...] Lenkai 
ant manęs pyks, kad įstojau į tautinės Lietuvos politinės santvarkos gretas, o lietuviai 
manęs nelaikys lenkų tautybės renegatu, gryno kraujo lietuviu. Šiuo požiūriu lieku 
vienišas. O visgi grįžtu, nes mane šaukia sąžinės balsas, o savo praeityje skelbta idėja 
visada tikėjau ir, nors šiandien viskas nukreipta prieš ją, tebetikiu.“* 

"Tokiam ryžtingam žingsniui jį drąsino susirašinėjimas su tokiu pat vienišu sielos 
broliu Juozapu Albinu Herbačiausku. Be to, ir paūmėjusi tėvo liga bei rūpestis dėl be 
šeimininko likusio Bagdoniškio dar labiau lenkė Rėmerį prie apsisprendimo grįž- 
ti. Kaip rodo paskutiniai „raudonosios knygelės“ puslapiai, kovo mėnesį, oficialiai 
atsistatydinęs ir perdavęs teisėjo pareigas įpėdiniui, ėmėsi atsisveikinimo vizitų pas 
pažįstamus ir bendradarbius, per kuriuos įsitikino, kad Lomžoje buvo vertinamas 
ir mėgstamas. Ir paskutinėmis dienomis jį užplūsdavo įvairūs jausmai. Prieš pat 
išvažiuodamas Dienoraštyje rašė: „Visgi man šiek tiek neramu grįžimo akimirką, bet 
šio nerimo nekeisčiau į teisėjo darbo Lomžoje ir Lenkijoje ramybę.“ 

Šis trumpas chronologinis publikuojamo lietuviškąja versija Dienoraščio teksto 
perpasakojimas nusako, paaiškina konkrečias apsisprendimo etnografinės Lietuvos 
naudai aplinkybes, priežastis. Beje, o kaip atrodo Romerio poelgis iš jo idėjinių nuos- 
19. Jam atrodė, kad labiausiai per misiją Kaune save nuvertino J. Vileišio ir M. Sleževičiaus akyse. Žiūrėti 
publikuojamo Dienoraščio teksto 1919 12 12 įrašą. 

20. Žiūrėti publikuojamo Dienoraščio teksto 1919 11 27 įrašą. Pažymėtina, kad po POW sutriuškinimo ir 
vadinamojo Seinų sukilimo 1919 m. rudenį vėl paaštrėjo Lietuvos politika lenkų mažumos atžvilgiu, [K. Bu- 
chowski, Polacy w niepodległym państwie litewskim 1918-1940. Bialystok 1999, s. 73-77]. 

21. Žiūrėti publikuojamo Dienoraščio teksto 1919 12 09 įrašą. 


22. M. Romer, Dziennik, t. 27, Lietuvos mokslų akademijos biblioteka, Rankraščių skyrius (toliau - LMAB) 
F. 138-2253, 1920 03 19. 

tatų? Istorikas Č. Laurinavičius yra pastebėjęs, kad atsikėlęs į Kauną, dalyvaudamas 
aktyvioje valstybinėje ir švietėjiškoje veikloje, rašydamas fundamentalius veikalus 
teisės teorijos klausimais“, Romeris stengėsi pagrįsti Lietuvos tautinės valstybės su 
Vilniumi teisėtumą, racionalizuodamas Lietuvos valstybės pagrindus. Jo nuomone, 
„būtent tokia Lietuva - etnografinė su Vilnium - būtų buvusi neišvengiamai visuoti- 
nai pripažinta, jeigu būtų vadovautasi protu ir gera valia.“* Norom nenorom kyla 
klausimas, kokia šio kardinalaus politinės minties posūkio logika? Juk imta ginti tai, 
kas buvo priešpriešinta jo išpuoselėtai Istorinės Lietuvos valstybingumo koncepcijai, 
t. y. imta prieštarauti pačiam sau. Kodėl ir ar tikrai taip? Ką reiškia jau pateiktoje ci- 
tatoje išsakyta mintis: „O visgi grįžtu, nes mane šaukia sąžinės balsas, o savo praeityje 
skelbta idėja visada tikėjau ir, nors šiandien viskas nukreipta prieš ją, tebetikiu“? 

Prisiminkime, kad žlugus 1919 m. J. Pilsudskio programai, Romeris birželio 
3 d., perrašytame į Dienoraštį laiške Mieczystawui Niedzialkowskiui, Vilniaus lai- 
kų veiklos geram pažįstamam, tuo metu jau Lenkijos Seimo atstovui, konstatavo, 
kad Istorinės Lietuvos valstybingumo koncepcija patyrė bankrotą. Jis nurodė, kad 
Pilsudskio sumanymai sutapo su jo siekiais, jo koncepcija. Tačiau Lenkijos seimo 
aneksionistinė nuostata dėl Istorinės Lietuvos jį įtikino, kad jos nepasiseks realizuo- 
ti, nes veikiama yra vulgaraus masių maksimalizmo dvasia. Šią koncepciją žlugdo 
Lenkijos militarizmas, nacionalizmas. Anot jo, „ši vulgari maksimalistinė politika 
šaiposi iš bet kokio taurumo ir proto; jai tiesa yra tik jos noras. Pakeliui sutikusi tą, 
kas jai priešinasi, arba jį sutryps ir nukenksmins, arba palenks savo pusėn, kaip pri- 
vertė paklusti gražią ir gilią Pilsudskio mintį. 1919 m. spalio 19 d. laiške Ludvikui 
Abramowicziui rašydamas apie savo apsisprendimo motyvus vykti gyventi į Kauną 
jis nurodė: „Tą pačią valandą, kai tik netekau vilties įgyvendinti lietuvišką J. Pilsuds- 
kio programą, kuri, tiesą sakant, išreiškė ir mano idealo esmę, nutariau pasitrauk- 
ti...“ Ir Lenkija, ir Lietuva organizavosi visų pirma kaip valstybės, integruojančios 
individus į tautines visuomenes. Istorinės Lietuvos koncepcija, kuri iš esmės buvo 
kuriama problemoms dėl LDK suirimo spręsti arba bent joms švelninti, šiomis są- 
lygomis prarado prasmę. 

Jau per vizitą į Kauną Romeris įsitikino, kad lietuvių formuojamas valstybinis 
organizmas yra pavyzdys, kaip reikia valstybiškai jungti ir organizuoti žemes, buvu- 
sias LDK erdvėje. Į šias žemes, kurios istorijos bėgyje tapo tik pasyvia, išsibarsčiusia 
geografine samprata kaip į skanų kąsnelį pretendavo kaimyninės valstybės Rusija ir 

Lenkija”. 1920 m. sausio 21 d. laiške J. Tumui Romeris apibūdino „Kaune kuriamą 
Lietuvą“ kaip gyvenimo ir kūrybos simbolį, kaip potencialų veiksnį, kuris „anksčiau 
ar vėliau savo kūryba apims visas LDK žemes“.** Patyręs Lenkijos aneksionistines už- 
mačias ir toliau neabejodamas tokiomis pat iš Rusijos pusės, Romeris manė, kad tik 
„jauna buvusiose LDK žemėse lietuvių kuriama valstybė yra pirmas aiškus gaivinančių 
liaudies masių sukurtas simbolis... Ne Rusija ir ne Vokietija ar Lenkija - bet ji ..“* Jis 
kaip neginčijamą vertybę akcentavo jau egzistuojantį Lietuvos valstybingumą, atkurtą 
pasiremiant ne tautos - populi (politinės tautos), bet nacionalinės (etninės) tautos 
principu. Jis kartą yra pabrėžęs, kad „bet kokia Nepriklausoma Lietuva yra nepri- 
klausomybe ir individualumu apjungtos visos Lietuvos žemės /LDK - R. M./“? 

Taigi Romeris ne tik 1937 m. išleistose Lietuvos konstitucinės teisės paskaitose”, bet 
ir anksčiau, 1919 m., skirtingai nei kiti Lietuvos lenkų demokratai teigiamai vertino 
nuveiktą Lietuvos Tarybos darbą, nors ir nesutiko su nacionalistinėmis jos veiklos 
apraiškomis. Jis neigė ypač tarp Lenkijos politikų paplitusią nuomonę dėl nacionalis- 
tinių Tarybos orientacijų, jos germanofiliškumo, vokiečių politikos įrankio įvaizdžio”. 
Rėmeris teigė, kad tai buvo tuo metu vienintelis galimas kelias, kuriuo buvo įmanoma 
vaisingai siekti tikslo „...iš tikrųjų kitokia Lietuvos valstybė kitų, vadinasi, ne lietuvių, 
ir negalėjo būti kuriama, nes tiktai iš tautinio lietuvių judėjimo [pabraukta R. M.) jos 
idėja ir kilo, o jei kiti imtų ką kurti, tai jie savo socialiniais tikslais ir savo nusistatymu 
kurtų ne Lietuvos valstybę, bet kitokią politinę konstrukciją“. Tokia Lietuvos valstybė 
buvo epochos išraiška, to meto nulemta būtinybė. Tai Romeris yra ne kartą pabrėžęs 
ir savo publicistikoje, ir Dienoraštyje?“, ir moksliniuose darbuose“. 

Aiškindamas modernios valstybės raidą Romeris atkreipė dėmesį į tai, kad be- 
veik visi žymiausieji XIX amžiaus, ypač antrosios jo pusės ir XX amžiaus įvairių 
valstybių gyvenimo faktai rodo, kad daugelis valstybės teorijos koncepcijų buvo 
paženklintos nacionalizmo“. Nacionalizmas plito Europoje. Tai buvo judėjimas, 

kuriuo nacionalinės tautos stengėsi užvaldyti valstybę ir paversti ją tarnauti sau. 
Kylant nacionalizmui, plėtėsi ir tautiniai judėjimai, sukėlę senųjų valstybių nacio- 
nalteritorinės reformos procesą. Teritorinis valstybinis junginys virto nacionalte- 
ritoriniu?. Ryškiausi buvo italų ir vokiečių valstybių susikūrimo, Austrijos ir Ven- 
grijos, Rusijos reformavimo pavyzdžiai“. Valstybė virto „tautos sindikatu“, tautos 
organizacine forma.” Antra vertus, nacionalistiniai judėjimai, spręsdami valstybės 
problemą, ne tik pavertė valstybę teritoriniu junginiu, bet ir „teritorizavo“ nacio- 
nalines tautas. Valstybė virto vienos tautos namais, kitoms paliekant tik įnamio 
statusą“. Kaip pastebėjo Romeris, kitos tautos, išskyrus kelias privilegijuotąsias, pa- 
siekdamos savo tautinio (nacionalinio) valstybinio idealo, turėjo įrodyti „darbu ne 
tiktai savo pasiryžimą, bet ir sugebėjimą sukurti nacionalinėse teritorijos sienose 
savo nacionalinę valstybę.“ Lietuva jam buvo vienas ryškiausių tokių pavyzdžių. 
„Jeigu, pavyzdžiui, Didžiojo Karo padarinių tarpe mūsų tapo laimėta nepriklausoma 
Lietuvos valstybė, tai nėra ir negali būti mažiausios abejonės, kad ši valstybė yra ne 
kieno nors dovana, ne nacionalinės teoremos kieno nors padarytas išsprendimas, bet 
Lietuvių nacionalinės tautos laimėjimas, gyvas jos jėgų vaisius.“ Pagal jį „faktinė 
lietuvių tautinio judėjimo jėga jos santykyje su kitomis veikiančiomis šią teritoriją 
nacionalinėmis jėgomis“ lėmė Lietuvos tautinės valstybės konkretų įgyvendinimą. 

Kaip žinoma, Rėmeris buvo demokratinių idėjų šalininkas, propaguotojas, su 
jomis jis siejo visuomenės progresą, LDK žemių ateitį. Dar knygoje Litwa“ 1908 m. 
jis įrodinėjo, kad lietuvių judėjimas esąs natūralus ir demokratiškas, o to judėjimo 
aspiracijos - racionaliai pagrįstos“. Čia reiktų prisiminti, kad ir Istorinės Lietuvos 
valstybingumo koncepciją Romeris grindė krašto demokratijos principais. Lietuvių 
tautinio judėjimo kaip stipriausio demokratinio veiksnio padedamas jis tikėjosi su- 
žadinti panašius baltarusių ir lenkų judėjimus. Anot jo, klasikinė demokratija turė- 
tų padėti susiformuoti Istorinės Lietuvos pilietinei visuomenei. 

Rėmeris ne kartą pažymėjo, kad po 1919 m susiformavusios aplinkybės padėjo 
šiuolaikinei demokratijai kurti tik tautines valstybes“, o tokį sugebėjimą buvusiose 

LDK žemėse kol kas teparodė vieni lietuviai“. Tad negali būti verdikto dėl valstybės 
pobūdžio, „kai valstybė, anot Romerio, pati susiformuoja iš demokratinių ir liaudi- 
nių pagrindų“. 

Lietuvos tautinės valstybės teisėtumas Rėmeriui nekėlė jokių abejonių. Tačiau 
net ir tautinės valstybės realijų padiktuotoje vertybių skalėje jo akademinė pozici- 
ja liko ne tautinės, o klasikinės demokratijos pusėje“. Dirbdamas lietuvių politinio, 
teisinio švietimo darbą, Romeris daug jėgų padėjo, kad tautinėje Lietuvos valstybėje 
būtų kuriama ne sociokratinė tauta, t. y., kai valstybė pajungiama vienos tautos in- 
teresams, o tauta - populus (politinė tauta), kai valstybė atstovauja vienodai visiems 
jos teritorijoje gyvenantiems tautiniams junginiams. Jis buvo už tai, kad būtų su- 
kurta ne nacionalizmo principais besitvarkanti visuomenė, o demokratinė, pilietiš- 
kumu besiremianti visuomenė. Dar 1919 m. gegužę jis manė, jog lietuviai dėl savo, iš 
esmės vakarietiškos arba demokratinės, prigimties buvo pasirengę kurti demokrati- 
nę visuomenę, bet akivaizdus Lenkijos ir Vilniaus lenkų siekis viešpatauti Lietuvos 
ir Baltarusijos žemėse su Vilniumi trukdė ir kreipė juos į siaurų etninių kultūrinių 
interesų, poreikių, vedančių į nacionalizmą, gynimą“. Principingai šią savo poziciją 
jis gynė ir 1939-1940 m., kritikuodamas oficialią Lietuvos valdžios vykdytą politiką 
Vilniuje ir Vilniaus krašte, susigrąžinus šias teritorijas Lietuvai. Romeris pasisakė 
prieš prievartinę (valstybinę) lituanizaciją, pirmiausia lietuvių etninių kultūrinių 
interesų gynimą, jų pozicijų įtvirtinimo Vilniuje siekį, kuris trukdė lietuvių poli- 
tikams suprasti įjungtos daugiatautės teritorijos specifiką ir sėkmingai spręsti šio 
krašto integravimo į Lietuvos valstybę problemą“. Tokia dvasia atsispindi ir minėto- 
se studijose, skirtose Lietuvos konstitucinės teisės, tautinių mažumų teisinės apsau- 
gos problemų analizei. 

Rėmeris gana aiškiai pasisakęs dėl modernios - tautinės - Lietuvos valstybės 
istorinių ryšių su LDK, dėl Istorinės Lietuvos tradicijų perimamumo. „Mano su- 
pratimu, - rašė Romeris, - tai mūsų nepriklausomos Lietuvos tąsa. (Ne tas pats kaip 
Prancūzija, Ispanija, Didžioji Britanija ar net Lenkija). “** Iš esmės reikia sutikti su 
istoriko Č. Laurinavičiaus nuomone, kad Rėmeris nepriklausomą Lietuvą laikė 
valstybe, nutraukusia ryšį su pilietine tradicija, vadinasi, kuriančia naują tradiciją. 
Tuo tarpu dėl Lenkijos Romeris manė, kad šiai daugiau ar mažiau pavyko išsaugoti 

perimamumo ryšį, ir todėl jai prijautė daugelis istorinės tradicijos auklėtinių iš 
Lietuvos”. Tačiau Romeris visiškai neatmetė modernios Lietuvos pretenzijų būti 
LDK tąsa. Pažymėdamas, jog lietuvių tautinis atgimimas turėjo istorinių ambicijų 
šią tąsą išlaikyti ir „Lietuvą ne kaip naująjį kūrinį statyti, bet kaip tik ją atstaty- 
ti, atgaivinti“, jis kaip vieną iš tokių ambicijų apraiškų nurodė „Istorinės Lietuvos 
sostinės Vilniaus reikalavimą, jungimą su politiniu Lietuvos atstatymu.“* Vilnių 
Rėmeris laikė svarbiausiu ir pagrindiniu organišku modernios Lietuvos ryšiu su 
Istorine Lietuva ir todėl kovai dėl jo grąžinimo teikė gilią politinę ir ypač geopo- 
litinę prasmę. 

Akivaizdu, kad susikūrus moderniai - tautinei - Lietuvos valstybei, turėjo iškilti 
Lietuvos ir Baltarusijos, pagrindinių buvusios LDK žemių, atsiskyrimo problema. 
1940 m. Rėmeris konstatavo, kad Lietuvai atgavus Vilnių ir dalį Rytų Lietuvos, ši 
problema dar nėra išspręsta.'Ją teks gvildenti tolesniuose valstybingumo raidos eta- 
puose, remiantis ne kokiais nors kaprizais, Dievu ar „stebuklingomis aplinkybėmis“, 
bet nuoseklia visuomeninių procesų eiga, jų išsivystymo lygiu“. Reikia suprasti, kad 
viską turėjo spręsti tautinių valstybių kūrimosi teorijos logika, kuria tas, kuris pa- 
jėgia. Romerio manymu, Lietuva turėtų būti suinteresuota dėl baltarusių tautinio 
veiksnio stiprėjimo, nes „liaudies Lietuva politiškai ir tarptautiškai galėtų tik laimėti, 
jeigu šis visas kraštas (Baltarusija - R. M.) konstitutuotysi į nepriklausomą liaudies 
Respubliką tais pačiais pagrindais, kuriais konstitutavosi visos tautinės valstybės ant 
tautinių griuvėsių. Lietuvai suteikus kokią nors paramą, vėlesnius valstybinius 
tarpusavio santykius, kaip ir teritorines problemas, turėtų būti nesunku išspręsti 
tiesioginio susitarimo būdu. Be kita ko, šis klausimas buvo ir jo diskusijų su krajov- 
cais, ir 1920-1922 M., ir 1940 metais objektu. 

Be abejonės, galima tvirtinti, kad Romerio pažiūrų į Lietuvos valstybingumą kai- 
ta yra susijusi ne su pasikeitusia politine konjunktūra, jo savimonės pokyčiais (dar ir 
1939-1940 m. jis nesijautė šimtaprocentiniu kurios nors modernios tautos - (lietuvių 
ar lenkų) - sūnumi, bet liko tuo pačiu krajovcu?), ideologinių nuostatų raida, bet su 
susiklosčiusios realios situacijos objektyviu (Raudonojo dienoraščio puslapiuose) ir 
moksliniu (jau Lietuvoje, daugiausia akademiniuose raštuose) įvertinimu. 

Kalbant apie Dienoraščio publikacijos lietuviškąją versiją pažymėtina, kad ji skir- 
ta ne tik mokslininkams (politikos, kultūros, diplomatijos tyrinėtojams, socio- 
psichologams, literatūros istorijos tyrinėtojams), bet ir mokytojams, dėstytojams, 
studentams. 

Tekste vardai, pavardės bei vietovardžiai, turintys lietuvišką rašymo tradiciją, - 
lietuvinami, skliausteliuose įrašant originalią versiją prie pirmojo paminėjimo. 
Prie tokios neturinčios - paliekama tarimo versija, lietuvinant tik galūnes. Tas 
pats principas taikomas ir asmenvardžių bei vietovardžių rodyklėje. Tie asmenys, 
kurie buvo pristatyti pirmoje lietuviškojo Dienoraščio knygoje (M. Romeris, Die- 
noraštis. 1918 m. birželio 13-0ji-1919 m. birželio 20-oji. Vilnius: Versus aureus, 2007), 
čia paaiškinimuose nebe charakterizuojami. Asmenvardžių rodyklėje jų pavardės 
pajuodintos ir pažymėtos simboliu „Kn. I.“. 

Rengdamas spaudai šią, kaip ir pirmąją, knygą turėjau daug geranoriškų pagal- 
bininkų. Už supratingumą, nuolatinę paramą rengiant šią Dienoraščio publikaciją, 
duodant išskirtinėmis sąlygomis leidimą skelbti iliustracijas iš Lietuvos mokslų 
akademijos bibliotekos fondų dėkoju šios bibliotekos direktoriui dr. Juozui Mar- 
cinkevičiui, Rankraštyno vedėjai Rimai Cicėnienei bei visoms Rankraštyno dar- 
buotojoms. Už iliustracijas, informacinę medžiagą - Annai Garlej-Solak iš Lenki- 
jos, MA Istorijos instituto padalinio Krokuvoje darbuotojai, ir Lietuvos istorikų 
bičiulei bei kolegei Jolantai Širkaitei, už konsultacijas, patarimus, pastabas - vi- 
siems Lietuvos istorijos instituto XIX amžiaus istorijos skyriaus kolegoms ir Čes- 
lovui Laurinavičiui bei Vladui Sirutavičiui. Išskirtinai ir nuoširdžiai esu dėkingas 
už ypač atidų teksto skaitymą, taisymus, pasiūlymus, patarimus dėl tikslesnio ver- 
timo, mokslinio redagavimo problemų sprendimo kolegei Zitai Medišauskienei, o 
už geranorišką pagalbą komponuojant vertimui dešifruotą lenkišką tekstą - kole- 
gai Broniui Makauskui. 

Vilnius, 2009 m. kovo 31 d. 

XXVI TOMAS 
1919 METŲ BIRŽELIO 21-1920 METŲ KOVO 15 


1919 metų birželio 21 d. 
Šeštadienis 


Šiandien buvau planavęs padirbėti su viena Apygardos teismo byla. Reikėjo apžiū- 
rėti ir padedant matininkui išmatuoti ginčytiną žemės plotą bei vietoje apklaus- 
ti keletą liudininkų. Ginčijama žemė yra Kamienčyk Vielki (Kamieńczyk Wielki) 

kaime, Ostrovo (Ostrowa) apskrityje, 9 varstai nuo Čyževo (Czyžewo) geležinkelio 

stoties. Todėl vakar, popietiniu traukiniu, 3.50 val. išvažiavau iš Varšuvos. Čyževą 

šiaip taip pasiekiau vakare, krisdamas iš nuovargio, iškankintas sunkiai nusakomos 

žmonių spūsties traukinio vagone. Stotyje jau manęs laukė Podbielskis (Podbielski), 
Apygardos teismo raštininkas, kuris kartu su manimi turi atlikti teisinius veiksmus 

bei Čyževo taikos teismo sekretorius su žmona. Iš stoties patraukėme į miestelį, kur 
išgėręs arbatėlę apsistojau pas Taikos teismo sekretorių. Šįryt anksti kėlėmės ir iš- 
nuomotu vežimu leidomės į Kamienčyk Vielki. Pirmą kartą šią vasarą važiavau per 
kaimą, pro laukus, javus, kurie žada nemenką derlių. Vietoje atlikdami teisinius 

veiksmus užtrukome kelias valandas. 4 val. po pietų su Podbielskiu grįžome Čyževą. 
Iš čia vyksiu į Lomžą, kur manęs laukia dar keli teisiniai darbai ir kur labai noriu pa- 
sikalbėti su ponais Komarais (ponu Macieju Komaru, Ježio sūnum ir jo žmona) apie 

mūsų bendrą kelionę į Kauno guberniją. Esu pasiryžęs kaip nors pasiekti Bagdoniš- 
kį, labai jau rūpi, kaip jos ir Papa laikosi, jeigu jis ten yra. Taip pat noriu nuvažiuoti 

į Kavoliškį (Kowaliszki). Ką toliau veiksiu, priklausys, ką ten nuvykęs rasiu, galbūt 
pasiliksiu Lietuvoje, o gal apsistosiu Bagdoniškyje arba priimsiu lietuvių siūlomą 
kokį nors postą, o gal grįšiu į Lomžą. Blaškausi tarp Lomžos ir Lietuvos. Į Lietuvą 
mane traukia šios šalies ilgesys ir Tėvynės meilė, į Lomžą veržiasi širdis - juk Liusė 
Roškovska (Roszkowska) dirbs teisme. Bet iš tikrųjų labiausiai esu linkęs priimti bet 
kokį pasiūlymą etnografinėje Lietuvoje, o ne Vilniuje. Nes, kad ir koks būtų etno- 
grafinės Lietuvos likimas, aš juo dalinsiuos ir, jeigu Vilnius bus nuo jos atskirtas, 
į jį nebesugrįšiu. Negaliu apsispręsti, ar dirbti Tarybai, o jeigu nepavyks pasiekti 
Bagdoniškio, lėšų tupėti neturiu ir nėra ko nieko neveikti Lietuvoje. Suprantu, kiek 
daug prarandama nesant šalyje. Savo šalyje galima įvykius stebėti iš šalies, bet kartu 
būti jų sūkuryje ir bet kada pasikeitus aplinkybėms imtis veiklos. O būnant toli, su 


šalimi prarandamas ryšys ir kyla grėsmė pražiopsoti palankų metą veikti. Iš tikrųjų 
reikėtų savo šalyje būti sargu ir tarsi karštą geležį kalti galimybes. Postas ir kalvės — 
ir yra šalis. 


1919 metų birželio 22 d. 
Sekmadienis 


Karštame ir tvankiame vagone vakar su Podbielskiu keliavome iš Čyževo į Lomžą 
per Malkinią (Małkinia) ir Ostrolenką (Ostrołęka). Persėsti reikėjo tiktai vieną kar- 
tą Malkinioje. Iš Čyževo išvažiavome 6 val. po pietų, o Lomžą pasiekėme maždaug 
2 val. nakties. 

Šiandien mano tarnaitė Kamilė pasakė, kad kol manęs nebuvo, buvo atvykusi 
baldų, stovinčių mano bute, savininkė. Ta ponia, kažkokia rusė, iš Rusijos atvažia- 
vo baldų. Sako, ji beldėsi į duris, bet Vejrochas (Wejroch), namo savininkas, įsakė 
neįleisti jos, kol aš negrįšiu. Nukrito ant mano vargšės galvos dar vienas rūpestis. 
Spėjau pamėgti savo butą, kurio pagrindinis grožis ir yra patogūs, gražūs baldai. Jei 
dabar ši ponia juos pasiims, būsiu priverstas atsisakyti buto ir nuomojantis kam- 
barėlį vėl pakampėmis su kokia nors šeima gyventi. Už kukliais baldais apstatytą 
mažutį kambarėlį reikia mokėti porą tūkstančių markių, o visas, toks kaip mano, 
butas su baldais kainuotų turbūt apie 10 000 markių... O man taip patinka gyventi 
pas save, savo paties bute, turėti savo ūkelį ir jaustis kaip savo namuose! Be jokios 
abejonės, ši ponia norės parduoti baldus ir nepaliks man jų net už nuomos mokestį. 
Ką dabar daryti?! 

Sugrįžęs iš Varšuvos, ilsiuosi Lomžoje. Esu savo namuose, turiu butą, pietus na- 
mie, gyvenimas man nedaug kainuoja, šiek tiek turiu užsilikusio darbo teisme. Tylu 
čia, Lomžoje, pigu ir ramu. Ilsiuosi pasimėgaudamas. Aišku, buvau pas Prušanovs- 
kius - pas juos praleidau kelias valandas ir gėriau vakarinę kavą. 


1919 metų birželio 23 d. 
Pirmadienis 


Su baldais ne tokie prasti reikalai, kaip maniau vakar. Šiandien pasidomėjau šiuo 
reikalu. Iš tiesų ta ponia, kuri yra baldų savininkė arba gavo juos kaip palikimą, 
atvažiavo jų pasiimti iš Rusijos, bet dėl šių baldų ji dar teisis su Vejrochu Apygardos 
teisme. Ji reikalauja atiduoti baldus, o Vejrochas - grąžinti nesumokėtą nuomą. Turi 
jis ir kažkokių kitų pretenzijų. Be to, ši ponia yra ištekėjusi, o jos vyras pasiliko Ru- 
sijoje, todėl pagal buvusioje Kongresinėje Karalystėje galiojančius reikalavimus, jai 


reikia pateikti vyro įgaliojimus, kurių ji lyg tai neturi. Tad, kol byla. bus baigta, dar 
galiu baldais naudotis. D 

Buvau pas Komarus. Jie mielai su manimi vyks į Kauną. Jau bando gauti pasus ir 
šiomis dienomis juos turės. Man teks dar kartą nuvažiuoti dėl savo pasų į Varšuvą ir 
kitos savaitės pradžioje jau leisimės į kelionę. Važiuosime į Suvalkus; dar nežinome 
ar į Grajevą, o iš ten į Augustavą, ar traukiniu Gardinas-Augustavas. Niekaip nej- 
stengiame sužinoti, ar kursuoja traukinys Gardinas-Augustavas. Iš Kauno vykčiau 
traukiniu Radviliškis-Panevėžys; galbūt man pavyktų nukakti traukiniu iki Rokiš- 
kio (Rakiszki), o blogiausiu atveju iki Panevėžio leisiuosi pėstute arba netgi iš Kauno 
į Vilkaviškį. Vienaip ar kitaip, bandysiu. 

Šiandien - lemtinga diena. 7 valandą vakaro baigiasi terminas vokiečiams pasi- 
rašyti Taikos sutartį. Tai, ar vokiečiai pasirašys sutartį ar ne, pastarosiomis dieno- 
mis labiausiai jaudino žmones. O vokiečiai sugebėjo iki pat paskutinės akimirkos 
nepraskleisti paslapties šydo. Aišku, nuo vienokio ar kitokio jų sprendimo priklau- 
sys ir tolesni įvykiai: Maršalas Fochas vadovauja koalicinei armijai ties Reinu ir yra 
nusiteikęs nedelsdamas žygiuoti į Vokietijos gilumą, jeigu sutartis nebūtų pasira- 
šyta. Jūroje irgi visi pasirengę blokadai. Rytuose, išilgai Vokietijos sienų, laukia su- 
telkta lenkų kariuomenė, pasirengusi kovai. Lenkų kariuomenės perkėlimas prie 
vakarinių sienų susilpnino lenkų karinius veiksmus Rytuose. Ties Vilniumi ir visa- 
me lietuvių-baltarusių, Palenkės, Volynės fronte jau ilgesnį laiką sustabdyti lenkų 
kariniai veiksmai. Bolševikai elgiasi gana pasyviai ir tik dabar pradeda atakas ties 
Pastoviais (Postawami), norėdami pasinaudoti galimu lenkų nusilpimu ir išlaiky- 
ti šiame didžiuliame fronte lenkų pajėgas šacho lygiu. Tuo tarpu Rytų - Galicijos 
fronte, kur lenkai neseniai sudavė didžiulį smūgį ukrainiečiams, pasiekę net rytų 
Galicijos ribas, ukrainiečių vadas Pavlenko susidėjo, kaip manoma, su bolševikais 
ir pradėjo kaip pašėlęs pulti lenkus, kuriuos ši ataka itin nustebino ir užplūdo šalį 
net iki Zločovo (Złoczów) ir Stanislavovo (Stanisławów). Ukrainiečiai puolami to- 
liau ir tai kelia grėsmę visai rytų Galicijai. Lenkai jau atskirti nuo rumunų, kuriuos 
bolševikai vienu metu puola Besarabijoje ties Dnestru, taip padeda vengrams, kurie 
neseniai privertė pralaimėti čekus ir sukūrė Slovakų Sovietų Respubliką. Vengras 
Bela Kunas", slovakas Janoušekas*, ukrainietis Pavlenko ir rusų bolševikai degina 
karo laužus Rytuose, o tai, regis, stiprina vokiečių pasipriešinimą. Ypač Pavlenko 
pareiškimai leidžia manyti, kad vokiečiai nusiteikę priešintis ir paralyžiuoti lenkų 


1. Bella Kunas (1886-1939) vengrų komunistų veikėjas, žurnalistas Vengrijos revoliucijos vadas, nuo 
1920 m. Sovietų Rusijoje, 1937 metais areštuotas, nuteistas mirties bausme. 

2. Antoninas Janoušekas (Janoušek Antonin), čekų ir tarptautinio darbininkų judėjimo dalyvis, Slovakų 
Tarybų Respublikos Vyriausybės Tarybos pirmininkas. 


veiksmus užnugaryje. Ir vis dėlto vokiečiai Taikos sutartį pasirašys. Jau pasirodė 
tai skelbiančios telegramos. Vokiečių steigiamasis susirinkimas Veimare priėmė nu- 
tarimą pasirašyti sutartį. Scheidemano vyriausybė atsistatydino ir susikūrė nauja 
Bauerio-Muellerio Erzbergerio vyriausybės. 


1919 metų birželio 24 d. 
Antradienis 


Ši diena buvo darbinga. Šiandien ir rytoj dar būsiu Lomžoje. Rytojaus naktį išva- 
žiuoju į Varšuvą atsiimti pasų. 

Tik vieną kartą - vakar - man pavyko pamatyti Liusę Roškovską. Sutikau ją 
einančią gatve - ėjo lydima dviejų panelių, o aš žingsniavau su Ezechieliu, vienas 
kitam tiktai linktelėjome iš mandagumo ir tuo viskas baigėsi. Kai Liusė yra su 
manimi, atrodo, kad ji manimi domisi; netgi drįsčiau sakyti - yra mane įsimylė- 
jusi, kad ir kokia keista ši padėtis atrodytų. Kalbu apie amžiaus skirtumą. Bent jau 
toks įspūdis susidaro ir esu tikras, kad neklystu. Tačiau aišku ir tai, kad išskyrus 
retus mūsų pasimatymus, Liusė nedaro nieko, kad susitikinėtume nuolatos; kad 
eitume pasivaikščioti, iškylauti ir t. t. Todėl galėčiau manyti, kad ji man abejinga. 
Bet tiesa ta, kad pats nežinau, ką ir begalvoti. Nors Liusė kelis kartus rado dingstį 
užeiti į mano kabinetą, tačiau ne tarnyboje - mieste - ne tik, kad nesuteikia man 
progos su ja susitikti, bet, atrodo, sąmoningai manęs vengia, kai susitinkame atsi- 
tiktinai, pavyzdžiui, koncerte, parke, teatre ar dar kur nors kitur. Nors formaliai 
iniciatyvos turėtų imtis vyras, bet, atsižvelgdamas į savo amžių ir jos elgesį, viešo- 
siose vietose nesiimu jokių veiksmų, galinčių mus suartinti, nenoriu būti laikomas 
persekiotoju. Tokiomis sąlygomis, kokiomis mes su Liuse būname kartu, ji, o ne 
aš turėtų siūlyti pasimatymus. Lai bent vienu piršteliu pamoja, suteikia man ga- 
limybę ir teisę, aš rasiu dešimtis, šimtus būdų, kaip mums bendrauti. Bet pirmas 
nieko nedarysiu, nedarysiu tol, kol nesulauksiu iš jos kokio nors ženklo. Įdomu, 
kaip toliau rutuliosis mūsų santykiai, jeigu tokie kada nors bus. Intriguoja mane ir 
traukia ši mergaitė mylima. 

Išryškėjo Lenkijos visuomenės sluoksnis, norėjęs, kad vokiečiai nepasirašytų su- 
tarties ir dabar gailisi, kad šie kapituliavo. Tam sluoksniui priklauso kariškių diduma, 
ypač karininkai, svajojantys apie kuo ilgiau truksiantį karą, ir ypač su vokiečiais, ir 
dar endekai, o kartu su jais reakcionieriai bei dvarininkai. Endekai ir reakcionieriai, 
kaip patys garsiai pripažįsta, trokšta karo su vokiečiais dėl dviejų priežasčių: pirmo- 


3- Bauerio-Muellerio-Erzbergerio vyriausybė - koalicinė (socialdemokratai ir centro partija), įkurta Vo- 
kietijoje 1919 06 23 tam, kad pasirašytų Versalio taikos sutartį. 


ji - nes padedant koalicijai, Vakaruose vokiečiai būtų sutriuškinti, taip pat, kad prie 
šio laimėjimo prisidėję lenkai dar gautų ne mažiau naudos kapituliavus vokiečiams, 
negu dabar gavo, tai yra turėtų Aukštutinę Sileziją be plebiscito, Gdanską bei Prū- 
sų Mozūriją. Antra priežastis — tai įsitikinimas, kad laimėjimas pažadintų kitokią 
tautos dvasią ir užgestų revoliucijos apraiškos ir tokie visuomeniniai perversmai, 
kaip agrarinė reforma, kuri visuotinai atitolina tautą nuo imperialistinio siekio. Ta- 
čiau šie ponai galėjo ir klysti. Nėra jau taip lengva nugalėti, kai priešas ne vienas ir 
kai aplink dega revoliucijos laužai. Kviečiant vėją, galima prisišaukti audrą. Tačiau 
endekai šių tiesų suprasti nenori ir dairosi į visas puses, stengdamiesi kurstyti vis 
didesnes karo liepsnas. Jie nori ir prašosi karo, o šiandien jį įžiebti nesunku. Tušti 
plepalai, kad lenkams karai yra primesti. Apie tai spręsti reikia vadovaujantis ne 
tuo, kas rašoma laikraščiuose arba viešai kalbama, o tuo, apie ką kalbama akis į akį, 
asmeniškai, galų gale remtis analize. 


1919 Metų birželio 25 d. 
Trečiadienis 


Rytą atvažiavau į Varšuvą paso. Paso gamyba Varšuvoje ir paskutiniai pasiruošimai 
Lomžoje prieš kelionę užtruks mažiausiai iki liepos 1 d. Net nesu tikras, ar liepos 
1 d. pavyks išvykti. Tad liks tik vienas mėnuo atostogų kelionei į Bagdoniškį ir at- 
gal. Turint omenyje šiandienines susisiekimo galimybes, tai nėra daug. O kelionei 
pinigų teturėsiu vos 2000 markių. Atsižvelgiant į šios dienos transporto ir maisto 
kainas - ypač Lietuvoje ir vietovėse, kurias siekė bolševikų ranka, ši sumelė yra 
nedidukė, geriausiu atveju, jos pakaks sudurti galą su galu. Šiaip ar taip, tai apgai- 
lėtinas minimumas. Labai smalsauju, ką išvysiu Bagdoniškyje ir apylinkėse, jeigu 
man pavyks jas pasiekti. Jeigu Papos nerasiu, būčiau linkęs pasilikti Bagdoniškyje, 
perimčiau vadovavimą dvarui, galbūt gaučiau kokias nors valstybines pareigas. Jei- 
gu Papą rasiu, mano sprendimas priklausys nuo to, ar tikrai stiprus jis bus. Bet, deja, 
šalia Papos ir su juo sunku bus derinti savo viešnagę šalyje su tokia veikla, kurios 
labai trokštu ir kuri atitiktų mano pilietinius ir asmeninius įsitikinimus. Kasdieniai 
kivirčai su Papa nuodytų gyvenimą ir trukdytų bet kokiai veiklai. Mano gyvenimą 
fatališkai slegia mano ir Papos pažiūrų skirtumas. 

Jau daugiau kaip ketverius metus nebuvau Bagdoniškyje. Tiek pat laiko nema- 
čiau Papos. Jau pati mintis, kad mano kojos žengs gimtąja žeme, kad mano kūną 
sups gimtinės oras, kad lydės savi kraštovaizdžiai ir daiktai, kad į plaučius trauksiu 
orą, o kvapai smelksis į mane, kad gimtasis Bagdoniškis gniauš kvapą, išties labai 
jaudina. Kokia artima, kokia mylima, gimtoji žeme, esi žmogui, paties likimo pri- 


verstam būti piligrimu. Koks mistinis ryšys, siejantis žmogų su mažutėliu žemės 
lopinėliu, kuris yra jo lopšys ir gimtasis lizdas! Ar tai visuotinis jausmas, ar tiktai 
žmonių, nuosavoje žemėje gimusių - Valstiečių ir bajorų - sentimentai? Man atrodo, 
kad išvydęs Bagdoniškį ir gimtąsias vietas, parklupsiu ant žemės šventosios, laimin- 
siu ją tarsi ištroškęs piligrimas, sveikinantis gyvąją oazę dykumoje. 

Pagal paskutiniuosius lietuviškus pranešimus, kurie kartais būna perspausdina- 
mi lenkiškuose laikraščiuose, matau, kad viena lietuvių-bolševikų fronto linija dar 
yra labai arti Bagdoniškio. Bagdoniškis yra arčiausiai fronto linijos, kuri iš vienos 
pusės eina ties Subačiumi, iš kitos kažkur ties Dusetomis prie gražuolio mūsų Sartų 
ežero. Bolševikų vaiduoklis dar slankioja po mano gimtąją žemę. Dar lietuviškasis 
Vytis ir raudonoji proletariškoji Sovietų Rusija kovoja mūsų pasakiškose kalvų ir 
ežerų vietovėse, kupinose saldaus grožio ir švelnios ramybės. 


1919 metų birželio 26 d. 
Ketvirtadienis 


Rytą atvažiavau į Varšuvą. Pirmas mano darbas buvo gauti pasą, kurio reikia vyks- 
tant į Lietuvą. Todėl, kaip mane prieš savaitę informavo lietuvių charge d affaires 
Varšuvoje, p. Kasakaitis, reikėjo gauti pasą išvykti į Lietuvą Lenkijos Rytinių žemių, 
užimtų lenkų kariuomenės, departamento pasų skyriuje, o vėliau gauti vizą Lietu- 
vos konsulate pas Kasakaitį. Prie pareiškimo reikia pridėti dviejų laiduotojų parašus, 
keturias nuotraukas ir žyminius ženklus. Viskuo pasirūpinau (už mane laidavo po- 
nai Stanislavas Staniševskis ir notaras Konstantas Daubaras-Musnickis, generolo 
brolis, Zolios Komorovskos vyras) ir nuvykau į Krakovskie Przedmiešcie (Varšuvos 
dalis - vert.) 32, kur yra minėtasis pasų skyrius. Eilutėje išstovėjau iki 12 valandos, 
kol pagaliau išgirdau, kad šiandien pareiškimai jau nebus priimami. Todėl išėjau 
nieko nepešęs. Stovėdamas eilėje girdėjau žmones kalbant, kad kartais nuo pareiš- 
kimo pateikimo dienos pasas padaromas per 10 dienų. Aišku, man tiek laiko laukti 
neįmanoma, nes mano atostogos yra ribotos, tad norėdamas pasiekti Bagdoniškį ir 
viską, ką esu suplanavęs nuveikti, turiu paskubėti. Tokių minčių genamas nuvykau 
pas Kasakaitį, tikėjausi pasikalbėti, ar neįmanoma paprastesniu būdu gauti leidimą 
išvykti. Kasakaitis labai maloniai sutiko imtis šio reikalo ir žadėjo gauti man pasą 
tarpininkaujant lietuvių valdžiai. Greičiausiai šeštadienį pasą jau turėsiu. Pietauda- 
mas pas Vrublį* (u Wróbla) susitikau su Karoliais O'Rourke ir Kotunia Prušanovs- 
ka, kuri čia atvyko dukrai Elizai, dirbusiai sanitare Baranovičiuose (Baranowiczy, 


4. „Pietūs pas Vrublį“ - kavinė Varšuvoje. 


Baranavičy), susirgus raupais. Ją stengiamasi perkelti gydytis į Varšuvą. Buvau taip 
pat pas ponus Daubarus-Musnickius, kur pasimačiau su ponia Zolia. Aišku, ji labai 
susidomėjusi mano išvažiavimu į Lietuvą, nes galvoja apie Kavoliškį. Apie Komo- 
rovskių likimą Kavoliškyje mus pasiekia prieštaringi gandai. Bolševikams įsiveržus 
į Kavoliškį, be Zysiaus ir jo šeimynos, buvo panelė Jadvyga Komorovska ir ponia 
Možycka (Morzycka) su vaikais. Neaišku, ar jie dar ten. Sklinda gandai, kad Zysius 
su sūnumis buvo paimti įkaitais, kad Elizka išvažiavo į Panevėžį. Šiuo metu, mirus 
poniai Pomorskai, ponas Pomorskis norėtų, kad Jadvyga Komorovska apsigyventų 
pas jį ir rūpintųsi namais bei jo dukromis. 

Šią naktį turėjau gražutę mergaitę, su kuria čia susipažinau. Tai jaunutė rusaitė 
Natalka - tamsaus gymio, grakštaus sudėjimo - nuostabus žvėrelis, jutimų žaisliu- 
kas, kuriuo niekuomet vyras nepasisotina. 


1919 metų birželio 27 d. 
Penktadienis 


Šį kartą Varšuvoje nėra tokių karščių, kokie tvyrojo čia praėjusią savaitę. Todėl bu- 
vimas Varšuvoje ne toks varginantis. 

Ši diena buvo kažkokia bespalvė. Jokių įdomių susitikimų. Iki pietų su Kotunia 
vaikštinėjau po juvelyrines dirbtuves, kur gi norėjo savo brangenybes įvertinti, mat 
yra priversta pamažu jas išparduoti, kad turėtų lėšų pragyventi. Po pietų, kuriuos 
valgėme Karolio ir jo žmonos O'Rourke draugijoje, nusnūdau viešbučio kambaryje, 
o į pavakarę nuėjau pas Pomorskį. Vakarą praleidau kavinėje. 

Varšuvoje beprotiškai greitai tirpsta pinigai. Kartais mane baimė sukausto, ar 
užteks jų kelionei į Bagdoniškį ir atgal, ar išsiversiu su tiek, kiek turiu. Ir vis dėlto 
reikia paskubėti išvažiuoti. Jeigu kartais rytoj gausiu pasus, kuo skubiau vyksiu į 
Lomžą ir antradienį arba trečiadienį leisiuos kelionėn į Kauną. Sužinojau, kad Ma- 
ciejaus Komaro ir jo žmonos pasas skirtas kelionei į Vilnių, tad nežinau, ar jie galės 
su manimi važiuoti per Gardiną, Augustavą, Suvalkus arba Grajevą-Suvalkus. Šiaip 
ar taip, norėčiau, kad jie būtų mano pakeleiviai. 


1919 metų birželio 28 d. 
Šeštadienis 


Pasus jau turiu kišenėje. Lenkiškame pase, gautame vadinamojoje „Rytų žemių ci- 
vilinėje valdyboje“, nurodytas kelionės tikslas tiktai į Grajevą pro Baltstogę, nors 
prašyme buvau įrašęs kryptį „Gardinas-Augustavas“. Tad praktiškai šis pasas ne- 


reikalingas, nes važiuojant į Grajevą, kuris yra Lomžos apygardoje, atskiro paso ne- 
reikia, o iš Lomžos man paprasčiau ir pigiau nusigauti iki Grajevo tiesiog arkliais 
(žydiškuoju omnibusu) per Ščučiną, nei per Baltstogę. Tokiai kelionei paso nereikia. 
Tad turėsiu rinktis kelią per Grajevą, o ne per Gardiną. Šiaip jau man nėra skirtumo 
ir, ko gero, nebus brangiau, nes važiavimas traukiniu iš Gardino iki Augustavo at- 
rodo gana miglotai. Išvykęs iš Grajevo į Suvalkiją, turėsiu pasinaudoti lietuviškuoju 
pasu, kurį Kasakaitis padėjo gauti. Su šiuo pasu galiu važiuoti net iki Bagdoniškio. 
Šios dienos laikraščiai rašo, kad vokiečiai pradėjo iš Suvalkijos evakuotis; tai reiš- 
kia, kad keliaudamas per ją turėsiu reikalo tik su lenkų ir lietuvių pareigūnais. Pats 
dievas žino, kokių kelionės dokumentų jie reikalaus. Laikraščiai skelbia dar vieną 
žinią - apie tai, kad Koalicija nubrėžė demarkacijos liniją, laikinai skiriančią lenkų 
ir lietuvių žemių valdas Lietuvoje. Suvalkija ši linija eina per Augustavo kanalą ir 
Sapackinės (Sopočkin) apylinkėmis. Augustavas bus lenkų rankose, Suvalkai ir Sei- 
nų apskritis liktų lietuvių rankose. Gardino gubernijoje lietuvių pusėje turėtų būti 
Druskininkai, o pats Gardinas atiteks lenkams. Toliau linija turėtų tiestis į šiaurę 


Lietuvos kariuomenės divizijos štabas joja į mūšį. Reprodukcija iš: Lietuvos albumas, p. 110. 

taip, kad geležinkelio linija Gardinas-Vilnius ir toliau iki Dūkštų priklausytų len- 
kams, o demarkacinė linija, už kurios turėtų nusidriekti lietuvių administruojamos 
žemės, tęsis lygiagrečiai su šiuo geležinkeliu 5 kilometrus į vakarus nuo jos. Nežinau, 
kiek tikslūs šie duomenys ir kaip greitai ši demarkacinė linija įsigalios. Lietuviai 
ja bus patenkinti, nes priartės prie Vilniaus, kuris bus vos už penkių kilometrų, ir 
apskritai nusidrieks į Rytus kur kas toliau nei dabartinė linija. Tuo tarpu lenkai 
nebus patenkinti ir tikrai pasigirs jų protestai, nes norėtų savo rankose laikyti bent 
jau Trakų, Vilniaus ir Švenčionių apskritis, o tada Trakai ir Maišiagala atitektų lie- 
tuviams. Demarkacinė linija galutinai nenulemia ginčijamų teritorijų likimo, tačiau 
bet kuriuo atveju ji reikšminga, nes praplečia faktines įtakos sferas. Tuo abi pusės 
tikrai pasinaudos, kad sustiprintų savo turimas žemes ir pasipriešinimo pajėgas. 

Įdomiai reikalai susiklostė su baltarusiais. Pastebima jų tendencija visapusiškai 
apsidrausti. Vokiečių okupacijos metu Baltarusių Taryba (Rada) Minske paskelbė 
Baltarusijos Respubliką ir norėjo gauti vokiečių paramą bei protestavo prieš liūdnai 
pagarsėjusios Bresto sutarties sąlygas, vadinasi, prieš Baltosios Rusios prijungimą 
prie tautinės Lietuvos. Kai vokiečiai buvo nugalėti ir, jiems besitraukiant, į Balta- 
rusiją įžengė bolševikai, o Rada negavo liaudies pasitikėjimo, baltarusiai įstojo į 
Tarybą, įtvirtindami kompromisą su lietuviais - prijungti prie Lietuvos bent jau 
Baltosios Rusios (Gardino ir Vilniaus gubernijų) dalis laikantis Bresto sutarties nu- 
statytų sienų. Kai atėjo lenkai, staiga ėmė kurtis lenkus mylinti baltarusių partija są- 
jungos su Lenkija pagrindais. Prasidėjo lenkų - baltarusių flirtas, trunkantis iki šiol, 
nors baltarusių suvažiavimas, sušauktas vadovaujantis šio flirto šūkiais pasisakė už 
Baltosios Rusios nepriklausomybę Lietuvos ir Latvijos sąjungoje. Tačiau baltarusiai 
pataikauja lenkams, siunčia savo delegacijas į Varšuvą, o įdomiausia tai, kad šia- 
me flirte dalyvauja Ivanas Luckievičius (Iwan Luckiewicz) - jie deklaruoja lenkiškų 
laisvės tradicijų kilnumą bei vadovaudamiesi Pilsudskio vilnietišku atsišaukimu ir 
pasislėpę po taikos vėliava, daro savo. Lenkijos endekai jau pradeda širsti dėl tokių 
baltarusių žaidimų, kurie tarsi brakonieriai turi slaptų ketinimų, prieštaraujančių 
lenkų veiksmams. Tačiau Abramovičiaus linijos laikymasis stiprina flirtą. 


1919 metų birželio 29 d. 
Sekmadienis 


Po pietų išvykau iš Varšuvos į Lomžą. Diena subiuro ir atvėso, tačiau kelionei buvo 
malonesnė už karštą. 9 val. išvažiavau į Lomžą. Lomžoje, eidamas iš stoties, susiti- 
kau su Maciejum Komaru ir jo žmona. Jie jau turi pasus ir antradienį arba vėliausiai 
trečiadienį ketina drauge su manimi keliauti. 

Šiandien išgirdau sensaciją. Štai prieš kelias dienas Skažynskis (Skarzynski), tei- 
sėjaudamas kažkokių banditų byloje, nuteisė teisiamuosius mirties bausme. Tai pir- 
moji mirties bausmė, paskelbta Lomžos apygardos teismo, ir apskritai nepaprastai 
retas reiškinys Lenkijos teismų istorijoje. Kadangi pažįstu Skažynskį, žinau, kad jis 
norėjo pasipuikuoti kuo nors nepaprastu, blykstelėti negirdėta sensacija, nes mė- 
gaujasi savo efektingomis baudžiamosiomis bylomis. Skažynskis labai mėgaujasi 
savo teisėjavimu, nori stebinti, pasirodyti stiprus ir pagaliau apskritai yra represijos 
šalininkas tiek teisinėje, tiek politinėje sferose. Manau, kad mirties bausmė nebus 
įvykdyta, nes nuteistieji gali pateikti apeliaciją ir apeliacinis teismas su nuospren- 
džiu greičiausiai nesutiks. Tačiau mirties nuosprendis meta juodą šešėlį šiai teismo 
salei ir kraujo spalva nudažo vietą, kurioje nuosprendis buvo paskelbtas. Man tai 
ypač nemalonu, nes toje pačioje salėje ir aš teisėjauju, ir priklausau teismo baudžia- 
majam skyriui. Išskyrus tiesioginės politinės kovos atvejus, teisėjaudamas niekada 
nepaskelbčiau mirties nuosprendžio. Net politinės kovos arenoje mirtį, kaip kovos 
priemonę, tik su išlygomis galiu pripažinti, tačiau mirties kaip teismo nuosprendžio, 
o juo labiau kaip „bausmės“, nepripažįstu. Mano prigimtis ir protas niekada su tuo 
nesutiks, nes tai prieštarauja mano teisingumo sampratai. 


1919 metų birželio 30 d. 
Pirmadienis 


Aš jau rytoj norėčiau važiuoti, bet Komarai dar truputėlį delsia, nes laukia iš Varšu- 
vos atvykstančios Komaro sesers. Todėl labai abejoju, ar ir rytoj išvažiuosime. 
Šiandien lyja, didžiuliai lašai tankiu debesiu dengia viską aplink. Mano širdis ir 
jausmai kupini Liusios Roškovskos. Ji - didžiausias mano visų ketinimų ir minčių 
centras. Jau gana ilgai jos apskritai nematau, visai negaliu su ja bendrauti. Priešingai 
negu mano patirtis rodo, šie jausmai neblėsta dėl to, kad neturiu su ja jokio kontakto. 
Anaiptol - jie vis stiprėja ir gilėja. Šiandien viską matau ir planuoju per Liusės priz- 
mę. Kalbu apie pačius svarbiausius savo gyvenimo planus ir ketinimus. Apie savo 
pasilikimą Lietuvoje ar grįžimą į Lomžą, apie apsisprendimą, kuris susijęs ir su Liuse. 
Pasilikti Lietuvoje baisu dėl to, kad tektų su ja išsiskirti. Vienaip ar kitaip, jeigu tai ir 
nutiktų, esu pasiryžęs atskleisti Liusei visą tiesą apie savo jausmus ir galbūt, jeigu ji 
tik panorėtų, pasiūlyti jai vietą Bagdoniškio namų ūkyje. Aišku, jeigu man Bagdoniš- 
kis atitektų. Abejoju, ar Liusė priimtų tokį pasiūlymą, nes čia liktų jos šeima ir visas 
ligšiolinis gyvenimas. Jeigu būčiau laisvas, ryžčiausi jai pasiūlyti susituokti. Pagaliau 
ir mano mintys, nori nenori, vis grįžta prie santuokos su Liuse. Net jeigu tektų skirtis, 
jeigu kitaip jau nėra įmanoma. Jeigu tik įsitikinsiu, kad šios mergaitės jausmai man 


virto meile, ką nujausdavau ne kartą, bet niekad nebuvau.garantuotas, tai būtų be galo 
sunku išsižadėti šios meilės vaisių. Jeigu tai meilė, tai ji yra paskutinis mano gyveni- 
me laimės spindulėlis, paskutinis rudens šypsnis, kurio negaliu išsižadėti ir iš rankų 
paleisti, nes netrukus mane aplankys liūdna senatvė, tokia apmirusi, be džiaugsmo 
blyksnių ir jos jau niekas jaunystės spalvomis nenuspalvins. Mano mintys vis audžia 
ir audžia svajones apie Liusę. Jeigu nieko realaus neįvyks, tai bent jai šią savo meilę 
išpažinsiu. Lai ji bus vienas jos gyvenimo brangakmenis, lai nesieja su ja visos savo 
ateities, tačiau mano išpažintį tarsi mielą prisiminimą širdyje nešiojasi. 

Rytoj - liepos 1-ąją Liusė turi ateiti į teismą ir pradėti dirbti apeliacinio-baudžia- 
mojo skyriaus raštinėje. Tuo ir baigtųsi įvykiai prieš mano išvykimą. Negirdėjau 
apie jokius pokyčius, todėl laukiu. Neklausiau teisme, ar kas nors šioje srityje pa- 
sikeitė, tačiau kažkas man neduoda ramybės. Ar tikrai rytoj ateis Liusė, ar niekas 
nepasikeitė, kol manęs nebuvo. Virpu iš netikrumo tarsi kokia mokinukė prieš eg- 
zaminą arba prieš pirmąjį pasimatymą. 


1919 metų liepos 1 d. 
Antradienis 


Taip! Liusė dirba teisme. Labai jaudinausi rytą eidamas į teismą, vis galvojau, ar ją 
ten rasiu, ar ne. Įėjau į raštinę ir pamačiau ją stovinčią - ką tik atėjusią. Tik prieš 
akimirką jai buvo suradę vietą prie bendro stalo su p. Maciejevska. Liusė itin gražiai 
atrodė, naujoje aplinkoje truputį suglumusi, tačiau bandanti prisidengti žavia veido 
išraiška ir niekada nesibaigiančia fantazija. Mačiau jos šiek tiek neramias akytes, 
išsipūtusias nosies šnerves, gražiai sušukuotus ir šiek tiek viliokiškai išsitaršiusius 
plaukus. Seniai jau buvau bematęs Liusę be skrybėlaitės. Negaliu apsakyti, su kokiu 
malonumu žiūrėjau į mylimus jos plaukus, kurių aromatą tiek kartų diskretiškai 
liesdamas jaučiau. Nepatogumas yra tas, kad Liusė dirbs su svetimais man žmo- 
nėmis, raštinėje, o aš sėdėsiu atskirame kabinete. Net jeigu ir ateisiu į raštinę, juk 
nebūsiu su ja vienui vienas. Bet kaip jau bus - taip. Bent jau ji yra šalia. Dabar ji 
tarsi paukštė, pagauta ir patupdyta narvelyje. Galėsiu į ją kasdien žiūrėti. Ji man yra 
didžiulis džiaugsmas ir būčiau tikrai nelaimingas, jeigu dabar tektų Lomžos teismą 
palikti. Jaučiuosi keistai sutrikęs. Tikrai trokštu grįžti į Lietuvą: man liepia sąžinė 
ir pareigos jausmas, tačiau širdis, nieko nepaisydama, kausto mane prie Lomžos. 
Širdis niekada nepasiduoda protui. 

Turėjau kažkokį pavėlavusį raštą iš Vyriausiosios rinkimų komisijos, juo pasi- 
naudojęs ir prisiviliojau Liusę į savo kabinetą. Sakiau, reikia sutvarkyti popierius. 
Tai man leido trumpas penkiolika minučių praleisti su ja vienudu. 

Tvirtai nusprendžiau rytoj naktį išvykti. Jeigu Komarai dar negalės važiuoti, va- 
žiuosiu pats vienas. Ilgiau negaliu laukti. Tikiuosi, iki šabo suspėsiu nuvažiuoti iki 
Kauno, nes antraip tektų nutraukti kelionę, važiuosiu juk žydų vežimais. 


1919 metų liepos 2 d. 
Trečiadienis 


Lomžoje sutvarkiau visus reikalus, atsisveikinau su visais, su kuriais planavau at- 
sisveikinti, ir 10-tą vakaro išvykstu žydiškuoju diližanu į Grajevą. Važiuoju vienas. 
Komarai su manimi nesusiruošė keliauti, Ilgiau laukti ir vilkinti kelionę jau negaliu. 
Man ir taip mažai laiko lieka. Beliko vos keturios laisvos savaitės. Sunki kelionė ma- 
nęs laukia, bet, kita vertus, man patinka tokios neįprastos kelionės, kurių iš anksto 
numatyti negalima. Tai tas pats, tarsi kas nors žmogų mestų į prarają. Labai įdomu, 
kaip pavyks ši kelionė, kokie nuotykiai ir kokie orai mane lydės, ar pasieksiu Bagdo- 
niškį ir kas manęs ten laukia. Kas žino, ar jau po savaitės nebūsiu tenai, ar nevaikš- 
čiosiu savo numylėtais laukais, nekopsiu kalvomis, neliesiu gražiųjų ežerų vandens. 
Vykstu į nežinią, brendu stačia galva į nuotykių sūkurį ir visa tai gali baigtis didele 
avantiūra. 


1919 metų liepos 3 d. 
Ketvirtadienis 


Vakar n val. įlipau į diližaną, važiuojantį į Grajevą. Tokia kelionė kainuoja 40 mar- 
kių. Tai ne karieta, kurios šiais laikais vežioja žmones iš vieno miestelio į kitą, leis- 
damos susisiekti. Šį susisiekimo būdą sugalvojo verslumu pasižymintys žydai. Aš 
vykstu nuolat kursuojančiu omnibusu aukštais ratais, keturių žirgų kinkiniu. Jame 
yra 15 vietų neskaitant priekinės važnyčiotojo sėdynės. Omnibusas buvo perpildy- 
tas žmonių, tiesiog pajudėti neįmanoma. Žmonės apsistatė savo krepšiais, daiktais 
ir susiliejo su jais į vieną didelę masę. Uždarame omnibuse buvo tvanku ir, mano 
nelaimei, žydai - buvau vienintelis krikščionis tarp jų - nuolatos uždarinėjo lange- 
lius; jiems verčiau tvankumas ir žmogaus prakaito tvaikas, o ne šviežio vėjelio gūsis. 
Tokiame tvankiame ir smirdinčiame diližane teko snausti visą naktį. Maždaug apie 
pirmą valandą trumpai stabtelėjome Staviskuose, o penktą valandą ryto sustojome 
trumpo poilsio ir pusryčių Ščučine, o aštuntą pasiekėme Grajevą. Čia, užeigoje, kuri 
yra centrinė visų karietų ir kelioninių vežimų stotis, pamatėme visą būrį keliaujan- 
čių žydų, kurių daugelis vyko į Suvalkijoje esantį Augustavą. Kai kurie čia lūkuriavo 
jau kelias dienas, kiti jau buvo bandę patekti iš Raigardo į Barglavą per lenkų-vo- 

kiečių liniją ir grįžo atgal, nes jų nepraleido. Visa žydija labai nudžiugo galimybe 
patekti per liniją į vokiečių okupuotą Suvalkiją, kuri vis dar nėra laisva. Buvo pa- 
sakojama, kad lenkai nieko neleidžia Suvalkų kryptimi. Atvykęs į Grajevą, nuėjau 
pas taikos teisėją, su juo pas policijos komisarą, kuris man parašė leidimą kirsti 
lenkų liniją. Per pietus karieta su keliais žydais, bandančiais savo laimę, išvažiavau 
į Raigardą. Diena buvo tvanki, tarsi prieš audrą, oras sunkus nuo žydinčių lankų 
ir javų kvapo. Raigarde pavalgę kartu su keliais žydais sėdome į vežimą ketindami 
pravažiuoti minėtąją liniją. 

Prie pat išvažiavimo iš Raigardo yra lenkų užtvara. Karinio posto kapralas, ap- 
tuo tarpu visus žydus sulaikė, nepaisydamas, kad be asmeninių dokumentų jie tu- 
rėjo pačius tikriausius leidimus išvykti iš Grajevo arba Raigardo. Kai paklausiau, 
kodėl sulaiko žydus, pareigūnas atsakė, jog išleidžia tik lenkus, o žydo neleidžia nė 
vieno, nors jie ir turi dokumentus, nes atseit žydai raportuoja vokiečiams apie visus 
lenkų kariuomenės žingsnius. Mano nuomone, tai naivus paaiškinimas, nes jeigu 
pasitaikytų šnipas, tai jis sugebėtų kirsti demarkacijos liniją aplenkdamas postus, 
arba turėtų pakankamai pinigų susimokėti už praleidimą, nes šiais vešinčiais ky- 
šininkavimo laikais tai padaryti įmanoma, bet savaime aišku, tyliai. Aš, sulaikius 
žydus, praradau tik tiek, kad toliau iki Augustavo turėjau keliauti vienas, važnyčio- 

tojas tuo pasinaudojo ir vietoj 30 markių iš manęs pareikalavo 70. Vis dėlto ryžausi 
važiuoti nelaukdamas, kada atvyks keliaujantys krikščionys, nes man svarbu, kad 
rytoj iki šabo pasiekčiau Kauną. Pakeliui iš Raigardo į Barglavą prasidėjo audra. 
Barglave - vokiečių postas. Vokiečiai iš Suvalkijos dalies nuo Gardino pusės jau 
pasitraukė, o čia, tarp Barglavo ir Augustavo, jie dar yra ir, kalbama, pasitrauks po 
10 dienų. Vokiečiai mane lengvai praleido ir pinigus į rublius iškeitė; dar gerai, kad 
iškeitė, nes šiais laikais sugeba paprasčiausiai atimti, o pasiskųsti nėra kam ir kur. 
Kartu su rubliais davė man keliasdešimt popierinių suplyšusių ir suklijuotų mar- 
kių - jų Augustave niekas nenorėjo imti. Augustavo apylinkėse vokiečiai pikti, tarsi 
širšės rudenį; vokiečių vykdomi apiplėšimai jau tapo kasdienybe. Plėšia kaip pavie- 
niai kareiviai ir grupės, slapta ir atvirai. Keliuose keliautojai nuolatos puldinėjami, 
ypač naktimis važiuojantys miškais. Vokiečiai užpuola kaimus ir tiesiog ima tai, kas 
jiems patinka. Oficialių rekvizicijų nevyksta, tačiau nuolatiniai grobimai - kasdie- 
nybė. Pačiame Augustave vokiečiai grobė parduotuves. Pamianų (Pamiany) kaime 
išsivedė visus raguočius iš tvartų. Pats savo akimis mačiau, kaip viename kaime 
keliolika vokiečių pjovė ūkininkų dobilus ir iškart krovė į vežimus, tuo tikslu čionai 
ir atvarytus. Žmonės yra beginkliai. Vokiečiai, prieš palikdami šias vietas, be saiko 
plėšikauja. Lomžoje ir Grajeve sklido kalbos, kad palei Augustavą vyksta kažkokie 
negeri dalykai; kalbėta, kad žmonės sukilo norėdami išvyti vokiečius, o šie pradėjo 
kovoti prieš vietos gyventojus. Taip tikrai nėra. Buvo atvejis, kai sumušė du vokie- 
čius, vokiečiai atkeršijo ginkluotu plėšimu. Kitokių represijų vokiečiai nevykdo, tik 
plėšia. Kai nori pavogti - plėšia. Augustave naktį nuvykau į traukinių stotį. Ją pasie- 
kiau sėkmingai, sakoma, kad ne visada naktį važiuojant per mišką tai pavyksta, nes 
nuolatos pasitaiko užpuolimų. 


1919 metų liepos 4 d. 
Penktadienis 


Vidurnaktį išvažiavau iš Augustavo į Suvalkus geležinkeliu. Šiuo metu traukinys 
veža tik nuo Augustavo. Kaip girdėjau iš bendrakeleivių, važiuojančių iš Gardino 
vežimais, šiuo metu maždaug 5-6 varstai į rytus nuo Augustavo yra vokiečių oku- 
pacijos linija. Po 10 ar keliolikos dienų vokiečiai pasitrauks iš Augustavo į Suvalkus. 
Tuomet taps aktuali linijos, skiriančios Suvalkijos lenkus nuo lietuvių, problema. 
Pagal Antantės nustatytą demarkacijos liniją - ši linija turi driektis Augustavo 
kanalu į Sapackinę. Atrodo, kad į rytus nuo Augustavo, iš kur vokiečiai jau pasi- 
traukė, lenkų kariuomenė, iš pradžių sekusi jiems pavymui, dalį teritorijos apleido: 
greičiausiai kalbama apie teritoriją į šiaurę nuo Sapackinės, kur, spėjama, lenkai 

nesipriešina demarkacinei linijai, todėl, kaip sako pakeleiviai, nuo- vokiečių oku- 
pacijos ribų iki šios vietos, kur yra lenkų postai, driekiasi niekam nepriklausanti 
25 varstų juosta, ir ten tvarką saugo vietos policija, vadovaujama Pilietinės tarybos 
(Rada Obywatelska). Nei lietuvių valdžios atstovų, nei kariuomenės tenai nėra. Šiuo 
metu Augustavo kareivinėse, kurios yra šiaurinėje kanalo pusėje, vadinasi, lietuviš- 
koje demarkacijos linijos pusėje, dislokuota lietuvių kariuomenė, greičiausiai čionai 
perkelta pasitraukus vokiečiams. Tačiau ar lenkai nesipriešins demarkacijos linijos 
vietai ir paliks lietuvių rankose lenkišką šalies gabalėlį iki Suvalkų ir toliau iki Kal- 
varijų apskrities ribų? 

Suvalkus pasiekiau švintant. Čia persėdau į traukinį, vykstantį Alytaus krypti- 
mi, juo nuvažiavau iki Šeštokų stoties. Nuo Suvalkų traukiniu važiavo jau daugiau 
lietuvių. Tačiau lietuvių kariškių nematyti. Iš Šeštokų už 50 markių nusipirkau vietą 
žydų karietoje, važiuojančioje iki Vilkaviškio. Maždaug apie pietus pasiekėme Ma- 
rijampolę. Čia užbėgau papietauti į savo pažįstamo Miškinio kavinę, kuri gali di- 
džiuotis nuostabia lietuviška dešra, apie kurią Lenkijoje niekas žalio supratimo ne- 
turi, paskui aplankiau Andrių Bulotą. Bulota Marijampolėje dirba advokatu ir yra 
Marijampolės gimnazijos direktorius. Laikosi veikliosios politikos nuošalėje. Yra 


Kaunas. Senamiestis 1919 m. Reprodukcija iš: Algimantas Miškinis, Kęstutis Morkūnas, Kauno atvirukai 1918-1940, 
Lietuvos nacionalinis muziejus, Vilnius, 2001, p.18. 


Tarybos valdžios opozicijoje ir atrodo, kad jo savimeilė užgauta. Jis yra toks žmogus, 
kad negalėdamas būti pirmoje vietoje, nes jo neprileidžia, nenori būti jokioje kitoje. 
Antrą valandą leidausi į kelionę toliau - į Vilkaviškį. Bendrakeleivis buvo jaunas 
lietuvis kariškis; su juo besikalbėdamas galėjau patyrinėti skausmą ir priešiškumą, 
kurį lietuviai jaučia lenkams. Iš Vilkaviškio traukiniu devintą valandą pasiekiau 
Kauną. Tad ši kelionės dalis prabėgo labai greitai. 


1919 metų liepos 5 d. 
Šeštadienis 


Ryte sužinojau, kad Kazimiežas Sviontec- 
kis (Kazimierz Swiątecki) yra Kaune, todėl 
iškart pas jį nuėjau. Nujaučiau, kad jis gali 
ką nors žinoti apie Bagdoniškį ir Kavoliškį. 
Nenusivyliau. Iš pono Svionteckio sužinojau, 
kad Zysius Komorovskis neseniai buvo Kau- 
ne, todėl jis apie viską yra informuotas. Papa 
yra Bagdoniškyje - jam nieko nenutiko. Ko- 
morovskiai taip pat visi išgyveno, išskyrus 
Hektorą ir Vitoldą Komorovskį, Zysiaus 
brolį. Šiuos du bei Pžezdzieckį (Przeždziec- 
ki) iš Rokiškio bolševikai seniai areštavo ir 
išsivežė kaip įkaitus. Sakoma, kad juos laiko 
Barysave. Išskyrus juos, visi Kavoliškyje, — 
vadinasi, abu Zysiai, Julius, Zitka, mažoji Fe- 
liusė, panelė Jadvyga Komorovska ir ponia 
Marycha su dukra Ada ir jaunesniais vai- 
kais — yra sveiki ir gyvena dvare. Tačiau jie 


turėjo sunkių išgyvenimų. Zysius su Juliumi 


ištisai slapstėsi spintose ar sienose esančiose 
slėptuvėse, o pastaruoju metu visi buvo iš- Eliza Römer - Komorowska ir Zigmuntas Komorowskis 
varyti iš Kavoliškio ir turėjo tarsi laukiniai 5} Vaikais Kavoliškio dvare. LMAB, SFg-2325. 
žvėrys klaidžioti miškais. 

Rodosi, pasiekti Bagdoniškį didelių problemų nebus. Mano atvykimas sutapo su 
vokiečių evakuacija iš Lietuvos. Nuo Panevėžio į rytus jau ir dabar vokiečių nebuvo. 
Šiuo metu jie traukiasi iš visos linijos „Radviliškis-Kaunas“. Dėl šios priežasties ge- 


ležinkelis „Kaunas-Kaišiadorys-Radviliškis-Panevėžys“ patenka į lietuvių rankas. 


Vokiečiai pasitraukdami palieka lietuviams dalį traukinių taboro. Šiandien ir rytoj 
eismas geležinkeliu yra sustabdytas, tačiau jau nuo pirmadienio pradės kursuoti lie- 
tuviški traukiniai (tiesiogiai iš Kauno į Panevėžį). O iš Panevėžio toliau į Rokiškį, 
Obelius traukiniai, kuriuos lietuviai užkariavo iš rusų, vyksta (ten bėgius bolševikai 
pakeitė į plačius). Todėl tikiuosi, kad nuvažiuosiu net iki Rokiškio. Kaune vokiečiai 
dar bus tiktai pusę kitos savaitės, paskui pasitrauks iki Pilviškių linijos Suvalkijo- 
je. Šiaurinėje Kauno gubernijos dalyje, už Radviliškio į šiaurės vakarus Mintaujos 
kryptimi vokiečiai dar turi kuriam laikui pasilikti. Žmonės jaučia palengvėjimą dėl 
to, kad vokiečiai pasitraukė, nors lietuvių politikai dėl šio fakto turi tam tikrų abe- 
jonių lenkų atžvilgiu. Yra tam tikrų prielaidų, kad lenkai nesilaikys demarkacijos 
linijos, nubrėžtos koalicinių veiksmų (pasirodo, pavyzdžiui, kad ne Taikos konfe- 
rencija?, ar Keturių taryba“, o koalicinė taikos misija? nubrėžė demarkacijos liniją). 
Lietuviai atkreipia dėmesį į tai, kad lenkai Vilniaus gubernijoje ne tik nesitraukia iš 
tų teritorijų, kurios užimtos faktiškai ne ten, kur yra nubrėžta šiuolaikinė demar- 
kacijos linija, bet kur ne kur, tarkim Vievyje (Jewie), užima tas vietoves, kurios iki 
šiol buvo lietuvių rankose. Lietuviai remiasi ir kažkokio lenkų vado raštu (atrodo, 
iš Gardino), skirtu vokiečiams ir pranešančiu, kad minėtasis vadas gavo įsakymą 
užimti Suvalkiją vokiečiams iš jos pasitraukus. Vokiečiai, savaime aišku, šio rašto 
kopiją perdavė lietuviams, kurie rengiasi lenkų okupaciniam puolimui Suvalkijoje; 
pagaliau visas reikalas su šiuo raštu gali būti vokiečių provokacija, paremta - kas 
juos ten žino - net ir tam tikru netikrumu. 

Būdamas čia vis labiau įsitikinu, kaip neigiamai lietuvių-lenkų santykius veikia 
tas faktas, kad lenkai užėmė Vilnių. Pilsudskio ir Lietuvos su Lenkija šalininkų 


5. Kalbama apie Taikos konferenciją, kuri vyko 1919 m. sausio mėn. Joje dalyvavo atstovai valstybių, 
kariavusių su Vokietija ir jos sąjungininkėmis. Lemiamą balsą turėjo didžioji ketveriukė: JAV preziden- 
tas V. Vilsonas, Didžiosios Britanijos ministras pirmininkas D. Loidas Džordžas, Prancūzijos ministras 
pirmininkas Ž. Klemanso ir Italijos premjeras V. Orlando. Po kelių mėnesių Versalyje pasirašius Taikos 
sutartį Vokietija prarado dalį teritorijų Europoje, visas kolonijas užjūriuose. Jai buvo apribotas karinis 
pajėgumas. Pripažinus karo kaltininke ji buvo įpareigota atlyginti žalą, išmokant reparacijas. Lietuvos ir 
Lenkijos atstovai buvo iškėlę ginčą dėl sienų, tačiau jo konferencija neišsprendė, kaip ir nepripažino Lietu- 
vos valstybės de jure. 

6. Paryžiaus Taikos konferencijoje visiems kylantiems klausimams svarstyti, be konferencijos plenumų, 
iš pradžių buvo sudaryta vadinamoji Dešimties taryba iš stambiausių pasaulio šalių atstovų. Darbo metu 
paaiškėjus, kad reikalingas dar didesnis lankstumas, sudaryta Keturių taryba (JAV, Didžioji Britanija, 
Prancūzija, Italija). Lietuvos atstovai sienų ir pripažinimo klausimu konferavo, daugiausia atskirai, su kie- 
kvienu šios tarybos nariu. 

7. Kalbama apie Didžiosios Britanijos ir Prancūzijos atstovų įsikišimą į lenkų ir lietuvių karinį konflik- 
tą, kuris kilo po 1919 m. balandžio mėn. lenkų kariuomenės kontrpuolimo, stumiant Raudonąją armiją ir 
užimant Vilnių. Sąjungininkai buvo suinteresuoti šį konfliktą išspręsti ir 1919 m. liepos 26 d. jie nustatė 
demarkacinę liniją tarp konfliktuojančių šalių. Lietuva jos nenorėjo pripažinti, nes lenkų pusėje liko ne tik 
Vilnius, bet Seinai ir Punskas. Lenkai savavališkai ją nuolatos pažeidinėjo ir skverbėsi į Lietuvos žemes. 


18 


įsitikinimu įvykęs faktas Vilniaus užėmimas ir bolševikų išvarymas iš didžiosios 
šalies dalies turėjo būti koziris, įtikinsiantis lietuvius, jog reikia ieškoti santykių ir 
ryšių su Lenkija. Tačiau faktai byloja kitką. Įvykęs faktas tik neigiamai veikia tar- 
pusavio santykius; jokiai tautai nepatinka, kai kaimynas į ją kreipiasi dėl faktų, jau 
įvykusių jos teritorijoje, kurią, beje, laiko paveldėta ir teisėta. Todėl bet kokį lenkų 
kareivių ekscesą ir netgi piktybinius antilietuviškus tamsiųjų davatkų ir Vilniaus 
bobelkų išsišokimus, lietuviai skrupulingai rūšiuoja ir kaupia tarsi vis didėjančio 
kartėlio grūdus. 


1919 metų liepos 6 d. 
Sekmadienis 


Naudodamasis tuo, kad esu Kaune, parašiau laišką Reginai, savo žmonai. Tai pirma- 
sis bandymas per devynerius mūsų išsiskyrimo metus tiesiogiai į ją kreiptis. Laiške 
klausiau apie dukrą. Laišką sukūriau paprastą ir 
mandagų. Atsiprašiau Reginos už tai, kad į ją krei- 
piuosi, akcentavau viltį, kad devyneri metai apgy- 
dė žaizdas ir numalšino skausmą, vaiko vaidmenį 
mūsų sąjungoje, parašiau, kad vaikas vis dar mus 
sieja nepaisant visko, kas mus skiria, pabrėžiau, 
kad jaučiu jai pagarbą ir paprašiau atrašyti man į 
Kauną, kaip sekasi dukrai. Dar pridėjau, kad jei- 
gu mano laiškas įžeidžia Reginą arba atveria senas 
žaizdas, labai jos atsiprašau ir primygtinai nepra- 
šau atsakymo. Labai įdomu, ar Regina panorės at- 
sakyti ir kaip reaguos į šį mano laišką. 

O Kaune vakar ir šiandien daugiausiai teko 
bendrauti su Šauliu Jurgiu ir Dominyku Semaška“. 
Pastarasis dabar vaidina baltarusį ar Baltarusijos 
lietuvį. Jis yra vakarinės Baltosios Rusios, kitaip 
tariant, lietuviškosios Rusios, lietuvinimo šali- 
ninkas ir gynėjas, tai reiškia — siekia, kad ji taptų 


lietuvių tautos dalimi su atskira kalbine kultū- 


D. Siemaško. Valstybės Tarybos ir taikos delegacijų 
Paryžiuje ir Maskvoje narys, Gudų reikalų ministras. 
pripažįstanti tik Baltosios Rusios vieningumą ir Reprodukcija iš: Lietuvos albumas, Kaunas [1921], p. 107. 


ra, priešingai nei skelbia baltarusių tautinė idėja, 


8. Dominykas Semaška (Siemaško) (1878-1932), baltarusių veikėjas, baltarusių atstovas Lietuvos Taryboje, 
1920 VI 19; 1922 II 1 Lietuvos Vyriausybės ministras baltarusių reikalams. 


siekianti kurti nedalomą Baltąją Rusią. Semaška kalba apie tendencijas, Kurios yra 
populiarios tarp Lietuvos tautininkų - apie Lietuvos kūrimą su Gardino ir Vilniaus 
gubernijomis. Iš čia kyla jo pasipriešinimas Baltarusijos tautininkams, net ir to- 
kiems kaip Antonas Luckievičius, kurie kitados patys jį atvedė į baltarusių judėjimą 
ir Tarybą. Semaška yra Tarybos narys ir lietuvių misijos Paryžiaus taikos konfe- 
rencijoje narys. Iš Paryžiaus prieš kelias dienas ir atvyko į Kauną ir netrukus vėl 
grįžta į Paryžių. Semaška, nors iš pradžių buvo baltarusių atstovas Taryboje, tapo 
lietuviškojo nacionalizmo bei ne baltarusiškosios, bet būtent lietuviškosios koncep- 
cijos atsidavusių tarnu. Ar Varonka ir Vaclavas Lastovskis, kurie taip pat formaliai 
priklauso Tarybai ir iš kurių pirmasis dirba Lietuvos vyriausybėje - yra ministras 
baltarusių reikalams (deja, dabar dėl lenkų, šis portfelis liko be baltarusiškosios teri- 
torijos), o antrasis - Lastovskis - būna Kaune. Įdomu, ar jiedu parems itin lietuvišką 
Semaškos koncepciją. Atsakymo nežinau. Atrodo, kad bent jau Lastovskis kitaip 
mato visą šį reikalą, ir nors priklauso Tarybai ir formaliai remia jos valstybingu- 
mą, vis dėlto iš esmės yra Baltosios Rusios vientisumo šalininkas ir tik dėl gali- 
mybės sukurti baltarusiškąjį Piemontą ir jeigu nesusikurtų Baltarusių Suvienytoji 
Respublika, laikosi lietuviškosios Tarybos koncepcijos. Paryžiuje Semaška susikerta 
su Antoniu Luckievičiumi, kuris kaip buvusios Baltarusijos Respublikos, sukurtos 
Minske per vokiečių okupaciją, „ministras pirmininkas“ ten yra pradėjęs akciją, ku- 
rios šūkis - siekti suvienytosios Baltosios Rusios nepriklausomybės. Būdamas lietu- 
vių baltarusių neofitas, Semaška, kaip ir daugelis neofitų, dega lenkų ir visko, kas 
lenkiška, neapykanta. Kai kalba apie lenkus, net ausys leipsta klausantis. Pats esu 
lenkų politikos, vykdomos Lietuvos atžvilgiu, priešininkas, neišskiriant Pilsudskio 
ir ypač jo taikomų metodų, tačiau tokios antilenkiškos aistros negaliu jausti. Be to, 
man susidaro įspūdis, kad neofitui Semaškai svarbiausia yra jo kišenė. Kadangi lie- 
tuviai jam moka ir suteikia patogų postą Paryžiuje, todėl yra toks perdėtai atsidavęs. 
Toks įspūdis man susidarė. Aš juo nepasitikiu. 


1919 metų liepos 7 d. 
Pirmadienis 


Buvau pašte ir išsiunčiau laišką Reginai. Pirmą kartą mačiau lietuvišką pašto žen- 
klą; jis gražus - gražiai puikuojasi lietuviškasis Vytis bendrame pašto ženklo fone. 
Susitvarkiau leidimą tolesnei kelionei. Galiu keliauti Šiaulių ir Panevėžio kryp- 
timis, bet greičiausiai vykstant iš Kauno jokie leidimai nėra reikalingi, gerai, kad 
juos gaunant nereikia atlikti jokių formalumų, išskyrus parodyti pasą. Pasiėmiau 
leidimą, kurį gavau lietuviškoje miesto komendantūroje; gavau leidimą tik iki Pa- 

nevėžio; ten teks pasiimti kitą vietos komendantūroje. Vokiškų leidimų ta kryptimi 
iš čia vykstant jau nereikia. Visoje geležinkelio linijoje iš Kaišiadorių iki Radviliškio 
vokiečių jau nebėra, jie pasitraukė. Dabar jie traukiasi iš atkarpos „Kaišiadorys- 
Kaunas“ ir nuo rytdienos traukinių judėjimas šioje vietoje stabdomas, o atnaujintas 
bus nuo ketvirtadienio, jau atėjus lietuvių valdžiai. Tad, atrodo, rytoj iš Kauno iš- 
vyksiu ne traukiniu, o vežimu iki Jonavos ir tik ten galėsiu įsėsti į traukinį. 

Kaune netyla grėsmingi gandai apie tai, kad lenkai pamažu, bet sistemingai Žy- 
giuoja į vakarus nuo Vilniaus, kad braunasi į lietuviškų teritorijų gilumą. Pasigirsta 
ir versijų apie lenkų tikslus užimti Kauną. Labai sunku man tais gandais patikėti, 
kita vertus, negaliu paneigti, kad tam tikruose sluoksniuose, būtent palaikančiuose 
Pilsudskio politiką, ta nelemta mintis išspręsti lietuvių-lenkų problemas „įvykusių 
faktų“ metodais, vienpusiškai taikomais būtent lenkų kariuomenės, turi nemažai 
sekėjų. Tai būtų beprotystė, kuri reikštų ne ką nors kitka, kaip tik prievartą ir Lie- 
tuvos aneksiją, o tai be jokių išlygų lietuvius nuteikia prieš lenkus. Šiam žingsniui, 
be jokios abejonės, pasipriešins Antantė, nes būtų pernelyg didelis ir šiurkštus tautų 
laisvės taisyklių pažeidimas. Žaidimas įvykusiais faktais būna dvilypis - o šiomis 
sąlygomis dar kvepia ir lenkiška provokacija - apskaičiuotas taip, kad būtų sukurta 
padėtis, analogiška įvykusiai Rytų Galicijoje, kur viskas baigėsi diplomatiniu Lenki- 
jos laimėjimu. Lenkai tuomet gavo iš Antantės mandatą užimti ir savaip pertvarkyti 
Rytų Galiciją iki Zbručo (Zbrucz). 

Labai įdomu, kas įvyks pasitraukus vokiečiams. Ar Lietuva ir toliau kursis va- 
dovaujant šiandienei Tarybai ir jos priimtais būdais, kurie, reikia pripažinti yra 
mieguisti ir biurokratiniai, ar atsiras permainų, paskatintų vidinių arba išorinių 
veiksmų ir kokios jos bus? Gali būti lenkų invazija, gali būti laipsniškas Lietuvos 
užvaldymas pasitelkus rusų savanorių kariuomenę, kuri organizuojama bolševi- 
kams pasipriešinti ir jau Latvijoje virstanti grėsminga naujosios okupacinės armijos 
(Lieveno kariuomenė)? jėga. Rusų pavojus yra didelis. Neįmanoma užmerkti akių 
ir jo nepastebėti. Koalicija remia kontrrevoliucinės Rusijos atstatymą vadovaujant 
Kolčakui, kurio antibolševikiniai būriai didėja visuose buvusios Rusijos imperijos 
paribiuose, kuriuose jau nėra bolševikų valdžios. Tai savanoriški būriai, tačiau su 
imperialistinėmis Rusijos tendencijomis, iš esmės labai nepritariantys savarankiškų 
valstybėlių paribiuose susikūrimui. Koalicija vilkina formaliai pripažinti šias vals- 
tybėles, o savanoriškos rusų formuotės - formaliai pripažinus Kolčako valdžią - jas 
remia. Štai čia ir kyla didžiulis pavojus. Baltijos šalyse vokiečiai (baltai) greičiausiai 
parems šių formuočių imperialistinius rusų siekius. Neaiški ir Lietuvos vidaus pa- 


9. Kunigaikščio Lieveno korpusas. 

dėtis. Įvairių kalbų sklinda apie žmonių, kariuomenės nuotaikas, apie įvairius len- 
kiškus ir rusiškus elementus lietuvių kariuomenėje ir įstaigose. Tvirčiausius pagrin- 
dus Lietuvos valstybingumui suteiktų Seimas. Tai būtų pamatai, ramstis žmonėms, 
iškeltų tokias svarbias problemas kaip agrarinė reforma. Tačiau Lietuvos valdžia 
vilkina sušaukti Seimą, bijodama, kad per visuotinį balsavimą nebūtų staigmenų, 
taip pat nebūdama tikra ar liaudies Seimas neįvykdys politikoje ir valdančioje dau- 
gumoje didelių permainų. Tad ir toliau šalis valdoma biurokratiniais principais, 
nesprendžiant jokių didelių problemų. Pasiteisinimas, kodėl nešaukiamas Seimas, 
būtent tas, kad valstybės sostinė Vilnius dar nėra išvaduota. 


1919 metų liepos 8 d. 
Antradienis 


Pasitraukus vokiečiams, nuo šiandien nekursuoja traukinys „Kaunas-Kaišiadorys“; 
susisiekimas šioje juostoje bus atnaujintas tik po poros dienų; pirmasis lietuviškas 
traukinys turi išvykti iš Kauno į Kaišiadoris ketvirtadienį (tą pačią dieną, ketvir- 
tadienį, vokiečiai turi pasitraukti iš Kauno ir kartu nutrūkti susisiekimas atkarpo- 
je „Kaunas-Pilviškiai“. Pilviškiuose dar kurį laiką vokiečiai turėtų būti dislokuoti). 
Kadangi iš Kaišiadorių iki Radviliškio lietuviški traukiniai jau kursuoja, paskaičia- 
vau, kad man netgi pigiau atsieis žirgais nuvykti iki Jonavos ir ten įsėsti į Radviliškio 
traukinį, negu laukti iki ketvirtadienio Kaune. Taip ir padariau. Nusipirkau vietą 
žydiškoje karietoje, kursuojančioje atkarpa „Kaunas-Jonava“. Tokia kelionė kainuo- 
ja 30 markių. Karieta turėjo išvažiuoti ketvirtą valandą po pietų, tačiau kaip įprasta 
žydams, pajudėjo tik šeštą valandą, nes paskutinę minutę ėmė rinktis vis nauji ke- 
leiviai, o važnyčiotojui rūpi jų kuo daugiau surinkti. Taigi karieta buvo sausakim- 
ša; viduje sėdėjome septyniese: aš, kažkoks lietuvis karininkas iš Vilkaviškio, estų 
šeima, nuomojanti Stolypino dvarą Vilkaviškio apylinkėje, ir du žydai - plačiuose 
dviejų aukštų suoluose tarp krūvos daiktų sėdėjo keli žmonės, du ar trys asmenys 
sėdėjo gale ant lentų, kurios šiaip jau skirtos daiktams susidėti ir dar vienas keleivis 
įsitaisė ant karietos stogo. Tai buvo tipiška žydiška kelionė - jaučiausi kaip silkė 
statinėje. Išvykdami iš Kauno buvome du kartus patikrinti - toks milicijos nuro- 
dymas; leidimų netikrinta, tik ieškota prekių, kurias be specialaus leidimo iš miesto 
išvežti draudžiama. Važiavome vieškeliu iš Kauno iki Jonavos, vietomis labai gra- 
žiu; stebėjau gamtovaizdį, spalvingą ir kalvotą, paįvairintą miškais ir nedidelėmis 
medžių grupelėmis, kur ne kur pasirodydavo Neris; Prie Jonavos labai gražūs tiltai 
per Nerį. Į Jonavą atvažiavome dešimtą valandą vakaro, gražią mėnulio nutviekstą 
naktį. Traukinys išvyksta tiktai rytoj rytą, todėl pernakvojau užeigos namuose, rei- 

kia pripažinti, gan padoriuose. Čia radau kiaušinių, bandelių, arbatos, žodžiu - ne 


taip baisu ir vargana, kaip atrodo toli nuo čia gyvenant. Be to, į Jonavą bolševikai 


nebuvo užklydę, todėl šios šalies vietos dar nėra siaubingai nuniokotos. Išvažiuo- 


damas iš Kauno girdėjau kalbas, kad, atseit, lenkai pasislinko net iki Kaišiadorių 


ir Jonavos. Bet šios kalbos tėra pasakos. Aps- 
kritai Kaunas perdėtai ir nepagrįstai baiminasi 
lenkų žygio į etnografinę Lietuvą. Viena vertus, 
lenkai Kaune slapta ilgisi lenkų kariuomenės ir 
daugiau ar mažiau slėpdami džiaugsmą duoda 
pagrindo tokioms kalboms, kita vertus, lietu- 
viai bijo lenkų, nes jaučia, kad jėga jiems prilygti 
negali, o yra ir tokių lietuvių, kurie sąmoningai 
tikisi karo su lenkais ir veržiasi į karą kiršindami 
lietuvius prieš lenkus ir sąmoningai kalbėdami 
apie lenkų pavojų. Tie kiršinantieji elementai, 
nors ir nesuvokia, kad lenkų pajėgos yra kur kas 
didesnės už lietuvių ir kad prasidėjus kariniam 
susirėmimui, savaime aišku, laimėtų lenkai, vis 
dėlto trokšta to karo, kad kuo labiau sustiprintų 
lietuvių neapykantą lenkams ir Lenkijai, kartą 
ir visiems laikams paneigtų legendą apie uniją ir 
kokius nors ypatingus lietuvių-lenkų santykius, 
parodytų pasauliui, kad įmanomas tik Lietuvos 
ir Lenkijos karas, o ne taika tarp šių dviejų tautų, 
ir išprovokuotų Antantę įsikišti, pagaliau esant 
karinei atmosferai ir tautinei savigynai išpopu- 


Antanas Smetona. Pirmasis Lietuvos valstybės prezi- 
dentas. Reprodukcija iš: Lietuvos albumas, p. 3. 


liarintų žmonėse lietuvių vyriausybę ir pažadintų nacionalizmo instinktą tam, kad 


jame užgestų visuomeninis pradas. Tai tendencijos, gana panašios į tas, kuriomis 


vadovaujasi Lenkijoje už karą pasisakantys elementai. Kitą kartą aprašysiu dieno- 


raštyje savo ypač įdomų susitikimą su Matuševskiu“? - savo senu geru pažįstamu ir 


vienu iš iškilesnių bolševikų veikėjų. O daug įdomaus iš jo išgirdau. Buvau su vizitu 


pas Antaną Smetoną, Lietuvos Respublikos prezidentą. 


O aš pats vis labiau linkstu nuo rudens persikelti ir dirbti lietuvių teisėtvarkoje. 


Man šis klausimas yra itin opus. Suprantu, kad būdamas Lenkijoje ir čia dirbdamas 


10. Vladislavas Matuševskis (Matuszewski Władysław) (1882-1942) — teisininkas, bolševikas, sovietų di- 


plomatas 1919 m. kovo-rugpjūčio mėn. Lietuvos Baltarusijos TSR (Litbelo) karo reikalų liaudies komisaro 
pavaduotojas ir karo tarybos narys. 1919 IX-X Kaune redagavo laikraštį „Žycie Robotnicze“. 


teisėju, vis labiau prarandu ryšį su Lietuva ir net nusižengiu savo pilietinei parei- 
gai, bent jau tokiai, kokią man sąžinė diktuoja ir mano elgesys kažkuo panašus į 
išdavystę, nes nesu ištikimas savo nuo seno puoselėtoms idėjoms. Bet yra taip pat 
nemenkų sunkumų persikeliant į lietuvišką teisėtvarką. Jau nekalbant apie Papą ir 
mano šeimą - net neįsivaizduoju, kaip jie reaguos į tokią žinią, tai ištirsiu vietoje. 
Yra dar ir kitų „bet“. Vienas iš jų yra Lietuvos lenkų arba lenkų kultūros lietuvių 
pozicija: tie lenkai, tokie kaip aš, kurie dar yra sąžiningi Lietuvos piliečiai, laiko 
Lietuvą savo tėvyne ir yra lietuvių draugai, bet kartu jaučia ir tautinių, lenkiškųjų, 
sentimentų - šiandien jie Lietuvoje yra patekę tarp kūjo ir priekalo. Lenkija juos 
nuvylė, nes ji nekovoja dėl žmonių laisvės, o ateina į Lietuvą pasiimti to, kas, jos 
manymu, jai priklauso, ir tai pasisavina. Ateina į Lietuvą grynai egoistinių tikslų 
vedama, tikslų, priešiškų Lietuvai. Kita vertus, lietuviai šių lenkų kultūros atstovų 
ir savo pusbrolių atžvilgiu nenusiteikę teigiamai. Lietuviai turi Lenkijai priekaištų 
ir dažnai pagrįstų, nes jau yra patyrę šaliai kenksmingų daugelio Lietuvos lenkų 
veiksmų, ypač Vilniaus lenkų, todėl kiekviename žingsnyje regi sąmokslą ir kie- 
kvieną lenką laiko lenkų šnipu, slaptu savo priešu. Be to, čia esame vertinami kaip 
II kategorijos piliečiai, įtartini asmenys. Lietuvių spauda neslepia savo pozicijos net 
tų Lietuvos lenkų, kurie dirba valstybės tarnyboje, atžvilgiu. Tokia padėtis yra ne tik 
nemaloni, bet ir žeminanti. Sunku ją pakelti tiems, kurie nuoširdžiai myli Lietuvą, ir 
daugelį tai pastumia rinktis lenkiško nacionalizmo kelią. 


1919 metų liepos 9 d. 
Trečiadienis 


Rytą atsikėliau ir nuvažiavau į traukinių stotį, esančią du varstai už Jonavos. Maž- 
daug septintą valandą įsėdau į traukinį. Vokiečių nei Jonavoje, nei visoje atkarpoje 
iki Radviliškio jau nėra. Lietuva pagaliau - laisva, vienui viena, be jokių „globė- 
jų“, atvykėlių ir okupantų. Ji įgyvendina tai, ką Lenkija įgyvendino praėjusių metų 
lapkritį. Dabar išmušė milžiniškos atsakomybės valanda. Tačiau nepajutau iš žmo- 
nių nuotaikų ir kalbų tokio lengvo ir valiūkiško mėgavimosi laisve, tokio džiugaus 
bruzdesio, kuris buvo justi Lenkijoje pirmomis laisvės dienomis. Greičiausiai tai 
dėl skirtingo temperamento, bet nujaučiu ir kai kurias kitas priežastis. Pirma, di- 
džioji šalies dalis, būtent ta, į kurią šiandien įvažiavau, yra sutrikusi dėl neseniai 
tvyrojusio bolševizmo, kuris paliko pėdsakų ir nuvargino žmones. Jaučiamas dar ir 
tam tikras nepasitikėjimas savo tautos jėgomis, lietuvių valstybingumo, kaip savo 
pačių kūrinio, nejautimas, pagaliau didžiulį vaidmenį turi tas faktas, kad vokiečių 
okupantai - pasakysiu taip - automatiškai, ne šalies jėgomis kaip Lenkijoje, buvo 

išvaryti iš šalies. Tai yra karo padėtis ir ypatingoji padėtis. Iš rytų, iš tautinių Lietu- 
vos pakraščių telkiasi virš jos debesys lenkiškos problemos, kuri vienus traukia tarsi 
magnetas, kitus baugina ir pyktį bei neapykantą sukelia. 

Tačiau traukinys iš Jonavos į Radviliškį riedėjo nepriekaištingai. Važiavo labai 
greitai ir pagal planą, sustodamas tvarkaraštyje numatytą valandą. Savo punktua- 
lumu prilygo vokiečių traukiniams ir važiavo kur kas geriau kaip lenkų traukiniai. 
Lietuvos traukiniuose dirba daugiausia rusų laikų geležinkeliečiai arba žmonės, išė- 
ję specialiuosius kursus. Daugelis geležinkeliečių kalba lenkų ir rusų kalbomis, nors 
dažniausiai moka ir lietuvių kalbą. O dėl kalbos - tai rusų kalba raštinėse, įstaigose 
yra labai svarbi. Reikia pripažinti tą faktą, kad lietuviai inteligentai, jeigu nekalba 
lietuviškai, mieliau kalba rusiškai nei lenkiškai. Galiu pastebėti net tokią tendenciją, 
kai kurie tai demonstratyviai pabrėžia, kas man asmeniškai yra labai nemalonu. Tai 
byloja apie didžiulį lietuvių inteligentijos priešiškumą viskam, kas lenkiška. Nors 
lenkų politika, o ypač Vilniaus lenkų, Lietuvos ir lietuvių atžvilgiu tokį elgesį di- 
džiąja dalimi pateisina, tačiau šis priešiškumas neigiamai veikia piliečius, kalban- 
čius lenkiškai. Niekada nereikėtų pamiršti, kad lenkų kalba yra viena iš vietos kalbų, 
o rusų kalba - svetima ir dar atsiduoda senuoju Didžiosios Rusijos imperializmu. 
Priešingai nei inteligentija, nematyti, kad liaudis jaustų priešiškumą lenkams, atro- 
do, jo net yra mažiau, nei buvo prieš karą. Kaip galėjau iš kalbų suprasti - tiesa, at- 
sitiktinai nugirstų kalbų - jaučiamos net nemenkos simpatijos lenkų politikai. Šiuo 
atžvilgiu didžiai skirtingomis nuotaikomis gyvena Suvalkija, kur žmonės daugiau- 
siai ūkininkai ir yra, kaip man atrodo, labiau nepalankūs Lenkijai. 

Jonavoje ir pakeliui į Radviliškį kalbėta, kad iš Radviliškio iki Panevėžio dar 
kursuoja vokiečių traukiniai. Kai atvažiavome į Radviliškį, pasirodė, kad vokiečių 
traukiniai į Panevėžį jau dvi dienas nevažinėja. Vokiečiai iš šios atkarpos jau pasi- 
traukė. Radviliškio stotyje stovėjo trumpas traukinys, jį sudarė keli vagonai ir jis 
pirmasis lietuviškas, vykstantis į Panevėžį. Garvežys buvo papuoštas jaunais ber- 
želiais, Lietuvos vėliavomis ir Vytimi. Prie šio traukinio buvo prijungtas kitas, at- 
vykęs iš Kaišiadorių. Netrukus pajudėjome. Tai buvo iškilminga kelionė. Pirmasis 
lietuviškas traukinys stotyse iki Panevėžio buvo sveikinamas dainomis ir muzika; 
kur ne kur, ne tik stotyse, bet ir laukuose netoli kaimų - palydimas gražiais vartais, 
papuoštais berželiais ir ąžuoliukais, perpintais lauko gėlėmis ir rūtomis. Atvykę į 
Panevėžį sužinojome, kad traukinys į Rokiškį išvyks tik rytoj. Nuo Panevėžio iki 
Rokiškio nutiesti platūs bėgiai, kuriuos bolševikai perdarė pagal savo modelį. Čia 
kursuoja traukiniai, kuriuos lietuviai perėmė iš bolševikų padedant vokiečių lakū- 
nams. Garvežys yra tiktai vienas. Šis traukinys buvo paimtas tada, kai į Panevėžį 
jau įžengė lietuviai ir paskutinis bolševikų traukinys bėgo iš stoties. Jį puolė keturi 

vokiečių aeroplanai ir jau važiuojantį apmėtė bombomis; bombos sproginėjo šalia, 
bet viena nukrito prieš traukinį ir sunaikino bėgius, o traukinys nuvažiavo nuo 
bėgių lėkdamas visu greičiu. Šioje katastrofoje žuvo apie 200 žmonių, daugiausia 
niekuo kaltų karo nelaisvių, ištrūkusių iš vokiečių nagų, ir grįžtančių į Rusiją per 
Lietuvą, tačiau lietuviai šitaip gavo traukinį ir dabar gali naudotis šia atkarpa. O tai 
yra labai svarbu. 


1919 metų liepos 10 d. 
Ketvirtadienis 


Iki šiol kelionė sekėsi puikiai ir pagal planą. Na, išskyrus neplanuotą pertrauką Kau- 
ne, kai lietuviai iš vokiečių į savo rankas turėjo perimti traukinį. Viskas ėjosi kaip 
sviestu patepta, susisiekimas buvo geras, nekilo problemų dėl leidimų ir net kelionė 
nebuvo tokia brangi, kokia maniau, kad bus. Šią kelionę lyginau su kelione į Afrikos 
gilumą, o ji pasirodė paprasta ir pakankamai pakeliama ir galima sakyti, šiuolaiki- 
niams laikams ypač lengva. Maniau, kad daug sunkiau bus patekti iš Lenkijos net į 
šiaurės rytų Lietuvą, ties Dineburgu, prie pat bolševikų fronto, į tą žemės kampelį, 
kuris ką tik buvo atgautas iš bolševikų. Išgirdus pasibaisėtinus ir siaubą keliančius 
pasakojimus, kurie sklido apie bolševikų valdžią ir šalies alinimą, galėjo susidaryti 
vaizdas, kad šios vietos virto dykyne, kurioje karaliauja badas, laukai dirvonuoja, iš 
žmonių belikę šešėliai, bet koks susisiekimas nutrūkęs ir apskritai sunaikinti beveik 
visi civilizacijos elementai. Tačiau iš tikrųjų taip nėra. Žmonės tokie, kokie buvo 
anksčiau, laukai užsėti, derlius puikus, susisiekimas pakenčiamas, o kainos bent 
jau iki šiol ne aukštesnės (Panevėžyje, kaip ir visur kitur, atrodo netgi mažesnės nei 
Kaune ir kai kurios netgi mažesnės negu Lenkijoje), saugumas kelyje ir visur kitur 
pakankamas, o galbūt čia net saugiau negu Lenkijoje, nes negirdėti kalbų apie ban- 
ditizmą. Ir tikrai saugiau negu vokiečių okupacijos metu Augustave ir jo apylinkėse, 
nors jauna lietuviškoji valdžia dar tiktai organizuojama. Dėl leidimų tvarkos irgi 
negalima prikibti: Kaune gavau leidimą vykti į Panevėžį be jokių kliūčių, o Panevė- 
žyje vakar komisariate mandagi ir patraukli lietuvaitė, man pateikus prašymą, išra- 
šė leidimą važiuoti į Rokiškį. Atnešė pasirašyti ir padavė man, net nežvilgtelėjusi į 
pasą ir nepatikrinusi pavardės - pasitikėjo tik mano žodžiais. Net nustebau, kad vis- 
kas vyksta taip papratai ir lengvai, ypač dėl to, kad čia valdžios įstaigose valdininkai 
apskritai yra naudingesni. Nežinau tik, ar grįždamas į Lenkiją neturėsiu didesnių 
bėdų su pasu. Iki tol kelionė sekėsi puikiai, ir štai staiga, Panevėžyje, jau visai netoli 
mano tikslo, atsirado nenumatytų kliūčių. Geležinkelio „Panevėžys-Rokiškis-Egli- 
nė“ lietuviai turi tiktai vieną garvežį, pritaikytą platiems bėgiams, kurį iškovojo iš 

bolševikų. Na, ir kaip tyčia šis garvežys ėmė ir sugedo Rokiškyje (trūko katilas), 
taigi negalėjo važiuoti iki Panevėžio, o tada grįžti atgal iš Panevėžio į Rokiškį. Buvo 
nusiųsti mechanikai, kad apžiūrėtų garvežį ir, jeigu įmanoma, pataisytų. Visą die- 
ną, tarp masės keliautojų, laukiančių traukinio užeigose ir stotyje, sklido įvairios 
kalbos apie tai, ar atvyks traukinys, ar ne, o jei atvyks, tai kada. Stoties darbuotojai 
neturėjo jokios informacijos. Pagaliau vakare atsirado versija, kad traukinys dar dvi 
dienas neatvažiuos. Ak, kaip gaila sugadintos dienos. Jeigu taip žmogus žinotum, 
nusisamdytum vežėją ir važiuotum vežimu. Keturiese - aš, Dombrovskis (buvęs 
Rokiškio valdytojas, dabar Obelių nuomotojas), vienas ūkininkas iš Kriaunų para- 
pijos Astravų ir kažkoks žydas iš Rokiškio - nusprendėme rytoj rytą išsinuomoti 
vežimą ir ilgiau nelaukti. Man kiekviena diena yra brangi - taip smarkiai veržiuosi 
namo - be to, tupėdamas Panevėžyje prarandu daug pinigų ir dar yra be galo nuo- 
bodu. Tačiau iš esmės kainos čia nėra labai didelės. Šiandien buvo turgaus diena Pa- 
nevėžyje, tad, pavyzdžiui, svaras duonos kainavo 1 markę, svaras uogų (braškių) - 4 
markes, višta - 16 markių, kalakutas - 40 markių; vadinasi, tiek pat arba ir pigiau, 
negu Lenkijoje. Turtinga turi būti šalis, jeigu kelis mėnesius joje gyvenus bolševi- 
kams, dar yra tiek daug maisto ir prieinamos kainos. 

Tiek čia, Panevėžio pakelės užeigoje, tiek per visą kelionę sutinku žydų, nes aps- 
kritai žydai daugiausiai keliauja ir paprastai spekuliuoja. Tad įsitikinau, kad toli gra- 
žu ne tik lenkai (turiu omenyje lenkų dvarininkus) yra nusiteikę gana skeptiškai ir 
net šiek tiek piktybiškai dėl nepriklausomos Lietuvos kūrimo. Žydai dar labiau negu 
lenkai nusiteikę prieš šalies valstybingumą, bet, savaime aišku, tik patyliukais apie 
tai kalba, o lietuvių - tautininkų - akyse stengiasi sudaryti vaizdą, jog jie yra dide- 
li Lietuvos valstybės šalininkai. Lenkai yra skeptiškai arba piktybiškai nusiteikę ir 
valstybingumo, ir nepriklausomybės atžvilgiu, mat visą laiką svajoja apie uniją su 
Lenkija. O štai žydai absoliučiai ignoruoja patį Lietuvos valstybingumo faktą, laiko 
jį nerimtu, tarsi tai būtų vien sąmyšio ir kovos su bolševikais rezultatas. Pastebėjau, 
kad labai daug žydų, o gal net ir visi, Lietuvos valstybingumui nepritaria. Oi, ilgisi 
žydai Didžiosios Rusios ir nepailstamai tikisi jos atkūrimo, labai susidomėję stebi 
Baltijos šalių (Latvijos ir Estijos) politinius įvykius ir Kolčako aplinkos akcijas, de- 
monstruojančias rusų imperializmą. Lietuvos idėja žydams yra absoliučiai svetima. 
Pilietinės nuovokos jie neturi nė menkiausios kruopelytės. Tačiau lietuviai ir lietu- 
vių valdžia juos, priešingai nei lenkus, laiko savo sąjungininkais. Tačiau tai tik fik- 
cija. Žydai yra antivalstybinis elementas Lietuvoje, ne mažiau pavojingas lietuviams 
už lenkus, kurie per fas et nafas” Lietuvą sieja su Lenkija. 


11. Per fas et nafas (lot.) - bet kokiomis priemonėmis, tiesa ir netiesa. 

Įdomu, kad šioje šalies dalyje, kuri buvo bolševikų okupuota, lietuvių valdžia 
ir kariuomenė vadinama ne lietuviais, o „baltaisiais“. Šį pavadinimą išpopuliarino 
bolševikai, juo vadinti lietuvių kariuomenės kontrrevoliucionieriai - antibolševikai. 
Net lietuvių ūkininkai - o jų ne vieną sutikau - nuolatos vartoja apibrėžimą „baltie- 
ji“ arba „baltoji gvardija“ kalbėdami apie savo pačių tautinę kariuomenę, savo pačių 
tautinę vyriausybę. Tokie faktai, be jokios abejonės, byloja, kad kuo skubiau reikia 
skelbti Seimo rinkimus, kad jaunai valstybei būtų suteikti lietuviški pagrindai. 


1919 metų liepos 11 d. 
Penktadienis 


Rytą kilo problemų gauti vežimą iki Rokiškio. Pagaliau atėjo patikima žinia, kad 
traukinys apskritai neatvyks, nes garvežio gedimas rimtas, o jam taisyti reikia at- 
vežti medžiagų ar įrankių net iš Kauno; atrodo, kad nuo rytojaus bus siaurinami 
geležinkelio bėgiai, kad fronto link galėtų vykti įprastieji traukiniai, tačiau, kol tai 
įvyks, kol iki Rokiškio bus galima nuvažiuoti traukiniu, prabėgs kelios dienos, jeigu 
ne daugiau. Todėl nuo ankstyvo ryto, vos tik prašvitus, žmonės karštligiškai ieškojo, 
kuo galėtų vykti Rokiškio ir Obelių kryptimi. Trypė, mindžikavo visi, kurie jau pra- 
leido Panevėžyje kelias dienas, laukdami traukinio. Žmonės bėgiojo, ieškojo, blaškė- 
si visomis kryptimis ieškodami vežikų. Kadangi šiose vietose nutiestas geležinkelis, 
nėra, kaip kad kitur, nuolat kursuojančių žydų vežimų, masiškai vežiojančių Žmones. 
O pavieniai vežimai yra nepaprastai brangūs ir be galo sunku jų rasti. Dabar tuo 
labiau, nes sustojus traukiniui lietuvių valdžia užėmė šimtus vežimų, surinkusi juos 
iš visų aplinkinių kaimų, kad iki fronto galėtų nuvežti amunicijos ir maisto davinių. 
Po bevaisių vežimo paieškų pagaliau pasidaviau. Pažįstamas ūkininkas iš Astravo 
sumąstė, kad reikia traukiniu nuvažiuoti iki Utenos, iš ten eiti pėstute iki Užpalių (17 
varstų), o už Užpalių, maždaug 10 varstų, jis turi pažįstamą artimą giminaitį, kuris 
pavėžės nuo Anapolio iki Stavskio, gyvenančio už 7 varstų, o ten jau Stavskis duos 
man arklius ir galėsiu važiuoti, kur panorėjęs. Sutikau su šiuo pasiūlymu. Kelias va- 
landas prasitrynęs traukinių stotyje ir kelis kartus teiravęsis geležinkelio vadovybės, 
sulaukiau žinios, kad neaišku, ar vyks traukinys į Uteną, o jeigu jis ir vyks, ar bus 
leista civiliams keleiviams juo važiuoti. Todėl, labai supykęs dėl neaiškios situacijos, 
ir jau negalėdamas pakęsti bergždžio laukimo Panevėžyje, dienoms bėgant viena 
paskui kitą - o neturiu jų tiek daug, kad galėčiau prarasti - nusprendžiau tiesiog pės- 
tute eiti toliau ir jau nesigręžioti atgal. Iki Rokiškio maždaug devyniasdešimt - toli 
keliauti pėsčiomis, vilkint rudeninį paltą, su sunkiu kelioniniu maišu ant pečių. Bu- 
vau baisiai piktas, nes daugelis keliautojų susirasdavo vežimus ir ištisomis grupėmis 

jais išvykdavo. Tačiau ir man nusišypsojo laimė, nes pakeliui į užeigą pasiimti savo 

daiktų mane pasitiko dvi žydaitės iš Obelių ir pasiūlė susimesti su jomis vežimui, 
kurį nusisamdė iki Pandėlio (maždaug 60 varstų) maždaug už 300 Rusijos rublių (čia 

rusiški rubliai yra lygūs markėms, o lietuviškojo rublio, vadinamųjų „ostų“, kursas 

yra lygus dviem rusiškiems rubliams, tačiau rusiškieji - tik caro, dar vadinami kre- 
ditais arba nikolaikomis, nes revoliucijos laikų rubliai, pavyzdžiui „Dūmos“, „kie- 
renkos“ ir „sovietiški“ visiškai nėra priimami). Labai mielai priėmiau šį pasiūlymą. 
Dar teko porą valandų nuobodžiauti, kol sutartas vežimas atvažiavo. Pasirodė, jog 

važnyčiotojas žydas, niekaip kitaip nesutiksiąs važiuoti, kaip tik sustodamas šabui 

lietuviškajame Subačiuje, taigi iki Pandėlio geriausiu atveju atvažiuosime sekmadie- 
nį apie pietus. Nebuvo iš ko rinktis, nes šiais laikais ne keleivis, o vežėjas yra padėties 

viešpats, panašiai kaip ir viskas šiandien: visada viršesnis pardavėjas už pirkėją; šiais 

visuotino išsekimo laikais žmonių vaidmenys pasikeitė. Užtat pasiekęs Pandėlį jau 

būsiu kaip namie: iš ten, jeigu ir reikėtų žygiuoti pėstute, kelias iš Rokiškio man pa- 
žįstamas ir tektų nueiti tiktai apie 26 varstus. Maždaug pirmą valandą išvažiavome, 
o vakare sustojome Subačiuje sodyboje šalia geležinkelio stoties. Pakeliui mus užklu- 
po audra ir lietus. Derlius visur labai gražus. Šiuo atžvilgiu situacija čia labai gera; 
pavyzdžiui, Gardino ir Vilniaus gubernijoje (tarkim, Lydos ir Valkavysko apylinkė- 
se), net tose vietose, kur nebuvo bolševikų, liūdesiu dvelkia milžiniški plotai, dirvo- 
nuoja žemė. Čia, net ir tose vietose, kurias trypė bolševikai, laukai tiesiog žydi, tarsi 

žemės rojuje; jeigu tik derlius bus geras, aprūpinimas maistu nekels rūpesčių. Įdomu, 
kad čia viskas nėra baisiai brangu; panašiai kaip Lenkijoje, o kai kurie produktai net 
ir pigesni. Tam įtakos turi apsėti laukai, geresnė, derlingesnė žemė, turtingesni ūki- 
ninkai, mažiau žuvusių kare ir, be abejo, uostamiesčių kaimynystė. Ypač iš Liepojos 

yra atvežama daug produktų, atkeliavusių net iš Amerikos. Atrodytų, kad materiali 

Vilniaus padėtis turėtų būti geresnė, jam patekus į lietuvių, o ne lenkų rankas. Šis 

veiksnys gali turėti didelės įtakos net politinėms tendencijoms Vilniuje. Kainos čia 

automatiškai suvienodėja. Apskritai kainos tokiame Panevėžyje, kuris dar neseniai 

buvo bolševikų rankose, yra mažesnės, nei, pavyzdžiui, su Lenkija besiribojančioje 

Balstogėje. Atrodo, kad daugelis vietos produktų kainos Panevėžyje yra net mažes- 
nės negu Kaune, kuris brangesnis už Varšuvą ir kitus lenkiškus miestus. 

Bolševikų laikais kainos čia išties buvo didelės, nors niekada jos nepasiekė tokių 
fantastinių aukštumų, kaip Rusijoje. Šis Lietuvos gabalėlis buvo tarsi bolševikų san- 
dėlis. Kiekvienu traukiniu atvykdavo miesčionių būriai apsipirkti grūdų ir mais- 
to Dineburgui (Daugpiliui) ir tolesniems rytų miestams. Didelės kainos ir maisto 
produktų trūkumas, kuris čia buvo juntamas - kitaip nei yra dabar - buvo kilusios 
dėl smukusios pinigų vertės, įvairų „kierenkų“, „Dūmos“ rublių, tuo metu buvusių 

apyvartoje, ir dėl to, kad žmonės slėpė maistą. Slėpė ir dėl spekuliacijos ir baiminda- 
miesi bado, kuris slinko bolševikų žemėse iš rytų į vakarus. Kaitik bolševikai buvo 
išvyti viskas pradėjo pigti. 


1919 metų liepos 12 d. 
Šeštadienis 


Baisiai nuobodžiavau Subačiuje, kol truko žydų šabas. Sunku patikėti, kad namai 
jau taip arti, jau ranka pasiekiami ir, kad ketverius metus nematęs namų ir turėda- 
mas tokias trumpas atostogas, turiu visą dieną skirti tupėjimui kažkokioje tamsioje 
skylėje, vargingoje užeigoje ir tik dėl kažkokio kvailo šabo. Žydai yra visiški prie- 
tarų ir taisyklių įkaitai. Jie gali tapti bolševikais, gali skelbti didžiai prieštaringas 
ir kontroversiškas krikščionių bendruomenei idėjas, tačiau savo šabo laikosi tarsi 
įkaitai, ne iš įsitikinimo, o dėl kitų žydų viską matančių akių. Daugybė žydų nesu- 
drebėtų laužydami šabo taisykles tuomet, kai niekas nemato, bet kitiems žydams 
stebint vaidins šventuolius. Šioje tautoje yra labai daug bailumo ir dviveidiškumo, 
apgavysčių ir įsitikinimų skurdo. 

Per Subačių dabar važiuoja dvi ilgos vežimų virtinės, jie vyksta į frontą. Lietu- 
viams trūksta specialių trasų, skirtų savo pačių transportui; frontą aptarnaudavo 
geležinkelis, tad dabar, kai vienintelis garvežys platiesiems geležinkelio bėgiams yra 
sugedęs, viskas, ko reikia frontui, yra vežama vežimais. Važiuoja ištisi taborai, gru- 
pėmis po keliasdešimt arba kelis šimtus šių mums būdingų vežimų, pakinkytų ne- 
didukais kresnais arkliais. Nuo šių trumpų vežimaičių mano akys Lenkijoje atprato. 
Patinka man šis vaizdas, primenantis vaikystę ir praeitį. 

Kalbama, kad ties Zarasais lietuviai jau nugalėjo bolševikus. Per pastarąsias ke- 
lias savaites bolševikai įnirtingai stengėsi palaužti lietuvius, tačiau patys buvo pa- 
laužti. Iš vietos gyventojų lūpų, neišskiriant ir žydų, kurie anaiptol nėra geranoriškai 
nusiteikę lietuvių kariuomenės atžvilgiu — nes atseit lietuvių kariškiai labai atvirai 
demonstruoja antisemitizmą - nuolatos girdžiu lietuvių kariams skirtas pagyras, 
kurie, pasak vietos gyventojų, labai gerai kovoja. 

Kalbama, kad sugadinti Rokiškio garvežį - vienintelį, galintį važiuoti plačiu ge- 
ležinkeliu - buvo bolševikų suplanuota ir įvykdyta mašinisto, kažkokio Lišio, atseit, 
žinomo bolševiko. Jeigu šitai tiesa, tai rodo didžiulį apsileidimą, kad tokiu svarbiu 
momentu garvežys buvo atiduotas priešams, su kuriais kovojama. Kalbama, kad tas 
Lišys buvo sulaikytas. 

Pasibaigus šabui, vienuoliktą valandą vakaro, su savo dviem palydovėmis, žydai- 
tėmis iš Obelių, iškeliavau į Pandėlį. 

Palėvenės dvaro rūmų liekanos 2007 m. R. Miknio nuotrauka. 


1919 metų liepos 13 d. 
Sekmadienis 


Visą naktį keliavau iš Subačiaus į Pandėlį. Iš Subačiaus išvažiavau vakar vienuolik- 
tą vakaro. Kelias driekiasi toli už Kupiškio Lėvens paupiu. Apylinkės gražios, tarsi 
matytos, primenančios Biržupio žemumas Bagdoniškio apylinkėse ties Stačeragiais, 
Rukeliais ir Dagyliais; visiškai toks pats peizažas. Arklys ir vežimas vargani, todėl 
važiavome lėtai. Už Subačiaus pravažiavome didelį kaimą, kuriame matėme daug 
lietuviškų kryžių, jų tiksliai įžiūrėti negalėjau, nes buvo tamsu. Po vidurnakčio 
pravažiavome Palėvenę, Komarų dvarą, vėliau Aukštutinę Palėvenėlę, pagaliau, jau 
įdienojus, pravažiavome Kupiškį - jis liko šiek tiek nuošaly. Antroje Palėvenėlėje už 
Kupiškio sustojome porai valandų pagirdyti ir pašerti arklį bei patys papusryčiau- 
ti, paskui pajudėjome tolyn. Apylinkės, kraštovaizdis čia savotiškas ir toks savas, 
kad turbūt šiuos savus kraštus pažinčiau net atvežtas čia užrištomis akimis ir neži- 
nodamas, kur mane išleido. Kaimai, laukai, net, rodosi, spalvos ir dangaus spalva 
yra ypatinga. Ko gera, nemokėčiau išreikšti žodžiais, kuo taip ypatingos šios vietos, 
tačiau jaučiu jas ir matau savo pasąmone, o dėl spalvų ir atspalvių, tai esu šventai 
įsitikinęs, kad jos pas mus kitokios, stipresnės ir galbūt liūdnesnės, bet stiprios ir 

išraiškingesnės nei toliau į pietus. Visada pastebėdavau, o dabar, ilgai čia nebuvęs, 
galiu tai patvirtinti. Tai šiaurės Baltijos spalvų tonai, būdingi šiai Lietuvos daliai, 
Latvijai ir Inflantams““. Jau kiek toliau į pietus, Švenčionių kraštuose, kur prasideda 
smėlynai, kieti spalvų tonai minkštėja ir įgauna švelnesnių atspalvių. Toliau į šiaurę, 
kur prasideda Peterburgo pelkynai, arba Pskovo lygumos, šis lietuviškas tonas iš- 
nyksta ir iš tamsių ir gilių spalvų virsta pilkais tonais. Visos mūsų spalvos kupinos 
šio gilaus tono, todėl miškai ir laukai, ir ypač pievos, čia yra kitokios, negu, pavyz- 
džiui, Lenkijoje arba kitose Lietuvos vietose. 

Į Pandėlį atvažiavome apie pietus, čia dvare aplankiau ponus Karolį ir Mari- 
ją Koscialkovskius“. Jie jau grįžo iš klajonių, kurioms visus dvarininkus pasmerkė 
bolševikai. Ponia Koscialkovska labai susinervinusi, ponas Karolis Koscialkovskis 
laikosi savo įpročio ir guli lovoje. Jau keliolika metų jis taip guli, nors fiziškai yra 
sveikas; jo liga - įsikalbėta nervinė liga, o iš tikrųjų tai kaprizai ir keistenybės. Čia 
taip pat vežimo negavau. Mano bendrakeleivės žydaitės pasiliko iki rytojaus ir paža- 
dėjo atvežti mano daiktus iki Rokiškio, o aš be daiktų leidausi į Kavoliškį. Pakeliui, 
eidamas pro Šakelių dvarą, sutikau Oskarą Rutkovskį ir Pavlą Kozielą. Rutkovskis 
mane pakvietė arbatos į dvarą ir pažadėjo duoti karietą iki Kavoliškio. Šakeliuose 


Pandėlys tarpukario metais. Rokiškio krašto muziejus. 


12. Livonijai. Čia turima galvoje ta Livonijos dalis, kurią sudarė Pietų Estija. 


(1892-1946), politinio veikėjo, J. Pilsudskio bendražygio, tėvai. 


radau ponią Oskarovą (Oskarienę) Rutkovską (kadaise, 1894 metais, Peterburge ji 
buvo pirmoji mano meilė, dabar - senstelėjusi matrona, kurioje jau sunku įžvelgti 
Maniusią Kozielovną iš Vadvų), panelę Mariją Rutkovską, Oskaro seserį, senmergę, 
poną Aleksandrą Kozielą (Kozielto), veterinarą, Pavlo brolį, ponią Pavlovą (Pavlo- 
vienę) Kozielovą, Oskarovos (Oskarienės) Rutkovskos seserį ir Rutkovskių dukrą, 
jau suaugusią ir patrauklią panelę. Visi čia susinervinę, išsekinti bolševikų, bijantys 
artimiausios ateities, nežinantys, kaip elgsis lietuviai, jais taip pat nepasitiki ir bijo. 
Vakare Rutkovskis davė man žirgą su karieta ir vežėju iki Kavoliškio. 


1919 metų liepos 14 d. 
Pirmadienis 


Nuo vakar vakaro esu Kavoliškyje. Čia radau daug Zigmunto šeimos narių, be 
Zigmunto ir Elizkos bei jų vaikų - Hektoro, Zitkos ir jauniausios Felios, anksčiau 
vadintos Miliusia, dabar Litka, - buvo dar šie asmenys: Zigmunto sesuo ponia Kris- 
tina Morycka su dukra Ada, jau suaugusia 19-mete panele, kupina žavesio ir natū- 
ralumo (ją pamenu dar mažutę mergytę, su ja kitados vaikiškus žaidimus žaidžiau), 
ir aštuonmečiu sūnumi Kicu bei dvylikmetį Piotrusį Komorovskį, vadinamą „Uka“, 
mirusio Zigmunto brolio - Antonio Komorovskio iš Radkūnų ir mirusios ponios 
Minios Holstein sūnų, - ponią Jadvygą Komorovską, kuri laikinai vieši pas ponią 
Pžezdiecką Rokiškyje. Trūksta tik jaunesniojo Zysių sūnaus - Juliaus Komorovs- 
kio — ir Zigmunto brolio - Vitoldo Komorovskio - kurį kartu su ponu Jasiumi 
Pžezdzieckiu iš Rokiškio, ponu Janu Stanislovu Rosenu iš Osiniškio ir dar keliais 
kitais mūsų kraštų žmonėmis įkaitais paėmė bolševikai (kalbama, kad dabar jie 
laikomi Barysave). 

Štai trumpa santrauka iš Komorovskių gyvenimo bolševikų laikais: 

Iš pradžių, atėjus bolševikams, buvo pakankamai ramu. Dvarai iš savininkų 
buvo atimti ir perleisti valdyti samdinių komitetams, tačiau dvarininkai galėjo gy- 
venti savo dvaruose. Jų niekas nevarė. Kartais kai kurie dvarininkai gaudavo vietą 
samdinių komitetuose ir tapdavo dvarų žemės ūkio instruktoriais, taigi išlaikyda- 
vo savo įtaką ir galėdavo prižiūrėti dvarus. Todėl Pžezdzieckis (Przezdziecki) buvo 
Rokiškio instruktorius, Julekas Komorovskis tapo samdinių komiteto sekretoriumi 
Kavoliškyje, Zitką Komorovską komitetas skyrė liaudies mokyklos mokytoja ir už 
puikų darbą ji susilaukė bolševikų švietimo komisaro Purėno'* pagyrų. Nors pačioje 


14. Antanas Purėnas (1883-1958) chemikas, visuomenės veikėjas, 1915 m. baigė Peterburgo universi- 
tetą, 1919-1921 m. - Rokiškio gimnazijos direktorius, nuo 1922 metų dėstė chemiją Kauno universitete, 
1945-1951 m. - Lietuvos MA narys, nuo 1951 m. Kauno politechnikos instituto profesorius. 

bolševikų invazijos pradžioje, 1918 metų gruodį, kai kurie dvarininkai - tarp jų ir 
Papa, Pžezdzieckis, Hektoras Komorovskis — buvo areštuoti, bet po kelių dienų už 
„užstatą“ (taip bolševikai vadino tiesiog išpirką, nes pinigų negrąžino) buvo išleisti. 
Ir tik pavasariop prasidėjo smarkios dvarininkų represijos. Prasidėjo maždaug tuo 
metu, kai lietuviai su vokiečiais žengė pirmuosius žingsnius prieš bolševikus, ypač 
po lietuvių puolimo Panevėžyje, kuris baigėsi lietuvių pasitraukimu (kovas - ba- 
landis). Vieną naktį bolševikai įgriuvo į Kavoliškį. Kol beldėsi į duris, Elizka, prieš 
tai jau įspėta, kad bolševikai gali areštuoti vyrus, paliepė visiems vyrams pasislėpti 
anksčiau įrengtoje slėptuvėje (anga sienoje, užstumta spinta). Zysius ir Hektoras pa- 
sislėpė, o Julekas ir Vitoldas Komorovskis Elizkos nepaklausė ir buvo suimti. Veltui 
bolševikai, suradę dar šiltas Zysiaus ir Hektoro lovas, jų ieškojo po visus namus, 
pyko, grasino, pravardžiavosi. Juleką ir Vitoldą išsivedė, Zysius ir Hektoras liko sau- 
gūs. Kelias dienas, gal ir dar ilgiau, Zysius ir Hektoras slapstėsi namuose, o buvo 
nelengva, nes dalyje užimto namo gyveno lietuvių bolševikų kariuomenė, be to, kai 
kurie tarnai prijautė bolševikams ir galėjo vyrus įduoti. Pagaliau Zysius ir Hektoras 
pabėgo iš namų. Bėgti reikėjo, nes buvo gautas bolševikų valdžios iš Vilniaus įsaky- 
mas - visus dvarininkus išvaryti iš dvarų. 


1919 metų liepos 15 d. 
Antradienis 


Visą šią dieną praleidau Kavoliškyje. Užbaigsiu aptarti Komorovskių nuotykius 
bolševikų laikais. Balandį visiems dvarininkams kartu su šeimomis buvo liepta 
apleisti dvarus ir išvykti iš apskrities. Tie, kurie greitai įvykdė paliepimą, laimėjo, 
nes netrukus įsakymas buvo papildytas, kad dvarininkai vyktų ne į kitą apskritį, 
o važiuotų į rytus, į Rusiją. Tų, kurie jau išvyko, nejudino. Kiti, nenorėdami vykti 
į Rusiją, paslapčia turėjo smukti į tolimus miestelius (taip atsitiko ir su Papa, kuris 
pabėgo į Užpalius ir ten pratūnojo, kol pasitraukė bolševikai). Zysius ir Hektoras 
Komorovskiai, kurie slapstėsi dvare, laikydamiesi įsakymo turėjo bėgti. Tuo metu, 
kai Kavoliškyje buvo areštuoti Julius ir Vitoldas Komorovskiai, o Rokiškyje Janas 
Pžezdzieckis, visuose dvaruose prasidėjo didžiulė vyrų medžioklė. Tuomet Piotras 
Rosenas iš Gačionių, Stanislavas Rapackis iš Šetekšnių pabėgo ir persirengę pras- 
muko pro užkardą į lenkų okupuotas vietas. Zysius ir Hektoras, pabėgę iš namų, 
pasislėpė miškuose. Netrukus buvo areštuota Elizka. Ją areštavo dėl to, kad slaps- 
tėsi Zysius ir Hektoras, ir dėl kažkokių nesklandumų pervežant maisto produktus 
areštuotiesiems Juliui ir Vitoldui į Zarasus. Iš Elizkos buvo tyčiotasi netgi taip, kad 
naktį atėmė pagalvėlę, kurią su savimi buvo pasiėmusi. Elizkai pavyko gauti leidimą 

kelioms valandoms išeiti iš areštinės, atseit dėl neatidėliotinų reikalų Kavoliškyje. 
Išėjusi į areštinę jau nesugrįžo, o nuskubėjo į miškus, kur prisijungė prie Zysiaus ir 
Hektoro bei visos šeimos. Visi jie slapstėsi kelias savaites tai miškuose, tai pas gera- 
noriškus ūkininkus tol, kol buvo išvaryti bolševikai. 

Dabar dvarininkai jau grįžę į savo dvarus ir perėmę juose valdžią, bet visiškai 
laisvi ir saugūs nesijaučia, nes, pirma, samdiniai yra persiėmę bolševikų dvasia ir 
idėjomis ir sunkiai leidžiasi varomi į ūkio darbus, o, antra, dvarininkus baugina 
visuomenės radikalizmas, kuris gana akivaizdus tiek kariuomenėje, tiek tarp naujos 
lietuvių valdžios atstovų. Į radikalios visuomenės gretas dar įsilieja nacionalistinės 
srovės, dažniausiai itin nedraugiškai nusiteikusios lenkų atžvilgiu. Todėl dvarinin- 
kija anaiptol nesijaučia saugi ir stipri. Savaime aišku, dėl to nukenčia ir dvarų ūkio 
mechanizmas, jau ir taip nustekentas vokiečių okupacijos ir ypač nualintas bolše- 
vikų ūkininkavimo. Bolševikai praktiškai užsiėmė dvarų grobimu ir leido samdi- 
niams viršyti įgaliojimus. Tačiau dvarininkų lūkesčiai užgauti ne tik ūkio sferoje. 
Kalbama, kad dvarininkai labiausiai yra įžeisti dėl to, kad prarado visuomenines 
privilegijas. Su kartėliu ir didžiuliu nusivylimu dvarininkai klauso naujienų iš Len- 
kijos; jie norėtų jausti lenkišką užuovėją, susigrąžinti senąją tvarką ir sulaukti kate- 
goriškos reakcijos į bet kokius Rusijos veiksmus. O labiausiai juos skaudina ir kelia 
jiems pyktį - Lenkijos Seimo agrarinė reforma. 

Kartu su Zygmuntu apžiūrėjau prieš kelerius metus jo pradėtus darbus įsiren- 
giant žuvų ūkį, taip pat didžiulius sodus Kavoliškyje, klausiausi pasakojimų apie 
bolševikų laikus ir Zygmunto veiksmus prieš ūkio reformą, o vakar važiavau su 
juo į Rokiškį. Užėjome pas ponią Pžezdziecką, o pas ją sutikome Izą Ropaitę (Iza 
Roppówna) iš Antazavės ir jos dėdienę ponią Roppovą (Ropienę). Jos iki šiol gyvena 
Kriaunose, kur atvyko, kai iš Antazavės išvarė bolševikai. Į Antazavę kol kas negrįž- 
ta, nes jis yra praktiškai pačioje bolševikų - lietuvių fronto linijoje. 


1919 metų liepos 16 d. 
Trečiadienis 


Po pietų išsiruošiau į Bagdoniškį. Po ketverių metų - ir dar kokių metų! - vėl pa- 
sisveikinau su gimtaisiais namais ir su Papa. Dieve, kaip seniai buvau jį matęs. Pro 
Bagdoniškį taip pat praūžė karo audra, rusų antplūdžiai, vokiečių okupacija, bolše- 
vikų valdymas, tačiau čia beveik niekas nepasikeitė. Visi pastatai stovi, tik fligelis su- 
degė, bet jo vietoje pastatytas nedidukas namelis, prilipdytas prie didžiulio kamino. 
Apsižvalgęs pirmiausia pastebėjau didesnę netvarką, neįprastą akiai - viskas lyg ir 
pasenę, labiau apleista, dvaras kažkoks labiau laukinis, bet augmenija gražesnė, me- 

Bagdoniškio dvaras XIX a. pab.-XX pr. Iš Romerio šeimos albumo. 


džiai tankiau suaugę. Bagdoniškyje dabar yra laikomi lietuvių kariuomenės maisto 
daviniai; didžioji sandėlio dalis jais užversta, o ant vejos stovi kelios eilės ūkininkų 
vežimų maistui iki fronto linijos pervežti. Čia iš Rokiškio atvežami maisto daviniai 
ir visos kitos kariuomenei reikalingos medžiagos, visa yra sandėliuojama arba per- 
kraunama ir vežama toliau. Gyvenamajame name (naujame salone) yra apsistojęs 
teritorijos komendantas, kuris ir atsakingas už maisto davinius, pirmojo aukšto 
kambariuose gyvena kareiviai, priklausantys šiai teritorijai. Netoliese, Pakriaunio 
dvare, įsikūręs Antrasis pėstininkų pulko štabas, o fronto linija nutolusi keliolika ar 
keliasdešimt varstų nuo čia - už Aleksandravėlės ir Antazavės. Bagdoniškio gyve- 
namojo namo vidus nesunaikintas. Beveik visi baldai išlikę, nebuvo išvežti. Mano 
kambarį anksčiau buvo užėmę vokiečių kareiviai, dabar - lietuvių; jame yra ir tele- 
fonas. Dalis mano knygų, popierių, dokumentų, užrašų, laiškų šūsnių buvo vokiečių 
sunaikinta, o dalis išliko, nes Papa juos pernešė į viršų ir išsaugojo (kai kuriuos laiš- 
kus pats sunaikino vadovaudamasis savo paties cenzūra). Bolševikų laikais patys 
bolševikai Bagdoniškyje apskritai negyveno. 

Papa mano akimis žiūrint labai susirūpinęs. Labai karštai ir širdingai pasisveiki- 
nome, Papa taip pat nuoširdžiai ir su dideliu džiaugsmu kelias valandas su manimi 

kalbėjosi sename vaikų kambaryje (vėliau virtusiu mamos miegamuoju). Papa labai 
susenęs. Ketverius metus jo nematęs, pastebiu didžiulį skirtumą. Jis suseno fiziš- 
kai ir pasiligojo protiškai. Sumažėjo, susikūprino, sunkiai vaikšto, pėdos ir kojos 
ties kulnais sutinusios. Bet, kaip visada, didžiuojasi savo prigimtimi ir nori bent jau 
vaidinti labai sveiką ir lengvai judantį. Kad man pasirodytų, užsikelia kojas į viršų, 
šokinėja, šaukia, kad pamatyčiau, koks jo balsas stiprus, giriasi, kad gali jodinėti. 
Papos balsas taip pat suseno ir įgavo seno žmogaus tembrą. Tačiau protiškai Papa 
dar labiau pasikeitęs. Kai jau pradeda kalbėti, kalba ištisas valandas, pasakoja, šoki- 
nėdamas nuo vienos temos prie kitos, pameta mintį, kartais susijaudina ir nervinasi 
arba staiga, dėl kažkokių priežasčių, supykęs ima šaukti ir man neleidžia nė žodžio 
ištarti. Šalia Papos turiu būti bebalsis manekenas, bemintis ir bevalis. Susidariau 
įspūdį, kad Papa jau yra truputį nepakaltinamas. Matyt, Papa bijo protinės ligos, 
kuria jau kažkada sirgo, nes keliolika kartų man šiandien apie ją užsiminė ir patiki- 
no, kad dabar jis sveikas. Toks įspūdis, kad nusilpęs Papos protas iš tiesų pranašauja 
ligą, nors puikiai atsimena faktus, smulkmenas, datas ir pasaulio įvykius. 


1919 metų liepos 17 d. 
Ketvirtadienis 


Bagdoniškyje dabar kasdien vyksta kermošius. Dešimtys vežimų suvažiuoja su ka- 
reiviškais maisto daviniais, pasigano, išvažiuoja. Pilna veja vežimų, žmonių, karei- 
vių. Aišku, tai nėra gerai dvaro ūkiui ir tvarkai. Arkliai išėda dobilieną ir pridaro 
daug žalos, o sodas pilnas kareivių ir, savaime aišku, joks žydas tokiomis sąlygomis 
nenori nuomotis sodo. Tokia masė svetimų žmonių dvare man nėra miela. Tiesa, 
džiaugiuosi tautine lietuvių kariuomene - pirmąja po daugelio amžių - tačiau būti 
Bagdoniškyje dėl to man nėra mieliau. Sunku, ką padarysi! 

Fronte šiomis dienomis visiška tyla ir ramybė, negirdėti jokių šūvių (sako, kad 
praėjusią savaitę nenutrūkstamai aidėjo šūviai ir girdėjosi ne tik patrankų sviediniai, 
bet ir automatinių karabinų šūviai, nes aidas sklinda nuo Dusetų ir Antazavės)". 
Šiandien daug vaikštinėjau po Bagdoniškį. Apėjau sodą, apžiūrėjau visus pastatus, 
dvarą, buvau laukuose. Po šios apžiūros susidarė vaizdas, tarsi iš naujo atrasčiau 
Bagdoniškį. Anksčiau vaizdas buvo kasdieninis - jau nebemačiau jų grožio, o dabar 
tarsi iš naujo jį atrandu. Ką ir besakyti, jis visada nepaprastai gražus. 

Vakar pas mus buvo Piotras Rosenas, kuris sužinojęs, kad esu atvykęs, norėjo su 
manimi susitikti, išgirsti naujienų iš Lenkijos, buvo taip pat ponai Nefai iš Obelių 


15. Kovos su bolševikais tame rajone vyko nuo 1919 m. liepos vidurio iki rugpjūčio 25 d., kai Lietuvos ka- 
riuomenė užėmė Zarasus ir išstūmė jų dalinius Latvijos link („Zarasų operacija“). 

Lietuvos kariai „šarvuotininkai“ 1919 m. VDKM. A-45. P. 459. 


(jis - veterinaras iš Vokietijos, vokiečių okupacijos laikais jiems tarnavo, paskui atė- 
jus bolševikams dirbo jų veterinaru, dabar dirba lietuviams, o ji - panelė Ava Korsa- 
kuvna (Korsakaitė), Kavoliškyje dirbusi mokytoja karo laikais, ištekėjo už vokiečio). 
Šiandien aplankiau Kligius kaime - aišku slapta nuo Papos, nes jis su Jonu Kligiu 
pykstasi ir šiuo metu jo nekenčia. 

Matydamas, kokia netvarka Bagdoniškyje (visose srityse), kad visas ūkis pri- 
klauso nuo sėkmės ir samdinių geranoriškumo, kaip Papa jau visiškai negeba pasi- 
rūpinti dvaru, stebiuosi, kad ūkis dar šiaip taip laikosi ir dar ne viskas išvogta. Kad 
ir ką Papa kalbėtų ant mūsų žmonių, kad ir ką kiti sakytų apie bolševizmo užkratą, 
kuris persismelkia į samdinių smegenis ir jie nebenori tarnauti dvarui, reikia pripa- 
žinti, kad ūkis laikosi vien dėl samdinių sąžiningumo. 

Papa ūkyje jau visiškai neveiksnus ir negali susidoroti su dvaro valdymu. Nors 
nepripažįsta savo negalios ir norėtų atrodyti kupinas jėgų, apie tai visada kalbėda- 
mas ir visiems savo tariama sveikata besigirdamas - ir visus komplimentus, kaip 
gerai atrodo, laiko savo sveikatos įvertinimu - tačiau ir pats instinktyviai jaučia, 
kad silpsta. Jis ne kartą skundėsi, kad liko vienišas senatvėje, kad vaikai jį apleido, 
anūkai paliko, kad nesulaukia jokios pagalbos. Šiuose skunduose gali išgirsti gailes- 
tį ir priekaištą mums, kad tik kuris nors iš mūsų liktų Bagdoniškyje ir padėtų Papai. 


s) 
oo 


Vakar ir šiandien Papa kelis kartus užsiminė, kad galėjau aš perimti Bagdoniškį, 
jeigu laiku būčiau Papai pažadėjęs, kad būsiu nuolankus, klausysiu Papos ir ypač, 
kad mano santykiai su kitais bus tik tokie, kokių Papa panorės. Apie tokį pažadą 
Papa man rašė prieš dvejus metus, kai, išėjęs iš belaisvių stovyklos Ščypiorne, gal- 
vojau grįžti į Bagdoniškį ir visam laikui jame pasilikti. Tuomet Papa man pasakė, 
kad nepageidauja manęs, nes nenori Bagdoniškyje turėti „socialistinio agitatoriaus“ 
ir „litvomano“. Tada Papa mane įspėjo, kad jeigu duosiu jo reikalaujamą pažadą, 
galėsiu laisvai atvykti ir išvykti iš Bagdoniškio, kada tik panorėjęs. Man tuomet taip 
skaudu buvo, taip skaudu, kad buvau nusprendęs niekada, kol Papa gyvas, neva- 
žiuoti į Bagdoniškį. Nesu užsispyręs ir piktas, todėl atsisakiau šio sumanymo, ir vis 
dėlto reikalaujamo pažado nedaviau ir neduosiu. Savo gyvenimą vertinu labiau net 
už dvarą, pinigus. Labai vertinu savo įsitikinimus ir laisvę daryti tai, ką laikau savo 
pareiga. Be to, Papa yra labai nekantrus ir nepakelia jokio, net menkiausio priešta- 
ravimo, todėl negaliu net pagalvoti apie gyvenimą kartu su juo. Kas iš to, kad Papa 
mane myli, jeigu mane laiko vaiku ar savo belaisviu. Juk aš nešauksiu ant Papos, o 
juo labiau jo nemušiu, net jeigu jis ant manęs šauktų ir mane muštų, ką daryti yra 
linkęs. Papa nėra psichologas ir nesupranta, kad subrendęs ir aukšto intelekto žmo- 
gus negali būti laikomas vaiku arba pastumdėliu. Nesupranta ir negali pakęsti, kai 
yra kitaip. Papai sūnus yra amžinas vaikas. 


1919 metų liepos 18 d. 
Penktadienis 


Visada su didžiuliu susidomėjimu svarstau bolševizmo problemą, ypač, kai susidu- 
riu su kokia nors forma. Dabar esu šalyje, kuri ilgą laiką buvo bolševikų rankose ir 
kur bolševizmo idėjos dar neužgesusios. Reikia patvirtinti, kad bolševizmas iš čia 
anaiptol nedingo be pėdsakų ir nebuvo tai tik paviršiumi nutekantis vanduo, nejsi- 
gėręs į žemę ir nesusiliejęs su kitais šaltiniais. Kai klausausi dvarininkų, kurie ats- 
tovauja vienai, nukentėjusiųjų pusei, byloje prieš bolševikus, prieš kurią bolševikai 
stojo piestu ir norėdami sunaikinti metė visas savo pajėgas, tai girdžiu vien tiktai 
apie naikinimus, grobimą, prievartą, todėl susidarau įspūdį, kad jis buvo vienas di- 
delis pačių žemiausių nusikaltimo instinktų darinys, žiaurus ginklas, savavališkai ir 
beatodairiškai naudojamas. Kad įsiplieskus Revoliucijai, sutrikus struktūroms - ne 
tik visuomeninėms, bet ir socialinėms, moralinėms, ūkio - prasidėjo anarchija ir 
laukinis elgesys, o dėl bado ir visokeriopų santykių suirutės gimė spekuliacija, noras 
išpešti naudos, savavališki plėšimai, tuomet iš slėptuvių išlindo visokios žmogiško- 
sios prigimties atmatos, atgimė žiaurūs instinktai - tai faktas, kurį galima stebėti 

ištikus bet kokiai katastrofai, bet kokiai revoliucijai. Šios metu visi bjaurūs dalykai 
pasireiškė kone stipriausiai, nes ji yra viena iš toliausiai pažengusiųsių, ir pagaliau 
atėjo po Didžiojo Karo, kuris dar prieš Revoliuciją demoralizavo žmones, priprati- 
no juos prie prievartos įvairiomis formomis ir išmokė plėšti, savivaliauti, paminti 
teisėtvarką ir pagaliau labai sumenkino žmogaus gyvybės vertę ir kitas moralines 
vertybes. O juk ši bolševikų komunistinė Revoliucija turi karštų šalininkų, apaštalų 
ir ten, kur jos nėra, į ją žiūrima kitomis akimis, ten kai kuriems žmonėms ji tampa 
tarsi tikėjimu, tiesos evangelija. Tai reiškia, kad jai būdingas pradas, patenkinantis 
žmogaus ilgesį ir žemesnių, iki šiol neįgalių visuomeninių grupių norus, nes proze- 
litizmas žadinti moka. Šiuose tikėjimuose ir noruose tikrai yra negerų dalykų, tokių 
kaip keršto instinktas, pyktis, vartojimas, valdymas, tačiau turi būti ir kažkas ide- 
alaus, nes viskas telpa žmogaus sieloje. Kaune man sakė Matuševskis (Matuszews- 
ki) - komunizmo idealistas ir bolševizmo entuziastas, vienas iš Peterburgo, o vėliau 
Vilniaus veikliųjų veikėjų, lenkams perimant Vilnių sugautas ir dabar besislapstan- 
tis svetima pavarde Kaune - kad Vilniuje jis ir jo draugai bolševikai, neišskiriant 
bolševikų Lietuvos vado - Vinco Mickevičiaus-Kapsuko - suprato, kad bolševikų 
Revoliucija Lietuvoje buvo kažkas svetima, nes neišaugo iš vidinio žmonių ir šalies 
poreikio, tai buvo toks pats savęs primetimas, kaip carinės Rusijos valdymas vokie- 
čių okupacijos laikais. Jis pripažino, kad Lietuva buvo ne subjektas, bet Revoliuci- 
jos objektas ir šį antpuolį pateisino tik būtinybe, nes geografiškai Lietuva yra tarp 
Rusijos ir Vokietijos, todėl turėjusi tapti tiltu, per kurį Revoliucija turėjo keliauti 
į Europą. Jis pripažino, kad komunizmo ideologams ši būtinybė buvo nemaloni, 
tačiau norint pasiekti Revoliucijos tikslą, kartu ir neišvengiama. Tačiau aš, pagal 
mano pastebėjimus, esant čia, šalyje, per kurią prasiaubė bolševizmas, nesutikčiau 
su tokiomis išvadomis. Galbūt jis čia ir neišaugo organiškai, tačiau užkibo ir prigijo, 
įgaudamas kryptį su savo paties tradicijomis - tai yra ne menkesnis faktas. 


1919 metų liepos 19 d. 
Šeštadienis 


Į Bagdoniškį vakar atvyko dar Antrojo lietuvių pulko lauko ligoninė, o tikriau - 
tvarstymo punktas“. Apsigyveno čia gydytojas, sanitarai ir buvo įrengtas ligonių 
priimamasis. Todėl erzelynė dvare dar didesnė. Veja atrodo taip, kaip per kermošių. 
Jeigu ir toliau šitaip bus, iš sodo nieko nebeliks, o tai praktiškai Papos vienintelis 
pragyvenimo šaltinis. Kol Bagdoniškyje yra kariuomenė ir vežimai, tol nė vienas 


16. Bagdoniškyje buvo dislokuoti Antrojo pėstininkų pulko daliniai, o jo štabas buvo gretimame Pa- 
kriaunyje. 

žydas sodo neišsinuomos. Todėl Bagdoniškio ūkio būklė yra apgailėtina. Laukuoseę 
padėtis labai bloga; jie dar ne visi suarti, o ten, kur suarti, tai labai neatsakingai; 
laukų diduma neapsėta. Rugiai itin reti, nors kitur mačiau gerą derlių, ir ne todėl, 
kad piktžolės auga, o kad buvo prastai pasėti, nes tas, kuris sėjo, pavogė dalį sėklos. 
Papa jau nepajėgus vadovauti ūkiui ir pagaliau neišmano, kas jo ūkyje vyksta. Vi- 
sur pastebimas didžiulis neveiklumas. Iš tikrųjų ūkį valdo samdiniai ir esant šios 
dienos santykiams reikia nemažai pastangų ir energijos, ryžto ir jėgų, kad jiems iš 
rankų ištrauktum valdžią; Papa šito padaryti nesugeba. Šiuo atžvilgiu nekas tepasi- 
keitė išėjus bolševikams, tik pavadinimas - Papa perėmė valdžią. Bagdoniškio ūkis 
smuko. Be abejo, ir toliau jis bus Papos valdžioje ir žlugs dar labiau, tačiau, ko gera, 
nieko padaryti negalima, nes žinant Papos nesugyvenamą būdą, nė vienas iš mūsų 
su juo neišsitektų po vienu stogu. Galbūt po kelerių metų Papa jau taip labai nusilps, 
kad tuomet tai bus įmanoma, tačiau kol kas nėra jokių galimybių. Pagaliau vargšas, 
mylimas Papa turi teisę valdyti dvarą taip, kaip nori, kad ir visiško bankroto sąskai- 
ta; niekas iš mūsų neketina iš jo šios teisės atimti. Tačiau taip patenkame į užburtą 
ratą, nes Papa jau instinktyviai jaučia, kad pats nepajėgia vadovauti ir norėtų prašy- 
ti pagalbos, bet yra tokio nesugyvenamo būdo ir taip fantastiškai despotiškas savo 
artimiesiems ir aplinkiniams, kad niekas jo pakęsti nesugeba. Vienintelė išimtis — 
Hektoras Komorovskis, kurį Papa besąlygiškai pripažįsta; šis turi kažkokią savybę, 
padedančią jam pakęsti Papą ir elgtis su juo taip, kaip niekas iš mūsų nesugeba. Jis 
ne tik Papos nesunervina, bet net sugeba sušvelninti jo būdą. Matyt, Hektoras moka 
pasiduoti dresūrai ir turi talentą užglostyti keisčiausius žmogaus psichikos sukeltus 
pykčio priepuolius. Tačiau Hektoras tikriausiai nenorėtų aukoti savo jaunystės ir 
gelbėti ūkio bei slaugyti paliegusį Papą. 

Dar grįšiu prie vakarykštės temos apie bolševikus. Vilniuje ir kituose Lietuvos 
miestuose bolševizmas buvo svetimkūnis, kurio neišprovokavo jokie žmonių siekiai 
ir aspiracijos, o kamuodamas badu jis prieš save nuteikė praktiškai visus (nors su- 
absoliutinti negalima), o štai kaime, net ir Lietuvoj, jis rado tam tikrą dirvą ir gana 
stipriai atitiko aibės samdinių nuotaikas ir lūkesčius, ir net jeigu komunizmo idėja 
iki galo nebūtų realizuota, bent jau gerokai pakeltų liaudies savigarbos instinktą, 
reikalavimų mastą, jėgos ir solidarumo sampratą. 1905 metų revoliucija politinėje 
ir tautinėse sferose sustiprino laisvės instinktą, o tose Lietuvos vietose, kur per 1919 
metus persirito bolševizmas, žemiausių klasių sąmonė patyrė didžiulį perversmą vi- 
suomenės emancipacijos link. Man atrodo, kad tai bus amžina bolševizmo paslauga 
mums, ji gyvuos ilgiau už patį bolševizmą, kaip komunistinę santvarką. Nes tuo, 
kad bolševizmas kaip santvarka gyvuos ilgai, nebetikiu. Visuomenė, kuri nedirba ir 
nieko negamina, turi irti ir degeneruotis; didžiausias bolševikų revoliucijos Rusijoje 


trūkumas yra tas, kad ji sukėlė visišką gamybos destrukciją ir nesugebėjo suorga- 
nizuoti gamybos. Iš čia kyla Rusijoje matomas veltėdžiavimas visose vietose, kurias 
paveikė bolševizmas. Tame slypi ir bolševizmo išnykimo pradas, labiau tikėtinas 
už militaristinį ir kokį nors kitą. Tačiau bolševizmo sukelti pokyčiai žmonių sąmo- 
nėje amžinai išliks ir turės didžiulės įtakos ateities žmonių tarpusavio santykiams. 
Pas mus ne tik dvaro samdiniai, bet ir daugelis vargingesnių valstiečių - išskyrus 
ūkininkus - bolševikų ilgėsis dar labai ilgai. Nes nepaisant to, kas manoma remian- 
tis Vilniaus patirtimi, liaudies masės pas mus bendradarbiavo kuriant bolševikų 
judėjimą visuomeninėje — agrarinėje plotmėje. Gali būti, kad tolesnėje bolševizmo 
raidos stadijoje atsirastų populiarių masių aspiracijų ir komunistinės idėjos logikos 
skilimas, tačiau kol kas buvo kitaip. Tai buvo tik privačios dvarininkų nuosavybės 
likvidavimas ir taisyklių, susijusių su dvarų žemėmis nustatymas bei darbuotojo 
įvardijimas. Todėl darbininkas - samdinys iš samdomo, [() ir turinčio tik [...]7 as- 
meninius santykius su darbdaviu, tapo gamybos bendrininku ir dėl turimo darbo 
susijęs su gamybos vieta - ūkiu. Tokių teisinių pokyčių neįmanoma taip paprastai 
išbraukti iš gyvenimo vien tik nuvertus bolševikų valdžią. Tarp mažus ūkelius tu- 
rinčių valstiečių ir bežemių ši revoliucija buvo populiari dėl to, kad neigė dvaro 
žemių nuosavybę ir patvirtino ūkinę laisvę tų, kurie ūkyje turi ne kapitalo, o tik 
savo darbo dirbtuves. 


1919 metų liepos 20 d. 
Sekmadienis 


Šiandien paskutinioji mano diena Bagdoniškyje, ji baigėsi labai nemaloniai. Rytą 
nuvažiavau su Papa ir Maniusia Fronckevičiuvna, našlaite, Evos drauge ir auklėtine 
paskutiniaisiais Marynios metais, dabar jau dvejus metus gyvenančia Bagdoniškyje 
ir vadovaujančia namų ir moterų ūkiui (o iš tiesų besirūpinančia visu ūkiu - vyrų 
taip pat) - į Kriaunų bažnyčią ir po mišių pietauti pas seną kunigą kleboną Kušlei- 
ką. Norėjau aplankyti garbingą senuką - kunigą, žmogų, daugelį metų atsiribojusį 
nuo klerkų, kurį netgi bolševikams teko gerbti, atsižvelgiant į liaudies jam rodomą 
pagarbą (bolševikai jo neskriaudė ir, atsižvelgdami į žmonių nuomonę, atsisakė net 
kontribucijos, kuri buvo taikoma visiems kitiems kunigams). Kartu norėjau pagerbti 
Papos religinius įsitikinimus ir sekmadienį nuvažiuoti su juo į bažnyčią. Pataikėme į 
Kriaunų atlaidus. Per procesiją aplink bažnyčią vedėme su Papa įsikibusį už paran- 
kės mišias laikantį kunigą, nešantį po baldakimu taurę su ostijomis. Didžiam Papos 


17. Žodžių junginys neįskaitomas. 

Alfredas Romeris, Kriaunos, 1861. LMAB, F320-839. 


pasipiktinimui, jau ir Kriaunose kurį laiką prieš pamokslą neskaitoma evangelija 
lenkiškai, apsiribojama tik lietuvių kalba. Kriaunose tai labai natūralus reiškinys, 
nes katalikų parapijos žmonės yra lietuviai ir net tie keli žmonės, tokie kaip Papa 
arba save laikantys lenkais, moka liaudies kalbą. Tačiau Papa įžvelgia piktybišką 
lygių parapijiečių teisių pažeidimą ir sąmoningą lenkiškumo niekinimą. Visuomet 
kovojo prieš kunigų palaipsnį lenkiškų mišių mažinimą ir norą pereiti prie vienos 
kalbos metodo. Tai reiškė lietuvių tautinę emancipaciją ir kartu buvo demokratijos 
apraiška bei nenoras išskirti ponus (evangelijos prieš pamokslą skaitymas dviem 
kalbomis - lenkų ir lietuvių - lenkų pirmiausiai - buvo ne tiek pripažinimas, kad 
parapija yra dvikalbė, kaip ypatingas išskirtinumo ženklas vietos dvarų ponams, 
kurie paprastai buvo bažnyčių globėjai ir kurie anksčiau visose srityse buvo svar- 
biausi ir užėmė išskirtinę visuomenės vietą). Papa, išgirdęs pirmuosius lietuviškus 
evangelijos žodžius, suprato, kad lenkiškai ji nebus skaitoma, ir kaip visada pro- 
testuodamas atsistojo ir išėjo iš bažnyčios. Klebonijoje per pietus buvo p. Iza Ro- 
povna iš Antazavės su dėde ir dėdiene, pabėgusiais su panelėmis Ropuvnomis ir 
besislapstančiais Kriaunose, tada mes, o iš kunigų - klebonas Kušleika, vikaras Ste- 
ponaitis, kunigas išeivis, kunigas Romanovskis iš Seinų vyskupijos, einantis lietuvių 
kariuomenės kapeliono pareigas, ir kunigas Bačkis, klebonas iš Antazavės, pagaliau 
pabėgęs į Kriaunas, bijodamas, kad kas nors jį įduos, su ūsais ir barzda, mat jau kurį 
laiką slapstėsi savo dvarelyje Antazavės parapijoje persirengęs civiliu, nes bolševikai 
neseniai metu buvo išleidę įsaką areštuoti ir išvežti visus kunigus iš jų užimtos Lie- 
tuvos dalies. Antazavė dar iš dalies priklauso bolševikams: tai reiškia, kad nors ji yra 
juostoje tarp lietuvių ir bolševikų, į ją gana dažnai atklysta gaujos bolševikų banditų, 

terorizuojančių žmones ir atimančių iš jų surastą maistą. Vakar nemažas-bolševikų 
dalinys užpuolė Breškus, esančius tarp Kriaunų ir Antazavės; už 6-7 varstų nuo 
Kriaunų. Apskritai už Sartų ežero Antazavės kryptimi viso krašto priklausomybė 
yra neapibrėžta. Sukiojasi ten lyg ir lietuvių, lyg ir bolševikų žvalgai; kraštas yra gąs- 
dinamas patrulių susirėmimais, partizanų žvalgais, dažnais bolševikų apsilanky- 
mais. Dabartinis karas yra visiškai kitoks nei Didysis karas, kurį galingos valstybės 
pradėjo 1914 metais. Dabartinis yra partizaninis. Dar nežinia, ar vieną gražią dieną 
bolševikai ir vėl neatsidurs Obeliuose ir Bagdoniškyje, šiek tiek nustūmę lietuvius 
atgal. Alkaniems bolševikams javapjūtė yra labai didelė atrakcija. Kad gautų javų, 
bolševikų kareivis pasiryžęs parodyti savo kovingumą be rinktinės latvių ar kinų 
bolševikų kariuomenės pagalbos ar spaudimo. 

Esu minėjęs, kad ši diena ir kartu mano viešnagė Bagdoniškyje baigėsi labai ne- 
maloniai. Tiksliau viską surašysiu rytoj. 


1919 metų liepos 21 d. 
Pirmadienis 


Grįžtu prie vakarykščios dienos. Po pietų Kriaunų klebonijoje maždaug penktą val. 
su Papa ir p. Maniusia Fronckievičiuvna buvau begrįžtąs į Bagdoniškį. Tą dieną 
vakarop turėjau atsisveikinti su Bagdoniškiu ir išvažiuoti į Kavoliškį, o iš ten ke- 
liauti atgal į Lomžą. Taigi važiuojant Papa pradėjo prie manęs kabinėtis, vienu ypu 
iškalbėjo, prasivardžiavo, piktai išrėžė visas mano kaltes ir trūkumus, tikrus ir iš- 
galvotus, kokių kada nors mano gyvenime yra buvę. Papa kaip niekas kitas turi 
dovaną tiesiog ėsti žmones ir priekaištauti jiems tiek į akis, tiek už akių. Taip pat 
Papa turi dovaną, kai reikia ką nors apkalbėti, prisiminti smulkmenas; Papos gal- 
voje knibžda pačių įvairiausių apkalboms tinkamų sąvokų ir žodelių, kuriais labai 
lengva visus mus sutrypti. Šiuo atžvilgiu Papa visada pataikydavo tiesiai į dešimtu- 
ką, tačiau pastaraisiais metais peržengė bet kokias ribas. Anksčiau Mama, kurios 
jis prisibijojo, jam grūmodavusi už tai. Esant Mamai, jis nedrįsdavo mūsų apkal- 
bėti; jeigu pradėdavo, Mama vienu žodžiu jam paliepdavo nutilti; jautė, kad pats 
nėra be nuodėmės ir kad Mamai netrūksta argumentų, kuriais galėtų pasinaudoti, 
prireikus įrodyti, kad Papa nėra geresnis už tuos, kuriuos apkalba. Dabar Papai 
neliko jokių baimių nei stabdžių. Savus apkalbėti kitiems girdint visuomet buvo 
pats svarbiausias Papos poreikis; maža to, apkalbėdamas jis giria save. Ir daro tai su 
didžiuliu malonumų. O kai liekame vieni, mėgstamiausias Papos užsiėmimas yra 
priminti klaidas ir trūkumus ir atskaityti visas nuodėmių litanijas. O kai jau Papa 
pradeda, tai kalba vienu ypu, bet jokios pertraukos. Apskritai dabar Bagdoniškyje 

su Papa labai sunku ištverti, ypač artimiausiems asmenims, nes svetimi jam neuž- 
kliūva. Barasi, kalba, neleidžia tam, kurį kaltina, nė prasižioti ir toks nemalonus 
tampa, kad sunku net apsakyti. Įdomu tai, kad Papa dažniausiai apkalbinėja mane 
kitiems žmonėms girdint, nes, kai būnam vienu du, yra nuoširdus. Papa neturi nė 
kruopelytės šeimyninio solidarumo ir to jausmo, kad purvinus baltinius reikia 
skalbti namuose. Papa su didžiuliu pasitenkinimu purvinus baltinius skalbia prie 
daugelio kitų žmonių, o tikrąjį purvą, kurio mūsų šeimoje, ačiū Dievui, yra labai 
mažai, daugina sergančia vaizduote. O to, kas yra gražu ir švaru, nerodo visiškai. 
Dėl šios priežasties kelios dienos, praleistos Bagdoniškyje, virsta tikra kančia, ypač 
tada, kai namai - kaip kad dabar - pilni svetimų žmonių. Taip kitų, kurie yra Papos 
samprotavimų ir sapalionių liudininkai ir klausytojai akyse gimsta pažeminimas: 
jautiesi kaip skuduras, kuriuo valomas visas purvas. Pakeliui iš Kriaunų į Bagdoniš- 
kį Papa, girdint Maniusiai Fronckievičuvnai, su ypatingu įniršiu mane užsipuolė, 
išbėrė ištisą žodžių virtinę su kažkokiu keistu malonumu, primenančiu beprotybę. 
Jau ir taip buvau susinervinęs per tą kelių dienų kankynę, kurią jaučiau būdamas su 
Papa, o dar Papa pradėjo kalbėti apie kažkokius piniginius reikalus, dėl kurių jokios 
kaltės ar sąžinės graužaties nejaučiu, tačiau tokie kaltinimai visada labai nemalonūs 
ir erzina. Papa man priekaištavo, kad Mama pinigais mane rėmė. Ir ne tik Mama, 
bet ir Papa, mat imdavau 900 rublių kasmet, o seserys tų pinigų neėmė; tačiau Papa 
nepaminėjo, kad seserys nuolatos imdavo procentą nuo kraičio, kuris man natū- 
raliai nepriklausė; jeigu lygybė — tai lygybė visur; toliau - per septynerius mano 
mokymosi Peterburgo teisės mokykloje metus mano mokslas ir išlaikymas Papai 
nieko nekainavo, nes geru mokslu užsitarnavau, kad būčiau priimtas į mokyklą ir 
išlaikomas iš iždo pinigų, o dėl tų pinigų iš Papos, tai ėmiau juos tik kelerius metus, 
jau paskutiniaisiais metais Papa man nieko neduodavo (tuo tarpu seserys nuolatos 
imdavo procentą) - taigi galop jau neiškenčiau ilgiau ir supykau ant Papos. Kupinas 
pykčio ir nuoskaudos Busiškyje išlipau iš vežimo ir nužingsniavau per šilą namo. 
Yra žmonių, kurių pyktį galima švelnumu ar gerumu numalšinti; tačiau yra ir to- 
kių, kuriuos jiems rodomas švelnumas tik dar labiau padrąsina ir jie dar beatodai- 
riškiau mindžioja nuolankią auką. Pastariesiems priklauso Papa. Kuo nuolankiau 
aš klausausi jo išvedžiojimų, tuo garsiau ir labiau savimi pasitikintis jis tampa. Aš 
tyliu ir apskritai nieko Papai nesakau - ir paprastai Papa nutyla. Dar iš vaikystės 
laikų manyje gyvas didžiulis instinktas nutilti ir būti nedrąsiam pasirodžius Papai. 
Galbūt, sakyčiau, net baimė. Grįžau pėstute į Bagdoniškį labai susijaudinęs. Ir tuo- 
met man pasirodė, kad jau gana būti avinėliu, kai Papa putojasi ir nori su manimi 
susidoroti. Man į galvą šovė mintis išvykti iš Bagdoniškio net neatsisveikinus su 
Papa - taip pareikščiau protestą dėl tokio elgesio su manimi. Tai būtų ženklas Papai, 

kad turi kada nors ateiti galas tyčiojimuisi iš manęs ir manęs kankinimui ir kad ne 
viskas gali baigtis nebaudžiamai. Taip ir padariau. Parėjęs per šilą, pasakiau panelei 
Maniusiai, kad išeinu, ir paprašiau, kad mano daiktus atsiųstų į Kavoliškį. Ir išėjau 
nepasimatęs su Papa. Tai įvyko. Atsitokėjęs - praėjus kiek laiko po ginčo - to jau 
nepadaryčiau. Kai dabar pagalvoju apie Papą, skausmas rakina krūtinę. Žinau, kad 
Papai labai skaudėjo, kad išėjau neatsisveikinęs. Myli jis mane ir buvo su manimi 
nuoširdus. Dar Kriaunose verkė galvodamas apie mano išvažiavimą. Bagdoniškyje 
mane lepino kaip mokėdamas, vaišino tikrąja kava ir šokoladu, mieliniu pyragu, 
specialiai mano garbei iškeptu. Šiandien tokios gėrybės yra retenybė, ir Papa juos 
saugo sandėliuke dar nuo karo laikų. Negailėjo Papa man savo gėrybių likučių. Tai 
kodėl taip liūdnai baigėsi sūnaus viešnagė pas tėvą. 


1919 metų liepos 22 d. 
Antradienis 


Šiandien prasidėjo mano kelionė atgal į Lomžą. Prieš išvažiuodamas, dar Kavolišky- 
je, parašiau Papai laišką ir atsiprašiau, kad išvykau iš Bagdoniškio su juo neatsisvei- 
kinęs. Pats nežinau, gerai tai ar blogai ir kaip tai paveiks mano santykius su Papa. 
Viena vertus, labai man gaila senučio Papos, kuris turėjo skausmingai išgyventi tokį 

mano išlėkimą iš namų; gaila dar labiau, nes Papa labai suseno ir kas žino, ar dar jį 

gyvą išvysiu; išvykstu į tolimus kraštus, o kol kas laikai tokie, kad nieko planuoti 

negalima: bolševikai yra labai arti ir neaišku, ar vėl negrįš, o tuomet jau tikrai ne- 
gailės nieko iš dvarininkų, ir Papos senatvė neapsaugos jo nuo represijų, kuriose gali 

žūti arba tiesiog nuo kulkos, ar suimtas, ar iš namų išvytas. Šiuo metu geriau atleisti 

tėvui kaltę, juolab kad Papa balansuoja ant beprotystės ribos, o prie jo protinio iš- 
sekimo dar prisideda ir senatvinė silpnaprotystė, o gal dabar atsinaujino ir Papos 

senoji liga? Kita vertus, galbūt turi mano sekmadieninis poelgis vieną privalumą: 

Papą tai labai sujaudins ir jis pajus gailestį; šiaip ar taip, jis žinos, kad pats mane 

išprovokavo taip pasielgti, ir supras, kad viskas, netgi tėvo savivaliavimas, turi ribas, 
kurių nebaudžiamam peržengti negalima, nes nuskriaustoji pusė savaip reaguoja. Ir 
vis dėlto nežinau, ar mano elgesys neužvers man kelio grįžti į Bagdoniškį, kol Papa 

yra gyvas. 

Maždaug dešimtą vienuoliktą valandą prieš pietus lydimas Zysiaus sesers Ja- 
dvygos Komorovskos išvažiavau iš Kavoliškio. Man tarpininkaujant, ją apsigyventi 
Varšuvoje pakvietė jos svainis, p. Juzefas Mikulovskis-Pomorskis (Józef Mikulows- 
ki-Pomorski), kurio žmona ponia Karola, buvusi Komorovska, birželio mėnesį mirė. 
Tad dabar ponia Jadvyga išsirengė į Varšuvą, o aš kelionėje ją globoju. Pirmiausia 

nuvažiavome į Panemunėlį, į dvarą, kad iš ten galėtume per langą dairytis traukinio, 
važiuojančio iš Panevėžio į Obelius, nes tas pats traukinys paskui po poros valandų 
tuo pačiu keliu grįžta; kadangi nėra pastovaus traukinių tvarkaraščio šioje atkarpo- 
je prie bolševikų fronto - tai pats geriausias būdas, nes antraip, ko gera, tektų valan- 
dų valandas stoviniuoti stotyje. Panemunėlyje buvome pietų pas ponus Bichnievi- 
čius (Bichniewiczowie) (jis iš Karaliaučiaus, ji, Šostakuvna, iš Vilniaus), kurie pono 
Kazimiežo Svionteckio pavedimu ūkininkauja Panemunėlyje. Po pietų išvažiavome 
į traukinių stotį ir apie penktą valandą išvykome traukiniu į Panevėžį. Panevėžio 
stoties komendantūroje reikėjo vizuoti leidimus ir atsiimti bilietus į Kauną. Tas pats 
traukinys išvyko į Radviliškį. 

Panevėžio komendantūroje, esančioje traukinių stotyje, visai atsitiktinai buvau 
kažkokio jauno žmogaus tardymo liudininkas. Jį tardė lietuvių žvalgybos tarny- 
bos agentas komendanto akivaizdoje. Tardomasis buvo įtariamas tuo, kad lietuvių 
kariuomenei užimant Panevėžį jis priešinosi su ginklų rankose - vadinasi, priklau- 
sė bolševikams. Toks kaltinimas šiais laikais kvepia mirtimi. Suimtasis teisinosi ir 
atmetė kaltinimus, bet buvo labai sutrikęs, painiojosi atsakinėdamas į klausimus, 
panėšėjo į nuteistąjį, tarsi baimė jam būtų sąmonę atėmusi, tarsi jau būtų paskelb- 
tas nuosprendis. Apskritai lietuvių kariuomenės ir žvalgybos tarnybos represijos 
įtariamųjų ryšiais su bolševikais atžvilgiu tapo kasdienybe. Civilinė Kauno valdžia 
stengiasi tramdyti keršto akcijas, tačiau nėra pajėgi sustabdyti baltąjį terorą. Mir- 
ties bausmė mūsų kraštuose taip pat kasdienis reiškinys Pakriaunyje, Rageliuose, 
buvo sušaudytas visas būrys valstiečių ir vietos veikėjų, prisidėjusių prie bolševikų 
judėjimo. Išskyrus sušaudymus pagal teismo nuosprendį, pasitaiko ir savavališkų 
žmonių sušaudymų, paskui pasiteisinama, atseit sušaudyti asmenys rengėsi bėgti 
iš suėmimo vietos. Beje, šitaip praėjusią savaitę Pakriaunyje buvo sušaudytas mūsų 
kraštuose žinomas dar iš 1905 metų Jurgis Smalstys“, kilęs iš Kamajų. Vadovaujan- 
tis teismo nuosprendžiu buvo sušaudyta daug žmonių, nepabėgusių su bolševikais. 
Kauno civilinė valdžia dabar paskelbė ypatingąjį tyrimą dėl įgaliojimų viršijimo ir 
baltojo teroro. Mūsų kraštuose vieši speciali tyrimo komisija, kuriai vadovauja mi- 
nistras Šernas“. Nepaprastai daug žmonių suimama, ypač dvaro samdinių. Pasitai- 
ko, kad komendantais tampa žmonės, kurie yra tiesiog sadistai, dievinantys terorą, 


18. Jurgis Smalstys Smolskis (1881-1919) - bolševikų veikėjas, rašytojas. 1918 vasarą pasitraukė iš Rusijos 
komunistų (bolševikų) partijos, atvykęs į Rokiškį dirbti vietos valdžios organuose, nuo gruodžio mėn. pa- 
baigos - Rokiškio apskrities revoliucinio komiteto liaudies švietimo skyriuje. Už tai buvo sušaudytas. 1905- 
1906 m. vadovavo Lietuvos socialdemokratų partijos Kamajų organizacijai, dalyvavo revoliucijos įvykiuose 
Kamajuose, Alantoje, Utenoje. 

19. Jokūbas Šernas (1888-1926) - teisininkas, visuomenės veikėjas, Tarybos generalinis sekretorius, IV Lie- 
tuvos Respublikos vyriausybės ministras be portfelio. 

Kamajų miestelio turgus, XX amžiaus pirmoji pusė. Rokiškio krašto muziejus. 


pavyzdžiui, toks Prekaras Rokiškyje. Aišku, kad „baltojo“ teismo bruožai nevilioja 
žmonių, ne užsikrėtusių bolševizmo „alsavimu“. Neveikia jie teigiamai tarpusavio 
santykių ir žmonių nuotaikų. Todėl, jeigu tiktai bolševikai sugebės čionai grįžti, 
reikia laukti baisaus keršto atsako, vykdomo tiek savo pačių rankomis, tiek jų ideo- 
logijai pritariančių žmonių. Bolševikų propaganda, bolševikiški laikraščiai iš Dine- 
burgo ir bolševikiški atsišaukimai mūsų kraštuose labai sparčiai plinta. Bolševikų 
propaganda yra labai puikiai organizuota. 


1919 metų liepos 23 d. 
Trečiadienis 


Visą naktį, važiuodamas į Kauną, praleidau su panele Jadvyga Komorovska. Važia- 
vome be persėdimo. Nuo Radviliškio traukinys buvo sausakimšas. Važiavo galybė 
rekrutų, pašauktų į Lietuvos kariuomenę. Aišku, ir Lietuva, sekdama visų kitų šalių, 
susikūrusių Rytų. ir Vidurio Europoje, pavyzdžiu yra nusiteikusi greitai ginkluotis 
ir kurti militarinę jėgą. 

Į Kauną atvykome apie pietus. Iš traukinių stoties iškart nuėjome į komendan- 
tūrą gauti leidimų toliau keliauti. Komendantūra mus nusiuntė į Užsienio reikalų 
ministeriją, įsikūrusią Tarybos pastate Donelaičio gatvėje. 

Atvykęs į Kauną ir peržvelgęs laikraščius, buvau šokiruotas - pastebimi karo su 
Lenkija simptomai. Laikraščiuose yra generalinio štabo „iš lenkų fronto“ praneši- 
mų. Straipsniuose apie karą su Lenkija rašoma kaip apie įvykusį faktą, savaime aiš- 
ku, visa kaltė verčiama Lenkijai. Skaitant lietuviškus laikraščius galima susidaryti 
įspūdį, kad lietuvių štabas jau persiuntė lenkų kariuomenės vadovybei deklaraciją 
apie karo pradžią. Ar tai jau galutinis ir neatšaukiamas karas - pamatysime. Lenkų - 
lietuvių konflikto genezė slypi labai gilioje istorijoje ir susijusi su Lietuvos raida ir 
demokratizacijos procesais, kurie iškėlė naują lietuvių tautos formavimo idėją ir ją 
priešpriešino lenkų reikalo plėtotei Lietuvoje. Tačiau tiesioginė karinio konflikto 
priežastis buvo atskiri įvykiai, radęsi dėl lenkų kariuomenės judėjimo Lietuvoje, lie- 
tuvių užimtose vietovėse. Ir Lietuvoje, taip, kaip Lenkijoje, yra karinė partija, trokš- 
tanti karo su Lenkija iš esmės, todėl ją provokuoja, didina nesusipratimų ir susirė- 
mimų epizodus, aitrina neapykantos instinktus. Jeigu neklystu, šiandien ši partija 
Kaune yra būtent valdančioji. Aišku, lietuviai nori manifestacijų karo, nes tikrasis 
karas su Lenkija jiems būtų katastrofa ir atneštų vien nuostolius ir pralaimėjimą. 
Lietuviai nori karo, kad atkreiptų koalicijos dėmesį. Jie spekuliuoja tuo, kad Lenkija 
dėl politinių ir tarptautinių priežasčių neišdrįs brautis į etnografinės Lietuvos teri- 
toriją, o paskelbtasis karas privers koaliciją atidžiau pažvelgti į Lietuvos problemą ir 


S/ropenbild in Kowno. 


Kaunas, Vilniaus gatvė apie 1918 m. Reprodukcija iš Algimantas Miškinis, Kęstutis Morkūnas, 
Kauno atvirukai 1918-1940. Lietuvos nacionalinis muziejus, Vilnius, 2001, p. 22. 

nuspręsti jos likimą, bent jau apibrėžti santykius su Lenkija. Tuo tarpu lerikai, nors 
karo su Lietuva nenori ir tikisi išvengti, nėra pakankamai atsargūs ir lojalūs vertin- 
dami Lietuvos nepriklausomybę ir jos teritorijų neliečiamumą; jie ne tik kad iki šiol 
nesilaikė karinės koalicijos nubrėžtos Lietuvą nuo Lenkijos skiriančios demarkaci- 
jos linijos, bet nuolatos puola į faktiškai lietuvių užimtas teritorijas ir užima atskiras 
vietoves. Ar šis Lietuvos su Lenkija „karas“ yra įvykęs faktas ir reiškia nelemtos 
situacijos pradžią, tokios, kurią matėme Rytų Galicijoje, ar tai kažkoks šiaip sau po- 
litinis išsišokimas - kol kas sunku pasakyti. Imant leidimus, kurių reikia važiuojant 
į Lenkiją, Lietuvos užsienio reikalų ministerija Lenkiją įvardijo kaip kariaujančiąją 
su Lietuva. Nes, kai užsiminiau tarnautojui, jog Lomžoje dirbu teisėju, šis mane 
įspėjo, kad tai negali būti tinkamas išvykimo argumentas, jeigu noriu važiuoti kaip 
Lietuvos pilietis, nes ką tik išėjęs dekretas draudžia Lietuvos piliečiams dirbti vals- 
tybės tarnautojais tose šalyse, kurios kariauja su Lietuva - nepaklusus baudžiama 
turto konfiskavimu. Kadangi turėjau ir Lietuvos konsulato Varšuvoje išduotą pasą, 
reikalingą grįžtant į Lietuvą, ir savo lenkišką pasą, kuriame esu įvardijamas Lenki- 
jos piliečiui, man ministerijoje patarė pasinaudoti pastaruoju pasu ir vykti į Lenkiją 
kaip Lenkijos piliečiui, nes tokiu atveju nereikėtų užsieninio paso ir jokių kitų for- 
malumų, o pakaktų vizos lenkiškame pase. Taip padariau ir pono Bilevičiaus (Vla- 
dimoro Zubovo žmonos brolio), pasų skyriaus viršininko, malonės dėka gavau vizą, 
suteikiančią man teisę keliauti. Tokiu pat būdu buvo sutvarkytas kelionės leidimas 
ir poniai Jadvygai Komorovskai. 


1919 metų liepos 24 d. 
Ketvirtadienis 


Šiandien iš Kauno keliavome toliau su ponia Jadvyga. Tačiau pirmiausia užsiminsiu 
apie vieną netikėtą susitikimą Kaune su... Viktoru Vonsovičiumi (Wiktor Wąso- 
wicz), savo kolega iš Legionų, dabar Lenkijos kariuomenės paporučiku. Apstulbau 
jį pamatęs. Tiek Vonsovičiaus asmuo, tiek Lenkijos karininko munduras Kaune — 
man buvo tikra sensacija. Pasirodo, kad Lenkijos kariuomenės vadovybė atsiuntė 
Vonsovičių pas Lietuvos kariuomenės valdžią kaip ryšininką dėl lenkų - lietuvių 
konflikto, kuris kelia karo grėsmę, likvidavimo. Lietuviai, kurie kariuomenės lūpo- 
mis skelbia „karą“ Lenkijai, pirmieji buvo atsiuntę karininką ryšininką pas lenkų 
kariuomenės vadovybę Vilniuje. Ir karo paskelbimas, ir dabartinės derybos vyksta 
vien tik kariškių lygmeniu, be jokio Lenkijos ar Lietuvos civilinės valdžios įsikišimo. 
Derybų objektas yra ne politiniai, o grynai kariniai reikalai, susiję su demarkacijos 
linija, saugumo užtikrinimu tiek vokiečių, tiek rusų Kolčako formuočių atžvilgiu, 


so 


galų gale dėl bendro pasipriešinimo bolševikams. Kartu su Vonsovičiumi Pilsuds- 
kio vardu turi vykti anglų karininkas, vadovaujantis aljanso karinei misijai. Jo tar- 
pininkavimas gali turėti teigiamos įtakos. 

Dar užsiminsiu, kad Kaune neradau atsakymo iš Reginos į mano laišką, rašytą 
jai prieš dvi savaites. Arba mano laiško ji negavo, arba nenorėjo atsakyti. 

Kaune norėjau pasimatyti su Matuševskiu ir kalbėdamasis su juo praplėsti savo 
bolševizmo suvokimą. Tačiau jo sumedžioti nepavyko. Kai mačiau Matuševskį aną 
kartą, jis man siūlė, kad norėdamas susipažinti su bolševikų judėjimu kuriam laikui 
išvykčiau į Rusiją; tam jis man net pinigų siūlė bei visokių reikalingų rekomendaci- 
jų - kad bet kur Rusijoje turėčiau prieigą, kad galėčiau dalyvauti centrinių komitetų 
susirinkimuose bei kitų sovietų revoliucijos institucijų renginiuose. Šio pasiūlymo 
aš nepriėmiau, nors, be jokios abejonės, tokia kelionė, jeigu būčiau finansiškai abso- 
liučiai laisvas, būtų itin įdomi ir pamokama. 

Iš Kauno su ponia Jadvyga Komorovska traukiniu išvažiavome į Vilkaviškį. 
Maždaug apie vidurdienį buvome Vilkaviškyje. Ten dar aptikome vokiečius. Iš ten, 
kaip ir iš Marijampolės bei Suvalkų, vokiečiai dar nepasitraukę. Vilkaviškyje išsipir- 
kome vietas vežime, važiuojančiame į Suvalkus, - po 50 markių už vietą. Per pietus 
sustojome Marijampolėje, nakčiai Jeziorkų „Gražiosios Helenos“ užeigoje, toje pa- 
čioje, kurioje balandį nakvojome su Marynia. 


1919 metų liepos 25 d. 
Penktadienis 


Jeigu ne liūtis, kuri mus užpylė dar vakar pakeliui į Jeziorkus ir truko visą naktį, 
dar naktį būtume pasiekę Suvalkus. Tačiau smarkus lietus privertė rinktis nakvy- 
nę. Ketvirtą valandą ryto išvažiavome ir septintą pasiekėme Suvalkus. Čia pavyko 
surasti vežimą, grįžtantį į Augustavą, tad iškart su ponia Jadvyga Komorovska sė- 
dome važiuoti toliau. Suvalkuose - vokiečių pasitraukimo išvakarėse - yra tikras 
chaosas ir neaišku, kam priklauso valdžia. Vokiečiai, lenkai ir lietuviai vienu metu 
stengiasi valdyti. Milicija - lenkiška, su ereliais ant kepurių, miesto valdžia ir savi- 
valdybė - irgi lenkų rankose, civilinės įstaigos (teismas, apskrities administracija) 
priklauso lenkams. Tačiau miesto komendantūroje sėdi lietuviai, kariuomenė - Lie- 
tuvos, aišku, išskyrus okupacinę vokiečių kariuomenę. Kol yra okupantų vokie- 
čių, tol įmanoma lenkų ir lietuvių dvivaldystė - nes tikrasis padėties šeimininkas, 
neutralizuojantis ginčą - yra vokiečiai. Nuo tos pačios valandos, kai tik vokiečiai 
pasitrauks, dvivaldystė egzistuoti tikrai negalės. Neįmanoma, kad vienoje vietoje 
egzistuotų dvi šalies valdžios ir mieste klestėtų dvivaldystė. Abi pusės, jaučiančios 


Si 


Lietuvos kariuomenė 1919 m. Vytauto Didžiojo karo muziejus. VDKM. A-45. P. 55. 


tokios padėties keistumą, rengiasi laimėti persvarą. Vienai pusei teks paimti už apy- 
nasrio kitą. Kitaip tikrai būti negalės. Kad tik Suvalkai netaptų karo laužaviete, o tai 
yra labai įmanoma atsižvelgiant į itin karštus lietuvių - lenkų santykius. Lietuviai 
Suvalkuose ir aplink Suvalkus kaupia savo kariuomenę. Pagal Koalicijos nubrėžtą 
demarkacijos liniją Suvalkai laikinai turi likti lietuvių rankose, tačiau tai dar ne- 
nulemia galutinės Suvalkų priklausomybės. Tačiau, kadangi Suvalkų ir apylinkių 
gyventojai (Suvalkų apskrities) yra (išskyrus žydus) lenkai ir nepritaria lietuvių val- 
dymui, yra didelė tikimybė, kad Suvalkai lietuviams sumanius reikalauti valdžios 
Suvalkuose atsakys kariniu pasipriešinimu. Sukilėlių jėgą sudarys lenkų milicija ir 
Lenkų karinė organizacija (POW). Ar tuomet Lenkija galės išlikti tik Suvalkų tauti- 
nio pasipriešinimo prieš lietuvius stebėtoja? Daugiau nei neįtikėtina. Teisinga būtų, 
jeigu Suvalkai priklausytų Lenkijai, tačiau kai Lenkija savo pretenzijas Suvalkams 
matuoja apimdama ir Seinų apskritį - tai vėlgi neteisinga. 

Balti ereliai ant lenkų milicininkų kepurių Suvalkuose ir lietuviška Vytis ant 
kareivių kepurių ilgai draugiškai sugyventi, ko gera, negalės; turės viena kitą pulti. 
Tiesioginė baltojo erelio kova su Vytimi, kurią prieš septynerius metus savo skulp- 
tūroje pavaizdavo Rimša™ lietuvių parodoje Vilniuje, tuomet sužadino lenkų pasi- 


20. Petras Rimša (1881-1961) — dailininkas skulptorius, II lietuvių dailės parodoje Vilniuje (1912 m.) rea- 
guodamas į minėtąjį pasipiktinimą sudaužė savo skulptūrą „Kova“. 

piktinimą, tačiau dabar tampa realybe. Tačiau ar Vytis tryps Erelį - kaip pavaizdavo 
Rimša — abejotina. Pakeliui iš Suvalkų į Augustavą kurį laiką girdėjome nuo Rač- 
kų (Raczki) pusės patrankų sviedinių gausmą. Retkarčiais tai buvo ištisinis garsas 
tarsi vyktų reguliari kova. Vėliau Augustave kalbėta, kad atseit tai buvęs vokiečių 
susirėmimas su lenkais. Kai važiavome per Augustavą, ten dar buvo vokiečių, ta- 
čiau šiandien jie jau traukiasi iš ten. Augustavas rengiasi pasitikti įžengiančią lenkų 
kariuomenę. Iš Augustavo važiavome į Raigardą, paskui į Grajevą, ten pasilikome 
nakčiai. Demarkacijos linijos, skiriančios vokiečius ir lenkus, jau nebėra. Barglove, 
per kurį ši demarkacinė linija buvo nutiesta, jau šeimininkauja lenkai. 


1919 metų liepos 26 d. 
Šeštadienis 


Atsižvelgiant į šabą, tolesnė kelionė buvo trumpai sustabdyta. Turėjau tris būdus 
nusigauti iš Grajevo iki Lomžos: 1) vakare važiuoti traukiniu į Balstogę (triskart 
reikėtų persėsti - Balstogėje, Lapuose ir Sniadove); 2) palaukti Grajeve iki rytojaus 
antros valandos po pietų ir važiuoti diližanu, į Lomžą atvykti apie dešimtą valandą 
vakaro; 3) išsinuomoti vežimą iki Ščučino ir iš ten šįvakar po šabo važiuoti žydų 
vežimu iki Lomžos; vietoje būčiau rytojaus rytą. Pasirinkau pastarąjį variantą, nės 
jis greičiausias. Atsisveikinau su ponia Jadvyga Komorovska, kuri iš čia vyksta trau- 
kiniu tiesiai į Varšuvą, ir išvažiavau vežimu iki Ščučino, o iš ten vakare žydiškuoju 
vežimaičiu į Lomžą. 


1919 metų liepos 27 d. 
Sekmadienis 


Visą naktį praleidau kelionėje, o šiandien ankstutėlaitį rytą, apie penktą-šeštą va- 
landą atvažiavau į Lomžą. Iš karto nuvykau į savo butą, atsiguliau į lovą ir visą die- 
ną iš jos nesikėliau. Ilsėjausi po kelionės, ypač išvargino paskutinės 32 mylios, kai 
važiavau arklių traukiamu vežimu iš Vilkaviškio. Štai ir pasibaigė manoji kelionė, 
kuriai ruošiausi tarsi kelionei į pasakų šalį. Mačiau Bagdoniškį, kuris iš čia man 
vaidenosi tarsi nepasiekiamas stebuklas, vaikštinėjau tėviškės žeme, prisiliečiau 
prie gyvų Papos, Komorovskių. Ir apskritai džiaugiuosi, kad ryžausi šiai kelionei, 
nepaisydamas nemalonaus epizodo, kuris gali turėti liūdnų padarinių - kalbu apie 
tai, kad išvykau neatsisveikinęs su Papa. Ką jau padarysi. Taip atsitiko. Tačiau po 
šios kelionės supratau, kad greičiausiai ryšiuos grįžti į tėvynę ir rudenį persikelsiu 
dirbti į Lietuvos teisėsaugą Kaune. Nusprendžiau laikytis šio savo pasiryžimo. Prie- 

kaištauja man lietuviai, kad tokiu svarbiu tėvynės istorijos metu esu toli ir dirbu 
Lenkijos teisėsaugoje. Ir tame mano elgesyje jie mato mane - dėzėrtyrą. Pats jaučiu, 
kad mano nebuvimas tėvynėje yra nuodėmė, prieštaravimas savo tapatybei, įsiti- 
kinimams ir beveik išdavystė. Nedalyvaudamas lietuviškoje veikloje atsisakau to, 
kas yra svarbiausia mano gyvenime. Taip, kaip noblesse oblige” jį išpažįstantįjį, taip 
mano įsitikinimai mane įpareigoja veikti. Todėl teisūs tie, kurie man priekaištau- 
ja - draugai ir mano vardo gerbėjai, vardo, kuris tėvynėje buvo gyvasis ženklas ir 
tradicijos tęsėjas. 


1919 metų liepos 28 d. 
Pirmadienis 


Šiandien dar nedirbau, bet į teismą nuėjau susirinkti naujienų. Mano kabinetas pa- 
virtęs baudžiamųjų apeliacijų kanceliarija. Jeigu ne tai, kad toje kanceliarijoje dirba 
ir Liusė Roškovska, man tai labai nepatiktų. Tačiau, kai yra Liusė, mane tokie po- 
kyčiai labai džiugina. Dar labiau patiktų, jeigu ji tik viena čia sėdėtų: aš ir ji, taip 
kaip kovo mėnesį dviese sėdėjome mano kabinete. Nors ir netikiu šių jausmų atei- 
timi - tokių jausmų, kuriuos Liusė manyje pažadino - vis dėlto contra spem spera”. 
Su Liuse ne tik pasisveikinau, bet ir keliomis banaliomis frazėmis persimečiau. Net 
akis į akį jai negaliu išpažinti visko, ką jai jaučiu ir turiu mūsų santykius slėpti po 
mandagumo šydu, o dėl ponios Maciejevskos, kuri kartu su Liuse dirba raštinėje, 
tenka išlaikyti neutralumą visišką. Svajoju apie tai, kad jei kada nors jau gyvenčiau 
Bagdoniškyje, pasikviesčiau ten Liusę ir suteikčiau jai namų ūkvedės pareigas. Sva- 
joju, nes tada ji būtų šalia, tačiau netikiu, kad ši svajonė kada nors išsipildytų. Net 
jeigu Liusė ir neištekėtų iki to laiko, greičiausiai nepriimtų tokio mano pasiūlymo, 
juolab vienišo vyro namuose. 

Ant savo darbo stalo radau pirmininko Filochovskio raštą, kuriuo mane, va- 
dovaujantis Seimo nutartimi dėl nepaprastųjų teismų, skiria vienu iš nepaprastojo 
teismo Lomžoje teisėjų. Šio teismo pirmininku paskirtas teisėjas Skažynskis, o na- 
riai — aš ir teisėjas Dušynskis. Jaučiausi apstulbęs, nes nepaprastieji teismai reiškia 
mirties bausmę. Ir net, kai šiais kupinais banditiškų išpuolių laikais mirties bausmė 
yra būtinybė, ją paskirti yra žiauru. 


21. Noblesse oblige (pranc.) - taurumas įpareigoja. 
22. Contra spem spera (lot.) - nepaisant visko, turiu vilties. 

1919 metų liepos 29 d. 
Antradienis 


Šiandien pradėjau darbą teisme: sudariau nagrinėtinų bylų darbotvarkę ir pasiren- 
giau rytdienos apeliacinei bylai. Aišku, pagrindinio darbo - motyvuoti nuospren- 
džius - dar nedirbau, o priežastis paprasta, mat neturiu jokių užsigulėjusių nuos- 
prendžių. 

Dėl nepaprastojo teismo, kuris vakar mane taip nemaloniai nustebino, nėra taip 
baisu, kaip man pasirodė: Lomžoje jis greičiausiai nuolatos funkcionuoti negalės; 
Ministrų Taryba iki šiol neišleido potvarkio apie nepaprastųjų teismų funkcionavi- 
mą Lomžos apygardoje, o jeigu net ir išleistų tokį potvarkį, neaišku, ar prokuratūra 
perduotų jiems kokią nors bylą; tai priklauso tik nuo prokuratūros; manau, kad tai 
galėtų būti kokia nors baisių žudynių byla, tokių baisių, kad net ir mirties nuospren- 
dis nekeltų per didelio pasišlykštėjimo. 

Kol buvau išvykęs, Seimas Varšuvoje pritarė agrarinei reformai pagal valstie- 
čių partijų programą. Tai dar nėra tikrasis įstatymas dėl ūkio reformos, tačiau tos 
reformos taisyklės. Buvo pritarta perleisti miškus valstybės nuosavybėn, taip pat 
nustatyti, kiek maksimaliai galima turėti žemės nuosavybės, kurios negalima bus 
nusavinti. Pritarta, kad maksimumas bus 320 lenkiškų margų (jeigu neklystu, tai 
lygu mūsų 160 dešimtinių arba 8 valakams). Dvarininkų stovykloje ir visoje Len- 
kijos dešiniųjų partijoje tvyro didžiulis pasipiktinimas Seimu, valstiečių demago- 
gija, avantiūriška perversmų politika, vedančia Revoliucijos link. Viskas krypsta į 
šalies bankrotą, ūkio suirutę ir pan. Garsiai rėkaujama, kad trypiamos nuosavybės 
teisės, kad griaunami tvarkos pamatai, apie žlugimą, kurį atseit sukels tokia refor- 
ma. Tačiau bet kokie parėkavimai yra tušti: faktas tas, kad Lenkija tampa valstiečių 
valstybe ir pirmoji viso to išraiška yra dabartinė agrarinė reforma. Valstiečių agra- 
rinės reformos patvirtinimas yra tarsi kibiras šalto vandens lenkų dvarininkams 
Lietuvoje ir Baltojoje Rusioje. Ilgėjosi jie Lenkijos, „tvarkos“ uosto, saugančio nuo 
Revoliucijos, bet pamiršo, kad Lenkijoje, išskyrus šlėktą, yra dar ir valstiečių ir kad 
jų politiniai - visuomeniniai siekiai nesiskiria nuo kitų šalių valstiečių troškimų. 
Dvarininkams tai skausmingas nusivylimas, nes su Lenkija jie siejo tvarką ir gali- 
mybę užklupus katastrofai išsaugoti turtą ir tikėjosi išlaikyti arba susigrąžinti savo 
visuomeninę padėtį. Tuo tarpu Lenkija per agrarinę reformą nukerpa savo kraš- 
te dvarininkų valdymo giją ir žiūrint per istorinės perspektyvos prizmę - naiki- 
na šlėktiškąją kultūrą. Atrodo nepaneigiama, kad šiandieninės agrarinės reformos, 
laužančios visą ūkinę gamybos sistemą, vykdymas perkaitins ekonomiką, ypač jau 
dėl susidariusios gilios ekonominės krizės, kurią sukėlė karas. Žiūrint per ekonomi- 

kos prizmę, šis momentas yra mažiausiai palankus tokiam didžiuliam pėrversmui. 
Tačiau, mano nuomone, ši agrarinė reforma yra ne taip ūkio rėforma, kaip gryna 
politinė, nes politinis momentas yra pagrindinis. Kadaise viduramžiais šlėkta užim- 
davo žemes, kurias kolonistai „išgaudavo“ iškirtę girią, beje, juos pačius paversdavo 
savo baudžiauninkais, ir nesiklausė, ar elgiasi teisingai ar ne, o šiandien valstiečiai, 
išsikovodami daugumą ir perimdami valdžią, užima šlėktų žemes. Tokia jų valia, 
iš čia gimsta jų teisė, tampanti naująja visuomenine teise. Manau, kad valstiečių 
agrarinė reforma yra politinės kovos dėl valdžios, drauge ir dėl naujųjų įstatymų, 
produktas. Tai labai gilių visuomeninių pokyčių, reiškiančių, kad į valdžią ateina 
naujoji socialinė klasė, išraiška. Šių pokyčių ir reformos konsekvencijos yra labai 
didelės, nes keičiasi visos ligšiolinės vertybės. Agrarinė reforma reiškia šlėktiškosios 
kultūros Lenkijoje saulėlydį. 


1919 metų liepos 30 d. 
Trečiadienis 


Šiandien teisėjavau pirmojoje byloje po atostogų. Tai buvo baudžiamasis — apelia- 
cinis posėdis. Beveik visos į darbotvarkę įtrauktos bylos buvo dėl šmeižto (BK 530 
ir 531 str.). Iš viso vyko 19 bylų, todėl posėdis, tiesa, prasidėjęs vėlai (vienuoliktą 
valandą prieš pietus) truko iki aštuntos valandos vakaro. Tai sukėlė didžiulį tarėjų 
pono Stanislavo Kisielnickio (Stanisław Kisielnicki) ir pono Juzefo Jablonskio (Jozef 
Jabtonski ) nepasitenkinimą. Tarp šiandien išnagrinėtų bylų, viena buvo Lomžoje 
sensacinga Skažynski - Korolec byla. Tadeušas Miečyslavas Skažynskis (Tadeusz 
Mieczystaw Skarzynski), teisėjo Zygmunto Skažynskio brolis, kilęs iš dvarininkų 
šeimos Lomžos apskrityje, yra Lomžoje žinomas žmogus. Jis yra vietos Tautinių 
demokratų lyderis, buvęs Lomžos gubernijos delegatas visose keturiose Peterburgo 
Dūmose prieš karą. Ir apskritai jis yra visų vietinių reakcionierių politinis vedlys. 
Lomžoje jis dirba banko direktoriumi (Varšuvos prekybos banko skyrius Lomžoje). 
Stefanas Korolecas (Stefan Korolec), maždaug trisdešimties metų amžiaus, yra vie- 
nas senojo Koroleco sūnų. Senasis Korolecas yra žinoms Lomžoje, anksčiau daugelį 
metų dirbęs notaru, labai turtingas žmogus. Skažynskis ir Stefanas Korolecas yra 
dvigubi giminės: Korolecas yra vedęs Skažynskio dukterėčią (sesers dukrą), Ska- 
žynskis vedęs Koroleco įseserę. Taigi kovo mėnesį įvyko toks incidentas: Dvorna 
gatve einantį Skažynskį užpuolė Korolecas: liudininkai matė, kaip jis pusvalandį 
lūkuriavo tarpuvartėje su savo vežėju, paskui du kartus smogė Skažynskiui į veidą 
ar į kaklą. Skažynskio sekundantai nusprendė, kad ši byla tinka tik valstybiniam 
teismui. Šis incidentas tapo pagrindine miesto sensacija. Skažynskis ir jo bičiuliai 


56 


stengėsi Koroleco veiksmus pateikti kaip bandymą terorizuoti už tai, kad turto bylo- 
je, kurioje bylinėjosi Korolecas ir Skažynskio brolis Aleksandras, Skažynskis buvęs 
brolio patarėjas ir bylos vykdytojas. Korolecas ir jo šalininkai mieste skelbė versiją, 
jog Skažynskis gatvėje gavo antausį dėl to, kad apie Koroleco žmoną skleidęs kažko- 
kius bjaurius gandus. Byla buvo nagrinėjama Taikos teisme (pas teisėją Chelstovskį), 
kur Korolecas buvo nuteistas trims mėnesiams arešto. Po apeliacijos byla pateko į 
Apygardos teismą. Mes bausmę palikome tokią pačią. 

Rodosi, šį kartą mano sprendimas grįžti į Lietuvą bus tvirtas. Aš visuomet toks: 
ilgai svarstau, nenoriai atsisakau jau nusistovėjusio gyvenimo ir darbo (šiuo požiū- 
riu esu konservatyvus), tačiau, kai koks nors sprendimas pagaliau manyje įsišaknija, 
tai jį vykdau nepaisydamas kliūčių. Baiminuosi tik vieno, kad man nesukliudytų 
jausmai Liusei Roškovskai; neretai pats stebiuosi, iš kur ir kaip manyje tas jausmas 
išsiskleidė. Jaučiu, kad šią kliūtį man sunkiausia seksis nugalėti; tačiau šios kliū- 
ties jėga priklausys nuo to, kaip susiklostys mūsų su Liuse santykiai. Nusibrėžiau 
sau terminą, iki kurio maždaug turiu priimti sprendimą - tarp spalio ir Naujųjų 
metų. Spalio mėnesį pradėsiu ieškotis konkretaus paskyrimo Kaune. Šis terminas 
daugiausia priklauso nuo materialinių nesklandumų išsprendimo. Iš tikrųjų nieka- 
da neišsižadėjau minties grįžti į Lietuvą ir savo darbą Lenkijos teisėtvarkoje laikiau 
laikinu. Tačiau toks jau mano būdas, kad prisirišu prie darbo, gyvensenos, ir visuo- 
met sunku tai pakeisti. Lengviau buvo viską mesti ir praėjusį rudenį grįžti į Lietuvą, 
kai dirbdamas taikos teisėju Kolne tapau apygardos teisėju Lomžoje. Tuomet buvau 
atitrauktas nuo savo darbo, o prie naujo dar neprisirišęs. Dabar sudėtingiau, tačiau 
ir tai neturėtų reikšmės, jeigu ne ypatingi jausmai Liusei. 


1919 metų liepos 31 d. 
Ketvirtadienis 


Liusė Roškovska mane labai įskaudino. 


1919 metų rugpjūčio 1 d. 
Penktadienis 


Vis labiau jaukinuosi mintį persikelti į Kauną. Ir vis nenatūraliau atrodo tai, kad 
dirbu Lomžoje. Šis mano gyvenimo teisėjaujant Lenkijoje epizodas jokiais saitais 
manęs nesieja su manaisiais idealais ar chimera, kuri gyvenimui suteikė tam tikro 
atspalvio. Žmogaus gyvenimas paprastai turi savą logiką, kažkokią savo teisę, kurią 
pats sau susikuria, turi savo centrą, tarsi centrinį tašką, apie kurį sukasi ir kuris yra 

jo idėja, kūnas ir kraujas. Kai per toli nuo jo atitrūksti, prarandi pusiausvyrą ir jis 
tampa tuščias ir keistas. Man visada tas centras buvo ir bus Lietuva, nuo jos priklau- 
so gyvenimas ir darbai, prie jos esu fatališkai prisirišęs: Lietuva - tai jos žmonių, 
visuomenės ir tautinės problemos. Be jos aš vegetuoju, tampu vaiduokliu. 

Lenkų teisėtvarkoje galėčiau pasiekti to, kas vadinama karjera, tai reiškia pama- 
žu kilti ir gana aukštai pakilti, netgi be jokios protekcijos, tik pasitelkus savo jėgas, 
žinias bei gabumus. Galbūt Kaune, valstybės tarnyboje, na, gal ir Lietuvos teisė- 
tvarkoje tai, kas yra vadinama karjera, bus man sunkiau pasiekiama, nes nepaisant 
tautų lygiateisiškumo Lietuvoje lenkų kultūros atstovas turi mažiau galimybių už 
lietuvius - bent jau, jeigu Lietuva bus tautinė valstybė ir sukurta teritorijoje, kurioje 
daugiausiai gyvena etniniai lietuviai. Ten valdys lietuviai, o lenkai, net ir ištikimiau- 
si Lietuvos sūnūs, bus ne teoriškai, o praktiškai antrarūšiai piliečiai. Jeigu grįžčiau 
ne į Kauną, o į lenkų valdomą Vilnių, man būtų atviri keliai į bet kokią karjerą. Vil- 
niuje būčiau priimtas išskėstomis rankomis, nes tenykštei politikai būčiau koziris; 
koziris būtų jau vien mano pavardė, todėl vardan karjeros ją labai brangiai parduoti 
galėčiau; tačiau atsisakyti jos nenoriu, nes ne tam ji man atiteko per kančias ir per- 
sekiojimus, kad dabar prarasčiau vardan patogumo, mat žinau, kad užgestų ji ir su- 
sidergtų, jeigu atsisakyčiau savo idealų. Jau greičiau Lenkijoje siekčiau „karjeros“, jei 
tik karjera mane domintų, nes ši sritis man svetimesnė ir mano pavardės kaip aukos 
nepasiima. Čia mano pavardė nėra joks koziris. Vilniuje turėčiau didžiules „karje- 
ros“ perspektyvas, bet aš pasirinkau Kauną, nes šis kelias atsiradęs iš įsitikinimų ir 
pareigos, nors jis sudėtingesnis ir galbūt pareikalaus kančių bei pasiaukojimo. 


1919 metų rugpjūčio 2 d. 
Šeštadienis 


Kadangi teisėjas Skažinskis atostogauja, aš turiu begales darbo ir jo turėsiu iki an- 
tros rugsėjo pusės, vadinasi, iki vasaros atostogų pabaigos, kol Skažinskis grįš. Be 
savo Apeliacinio skyriaus, dar vadovauju visam Pirmosios instancijos baudžiama- 
jam skyriui. 

Lomžos teismą ištiko dezertyravimo epidemija. Toks jausmas, kad visa teisė- 
tvarka užsikrėtusi šia epidemija. Jos priežastys - labai mažos darbuotojų algos, pa- 
lyginti ne tik su kainomis, bet ir su kitais valstybės tarnautojais. Daugiausia bėga 
teismo kanceliarijos darbuotojų. Lomžoje jau beveik nebėra vyrų teismo sekretorių, 
sekretorių padėjėjų ir raštininkų, o tie keli, kurie likę, labai nekokie darbuotojai, 
nes, kas tik buvo gyvesnis, gabesnis, judresnis - persimetė kur nors kitur arba, jeigu 
dar užsibuvo teisėtvarkoje, perėjo į teismų sekretorių vietas įvairiuose apygardos 

miesteliuose arba pabėgo į Balstogę, kur dabar organizuojama teisėtvarka ir algos 
yra aukštesnės; o naujų darbuotojų į pasitraukiančiųjų vietas visiškai nėra, kitaip 
tariant, nėra vyriškių, tik vienos kandidatės merginos, kurios tenkinasi žemesnė- 
mis algomis. Taigi teismų kanceliarijos kvalifikacija smunka. Ne ką geriau yra ir 
tarp teisėjų. Kas tiktai gali, tas, kuris yra savarankiškesnis ir dažniausiai gabesnis, 
spruko arba į advokatūrą, arba į teismo sekretorius. Ypač Lomžos apygardos teisme 
artimiausiu metu teisėjų ir prokurorų vietose numatomos didelės spragos ir poky- 
čiai. Tai aiškinama tuo, kad darbo yra pernelyg daug, teisėjų aiškiai per mažai, al- 
gos pagal dabartines kainas menkos, o Lomžos teismas yra ypač nuskriaustas, nes 
užmirštas, taigi tarnybinės karjeros perspektyvų beveik nėra. Iš prokurorų pava- 
duotojų jau pabėgo Grodzickis, gavęs paskyrimą Varšuvos kariniame teisme, į apy- 
gardos teisėjo postą Balstogėje taip pat bėga Lipka. Prokuroras Urbanavičius perei- 
na į teismo sekretorius Balstogėje. Iš teisėjų sekretoriaus vietos Ostrolenkoje siekia 
Dušinskis, Templeris išvyko atostogų į Galiciją ir ketina stengtis, kad jį ten perkeltų, 
aš nusiteikęs bėgti į Kauną, Skažinskis, girdėti, turi būti paskirtas Varšuvos apelia- 
cinio teismo teisėju. Čia nieko nesigirdi tiktai apie pirmininką Filochovskį ir teisėją 
Makovskį, o iš prokuroro pavaduotojų negirdėti tiktai apie Maciejevskį, nes ir apie 
Siemnickį kalbama, kad nori bėgti. 


1919 metų rugpjūčio 3 d. 
Sekmadienis 


Šiandien visiškai nejaučiau sekmadienio. Kadangi Skažinskio atostogų laikui perė- 
miau Pirmosios instancijos baudžiamųjų bylų skyrių, esu taip užverstas darbu, kad 
sėdžiu ištisomis dienomis. Šiandien dirbau savo teismo kabinete apie 3 valandas 
prieš pietus ir nuo ketvirtos iki devintos vakaro. 

Mane jaudina šiokie tokie nutylėjimai lenkų kariniuose pranešimuose iš Dinebur- 
go bolševikų fronto atkarpos. Bolševikai jau kelios savaitės rodo norą pulti kone visa 
didžiulio fronto linija. Kaip galima spręsti pagal lenkų pranešimuose minimas vieto- 
ves, Volynėje ir Palenkės atkarpoje prie Pinsko bei Baranovičių laikomasi maždaug 
status guo, ties Radoškovičiais lenkams pavyko ne tiktai atremti bolševikų ataką, bet 
dargi pasistūmėti į priekį Minsko link, pagaliau ties Vileika bolševikai, kurie, kaip 
galima spręsti iš pranešimų, veržėsi į priekį, buvo sulaikyti ties Kurženecu, o štai 
apie Dineburgo atkarpą, sudarančią kraštutinį lenkų fronto kairį sparną ir besiri- 
bojantį su lietuvių-bolševikų frontu, - tyla. Pranešimuose apie tą atkarpą praktiškai 
nutylima, nors galima spėlioti, kad vis dėlto kažkokie veiksmai ten vyksta, nes kai 
dar buvau Rokiškio apylinkėse ir važiavau į Lomžą, tai pasakota ten apie kažkokias 


59 


kovas ir abipuses pastangas. Jeigu nieko nepranešama, matyt, nėra kuo girtis. Bene 
tik kelis kartus šmėstelėjo pranešimuose užuomina apie kovas „į šiaurę nuo Vilniaus“. 
Ta kryptis kaip tik rodo Dineburgo atkarpą, ir stebina tai, kad taip vengiama įvardyti 
vietoves, vien tenkinamasi bendra fraze - „į šiaurę nuo Vilniaus“. Kadangi žinau dar 
Didžiajame kare nustatytus karinių pranešimų informacinius metodus, laikau tai 
blogu ženklu. Lenkai ten „į šiaurę nuo Vilniaus“ buvo jau toli už Švenčionių, kažkur 
prie Dūkšto arba net arti Turmanto. Kodėl dabar tų vietovių neminima? Jeigu ten 
pasislinko bolševikai, tai kaip toli? Tokiu atveju veikiausiai turėtų tuo pačiu metu 
pasislinkti ir lietuviai kaimyninėje atkarpoje Rokiškio link. Taigi, reikia manyti, kad 
grėsmė kyla ir Bagdoniškiui, ir Kavoliškiui. Kas žino, ar tik Bagdoniškis, kuris buvo 
taip arti fronto, jau nėra bolševikų rankose. Tokia prielaida dėl Papos man yra baisi. 
Mat dvarininkams ir jų dvarams bolševikų grįžimas būtų katastrofa. Jei kas neiš- 
bėgo, būtų nužudytas arba bent jau išvežtas į Rusiją. O kas išbėgo, būtų pasmerktas 
sunkiai klajonei, o ji Papai senyvame amžiuje būtų labai sunki, ypač dėl to, kad ir 
turtiniu požiūriu padėtis būtų klaiki. Jei bolševikai ir neišsilaikytų, tai per trumpą 
laiką iki pamatų nuniokotų dvarus - ir derlių, ir inventorių. 


1919 metų rugpjūčio 4 d. 
Pirmadienis 


Turėjau šiandien Pirmosios instancijos baudžiamąjį posėdį. Tarėjai - p. Gusta- 
vas Dombrovskis, kuris visada sėdi posėdžiuose, jei kažkuris iš paskirtų tarė- 
jų neatvyksta, ir p. Liutoslavskis iš Drozdovo, naujas tarėjas iš žinomos politinės 
Liutoslavskių giminės - tikras brolis ir prof. Vincentui Liutoslavskiui (Wincenty 
Lutostawski)“, mistikui bei neotovianskiečiui, atgimimo skelbėjui per skaistybę, 
kaip ir dviem broliams (Marianui““, o kito vardo neprisimenu), tai žymūs tautinių 
demokratų veikėjai, kuriuos bolševikai nužudė Rusijoje, pagaliau jis ir kunigo Ka- 
zimiero Liutoslavskio, Steigiamojo Seimo Varšuvoje deputato, bene reakcingiausio 
iš deputatų, brolis. Taigi mano tarėjų komanda šiandien buvo reakcingiausia, kokią 
tik galima įsivaizduoti. Nugalabytų jie kiekvieną, kas tik turėtų nelaimės pakliūti 
jiems į nagus, ir jau ypač žydą arba įtariamą ji kokia nors „kalte“ socialinių-politinių 
—— m E 

23. Vincentas Liutoslavskis (1863-1945) - filosofas, Platono veikalų tyrinėtojas, sistemos, pagrįstos reinkar- 
nacijos ir tautinio mesianizmo idėjomis, kūrėjas; 1919 m. Stepono Batoro universiteto profesorius. 

24. Marianas Liutoslavskis (1871-1918) - inž. mechanikas ir elektrikas, projektų-montažų biuro Varšuvoje 
savininkas, Mechanikos-technikos mokyklos dėstytojas; nuo 1905 m. tautinių demokratų šalininkas ir Na- 
cionalinės lygos narys. 


25. Juzefas Liutoslavskis (1881-1918) - dvarininkas, nuo 1905 m. Lenkų jaunimo sąjungos ir Nacionalinės 
lygos narys, nužudytas bolševikų. 

santykių fone. Pagaliau ir paprastiems gyvenimo nuosmukiams, sukeltiems skurdo 
arba kažkokių nenormalių sąlygų, tokie ponai atlaidumo nerodo. Gerai, jei bau- 
džiamasis teisėjas turi nuovoką ir yra kietokas, bet vargas, kai jo krūtinėje širdies su 
žmogiškaisiais jausmais vietoje yra tik akmuo ir kai jis socialinius santykius jaučia 
tik pagal klasinę nuovoką. Tokie yra tarėjai Dombrovskis ir Liutoslavskis. Bylų dar- 
botvarkėje buvo net 9, o tai Pirmajai instancijai - milžiniškas skaičius. Taigi, jei 4 ar 
5 bylos dėl įvairių priežasčių nebūtų atidėtos, veikiausiai būtume sėdėję iki išnaktų. 
Šiandien vieną kaltinamąjį dėl tarėjų nuteisėme aiškiai per griežtai; būtent vienam 
žydui uždraudėme metus laiko prekiauti alumi už labai abejotiną švaros nesilaiky- 
mą aludėje; įrodymų beveik nebuvo - vargšelis žydas yra skurdžius. Vieną merginą 
už nesantuokinio sūnaus pasmaugimą nuteisėme šiek tiek per griežtai - pusantrų 
metų kalėti atimant jai teises. 

Šiandien pastebėjau vieną dalyką. Štai keliose bylose visiškai nebuvo tardymo, 
taigi byloje nebuvo klausimų schemų apie kaltinamųjų asmenines problemas. To- 
dėl turėjau pateikti jiems klausimus iš atminties, nors paprastai pateikiu juos pagal 
spausdintą schemą (dėl amžiaus, gimimo ir gyvenamosios vietos, tautybės, turto, 
šeimyninės padėties ir pan.). Kad galėčiau iš atminties pateikti klausimus, išlaikyti 
jų tvarką ir nieko nepraleisti, turėjau sau atmintyje atkurti konkrečią blanko sche- 
mą; pagal spausdintą schemą turėjau prisiminti vieną klausimą po kito. Neatkūręs 
blanko atvaizdo, nebūčiau gebėjęs prisiminti klausimų. Tai pavyzdys, kada tam tik- 
ras turinys atmintyje derinamas su popieriuje matytu. 


1919 metų rugpjūčio 5 d. 
Antradienis 


Prušanovskiams šiandien iškilminga diena. Priešpiet užbėgo pas mane į teismą Irka, 
tėvų vardu kviesti pietų, nes atvažiavo jų vyresnės dukros - Elizė ir Halia, o su jomis 
drauge ir p. Tanajevskis. Elizė ir Halia Prušanovskos yra lenkų kariuomenės sanita- 
rės ir dirba karo ligoninėse Lietuvoje: pirmiau buvo Lydoje, vėliau Baranovičiuose; 
ten Elizė užsikrėtė raupais, kuriais persirgo gan sunkiai; tik liepai baigiantis išėjo 
iš ligoninės. Girdėjau, kad Halia neseniai buvo perkelta į Vilnių. Dabar abi buvo 
Slonime; gavo kelias savaites atostogų ir atvažiavo iš Slonimo pas tėvus į Lomžą. 
P. Tanajevskis, kuris jas lydi, yra raitininkų dalinio karininkas. Visuomet kažkaip 
vis įsitaisydavo, kad laikydavosi tos vietos, kur būdavo Elizė ir Halia Prušanovskos, 
padėdavo joms įvairiuose reikaluose ir jas globojo. Kotunia jau seniai numanė, kad 
Tanajevskis taikosi į Elizės ranką. Kai ta sirgo, jis ją ypač globojo. Tai dar jaunas 
žmogus, bet jau arti 30-ies. Kilęs iš Vilniaus gubernijos. Jo tėvas dar gyvas; ar turi 

jie kažkokį dvarelį - nežinau; o jeigu turi, matyt, nebus didelis, nes nieko nebuvo 
girdėti nei apie Tanajevskių dvarą, nei apie tokią šeimą Vilniaus apylinkėse. Nors 
Prušanovskiai, kurie labai vertina šeimos puikumą, stengiasi išpūsti Tanajevskių 
bajoriškumą, kad išaukštintų tikėtiną žentą, ir jau tuo tikslu prisikasė iki Tanajevs- 
kių giminystės su Kobilinskiais, ir visuomet, esant progai, pasakoja, kad Tanajevs- 
kiai - tai kažkas iš labai smulkios ir paprastos bajorijos, o šiandien, pažinus jaunąjį 
Tanajevskį, tas įspūdis man tik dar labiau sustiprėjo. Pagaliau tai nesvarbu. Kad tik 
žmogus būtų vertas, tai kilmė ir prašmatnumo ryšiai ne taip svarbūs. Tačiau dėl 
mūsų santykių ir šeimos sampratų, visų pirma Komorovskių - susigiminiavimas 
su kažkokiu Tanajevskiu per galimą Elizės Prušanovskos santuoką bus dalykas, į 
kurį visi žiūrės kreivai; tai bus laikoma mezaliansu, panašiai kaip Elvyros santuoka 
su Miečkovskiu. Prušanovskių pažintis su jaunuoju Tanajevskiu kilo iš to, kad šis, 
būdamas lenkų karininkas ir dar sužeistas, kurį laiką bolševikmečiu slapstėsi Kotu- 
nios namuose Vilniuje. Jo istorija karo metais buvusi tokia: tarnavo rusų armijoje; 
bolševikų revoliucija užtiko jį kažkur Kryme karininkų ligoninėje; kai gauja maiš- 
taujančios prastuomenės užpuolė tą ligoninę, ją nusiaubė ir pensionato gyventojus 
išžudė, jis sugebėjo pasprukti ir kažkur pasislėpti; kai vėliau sukilę totoriai išvijo 
bolševikus iš Krymo ir sukūrė ten kažkokią Krymo Totorių Respubliką, jis įstojo 
į totorių armiją karininku. Vėliau per Ukrainą, Kijevą - vokiečių ir etmonų oku- 
pacijos metu - prasiskverbė Lietuvon, į Vilnių. Kai vokiečiai iš Vilniaus pasitrau- 
kė, miestą spontaniškai užvaldė lenkų vietiniai daliniai, tėvas Tanajevskis įkalbėjo 
įstoti jį į tas lenkų formuotes. Trumpai laikėsi, kaip žinome, ta lenkų „valdžia“ Vil- 
niuje ir apylinkėse, kai vokiečių neliko. Juos pakeitė atvykę bolševikai. Po penkia- 
dienio lenkiškojo tarpsnio tų savaiminių dalinių likučiai turėjo sprukti į Lenkiją; 
vienus vokiečiai nuginklavo, kitiems pasisekė prasiskverbti į Lenkiją, dar kiti, kaip 
garsusis Dombrovskio dalinys, slinko su ginklu rankose tai pergalingų partizanų 
kovų su bolševikais bangos priekine linija, tai vokiškosios okupacijos pakraščiais, 
kol prislinko kažkur tarp Pinsko ir Bresto ir nesiliaujant kovoms sulaukė besifor- 
muojančio lenkų-bolševikų fronto. To 5 dienas Vilnių valdžiusio dalinio likučiai, 
sužeistieji, marodieriai, laiku nepasprukę ir pakliuvę bolševikams į rankas, buvo 
kalinami ir žudomi. Kiti turėjo slapstytis. Į tokią padėtį pateko ir Tanajevskis, ku- 
ris buvo sužeistas, susirėmime prie Vilniaus su bolševikais. Slapstytas jis įvairiose 
landynėse ir butuose ir patyliukais gydytas; pagaliau LkKO (POW), veikusi slaptai 
Vilniuje bolševikų laikais, įtaisė jį - sveikstantį - pas Kotunią. Čia jis ir susipažino 
su Prušanovskiais. Pasveikusį Marynia išvežė drauge su Geniumi Prušanovskiu iš 
Vilniaus net už bolševikinės okupacijos linijos, iš kur jį LkKO (POW) nukreipė į 
kariuomenę. 

1919 metų rugpjūčio 6 d. 
Trečiadienis 


Šiandien penktosios metinės, kai Pilsudskis su savo šauliais 1914 m. rugpjūčio 6 d. 
įžengė į Kongresuvką. Tas metines mini kariniai sluoksniai. Šiaip jau plačiojoje vi- 
suomenėje didelio entuziazmo dėl tų metinių nematyti, nieks nejaučia jų istorinės 
reikšmės ir tų didžiųjų kūrybinių Valios ir Veiksmo momentų, kurių simboliu tos 
metinės ir turi būti. 

Dar žodelis apie Prušanovskius ir Tanajevskį. Kotunios nuojauta pasitvirtino. P. Ta- 
najevskis į Lomžą atvažiavo su Elize ir Halia, norėdamas čia, Elizės tėvų akivaizdoje, 
susižadėti. Kai mane vakar rytą teisme Irka pakvietė pietų, nieko apie tas sužadėtuves 
neminėjo, nors tiek ir pats numaniau. Pietų atvykti negalėjau, todėl įsiprašiau pas Pru- 
šanovskius vakarienės. Ezechielis, pristatydamas man p. Tanajevskį, apie sužadėtuves 
su dukra pamiršo papasakoti. Bet pagal tai, kad Elizė prie stalo p. Tanajevskį vadino 

„Stasiu“ ir kreipdavosi „tu“, pagaliau iš daugelio kitų pokalbio momentų supratau, kad 
ne tiktai jaunieji yra davę Žodį, bet kad sužadėtuvės jau yra ir viešas, tėvų palaimintas 
faktas. Todėl po vakarienės jiems palinkėjau sėkmės. Tanajevskis atrodė gan paprastai, 
jo lenkų kalba labai prasta, galima justi lietuvišką mąstymą ir sakinių struktūra bei 
rusų kalbos įtaką. Jis nesudaro inteligentiško žmogaus įspūdžio - nepajunti plačių 
pažiūrų bei sąvokų subtilumo. Elizė šalia jo rodėsi esanti kunigaikštytė, įsimylėjusi 
prastuolį su asilo galva, kaip, tarkime, Šekspyro fantazijoje „Vasarvidžio nakties sa- 
pnas“. Pagaliau tokiai panelei kaip Elizė, kuriai 26-eri ir kuri labai geidžia ištekėti, o 
laikai nėra palankūs santuokoms, įsimylėti yra lengva: užtektų, kad tik panorėtų kas 
nors atkreipti į ją dėmesį, kad kiek nors panėšėtų į žmogų ir būtų vyriškis, o ką kalbėti, 
jei dar jaunas ir turi šiokių tokių bajoriškumo ar bent formalaus išsilavinimo bruožų — 
gali būti tikras laimėsiąs meilę. Juk Tanajevskis turi profesinį išsilavinimą, yra baigęs 
teisę. Ir kai šiandien mačiau jį antrą kartą, paliko man vis dėlto labai gero, mandagaus 
žmogaus įspūdį, o kad nėra erelis ir kad jo mintis neprasiskverbia pro labai ankštus 
prietarų bei ribotus klasikinio mąstymo akiračius, tai dar nereiškia, kad jis nėra geras 
vyras tai subtilių jausmų, bet labai paprastai mergaitei žąselei, kilusiai iš bajoriško 
dvarininkų lizdo. Nieko keisto, kad Elizė desperatiškai griebiasi kiekvienos galimybės 
ištekėti! Ji jau 26-erių, eilėje laukia trys už ją jaunesnės suaugusios seserys, ji nėra tikra 
dėl tėvų dvaro likimo - ką pateiks bolševikai, - o profesijos neturi jokios. Nereikia 
stebėtis, kad taip lengvai pamilsta kiekvieną, teikianti galimybių susituokti, ypač kad 
yra jautrios prigimties, kad sudėta iš gyvo kūno ir kraujo. Atseit buvo susižadėjusi su 
kažkokiu Karalystės karininku iš Daubaro-Musnickio korpuso, bet kai korpusas iširo, 
karininkas išvažiavo ir dingo iš akiračio; ją palikęs vėliau net neatsiliepė. 

Halia, sako, taip pat yra susižadėjusi su kažkokiu vokiečių karininkų,-kuris oku- 
pacijos metais buvo Vilniuje. Dabar jo, žinoma, nėra. Ar dar po maišaties atsiras ir 
atvyks pas merginą - neaišku. 


1919 metų rugpjūčio 7 d. 
Ketvirtadienis 


Įvyko Pirmosios instancijos baudžiamasis posėdis. Tarėjai buvo neišpasakyti, žmo- 
nės kilnūs - ponai Grochovskis ir Roškovskis, dar neatsikandę teisėjų funkcijos ir 
neįgavę blogų manierų. Tai nauji tarėjai. Jie tikri teisėjai, kokie ir turėtų būti: ne 
teisiamųjų prokurorai, ir juo labiau ne budeliai. Kupini žmoniškumo, tokie, kurie 
ir kaltinamajame jaučia žmogų ir žino, kad nusikaltimas taip dažnai susipynęs su 
gyvenimu ir toks visuotinas ten, kur skurdas, kad baudžiant reikia ne tik bausti, bet 
ir užjausti. Po dombrovskių tokie tarėjai - tikras poilsis teisėjui. Ir nors tokius mie- 
lus turėjau tarėjus, šis posėdis šiandien buvo man labai sunkus, net skaudus. Turiu 
omeny vieną bylą, kurioje normalus „teisingumas“ neatitiko gyvenimiškojo teisin- 
gumo. Kadangi kaltinamųjų kaltė kodekso požiūriu buvo nustatyta ir jokių abejonių 
nekilo, privalėjome laikydamiesi įstatymo atseikėti bausmę, kurios daugiau nebuvo 
galima sušvelninti, kaip tik iš sunkaus kalėjimo vienus metus pervesti į kalėjimą, 
atstojantį pataisos namus. Visi jautėme, kad toji bausmė tiems žmonėms yra per sun- 
ki ir paremta tik tuo, kad neseniai prieš jų nusižengimą bausmė buvo nepaprastai 
sugriežtinta specialiu dekretu, pakeitusiu ją iš piniginės baudos į sunkų kalėjimą - 
kalbu apie nelegalų samanės varymą. Tiesą sakant, to nusižengimo nepriskirsi tiems, 
kuriuos galima paslėpti po kilnia dingstimi, bet bent jau vieno kaltinamojo atžvilgiu 
tokią veiką nulėmė siaubingas skurdas, grėsmė numarinti šeimą badu. Kadangi tie 
žmonės yra iš Kolno, o juos gerai pažįstu, todėl žinau, kokia baisi buvo bėda, pastū- 
mėjusi žydą Zabielovičių, skardininką, į tokį nusižengimą. Nesuspėjo jie nė kiek tos 
samanės išsivaryti, nes tik ką įsitaisė varyklą, labai, pagaliau, primityvią. Dar nieko 
nežinojo apie naują dekretą, kuris taip baisiai apsunkino bausmę. Taigi buvo įvairių 
švelninančiųjų aplinkybių, o sušvelninti daugiau nieko nebebuvo įmanoma, negu 
galėjome laikydamiesi kodekso padaryti. Padėtį sunkina dar ir tai, kad šiuo metu 
Zabielovičius jau gauna darbo ir keliasi iš žiauraus bado, kuriame buvo atsidūręs. Už- 
daryti dabar jį metams kalėjiman tolygu vėl visą šeimą įstumti į skurdą. Skausmingi 
yra tokie žmogiškojo teisingumo sampratos konfliktai su rašytosios teisės kodekso 
formalumu. Pagaliau visos šios dienos bylos mažiau ar daugiau tuo požiūriu nema- 
lonios, nes visais atvejais daug reikšmės turėjo arba atsitiktinumas, arba skurdas. 
Labai dažnai liūdnas yra teisėjo vaidmuo. Teisdamas nusikaltėlį žmoniškas teisėjas 

visuomet privalo nusikaltėlyje matyti žmogų, todėl jis žino, kad tos pačios žmogiškos 
silpnybės, dėl kurių ir kilo nusikaltimas, yra būdingos ir jam - teisėjui. Tiesa, bausti 
nusikaltėlius dėl visuomeninės tvarkos yra būtina, ir vis dėlto daugeliu atvejų sunku 
yra teisėjo sąžinei, kad ir valingas būdamas negali neigiamai atsakyti į tokio turinio 
klausimus, kylančius jo sąmonėje: „ar esi tikras, kad tomis pačiomis sąlygomis ir tu, 
kuris dabar teisi savo brolį, žmogų, nepadarytum to paties nusikaltimo?“ 


1919 metų rugpjūčio 8 d. 
Penktadienis 


Esu taip perkrautas darbu teisme, kad nė pagalvoti negaliu apie bet kokį kitą užsiė- 
mimą, išskyrus teismą. Kiekvieną dieną leidžiu laiką prie rašomojo stalo teisme po 
8-9 valandas, kitaip sakant, po kokias 4 valandas prieš pietus ir po 4-5 valandas po 
pietų, o kartais ir dar ilgiau. Dienos, kuriomis vyksta teismo posėdžiai, tai veikiau 
poilsio dienos, nes daugsyk sunkesnis už teisimą yra raštų tvarkymas, kai posėdžių 
nebūna. Pirmosios instancijos baudžiamasis skyrius yra tiesiog nepakeliamas dėl 
darbo griūties. Ten ne vienas teisėjas ir ne du, o trys arba net keturi būtų gal pajėgūs 
susidoroti su užsilikusiais darbais. Žmogus tiesiog skęsta milžiniškame darbų cha- 
ose, nesuspėdamas, kad ir kaip suktųsi, įveikti to šūsnies popierių. 

Grįždamas čionai iš Lietuvos buvau nusiteikęs išnaudoti tuos kelis mėnesius, ku- 
riuos ketinu čia praleisti, kol visam laikui grįšiu į gimtąją šalį - ir parašyti knygą 
apie Lietuvos valstybės politines problemas, ypatingą dėmesį skirdamas santykiams 
su Lenkija, o gal dar ir su Vokietija bei Rusija, visų pirma gilindamasis į socialines 
problemas tokiu mastu kaip evoliucija ir valstiečių klasės artėjimas prie valdžios, 
kartu su pokyčiais ir ideologija, kurie tą procesą ir lemia, ir bolševikų (komunisti- 
ne) Revoliucija. Tos knygos matmenis turiu galvoje, bet apdoroti ją taip, kad būtų 
tinkama spausdinti ir veikalas būtų tobulas, reiktų dar gerokai paplušėti. Tokios 
rūšies kūrybinio darbo ilgiuosi ir mielai jo imčiausi, kai jau pralaužčiau pirmuosius 
ledus, nes pradžia visuomet yra sunkiausia. Net nežinau, ar tokiai knygai rasčiau lei- 
dėją, nes nerašyčiau jos populiaria kalba ir nepataikaučiau jokiems vienašališkiems 
maksimalizmams; ir žinau, kad šiandien pelningos yra tiktai tokios mintys, kurios 
pateisina lūkesčius, todėl lenkai akceptuotų tiktai tai, kas meilikauja jų apetitams 
ir su purvu maišo visa, kas priešinga, ir atvirkščiai - lietuviai vertina tik tai, kas 
vienašališkai remia jų tikslus. Taigi sakau - nežinau, ar rasčiau leidėją, kuris norėtų 
šiandien rizikuoti dėl nepopuliaraus veikalo, bet šiaip ar taip savo padaryčiau ir pa- 
bandyčiau. Maniau pusę dienos skirti tarnybai teisme, o kitą pusę šiam darbui. Bet 
kol kas nė pagalvoti apie tai negaliu. Ir vis dėlto neišsižadu tų ketinimų, gal man tai 

pasiseks padaryti, kai Skažinskis grįš iš atostogų, nors tuomet jau maža liktų laiko, 
jeigu rudenį turėčiau grįžti į Lietuvą. Esu teismo vergas. 


1919 metų rugpjūčio 9 d. 
Šeštadienis 


Butą iš manęs atima. Gal ne patį butą, bet baldus. Atvažiavo iš Rusijos toji ponia, 
kažkokia Siromiatnikova, tardytojo žmona, baldų savininkė, o man juos buvo pa- 
skolinęs namų šeimininkas Vejrochas - jis juos ir pasiima. Regis, jau kažkada die- 
noraštyje buvau minėjęs apie jos grįžimą. Vejrochas man vis teikė vilčių, kad tai dar 
truks ilgėliau, kol toji ponia per teismą gaus teisę tuos baldus atsiimti. Bet, matyt, jai 
lengvai pasisekė, nes juos jau gali pasiimti. Prieš kelias dienas buvo ji mane aplan- 
kiusi. Žadėjo dar kurį laiką leisti man baldais naudotis, maždaug iki šio mėnesio 
pabaigos, nes tuo tarpu dar jiems neturi vietos, kol kitų neišpardavė. O štai dabar 
pakeitė savo planus ir vakar man pareiškė baldus pasiimanti anksčiau. Vieną iš ke- 
turių spintų, didžiąją, stovėjusią mano miegamajame, drabužinę spintą jau pasiėmė. 
Visas mano butelis yra apstatytas jos baldais. Jeigu juos paimtute, liktų vien geležinė 
lova - ir nieko daugiau. Taigi turiu rinktis: arba atsisakyti butelio, nuosavo ūkeliu- 
ko, tarnaitės ir ieškoti apstatyto kambario kažkur prie šeimos, arba pasilikti savo 
mėšlyne tarp tuščių buto sienų galbūt išsinuomojant bent kelis kuklius baldelius, 
pavyzdžiui, stalą, kelias kėdes, vieną ar dvi spintas, lovą tarnaitei. Dar nežinau, kaip 
nuspręsiu. Nors artimiausius mėnesius laikau savo gyvenimo Lomžoje pabaiga ir to- 
dėl ne itin sielojuosi dėl savo vietos, bet šio butelio man gaila. Susikūriau jame savo 
„interjerą“ ir mėgstu jį. Geriausia būtų dar keletą mėnesių praleisti šiame bute, nors 
ir kukliausiai apstatytame, negu leistis į klajones ir glaustytis pas ką nors svetimame 
bute. Žiemai ar net vėlyvam rudeniui šis butas ir taip netinkamas, nes perpučiamas 
kiaurai ir todėl nepakenčiamai šaltas. Bet kol kas jis yra man malonus, nes savas. 
Pripratau prie jo. Nors kopti į jį tenka gan aukštai ir įėjimas bjaurus - purvinais 
laiptais iš kiemo - bet turi savų pranašumų: grynas oras, pakilus virš viso miesto at- 
siveria gražus vaizdas. Atsisėdus mano balkono tarpdury galima valandų valandas 
žavėtis gražia panorama, kurioje tiek kraštovaizdžio visuma, tiek atskiri jo epizodai 
bei fragmentai sudaro nuostabų vaizdą. Priemiesčio apylinkės, kur ne kur nameliai, 
susigūžę į miestelį arba nusidriekę vora į laukus, tai vėl vėjo malūnai, vienur kitur 
medžiais nusodinta plento juosta, labai atviras vaizdas, dešinėje Narevo slėnys su 
vietomis tviskančia upe ir t. t. - ir visa tai Žvelgiant iš aukšto, ko ne vol d oiseau“. 


26. Vol d'oiseau (pranc.) - paukščio skrydis. 

Daug mieliau ir patogiau yra gyventi savo namuose, negu išsinuomotame svetima- 
me kambarėlyje svetimame bute šalia kažkokios šeimos, kur reiktų jaustis lyg narve. 
Tų baldų man taip pat gaila, nes pripratau prie jų; suaugo jie man su tuo butu. Štai 
stovi priešais mane puodelis su puokšte gražiai suderintų laukinių, darželines pri- 
menančių gėlių, tikras Kamilės šedevras. Ji visuomet savo iniciatyva puokštėmis 
puošia man stalą. Jy suis chez moi" - tai teikia savito žavumo, juolab, kai butas yra 
toks gražus, šviesus, švarus, pilnas gaivaus oro ir vaizdų. Gaila man jo. 


1919 metų rugpjūčio 10 d. 
Sekmadienis 


Jau seniai įsitikinau, kad patys argumentai tais atvejais, kai Žmogus kažko labai gei- 
džia, neveikia jo valios ir nepakreipia jo kita linkme. Gal kartais argumentų jėga ir 
galėtų padaryti tokį stebuklą, bet tai yra tikra išimtis. Žmogus, kuris ko nors labai 
ir iš tikrųjų trokšta, yra priešingiems, nors nepaneigiamiems, argumentams kurčias 
kaip siena, todėl tiesa, kad įtikinėti tada žmogų grynos logikos įrodymais yra toks 
pat darbas, kaip mėtyti žirnius į sieną: žirnis atsimuš į sieną ir nukris ant žemės, o 
siena liks nepajudinta - nei ją žirnis pramuš, nei prie jos priglus. Ši tiesa gali būti tai- 
koma atskiram žmogui ir dar labiau žmonių grupei, kitaip sakant, visoms žmonių 
grupėms, pirmiausia miniai, taip pat visuomenėms, luomams, klasėms ir tautoms. 
Dar atskirą žmogų ir gali priešingais argumentais įtikinti, nors tai pasitaiko labai 
retai, ir reikia, viena vertus, labai stipriai argumentuojančio žmogaus, antra - ypač 
jautraus loginėms sensacijoms, kitaip tariant, intelektualaus tipo - to štai žmonių 
grupės pačiais argumentais niekuomet nepavyks įtikinti. Jeigu kas gali daryti įtaką 
kieno nors įsitikinimams ir nukreipti jį priešinga linkme, negu jis pats geidžia ir 
nori, tai ne patrauklus loginis argumentas, bet veiksmas arba faktas, arba dar su- 
gestija. Pastaroji net individų santykiuose, kai vienas žmogus įtikinėja kitą, daug 
stipriau veikia už argumentą: įtikinti ką nors kuo nors - tai dažniausiai reiškia už- 
valdyti jį, nugalėti jį savo individualybės įtaka, laimėti prieš jį persvarą, užkariauti 
tam tikrą valdžią, ir to šaltinis glūdi ne grynoje logikoje, bet dvasios galioje arba 
kažkokiuose kūno užkaboriuose. Kalbėtojų ir tribūnų įtaka miniai dažniausiai tuo 
ir grindžiama. Taigi norint kokius nors santykius paveikti, norint daryti įtaką arba 
dalyvauti ką nors formuojant - reikia būti vietoje ir savo veiksmais įsiterpti į kolek- 
tyvinį gyvenimą. 


27. Ty suis chez moi (pranc.) - ten esu savo namuose. 

Vadinasi, ne žodžiais, ne argumentais, užmegztais atskiru mąstymu; bet susi- 
liedamas su dabartiniu gyvenimu privalau savo Tėvynei ir Lietuvos labui tarnauti. 
Toli nuo krašto ir jo konkretaus gyvenimo liaujuosi buvęs konkrečiu veiksniu, nors 
ir logiškiausiai mąstyčiau ir viską matyčiau. Realus, tegu ir kuklus, veiksmas drauge 
su konkrečiu gyvenimu reiškia daugiau, negu nuo darbų atplėšta minties logika. 
Tiek suvokiu, todėl jau kurį laiką lioviausi veikęs argumentais, atsisakiau rašytinio 
darbo per atstumą; mat jaučiu, kad šiandien daugiau, negu kada nors, jis yra tuščias, 
kai tam tikruose realiuose santykiuose darbas nejungiamas su praktika; o kadangi 
buvau toli nuo šalies, tai jau kelerius metus ir iškritau iš apyvartos tapdamas savo 
kraštui mirusiu žmogumi. „Les morts vont vite, - sako sena prancūzų patarlė; taip 
greitai savo krašte nuėjau į užmarštį. Atsimena mane mano bičiuliai ir gailisi, kad 
taip pasitraukiau, galėdamas veikti ir būdamas įžymi jėga; bet tokia gyvenimo rea- 
lybė - šalis pamiršo mane: tapau jai miręs. Dabar grįšiu ir būsiu grąžintas gyveni- 
mui bei šalies likimui. Ne taip ir svarbu, ar santykių plėtra atitinka mano troškimus. 
Stoviu atokiai, pats esu kaltas dėl to, kas ten blogai ir kas eina blogu keliu. Kai grįšiu 
ir dirbsiu, įsijungsiu į gyvenimą, rasiu sau tinkamos veiklos vagą. 


1919 metų rugpjūčio 1 d. 
Pirmadienis 


Lenkų kariuomenė iš bolševikų atėmė Minską”. Tai labai rimta lenkų ginklo ir len- 
kų politikos sėkmė. Bet kartu, kai paimtas Minskas, išauga lenkų valdomų lietu- 
vių-baltarusių žemių problema. Tai jau ne vien siauras etninės Lietuvos ir Balto- 
sios Rusios juostos ruoželis, kuriame telkiasi lenkų įtaka, einanti nuo Lenkijos per 
Gardino guberniją į Vilnių ir šiek tiek toliau Švenčionių ir Dūkšto link. Tai taip pat 
jau ne tik vadinamoji katalikiškoji Baltarusija, arba senoji Lietuvos Rusia - šian- 
dien kur ne kur lenkų spaudoje vadinama „baltalenkiais“ - papildyta Vilniumi ir 
jo lietuviškos kilmės sulenkėjusiomis apylinkėmis. Dabar ji išaugo į didžiulį plotą 
žemių su komplikuota tautine ir istorine padėtimi, plotą, kurio toji Lietuvos Rusia 
turi tik fragmentą, kuriame atsidūrusi ir istorinė senosios Lietuvos-Rusios valsty- 
bės sostinė Vilnius, ir rytiniai etninės Lietuvos pakraščiai - 2 lenkų-lietuvių santy- 
kių skausmai - kaip ir toliau milžiniška baltarusių problema, kurią ne taip lengva 
suvirškinti lenkiškosios, visų pirma aneksiškos, valstybės linkme, kaip atsitiko su 
vadinamaisiais „baltalenkiais“, arba pačiu Vilniumi ir jo apylinkėmis. Komplika- 


28. Les morts vont vite (pranc.) - mirtis greit ateina, 
29. Lenkų užimtas Minskas - kalbama apie gen. Šeptickio akciją, kai lenkų pėstininkai 1919 m. rugpjūčio 
8 d. įžengė į Minską. 

WYJAZOSKOMENÐY. STAZE 
NA PIAS BUS = 


Lenkijos legionieriai 1919 m. LMAB, Fg-900 (2). 


vusis tai visumai, kurioje pilna atskirų bėdų, lenkų įtakos ir priklausomybės lenkų 
valstybei klausimas mąžta. 

Minsko, natūralaus Baltosios Rusios centro, užėmimas, kuris veikiausiai turi 
būti papildytas mažų mažiausia linijos iki Biarezinos, jeigu ne iki Dniepro pasie- 
kimu, stiprina baltarusių, o turint omeny ir Vilnių - baltarusių-lietuvių valstybės 
koncepciją. Jeigu likimas tos problemos realizavimą sieja net su Lenkija, tai tas teri- 
torijos išaugimo faktas turi sustiprinti federacinio metodo akcentą, žvelgiant į visa 
tai grynai per aneksiško metodo prizmę. 

Šiaip ar taip, reikia pripažinti didelę jaunosios Lenkijos karinę galią — ši valsty- 
bė yra pajėgi atlikti tokias militaristines užduotis milžiniškame fronte. Drauge su 
Minsku užimtas ir Sluckas. Tie du punktai buvo užimti atlikus labai gražų strategi- 
nį judesį didelėje fronto atkarpoje. 

Kotunia ir Ezechielis Prušanovskiai yra įaudrinti Minsko užėmimo fakto. Tai 
atveria jiems perspektyvas gal visai greitai sugrįžti į Bielčą, kai tik bus peržengta 
Biarezinos linija. Barysavas, regis, pirmiausiai yra lenkų armijos nusižiūrėtas. Vei- 
kiai gali ateiti eilė ir Mogiliavui bei Babruiskui, Oršai ir Žlobinui. 

Ėmiau stengtis apsistatyti savo butą, kai ponia Siromiatnikova atsiims dabarti- 
nius baldus. Norėčiau čia dar tuos kelis mėnesius pasilikti, tai geriau negu nuomo- 


69 


tis kambarį kokioje nors šeimoje. Pas vieną žydą, turintį baldų sandėlį, galiu gauti 
spintą, stalą, 4 Vienos kėdes, tarnaitei lovą, naktinę spintelę ir staliuką bei papras- 
tą virtuvinę spintelę - už 50 markių per mėnesį arba 120 markių už tris mėnesius 
iš anksto. Dar iki rytojaus pagalvosiu. Baldus nuomotis šiandien yra sudėtinga ir 
brangu. Ši kaina, turint omeny dabartines kainas, nėra labai jau didelė. 


1919 metų rugpjūčio 12 d. 
Pirmadienis [Antradienis] 


Grįžtu prie užvakarykštės temos. Yra labai lengva ką nors įtikinti tuo, kuo jis nori 
įtikėti, nes tai atitinka jo šiokius ar kitokius interesus bei norus. Ir atvirkščiai - be 
galo sudėtinga, kad kas nors patikėtų tuo, kuo jis visai nenori patikėti. Tai tiesa in- 
divido ir dar labiau žmonių grupės - minios arba visuomenės - atžvilgiu. Ypač tai 
pasakytina apie vadinamuosius faktus. Visuomenėse, ypač didelių perversmų mo- 
mentais, kada formuojasi naujų tarptautinių sambūvių pagrindai - „faktų“ gamyba, 
jų falsifikavimas ir kūrimas tokių ar kitokių įgeidžių naudai, tokių ar kitokių siekių 
pagrindimui, populiarioms tezėms pagrįsti, plinta labai karštligiškai ir tampa visai 
pelningu procesu. Kai, tarkime, tautai kažkoks kaimynas nėra patogus, kai norima 
jį sukompromituoti tiek savo visuomenės, tiek ir pašalinių žiūrovų akyse, tai apie jį 
leidžiami gandai, visos spėlionės išpučiamos tinkama kryptimi, sugalvojami ir ap- 
dorojami „faktai“ ir svarbiausia - atkakliai ir be paliovos apie tuos „faktus“ nuose- 
kliai kartojamas vienas ir tas pats teiginys, kol pagaliau ir patys skleidėjai ima tikėti, 
kad tai tikra. Šmeižtai ir „faktų“ gamyba savo naudai - tai sėkmingiausias kovos 
ginklas. Todėl visos tautos, lygiai kaip ir tarpusavy kovojančios visuomeninės kla- 
sės, griebiasi to nuodingo ginklo. Kaip egzistuoja karinis militarizmas, turintis savo 
taktiką, strategiją, ofenzyvų ir defenzyvų kampanijas, lygiai taip gyvuoja ir šmeižto 
militarizmas, operuojantis tokiais pat užkabinėjimo ir atspirties metodais, taktika, 
strategija ir pan. Fizinis karas puikiausiai papildomas psichologiniu karu. Spauda 
tada tampa svarbiausia armija. Tarkime, lenkams reikia įveikti lietuvių valstybinę 
organizaciją (Tarybą), nes toji jų siekiams, tikslams bei apetitams kuria nors linkme 
nepatogi; o štai lietuviams iš Tarybos nepatinka Lenkijos siekiai Vilniuje ir Lietuvos 
Baltosios Rusios teritorijoje, nes paralyžiuoja lietuviškas aspiracijas; lenkams reikia 
diskredituoti ukrainiečius, tuo tarpu Lenkijos apetitai ir politiniai tikslai taip susi- 
klosto, kad Rumunija Lenkijai pasidaro sąjungininkė; lenkai geidžia rasti pagrindą 
žydams smerkti arba atvirkščiai - žydams rūpi nusilpninti ir diskredituoti Lenkiją 


30. M. Romerio suklysta įvardijant rugpjūčio 12-17 d. savaitės dienas. Tai atitaisome [R. M.J. 

dėl kažkokių jų politinių, tautinių, galbūt ekonominių tikslų. Atskirų, priešininką 
diskredituojančių, faktų visuomet rasis. Svarbu tiktai juos išpūsti, pagausinti paska- 
las, sukurti iš jų teoriją ir pagaliau šmeižiančią legendą. Tie, kuriems tai paranku, 
visuomet pirmi ją pasigaus ir bus įsitikinę, kad faktų teorija ir legenda yra tikros, 
nes to nori, nes to jiems reikia. Lenkų spaudoje, apžvalgose, įvairių lenkiškų mi- 
tingų Vilniuje nutarimuose populiarūs tvirtinimai apie lietuvių smurtą, apie lenkų 
persekiojimus kaunietiškoje Lietuvoje. Jei reikia, skelbiami ir „faktai“; bet labai grei- 
tai „faktų“ jau ir nebereikia, nes visi suinteresuotieji jais ir taip tiki, todėl persekio- 
jimo teorija vertinama kaip aksioma. Tai tik palengvina darbą, nes atkrinta „faktų“ 
gamybos triūsas. „Faktai“ pateikiami tiktai į išorę, siekiant įtikinti svetimus žiūro- 
vus, nesuinteresuotuosius: jiems be paliovos ir gaminami faktai. Savo ruožtu, tokia 
pati kampanija vyksta Kaune dėl to, kaip Vilniuje lenkai lietuvius persekioja. Len- 
kijoje labai uoliai, vienašališkai ugdoma legenda, kad Kauno valdžia yra vokiškojo 
pobūdžio, o kai vokiečių traukimasis tą legendą pakerta, tuo tarpu Kurliandijoje 
ir šiaurinėje Kauno Lietuvoje ima augti rusų reakcijos intriga su vokiečiais (Lieve- 
no daliniai), tai Lenkijoje kalama nauja teorija, kad Lietuva parsiduoda Rusijai; net 
akimis nemirktelėjus skelbiamas tiesioginis melas dėl Lietuvos vyriausybės ir rusų 
reakcionieriaus Kolčiako tariamai jau užmegztos santarvės, dėl balsavimo Ministrų 
Taryboje Kaune, ir t. t. Turiu žinių, kad tai gryniausias melas, bet argi [-..]". 


1919 metų rugpjūčio 13 d. 
Antradienis [Trečiadienis] 


Dar niekuomet Apygardos teisme nebuvo tokio ilgo posėdžio kaip šiandien. Užtruko 
jis iki pusės dvyliktos nakties. Tai buvo apeliacinis posėdis. Į darbotvarkę įtraukė 20 
bylų. Buvo tai vien miško bylos - dėl savavališkų kirtimų arba medienos svetimame 
miške grobimo. Tos rūšies bylų apeliaciniame teisme - daugiausia, tiesiog potvynis. 
Jos skirstomos į dvi stambias grupes: 1. valstybinių miškų kirtimai ir grobimas; ir 
2. tarp valstiečių paplitę smulkūs svetimų miškų kirtimai, ir tai vykdoma paprastai 
kilus ginčui dėl žemės nuosavybės, dėl ribų ir ežių. Pirmosios grupės grobstymai, 
kai valstiečiai masiškai grobė medžius, dar iš dalies iki šiandien, ir ypač pirmaisiais 
mėnesiais išvijus vokiečius, buvo tarsi epidemija. Valstiečiai, išvijus vokiečius, taip 
supratę „laisvę“: valstybinė nuosavybė, nuo šiol jau tautinė, lenkų, nepriklausanti 
jokiam svetimam pavergėjui ar ponui - nei maskoliams, nei vokiečiams - turi būti 
prieinama visų ir kiekvieno naudojimui, kiek kuriam reikia. Po karo dėl gausybės 


31. Neįskaitoma. 


71 


sudegintų kaimų, daugybės sugriautų pastatų mediena buvo brangi, dažnai nepriei- 
nama tiems, kuriems ji buvo labiausiai reikalinga, nes paprastai tie turėjo mažiausiai 
pinigų, todėl masės valstiečių plūdo į miškus medienos grobti. Teisės grobti sam- 
pratą stiprino ir tai, kad kaimiečių atminty dar buvo gyva, kaip miškus grobė pa- 
vergėjai: kadangi vokiečiai, šios žemės atėjūnai, didžiulius miško turtus kirsdavo ir 
neteisėtai išveždavo, tai ar neteisinga, kad dabar, kai vokiečiai išvyti, pagaliau tuo 
nacionaliniu mišku galėtų pasinaudoti tie, kuriems jis iš tiesų yra reikalingas - ne 
pelnui ar spekuliacijai, bet savo, vidaus poreikiams, tenkinti, pasiliekančiųjų krašto 
ūkio viduje - juk jie teisėti nacionalinio turto sūnūs ir paveldėtojai, tikrų tikriausi 
valstiečiai. Metėsi tie, kuriems medžio labai reikėjo, bet paskui juos metėsi ir visi kiti, 
jau nepaisydami poreikių, iš godumo, degdami geiduliu, radę progą, pasipelnyti, su- 
kaupti atsargas, pagaliau jausdami pavydą, kad kiti jų neaplenktų, kad patys neliktų 
tuščiomis rankomis, kai visi aplinkui stveria. O kad Vapetit vient en mangeant* - tai 
tas medžių gaudymas greit virto laukiniu grobstymu, masine epidemija. Tokia ban- 
ga nusirito per visą kraštą. Sąmonės gilumoje valstiečiai vis dėlto jautė tam tikrą 
grobstymo neteisėtumo instinktą. Skubėjo strimgalviais. Jauni, besikuriantys miškų 
administravimo organai - policija ir milicija - turėjo nepaprastų sunkumų tramdant 
tą grobstymo protrūkį. Viena iš reakcijos į šį reiškinį priemonių tapo baudžiamosios 
represijos. Šimtai, tūkstančiai tų bylų plūdo į taikos teismus, vėliau žymi jų dalis ėmė 
apeliacijomis plaukti į apygardos teismus. Ir pas mus apeliaciniame skyriuje turime 
jų aibes. Kas žino, ar miško bylų pas mus nėra gausiau už visas kitas kartu paimtas 
bylas. Ir nors dabar miško grobstymas nėra jau toks masiškas kaip pirmaisiais mėne- 
siais jo turi būti dar ir toliau gausu, jeigu vis dar tų bylų išlieka gausiausia. 

Visiškai atskira kalba - tai miško bylos, kylančios tarp pačių valstiečių: veik vi- 
suomet jos siejasi su ginču dėl žemės, ginču, kuris labiausiai aitrina valstiečių san- 
tykius. Ta bylų grupė esti labiausiai gimininga su civilinėmis bylomis, todėl ji įdomi, 
komplikuota, pulsuojanti visuomeniškumu. Mėgstu tos rūšies bylas. Jos yra dar ir tuo 
įdomios, kad atskleidžia įvairiausius teisinius klausimus, juo sunkiau išsprendžiamus, 
nes taikos teismai, nagrinėdami jas, labai dažnai pasineria į sunkumus ir savo nuos- 
prendžiais tik dar labiau klausimus komplikuoja. Įtemptas mąstymo darbas sunkia- 
me iki pusės dvyliktos nakties posėdyje - tai jau pernelyg varginantis darbas. Nors 
mėgstu teismo posėdžius, bet po tokio jaučiuosi išvargintas. Todėl po posėdžio su pro- 
kuroro pavaduotoju Maciejevskiu nuėjome vakarienės ir taurelės į Irklininkų klubą. 

Šiandien nagrinėjome įdomią bylą pagal servituto santykius, Jančevo (Janczewo) 
valstiečiams susiginčijus su dvarininku Michalu Sasinovskiu, vienu bene labiausiai 


32. Lapetit vient en mangeant - apetitas atsiranda bevalgant. 

nekenčiamu ir valstiečių atžvilgiu netaktišku dvarininku, visuotinai neapkenčiamu 
ir visuomet valstiečius provokuojančiu. 


1919 metų rugpjūčio 14 d. 
Trečiadienis [Ketvirtadienis] 


Šiandien vėl vedžiau Pirmosios instancijos baudžiamąjį posėdį, dalyvaujant tarė- 
jams Bielickiui ir Ivanickiui bei prokuroro pavaduotojui Siemickiui. Posėdis užtru- 
ko iki aštuntos valandos vakaro. Dvi dienas paeiliui posėdžiai šiek tiek vargina, nors 
tai gerokai įdomiau, negu darbas raštinėje, kuris man taip pat daug laiko atima, bet 
yra intensyvesnis ir reikalauja didesnės nervų įtampos. Skažinskis pernelyg daug 
bylų įtraukė į darbotvarkę; Pirmajai instancijai 9 bylos - tai aiškiai per daug; tik 
todėl, kad visuomet kelios bylos iš dienotvarkės iškrinta dėl vienų ar kitų priežasčių 
(neatvyksta liudininkai arba kaltinamasis) - galima posėdį užbaigti; antraip jis už- 
sitęstų iki vėlyvos nakties arba net reikėtų jį tęsti kitą dieną. 

Buvo šiandien kelios bylos iš Kolno. Vienos tokios kaltinamąją, kažkokią Oko- 
lovską, nuteisėme labai griežtai, atseikėdami jai už melagingą skundą 6-erius metus 
kalėjimo, pakeičiant jį pataisos namais - aukščiausia už tokią kaltę numatoma baus- 
me. Nusikaltimas buvo labai bjaurus: Okolovska, žemiausio lygio prostitutė, kuri 
visuomet parsidavinėdavo Kolne vokiečių kareiviams, pernai apskundė iš keršto du 
brolius Remiševskius tariamu šaunamojo ginklo laikymu ir bandymu nužudyti pa- 
motę. Norėdama pagrįsti melagingą kaltinimą, prisikalbino į bendrystę kaltinamų- 
jų pamotę ir jos mažą sūnelį. Vėliau pamotė Remiševska atsiėmė kaltinimą ir prisi- 
pažino, kad ją taip elgtis įkalbėjo Okolovska; todėl šiandien Remiševską atleidome 
nuo bausmės. Vokiečių laikais kaltinimas ginklo laikymu grėsė mirties bausme; tai 
nebuvo juokai. 

Esu labai patenkintas nauju tarėjų komplektu teisme. Nors tarėjai, išrinkti ap- 
skričių seimelių, kurie čia, Lomžos krašte, yra reakcingi, dauguma iš jų - dešiniųjų 
pažiūrų, ir vis dėl to, luomo ir socialinės aplinkos atžvilgiu, šis tarėjų komplektas 
yra labiau demokratinis, arčiau liaudies ir gyvenimo, negu senasis, kurį bene išimti- 
nai sudarė dvarininkai arba nukaršę miesto inteligentijos mamutai. 


1919 metų rugpjūčio 15 d. 
Ketvirtadienis [Penktadienis] 


Nepaisydamas šventos dienos dirbau kaip visuomet. Per 2 praėjusias dienas, ku- 
rias išsėdėjau posėdžiuose, prisikaupė šūsnys tvarkytinų einamųjų bylų popierių, 

taigi turėsiu kelias dienas vytis, neskaitant, suprantama, praėjusio posėdžio nuos- 
prendžių rašymo ir sistemingo ateinančių posėdžių bylų analizavimo. Turiu įprotį 
kiekvieną dieną ryte ateiti į teismą ir atsirinkti darbui bylų aktų užsibrėžtą dienos 
„porciją“. Taigi šios dienos porciją įveikiau iki šeštos valandos vakaro; vadinasi, šį- 
kart nebuvau perkrautas darbu. 

Turėjau šiandien po pietų leistis į Irklininkų draugijos prieplauką prie upės į ir- 
kluotojų turnyrą. Bet kadangi buvo baisiai vėjuota ir šuorais lijo, retkarčiais net šėlo 
liūtis, maniau, kad turnyrą atšauks. Vėliau pasirodė, kad jis įvyko. 

Baigęs darbą teisme buvau pas Prušanovskius, kuriuos lankau kone kiekvieną 
vakarą - einu išgerti juodos kavos - ir tik vėliau nukakau į Irklininkų klubą. Klubo 
valdyba apkrovė mane kartą per savaitę, penktadienį, budėjimo pareiga. Nemėgstu 
tos pareigos, nes nesu užkietėjęs klubininkas, o kortomis lošti ir nemėgstu, ir ne- 
moku. 

Įdomus dalykas yra mano „meilė“ Liusei Roškovskai, arba veikiau tai, ką vadinu 
tuo vardu, ir kas man meile arba jos ryšiu atrodė esant - išsisklaidė lyg dūmai per 
tas kelias paskutines savaites. Kaip tai atsitiko — pats nežinau. Tai atsitiko nežy- 
miai, arba labai staigiai ir kažkaip iš esmės. Vyriausiosios rinkimų komisijos lai- 
kais patiko ji man ir dirginamai veikė man nervus, žadindama ilgesį ir troškimus. 
Paskutiniu Komisijos laiku buvau ja jau labai užsiėmęs: tapo ji man dėmesio - ir 
štai! - visų mano įspūdžių ašimi. Kai paskui praleidau su ja 6 savaites, kasdien sė- 
dint dviese mano kabinete, mūsų santykius ėmė spalvinti pojūčiai: nuo tiesioginių 
glamonių, kurios taip ir netapo bučiniais į lūpas, taigi neperžengė tam tikrų ribų, 
nors buvo aiškiai kūniškos, ėmiau jau įsimylėti merginą ir pats nuo jos svaigau kaip 
nuo narkotikų, geisdamas jos, o kartais jausdamas net tų glamonių persisotinimą. 
Kai vėliau jos darbas pas mane nutrūko ir nuolatos su ja nesimatydavau, ėmiau jos 
velniškai ilgėtis ir apie ją svajoti; atrodė man tuomet, kad tatai ir esanti meilė, nes 
juk tai, ką jaučiau, iš tikrųjų turėjo daug to jausmo bruožų. Kai dabar grįžau iš atos- 
togų ir aptikau ją dirbančią Teisme savo skyriuje ir netgi savo kabinete, nudžiugau, 
pasijutau laimingas ir, rodėsi, įsimylėjęs. Ir štai staiga ji man pasirodė kasdieniška, 
kasdien matoma tapo man visiškai abejinga. 


1919 metų rugpjūčio 16 d. 
Penktadienis [Šeštadienis] 


Vakare po visos darbo Teisme dienos nuėjau į vakaronę Irklininkų draugijoje. Toji 
vakaronė buvo skirta vakarykščiam irklininkų turnyrui Nareve užbaigti. Išbuvau 
iki vidurnakčio, bet prisinuobodžiavau. Slankiojau kaip pakerėtas, žiūrėjau į šo- 

kančiuosius gražioje Irklininkų draugijos salėje, gražiausioje, kokią buvau matęs 
Lomžoje, išgėriau su keliais žmonėmis truputį degtinės prie baro. Ezechielis Pru- 
šanovskis, kuris taip pat į tą vakaronę išsirengė, prisėdo su taikos teisėju grafu 
Lubienskiu ir dar keliais ponais prie žalio staliuko, todėl pasilikau vakaro svečių 
būryje pats vienas. Gausiausią pulką svečių sudarė abiejų lyčių jaunimas. Tarp ka- 
valierių - 2 grupės: karininkai ir civilis jaunimas. Karininkai - įprastiniai panelių 
numylėtiniai - šį kartą vakarėlio pradžioje vis delsė leistis į žaidimų sūkurį. Matyt, 
todėl, kad ryškią karininkų daugumą sudarė nauji žmonės, neseniai į Lomžos dir- 
vą atvykę; 33-iasis pulkas, kuris Lomžoje ilgai stovėjo ir čia jau užmezgė santykius, 
radęs aibes intrigėlių ir flirtų su dailiąja lytimi, išvyko, jų vieton atvyko artileri- 
ninkai. Šokiams griežė muzika, bet ilgesnį laiką veltui; merginos mieguistai tąsėsi 
po didžiulę salę arba buvo apsėdusios kampus ir sienas; vyriškiams trūko dirgiklio 
pradėti žaidimus. Civilių vyrų jaunimas, šiek tiek susigūžęs dėl kariškių sėkmės 
ir susitaikęs su antraeiliu vaidmeniu merginų akyse, neišdrįso rodyti iniciatyvos. 
Tik vėliau ėmė regztis šokių sūkurys ir vakarėlis pagyvėjo. Panelės lomžietės - tai 
pirmiausia ir net su mažomis išimtimis, vien tik tarnautojos, įvairių valstybinių 
įstaigų raštininkės. Apskritai vadinamoji Lomžos kompanija - tai klasikinė tar- 
nautojų sfera. Kitokios inteligentijos Lomžoje beveik ir nėra. Toji sfera, dažniausiai 
klerikališkoji ir konservatyvių pažiūrų, o gal net veikiau iš įpročio, savo kilme yra 
labai demokratinė. Pačios pavardės rodo, kad tos šeimos yra kilusios iš tankiai bu- 
vusioje Lomžos gubernijoje apsigyvenusios smulkiosios šlėktos arba ir iš valstiečių. 
Čionykščių tarnautojų šeimų pavardės dažnai atsikartoja tarp valstiečių ir šlėktų 
pavardžių. Teisme, kur susiduriama su tūkstančiais žmonių, tuo labai lengva įsiti- 
kinti. Šeimų iš dvarininkiškosios šlėktos, menininkų sluoksnių - Lomža visiškai 
neturi. Pagaliau ir dvarininkų klasė čia yra labiau marga, jos žymią dalį sudaro 
perėjūnai; gerokai kitaip yra pas mus Lietuvoje, kur dvarininkai iki šiol išlaikė 
ryškiai luominį ir aristokratinį pobūdį; iš būtinybės aristokratija pas mus stipriau 
laikėsi žemės, pagaliau jos tautinis izoliavimasis pavertė ją didele solidaria ir už- 
dara šeima, o čia to nėra arba bent jau nejaučiama. Bet užtat pas mus dvarininkų 
šlėktai esant aristokratiškai, demokratinė inteligentija yra iš tiesų demokratiškesnė 
ir radikalesnė. Pagaliau Lomžos krašto dvarininkai Lomžai nerodo jokių draugiš- 
kų simpatijų. Lomžos dirvoje jų draugingumo visiškai nematyti. Jų draugingumo 
pasaulis yra Varšuva. Draugingumo požiūriu Lomža yra vien tik pilkųjų savastis. 
Tai žmogeliukai smulkieji tarnautojai. 

1919 metų rugpjūčio 17 d. 
Šeštadienis [Sekmadienis] 


Gallabai klydau įtikėjęs savo „meile“ Liusei Roškovskai. Rodėsi, viskas buvę kur kas 
paprasčiau: ot, patikusi man mergaičiukė paprastai, be jokių iš esmės gilesnių jaus- 
minių klodų; patiko, o kad dirbome su ja drauge ir dėl to nuolat turėjome bendrauti 
ir kad manyje veikė paprasčiausias vyriškiui būdingas akstinas užkariauti merginą - 
tas nelyginant patino instinktas - tai mano mintys ir buvo užimtos. Liusė Roškovs- 
ka buvo tik laikinas žaisliukas, mano geidulingumo bandymų objektas. Jau tuomet, 
kai mudu su ja dviese dirbome mano kabinete ir kai aš ją palenkiau - bent jau taip, 
kaip leido padorumo ribos, būtent tada, kai galėjau ją glostyti delnu ir laikiau ją 
rankose nuolankią, degdamas aistra, atsivėrusią glamonėms - tarpais pasijusdavau 
persisotinęs, kai ji man darėsi abejinga ar net kamuodavo. Kai vėliau pasitraukė, il- 
gėjausi jos; vyliausi tuomet, kad tai meilė, o tai tebuvo vien tų glamonių ir aistringų 
impulsų troškulys, kokių ji man, nors tik iš dalies, ne iki galo, ne iki maksimalių 
ribų, bet vis dėlto teikė. Kai grįžęs iš atostogų aptikau ją, dirbančią mano kabinete, 
jaučiausi laimingas. Rodėsi man, kad atgaunu prarastąjį rojų. Šalia jos kabinete taip 
pat dirbo panelė Irena Maciejevska, antroji apeliacinio baudžiamojo skyriaus rašti- 
ninkė. Jos akivaizdoje nebuvo net kalbų apie ankstesnes glamones su Liuse. Tačiau 
nekartojau tų ankstesnių glamonių net ir tuomet, o pasitaikydavo tai labai dažnai, 
kai p. Irena išeidavo. Didelė mūsų ankstesnės bičiulystės pauzė paveikė taip, kad tų 
glamonių taip iš karto atnaujinti nebuvo galima. Būtų reikėję prie jų ir vėl pama- 
žu artėti. Tačiau to nebandžiau; nesinorėjo; ir vis dėlto buvau įsitikinęs, kad Liusę 
myliu. Kai ji mane dėl žmonių akių kartą paprašė ją net esant mudviem vieniems 
vadinti Helena, o ne panele Liuse, nes man keletą kartų pasitaikė pavadinti ją šiuo 
malonybiniu vardu prie žmonių, dėl ko jai grėsė apkalbos, buvau nusiminęs (buvo 
tai liepos 31, kai dienoraštyje pasižymėjau, kad mane ištikęs nemalonumas). Ryžausi 
tuomet prieš ją apsigaubti dirbtinio stingulio šarvais, tramdydamas savyje skausmą, 
ir turėjau vilties, kad, kaip visuomet, tarp asmenų, sujungtų meilės ryšiais, tvyrantis 
dirbtinis stingulys ir paslėptas gailestis provokuoja abipusio prisipažinimo krizę - 
ryšių pagilėjimą: mat žadina vienas kito ilgesį, kuris augdamas pagaliau sutrauko 
tariamo šalčio grandines ir meta meilužius į vienas kito glėbį. Ir kas nutiko? Tai- 
gi labiausiai man nelauktu momentu įsitikinau, kad jokio skausmo nepatiriu, kad 
dirbtinis stingulys yra nereikalingas, nes tam santykiui esu paprasčiausiai abejingas. 
Todėl atsisakiau bet kokių žaidimų, nes manęs jie nelinksmina. Toji „meilė“ kažko- 
kiu ypatingu būdu išgaravo per keletą dienų ir iš jos nieko neliko. Man net keista, 
nes nebeprisimenu, kad kada nors gyvenime panašiai būčiau pašalinęs iš širdies 

kokį nors meilumą. Jaunystėje buvau nepaprastai linkęs į meilę. Dešimtis kartų my- 
lėjau ir keičiau meilės objektus, bet niekuomet tie jausmai neišsisklaidydavo taip ra- 
dikaliai, neišsiskyrus su mylimu žmogumi, kaip šį kartą su Liuse. Po visų jaunystės 
išdaigų užplūdo mane didžiulė, tikroji, nelyginant jūra - visą mano gyvenimą už- 
liejusi meilė Anai. Regimai taip išsekino ji visą mano dvasios gelmę, visą psichinės 
savitvardos galybę, kad šiandien jau man kartą visiems laikams su meile yra baigta. 
Gyva manyje pasiliko tik mintis, o moterų atžvilgiu telikęs tik potraukis. 


1919 metų rugpjūčio 18 d. 
Pirmadienis 


Šiandien vėl buvo posėdis, kuris užtruko iki pusės dvyliktos. Tai buvo Pirmosios 
instancijos posėdis. Sėdėjo šie du tarėjai: Valstybės banko Lomžos skyriaus direkto- 
rius Vladislavas Roškovskis ir Kisielnicos dvaro savininkas Bogdanas Kisielnickis; 
prokuroras - Lipka. Dienotvarkės byla sunki - dėl žmogžudystės; buvo nagrinė- 
jama žmogžudystė su plėšikišku (banditišku) užpuolimu, atliktu dar 1915 m., rusų 
laikais, Červonoboro miško sargo būdelėje. Kaltinamųjų suole sėdėjo du vyriškiai, 

kažkokie Rudnickis ir Ožarovskis. Jų kaltę buvo taip sunku nustatyti, kad vienas 
iš jų, Rudnickis, kurį visi matę liudininkai pažinojo, prisipažino buvęs ten su kal- 
tinamuoju Ožarovskiu, bet Ožarovskiui ėmus šaudyti, jis išsigandęs ir sprukęs pro 
langą, nedalyvaudamas užpuolime ir žmogžudystėje; kad jis išbėgo pro langą, šitai 
liudininkai konstatavo, tačiau nukentėjęs Visnievskis, kuris buvo sužeistas ir per 
stebuklą išliko gyvas, teigė, kad Rudnickis mušė jį basliu, kai šis bandęs pasprukti 
pro duris, o vėliau vijosi jį su savo draugu ir šaudė į jį, kai šis jau gulėjo; taigi visa 
tiesa rėmėsi šio liudininko parodymų; o štai kito, Pavelo Ožarovskio, liudininkai 
neatpažino, bet jį kaip savo draugą, kartu buvusį eigulio būdelėje, nurodė Rudnic- 
kis, ir prieš jį bylojo įvairūs šalutiniai įkalčiai, tuo tarpu jis teigė, kad tai buvo jo bro- 
lis Ignacas, šiuo metu jau miręs. Pasitarimo metu ilgai svyravome dėl Ožarovskio 
nuteisimo, bet pagaliau abu pripažinome kaltais, nuteisdami juos sunkiųjų darbų 
kalėjimui, kiekvieną po dešimt metų. Toji byla tęsėsi iki šeštos valandos vakaro. Ki- 
tos bylos buvo lengvos, bet šioji viena taip mus išvargino, nes reikalavo tiek įtempto 
dėmesio, kad tik didelėmis pastangomis pajėgėme kitas bylas nagrinėti, o prokuro- 
ras buvo jau visiškai išsekęs. Kai yra byla dėl žmogžudystės, tai jau nereiktų į darbo- 
tvarkę įtraukti jokių kitų bylų. 


1919 metų rugpjūčio 19 d. 
Antradienis 


Mano butas ištuštėjo. Šiandien savo baldus iš jo pasiėmė ponia Syromiatnikova. 
Taigi dingo iš akių visos spintos, kurios man taip ištikimai tarnavo, drauge su 
gražia veidrodine spinta, kuri stovėjo kitados Evai priklausiusiame kambarėlyje, 
ir graži didžiulė spinta, dengta spalvotu pliušu, marga kaip žydinti pieva su raudo- 
nos spalvos persvara, lova, kuri tarnavo Evai, vėliau mano tarnaitei Kamilei ir ant 
kurios aš taip pat dažnai priguldavau norėdamas paskaityti laikraštį ar nusnūsti 
popiečio miegelio. Dingo pagaliau minkšti žydri baldeliai, dengti pliušu - sofutė, 
foteliukas ir 2 kėdės - dingo ir visa kita. Iš p. Syromiatnikovos daiktų, iš mano 
ankstesniųjų baldų puikumėlio, pasiliko tiktai vienas epizodas — puikusis Šrio- 
derio [Schröder] firmos fortepijonas. Baldus p. Syromiatnikova pasiėmė po pietų. 
Tuo tarpu priešpiet parsigabenau baldelius, išsinuomotus iš žydo Naujajame tur- 
guje. Jie labai kuklūs ir drauge su fortepijonu bei mano paties lova vargiai jų užteks 
apstatyti 3 kambarių butą. Tik virtuvė nieko neprarado: kaip stovėjusi ten viena 
spintelė, taip dabar į jos vietą atsistojusi kita, o visa, kas likę - staliukas, puodai, 
indai - kaip seniau. Mano „didysis“, centrinis, kambarys, kurį mes su Eva pra- 
minėme „bendruoju“, turi vieną nedidelį stalą su dviem Vienos kėdėmis ir - for- 

tepijoną, ištaigų praeities reliktą. Buvęs Evos kambarys, kuriame miega tarnaitė 
Kamilė, likęs tuščių tuščiausias: stovi jame vienintelė Kamilės geležinė lova, net be 
prikimšto čiužinio. Mano miegamasis atrodo geriausiai: jame esanti didelė drabu- 
žių spinta, mano lova, pridengta baltu užtiesalu, naktinė spintelė prie lovos, palovy 
raudonas bagdoniškasis kilimėlis, sienoje tarp langų kabo veidrodis, o sienoje virš 
lovos - kryžius, taip pat keletas nuotraukų iš Bagdoniškio su Anos bei Marinios ir 
vaikų atvaizdais. 

Teisme darbų - vis didesnės šūsnys. Posėdžių dienomis, kai negaliu tvarkyti raš- 
tinės einamųjų darbų, taip velniškai greitai prisikaupia šūsnys neatidėliotinai tvar- 
kytinų bylų, kad net rankos nusvyra, kai pažiūriu į vis augančias užsilikusių darbų 
stirtas. 

Lomžoje paskelbta, kad įvedami nepaprastieji teismai. Duok Dieve, kad nebū- 
tų bylų, kvalifikuotų tam teismui, nes esu paskirtas jo teisėju, ir dargi pirmininku, 
kai nebus Skažinskio. Negaliu net įsivaizduoti, kad galėčiau ką nors nuteisti mirties 
bausme. 


1919 metų rugpjūčio 20 d. 
Trečiadienis 


Šiandien - apeliacinis baudžiamasis posėdis. Darbotvarkė iš 19 bylų. Išsėdėjome 
iki pusės dešimtos vakaro. Iš tų bylų viena buvo ypač sunki, kai svarstėme taikos 
teismo kompetenciją - kalbu apie vieno kaimo valstiečių šutvės antpuolį į malūną, 
kurį nuomojo vienas žydas, nes norėję jie savavališkai jį iš to malūno išmesti. Žydas 
kelerius metus tą malūną nuomojo kelių ūkininkų sutikimu, kiti ūkininkai, kurie 
iš pradžių patyliukais sutikę buvo jį išnuomoti, vėliau prieš žydą sukilo; stengėsi 
jį pašalinti iš malūno per teismą, o kai nepavyko, nes nesilaikė teisinių nuostatų 
norėdami nutraukti nuomą, nusprendė veikti savo valia, nesidairydami į teisines 
taisykles ir teisminius formalumus; išnuomojo malūną savo vardu dviem kitiems 
žmonėms ir vieną rytą visa grupe užpuolė malūną, išdauždami langą, įsibraudami į 
vidų, smurtu paimdami žydą ir žydę, ir suleido į namus du naujus nuomininkus su 
jų daiktais. Tą išpuolį galima sieti su antisemitizmu. Byla atsidūrė Grabovo taikos 
teisme, kuris kaltininkus nuteisė pinigine bauda, nuo 25 iki 10 markių kiekvienam. 
Nuteistieji pateikė apeliaciją, ir jų vardu stojo teismo gynėjas Grotobergas iš Kolno, 
o kaltinamųjų ginti ėmėsi advokatas Liachovičius. Tris užpuolusius kaltininkus nu- 
teisėme po 1000 markių baudos ir 250 markių teismo išlaidų, o keliolika kitų - po 
300 markių ir po 75 markes teismo išlaidų ir paliepėme nedelsiant pašalinti iš malū- 
no įsikūrusius naujus nuomininkus. 

Gavau šiandien siuntą su lietuviško dienraščio Nepriklausomoji Lietuva nume- 
riais. Jis leidžiamas Vilniuje, į jį rašiau neseniai, prašydamas man tą leidinį atsiųsti. 
Dar neturėjau laiko peržvelgti. Atrodo, kad svarbiausi to dienraščio leidėjai yra My- 
kolas Biržiška ir kun. Tumas. f 

Laikraščiuose yra sensacija, kuri gali turėti rimtų politinių padarinių - įvyko 
lenkų sukilimas Aukštutinėje Silezijoje?*. Tai galimo lenkų-vokiečių karo įžanga ir 
įvykdytų faktų principo įvedimas į politiką, kurią suformavo daliniai taikos sutar- 
ties sprendimai. Vokiečiai sukilimą malšina, lenkai siunčia kariuomenę sukilimui 
paremti, atseit norėdami gelbėti kraštą ir gyventojus nuo įžūlių prūsų smurto. Su- 
prantama, abi šalys drabstosi šmeižtais ir vieni kitiems meta kaltę. Lenkai sukildami 
šaukia gelbėti nuo vokiečių ir patys dedasi aukomis, prūsiško barbariškumo veiks- 
mų išprovokuotomis pasipriešinti, vokiečiai vėlgi šaukia, kad lenkai provokuoja, ir 
lenkų sąjūdį Silezijoje rodo kaip sutarties sprendimų sulaužymą. Nėra abejonių, kad 
lenkų šalis norėjusi to sukilimo ir jį provokavo, tas pats daroma ir Vakarų Prūsijos 
atžvilgiu, kur taip pat gali veikiai prieiti prie sprogimo. Pagaliau lygiai tikėtina yra 
ir vokiečių provokacija. Abi šalys geidė sprogimo, bet abiem rūpi išlaikyti regimy- 
bę, kad kiekviena nenorėjusi ir tik priešininko visa buvo išprovokuota. Abiejų šalių 
gaivališkai geidžiamas sukilimas parengtas rūpestingai ir pagal planą. Lenkijos in- 
tervencija Aukštutinėje Silezijoje dabar jau yra neišvengiama. 


1919 metų rugpjūčio 21 d. 
Ketvirtadienis 


Kadangi Skažinskis prieš išvykdamas poilsio atostogų metui paskyrė po du Pirmo- 
sios instancijos baudžiamuosius posėdžius kiekvieną savaitę, be to, yra dar vienas 
apeliacinis posėdis, o tai kartu sudaro tris posėdžius, ir kadangi pravesti tris posė- 
džius ir parašyti jiems tris nuosprendžius yra pernelyg sunku vienam žmogui, todėl 
vieną Pirmosios instancijos posėdį kiekvieną savaitę vietoj manęs veda arba Dušins- 
kis, arba Makovskis. Šiandien buvo būtent Makovskio posėdis, bet taip susiklos- 
tė, kad darbotvarkėje atsirado trys bylos, kuriose Makovskis, būdamas tardytoju 
Kolne, atliko tardymą, todėl negalėjo būti jų teisėju. Turėjau jį čia pavaduoti. Gerai, 
kad tai pasirodė mažareikšmės bylos, kurios nepareikalavo iš manęs nei daug laiko, 
nei pastangų. Taigi kurį laiką sėdėjau salėje klausydamasis, kaip Makovskis teisia, 


33. Tumas Juozas-Vaižgantas (1869-1933), kunigas, rašytojas ir publicistas, biografas, tautos veikėjas. 

34. Sukilimas Aukštutinėje Silezijoje - kalbama apie 1919 08 16-08 26 lenkų sukilimą prieš vokiečių gin- 
kluotąsias pajėgas, siekiant išvengti plebiscito, apie kurį buvo kalbama viename iš Versalio taikos sutarties 
punktų. 

nes turėjau laukti, kol ateis mano eilė teisti. Turėjau progos įsitikinti Makovskio 
teisminės procedūros meno meistriškumu, apie kurio stebuklus kartais girdėdavau 
iš advokatų ir jų pavaduotojų lūpų. Iš tiesų jis daro žiaurių procedūrinių klaidų, 
be to, baisiai ištižėliškai atlieka teisminį tyrimą, tą bylą painiodamas, užuot taikęs 
supaprastinti faktus ir santykius ir juos išaiškinti. Nors niekuomet anksčiau jis ne- 
buvo nei taikos, nei apygardos teisėju, o dabar Apygardos teisme dirba civiliniame 
skyriuje, tai vis dėlto baudžiamojo teisėjo rutinos stokoja, bet užtat keliolika metų 
buvo Rusijoje, kažkur net Ufos gubernijoje dirbo tardytoju, todėl, šiaip ar taip, tu- 
rėjo reikalų su materialiąja baudžiamąja teise ir su baudžiamojo proceso įstatymu; 
taigi turėtų suprasti ar jau bent suvokti ir gebėti taip klausimais orientuotis. Ir vis 
dėlto nieko absoliučiai nenutuokia. Tai žmogus, kuris paprasčiausiai nesugeba mąs- 
tyti ir kuris tik tuomet pajėgus veikti, kai turi parengtą instrukciją, receptą, kurį 
gali pritaikyti mechaniškai. Teisės jis absoliučiai nejaučia, nesuvokia jos dėsnių ir 
logikos, todėl nėra pajėgus jos gerai taikyti, nes teisėjo profesijoje teisės taikymas - 
tai ne automatinis veiksmas, o menas logiškai mąstyti ir nustačius diagnozę rasti 
tikslias prielaidas ir prieiti prie teisingų išvadų. Makovskis - tai žmogus, kuris ne- 
tinkamas ne tik į teisėjus, bet net ir į gerus raštininkus: geriausiu atveju gali būti tik 
perrašinėtoju, bet ir čia stokoja kvalifikacijų, nes jo rašysena nėra daili. Iš jo tyčiojasi 
tarėjai, advokatai, prokurorų ir teisėjų pavaduotojai, veikiausiai ir raštininkai, o jis 
pats yra pasipūtęs ir vaizduoja, kad jo darbas gali būti ko nors vertas. Tas žmogus, 
nelyginant bukas mokinukas, kaupia skiautes, nes kiekvienam veiksmui privalo tu- 
rėti pavaizdą; dirbti gali tik po ranka turėdamas vaizdinę medžiagą; kai jos netenka 
arba tiesiog neturi, tampa visiškai bejėgis, nes savo galva nieko gudraus nesumąstys; 
o kadangi gyvenimas yra toks, kad niekad viskam vaizdinių medžiagų nepakaks, 
nes atsiranda vis naujų kombinacijų, tai Makovskis teisėjaudamas pripaisto visiškų 
nesąmonių. Dėl brangymečio, menkų teisėjų algų teismuose teisėjų postuose vis 
daugiau randasi tokių makovskių, nes jei kas gabesnis ir rodo daugiau iniciatyvos 
bei yra veiklesnis - bėga, ir pasilieka tik visiški asilai ir nevėkšlos. 


1919 Metų rugpjūčio 22 d. 
Penktadienis 


Rytą gavau kunigo Tumo atvirlaiškį iš Vilniaus. Prieš 10 dienų rašiau į „Nepriklau- 
somos Lietuvos“ redakciją Vilniuje, prašydamas atsiųsti laikraštį ir klausdamas, kiek 
kainuoja prenumerata. Laikraštį man atsiuntė, o šiandien atvirlaiškyje kun. Tumas, 
kuris yra laikraščio redaktorius, atsako man dėl prenumeratos. Atvirlaiškio pabai- 
goje kun. Tumas asmeniškai kreipiasi į mane keliais sveikinimo žodžiais, kurie man 

yra labai malonūs. Mat savo laiške redakcijai 
rašiau, kad man laikraštį siųstų tiktai iki lap- 
kričio, nes tikiuosi tuomet jau grįžti į Lietuvą, 
į Kauną. Kun. Tumas užbaigia savo.atvirlaiškį 
tokiais lietuvių kalba rašytais žodžiais: „Svei- 
kinu Tamstą, Pilieti, grįžtantį, žinoma, padėti 
kovoti už nepriklausomybę, o ne trukdyti. Vi- 
sados Tamstą gerbiąs kun. J. Tumas“. Aš taip pat 
kun. Tumą gerbiu, nors buvę akimirkų, kai su 
juo ginčijomės. Tai žmogus judrus, įsitikinimų 
ir idealų, civilinės drąsos ir veiksmo žmogus, 
senas Lietuvos veikėjas dar iš nelegalios spau- 
dos laikų, kitados „Tėvynės sargo“ redaktorius 
dar tais laikais, kai Rusija draudė lietuvišką 
raštą. 1904-1906 metai daugeliui žmonių, anos 
senos atgimimo epochos veikėjų, buvo lūžio ir 
politinės mirties metai: žmonės, buvę veiklūs 
anoje pirmoje sunkioje epochoje, kada tautinė 
veikla buvusi nelegali, kurie stovėjo prie darbo 


ir kovos vairo, vadovavo, po 1905 metų nutilo; 


zas Tumas Važgantas. Kunigas, rašytojas ir publicistas. 
produkcija iš: Lietuvos albumas, p. 51. 


tas lūžis sumaitojo jų aistrą, senoji veikla suri- 
jo jų energiją; matyt, nemokėjo jie prisitaikyti 
prie naujų sąlygų arba pristigo valios ir energijos; pasijautė išsekę, neprivalėjo ar jau 
nenorėjo norėti; po 1905 metų pasitraukė į profesinio darbo ir uždarbiavimo tylą, 
pasitraukė iš veiklos arenos, išnyko iš viešumos. Kiekvienas tarpsnis turi savo žmo- 
nes. Turėjo juos lietuviai prieš 1905 metus, turėjo juos ir po to tarpsnio nuo 1905 m. 
iki Didžiojo karo. Veikiausiai ir dabar bus daugelis tokių, kurie tarp 1905 m. ir karo 
vadovavo tam tikrai idėjai ir tikėjimui, buvo aukos ir veiksmų šventikai, o dabar 
naujomis sąlygomis nuslinks į šešėlį. Gerai sako Zigmuntas Jundzilas (Jundzitto), 
kad žmogus yra kaip žvakė ir kiekvienas turi tam tikrą energijos išteklių: kai ta 
išdegs, gęsta ir žmogus (...)“, miršta veiksmo žvakidė, pasilieka tiktai vegetuojantis 
kūnas. Bijau aš patekti į tokią padėtį, bijau, kad aš su įsteigtais laikraščiais „Gazeta 
Wilenska“ (Vilniaus laikraštis) ir „Litwa“ (Lietuva) - mano veikalu, kurio deganti 
idėja buvau 1905-1914 metų tarpsniu, nenugriūčiau nuo scenos tarsi lavonas, kuris 
jau neturi syvų ir savo išraiškos. Bet nenustoju vilties, kad taip dar nebus, nes jaučiu 


35. Žodis neįskaitomas. 


savyje ilgesį, kuris paprastai pranašauja energiją; kai grįšiu į kraštą - atgimsiu. No- 
riu tuo tikėti. Taigi kun. Tumas priklauso žmonėms, kurie idėjos ir veiklos sferoje 
nė akimirksniui nebuvo mirę - ir tai yra bene didžiausia jo vertė. 

Iš paskutinės Tumo atvirlaiškio frazės matau, kad nepraradau lietuvių pasitikė- 
jimo. Jaučiu instinktyviai, kad visuomet esu Lietuvos žmogus - tos realios Lietuvos 
ir tos idealios „Lietuvos“ (mano knygos ir mano veikalo dvasios). Nors ir atitolau 
ir stoviu nuošaly, į mane žiūrima ir viltingai laukiama. Jaučiu, kad neprivalėčiau ir 
negaliu paneigti savo gyvenimo ir savo veiklos vėliavos. Artėja akimirka, kada grį- 
šiu į kraštą. Lietuviai mane sveikina ir laukia mano žodžio. „Noblesse oblige““. Nors 
pasitraukiau ir stoviu nuošalyje, bet manęs nemato tarp tų, kurie šiandien kuria 
perdėm lenkišką veikalą, naujo viešpatavimo Lietuvoje veikalą. Ir štai grįžtu: grįžtu 
ne į Vilnių, kuris yra tų perdėm lenkiškųjų pastangų teritorija, bet - į Kauną, ten 
kur kuriasi nepriklausomoji Lietuva, Lietuva fara da sé”. 


1919 metų rugpjūčio 23 d. 
Šeštadienis 


Antra diena jaučiuosi kaip našlaitis - nėra tarnaitės; nors mažai būnu savo bute, nes 
paprasčiausiai nedaug man lieka laiko, vis dėlto jaučiu tą begalinę tuštumą ir viena- 
tvę sugrįžęs namo, kai juose, be manęs, nėra gyvosios dvasios. Mano tarnaitė Kami- 
lė išvažiavo, kaip man važiuodama pasakė, kelioms dienoms pas tėvus į Staviskus; 
tačiau įtariu, kad to trumpo išvykimo priežastis kita. Iš Kotunios, kuri apie tai žino 
iš savo tarnaitės Česės, Kamilės draugės, žinau, kad Kamilei pastarosiomis dieno- 
mis buvo kraujoplūdžiai, tokie, kad „kraujas“ net gabalais krito; kraujo pėdsakus ir 
pats pastebėjau ant grindų; Kamilė negalavo ir atrodė kaip šešėlis. Man regis, kad 
buvo šalinamas ankstyvas vaisius; toji aplinkybė yra juo labiau tikėtina, kad mane 
iš įvairių pusių pasiekdavo gandai ir perspėjimai, girdi, Kamilė man nesant blogai 
elgėsi ir dargi mano bute priima meilužius. Įtarimą nuolat man keldavo ir tai, kad 
vakarais iki vėlyvos nakties niekuomet jos nebūdavo namuose. 

Gavau šiandien ilgą Elvyros laišką. Vargšelė turinti aibes rūpesčių ir bėdų, visų 
pirma su vyru, o čia dar prisideda įvairūs rūpesčiai dėl turto ir nuovargis nuolat 
prižiūrint tris mažamečius vaikus. Stefanas [Steponas Romeris] Elvyrai kelia daug 
sunkumų. Yra nepakenčiamo būdo. Visaip Elvyrai įkyri, ją graužia, esti brutalus, o 
pats mėgsta patogumus ir visiškai aptingsta. Įjunko lengvai uždarbiauti, atsitikti- 
nai gaudyti pinigus, nustojo vertinti kito darbą, norėtų ieškoti šiltų gūžtelių, vietos 


36. Noblesse oblige (pranc.) - kilnumas įpareigoja. 
37. Fara da sė (ital.) - savo valia. 

miškų ūkyje arba valstybinių dvarų valdyboje, kur reikėtų kuo mažiau dirbti ir būtų 
kuo daugiau progų spekuliuoti, kad turėtų daug pelno. Kaip daug ką, taip ir jį ka- 
ras ir įvairūs perversmai šiuo požiūriu demoralizavo. Elvyra svajoja apie Venzavecą 
(Wiązowiec), apie to miško priežiūrą, apie ramų ir tikrą gyvenimą; ji labai pavargusi 
ir liūdna, Tačiau dėl daugybės dalykų Elvyrai sunku grįžti į Venzavecą arba kur 
nors į tą pusę. Į Mamilus (Mamyty) Miečkovskiai jau negrįš; taikstomasi į Laucius 
(Lowcewicze, Lovtsy), Elvyra galėtų įsikurti net ir pačiame Venzavece, jei būtų tikra, 
kad turėtų iš ko gyventi. Kliūčių esama įvairių - ir materialių, ir asmeniškų, kurias 
kelia Stefanas. Visai neseniai atsirado projektas Stefanui imtis prižiūrėti Obodovcus, 
galimas daiktas, dar ir kitus Mečio Bogdanovičiaus dvarus, nes tas jį kalbinasi; El- 
vyra įsikurtų Obodovcuose ir vasarą pavaduotų motiną, prižiūrinčią Mečio vaikus, 
parvažiuojančius atostogų, nes Mečys jau galutinai išsiskyrė su Niusia, kuri gyve- 
na Varšuvoje su savo ankstesniu meilužiu Jasiumi Borovskiu. Elvyra būtų linkusi 
priimti Obodovcų projektą, juo labiau kad tuomet būtų gan arti savo Venzaveco, 
kurio norėtų laikytis kaip aklasis tvoros. Tai, kad Venzavecę yra mano įnašas na- 
tūra, Elvyrai išeitų tiktai į naudą. Kiekvieną kitą savininką normaliomis sąlygomis 
įnašas kiekvieno smulkaus dalininko nuosavybėje (mano įnašas siekia, jei neklystu, 
1/7 dalį) tik varžytų, todėl jis iš visos širdies geistų tokio dalininko atsikratyti; o štai 
Elvyrai mano dalis yra didžiausias pliusas, nes tai žąslai, pažabojantys Stefaną; El- 
vyra negali kontroliuoti ir riboti Stefano kitu būdu, todėl griebiasi mano įnašo; dėl 
mano bendrininkavimo darosi būtinos sąskaitos, valdybos ataskaitos ir pan. Šiuo 
metu esu taip nutolęs nuo šios nuosavybės ir taip menkai ji man rūpi, nes neturiu 
jokios vilties, kad ji man kažką duotų, taigi visai abejingai žiūriu į tai, kas ten vyksta. 
Ta mano dalis ne man yra reikalinga, bet Elvyrai. Juo geriau. Pagelbėsiu sesutei: 
vaizduosiu, kad man visa labai rūpi ir kad griežtai domiuosi Venzaveco adminis- 
travimu; tegul ta regimybė pasitarnauja mielai Elvyrai jai kovojant ir rūpinantis 
dėl būvio su sunkiu ir nepakenčiamu vyru. Elvyra dar prašo, kad susikivirčijusi su 
Stefanu galėtų atsiremti į mane, būtent tada, kai jis darosi įkyrus ir brutalus ir kai 
jai priekaištauja, - o šiuo metu dažnai, kad ta liekanti jo malonėje, nes pušų savo 
Venzavece negraušianti, ir šitaip norįs ją užvaldyti ir priversti paklusti jo planams — 
kad tąsyk galėtų atsikirsti jam sakydama, jog tokiu atveju, jeigu jis laiko ją savo 
našta, ji galinti apsistoti pas mane; žinoma, kad leisiu jai griebtis tokio argumento, 
o jei prireiktų, net galėtų ne tik tuo Stefanui grasinti, bet taip ir padaryti; jai toks 
argumentas būsiąs nepriklausomybės skydas, nes Stefanas - pirma - yra bailys, o su 
svetimais tampa gan švelnus, todėl ir paiso Elvyros šeimos, o manęs net ypač bijo, 
antra - labai myli savo vaikus, todėl dėl vaikų niekuomet nenorėtų su Elvyra skirtis. 
Ir vis dėlto Elvyra myli Stefaną: jai jis visuomet yra pats brangiausias ir geriausias, 

tik kad silpnas ir labai kaprizingo būdo. Gal iš dalies ji netgi teisi, bet svarbiausia - 
čia pasireiškia visad meilei būdingas reiškinys: mylimas asmuo visuomet rodosi 
mums esantis geriausias ir visais požiūriais tobuliausias. 


1919 metų rugpjūčio 24 d. 
Sekmadienis 


Prušanovskiai jau laukia progos grįžti į Bielčą. Ypač karštligiškai to laukia Kotu- 
nia, tikėdama, kad tai įvyks artimiausiu metu. Ji gimusi optimistė, turi klasikinės 
entuziastės prigimtį, nors esanti ryžtingos reakcijos entuziastė. Ko karštai trokšta, 
tuo tiki ir jokie prieštaringumai to tikėjimo pakirsti negali. Tuo požiūriu jiedu su 
Ezechieliu yra du skirtingi poliai - tezė ir antitezė. Ir Ezechielis, ir Kotunia visa 
širdimi trokšta reakcingosios, senosios, tvarkos grįžimo be jokių kompromisų su 
Revoliucija ar net Buržuazine demokratija. Abu - kietos rankos ir radikalios kovos 
priemonių su visais revoliucinio užkrato pėdsakais šalininkai. Mano, kad mums 
vienintelė veiksminga ir pamokomoji priemonė - tai represijos ir be jokių nuolai- 
dų atgrasūs pavyzdžiai. Jie tiki, kad pasaulį galima paprasčiausiai grąžinti į senas 
formas ir kad Revoliucijos pasėlis, kurį mato tik kaip ištižimo reiškinį, gali būti 
išrautas iš masių protų be menkiausių liekanų. Jie nesupranta giliausių psichinių 
ir sąvokinių pokyčių, kurių išraiška, o vėliau ir šaltinis, yra Revoliucija, ir kurie 
taip paprastai išbraukiami nesileidžia, nes jei ir įsiviešpatautų griežčiausia reakcija, 
jie užsislėpusiu pavidalu pasiliktų ir anksčiau ar vėliau atsilieptų bei panorėtų pa- 
sireikšti pertvarkant visuomenės santykius. To nei Kotuniai, nei Ezechieliui nieks 
neišaiškins. Tikėjimu, kad reakcija su savo represijomis ar net baltuoju teroru yra iš- 
ganinga,jieyra ambo meliores”. Ce sont des intransigeances",reakcininkai pour sang”, 
neįveikiami, kaip riteriai sans peur ne reproche“. Bet puikiausiai sutardami dėl to, kas, 
jų manymu, turėtų būti, labai skirtingai vertina ir mato tų savo troškimų perspekty- 
vas. Ezechielis viską mato juodžiausiomis spalvomis, nuspėdamas pačias nelaimes 
ir pranašaudamas blogiausius dalykus, o Kotunia viską mato rožinėmis spalvomis 
ir nieks jos nei įbaugins, nei tikėjimą sudrums. Entuziastingas Kotunios optimiz- 
mas erzina Ezechielį ir žadina jo kaprizingą atkaklumą; taigi juo labiau Kotunią 
apima entuziazmas, juo daugiau ji įgauna tikėjimo, tuo niūresnius reginius mato 
Ezechielis; regis net, kad Ezechielis dėl kažkokio piktybiško užsispyrimo džiūgautų, 


38. Ambo meliores (pranc.) - tas to vertas. 

39. Ce sont des intransigeances (pranc.) - paskutiniai užsiutę. 
40. Pour sang (pranc.)- iki kraujo. 

41. Sans peur ne reproche (pranc.) - bebaimiai. 

jeigu viskas eitų kuo blogiausiai, iš jo paties pozicijų žiūrint; kadangi jam yra blogai, 
kadangi jo dvaras sunaikintas, kadangi jo dukros turi griebtis tarnybų dėl uždarbių, 
kadangi jis su šeima turi tupėti tremtyje, o materialūs ištekliai taip išseko, kad jau 

tik likučiais gyvas ir pragyvenimo išlaidas padengia pardavinėdamas brangenybes, 
todėl kremtasi dėl ateities ir dėl savo būties, todėl ir norėtų, kad visur if visiems ly- 
giai taip pat būtų blogai. Ne visuomet jis taip baisiai nusiteikęs, nes, nors ir senatvė, 
išlaikė lėbautojo gyslelę ir, kaip visiems lėbautojams yra įgimta, yra gan lengvabūdis 

ir nepastovios nuotaikos, todėl pernelyg ilgai ir vienašališkai kažko į širdį neima, 
vis dėlto esti akimirkų, kada pats nuodijasi pesimizmu ir kitiems aplinkui nuodija 

nuotaiką. Be tiesioginių rūpesčių ir materialių negandų, kurias Ezechielis jaučia, iš 

kurių išsigelbėjimo priemonių ieško tiktai Kotunia, nes Ezechielis yra dykaduonis 

ir visa jo energija tik per šnektas išsilieja - jo išdidumas ir tuštybė yra giliai įžeisti: 

jo dukros, Prušanovskos iš Bielčo, negali būti namie, o turi glaustytis pas svetimus 

ir dirbti tarnautojomis kažkokiose tarnybose! Ir tekėti už Tanajevskio! Ne apie tokią 
dukrų ateitį jis svajojo ir ne to visą gyvenimą mokė, nuolatos joms kalbėdamas, kad 

jos sukurtos linksmam gyvenimui ir kad parazitavimas yra jų teisė. Įtikinėjo jas, 
kad jos esančios tokie vertingi ir tokie savaime suprantami lobiai, jog yra aukščiau 

už visas kitas mirtingas būtybes, kad nieko gyvenime siekti neturinčios, nes gyve- 
nimas pats joms visko duos: jos turinčios tik imti, kas joms patiksią; pats taip pat 
tuo tikėjo. Įtikinėjo, kad jos - kaip kunigaikštytės, dėl kurių rankos pirmieji riteriai 
turėsią pakovoti, o jų teisė bus kaprizai. Gyvenimas karčiai pasišaipė iš jo tų teorijų 
ir fantazijų. Gal tai laikina ir gal jų padėtis pagerėsianti; gal grįšiančios į Bielčą, į 
savo bereziniškus miškus ir pievas, o drauge ir prie turtų. Kotunia tuo tiki ir nuolat 
rengiasi išskristi. Nė trupučiuko nesuabejojo, kad lenkai išvaduos Bielčą. Minskas 

atimtas, Kotunia vaikšto apimta karštligės. Ezechielis pilnas tulžies, aušina jos ais- 
trą, laistydamas ją savo abejonių kartėliu. Ezechielis teturi vieną stiprų geidulį - tai 

keršto troškimas bolševikiniams valstiečiams. Nei jis, nei Kotunia, nei kuris nors 

iš jo vaikų neturi solidarumo ir ryšio su ta liaudimi ir kraštu jausmo, - o tokiems 

priklauso Bielčas. Jie laiko save lenkų kolonistais, niekina krašto žmones ir kraštą, 
savo interesus ir nuosavybę ne jungia, bet priešpriešina krašto interesams. Jie blogi 
baltarusių žemės piliečiai, o patriotizmą pripažįsta tiktai vieną - lenkišką. 


1919 metų rugpjūčio 25 d. 
Pirmadienis 


Šiandien vyko Pirmosios instancijos posėdis. Buvo kažkoks blyškus ir neįdomus. 
Nenusakomai nuobodžios yra bylos dėl bandymo papirkti tarnautojus, dėl valdžios 

surambėjimo ir tarnautojų įžeidinėjimų - o dabar būtent tokios bylos iškeltos; nėra 
posėdžio, kad darbotvarkėje neatsirastų keleto tokių bylų. Tarėjais šiandien buvo 
du valstiečiai - netoli nuo Lomžos gyvenantys ūkininkai, kažkokie Vengrovskis ir 
Pastorčikas. Jie pirmą kartą buvo pakviesti į posėdį. Nors tai buvo dar visiškai žalias 
elementas, nesusipažinęs su teisimo menu ir nemokantis gerai gaudytis pražangos 
kvalifikacijų subtilybėse - kažkoks panašumas į mano tarėją Rainką iš Kolno tai- 
kos teismo, tačiau neretai geriau geidžiu tokių, negu Liutoslavskio tipo dvarininkų, 
arba tokių nejautrių žmonių, kaip antai Dembovskis. Tokie valstiečiai - tai bent jau 
žmonės, turintys širdį ir dorai, paprastai žvelgiantys į gyvenimą, pilni sveiko proto. 
Šiandienis posėdis baigėsi apie vakarą. 


1919 metų rugpjūčio 26 d. 
Antradienis 


Pasižymėsiu vieną mažą kalbinę pastabėlę. Kol nėra mano tarnaitės Kamilės, man 
patarnauja, taip sakant, kiekvieną rytą ateina patvarkyti namo sargė. Tai didelė ple- 
putė, mėgstanti plačiai išsipasakoti apie savo vargus ir sunkumus maitinant šeimą; 
pasakoja, kad jos vyras yra nevykėlis, nes kai kiti gebėjo „išnaudoti“ įvairias progas 
ir tuomet, kai visi masiškai bėgo į Rusiją prieš įžengiant vokiečiams, ir okupacijos 
metais, ir pagaliau - kai vokiečiai buvo išvyti, jis niekuomet niekuo „nepasinaudo- 
jo“, tad šiandien jo šeima yra neturtinga, taigi neturi nei kuo apsirengti, nei apsiau- 
ti - irjokių daiktų taip pat neturi. Ir niekuomet ji vyro neįvardija kitaip, kaip „mano 
Pats“ [„Moj“ „sam“]: mano Pats taip ir taip pasakė, mano Pats tai ir tai padarė ir 
pan. Nežinau, ar toks posakis Lenkijoje visuotinai vartojamas liaudies kalboje. Jeigu 
taip, tuomet jis rodytų lietuvių ir lenkų kai kurių papročių kultūros formų gilią ir 
senovinę giminystę. Jeigu ne, kitaip tariant, jeigu tai yra tiktai lokalizmas, tai ir vėl 
rodytų labai senas lietuvių įtakas mozūrams šiame krašto regione, amžius esančia- 
me kaimynystėje su Lietuva, o gal ta forma buvusi tiesiogiai perimta iš jotvingių, 
kurie kitados buvo apsigyvenę šių apylinkių giriose net iki pat Lomžos. Lenkų žo- 
dis „sam“ atitinka lietuvių kalbos žodžį „pats“. Kultūrinėje bendrinėje lenkų kalboje 
žodis „sam“ turi gana siaurą reikšmę ir ribotą vartojimo apimtį. Lietuviškas žodis 
„pats“ turi tą pačią reikšmę ir lietuvių inteligentų kalboje, kuri lietuvių bendrinėje 
kalboje dar tik formuojasi - ir ten taip pat turi polinkį apsiriboti ta pačia ankšta var- 
tojimo sfera kaip ir lenkiškas „sam“. O štai lietuvių liaudies šnekamojoje kalboje žo- 
dis „pats“ yra be galo milžiniškos apimties, labai plačiai vartojamas ir labai konkre- 
čiomis reikšmėmis. Tasai žodis be galo archajiškas. Tai senoviška kreipinio forma, 
analogiška su „Ponas“, senesnė už „tamsta“ arba „tamista“, kurie vartojami lietuvių 

kalboje, mandagiai kalbant į trečią asmenį, analogiški jie su prancūzų „vous“, tik 
kad lietuvių jungiami su vienaskaitos antru asmeniu („ar tamsta nori“, „ar tamsta 

buvai“); pagaliau lietuvių inteligentų lūpose „tamsta“ yra vis plačiau jungiamas su 

daugiskaitos antruoju asmeniu („ar tamsta norite“). Žodis „ponas“, kuris šiandien 

lietuvių kalboje paprastai vartojamas vietoj ankstesnio „pats“, yra jau visiškai naujų 

laikų, gyvai perimtas iš lenkų kalbos. Pagaliau „pats“ lietuvių kalboje vartojamas 

šiek tiek skirtingai, negu „tamsta“ arba „ponas“: „tamsta“ sakoma kažkam, „pats“ 
paprastai kalbama apie kažką, nors likę pėdsakų, kad „pats“ buvęs vartojamas ir tie- 
siogiai kreipiantis į ką nors, būtent itin mandagia forma. Apskritai žodyje „pats“ vi- 
suomet juntamas kažkokio ypač iškilmingo ceremonialumo spaudas. Tuo požiūriu 

skiriasi „pats“ nuo „ponas“, ypač naujaisiais laikais, kai „ponas“ labai sudemokratė- 
jo ir vis labiau demokratėja, prarasdamas tam tikrą ypatingą išskirtinumą, ir tampa 

visuotiniu mandagumo priedėliu prie kiekvienos pavardės bet kokiam individui, 
„Pats“ - tai kas nors didelis, kažkas vienintelis, išskirtinis. Plačiau lietuvių kalboje 

žodis „pats“ paplito sutuoktiniui nusakyti (ypač moteriškoje giminėje „pati“ - žmo- 
na); tai ir yra analogiška su „mój sam“, kaip vartoja sargė norėdama nusakyti tą, kas 

lenkų visuotinai yra nusakoma žodžiais „mój mąż“ (mano vyras). Nusakant Dievą, 
lenkiškai sakoma „Ponas Dievas“, lietuviškai akcentuojama Dievo vienybė ir visaga- 
lybė žodžiais „Viešpats Dievas“; rečiau ir daug silpniau skamba „Ponas Dievas“ - tai 

nenusako tos stiprybės, kurią nusako „Viešpats“. Apskritai išjausdamas ir analizuo- 
damas žodžio „pats“ dvasią, jo slaptus bruožus, apčiuopiamus dar iki šiandienos 

lietuvių liaudies šnektoje, patiriu įspūdį, kad „Pats“ kitados turėjo reikšti valdovą, 
poną, todėl turėtų būti rašomas didžiąja raide „P“ - „Pats“ ir veikiausiai buvo anks- 
tesnis už vėliau iš Skandinavijos perimtą žodį „Kunigas“. Todėl pirmykštis lietuvių 
kunigaikštis ar karaliukas turėjęs būti tituluojamas: „Pats“. 


1919 metų rugpjūčio 27 d. 
Trečiadienis 


Šiandien vyko apeliacinis posėdis. Tarėjais pasikviečiau du kolniškius - Francišką 
Stachelskį, mano buvusį tarėją iš Kolno taikos teismo, kuriame šiuo metu jis nomi- 
nuotas Apygardos teismo tarėju, ir Kolno vaistininką Golaševskį. Sąmoningai juodu 
pasiskyriau posėdžiui, kad lengviau būtų jiems atvažiuoti ir kad su jais savo būrelyje 
susitikčiau. Pats posėdis buvo lengvas: visos bylos dėl vagystės; darbotvarkėje buvo 
18 bylų. Mūsų nuosprendžiai šiandien pasirodė itin švelnūs; daugelyje bylų - gal 
net daugumoje - atšaukėme taikos teismų skirtus nuosprendžius ir išteisindavome 
kaltinamuosius; nieko čia nuostabaus, nes bylose, ypač tokiose, kaip vagystė, daž- 

niausiai apeliuoja tie, kurių įkalčiai menkiausi arba kurie visai nekalti; veikiausiai 
kiekvienas nekaltai nuteistas pateikia apeliaciją, kai turi galimybių, todėl Pirmosios 
instancijos nuosprendžiuose žymus procentas apskųstųjų - abejojantys ar netikri, 
kurių palaikyti neįmanoma. Per pietų pertrauką pasikviečiau ir tarėjus - šiandie- 
nius mano svečius ir bičiulius iš Kolno - ir papietavome Čochanskio restorane gau- 
siai pasišlakstydami degtinėle. Sesija truko iki pusės devynių vakaro. 

"Taip esu apkrautas darbu, ypač šiomis paskutinėmis dienomis, kad net laikraš- 
čio neturiu kada paskaityti. 


1919 Metų rugpjūčio 28 d. 
Ketvirtadienis 


Reikalas yra toks: kyšininkavimas Lenkijoje plinta kaip liga. Ne tiktai Lenkijoje; 
plinta jis visur, visose valstybėse, bent jau Vidurio ir Rytų Europoje. Galimas daiktas, 
laimingesni kultūringi kraštai, tokie kaip Skandinavija, Šveicarija, vakarų valsty- 
bės - jie nuo to užkrato laisvi; bet naujose ir dar tik gimstančiose valstybėse, tokiose 

kaip Lenkija, Lietuva, veikiausiai ir Čekija ar pagaliau visi karo paliesti kraštai... 
Kaip baisiai buvo demaskuoti vokiečiai dėl kyšininkavimo ir išeikvojimų (okupaci- 
jos metu), o jie iš seno buvo laikomi sąžiningais... Kyšininkavimas yra kaip raupsai. 
Daugybė priežasčių - kurių čia neįvardysiu, nes ne apie jas noriu kalbėti - sukelia tai, 
dėl ko tas reiškinys ypač ima klestėti ir plisti. Kyšiai imami nuo viršaus iki apačios. 
Valdininkų luomas yra demoralizuotas kyšininkavimu iki gyvo kaulo. Regis, tiktai 

teismai ir mokyklos, dvi Lenkijoje pirmos ir seniausios valstybinio organizuotumo 

šakos, veikiančios dar nuo okupacijos laikų - iki dabar nuo šios rykštės yra laisvi. 
Šiaip jau ima beveik visi. Ima kareiviai ir policininkai, ima magistratų ir įvairiausių 

valstybinės tarnybos skyrių tarnautojai; žemesni ima dešimtimis ir šimtais, aukštes- 
ni - tūkstančiais, o aukščiausi centriniuose valstybės organuose Varšuvoje, minis- 
terijose - jau bene dešimtimis, o girdisi - kad kai kuriais atvejais ir šimtais tūkstan- 
čių! - ypač ten, kur vyksta didžiulė prekyba, kai reikia gauti kokį nors pervežimo 

leidimą, kai kalbama apie vagonus ir „šmugelį“. Kariuomenėje, tiekimų tarnyboje, 
intendentūroje, aprūpinimo maistu sekcijoje kyšininkavimas, piktnaudžiavimai, 
vagystės - milžiniški. Valstybei tie piktnaudžiavimai, tarnybinės vagystės, valdi- 
ninkų sluoksnio ištvirkimas, visuotinis kyšininkavimas - sunki nelaimė. Rašoma, 
kalbama ir mąstoma apie tas kovos su nelaime priemones, užkrato naikinimą ir blo- 
gio išvengimą. Ši kova yra labai sunki, nes vagys ir kyšininkai moka slėpti pėdsakus 

ir nerodyti savo niekšingų darbų. Esama ypatingų baudžiamųjų represijų projektų. 

Jau Seimas priėmė įstatymo projektą, mirtimi baudžiantį karinius kyšininkus ir va- 

gis. Civiliams to dar nėra. Atskirą šios ligos nusikalstamą kategoriją sudaro privatūs 
žmonės, duodantys kyšius, bandantys papirkti valdininkus. Tie dažniausiai sėdasi į 
kaltinamųjų suolą, daugsyk dažniau už tikruosius valdininkų sluoksnio kyšininkus. 
Nes nekalbant apie tuos negausius sąžiningus valdininkus, kurie, neimdami kyšių 
perduoda „aukotojus“ į teisingumo rankas, valdininkai, imantys kyšius, retkarčiais 
taip pat daro tą patį: toks valdininkas paims šimtą stambesnių kyšių, o vėliau kaž- 
kurį šimtas pirmą, menką, perduos drauge su jo „aukotoju“ į valdžios rankas: reikia 
retkarčiais pasirodyti sąžiningam ir sutviskėti švarumu! Bylos visuomet vyksta tik 
dėl smulkių kyšių - stambūs neatsiskleidžia, ir nei jų davėjai, nei ėmėjai į kaltina- 
mųjų suolus nesėda. 

Bylų dėl kyšininkavimo - šimtai mūsų teisme; nėra darbotvarkės, kad tokios 
bent vienos bylos nebūtų, o labai dažnai jų ir kelios. Ir visuomet kaltinamųjų suole 
ne imantis kyšininkas, o pilietis, stengęsis papirkti valdininką. Didžiausios išimtys, 
kaip baltos varnos, yra bylos kaltinant kyšio priėmimu. Neabejoju, kad persekioja- 
mi ir baudžiami privalo būti ne tiktai valdininkai, imantys kyšius, bet ir piliečiai, 
kurie juos duoda. Būtent tokie piliečiai, kurie patys nesaugo savo teisės, bet stengiasi 
realizuoti savo tikslus kyšiais — tai galvijai. Kyšio davimas yra nusikaltimas įstaty- 
mui ir laisvei, pačiam pilietiškumo principui. Kyšiai ir kyšininkystė, tiek pasyvūs, 
tiek ir aktyvūs - yra didžiausi pilietinės valios ir laisvės priešai. Taip yra. Bet štai 
įvyksta tokia kolizija. Kaltinamųjų suole susėda piliečiai, bandę papirkti valdinin- 
ką. Spauda ir viešoji nuomonė šaukia dėl represijų. Teismai užversti tomis bylomis. 
Prokuroras palaiko kaltinimą, ragina atseikėti bausmę. Tačiau teismas yra tiktai 
teismas. Jo užduotis, pareiga ir teisė yra gyvenimo atvejams taikyti baudžiamuosius 
įstatymus. Baudžiamojo kodekso I straipsnis skelbia, kad nusikaltimas yra įstaty- 
mo draudžiamas veiksmas, ir jį vykdant gresia bausmė. Ir štai dėl kyšių davimo 
pas mus galiojantis Baudžiamasis kodeksas baudžia tik už pastangas kyšiu įkalbėti 
valdininką nusikalsti arba prasižengti, bet ne už patį kyšio valdininkui davimą arba 
aukojimą, nežiūrint tikslo ir to, kam duodantis siekia prikalbinti valdininką. Štai 
vyksta byla dėl kyšio. Kaltinamas žydas. Salė pilna kaltinamojo bendratikių, go- 
džiai klausančių bylos ir laukiančių nuosprendžio, nes nori „susiorientuoti“, mat 
ne vieno iš klausytojų sąžinę slegia tos pačios nuodėmės, arba tikėdami realiu kyšių 
veiksmingumu norėtų jais pasinaudoti. Kad kaltinamasis kyšį davė - įrodyta: pats 
prisipažįsta. Bet neįrodyta, kad duodantysis norėjo valdininką būtinai įkalbėti pra- 
žangai. Skelbiamas išteisinamasis nuosprendis. Klausytojų būrys šurmulingai šoka 
ir bėga iš salės, gyvai komentuodamas išteisinimą. Tai tampa blogų kėslų įžūlumą 
keliančiu veiksniu, demoralizavimo veiksniu. Prokuroras pyksta. Bet kas lieka da- 
ryti teismui, kai jam duotas toks įstatymas. Ar turi jis būti moralumo sargas ir vals- 

tybės gerovės intereso politikas, ar teisės sargas ir vykdytojas? Pakeiskite įstatymą, 
duokite teismui teisę. Svarbiau yra teismo legalizmas, negu gyvenimo politika - su- 
kurkite teisę, kokios reikalauja gyvenimas, o teismas ją prižiūrės. 

Šiandien būtent tokį atvejį turėjau. 


1919 metų rugpjūčio 29 d. 
Penktadienis 


Šiandien truputį pailsėjau. Tiesą sakant dirbau, kaip visuomet, bet jau nereikėjo pa- 
siutėliškai plėšytis kaip kelias pastarąsias dienas, kada be einamųjų darbų beveik 
kiekvieną dieną vykdavo po posėdį (pirmadienį, trečiadienį ir ketvirtadienį), taigi 
pasirengti byloms, rašinėti klausimus, patį posėdį vesti iki vėlyvo vakaro, o kur dar 
nuosprendžius motyvuoti ir t. t. Dabar turiu šiek tiek laisvo laiko. Kitą savaitę nu- 
matytas tiktai vienas posėdis - pirmadienį; antradienį mane pavaduos Dušinskis; 
apeliacinio posėdžio trečiadienį nebus. Pasiirsiu su visais užsilikusiais darbais ir 
neturėsiu pernelyg intensyviai dirbti. Kitą savaitę, penktadienį, laukiame Elizytės 
jungtuvių su p. Tanajevskiu. Ezechielis ir Kotunia nėra dar iki galo tikri, kad tai bus 
penktadienį, nes visa priklausys nuo Tanajevskio atostogų; Tanajevskis su Elizyte 
turi atvykti į Lomžą pas tėvus; santuoka, suprantama, bus labai tyli, be jokių vestu- 
vių. Bus tai pirma santuoka gausiame mano dukterėčių ir seserėnų būryje. Elizytė 
Prušanovska pirmoji atkelia vartus [...]*. Už jos stovi kitos mano jau suaugusios 
dukterėčios ir seserėnai, kitaip sakant kandidatai santuokoms, būtent: Hektoras 
Komarovskis, Juliukas Komorovskis, Halia Prušanovska, Henrys Valavičius, Ieva 
Rėmerytė, Zita Komorovska, Irka Prušanovska, Genius Prušanovskis ir jau net 
Juzia Prušanovska. Irka ir Juzia Prušanovskos pastaruoju metu paliko gimtuosius 
namus ir Elizytės bei Halios pavyzdžiu išskrido į pasaulį: Irka išvažiavo į Slanimą, 
kur jai išrūpino tarnybą prie kariuomenės jos būsimasis svainis Tanajevskis, Juzia 
su savo drauge panele Olga Komar (Jurgio (Jerzy) žmona iš Palėvenės) išvažiavo į 
Vilnių, kur turi gauti tarnybas civilinėje valdyboje. 

Virš manęs kabo debesis: štai ateinančią savaitę prokuroras turi nukreipti kaž- 
kurią vieną ar dvi bylas į nepaprastąjį teismą, kuriam aš, pavaduodamas atostogau- 
jantį Skaržinskį, pirmininkauju. Tai prieš kažkokius žydus įvykdytas banditiškas 
antpuolis, kurį surengė kažkokie iš Varšuvos atsibastę banditėliai. Kraupi piktada- 
rystė, tačiau jeigu reiktų skirti mirties bausmę - tai man būsiąs neapsakomai sun- 
kus dalykas. 


42. Žodis neįskaitomas. 

1919 metų rugpjūčio 30 d. 
Šeštadienis 


Šiandien iš prokuratūros į nepaprastąjį teismą atplaukė pirma byla: Tai dviejų 
jaunų žmonių, varšuviečių, kurie Zambrovo apylinkių plentuose šios savaitės 
pradžioje įvairiose vietose įvykdė tris plėšikiškus pavažiuojančių žydų antpuolius. 
Žmogžudystės jie neįvykdė jokios, bet turėję revolverį, kuriuo grasinę ir kurio 
rankena plėšiamuosius daužę per galvą. Tų banditų buvo trys: du suimti Mal- 
kinės stotyje, kai bandė po įvykdytų plėšimų grįžti į Varšuvą, trečio nesuimta. 
Tais atvejais, kuriais baudžiamajame kodekse priskiriama už tokį prasikaltimą 
sunkiųjų darbų kalėjimas, suimtiems ir atiduotiems nepaprastajam teismui gresia 
mirties bausmė. Esant labai švelninančioms aplinkybėms mirties bausmę gali- 
ma pakeisti neterminuotu sunkiųjų darbų kalėjimu. Kai kaltinamojo kaltė nėra 
pripažinta vienu balsu, byla perduodama paprastam teismui. Visais kitais atve- 
jais, kada kodekse už tokį veiksmą yra numatyta žemesnė bausmė, negu sunkių- 
jų darbų kalėjimas, Nepaprastasis teismas skiria sunkiųjų darbų neterminuotą 
kalėjimą, arba terminuotą, bet ne trumpesnį kaip 8-erių metų. Mirties bausmė 
įvykdoma sušaudant. Nepaprastojo teismo nuosprendžių negalima apskųsti ir jie 
įvykdomi per 24 valandas. Apie įvykdytą bausmę visiems pranešama plakatais. 
Nepaprastųjų teismų tikslas ir prasmė - atbaidyti žmones nuo baisių nusikaltimų, 
grasinant beatodairiškomis greit ir ryžtingai įvykdomomis bausmėmis. Nepa- 
prastiems teismams priklauso nusikaltimai, įvardijami įstatyme apie tuos teis- 
mus, atskirais atvejais prokurorui pripažinus tardymą esant nereikalingą. Pats 
teisminis procesas nepaprastuosiuose teismuose turi vis dėlto tam tikrų esminių 
garantijų kaltinamojo teisių gynybai, tačiau, neatmetant politinio atspalvio, ku- 
rio pagrindu nusikaltėliai daromi atpirkimo ožiais - bauginami siekiant sveikes- 
nių viešųjų santykių - turi ir teisingumo seikėjimo bruožą, o ne tiktai represijų, 
skirtų atpirkimo ožiams. 

Bylos, kuri įplaukė, nagrinėjimą paskyriau trečiadienį 10 val. ryto ir išdaviau 
visus potvarkius, ypač dėl liudininkų dalyvavimo. Tų liudininkų yra vienuolika, 
beveik vien tik nuskriaustieji žydai. Banditų, kurie bus teisiami, pavardės: vienas - 
Siviecas, kitas - Tanskis. Pirmajam 26-eri metai, yra vedęs ir turi vieną vaiką, kitam 
23-eji ir yra, kaip pats sakosi, lenkų kariuomenės dezertyras. Jeigu pasitvirtins, kad 
yra dezertyras, bus tai laikinai jo laimė, nes priklausantis kariniam teismui išvengs 
Nepaprastojo teismo. Banditų likimą toje byloje lemiantis faktas bus - ar turėjo jie 
revolverį, ar ne. Jeigu plėšikavo su ginklu rankoje, nors jo ir nepanaudojo, gresia 
mirties bausmė, jeigu be ginklo - sunkus kalėjimas. Nukentėję žydai tvirtina, kad 

banditai turėję rankoje revolverius, kuriais jiems grasinę, kaltinamieji tvirtina, kad 
tiktai vienas jų, tas, kuris paspruko, turėjo revolverį, bet buvęs tai vaikiškas revol- 
veris - tarnaujantis tik bauginimui, iš kurio šaudyti nebuvę galima. 


1919 metų rugpjūčio 31 d. 
Sekmadienis 


Lenkai paėmė Babruiską! Iš tiesų, net nuostabą kelia, kaip toli nuėjo ta Lenkijos 
kariuomenė, kaip visur laimi, kad jai negalima atsispirti, ir kaip iš tos mažos 
lenkiškojo kariškumo užuomazgos, kuriai praėjusių metų lapkritį atstovavo ci- 
viliai iš konspiracinės P. O. W., Legionų ir Daubaro-Musnickio [Juzefo] korpuso 
pakrikę likučiai bei saujelė „Vermachto“, išaugo greita ir pergalinga armija, kuri 
šiandien yra vienas didžiausių veiksnių Vidurio Europoje. Vis dėlto lenkai, nepai- 
sant įvairių valstybinės organizacijos trūkumų, parodė didelę gyvybingumo jėgą, 
milžinišką energijos galią ir puikų karinį talentą, kuris yra bene rasės istorinis 
bruožas. Ko gero, nė sakyti nereikia, kad Kotunia Prušanovska, išgirdusi, kad 
lenkai paėmė Babruiską, iš džiaugsmo pasijautė septintame danguje. Jau ne tik 
svajoja, bet realiai rengiasi išvykti į Paryčą ir Bielčą, kai tik bolševikai bus iš ten 
išstumti. Lenkų kariuomenė stovi prie Biarezinos. Ar ją peržengs ir žygiuos iki 
Dniepro?! 

Šiandien dirbau, bet nė akimirką negalėjau atsikratyti minties apie nepapras- 
tąjį teismą trečiadienį. Toji mintis tarytum neramus grūdas, nuolat manyje daigi- 
jo ir virpėjo priekaištų kažkur pasąmonės klodų dugne. Atrodė, esu vyriškas ir iš- 
liksiu ramus per visą tą bylą. Išoriškai išlaikau visišką pusiausvyrą ir nieks neįtars, 
kad man tasai teismas skauda. Ir dėl savo įsitikinimų jaučiuosi visiškai pateisina- 
mas: esu teisėjas; mano pareiga - taikyti teisę ir eiti visuomenės valios vykdytojo 
funkciją, išreikštą įstatymuose; atliksiu tai su ramiausia sąžine, nors būtų sun- 
kiausias dalykas; asmeniškai esu mirties bausmės priešininkas, nors neneigiu jos 
būtinybės tam tikrais išimtiniais momentais ir išimtiniams tikslams; būdamas 
principingas mirties bausmės priešininkas, vis dėlto suprantu, kad teisėjas savo 
pareigą atlikti privalo, nors ant tos pareigos kelio būtų toji bausmė. Tegu tik kiek- 
vienas atlieka savo tiesioginę pareigą - titulas duos doriausio teisumo nuopelnus. 
Tai didesnis titulas negu gudriagalviavimas. Ir vis dėlto kažkas raitosi ir staugia 
manyje retkarčiais, ypač, kai pagalvoju apie tą akimirką, kada turėčiau mirties 
nuosprendį skelbti. Labai tikiu, kad to trečiadienį neprireiks. Tasai nepaprastas 
teismas subjauros man justiciją Lomžoje. 

1919 Metų rugsėjo 1 d. 
Pirmadienis 


Šiandien turėjau Pirmosios instancijos baudžiamąjį posėdį, kuris, neatvykus vie- 
nam tarėjui ir nepajėgus iki pietų surasti, kas jį pavaduotų, prasidėjo tik 3 val. po 
pietų, ir nors keturios bylos iš darbotvarkės iškrito, truko jis iki 10 val. vakaro. 

Bylos į teismą ima plaukti viena po kitos. Dar nebaigėme pirmos, o štai šiandien 
iš prokuroro įstaigos įplaukė kita, kažkokio Samluko, taip pat kaltinamo plėšika- 
vimu, pagaliau labai panaši į plėšikavimą pirmojoje byloje: ir vėl pravažiuojančių 
žydų pirklių užpuolimas plente, atliktas su revolveriais rankoje, bet be jų aktyvaus 
panaudojimo, siekiant pagrobti iš žydų pinigų - šį kartą keliolika tūkstančių mar- 
kių (pirmoje byloje vos kelių šimtų arba ne ką daugiau kaip 1000 markių). Kaltina- 
mąjį Samluką mačiau, nes liepiau jį atvesti iš kalėjimo į teismą, mat reikėjo įteikti 
jam prokuroro išvados nuorašą ir išklausyti jo galimų reikalavimų gynybos įrodyti. 
Neprisipažįsta jis dalyvavęs tame užpuolime, nors du iš nukentėjusiųjų žydų jį atpa- 
žįsta. Tai jaunas vaikinas, gal 20 ar ne ką daugiau metų, labai patrauklus, trykštantis 
gyvybingumu ir kupinas temperamento; tokį nužudyti - baisingai gaila, nes rodosi, 
tai prieštarauja prigimčiai. Tas vaikinas - tai pilna žmogiškoji varpa, kurios grūdo 
gaila, nes dar neišbertas. Sunkūs tie plėšikavimai viešuosiuose keliuose, bet daug 
baisesnė ir sunkesnė yra bausmė — mirtis. Tos bausmės reikalauja politika, bet jai 
prieštarauja teisingumas. Mat viešojo saugumo politikai svarbu įvykdyti bausmę 
įbauginant, pasiekti tam tikrų santykių valstybėje sveikumo, o nusikaltėlio gyveni- 
mas yra priemonė siekti to tikslo; yra jis atpirkimo ožys, tik tiek nuo tikrojo ožio be- 
siskiriantis, kad vis dėlto kaltas, kai antikinėse aukose dievams išlietas nekaltų aukų 
kraujas. Tačiau mirties bausmė teisingumo netenkina, nes šaltakraujiškai nužudo- 
mas nusikaltėlis yra sunkesnis dalykas už jo kaltę: kaltė yra individuali, kiekvienas 
nusikaltimas turi konkretų veidą, o mirties bausmės diferencijuoti ir individuali- 
zuoti nėra įmanoma. Ar teisinga ir pagrįsta, kad teisėjas, kuris yra teisės gynėjas ir 
teisingumo vykdytojas, turėjo nepaprastuosiuose teismuose būti valstybės policinės 
baudžiamosios politikos potvarkių vykdytoju? Manau, kad čia yra tam tikras teisėjo 
įžeidimas. 

Nuteisti žmogų mirtimi - tai baisus dalykas; užmušti kovoje, užmušti kare, dvi- 
kovoje, apimtam aistrų ugnies - tai dalykai, kurie nežadina sąžinės arba veikiau 
instinktyvaus žmogaus pasipriešinimo. Bet užmušti žmogžudiškai, kitaip tariant, 
teismo nuosprendžiu - tai kažkas baisaus, kam prieštarauja pats žmogaus širdies 
instinktas. Net ir tie, kurie skelbiasi mirties bausmės šalininkais, suvirpa pagalvoję, 
jeigu taip jiems turėtų skirti mirties nuosprendį. 

1919 Metų rugsėjo 2 d. 
Antradienis 


Jaučiuosi taip, kaip kad kitados mokyklos metais jaučiausi egzaminų išvakarėse. 
Tik tiek, kad tada rūpėjo mano gerovė, o dabar - žmogaus gyvybė, žmogaus man 
svetimo, kurio nepažįstu ir kurį tik rytoj pamatysiu pirmą kartą. Ir koksai klaikus 
ir tragiškas bus tas pirmas ir vienintelis mano susitikimas su tuo man svetimu ne- 
pažįstamuoju, turinčiu Sivieco pavardę, kuri pirmąkart man girdima! Kalbu apie 
jo gyvenimą, likimą, kuris daugiau nei likimas, nes pati būtis yra mano rankose. 
Netiesą kalbu: ne mano rankose, tik mano teisėjiškajame veiksme; jeigu būtų mano 
rankose, mano valioje, nieko tam žmogui iš Varšuvos, vadinamam Siviecu, negrėstų, 
nors būtų didžiausias nusikaltėlis. Tas gyvenimas yra mano teisėjiškosios valdžios 
ribose, o toji valdžia tėra tik funkcija: aš - teisėjas - turiu išspręsti loginę užduotį: 
jeigu prielaidos tam žmogui bus neigiamos - išvada turi kainuoti jam gyvybę. Tokia 
yra mano rytdienos pareigos lemtis. Turiu atlikti loginę teisėjo užduotį, tačiau be 
to, kad esu teisėjas, esu žmogus su prigimtimi, mąstau ir jaučiu, turiu nervus. Iš čia 
ir kyla tos pareigos sunkenybė ir skausmas - jos niekad nesuvesime vien į loginės 
funkcijos mechanizmą. Cha, nieko neveiksi. Būsiu teisėjas. Būsiu juo, vadinasi - nei 
budeliu, užsidegusiu žudymo aistra, nei duodančiu išmaldą. Atliksiu pareigą, kuri 
man rytoj atiteks. Dieve duok, kad taurė nuteisti žmogų myriop man neatitektų. Štai 
šiandien, teismo išvakarėse, nežinau ir nemoku įminti, kokia bus teisėjiško veiksmo 
išdava. Didžioji tiesa yra raiščio ant Teminės akių simbolis: teisėjas, kuris iš tiesų 
juo yra, niekuomet bylos išvakarėse nežino, kokį skirs nuosprendį. 

Praleidau šią dieną visą laiką jausdamas rytdienos mįslę, nors dirbau kaip visuo- 
met, ir su žmonėmis taip pat, kaip visuomet, elgiausi, išorėje neparodydamas savo 
jausmų. Moku tvardytis, ir šito tikiuosi taip pat ir rytoj. 

Antrasis iš rytdienos kaltinamųjų varšuviškių - Tanskis - kol kas yra išgelbėtas. 
Pasidavė dezertyru ir, telegrafu patikrinus, pasirodė, kad iš tikrųjų taip yra. Todėl 
jis nepriklauso civiliniam nepaprastajam teismui ir jo atžvilgiu byla bus išimta ir 
perduota kariniam teismui. Gal ten jo laukia dar tikresnė mirties bausmė, bet ne 
rytoj. Tuokart - rytoj - gyvens be jokių abejonių. 

Įdomesnė už rytdienos bylą bus penktadienio Samliukui keliama byla. Tasai gra- 
žus vaikinukas yra užkietėjęs niekšas, profesionalus vagis ir banditas. Rytdienos 
varšuviškiai, palyginti su šiuo, yra des pauvres diables*“, kurie pirmą kartą paban- 
dė banditauti, įkliuvo, pagaliau menkai pasipelnė, nes vos kelis tūkstančius markių 
nulupo ir prisipažino. Kas kita Samliukas, gudri lapė, ginasi ir išsisukinėja kuo pui- 


43. Des pauvres diables (pranc.) - keliantys gailestį, vargšai. 


95 


kiausiai. Žingsnis po žingsnio, valanda po valandos sutvirtina savo alibi, pagrįs- 
damas juos įrodymais. Labai įgudęs kovoti su kaltinimais: taip apsukriai vyniojasi, 
kad net nežinia, ar kaltas. Tas, jeigu kaltas, tai nusipelnęs mirties bausmės, ir jo 
atžvilgiu, jeigu kaltė bus nustatyta, toji bausmė nebus tokia šlykšti, kaip atžvilgiu 
tų, kurie prisipažino ir [...]** prieš kaltinimą yra bejėgiai: jeigu Samliukas kris, tai 
kris kovoje. 


1919 metų rugsėjo 3 d. 
Trečiadienis 


Viskas gerai. Siviecas, kurį šiandien teisėme nepaprastuoju teismu, išvengė mirties 
bausmės. Nuteistas neterminuoto sunkiųjų darbų kalėjimo. Tiesą sakant, ir tai yra 
baisi bausmė, bet mirties bausmės akivaizdoje, kuri jam grėsė ir gulė bauginamu 
šešėliu per visą bylos nagrinėjimą, tai vos ne išteisinimas. Sunkus ir baisus buvo šis 
posėdis: visą laiką mirties šmėkla nagrinėjant bylą slėgė teisėjų sąmonę, gniuždė 
nelaimingąjį žmogų, sėdintį kaltinamųjų suole, ir kraupiai kikendama šiepė dantis 
salėje susirinkusiai gausiai publikai, o ypač ponioms, kurios išsipusčiusios, degan- 
čiomis akimis atėjo į tą baudžiamąjį spektaklį ieškoti sensacijos, gurkštelėti mirties 
dvelksmo ir to aukos kraujo, kuris štai teismo nuosprendžiu turėjo ištrykšti iš sė- 
dinčio ant suolo žmogaus. Ne, toks posėdis yra baisus. Teisėjo užduotis tada - jau 
pačiame Žmogaus jėgų ir pamišimo pariby. Nuo tokio darbo teisėjui gali pabalti 
plaukai. Teisiamasis atrodė siaubingai, kad net neįmanoma plunksna aprašyti. Ant 
suolo sėdėjo žmogus, baltas kaip drobė, mirtinai sugniuždytas, kaip automatas, jau 
netekęs valios ir energijos gintis, žmogus, iš kurio gyvybė jau išskridusi; vos judėjo, 
keldavosi taip sunkiai, lyg būtų tūkstančiais pūdų svorio prislėgtas, žmogus, kurio 
akyse nelikę sąmonės; toksai žmogus - tai išblyškusi baidyklė, tai išgąstis vedamojo 
į skerdyklą. Kai turėjo tarti žodį, mėšlungis suspausdavo gerklę, lūpos prasiverda- 
vo ir iškrypdavo be garso, ir praslinkdavo kelios minutės kapų tylos salę surakinus 
didžiai nervų įtampai, kol didžiulėmis pastangomis pajėgdavo išspausti aptirpusiu 
garsu lyg aidą rūsio šulinyje žodį. Tas žmogus gintis jau nepajėgė. Ir vis dėlto, nors 
buvo toks nusikaltėlis, žymi dalis publikos, ir būtent inteligentiškos, ypač jaunos po- 
nios, troškusios jam mirties nuosprendžio, patyrė nusivylimą, kai paskelbus nuos- 
prendį išgirdo - neterminuotas sunkiųjų darbų kalėjimas. Šlykštūs vis dėlto ins- 
tinktai, kurie teka žmogaus nervais ir gyslomis. Ta žmogaus prigimtis, tokia išdidi, 
tokia graži kai kuriomis savo apraiškomis, tokia didinga ir puiki, o joje glūdi baisūs 


44. Žodis neįskaitomas. 

niekšybės ir plėšrumo liūnai. Aistrų magija susilydo su kraujo troškuliu, su tuo, kas 
gali teikti skausmo ir mirties. Tos salės, užpildytos rinktinės publikos, vaizdas ne- 
teikė spektakliui žavesio ir nežadino pagarbos nei žmogaus prigimčiai, nei tiems po- 
nams ir ponioms. Sugužėjo jie čia dėl spektaklio, dėl žemųjų instinktų pasotinimo. 
Jiems tasai klaikus teismas, toji teisėjų darbo kančia ir žmogaus nelaimė - nors jis 
ir nusikaltėlis, bet šiuo metu suole yra tiktai nelaimingas žmogus, norintis gyventi, 
bet mirtis į akis žiūri - tik aštrus prieskonis, kuriuo mėgausis su meilužiais ir vyrais. 
Teisiančiųjų komplektą sudarė: aš - pirmininkaujantis — ir teisėjai Dušinskis bei 
Pivkovskis (Lomžos taikos teisėjas). Kaltino prokuroras Siemnickis, kuris reikalavo 
mirties bausmės. Gynė Siviecą advokatas Červinskis. Iš pradžių kaltinamųjų suole 
susėdo dviese - Siviecas ir Tanskis. Bet pastarasis, nustačius, kad jis yra kariuome- 
nės dezertyras, o tokių civiliniai nepaprastieji teismai neteisia, nes jam tinka tik karo 
teismas, jį iš salės išvedė. Pro teisėjų stalą praslinko ilga virtinė liudininkų, daugu- 
ma jų - nuskriaustieji, tie patys žydai. Nukentėjusiųjų parodymais tiksliai nustatyta, 
kad visuose trijuose banditiškuose antpuoliuose dalyvavo tie patys trys nusikaltėliai, 
tarp kurių buvęs ir Siviecas, ir kad jie buvo ginkluoti revolveriu. Pastaroji aplinkybė 
kaltinamiesiems yra lemtinga, nes už plėšikavimą su ginklu rankoje gresia mirties 
bausmė, tuo tarpu už paprastą plėšimą, be ginklo ir be kitų kai kurių sunkinamų- 
jų smulkmenų, skiriamas tik sunkus kalėjimas. Yra tik viena išeitis plėšikaujant su 
ginklu rankoje - jeigu teismas pripažins „toliau svarbiomis“ švelninančiąsias aplin- 
kybes: tuomet galima vietoj mirties bausmės skirti neterminuotą sunkiųjų darbų 
kalėjimą. Ir kaip tik tai nustatėme Sivieco atveju. Išgelbėjo jį būtent tai, kad apiplėšus 
žydus vienam Sivieco draugui, Tanskiui, panorus išdaigų dėlei pavaišinti žydus kul- 
ka iš revolverio, Siviecas, kaip pripažino žydai, o buvo tai dviem atvejais, to neleido. 
Iš kito šaltinio sužinota, kad Siviecas nebuvo profesionalus banditas. 


1919 metų rugsėjo 4 d. 
Ketvirtadienis 


Jeigu vakar būtume nelaimingąjį Siviecą nuteisę, šiandien jo jau nebūtų gyvo. Mat 
mirties bausmės nuosprendžiai, paskirti nepaprastojo teismo, privalo būti įvykdyti 
per 24 valandas. Jų negalima apskųsti ir nereikia patvirtinti. Ir vis dėlto tai baisi 
teismui į rankas įduota valdžia. Pagaliau visi nepaprastojo teismo nuosprendžiai, 
neišskiriant sunkaus kalėjimo, yra galutiniai ir neapskundžiami; įsigalioja nuo jų 
paskelbimo ir perduodami tuoj pat vykdyti. 

Vakarykštė byla kainavo man daug nervų. Nors mokėjau juos tvardyti - nes turiu 
tą gebėjimą, ir nors nagrinėdamas bylą išlaikiau, man regis, tobulą ramybę ir išorinę 

pusiausvyrą, vis tiek ramybės ir giedros savyje neturėjau. Nuo pat ryto prieš nagri- 
nėjimą sėdėjau kaip ant adatų. Negalėjau rasti sau vietos, nemokėjau ko nors grieb- 
tis. Bandžiau dirbti ir tvarkyti einamuosius aktus teisme, parašiau net kažkokios 
apeliacinės bylos nuosprendį, bet darbas nesisekė; rankos buvo šaltos ir net drėgnos 
iš susijaudinimo, o tai man labai retai pasitaiko. Ir tik per pačią bylą susitramdžiau 
publikos akivaizdoje, nelyginant aktorius teatre, jaudinęsis prieš vaidinimo pradžią, 
bet išėjęs į sceną, tarytum stebuklingu būdu įgavęs šaltakraujiškumo ir ramią pu- 
siausvyrą. Nervus sutramdžiau, tačiau pjesė, kurią vaidinome šiame teisme, buvo 
taip siaubingai klaiki, kad gal jos niekuomet neužmiršiu. Deja, nebus jinai vienintelė 
ir paskutinė mano teisėjo profesijoje. Kaip persiėmęs jauduliu, geriausiai pajutau tik 
po bylos. Pasijutau taip nuvargęs, tarytum po sunkiausio fizinio darbo. Paskelbus 
nuosprendį išnėriau iš teismo atsigaivinti ir atsikvėpti gaivesnio oro. Buvau susi- 
jaudinęs ir nusilpęs, o mintimis negalėjau atitrūkti nuo baisių proceso akimirkų, 
nesvarbu, kad be galo palengvėjo išvengus mirties nuosprendžio. Kojose jutau tokį 
sunkulį, tarytum į jas būtų kas švino įpylęs ir būčiau jomis nuėjęs keletą mylių kelio: 
kinkos virpėjo ir jaučiau jose fizinio nuovargio skausmą. Vėliau, kaip įprasta, dar 
dirbau teisme. Vakare apėmė mane toks klaikus miegas - kaip vaiką. 

Vakarykštis nuosprendis, palankus Siviecui ir atnešęs palengvėjimo mums, teisė- 
jams, yra vis dėlto mirtinas trečiajam banditų bendrui, kuris buvo pasislėpęs, tačiau 
prieš kelias dienas, telegrafu iš Lomžos persiuntus įsakymą, sučiuptas Varšuvoje ir 
užvakar pervežtas į Lomžą. Ši byla bus nagrinėjama trečiadienį. Jo, matyt, laukia 
neišvengiama mirtis. Mat vakar Sivieco nuosprendyje pripažinome, kad plėšikavę 
jie su ginklu rankoje, o itin švelninamą aplinkybę, kuri išgelbėjo Siviecą, pripažino- 
me tiktai jo vieno atžvilgiu: jo bendrų ji neliečia. 

Šiandien jaučiausi visiškai ramus, nors rytoj ir vėl turiu bylą nepaprastajame 
teisme - Samliuko bylą. Tačiau kažkodėl ta byla manęs jau tiek nejaudina, kaip va- 
karykštė. Negi taip greitai būčiau apsipratęs su tuo mirties bausmės siaubu ir taip 
jau lengvai pasidariau nejautrus? Nemanau. Svarbu, kad Samliuką mačiau ir kad 
jis ginasi, yra kupinas temperamento kovoti per procesą, be to, tai tikras banditėlis, 
kurio man kažkodėl net negaila, jeigu ir turėtų būti nuteistas. Nes tas nusipelnė 
bausmės, o yra akiplėša. Jeigu turėtų išsisukinėti ir išeiti sausas, veikiausiai tyčiotųsi 
ciniškai, kad teismas yra lengvatikis. Labai tikiu, kad Samliukas yra kaltas, bet ar 
teisminis tyrimas pajėgs ryt, be pirminio tardymo, nustatyti jo kaltę, dar nežinia. Jo 
kaltė anaiptol nėra tokia akivaizdi, kaip Sivieco. Labai galimas daiktas, kad rytoj iš- 
nagrinėjus nuspręsiu Samliuko bylą nukreipti paprastojo teisminio proceso vėžėmis. 
"Toks sprendimas yra reikalingas, kai teismas neranda vienareikšmio sprendimo dėl 
kaltumo. Ryt veikiausiai į teismo salę prigužės publikos iš prostitučių ir jų išlaikyti- 

nių bei vagių pasaulio, nes tai Samliuko sfera, kurioje jis turi reikalų, draugysčių ir 
simpatijų. Bet nestigs, veikiausiai, ir draugiškojo jam elito prašmatnios elegancijos. 


1919 metų rugsėjo 5 d. 
Penktadienis 


Šiandien nepaprastajame teisme svarbiausias Samliuko bylos nagrinėjimas buvo 
labai prastas. Kaltinimo pagrindai pasirodė visiškai silpni, tokie silpni, kad jais ne- 
buvo galima remtis. Iš 6 ar 7 žydų, nukentėjusių per banditišką antpuolį prie Sta- 
viskų, tiktai vienas žydas ryžtingai tvirtino Samliuką atpažįstąs kaip buvusį vieną 
iš dviejų banditų; bet tasai nukentėjusysis, paimtas į kryžminę apklausą, į daugybę 
smulkmenų ėmė atsakinėti taip liurbiškai, o neretai tiesiog neįtikinamai, kad la- 
bai susilpnino savo kategoriškų tvirtinimų įspūdį, jog kaltinamąjį atpažinęs. Kiti 
nukentėjusieji nebuvo pajėgūs Samliuko atpažinti: dviese sakė, kad esąs panašus 
į vieną iš banditų, kad turi panašų balsą, vienas net kategoriškai tvirtino, kad tai 
nebuvęs Samliukas, pagaliau paskutinis nukentėjusysis, rabinas iš Raigardo, sakė, 
kad „atrodo - tai ne tas“. Tuo tarpu gynybos liudininkai, kuriuos pakvietė Sam- 
lukas, jo alibi patvirtino valandų ir minučių tikslumu. Iki 4 valandos po pietų pa- 
tvirtintas alibi reiškė, kad galėjęs užpulti apie 6 val. vakaro maždaug 15 varstų nuo 
Lomžos plente tarp Kisielnicos ir Staviskų, bet pagaliau vienas liudininkų, kažkoks 
žydas, teigė, kad apie 5 val. po pietų matęs kaltinamąjį prie kareivinių ties Lomža, 
priešingoje pusėje, negu Staviskų plentas. Prokuroras Lipka, kuris šiandien kalti- 
no, atsisakė kaltinti. Pats kaltinamasis Samliukas ne tiktai nebuvo prislėgtas, bet 
teisme elgėsi labai laisvai ir net aistringai rodė pasitikėjimą savimi; nors lengvai tai 
slėpęs, subtilios ironijos neišvengęs. Visi trys teisėjai - aš, Dušinskis ir Pivkovskis, 
buvome įsitikinę, kad Samliukas yra kaltas ir kad antpuolyje dalyvavęs; net teisė- 
jų pasitarime buvo toks momentas, kada, nepaisydami, kad prokuroras atsisakęs 
kaltinti, buvome linkę nuteisti jį, žinoma, mirtimi, nes kitokios bausmės jam būti 
negalėjo, bet nesiryžome, nes vis dėlto objektyvūs pagrindai mūsų dalykiniam įsiti- 
kinimui buvo per silpni, kad skirtume mirties bausmę. Kad Samliukas kaltas, tikiu 
šimtu procentų. Paskutinysis liudininkas, žydas, kaip vėliau sužinojau mūsų kan- 
celiarijoje, yra nuolatinis tos kanceliarijos svečias ir vis laiduoja už visus žinomus 
vietos vagis. Nėra abejonių, kad jis liudija susitaręs su banditais. Tokį banditą, kaip 
Samliukas, išleisti iš rankų - tolygu duoti banditėliams premiją už apsukrią insce- 
nizaciją ir sudaryti jiems progą pasišaipyti iš teismo. Bet nuteisti jį mirtimi, turint 
tokius netikrus įkalčius, darėsi neįmanoma. Dėl to kalta prokuratūra, kuri perne- 
lyg skubotai ir neapdairiai perdavė bylą nepaprastajam teismui. Samliuko byla yra 

tipinė, reikalaujanti tikslaus tyrimo, o nepaprastajam teismui turi būti perduoda- 
mos visiškai aiškios bylos, kuriose tyrimas jau nereikalingas; tokia buvo Sivieco 
byla, bet ne Samliuko. Nepaprastajame teisme Samliuko byla negali būti sėkminga 
ir atrodo labai varganai; tokias bylas kreipiant į nepaprastąjį teismą iškreipiamas 
tikslas, nes pati teismo tvarka tik menkina tą nagrinėjimo šiurpą, kuris turi būti bū- 
dingas nepaprastajam teismui ir kuris yra jo svarbiausia užduotis; banditėlių akyse 
tatai tik teismo komedija, kažkoks žaidimas su mirties grėsme, užuot įprasminant 
teismą kaip kietos ir rimtos represijos priemonę. Prokuratūra turėtų labai atsargiai 
kreipti bylas į nepaprastąjį teismą. Galutinai Samliuko neišteisinome, o tik, kaip 
reikalauja nepaprastųjų teismų įstatymo samprata, remdamiesi neva ne vienbalsiu 
teismo kaltės pripažinimu (iš tikrųjų visiškai net nebalsavome) perdavėme bylą pa- 
prastojo teismo procesui - vadinasi, byla eis paprastuoju tyrimo keliu. 


1919 metų rugsėjo 6 d. 
Šeštadienis 


Grįžo iš atostogų Trampleris [Trampler Wojciech], o po 10 dienų grįžta Skažinskis, 
tuomet jau turėsiu šiek tiek mažiau darbo, galėsiu šiek tiek atsikvėpti ir bent po ke- 
lias valandas kiekvieną dieną skirti sau. Bet apie tą publicistinį darbą, kurio projektą 
kūriau, kai grįžau iš Lietuvos, net nesvajoju. Taip mane pribaigė ta profesinio darbo 
griūtis, taip išsekino jėgas, taip radikaliai atplėšė mano mintis nuo visuomeninės 
ir politinės-tautinės įvykių gijos, susijusios su Lietuva, kad jau nepajėgsiu to darbo 
imtis, juo labiau kad veikiai griebsiuosi žingsnių atsisakyti savo teisėjo praktikos 
Lomžoje ir keltis į Kauną. Šių ketinimų neišsižadėsiu. 

Turime dabar rugsėjį jau kelias paras liepai būdingus karščius -Ĵ ir dienomis, ir 
naktimis. 


1919 metų rugsėjo 7 d. 
Sekmadienis 


Lietuvos reikalai ir toliau tvyro kažkokiuose ūkuose. Antantė vis dar formaliai 
nepripažino nepriklausomybės ir suverenumo tų valstybėlių, kurios įsikūrė prie 
Baltijos sugriuvusios Rusijos imperijos buvusiuose vakariniuose pakraščiuose. Tos 
miniatiūrinių formų respublikos - Estija, Latvija ir Lietuva - pasinaudojo konjunk- 
tūra, kai į vakarus pasitraukė nugalėtoji Vokietija, o rytuose katastrofos konvulsijo- 
se raitosi Rusija, ir, besiremdamos silpnomis pačių jėgomis, stengiasi realizuoti savo 
valstybingumą. Tie du atoslūgiai prie Baltijos sukūrė beglobę padėtį, čia pat už- 

pildytą smulkių vietos tautelių valstybinėmis pastangomis. Ir tuo metu, kai dviejų 
sugriuvusių galybių - Vokietijos ir Rusijos pasienyje didžiuliame atoslūgių spragos 
centre auga ir organizuojasi nauja reali galybė Lenkija, turinti ambicijų tapti didžią- 
ja valstybe, imdama paveldą iš savo buvusių grobėjų ir perimdama naujo Vidurio 
Europos organizacinio centro istorinę užduotį - ten nuošaly, Baltijos pakrantėse, 
kur susibėga Vokietijos, Rusijos ir tos pačios Lenkijos, o šiandien dar ir ten žengian- 
čios Anglijos istorinių ekspansijos srovių interesai — ten laikosi nenusakoma būklė, 
beglobės mįslės būklė, užpildyta lietuvių, latvių ir estų valios. Tačiau tų tautų valia 
iki šiolei formalaus tarptautinio pripažinimo negavo. Didžioji pasaulio ponia - per- 
galingoji Antantė - tiesa, neneigia tų jaunučių mažų respublikų, atsižvelgia į jas kaip 
į konkretų faktą, tačiau jo nesankcionuoja, palikdama jį atviru klausimu. Esant to- 
kiai padėčiai tos respublikos su jų vyriausybėmis ir jų valstybine būtimi vis dar turi 
kažkokios laikinosios padėties bruožų, kažko, kas tarnauja spragai užkamšyti, bet 
nežinia, ar tai jau jų reali forma. Lieka mįslė, ar susikurs ta Baltiškoji Sąjunga (Lie- 
tuva-Latvija-Estija), kažkas panašaus į serbų-kroatų-slovėnų Adrijos Jugoslaviją, 
ar kažkokios autonomijos ar federacijos principu grįš į atsistačiusią po katastrofos 
Rusiją, ar bus Anglijos protektoratu, ar pagaliau sueis į kažkokius kontaktus su Len- 
kija. Atrodo, kad tarp didžiųjų Antantės galybių yra tarsi tyli sutartis, perleidžianti 
tuos baltiškuosius kraštus Anglijos įtakai; mat šiuo metu tenai Anglija diriguoja 
ir turi lemiamą balsą. Bet Anglijos vaidmuo, jos veikla ten, jos sprendimas - iki 
šiolei yra labai neaiškūs. Viena ranka lyg remtų tų Baltijos respublikų tautinių vy- 
riausybių formaciją, bet tik viena ranka, neryžtingai, tarytum sąmoningai norėtų 
palikti atviras visas galimybes. Štai lygia greta su Latvijos vyriausybe Rygoje ir Lie- 
pojoje, Lietuvos vyriausybe Kaune - auga ten, Anglijai nedarant kliūčių, galingos 
svetimų jėgų sąjungos, vokiečių-rusų pobūdžio vadinamosios Lieveno formacijos, 
apsišaukusios po Antantės pripažįstama teisėta rusų tolimojo Kolčako vyriausybe. 
Tai formaliai laisvo karinio atspalvio formacijos, neva siekiančios telkti jėgas kovai 
su bolševikais, persisunkusios reakcinėmis srovėmis. Braunasi į tas formacijas rusų 
karininkai, Pabaltijo baronai ir Golco [Goltzo]“ kariuomenės vokiečiai. Šie elemen- 
tai, naudodamiesi svetingumu tose žemėse, anaiptol nedviprasmiškai rengiasi ne 
tiktai kurti savanorių dalinius kovai už Rusijos išvadavimą iš bolševikų, ne tiktai 
atkurti ancien regime, bet ir tapti teisėtais šio krašto valdovais kaip Rusijos politinio 
paveldo įtvirtintojai. Ignoruoja jie tų respublikų vietines vyriausybes, veikia sava- 
rankiškai ten, kur jie telkiasi; neslepia savo politinių aspiracijų, kad siekia atkurti 
galingą Rusiją susitarus su Vokietija. O tai yra tolygu restauruoti politinę Romanovų 

ir Hohencolernų koncepciją. Didžiausias tos formacijos lizdų centras yra Mintauja, 
o iš ten plinta jie Vokietijos kryptimi per šiaurvakarę Lietuvos teritorijos dalį, kon- 
centruodamiesi Kuršėnuose ir Šiauliuose. Anglija visa tai mato ir nieko nesako. O 
atrodo - pakaktų vieno stipraus Anglijos žodžio jiems išvaikyti. Ko siekia Anglija 
lūkuriuojančia politika? Latviai ir lietuviai yra per silpni savo jėgomis sugniuždyti 
tas jų valstybingumui priešiškas sąjungas. Antantė, formaliai nepripažindama tų 
Pabaltijo respublikų, nesuteikdama jų vyriausybėms kreditų ir pripažinimo, laiko 
juos vegetacijos būklės. Girdėti, kad lietuvių armija bolševikų fronte jau kuris lai- 
kas negauna aprūpinimo. Ir štai šiandien skaitau Varšuvos laikraščiuose apie kaž- 
kokius didelius daugelio lenkų ir lietuvių karininkų areštus Lietuvoje. 


1919 metų rugsėjo 8 d. 
Pirmadienis 


Šiandien pas Prušanovskius Kotunios ir Ezechielio vyriausiosios dukters Eliziukės 
vestuvių išvakarės. Žinojau, kad vestuvių diena paskirta rytoj, bet vakar, kai vaka- 
re buvau pas Prušanovskius, dar Eliziukė ir jos sužadėtinis Stanislavas Tanajevs- 
kis iš Slanimo - kur jis tarnauja adjutantu ir kur Eliziukė taip pat iki paskutinės 
akimirkos buvo gailestingosios sesers tarnyboje karo ligoninėje - nebuvo atvažiavę. 
Šiandien jauną porą pas Prušanovskius jau sutikau. Su jais atvažiavo ir Irka Pruša- 
novska, kuri taip pat Slanime dirba raštininke kažkokioje karinėje įstaigoje. Toji 
mergina lyg iš pieno plaukusi, gražiausioji iš seserų ir labai miela bei lengva, neturi 
tiek kaprizų, kaip kitos Prušanovskos, mandagi, nuoširdi, o kartu atrodo protin- 
giausia iš jų, turinti didelį humoro jausmą ir temperamentą su tam tikru polinkiu į 
sarkazmą, bet ne piktybišką. Sutikau pas Prušanovskius taip pat ir Piontnickį (žydą, 
Piatnicki) lomžietį, mano gerą pažįstamą, kurį pavasario pradžioje paėmė į kariuo- 
menę ir kuris yra poručiko laipsnio karinis gydytojas Slanime, iš kur į Lomžą at- 
vyko atostogų. Žinojau, kad atvyko į Lomžą ir kad nuolat būna Slanime, nes su juo 
prieš kelias dienas mačiausi, bet nesitikėjau sutikti jį pas Prušanovskius. Mat žinau, 
kokie antisemitai yra Prušanovskiai ir jų būsimasis žentas Tanajevskis, ir ne kartą 
girdėjau iš jų aštrias ir piktas pastabas, kad Slanime ir visur fronte karinės ligoninės 
sužydintos, jose pilna gydytojų žydų; taigi staigmena man buvo, kad Tanajevskis ir 
Eliziukė į tėvų namus pasikvietė bičiulį žydą, tokį tipišką, kaip Piontnickis, ir dar, 
beje, sijonistą. Tačiau Piontnickio atžvilgiu jis elgėsi labai korektiškai ir mandagiai, 
o Ezechielis net, kaip jam įprasta, žėrė svečiui komplimentus ir rodė nuolankų man- 
dagumą, kuris yra jo maniera. 

Vis labiau įsitikinu, kokia nesuderinama pora yra Eliziukė Prušanovska ir Sta- 
nislavas Tanajevskis. Gal tik viena yra jiems bendra - tai ultrareakcingi požiūriai 
į visuomenės reikalus, tiesiog viduramžiški, persunkti šlėktiškąja baudžiavine 
ideologija, tapatinami su patriotizmu ir su visomis visuomeninėmis dorybėmis. 
Eliziukė perėmusi juos iš savo giminės tradicijų, o Tanajevskis - iš rusiškojo „stu- 
paikos“ storžieviškumno. Bet žmonės gyvena ne vien požiūriais į visuomeninius 
reikalus, ypač tokie, kuriems iš esmės labai menkai tie reikalai rūpi. Visa kita — 
temperamentas, išauklėjimas, jausmų prigimtis, visa psichinė ir nervų sistema - 
skiria Eliziukę nuo Tanajevskio, kaip du skirtingi poliai pasaulį: ji - subtili kaip 
mimoza, net manieringa iš to subtilumo, dvelkianti dirbtinumu, švelnutė, Pru- 
šanovskių namų kaprizus surinkusi fantazuotoja, labai nesavanaudiška, perdėtai, 
net iki karikatūriškumo irzli dėl savo garbės, taurumo ir riteriškos kultūros, jis — 
chamas, prasčiokas, nesudėtingų jausmų ir psichinių akstinų žmogus, neturintis 
inteligentiškumo ir labai, regis, žemo etiško lygmens. Bet Eliziukė, šiaip ar taip, 
yra savo būsimąjį vyrą įsimylėjusi, bent jau ta savo meile persiėmusi, o tai iš es- 
mės - tas pats. Mato jį tokį, kokį nori matyti, ir pati yra per menkai inteligentiš- 
ka, kad mokėtų kritiškai analizuoti mylimą žmogų. Pagaliau meilė visuomet yra 
akla, o ką besakyti apie merginą, kuri nori ištekėti, ir kurioje auga dėkingumas 
už tai, kad kavalierius ją ima į žmonas, juo labiau, kada mergina tokia egzaltuota, 
tokia pilna kaprizingų manierų, tokia tolima fantastė, kaip Eliziukė. Pagaliau 
Tanajevskis šiuo metu pas Prušanovskius yra madingas, ypač pas Ezechielį, kuris, 
kaip visuomet, vadovaujasi kaprizais. Net Kotunia, kuri, tiesą sakant pasižymi 
būdingu mums blaivumu, leidžiasi truputį persiimti kaprizinga Prušanovskių 
egzaltacija. Regis, tiktai Eliziukės seserys, bent jau Irenutė ir Juzė, nėra iki galo 
apakintos Tanajevskio, bet to neparodo. Negaliu atsispirti įspūdžiui, kad ši san- 
tuoka laiminga nebus. 


1919 Metų rugsėjo 9 d. 
Antradienis 


Šiandien 11 valandą yra numatytos Eliziukės Prušnovskos vestuvės su Tanajevs- 
kiu. Kaip tik šią dieną turiu teisminį posėdį, o tai labai nepatogiai kirtosi su mano 
dukterėčios vestuvėmis, juk jame turėjau dalyvauti. Nebuvo kam manęs pavaduoti 
teisme baudžiamajame posėdyje, nes vieninteliai du teisėjai, kurie neatostogauja — 
Trampleris ir Dušinskis - buvo užimti civiliniame posėdyje. Todėl turėjau taip iš- 
dėstyti savo laiką, kad posėdyje būtų dvi pertraukos, 11-1 val. Eliziukės vestuvėms ir 
3-5 val. - vestuviniams pietums. 

Lomža. Bendras vaizdas. 1916 m. Lomžos Šiaurės Mazovijos muziejaus atvirukų rinkinys: 
Dawna Łomża na pocztówkach. Łomża, 1998. 
Reprodukcija iš Lenkijos mokslų akademijos Krokuvoje Mokslinės bibliotekos, sygn. 11409, t. I. 


Eliziukės vestuvės įvyko vyskupo Jalbžykovskio namų koplyčioje““. Gyveno jis 
gražiame Chodzkės name, esančiame dideliame sode ant Narevo kranto ties aukš- 
tu skardžiu. Vyskupo koplyčia ir sąjungos asmeniškas vyskupo palaiminimas - tai 
vienintelė tų kuklių ir tylių vestuvių pažiba. Nurodytą valandą koplyčioje susirinko 
negausi vestuvinės palydos saujelė. Buvo jaunųjų abeji tėvai: jaunosios - Ezechie- 
lis ir Kotunia, trys seserys - Irena, Kasė ir Stasė, keli ponų Komarų iš Palėvenės 
šeimos atstovai, būtent senoji p. Janova (Jonienė) Komarova, p. Nina Hilcheliova 
ir p. Rita Komarova su savo vyru Medardu Komaru iš Gelgaudiškio - jis tarnauja 
lenkų armijos kareiviu - toliau grafienė Lubienska, Lomžos taikos teisėjo žmona, 
tada grafas Piontnickis, kaip jaunojo kolega, pagaliau keli asmenys iš daktaro Šiškos 
(Szyszka) šeimos, pas kuriuos Prušanovskiai Lomžoje gyvena, ir - aš. Nebuvo vestu- 
vinių drabužių, neturėjo jaunoji baltos suknios ir nuometo, nebuvo frakų. Eliziukė 
buvo apsitaisiusi pasivaikščiojimų kostiumu, civiliai vyriškiai vilkėjo dvieilius švar- 
kus, aš - paprastą kostiumą, nes dvieilio kostiumo neturiu. Vyskupas Jalbžykovskis 


46. Jalbžykovskis Romualdas (Jalbrzykowski Romuald) (1876-1955) - arkivyskupas, 1918-1925 m. Seinų 
vyskupystės pagalbinis vyskupas, valdė Lenkijos teritorijoje esančią vyskupystės dalį; 1925-1926 m. - Lom- 
žos vysk., 1926-1955 m. arkivyskupas Vilniaus metropolitas, nuo 1945 m. rezidavo Balstogėje. 

atliko apeigas ir jaunavedžiams pasakė trumpą pamokslą, per kurį su jam būdinga 
pasaulietiška iškalba kartojo frazes apie jaunosios poros tautinę pareigą „kresuose“ 
ir t. t., nė žodeliu neužsimindamas apie Dievą ir apie amžinąjį gyvenimą. Vestuvės 
įvyko. Buvo Eliziukė Prušanovska. Nėra Eliziukės Prušanovskos. Yra Eliziukė Tana- 
jevska. Baigėsi mergautinis gyvenimas. Į kokią ateitį žengia ši jauna moteris, pirmoji 
iš mano seserų palikuonių, kurianti savo šeimą?! 

Tarp 3-5 val. pas Prušanovskius įvyko vestuviniai pietūs, tylūs, nedideliame būry, 
nes be jaunųjų ir Prušanovskių buvau tiktai aš ir trys asmenys iš Komarų šeimos. 
Buvo šampanas, vengriškas vynas, raudonasis vynas, geri pietūs ir geri sąmojai. Pie- 
tų nuotaika buvo labai miela. Daugiau jaunųjų nemačiau, nes išėjau į posėdį teisme, 
kuris truko iki pusės dešimtos vakaro. 


1919 Metų rugsėjo 10 d. 
Trečiadienis 


Be įprasto darbo, rengiausi šiandien rytdienos bylai, žinomai Božejevskio, arba Fra- 
so, Stolnickio ir kt., bylos vardu. Tai didelė byla, kuri pati viena užima visą rytdienos 
posėdį. Kitados sukėlė ji daug triukšmo. Ta byla turi ryškų socialinį-politinį pagrin- 
dą. Atsirado ji revoliucijos sūkuriuose praėjusių metų lapkritį ir agrarinio streiko 
fone. Išvijus vokiečius, kol vokiečių okupacinei valdžiai sugriuvus susiorganizavo 
nauja lenkų administracija, buvo spragos tarpsnis, niekieno tarpsnis; kaip tik tuo 
metu kilo žemdirbių streikų banga ir iš liaudies žemumų tryško noras kelti skriau- 
das į viešumą ir siekti visuomeninių reformų. Pabudo taip pat ir dvarų arklininkai, 
kurių visuomeninė padėtis - bene sunkiausia. Prieštaravimas tarp brangaus pragy- 
venimo, aukštų žemės ūkio derliaus kainų, kurios per karo metus išaugo keliskart, 
dvarininkų spekuliacinių pajamų jų dvaruose ir dvaro samdinių atlyginimų, kurie 
liko prieškarinio lygio, pasidarė ypač ryškus (gana pasakyti, kad tokiame Micha- 
lo Sasinovskio Božejeve bernų atlyginimas grynaisiais siekė 56 markes per metus, 
vadinasi, reikėjo kelerius metus dirbti vienai batų porai). Ši skriauda drauge su vi- 
sos kartos patirtais tūkstančiais senų skriaudų, o be paties atlyginimo kildavo dar 
dvaro tarnų ir butų klausimas, elgesio su samdiniais būdas ir kt. - siekis laimėti 
teisių ir žmogiškosios pozicijos dėl atliekamo darbo - visa tai gaivališkai sukilo tuo 
metu, kai žlugo svetima valdžia ir kai liaudis suvokė, kad štai atėjo Lenkija - vadi- 
nasi, atėjo laisvė ir sava teisė. Jie juk lenkai, taigi Lenkija jiems priklauso, jie teisėti 
jos šeimininkai. Michalo Sasinovskio, vieno kiečiausių dvarininkų, kuris išnaudojo 
kaip įmanydamas ir dar, be to, savo darbininkus skundė okupacinei valdžiai - jo 
dvaruose pasipriešinimas užvirė daug karščiau, negu kur kitur. Išsiveržė aštrus 

streikas, jaitrintas Sasinovskio netakto. Tam tikru metu.visi streikuojantys bernai iš 
Sasinovskio atėmė dvaro valdymą ir perdavė jį vienam iš jo prievaizdų - Frasui. Tai 
ir yra kaltinimo pagrindas. Kažkada tardytojas Voichtas, tiesiogiai ir asmeniškai va- 
dovaujant prokurorui Urbanovičiui - įnirtingai metėsi į šią bylą, išpūtė ir padidino 
ją iki pasibaisėtino masto, padarė iš jos net riaušes, nors bylos nurodytose aplinky- 
bėse nebuvo riaušių nė pėdsako, apkaltino net 60 žmonių, iš kurių vėliau jau teismas 
kaltinimą keliasdešimčiai panaikino, palikdamas jį vos keliolikai. 


1919 metų rugsėjo 11 d. 
Ketvirtadienis 


Visutėlę dieną užėmė man Fraso, Stolnickio ir kitų byla. Nes tai ir buvo milžiniška 
byla su 13 kaltinamųjų ir 32 liudininkais, o tardomieji aktai apėmė kelis šimtus lapų. 
Nuo ryto visą dieną su pusantros valandos pertrauka pietums ir keliomis smulkio- 
mis pertraukėlėmis papirosą sutraukti net iki vidurnakčio užtruko byla drauge su 
pasitarimu dėl nuosprendžio, kuris vyko daugiau kaip dvi valandas. Nuosprendis 
buvo paskelbtas pusiaunaktį. Kaltino prokuroras Sipka, kaltinamuosius gynė advo- 
katas Stšeleckis [Strzelecki] iš Varšuvos. Tarėjai buvo: valstybės banko Lomžos 
skyriaus direktorius p. Roškovskis ir valstietis ūkininkas nuo Lomžos Vongrovs- 
kis [Wągrowskil. Tarp 13-0s kaltinamųjų buvo vienuolika samdinių iš Sasinovskio - 
Božejevo ir Jančevo dvarų, su jaunu ir šauniu Šostaku priešaky, buvęs Sasinovskio 
dvaro prievaizdas Teofilis Frasas ir Lenkijos liaudies partijos [PSL] Lomžos apy- 
gardos pirmininkas Juzefas Stolnickis, čia žinomas liaudies veikėjas. Kaltinamuo- 
ju aktu kaltinamiesiems inkriminuotos vadinamosios riaušės, būtent dalyvavimas 
viešajame susibūrime, kur dalyvių bendromis jėgomis imtasi smurto prieš dvaro sa- 
vininką Sasinovskį, nustumiant jį nuo dvaro valdymo - veikta pasidavus akstinams, 
kylantiems iš ekonominių santykių. Toks prasižengimas yra numatytas baudžiamo- 
jo kodekso 122 straipsnyje. Iš kaltinamųjų dešimt buvo kaltinami dalyvavus tame 
susibūrime, o Šostakui, Stolnickiui ir Frasui buvo primestas minios kurstymas bei 
vadovavimas jai. Dar prieš nagrinėjimą, studijuodamas bylą, įsitikinau, kad kaltini- 
mas grindžiamas pritempiant bylą, kad iš tikrųjų apie jokias riaušes ir kalbų būti ne- 
gali, mat, net kai Sasinovskis iš tiesų buvo samdinių nušalintas nuo dvaro valdymo, 
tai nieku gyvu tai įvyko ne per viešąjį susibūrimą - jo visiškai nebuvo, tik visi bernai 
streikavo bernai, taigi tiksliai ribota žmonių, susijusių su juo tam tikrais apibrėž- 
tais santykiais, grupė. Blogiausiu atveju čia galima įžvelgti prievartos, padarytos 
susitarus, kas numatyta baudžiamojo kodekso 507 straipsnyje ir baustinas tik tada, 
jeigu prievartos priemonė būtų buvusi arba asmens smurtas, arba baustinas baugi- 

nimas, be to, turint omeny Frasą, taip pat buvo galima kalbėti apie piktnaudžiavimą 
įgaliojimais dvaro nenaudai, kitaip sakant nusižengimui, numatytam baudžiamojo 
kodekso 577 straipsnyje. Nagrinėjant kaltę tai ir pasitvirtino. Mano manymu, Stol- 
nickio, organizavusio Sasinovskio bernų streiką ir suteikusio jam planingą formą, 
vaidmuo, buvo tik teigiamas, o streikas, net jeigu ir turėjo tam tikrų išsišokimų ir iš 
tiesų privedė kažkuriuo metu prie to, kad Frasas, streikuojančių bernų raginamas, 
perėmė vadovybę, buvo iš esmės labai kultūringas, be kokio nors plėšikavimo, be 
piktnaudžiavimo turtu, ir buvo pateisinamas pernelyg pašėlusiu išnaudojimu, ko- 
kiu pasižymėjo Sasinovskis, ir jo požiūriu - jau ne tiktai kaip darbdavio, bet ir pilie- 
tiniu, į ką tuo pereinamuoju 1918 m. lapkričio laikotarpiu streikuojančiųjų taip pat 
buvo atsižvelgta, nes ekonominiai ir socialiniai to meto siekiai glaudžiai siejosi su 
politiniais ir tautiniais-valstybiniais. Sasinovskis bylos metu turėjo prisisrėbti gėdos, 
kai gynybai reikalaujant buvo paskelbtos jo išdaigos okupacijos metais - skundi- 
mai, kokių jis griebdavosi prieš savo kaimiečius. Politiškai gėdinamas ir kaltina- 
mas nagrinėjimo metu buvo jisai, o ne tie, kurie formaliai buvo kaltinami ir sėdėjo 
kaltinamųjų suole. Tačiau pasitarimo metu dėl nuosprendžio mano tarėjai balsavo 
priešingai negu aš. Prieš mano įsitikinimus ir nepaisydami ilgos diskusijos, kurios 
metu pateikiau jiems argumentus dėl kaltinamųjų nekaltumo, kaltinant juos prie- 
varta smurto grasinimu, ir ypač dėl Stolnickio kaltės požymių stokos — nes vien 
tai, ką buvo galima iš viso kaltinimo nustatyti kategoriškai, tai Fraso piktnaudžia- 
vimą įgaliojimu, mat jis bernams savavališkai išdalijo tam tikrą kiekį apkartusių 
dvaro kviečių - pripažino visus kaltais, ir kas blogiausia - labiausiai kaltu pripažino 
Stolnickį, ir kai visiems kitiems arba švelninančiųjų aplinkybių pagrindu sumažino 
kaltę, kad apėmė ją amnestija, arba, kaip Frasui, be švelninančiųjų aplinkybių pa- 
naikino jos vykdymą, tai Stolnickio atžvilgiu nei nepripažino švelninančių aplinky- 
bių, nei nuteisė lygtinai, ir nors bausmę skyrė ne itin didelę, vis dėlto ją skyrė. Gavo 
jis - atsižvelgus į amnestiją - 3 savaites kalėti. Už ką? Tas nuosprendis sukėlė man 
nemalonų įspūdį. 


1919 metų rugsėjo 12 d. 
Penktadienis 


Nuo paskutinės Samliuko bylos nepaprastajame teisme iki šiandienos neminėjau 
dienoraštyje nepaprastojo teismo. Dariau taip todėl, kad nenorėjau erzinti savo 
nervų prieš bylą, kuri buvo paskirta šiandien, ir buvau tikras dėl mirties baus- 
mės. Ta byla jaudino mane visą laiką, bet geriau buvo nekalbėti apie tai ir kuo 
toliau atsiplėšti mintimis nuo jos. Tai Conkos, trečiojo bandito iš antpuolio prie 


107 


Zambravo, Sivieco bendro, kurį nubaudėme neterminuotu sunkiu kalėjimu, ir de- 
zertyro Tanskio, perduoto karo teismui, byla. Conka kaip tik prieš pat Sivieco bylą 
buvo suimtas Varšuvoje ir atgabentas į Lomžos kalėjimą. Jo kaltė atrodė akivaizdi. 
Nors jis kategoriškai ginasi dalyvavęs tuose antpuoliuose ir nors remiasi dviem 
nurodytais liudininkais iš Varšuvos, norėdamas įrodyti savo alibi, vis dėlto visi 
nukentėjusieji žydai ne mažiau kategoriškai atpažįsta jį kaip trečią bendrą, pasa- 
kydami jo pavardę ir adresą; šitai nurodė ir Siviecas, ir Tanskis, kai buvo suimti, 
nors dabar tvirtina, kad tai ne tas pats žmogus. Jeigu tiktai teismui Conkos kaltė 
nekels abejonių, tai jau gal nėra jam kitos išeities, kaip mirties bausmė. Dar Sivieco 
nuosprendyje pripažinome, kad plėšimas visais trim atvejais buvo ginkluotas, o tos 
toliau švelninančiosios aplinkybės, išgelbėjusios Siviecą nuo mirties, tiko tik jam 
vienam, ne kitiems dviem jo bendrams. Pagaliau šiandien jaučiuos ramiau, negu 
prieš pirmąją bylą. 

Bet, matyt, mirtis nelimpa man prie rankų, nes štai ir šiandien mirties bausmė 
nepaskirsta. Šį kartą byla buvo atidėta, nes neatvyko du liudininkai iš Varšuvos, nu- 
rodyti Conkos ir turėję patvirtinti jo alibi. Bylą atidėjau iki antradienio, bet antra- 
dienį galbūt jau grįš iš atostogų Skažinskis ir tuomet pirmininkauti nepaprastajam 
teismui imsis jis. 


1919 metų rugsėjo 13 d. 
Šeštadienis 


Dabar tokie karščiai, kokie net liepą retai kada būna. Toks rugsėjis — tai tiesiog ne- 
girdėta. Dienos ir naktys be debesėlių, lyg kad būtume kur nors Sacharoje. Len- 
gvutis debesėlis nesudrumsčia neregėtai skaistaus dangaus. Žemė kvėpuoja kaitra, 
naktys tokios karštos, kad parėjęs namo išsirengiu nuogai ir tik tuomet sėdu skaityti 
arba rašyti, laikydamas duris į balkoną plačiai atvertas. Neįprastas karščių ypatu- 
mas - tai ilgi vakarai ir naktys, būdingos tam metų laikui. Paprastai karščių metu 
būna trumpos vasaros naktys. Keistai atrodo, kai laikosi atogrąžų karščiai, o naktys 
ilgos ir juodos - žinoma, keista tik mūsų klimate. Tiesą sakant, dabar - pilnatis, bet 
po akimirkos vakare mėnulis dingsta ir dangus tuomet darosi juodas. Kaip vasarą - 
gatvėse vakarais judru, butų langai atidarinėti, iš ten sklinda dainos arba fortepijo- 
nų garsai ir kyla bangomis virš miesto. Žavus metas! 

Iš varšuvinių ir vilnietiškų laikraščių sužinau apie kažkokias didžiules kratas ir 
areštus Kaune. Tarp areštuotų gausu žymių Kauno lenkų - tarp kitų ir advokatas 
Jusovičius [Jussowicz], Francuzovičius [Francuzowicz]. Tie areštai sujudino lenkus 
ir aukštesnius karininkų sluoksnius, kur lenkiškojo elemento buvo gausu ir ten jis 

stiprus. Kaip sprendžiu iš „Glos Litwy“? (Mykolo Biržiškos leidinys Vilniuje), Lie- 
tuvos valdžia Kaune išaiškino didelį sąmokslą“, iš čia ir kilo areštai. Sakoma, kad 
sąmokslu siekta nuversti Tarybos vyriausybę; veikiausiai siekė juo sujungti Lietuvą 
su Lenkija. Kad tik greičiau Lietuvos vyriausybė surengtų Steigiamąjį Seimą. Tatai 
suteiktų Lietuvos Respublikai liaudies pamatą, šimtus kartų stipresnį, negu jį gali 
turėti Taryba ir jos vyriausybiniai dariniai! Baisu man, kad lietuviai dabar jau nepa- 
sitikės jokiu lenku, ko gero, neišskirdami ir manęs, kai stengsiuosi grįžti į šalį. 


1919 Metų rugsėjo 14 d. 
Sekmadienis 


Ištisą dieną darbavausi teisme. Kaitra tokia pati kaip kasdien. Tiktai per pietus 
Rembieline kavinėje mačiausi su Trampleriu, o po pietų buvau kavos pas Kotunkę 
Prušanovską - Ezechielis išvykęs kelioms dienoms į Varšuvą. Šiaip jau dieną pralei- 
dau vienišas darbe. Artėja metas, kai turėsiu šiek tiek mažiau darbo, nes Skažinskio 
atostogos baigiasi ir nereiks man vadovauti Pirmosios instancijos baudžiamajam 
teismui. 

Šiandien vyko mitingas „Mirage“ kino teatre, sušauktas Lomžos dešiniųjų depu- 
tatų. Kalbėti turėję dr. Zaluska, kun. Liutoslavskis ir Adomas Miečkovskis. Neįdo- 
mios man buvo tos kalbos ir nutartys, apie kurias iš anksto galėjau žinoti, kad būsią 
radikaliai reakcingos. 


1919 metų rugsėjo 15 d. 
Pirmadienis 


Šiandien vyko Pirmosios instancijos posėdis, nepaprastas tuo požiūriu, kad visais 
reikalais visi - tiek kaltinamieji, tiek ir liudininkai - dalyvavo, o jeigu net kuris iš 
liudininkų ir neatvyko, tai vis tokiomis aplinkybėmis, kad jų nebuvimas buvo pa- 
teisintas ir nereikėjo dėl to bylos atidėti. Todėl visos be išimties bylos buvo apsvars- 
tytos, o kad buvo jų devynios ir kad daug tarp jų buvo rimtų ir komplikuotų, posė- 
dis užsitęsė taip ilgai, kaip niekuomet. Teisėme beveik iki 10 valandos ryto, nes du 
tarėjai - Liutoslavskis iš Drozdovo, brolis kunigo-pasiuntinio, ir Kostantas Dlugo- 


47. „Glos Litwy“ - 1919-1922 metais Vilniuje leidžiamas laikraštis. 

48. Turimas galvoje „peoviakų“ sąmokslas. 1919 m. Lietuvoje veikė slapta lenkų karinė organizacija - Pols- 
ka organizacija wojskowa (POW). Jai priklausė nemažai karininkų ir valdininkų. Organizacija gaudavo 
paramą iš Lenkijos, 1919 m. rugpjūčio pabaigoje-rugsėjo pradžioje planavo Kaune įvykdyti perversmą. Lie- 
tuvos saugumo organai atskleidė šiuos planus ir rugpjūčio 28-29 d. suėmė POW narius (apie 200). Pervers- 
mas neįvyko. 

borskis, mano geras pažįstamas iš Seimo Vyriausiosios Rinkimų Komisijos, buvės 
kandidatas į deputatus iš „tautininkų“ sąrašo ir dabartinis kartdidatas (mat jeigu 
kuris mandatas Lomžos apygardoje liktų tuščias, tas mandatas automatiškai atitektų 
Dlugoborskiui) - atvyko laiku. Pusę antros po pietų paskyrėme pertrauką iki 3 val., 
kad papietautume. Grįžę vėl neatsikvėpdami ėmėmės darbo; bylos buvo sunkios, iš 
jų viena - dėl žmogžudystės, pareikalavusi didelių dėmesio ir sukauptos minties pa- 
stangų; trijose bylose gynė Hanusovskis, kuris pasižymi dideliu stropumu, bet taip 
pat yra negirdėtas pleputis ir linkęs delsti; paskutinė byla, kurios ėmėsi - o buvo jau 
vėlus vakaras - taip mus išvargino, kad aš, tarėjai ir visa publika - tiesiog ant jo įsiu- 
tome; jo kalba truko bene 2 valandas, o kad buvome jau išsekinti, tai nepajėgėme net 
klausyti ir suvokti. Buvo 11 valanda, kada kalbą baigė, o kol nutarėme ir paskelbėme 
nuosprendį - atėjo 1130. Paskelbiau valandos pertrauką, nes reikėjo dar tris bylas 
įvertinti, o jau neturėjome jėgų, todėl būtina buvo pasistiprinti ir atsidusti. Išėjome 
su tarėjais ir prokuroru Siemnickiu vakarienės į Irklininkų klubą, po valandos ir vėl 
grįžome į teismą ir išsėdėjome net iki 4-os ryto, kol apsvarstėmne tris paskutines bylas. 
Teisti iki tokios vėlyvos valandos yra blogai, nes teisėjo protas po visą dieną trukusios 
įtampos yra išsekęs, ir nėra jau pajėgus, kaip kad reikia, intensyviai ir atidžiai funk- 
cionuoti. Paskutinėje byloje abu tarėjai nukabino galvas ir snaudė. Iš esmės bylos 
šiandien buvo įdomios ir jų rezultatai - geri; teisėjo sąžinė yra vienas geriausių pati- 
krinimų, ko vertas nuosprendis. Kai sąžinė yra patenkinta, nuosprendis yra teisingas, 
o kai nuosprendis turi kažkokią ydą ar klaidą - sąžinė čia pat sunerimsta. 


1919 Metų rugsėjo 16 d. 
Antradienis 


Šiandien įvyko tai, kas turėjo įvykti. Nepaprastajame teisme buvo priimtas mirties 
nuosprendis Stanislavui Cankai, trijų Zambrovo antpuolių, įvykdytų drauge su Si- 
viecu ir Tanskiu, dalyviui. Nebuvo tam žmogui pagalbos. Visi nukentėję žydai jį 
pažino, ir nors jis pats neprisipažino, vis dėlto du liudininkai iš Varšuvos, kuriais 
rėmėsi, nenustatė jo alibi. Jokių smulkmenų, kitaip tariant, pagal įstatymo termi- 
nologiją „nepaprastai svarbių“ - švelninančiųjų aplinkybių - leidžiančių mirties 
bausmę pakeisti neterminuotu sunkiųjų darbų kalėjimu, kaip mes tai padarėme Si- 
vieco atžvilgiu, Cankos atžvilgiu nebuvo. Teismo sudėtis: aš - pirmininkas ir teisė- 
jai - apygardos teisėjas Makovskis bei taikos teisėjas Pivkovskis. Kaltino prokuroras 
Siemnickis, gynė advokatas Rintfleinas. Atmosfera buvo labai slogi. 

Iš tikrųjų čia įvesti nepaprastieji teismai nėra pateisinti jokiomis išimtinio rei- 
kalo aplinkybėmis. Įstatymas apie nepaprastuosius teismus numato tokius įvesti kai 

kurioms kategorijoms nusikaltimų, ten, kur jie ims plisti keldami ypatingą pavojų 
viešajai ramybei. Sprendimas tuo požiūriu priklauso nuo Ministrų Tarybos. Ir štai 
Ministrų Taryba tuos teismus išplėtė į visą buvusios Karalystės teritoriją, nors kaip 
tik tokioje Lomžos apygardoje nei plėšimai, nei kiti nusikaltimai, pakliūvantys į ne- 
paprastųjų teismų galią, anaiptol neplinta kažkokiu bauginamai epideminiu mastu 
ir sudaro tik atsitiktinius atvejus. Todėl tokiems teismams jau pagal įstatymo tekstą 
nėra pateisinimo. Rintfleinas šiandien gindamas kalbėjo apie tokį požiūrį. Bet to 
nepaprastojo teismo visuomeninį pagrįstumą vertinti nėra pavesta teisėjams, kurie 
tame teisme skelbia nuosprendžius. Jiems numatytas principas yra tiktai forma- 
lus - Ministrų Tarybos sprendimas. Tokio sprendimo kritika priklauso politikai, ne 
teismui. Ministrų Tarybos sprendime glūdi tik užsisklendęs reakcijos instinktas, - 
ji siekia sukurti stiprios valdžios ir neatodairiškų metodų regimybę. Mano ji, kad 
kruvinų nuosprendžių efektas taps gydomuoju veiksniu, kuris paveiks nuotaikas 
ir stabdys ne tiktai nusikaltimus, bet ir bendrąsias visuomenės nuostatas, kilusias 
dėl perversmo. Todėl būtent visa reakcija tokia pritariamąja akimi žvelgia į tuos 
nepaprastuosius teismus ir visokias išimtines padėtis bei potvarkius. Taip mano 
surasianti išsigelbėjimą ir įrankį sudrumstai „tvarkai“ protuose sugrąžinti. Mano 
ji, kad sušaudžius saujelę atsitiktinių piktadarių ar netgi banditų, o neretai, kaip 
sako prancūzai, „des pauvres diables“* nelaimingųjų, - išgydys ligą, kurios šaknys 
glūdi anaiptol ne tuose atvejuose, bet drumstuose ekonominiuose, visuomeniniuo- 
se ir valstybiniuose santykiuose. Ir atmetus pačią mirties nuosprendžio bauginamą 
grėsmę klaiku yra būtent tai, kad nusikaltėlio žmogiškasis kraujas tampa kažkokių 
viešųjų tikslų priemone, ir tai netinkama priemone siekiamiems tikslams. Teisėjui 
nuosprendis nepaprastajame teisme niekuomet negali būti teisingumo seikėjimo 
aktas. Kaltinamojo gyvybė čia yra auka, yra įrankis kitiems gąsdinti. Bausmės logi- 
ka kilusi ne iš nusikaltėlio veiksmo ir ne iš jo piktos valios, bet iš visuomeninių tiks- 
lų, kurie yra už nusikaltėlio ir yra jam svetimi. Teisėjas šiame teisme tokios bausmės 
akivaizdoje nustoja buvęs tuo gražiu autonominiu teisės bei teisingumo užtarėju, 
jis nubloškiamas į amatininko vaidmenį, paklusniai ir automatiškai vykdantį jam 
pavestas užduotis. 


49. Des pauvres diables (pranc.) - keliantys gailestį, vargšai. 


III 


1919 metų rugsėjo 17 d. 
Trečiadienis 


Šiandien jaučiausi blogai. Išgyvenau neramią naktį, kamuojamas pusiau sapnų, pu- 
siau būdravimo; mano mintis nuolat grįždavo prie vakarykščio nuosprendžio ir prie 

to, kalėjime likusio, žmogaus, laukiančio baisiame košmare bausmės įvykdymo. Bū- 
damas teisėjas atlikau savo tiesioginę pareigą, suvedžiau sąskaitą, kurią man buvo 

pavesta atlikti: buvo ji paprasta, ir žinau, kad nenuklydau nuo vadinamosios teismi- 
nės paklaidos linijos, kas reikštų nuteisti nekaltą žmogų. To nepadariau. Tuo požiū- 
riu sau nepriekaištauju. Jausmas atlikus teisėjo pareigą nekelia man jokių neramumų 

ar abejonių. Tačiau aš žmogus ir man skauda tą vakarykštį nuosprendį, nuosprendį- 
skriaudą, nes skriauda yra tam žmogui, kurį ji palietė. Skriauda, nes Canka buvo tik 
plėšikėlis, kaip tūkstančiai kitų, ne blogesnis, o už daugelį dargi geresnis ir žmogiš- 
kesnis; ir štai jis skirtas mirčiai ir daug baisingesnei aukai už pačią mirtį, baisiausiai 

už viską -Ĵ jos laukimo kančiai, kai tuo tarpu kiti, net blogesni, nieko panašaus į 

tokią kančią nepatiria. Cankos vaizdas neišeina man iš galvos. Negaliu aprašinėti 

nei vakarykščio teismo, nei taip pat baisaus jo siaubo. Kaip kažkoks košmaras, kaip 

kažkas iš vaiduokliškų fantazijų, dėl kurių kyla lūpose riksmas, plaukai šiaušiasi ant 

galvos ir rodosi sapne baisūs vaikystės vaizdai - toks sunkus buvo teismas; atminty 
išliko jis lyg kažkas, kas stovi pačiame sąmonės krašte, beprotybės pariby. Gerai, 
kad šiandien turėjau posėdį, nes tai man davė darbo ir atitraukė mano mintis nuo 

Cankos tą pačią dieną, kada žmogus buvo žudomas dėl mano nuosprendžio. Vyko 

apeliacinis posėdis, pilnas taikos teismų keisčiausių nuosprendžių, kuriuos reikėjo 

skirti. Vakare pasibaigus posėdžiui atsirado net keli žmonės, kurie paskubėjo man 

šnipštelėti, kad „Nuosprendis įvykdytas“, vadinasi, Canka nužudytas. Nenorėjau 

klausyti, nei juo labiau klausinėti. Bet jau, ačiū Dievui, kad tai užbaigta. Nenorėčiau 

būti prokuroru, kuris turi asistuoti vykdant bausmę. 


1919 metų rugsėjo 18 d. 
Ketvirtadienis 


Mačiausi šiandien su prokuroru Sienickiu, pirmąkart nuo užvakarykščios dienos, 
nuo Cankos nuosprendžio. Per tą laiką įvyko baisus dalykas - vakar mano nuos- 
prendžiu buvo nužudytas Canka, ir to nužudymo metu jis - prokuroras - turėjo 
dalyvauti asmeniškai. Teisės požiūriu — viskas paprasta, tarnybos - visiškas ša- 
blonas. Bet žmogiškumo požiūriu tai - baisus dalykas: tarytum būtų kažkas, kas 
kažkokiu bendrumu susiejo mane su Sienickiu, kaip du budelius; bandito Cankos 

kraujas, kuris pralietas mano įsakymu, įvykdytas Sienickio, mus mistiškai sujun- 
gė į tragišką kolektyvą, kurį, regis, abu jaučiame, vengdami viens kito, kol dar to 
kraujo atminimas pernelyg šviežias. Matydamas Sienickį, patiriu įspūdį, tarsi ant 
jo rankų matyčiau kraują, ir pro mano akis praplaukia fantastinė žudymo vizija, 
o tos kraujo dėmės ir aš esu bendrininkas. Bet Sienickis buvo toks taktiškas, kad 
nė žodeliu neužsiminė apie egzekucijos eigą; galbūt ir pats jautė tą mistinį pralieto 
kraujo bendrumą, mus jungiantį ir drauge atstumiantį vienas nuo kito, tarytum 
kiekvienas iš mūsų norėtume instinktyviai suversti atsakomybę už tą kraują nuo 
savęs kitam - aš Sienickiui, jis man. Sienickyje - kaip anksčiau patyriau visose anks- 
tesnėse nepaprastojo teismo bylose - kunkuliavo kažkoks nesveikas kraugeriškas 
instinktas, mirties nuosprendžio troškimas, egzekucijos geidulys. Kraujas apskri- 
tai turi nesuvokiamos įtakos žmonėms, keistai juos erzina ir jaudina, keistą žadina 
juose plėšrumą, drauge skausmingą ir žavų. Sienickis nepaprastojo teismo bylų at- 
žvilgiu turėjo savyje kažkokį demonišką kraujo godulį, daug toliau siekiantį, negu 
reikalaujama iš tarnybinio kaltintojo. Bet atrodo, ir jis persotino vakarykšte Cankos 
egzekucija. Šiandien buvo išblyškęs, o akys degė nesveikai, lyg būtų karščiavęs. Bet 
manau, tai jo neatgrasins - priešingai. Kas paragavo kraujo, tas jo trokšta. Yra čia 
kažkokia žmogiškosios prigimties paslaptis. Kraujo praliejimas uždega aistrą. Yra 
žmonių, kurie man pavydi to mirties nuosprendžio - žinau tai. Kiekvienas tuos 
geidulius slepia, bet labai daug kas jį turi. 

Šiandien jau buvau ramus. Kai nuosprendis įvykdytas ir nuteistasis negyvas, jam 
jau neskauda. Tragiškiausia mirties nuosprendyje yra ne pati mirtis, bet tas nuteis- 
tojo laikas nuo nuosprendžio iki egzekucijos. Tas tarpsnis yra tikroji bausmė ir kan- 
čia, apie kurią pati mintis kraują stingdo gyslose. Kai žinau, kad Canka sušaudytas, 
jo mirčiai darausi beveik abejingas. Mirties nuosprendžiuose bausmė yra ne mirtis, 
bet jos laukimas ir įvykdymas. 


1919 metų rugsėjo 19 d. 
Penktadienis 


Atostogos jau baigėsi - mūsų teisman visi grįžę. Yra ir Skažinskis, grįžo pirminin- 
kas Filochovskis. Jau ir man bus lengviau, nes parvažiavus Skažinskiui nukrinta 
nuo manęs vadovavimas Pirmosios instancijos baudžiamajam skyriui. Šiandien 
11 val. priešpiet pirmininko kabinete įvyko visuotinis teismo susirinkimas. Be labai 
svarbaus klausimo aptarimo - kaip interpretuoti ministerijos įsaką dėl prekybos 
žeme ribojimo prisilaikant seimo nutarčių agrarinės reformos klausimu, kur aš į 
diskusiją nesileidau, nes to klausimo neišsistudijavau ir jis tiesiogiai neapima mano, 

baudžiamojo teisėjo, veiklos - darbotvarkėje buvo kalbama apie kandidatų rinki- 
mą į apygardos teisėjo vietą, nes teisėjų skaičius vienu etatu išaugo. Naujas teisėjas 
bus skiriamas į baudžiamąjį skyrių. Skažinskis jau seniai kandidatu buvo numatęs 
Chabovskį (Chabowski), Ščučino tardytoją, geriausią Lomžos apygardos tardyto- 
ją. Chabovskis buvo tardytojas Lomžoje dar rusų laikais, nuo 1906 metų iki karo. 
Jis išmano baudžiamąsias problemas, gabus, kupinas jėgų, be to, žmogus malonus, 
gerai sudėtas, bet ir vėl renkant iškilo nelaimingojo Chelstovskio kandidatūra. Šis 
tai neturi laimės patekti į apygardos teismą. Jo kandidatūra yra nemirtinga, išplau- 
kianti per kiekvienus rinkimus ir vis kažkas jai sutrukdo. Chelstovskis buvo ke- 
liamas į kandidatus dar renkant Dušinskį. Tuomet pirmenybė suteikta Dušinskiui, 
atidedant Chelstovskio rinkimą kitam kartui. Paskui kitų rinkimų metu, dėl to, kad 
vietiniai taikos teisėjai ir tardytojai murmėjo, jog juos rinkimų metu aplenkiama, 
teikiant pirmenybę pašaliniams kandidatams (Chelstovskis nebuvo tuomet dar tai- 
kos teisėjas Lomžoje), į pirmą vietą išrinko mane, Chelstovskį palikus antroje vieto- 
je. Manyta pagaliau - bent jau taip manė pirmininkas - kad aš nepanorėsiu priimti 
nominacijos ir šitaip bus ir vilkas sotus, ir ožka sveika: vietos taikos teisėjams ir tar- 
dytojams bus suteiktas pasitenkinimas, kad manoji kandidatūra iškeliama į pirmąją 
vietą, o faktiškai pateks Chelstovskis; pirmininkas jau net pradėjo ta dvasia doro- 
ti nuomones Varšuvoje, kol net aš pats įsikišau ir laiške Supinskiui pasakiau, kad 
savo kandidatūros neatšaukiu. Patekau aš. Chelstovskis buvo išrinktas taikos teisėju 
Lomžoje, laukdamas naujų rinkimų į apygardos teisėją. Per rinkimus į Seimą dėl de- 
putato teisėjo Miečkovskio kandidatūros susidarė laisvas etatas. Nauji rinkimai. Vėl 
Chelstovskio kandidatūra. Tuomet, pasipriešinus Trampleriui ir man, Chelstovskio 
kandidatūra nusislinko net į trečią vietą. Pirmoje vietoje atsidūrė taikos teisėjas iš 
Mazoviecko - Visockis, antroje - tardytojas iš Kolno - Makovskis; Visockis atsisakė, 
taigi praėjo Makovskis. Ir pagaliau pasirodė, kad tai patys nelaimingiausi rinkimai, 
kokie tik galėjo būti. Tuomet susiklostė nuomonė, kad jau į kitus rinkimus būtinai 
pateks Chelstovskis. Tuo tarpu - kas galėjo to tikėtis - kliūtis šįkart atėjo iš Ska- 
žinskio, kuris iškėlė Chabovskį, pusės. Skažinskis vadovavosi prielaida - kadangi 
naujas teisėjas turi dirbti baudžiamajam skyriui, todėl visų pirma reikia atsižvelgti 
į baudžiamąsias kvalifikacijas, ir į pirmą vietą iškėlė Chabovskį, į antrą - Lomžos 
tardytoją Voichtą. Aš palaikiau Skažinskį. Bet Dušinskis ir Miečkovskis vėlgi į pir- 
mą vietą kėlė Chelstovskio kandidatūrą, nurodydami, kad Chelstovskiui po tiekos 
nusivylimų būtų skriauda. Chabovskis galįs palaukti iki kitų rinkimų, kurie nu- 
matomi greitu laiku, nes, išaugus teisėjų skaičiui iki šešių, gausime vicepirmininką, 
kuriuo veikiausiai taps Skažinskis, tuomet į jo vietą bus renkamas kitas teisėjas. Mes 
su Skažinskiu vis dėlto laikėmės savo, nurodydami, kad jau kitą kartą - o tuomet 

bus reikalingas civilistas - reikia tikėti, vienu balsu bus išrinktas Chelstovskis, o ko- 
lei kas privalome vadovautis su baudžiamosiomis kvalifikacijomis. Pirmininkas dėl 
savo giminystės Chelstovskiu nebalsavo, ir sprendimą mūsų koncepcijos naudai nu- 
lėmė Trampleris. Taigi išrinkome kandidatus tokia tvarka: 1) Chabovskį, 2) Voichtą, 
3) kažkokį Raultovskį, teisininką, buvusį tardytoją, žmogų senyvą, kuris šiuo metu 
dirba Žemės įstaigoje Lomžoje. 


1919 Metų rugsėjo 20 d. 
Šeštadienis 


Nepaisydamas visko, nepaisydamas savo ketinimų grįžti į Lietuvą, nepaisydamas 
gimtinės ilgesio ir mano paties praeities, kurios konsekvencijas čia barstau — vis 
dėlto prisirišau prie lenkiškųjų teismų, prie savo naujo profesinio darbo ir net prie 
santykių tame apygardos teisme. Kai 1917 metų rugsėjį vykau į Kolną perimti taikos 
teisėjo vietos, ieškojau tiktai laikino prieglobsčio. Nesitikėjau, kad taip ilgai čia už- 
sibūsiu ir kad taip įsitrauksiu į šią naują man profesiją ir naujus santykius. Taip pat 
nežinojau, ar pajėgsiu susidoroti su teisėjo darbu, juk su teisininko praktika - mano 
laikais tituline „advokatūra“ - taip mažai turėjau reikalo. Vis dėlto pasirodžiau ne 
tiktai gabus teisėjas, vienas geriausių apygardoje, bet ir pamėgau šią profesiją, į ją 
įsitraukiau. Ir kai ateis laikas atsisveikinti su lenkiškais teismais, gaila man bus jų. 
Lenkų justicija dabar išgyvena sunkią krizę, pirmiausia dėl žmonių stygiaus. 
Daugelis teisininkų pabėgo į advokatūrą, dideli jų būriai metėsi į aukštesnes tarny- 
bas kituose valstybinės tarnybos skyriuose. Naujų jėgų neįplaukia, juridinio jauni- 
mo visiškai nėra, nes mokslas universitetuose karo metais buvo sušlubavęs, o dabar 
visiškai sustabdytas, nes akademinis jaunimas masiškai eina į kariuomenę. Ir vis 
dėlto teismai, lygiai kaip ir švietimas, yra vienintelė valstybinės organizacijos šaka, 
kuri veikia nepriekaištingai, kur nepasitaiko piktnaudžiavimų, kyšininkavimo, 
kurie visur kitur skandalingai sukerėjo. Jie darbštūs ir švarūs. Tačiau mažos algos 
lyginant su didelėmis kainomis kartais atplėšia iš teismų geriausias jėgas. Kitose 
administracijos ir valstybinės tarnybos šakose algos todėl mokamos didesnės, kad 
atskiros įstaigos yra priskirtos prie aukštesnių hierarchijos kategorijų. Advokatūra 
šiuo metu duoda teisininkui milžiniškas pajamas, tikrai leidžiančias advokatams 
gyventi pagal prieškarinius poreikius. Kiekvienas menkiausias advokatas turi daug 
daugiau pajamų, negu uždirba apygardos teismo pirmininkas. Į žemesnes teisėjų 
tarnybas - tardytojų ir taikos teisėjų apskrities miestuose, kur esama hipotekų ir 
kur teisėjais privalo būti teisininkai - provincijoje jau juntama visiška kandidatų 
stoka. Į apygardos teisėjus dar galima rasti norinčių kandidatų iš likusių tardytojų 

ir taikos teisėjų, bet tiems, antriesiems, pavaduotojų jau nelieka. Teisėjams algos, 
tiesa, po šiek tiek buvo didinamos, bet kainos dar greičiau augo. Kai Kolne perėmiau 

taikos teisėjo vietą 1917 m. rugsėjį, gavau 650 markių per mėnesį. Šiandien mano - 
apygardos teisėjo - alga po įvairių kėlimų išaugo iki 1440 markių, bet, nepaisant to, 
man regis, kad prieš dvejus metus mano 650 markių daugiau reiškė, negu dabar 1440 
markių. Šiuo metu Sobolevskis, naujas justicijos ministras, perimdamas tą postą iš- 
lygo, kad priima jį su sąlyga, jei teisėjų ir apskritai visų justicijos darbuotojų algos 

bus gerokai pakeltos, nes kitaip justicija vis labiau kryps žlugimo ir dezorganizacijos 

linkme. Per trumpą laiką teisėjų algos turi būti taip pakeltos, kad apygardų teisėjai 

gaus apie 2400 markių. Tatai turi padėti įveikti justicijos krizę. Veikiausiai šiais lai- 
kais tai jau būsianti pakenčiama alga, bet pašėlęs ir vis labiau pasireiškiantis valiutos 

krytis, kuriam šiandien nesurasta dar jokio vaisto, automatiškai sukelia visa ko kai- 
nas ir įsuka brangymetį arba bent jo regimybę, kai kainos perskaičiuojamos pini- 
gais. Teismuose dar esama žmonių, dirbančių juose iš pašaukimo. Jų dėka justicija ir 
laikosi. Tačiau ten stokojama žmonių, kurių gebėjimus ir jėgas galima nupirkti, nes 

už tą algą įžymesnės jėgos - išskyrus teisėjus iš pašaukimo - nenupirksi. Taigi be to 

savanorių elemento iš pašaukimo vis daugiau teismuose esama vidutinybių, neretai 

labai menkos kokybės, kurie yra negabūs, nenuovokūs ir neverslūs, jie ir nepajėgtų 

kur kitur susirasti sau laisvo darbo. Toks elementas - tai teisėjai biurokratai, teisėjai 

valdininkai, bet ne teisėjai iš pašaukimo. 


1919 metų rugsėjo 21 d. 
Sekmadienis 


Šiandien Lomžoje įvyko kažkoks gatvės mitingas dėl Aukštutinės Silezijos. Vyko jis 
viešojoje aikštėje prie cerkvės Dvorna gatvėje netoliese mano buto. Tačiau man taip 
toli visi viešieji Lomžos reikalai, išskyrus teisėjo darbą, kad net nieko apie tą mitingą 
nežinojau, ir tik grįždamas iš teismo namo pietauti susidūriau su minia, kurioje 
plevėsavo įvairios vėliavos, o ant kažkokios improvizuotos pakylos oratorius kažką 
skelbė, aistringai gestikuliuodamas ir sukinėdamasis lyg vijurkas arba vėjo malūnas, 
skeryčiodamasis rankomis. Buvo jis jau bebaigiantis. Kaip sužinojau iš teisėjo Du- 
šinskio, kurį ten sutikau, po kelių programinių kalbėtojų, tarp jų ir deputato Mieč- 
kovskio, advokato Volodkevičiaus ir dešiniojo darbininko Jarosinskio, paskutinysis 
kalbėtojas, kažkoks minios žmogelis, ekspromtu skėlė ta proga kalbelę prieš žydus 
ir įžeidinėjo valstybės tarnautojus. Tuo mitingas baigėsi. Norėjo dar kalbėti burmis- 
tras - socialistas Sviderskis [Swiderski], veikiausiai geisdamas prieštarauti minėtajai 
kalbelei, bet jau užgrojo muzika, vėliavos pajudėjo iš vietos ir mitingas ėmė krikti, 

Soborna-Cerkiewna. 


Soborna-Cerkievna gatvė Lomžoje 1912 m. Lomžos Šiaurės Mazovijos muziejaus atvirukų rinkinys: 
Dawna tomža na pocztówkach. Łomża, 1998. 
Reprodukcija iš Lenkijos mokslų akademijos Krokuvoje Mokslinės bibliotekos, sygn.11409, t. |. 


Aukštutinės Silezijos, vokiškųjų persekiojimų ir smurto klausimas tame krašte, 
sukilimas, kuris ten išsiveržė ir beveik jau buvo nuslopintas, nors iki dabar rusena, 
Koalicijos potvarkių tuo klausimu svyravimai - tai šiandien Lenkijoje labai populia- 
rūs klausimai. Visiems kairiesiems abiejų Silezijų - Aukštutinės ir Cešyno - reikalai 
tai tarytum vėliava, kurią jie kelia, priešpriešindami tolesnei intervencijai Rytuose. 
To tarpu dešinieji, prakalbę apie Silezijos klausimą, nes dėl jo populiarumo negali 
nutylėti, stengiasi jį atidėti, nes nenori trukdyti kampanijai „Rytų Pakraščiuose“. 
Lk(D)P“ jau atvirai kėlė šūkį „šalin karą“ ir „gana avantiūrų Rytuose“, ir smarkiai 
mušė būgnus Silezijos klausimu. Lenkijos politika turi alternatyvą: Silezija ar Rytų 
kresai. Į karinius veiksmus Rytuose yra ji giliai įsipainiojusi, ir nėra lengva iš jų 
išsinarplioti, juo labiau kad dešinieji nė girdėti nenori, jog reikia užmojo atsisakyti, 


5o. Lenkijos Socialdemokratinė Galicijos ir Cešyno Silezijos partija (Galicijos socialdemokratinė partija, 
Socialdemokratinė Galicijos partija) - socialistinė partija, įkurta 1892 m. Lvove, Austrijoje sukurta forma- 
liai ir veikianti Austrijos socialdemokratinės partijos struktūroje. Nuo 1904 m. glaudžiai bendradarbiavo 
su PPS (LkSP). Kilus Pirmajam pasauliniam karui priklausė Vyriausiajam Tautos Komitetui. Atkuriant 
Lenkijos valstybę partijos vadas I. Dašinskis buvo Lenkijos Liaudies Respublikos Vyriausybės premjeras. 
1919 m. partija įėjo į LkSP sudėtį. 


instinktyviai jausdami, kad veiksmai Rytuose teikia jiems jėgų šalyje, o Silezijos ak- 
cija stiprina Demokratijos ir kairiųjų srovių pozicijas. Taip jau istoriškai susiklostė 
santykiai ir lenkiškosios ekspansijos veiksniai, kad Silezijoje Lenkija pasižymi liau- 
diškumo elementu ir jos reikalas yra Demokratijos reikalas, tuo metu Rytuose, Bal- 
tojoje Rusioje, Lietuvoje ir Ukrainoje Lenkija yra reakcijos veiksnys, visuomeninio 
konservatyvumo ir dvarininkų viešpatavimo demokratijai įrankis. Lenkų politika 
Rytuose randa atspirties ypač tarp dvarininkų, nes tai tenkina jų interesus, todėl iš 
būtinybės spalvinama ten tuo klasiniu elementu prieš liaudies masių interesus. Ne- 
paisant to, kokia yra Varšuvos vyriausybė, lenkiškoji politika Lietuvoje ir Baltaru- 
sijoje yra reakcinga, nes tokia privalo būti. Net jei Varšuvoje prie valdžios vairo sto- 
vėtų demokratai, liaudininkai ar net LSP lenkiškieji socialistai, lenkiškoji politika 
„Rytų pakraščiuose“ būtų iš esmės reakcinga; kitokia ten ji būti ir negali, nes netektų 
pagrindo. Gerai tai jaučia lenkų dešinieji ir todėl remia Lenkijos intervenciją Ry- 
tuose; tatai stiprina jų pozicijas krašte, vidaus politikoje, taip pat - o tai labai svar- 
bu - persmelkia kariuomenę, griebdamiesi Rytuose reakcijos ir solidarizmo idėjų 
su visuomeninio konservatyvizmo, smurto bei nelaisvės elementais. Jaučia šitai ir 
Lietuvos bei Baltarusijos dvarininkai ir nenuogąstauja, arba bent labai mažai nuo- 
gąstauja, dėl varšuvinio radikalizmo, nes tie, kurie gudresni iš jų, žino, kad Lenkija 
turi jiems tarnauti ir jais remtis. 


1919 metų rugsėjo 22 d. 
Pirmadienis 


Šiandien vyko Pirmosios instancijos baudžiamasis posėdis. Truko jis iki aštuntos 
vakaro, bet buvo labai nuobodus. Nuobodžiausios man yra bylos dėl policininkų 
įžeidinėjimo, priešinimosi valdžiai ir tarnautojo papirkimo. Dabar tos rūšies bylų — 
gausu, o šiandien turėjau jų kelias iš dviejų pirmųjų grupės (policininko įžeidimas 
ir nepaklusimas valdžiai). Jeigu būtų kalbama apie rimtą pasipriešinimą per kokį 
didelį vaidą, gal būtų ir įdomu, bet paprastai tai bylos dėl labai nereikšmingų dalykų: 
kažkoks konfliktas su seniūnu, policininko išplūdimas susiginčijus, o jei dėl kyšio - 
tai visuomet smulkūs, dažniausiai paties policininko išprovokuoti. 

Įdomiai dabar pakrypo Lenkijos vidaus padėtis. Vyriausybės sudėtyje ir vidaus 
politikoje galima, be abejo, pastebėti reakcijos stiprėjimą, kartu stiprėja LkSP, kuri 
Lenkijos respublikonų valdžios pradžioje buvusi valdančioji partija ir dar iki pas- 
tarųjų laikų laikėsi oportunistinės linijos, dabar pakrypo radikaliai į opoziciją ir 
aiškiai orientuojasi į revoliuciją. Kol Paderevskio vyriausybėje laikėsi senųjų vadi- 
namosios „valstietiškos-darbininkiškos“ vyriausybės elementų likučiai ir kol LkSP 

galėjo tikėtis grįžti į valdžią evoliucijos keliu, tolei ji buvo opoziciškai minkšta, pilna 
kompromisų, linkusi kariauti Rytuose, tęsti kresų politiką, net laikytis militariz- 
mo, labai ryškiai prieštaraujanti komunistams; ji apskritai rėmė valstybės kūrimą 
evoliucijos ir bendradarbiavimo su buržuazija keliu, tesudarydama tiktai kairįjį 
jungtinio tautinio bloko sparną. Kovojo ji su dešiniuoju sparnu, bet apsiribodama 
jungtine tautine visuomene. Gilesnis tarpas skyrė ją nuo kaimynų į kairę, komunis- 
tų, negu nuo buržuazinės bendruomenės dešinėje. Su buržuazine bendruomene ji 
sudarė vieną pasaulį, besiskaidantį iš vidaus srovėmis ir sparnais, tuo metu išorė- 
je nuo komunizmo ji buvo atsiribojusi bendru viso buržuazinio-tautinio pasaulio 
pylimu. O štai dabar LkSP kategoriškai atsiriboja nuo viso pasaulio į dešinę savo 
visuomenėje ir priešinasi jai revoliuciniu būdu. Socialiniais klausimais, taktika ir 
lozungais ribose laikosi ryžtingo tono ir kreipiasi į mases dėl didžiosios masinės 
kampanijos. Ryškiausias jų lozungas yra „šalin karą“, ir meta jį besąlygiškai kaip 
užsimotos kampanijos kovinį šūkį. LkSP deda savo poveikį ant svarstyklių lėkštės 
ir ryžtasi socialinei kovai savo jėgomis. Tačiau nuo komunizmo ji ir toliau katego- 
riškai skiriasi tuo, kad neatsisako savo ambicijų ne tiktai Tautą valdyti, bet ir jai 
vadovauti. Nori būti Tautos gynėja ir primesti jai savo metodus bei savo tikėjimą. Ji 
ir toliau lieka ne tik socialinės, bet ir tautinės valdžios idėjinė partija. 

Netrukus po atostogų vėl rinksis seimas. Lenkijoje prasidės įdomi politinės rai- 
dos fazė. 


1919 Metų rugsėjo 23 d. 
Antradienis 


Cituoju lietuvišką dienraštį lenkų kalba „Glos Litwy“, redaguojamą Vilniuje My- 
kolo Biržiškos. Tas laikraštis man patinka. Retkarčiais jis su nuostabiu subtilumu 
analizuoja veidmainystę, kurią kultivuoja imperialistinė Vilniaus lenkų spauda, ne- 
išskiriant ir „demokratinio“ „Nasz Kraj“, pjudančio prieš lietuvius, varančio negir- 
dėtą, tiesiog makiavelišką šmeižtų kampaniją ir provokuojančio ginkluotą konfliktą 
prieš Kauno Lietuvą, kad inscenizuotų lenkų intervenciją, - ir visa daroma po kva- 
zidemokratinių formų kauke, lyg rodant lietuvių tautai simpatijas bei karštą bičiu- 
lystę. Tokios veidmainystės, kuri siekia plėšikavimo ir smurtų brutaliausio egoizmo 
vardan, metodai nuolat pasitelkia tauriausius žmogiškosios kultūros žiedus - meilę, 
teisingumą, engiamųjų gynimą, nesavanaudiškumą, demokratiją, pažangą, laisvę, 
liaudies teises ir t. t., ir pan. - šiandien juos kartoja visos tautos. Tai anaiptol nėra 
liūdna Vilniaus lenkų privilegija. Prašom nuvykti į Kauną, į čekų Prahą, į Berlyną, 
į Bukareštą, Sofiją ir kitur - visur galėsite pamatyti tą patį. Kiekvienas pagal juos 

yra šventas, taurus, nekalčiausias avinėlis, kurį pešioja ir 
skriaudžia piktieji klastingi kaimynai, tik ir galvoją apie 
plėšimus, ir vis laukią progos griebtis smurto, kai galėtų 
paminti kitiems priklausančią teisę ir teisingumą. Kie- 
kvienas yra vienintelis angelas, supamas banditiškų šėto- 
nų gaujos. Tokį pat „Glos Litwy“ laikraštį galėtų įsteigti 
lietuvių kalba ir Kauno lenkai. Bet kadangi lenkai Vilniu- 
je yra stiprūs ir todėl provokuojantys, tai vaidmuo kalbė- 
ti tiesą ir demaskuoti veidmainystę priklauso lietuviams. 
Tą vaidmenį meistriškai atlieka Biržiška laikraštyje 
„Glos Litwy“. Jis demaskuoja rodydamas subtilią ironiją 
ir aštrius analizės ašmenis, nuo kurios negalima pasi- 
slėpti, jis nuoširdžiai jaučia tiesą - niekšišką provokaci- 
ją, kokią Lietuvos adresu kultivuoja Vilniaus lenkai. Ir iš 
tiesų daugiau galima rodyti pagarbos kažkokiam Obstuš" 
kolas Biržiška. Valstybės Tarybos narys iš „Dziennik Wilenski“ arba kresų dvarininkams, kurie 
E% A pre iti tiesiai šviesiai be priedangų frazėmis ir veidmainyste 
>rodukcija iš: Lietuvos albumas, p. 24. kerta savo brutalią grobikišką viešpatavimo „tiesą“, pri- 


sipažindami, kas esą, ko geidžią ir ko siekią, negu tiems 
„demokratams“ ir „liaudies užtarėjams“, kurie siekia to paties, tik melu ir veidmai- 
ningomis meilės ir teisės frazėmis, sukekšinančiomis tauriausius žmogiškuosius 
lozungus. Tauresnis yra fanatikas, kuris žudo iš neapykantos, negu iš šventosios in- 
kvizicijos jėzuitas arba meilės pilnas dvasiškasis tėvas. Bobulė, įmetusi savo skiedrą 
į laužą, kuriame sudegė Husas, atliko dalykiškai garbingą ir dorą veiksmą; tačiau 
niekuomet negali būti dora daryti ką nors priešinga, negu skelbia tezės ir lozungai, 
juolab kada tezės persunktos kilniausiais žmogiškosios dvasios žiedais, o veiksmai 
vadovaujasi visuotinais grobimo, godumo ir smurto instinktais. 


1919 Metų rugsėjo 24 d. 
Trečiadienis 


Turėjau šiandien apeliacinį posėdį su tarėjais - direktoriumi Roškovskiu ir dar- 
bininku Jarosinskiu. Dienotvarkėje buvo tik miško reikalai. Posėdis baigėsi apie 
penktą po pietų. 


51. Obstas Janas [Obst Jan] (1876-1954) - žurnalistas, TD (Tautos demokratų) partijos šalininkas, 1911- 
1915 m. Vilniaus laikraščio „Gazeta Codzienna 2 Grosze“, 1916-1918 m. ir 1925-1933 m. - „Dziennik Wilens- 
ki“ vyriausiasis redaktorius. 


Man šiandien kažkodėl įsiskaudo galvą; regis, būsiu truputį persišaldęs, nes jau 
atėjo rudens darganos. 


1919 metų rugsėjo 25 d. 
Ketvirtadienis 


Vėl prokuratūra perdavė vieną bylą į nepaprastąjį teismą. Tačiau šį kartą tai yra byla, 
kur mirties bausmė kaltinamajam negresia. Mat nepaprastieji teismai yra įpareigoti 
mirties bausmę taikyti tik tais atvejais, kuriais baudžiamasis kodeksas skiria bent 
jau sunkaus kalėjimo bausmę. Visais kitais atvejais, kai yra numatomos lengves- 
nės bausmės, nepaprastieji teismai privalo priteisti nuo 8-erių iki 15-0s metų arba 
neterminuotą sunkaus kalėjimo bausmę. Tik negali būti skirta mažesnė bausmė 
negu 8-eri metai sunkaus kalėjimo. Baudžiamojo kodekso 53 straipsnio, leidžiančio 
teismui įstatymiškai skiriant bausmes jas sumažinti dėl lengvinančiųjų aplinkybių, 
nepaprastieji teismai taikyti negali. Tarp nusikaltimų, kurie priskiriami nagrinėti 
nepaprastiesiems teismams, — telegrafo sugadinimas. Būtent toksai nusikaltimas 
nagrinėjamas byloje, prokuratūros perduotoje nepaprastajam teismui. Vienas vals- 
tietis nuo Govorovo pavogė telegrafo stulpą - malkoms. To valstiečio supratimu tai 
labai nekalta vagystė, apskritai nelaiko jis tai vagyste, nes iždo nuosavybės, kuri gali 
būti valstiečio kažkam panaudojama, dauguma Lenkijos valstiečių nelaiko nelie- 
čiamos nuosavybės daiktu. Jeigu ne telegrafo klausimas, būtų paparasta ir smulki 
vagystė, priklausanti taikos teismų kompetencijai; valstietis gautų už tai daugiau- 
sia kelis mėnesius kalėjimo arba dar mažiau. Bet tai kvalifikuojant ne kaip vagys- 
tę, bet telegrafo žalojimą, valstietis turi būti teisiamas nepaprastojo teismo, ir jeigu 
skiriant nuosprendį kaltinimo kvalifikacija bus išlaikyta, jam gresia ne mažiau nei 
8-eri metai sunkaus kalėjimo! Ta bausmė niekaip neatitinka kaltės, ypač turint ome- 
nyje Lenkijos liaudies teisinę sampratą, bet tokia yra įstatymų leidėjo valia. Paga- 
liau abejoju, ar nepaprastajame teisme pripažinsime telegrafo sunaikinimą, nes čia 
įmanoma paprasta vagystė, taigi bylą perduosime paprastajam teisminiam procesui. 
Valstietis tvirtina, kad stulpas buvo nugriuvęs, todėl imdamas jį malkoms telegrafo 
nesuniokojo. 

Šį kartą nepaprastajam teismui pirmininkaus Skažinskis. Mano - to teismo pir- 
mininko - vaidmuo nuo tada, kai Skažinskis grįžo iš atostogų - baigtas. 

Įvykdyta mirties bausmė Cankai mano sąžinės negraužia. Sunku man buvo, kol 
jis buvo gyvas. Kai nuosprendis įvykdytas, sunkumas nuo širdies nuslinko. Baisu 
yra tiktai skirti nuosprendį ir jausti kančią, kurią patiria nuteistasis iki bus įvyk- 
dytas nuosprendis, ir dar patį mirties vykdymo momentą. Be to, jeigu tik mirties 

bausmė iš tikrųjų gali veikti atbaidomai, ji tam tikrais visuomeninio husikalsta- 
mo įsako atvejais yra pagrįsta. Mat žmonija nėra taip tobula visa savo mase, kad 
galėtų visad apsieiti be drastiškų veiksmų. Humanizmas taip pat nėra identiškas 
sentimentalumui, ir rauti blogį iš šaknų, net kieno nors gyvybe, kartais esti būtina 
ir išganinga. Net pažanga reikalauja aukų, juo labiau leistina - bandito auka. Reikia 
sutelkti savyje sprendimo galią ir įvykdyti net baisų dalyką, kai to reikalauja būti- 
nybė arba pareiga. Todėl buvo nuspręsta Canką nuteisti teisėjo Pivkovskio ir mano 
balsų dauguma, „prieš“ balsavus teisėjui Makovskiui - jis balsavo už neterminuotą 
sunkų kalėjimą, pripažindamas Cankos veiksme „itin lengvinančiąsias aplinkybes“, 
o veikiau ad hoc sumanydamas tas aplinkybes, kad būtų galima išvengti mirties 
bausmės. Pivkovskis taip pat abejojo, bet pagaliau atidavė balsą už mirties bausmę. 
Man priklausė sprendimas, nes mano balsas turėjęs persverti. Susvyravau. Žmo- 
giškojo gailesčio jausmas susikirto su kieta teisėjo pareiga. Jokių ypatingų, kitaip 
tariant, įstatymo terminologija - „itin svarbių“ lengvinančiųjų aplinkybių Cankos 
veiksmuose neįžvelgiau. Po valandėlės ištariau - mirties nuosprendis. 

Tik dėl vieno abejoju - ar iš tikrųjų atgrasomasis mirties bausmės veiksnys, ku- 
riuo ji grindžiama, yra efektyvus. Galima neabejoti, kad kai kuriuos nusikaltėlius 
mirties bausmė sulaikys, bet užtat kiti, gresiant didesniam bausmės pavojui, galėsią 
nusikaltimą geriau organizuoti, kad padarytų jį nesučiumpamą - ir dar kruviniau 
jį atlikti. Dėl mirties bausmės gal vietoj (4) banditiškų užpuolimų bus tik vienas, 
bet užtat tas vienas bus susijęs su žmogžudyste, kad nepaliktų gyvų nusikaltimo 
liudininkų. 


1919 Metų rugsėjo 26 d. 
Penktadienis 


Marinia rašo, kad jos dukra Eva išteka už jaunikio Konstanto Mejerio ir kad vestu- 
vės, kurių jaunieji nenori atidėlioti, įvyksiančios lapkritį. Mejeris yra jaunas vaikinas, 
kuris neseniai Vilniuje baigė gimnaziją - regis, kartu su Eva, būtent 1918 m. pavasarį, 
vėliau mokėsi karo mokykloje ir dabar lenkų armijoje yra leitenantas. Mejerį pažįstu 

tiktai iš nuotraukos, kurią mačiau ant Evos rašomojo stalo, kai ji sa manimi gyveno, 
o dabar mačiau leitenanto uniforma pas Kotunią Mejerio atsiųstoje nuotraukoje. Tai 

jaunas vaikinas ir, kaip matyti, labai patrauklus. Žinojau, kad Eva su Mejeriu myli 

vienas kitą, nes kai ji buvo Lomžoje, nuolat su juo susirašinėjo, ir atsitiktinai paste- 
bėjau, kad kreipiasi į jį - „tu“. Mejeris dabar yra fronte, todėl Eva, ištekėjusi už jo, dar 
pasiliks pas motiną ir toliau studijuos Vilniaus universitete, kuris dabar atidaromas 

Stepono Batoro universiteto vardu. 

Įdomu tai, kad jaunasis Mejeris, būsimasis Rome- 
rytės vyras, anaiptol nėra bajoras. O siaube! — jis 
miestietiškos kilmės! Dar prieš kelerius metus, prieš 
karą, toks dalykas mūsų šeimoje būtų sukėlęs pasi- 
piktinimą arba dar blogiau - skandalą. Pati Marinia 
ir Eva seniai išsivadavo iš bajorystės luomo prietarų, 
bet mūsų šeimos daugumai, puoselėjančiai aristo- 
kratinius santykius, Romeruvnos (Romerytės) san- 
tuoka net su bajoru minorum gentium, kaip, tarki- 
me, toks Tanajevskis, būtų skaudus smūgis, o ką jau 
kalbėti apie Rėomeruvnos (Romerytės) santuoką su 
miestiečiu. Prieš 10 metų mūsų giminėje šnairuota į 
Elvyros santuoką su Stefanu Miečkovskiu, priklau- 
siančiu nors ir nusigyvenusiai, bet vis dėlto bajorijai. 
Į tą Elvyros mezaliansą, neatpirktą turtu, kurio Ste- 


fanas Miečkovskis neturėjo, šiaip ar taip, žiūrėta pro 
pirštus, nes Elvyrai buvo per 30 metų, suprantant, Ewa Römer [Riomerytė) ir jos vyras Konstantas 
kad tai jai buvusi vienintelė išeitis iš ssnmergystės; Meyeris jungtuvių dieną. 

Iš Römerių šeimos albumo. 
taigi susitaikyta su tuo, kaip su išimtimi, paaiški- 
nama asmeninio pobūdžio aplinkybėmis. Bet kad 
Rėmeruvna (Romerytė), jauna, teikianti vilčių, šauni, išsilavinusi, protinga, be būti- 
no reikalo tekėtų už kažkokio miestiečio Mejerio - būtų buvęs skandalas. Šiandien 
dvarininkų terpėje, ir visų pirma mūsų šeimoje, vis dėlto įvyko didelių pokyčių. 
Karas savaime ištrynė daugelį luominių pertvarų, o Revoliucija, kuri atėjo po jo ir 
vis dar grasosi, sutrypė ir sumynė aristokratiškąją puikybę. Šiandien pasaulis vis 
ryškiau dalijasi ne į luomines ir kastines pertvaras, atsirėmusias į kilmės elementus, 
bet į klasines, tautines ir įsitikinimų stovyklas. Miestietis, kuris tarnauja Lenkijos 
armijoje, kovojančioje su bolševikais Lietuvoje, yra savas žmogus, mat priklauso tai 
didžiajai Kontrrevoliucijos stovyklai, kuri šiandienių vyksnių momentu yra svar- 
besnė už Aristokratijos ir Bajorijos stovyklą. Bet, tarkime, tokią Elizę Komorovską 
bei jos sūnų Hektorą Evos santuoka su miestiečiu Mejeriu labiau žeis ir giliai skau- 
dins, nes tai mūsų aristokratinės šeimos degradacijos aktas. Ir nekyla abejonių, kad 
nepaisant formalios Kontrrevoliucinės stovyklos vienybės, toks Mejeris bus demo- 
kratiškesnis elementas ir už (...)**, nei mūsų bajorija. 


Neįskaitoma. 


v 
N 


1919 metų rugsėjo 27 d. 
Šeštadienis 


Pastaruoju metu lenkų-lietuvių kivirčai kaip ir liepos mėnesį vėl prasiveržė keliose 
demarkacinės linijos vietose, ten įvyko lietuvių ir lenkų dalinių tiesioginių ginkluo- 
tų susirėmimų. Kaip ir liepą, santykių įtampa pasiekė kulminaciją, ir lenkų-lietu- 
vių karas, kurį laikyčiau nelaime, kabo ant plauko. O sprogstamosios medžiagos ir 
noro išprovokuoti karą iš abiejų pusių net pernelyg daug. Jei dar kas nors sulaiko 
lenkus ir lietuvius mestis vieniems prieš kitus ir pradėti formalų karą, tiktai dai- 
rydamasis Koalicijos. Lenkai, suįžūlėję dėl sėkmės Baltojoje Rusioje, apsvaigę nuo 
pergalės prieš bolševikus, persiėmę puikybe dėl savo pirmaujančių pozicijų rytuose, 
kai jiems į rankas atiduodamas problemų organizacijos sprendimas, su vis labiau 
augančiu nepalankumu žiūri į b. Žečpospolitos lietuviškųjų žemių plotelį, išsiža- 
dantį jų persvaros ir valios, jų supratimu arogantišką, žeidžiantį imperialistinę Len- 
kijos jėgą rytuose, aiškiai besiorganizuojantį prieš ją ir - juo blogiau - nė akimirką 
neišsižadantį to, ką Lenkija laiko savo teisėtu paveldu ir teise. Lenkai, įsitikinę savo 
besąlygiška militarine persvara prieš smulkią lietuviškąją armiją, kurią sutriuškinti 
būtų galima greitai ir radikaliai, pasipiktinę žvelgia į lietuvius ir jų Kauno Lietu- 
vą - „Tarybos“ valstybėlę. Stiprėja ginkluotos intervencijos srovė Lietuvoje. Vilnius 
ir lenkų dvarininkai be atodairos šią srovę remia. Lenkiškasis Vilnius nesijaučia 
saugus, kol Kaune šeimininkauja „Taryba“ ir kol tiesioginėje kaimynystėje organi- 
zuojasi ir egzistuoja Kauno Lietuvos Respublika, kuri atvirai reikalauja Vilniaus — 
Lietuvos sostinės. Lenkų dvarininkai visoje Baltojoje Rusioje ir lenkų užimtoje Lie- 
tuvos dalyje su nerimu žvelgia į tą Lietuvos Respubliką, valstiečių valdžios lizdą, iš 
kurio, išvijus bolševikus, išauga nauja hidra valstietiškojo agrarinio radikalizmo, 
grasinančio Revoliucijos tąsa rytuose. Pagaliau Lenkijos Tautinė Demokratija, kuri 
dar neseniai atsisakydavo apetito į Lietuvos etnografines žemes, kai skelbė Lietuvos 
istorinių žemių padalijimo programą tarp lietuvių (labai smarkiai apkarpyta etninė 
Lietuva), Lenkijos (Vilnius su visa katalikiškąja Baltąja Rusia, imtinai su Gardinu ir 
gal net Minsku) ir Rusijos (rytų ir šiaurės pravoslaviškoji Baltarusija), dabar, riedė- 
dama imperializmo vėžėmis, vis labiau yra linkusi į didžiąją imperialistinę Lenki- 
jos koncepciją rytuose, su tam tikra kolonijinės politikos, kurios koncepcijai kliudo 
smulkutė Lietuvos Respublika, trauka. 

1919 metų rugsėjo 28 d. 
Sekmadienis 


Šiandien susibariau su Ezechieliu Prušanovskiu. Esu labai taikiai nusiteikęs žmo- 
gus, iš prigimties labai švelnus ir vengiantis kivirčų. Todėl retai kada man pasitaiko 
susirieti, o kai tai atsitinka, tai paprastai ne aš pradedu barnį. Ir šį kartą ne aš sukė- 
liau barnį su Ezechieliu. O Ezechielis priklauso šeimai, kurioje barniai yra kasdienė 
duona. Visi jo vaikai yra tarpusavy susirieję. Taip pat ir pats Ezechielis, nors jau Ko- 
tunios - tegu ji ir ryžtinga, bet iš prigimties švelni - buvo laikomas kirstuku, ieškan- 
čiu kliaučių, o gebėjimas ir pomėgis kam nors priklijuoti „lopką“ kaip ir kandumas 
yra jo prigimtis. Bet su manim Ezechielis niekad anksčiau nebuvo susirėmęs, ne tik 
todėl, kad esu švelnus, bet ir todėl, kad niekad jo kandumo nepriimdavau rimtai, 
net jeigu kartais mano atžvilgiu jis ir bandė sau tai leisti; pažinodamas Ezechielį, jo 
kaprizingą ir į keistenybes linkusią prigimtį, rimtai neimdavau širdin jo priekaištų 
ir žodinių išpuolių, kurie jam labai lengvai imasi; pagaliau neskubu įsižeisti, ypač 
dėl Ezechielio kaprizų. Reagavau į tas jo būdo silpnybes atlaidžiai, o tai jis, regis, 
gerai jautė ir, matyt, dėl to su manimi paisė saiko, nenorėdamas patirti tam tikro 
pažeminimo, kokio visuomet esti atlaidume. Jis rodė ne tiktai sąmoningą pagarbą, 
bet ir tam tikra prasme nesąmoningai gerbė mane, nes mano nepaisymas savaime 
laužydavo jo kaprizų ir galimų priekabių ragus. 

Bet kad dabar jau ilgesnį laiką gan dažnai susitinkame, nes būdavau kone kas- 
dienis Pruškovskių svečias, ir kadangi Ezechielis yra šiais laikais labai suirzęs, kas 
neigiamai veikia jo nuotaikas ir kaprizus, tai šiandien jis mane privertė su juo su- 
sibarti ir susikirsti. Dalykas buvo visai nereikšmingas, veikiausiai nė sulūžusio 
skatiko nevertas. Užsiminiau pas Prušanovskius apie tai, kad „kresų“, būtent lenkų 
kariuomenės užimtos Lietuvos ir Baltosios Rusios teritorijose, žemvaldžiai, išvijus 
bolševikus, grįždami į savo dvarus - kaip man pasakojo jaunasis Dušinskis, teisėjo 
brolis, prokuroro pavaduotojas, kuris praėjusią savaitę važinėjo į Minsko kraštą - 
griebiasi grobuoniškai pardavinėti miškus spekuliantams žydams. Pasisakiau nei- 
giamai prieš tą niokojamąjį metodą. Anaiptol ne aš vienas smerkiu tokį grobuoniš- 
ką elgesį su dvarų nuosavybe; tas pats Dušinskis, kuris taip nutolęs nuo socialinio 
radikalizmo, kaip žemė nuo dangaus, mano, kad grobuoniškas miškų pardavinė- 
jimas žydams spekuliuoti yra visuomeniniu požiūriu kenksmingas ir visai netei- 
kia garbės nei pilietinės naudos. Net aistringiausi privačios žemės nuosavybės ir 
jos neliečiamybės šalininkai žemės ir miškų nuosavybę bei visus natūralius turtus, 
kurie sudaro dalį krašto teritorijos bei liaudies nuosavybės, vertina kažkaip kitaip, 
negu gabaliuką popieriaus arba degtukų dėžutę, kurią nešiojuosi kišenėje, kurią 

galiu nebaudžiamas ir nesukeldamas kam nors nuostolių sudeginti, sunaikinti arba 
padaryti su ja viską, ką tik noriu - pagal savo fantaziją ir užgaidas. Kiekvienas iš- 
mintingas privačios nuosavybės gynėjas šiandien pripažins, kad toji nuosavybė yra 
tada pateisinama ir visuomeniškai neliečiama, kai būdama žmogiškojo sugyvenimo 
institucija, atlieka kokią naudingą funkciją. Nuosavybė, kaip anarchiškos privile- 
gijos naikinti turtus koncepcija, neturi išpažinėjų, nebent tarp kvailių arba antivi- 
suomeniškų žmonių bei garbintojų sąvokų, kurios yra paprasčiausiai archajiškos, ir, 
pagaliau - visuomet kvailų, nes net didžiausio privačios nuosavybės, laisvos nuo 
bet kokių socialinių ryšių, dievinimo laikais joje glūdėjo ir ją pateisindavo viešo- 
jo naudingumo elementas. Ypač tai pasakytina apie žemės nuosavybę ir tokių jos 
formų bei rezultatų - kaip privati miškų nuosavybė. Bet Ezechielis staiga pasiuto ir 
sprogo. Griebėsi man prikaišioti socializmą, o kai mėginau jam dalyką paaiškinti 
ir atskleisti esmę, net bandydamas visuomeniškai pateisinti nuosavybę, apsukdavo 
katę uodega; neklausydamas tų logiškų argumentų, pradėjo putoti, lyg sąmonės ne- 
tekęs. Kalbos nieko nedavė. Galiu suprasti Revoliucijos, Bolševizmo, pagaliau net 
ir legalios Agrarinės reformos terorizuotų žemvaldžių psichologiją, bet motyvuoti 
dvarų naikinimo racionalumą ir pagrįstumą, tegu ir nuosavybės vardan - to nei 
visuomeniniu požiūriu, nei moraliniu daryti negaliu. Ilgai laikiausi kantriai, bet 
Ezechielis šėlo vis labiau. 
Baigsiu šitai rytoj. 


1919 metų rugsėjo 29 d. 
Pirmadienis 


Baigsiu apie savo vakarykštį barnį su Ezechieliu. Man rodėsi, kad mūsų ginčo 
objektas nėra mums abiem kuo nors skaudus, kad besiginčydami būtume turėję 
prieiti prie aštresnio konflikto: ot - žinomas požiūrių skirtumas, o aistringą Eze- 
chielio įširdimą priskirdavau paprasčiausiam jo kaprizui ir labiau jo užsispyrimui, 
negu reikšmingam įsitikinimui. Todėl nepaisiau jo poleminio išsišokimo, juk jis 
rodė daugiau jausmo, negu loginių argumentų. Neatsižvelgiau tik į tai, kad Eze- 
chieliui šis klausimas yra baisingai erzinantis ir jį labiausiai žeidžiantis. Agrariniai 
valstiečių judėjimai Baltojoje Rusioje siautėjant bolševizmui sunaikino du jo dva- 
rus - Bielčų ir Robertovą: jie buvo sudeginti, tada jis su šeima išvarytas į benamę 
klajonę, atskirtas nuo buities, prie kurios buvo pratęs, nuo pajamų, kurios leido 
jam dykinėti be rūpesčių; jį deklasavo priverčiant pakęsti, kad jo dukros pakriktų, 
ieškodamos tarnybų išsilaikyti, o jis pats drauge su žmona ir dviem jauniausiomis 
mergaitėmis yra priverstas, jei nori gyventi, pardavinėti ir užstatinėti paskutines 

brangenybes, drebėdamas dėl rytojaus, kai tie likučiai išseks. Todėl jo neapykanta 

valstiečiams dega mirtinu kerštu, kad galėtų nuo jų diržus lupti, ir kartu jis vis 

dar yra įbaugintas nežinodamas, ar galės ramiai grįžti ir jaustis saugus dvare net 

tuomet, kai lenkų kariuomenė išmes iš ten bolševikus - tuo dėl savo pesimizmo jis 

nėra tikras, juo labiau kad nežino, kokia laukia tos valstybės teritorijos tarp Biare- 
zinos ir Dniepro ateitis, kur esti Bielčius, ir kad net pačioje Lenkijoje Seimas yra 

valstietiškas ir leidžia valstietišką agrarinę reformą. Pats jis juk svajoja ne apie ką 

kita, kaip apie visko, kas galima, sunaikinimą, jeigu nusisektų įsibrauti į Bielčų ir 

į savo miškus, kad tik prisikimštų savo kišenes, o jeigu tuo nuskurdins kraštą, juo 

geriau, nes tai, jo įsitikinimu, priešiška šalis, šalis baltarusiškų „mužikų“, kuriems 

jokio gailesčio turėti nereikia. Taigi prisiliečiau prie skaudžiausios Ezechielio sty- 
gos. Vis labiau širsdamas griebėsi pagaliau kandžiotis ad personam, kol pagaliau 

atsistojo ir, vaikščiodamas susijaudinęs, ėmė man skaityti įžūlius moralus. Tuomet 

atsistojau ir aš ir, nė neatsisveikinęs, išėjau pabučiavęs jo Kotunią. Ezechielis pri- 
klauso žmonėms, kurie greit suspirga, bet neskuba užmiršti ir prisiimti sau kaltę, 
dargi priešingai - juo ilgiau ką nors svarsto, vis labiau „užsigalopuoja“ ir vis giliau 

pasineria į savo skausmą. Prisipučia vis daugiau siautulio, juolab kad kuo toliau, 
tuo mažiau beatsimena tikrovę ir tuo labiau ją mato savo vaizduotės nutviekstą. 
Maniau, kad galbūt Ezechielis šiandien žengs žingsnį susitaikymo linkme, nes jam 

reikėtų tai padaryti, o galėtų tai padaryti juo lengviau, kad šiandien mano vardu- 
vės - bet to nepadarė. Matyt, yra pripūstas pykčio, kuris jame, man išėjus, dar la- 
biau išaugo, jo protui pervertus mano tezes į visai kitas. Man gaila, kad taip atsitiko, 
nes Prušanovskių namai buvo man čia vienintelis šeimyninis kampelis, kur galėjau - 
ramiai leisti vakarus. 

Šiandien Šv. Mykolo, mano globėjo, diena. Bagdoniškyje mano Tėvelio vardinė- 
se - tradicinę Mykolo dieną - veikiausiai tuščia ir liūdna; gal tik viena Eliza Komo- 
rovska iš Tėvelio vaikų galėjo jam šiandien perduoti sveikinimus ir linkėjimus. Yra, 
veikiausiai, Piotras Rosenas iš Gačionių, tikriausiai Zisius Komorovskis, Hektoras ir 
gal p. Janas Pžezdzieckis iš Rokiškio. 

Aš ne solenizantiškai tą Šv. Mykolo dieną praleidau - diena buvo rudeniška, 8 
valandą ryto staugė audra kaip vasarą, o vėliau oras atvėso ir į vakarą pasidarė šalta 
ir darganota. Turėjau teisme Pirmosios instancijos posėdį, nuobodų, bet jau bent 
trumpą. Teismo raštinės neveikė dėl Lomžos parapijos šventės, tik tas vienas posė- 
dis žymėjo darbą, ir būtent aš, solenizantas, turėjau jam vadovauti. Gavau bilietėlį 
su sveikinimais - vienintelį nuo Liusės Roškovskos, kuri man taip atsimokėjo už 
gėles, kurias jai gegužę, per vardines, mano „meilės“ jai laikais, buvau nusiuntęs; 
vakare sulaukiau taip pat grupinės telegramos su linkėjimais nuo mano garbingų ir 

mylimų bičiulių iš Kolno, kurie visuomet nuoširdžiai mane atsimena - nuo Franci- 
šeko Stachelskio, sekretoriaus Plonskio ir advokato Goldbergo. Toji telegrama mane 
sujaudino. Visiems trim padėkojau telegrama. 


1919 metų rugsėjo 30 d. 
Antradienis 


Šiandien buvo graži saulėta diena, nors gan vėsi. Penktą valandą po pietų buvau 
iškeliavęs su teisėju Trampleriu į tolimą pasivaikščiojimą Lomžos apylinkėje už an- 
trojo tilto per Narevą. Rugpjūtį ir rugsėjį buvau taip užimtas, kad nieku gyvu nė 
pagalvoti negalėjau apie pasivaikščiojimus ir pažintį net su artimiausiomis Lomžos 
apylinkėmis, kurios dėl gražaus Narevo slėnio yra labai patrauklios. Dabar turiu 
šiek tiek daugiau laisvo laiko, bet jau artėja ruduo. Jaučiamas ir matomas jis kiekvie- 
name žingsnyje. Vakare iš savo buto, iš kurio veriasi puikiausia panorama, saulei 
nusileidus stebėjau šalto ir labai giedro rudens vakaro spalvas: žemutinė dangaus 
juosta išilgai horizonto skleidė švarutes skaidrias spalvas, būdingas visiems vaivo- 
rykštės tonams - nuo purpuro iki salotinio atspalvio; apačioje skleidėsi panorama 


Lomžos parkas. XX a. 4-as dešimtmetis. Lomžos Šiaurės Mazovijos muziejaus atvirukų rinkinys: 
Dawna Łomża na pocztówkach. Łomża, 1998. 
Reprodukcija iš Lenkijos mokslų akademijos Krokuvoje Mokslinės bibliotekos, sygn. 11409, t. I. 

su rusvai balkšvu ūkanotų miglų debesimi, kuris kilo iš Narevo slėnio. Ilgus rudens 
vakarus dabar sėdžiu namuose. Čia jau leidžiu ne tiktai vienišiaus, bet, be teismo - 
kone atsiskyrėlio gyvenimą. 

Parašiau rūpestingą gražų laišką Evai jos rengiamų vestuvių proga. 


1919 metų spalio 1 d. 
Trečiadienis 


Turėjau apeliacinį posėdį. Darbotvarkėje buvo vien vagystės - 15 bylų. Šiandien pa- 
skirti tarėjai - Dlugoborskis ir Godlevskis - visiškai neatvyko. Tarėjų vėlavimas 

arba jų neatvykimas - tai baudžiamųjų posėdžių rykštė. Į apeliacinius posėdžius 

kviečiu juos rytais 9 val. Prieš dešimt niekad jų nebūna; to net nereikia tikėtis; lau- 
kiame iki 11 val. Kai iki 11 val. tarėjai neatvyksta, tuomet prasideda tarėjų gaudymas 

mieste iš vietinių, kurie sutiktų sėstis vietoj neatvykusių toliau gyvenančių kolegų; 
duodame kolegai Ladzai visą pluoštą kvietimų atskiriems Lomžos tarėjams, ir tas 

bėgioja po miestą ieškodamas aukos, kuri sutiktų pasėdėti; tuomet pasirodo, kad 
tas negali, nes užsiėmęs, anas išvykęs į Varšuvą, trečias serga ir pan. Todėl posėdžio 

pradžia nusistumia vis toliau, dėl to vakare posėdis tęsiasi be galo be krašto. Vietoj 

tarėjo, kuris neatvyko iš pareigos, reikia ieškoti tarėjo iš malonės. Kai kuris pagaliau 

maloniai sutinka, pasirodo, kad gali sėstis tiktai po pietų. Taip buvo ir šiandien. Pa- 
sisekė prisikalbinti Romaną Bielickį [Bielicki] ir antrąjį - dr. Šimoną Goldustą, žydą, 
privačios gimnazijos direktorių. Bet Goldustas teikė savo paslaugas tiktai nuo 2 val. 
po pietų. Turėjau posėdį pradėti tiktai po pietų. Užtat truko jis su pertrauka tarp 

septintos su pusę ir aštuntos su puse iki vakaro vienuoliktos. 

Iš apeliacinių bylų taikos teismuose bylos dėl vagysčių palyginti geriausiai yra 
parengtos, todėl teisti apeliacijose lengviausios. Vagystė yra plačiausiai kasdieniame 
gyvenime paplitusi pražanga ir mažiausiai teikianti sunkumų ją teisiškai kvalifi- 
kuoti. Kartais esti sunku nustatyti faktą - tai kitas reikalas - bet kai vagystės ir kal- 
tės faktas pagal aplinkybes yra nustatytas, tai pats klausimas, ar konkretus veiksmas 
turi vagystės požymių, ar ne - nesudaro mūsų taikos teismams sunkumų, taip pat 
nesudėtinga yra atseikėti bausmę už vagystę. To nusikaltimo požiūriu taikos teismai 
klysta mažiausiai. Blogiausias ir labiausiai iškleręs taikos teismas, neišskiriant to- 
kių Lomžos apygardos jurisdikcijos skanėstų, kaip taikos teismas Staviskuose arba 
Piontnicoje, gal tiktai išimtinais atvejais apsiriks, kad populiarią vagystę kvalifikuo- 
tų ne kaip vagystę, bet kaip kažką kita. Bet užtat kitose bylose - pasigailėk Viešpa- 
tie, kokie pokštai. Būna jų mūsų taikos teismų baudžiamųjų bylų nuosprendžiuose, 
nesvarbu, kad taikos teismams priklauso tik patys paprasčiausi nusikaltimai. Teisti 

baudžiamąsias bylas apeliaciniame skyriuje ~ tai iš tiesų juridinės chirurgijos me- 
nas - Pirmosios instancijos nuosprendžių operavimas. Ypač visokiausi savivalės ats- 
palviai, svetimo turto žalojimas ir gausios smulkios policinių nusikaltimų pražangos 
kartais sudaro keisčiausią dalyką tų teismų jurisprudencijai, ir ji labai dažnai neturi 
nieko bendra ne tiktai su teisės principais arba konkrečiomis nuostatomis, bet ir su 
visuotine logika. Net ir tie gausūs taikos teismai, kuriuose sėdi teisėjai juristai, kaip 
Lomžoje arba Ostrolenkoje, nėra laisvi nuo keisto baudžiamosios jurisprudencijos 
supratimo (išimtį sudaro Mazoviecko taikos teismas su puikiausiu teisėju Visockiu 
bei dabar, regis, Astravo teismas, kai buvo ten nominuotas naujas teisėjas, vietoj 
Grombčevskio [Grąbczewski], ir iki neseniai - Kolno teismas, kol ten po manęs buvo 
teisėjas Svencickis, puikus ir labai rūpestingas juristas). Papuola man apeliacinių 
posėdžių, per kuriuos iškyla gyviausių kuriozų. Papuolė ir tokių keistenybių, kad 
šonai plyšta nuo juoko, lyg kad būtų pagal užsakymą kuriama atrankinė medžia- 
ga humoristo stiliumi. Antai toks Piontnicos taikos teismo baudžiamojo nutarimo 
skanėstas: kažkas po kažkokių vestuvių ar vakarėlio, veikiausiai įkaušęs, grįždamas 
namo, gal kaimyno pykčiui, o gal dėl savo linksmumo, beldėsi lazda į vieno namo 
medinę sieną. To namo šeimininkas, kuriam trukdė miegoti, pasipiktinęs padavė 
savo naktinį svečią į taikos teismą už tai, kad jam įkyri. Kiek turėjo paprakaituoti 
vargšas tarėjas, Piontnicos taikos teismo pavaduotojas - nes teisėjo vieta ten buvo 
tuščia - kol kaltinamojo veiksmui surado juridinę kvalifikaciją. Nėra kodekse tokio 
straipsnio, kuris sako apie beldimą lazda į namo sieną! Ką daryti? Juk beldė ir negali 
būti nenubaustas. Ir kaip turėjo pasidarbuoti vargšeliai tarėjai su atėjusiu į pagalbą 
teismo sekretoriumi, kaip prisitriūsė, kol pervertė visą kodeksą ir surado „panašų“ 
straipsnį, tokį, kurį net ir aš, teisininkas, tik iš šio nuosprendžio sužinojau esant, ir 
kiek jam reikėjo mąstyti, kol pritempė „analogiją“, pagaliau neleistiną baudžiama- 
jame teisme. Štai kaltinamąjį nuteisti nei daugiau, nei mažiau kaip už ... viešojo 
neramumo kėlimą, daužant į varpą ir keliant aliarmą! Sic! 


1919 metų spalio 2 d. 
Ketvirtadienis 


Visuomet pietauju vienas, tačiau šiandien per pietus pas mane buvo neįprastas bruz- 
dėjimas. Pirma - kai parėjau pietų, aptikau savo bute Kotunią. Tikėjausi jos vizito 
kasdien nuo mano barnio su Ezechieliumi, nes nuvokiau, kad norės ji būti tarpi- 
ninke tarp vyro ir brolio. Keista man buvo, kad taip ilgai nepasirodė, iš to spren- 
džiau, kad Ezechielis vis dar pučiasi ir kad nėra linkęs susitaikyti. Atrodo, kad iš 
tiesų susitaikymas dar nepribrendo ir kad Kotunia šį kartą atėjo tik mano nuotaikų 

bei galimybių tokiam susitikimui patyrinėti. Įsitikino, su manimi kalbėdama, kad 
jokio pykčio Ezechieliui nejaučiu ir kad labai mielai su juo susitaikysiu. Kotunia 
aiškino, koks Ezechielis yra susinervinęs, kaip jie visi, Prušanovskiai, kaprizingi ir 
vaidingi bei kartu išpaikinti egoistai, sakė, kad Ezechielis iš esmės mane mėgsta ir 
vertina, minėjo, kad Ezechielis privalėtų manęs atsiprašyti ir kad reikalą būsią gali- 
ma sutvarkyti. Matyt, Ezechielis iki dabar nesileido Kotunios įkalbamas atsiprašyti 
ir susitaikyti, tas reikalas, iš esmės, menkas, turi dingti jam iš vaizduotės. 

Antrasis vizitas, kokį turėjau per pietų metą, - užėjo kažkokia nepažįstama po- 
nia su dukrele, jodvi atėjusios apžiūrėti mano buto: buvo tai aspirantės, norinčios 
jį išsinuomoti. Šį butą turėjau išsinuomojęs iš Vejrocho visiems metams - iki 1920 
metų Šv. Jono. Bet kadangi žiemą jis yra nepakenčiamas dėl šalčio ir geliančių skers- 
vėjų, kurie ypač pučiant vėjams darosi nepakeliami, kad ir kaip krosnį kūrentum, 
ir planuojant man išvykti į Kauną, išlygau, kad nuo lapkričio 1-osios butą apleisiu. 
Vejrochas jokių kliūčių nedarė, nes Lomžoje butų trūksta, ir nė dienos nestovėsiąs 
jis tuščias. Aš labai to butelio gailiuosi, nes pamėgau jį kaip retą kurį: jis yra labai 
linksmas, šviesus, saulėtas, turintis gražų vaizdą, labai man patogus ir sveikas, nes 
sausas ir pilnas gaivaus oro. Gaila man jo dabar, nes kelionė, kuriai rengiuosi, dar 
taip greitai neįvyks, taigi turėsiu nemenkų rūpesčių susirasti butą arba bent kamba- 
rį ir tikriausiai tai, ką rasiu, nebus taip miela, kaip tai, ką prarandu. 

Betgi įdomiausias buvo trečiasis vizitas. Buvo tai Januškevičova, nenuilstanti kons- 
piratorė ir revoliucionierė, veikliausioji bet kokių kairiųjų politinių akcijų Lomžoje 
agentė. Ji atėjo norėdama įtraukti mane į tam tikrą politinį sandėrį. Reikalas tas, kad 
vidinė Lenkijos padėtis šiandien - krizinė. Organizuojant valstybės valdžią, taip pat 
visoje vidaus administracijoje juntamas chaosas ir netvarka; labai sunki padėtis tokių 
reikalų, kaip valiuta, pramonė, nedarbas, aprūpinimo klausimais, — iš to nėra išeities 
ir tai sudaro pasibaisėtinai uždarą ratą. Dėl to kraštas fermentuojasi, visuomeninė 
darna yra užminuota masių nepasitenkinimo, valstiečiai taip pat šiaušiasi ir aitrinasi 
dėl agrarinės reformos, kuri nevyksta taip greitai ir aiškiai, kaip to trokštama. Miesto 
gyventojai, graužiami nedarbo vėžio, nematydami šansų pramonei išjudinti, juntan- 
tys aprūpinimo maistu katastrofos grėsmę, paveikti tariamo brangmečio apraizgytos 
valiutos krizės, bet vis dėl to masėms stokojant grynųjų ir uždarbio, yra socialinio 
sprogimo stadijoje. Tuo tarpu Rytuose vyksta karas, reikalaujantis didžiulių išlaidų, 
sugeriantis milžiniškas pastangas valstybės, stokojančios lėšų rimtai reguliuoti vidaus 
santykius, ir ne tiktai reikalaujančios gausybės pinigų, bet ir transporto priemonių, 
ir pan.; šalyje šėlsta maišininkavimas ir spekuliacija, tarnautojų sluoksniuose plinta 
korupcija. Pastaruoju metu į priekį išsimušė Žemės darbininkų sąjungos skelbiamas 
agrarinis streikas, - jis sutrukdytų bulviakasį. Radikalusis liaudies sparnas ir LkSP, 

iki šiolei varę oportunistinę politiką, pagaliau apsižiūrėjo, kad kyla masių nepasiten- 
kinimas ir sąjūdis, ir dėl to savo ketinimais abiejų stovyklų politika'ėmė tolti, o tai vis 
sėkmingiau įsuka komunistų nesiliaujančių agitacijų malūną; pastarieji - formaliai 
persekiojami, bet nepasiekiami, galingi pinigų ištekliais, kurių gausiai teikia Rusija. 
Galingi ir dėl masių nepasitenkinimo bei gaivalinio sąjūdžio centrų, kuriuos lengvai 
užvaldo visur esantieji, budrūs, judrūs ir ne tik kad neprarandantieji žemės po ko- 
jomis, bet, regis, vis stipriau sėdintys balne. Viršuje valdo chaosas be konstitucijos, 
„specialistų“ vyriausybė be programos, dešiniųjų trumparegystė be aiškios krypties 
linijos, pusėtiniškumas ir nerangumas. Seimas „suverenus“, jis pasižymi plepumu, 
yra bestuburis, nes neturi parlamentinės daugumos. 


1919 metų spalio 3 d. 
Penktadienis 


Grįždamas prie vakarykštės temos, pasakoju toliau. Ir štai visi radikalieji kairie- 
ji rengiasi perversmui. Jau ne tiktai komunistai ir jiems artima vadinamoji „LkSP 
opozicija“, bet ir pati LkSP bei Lenkijos liaudininkų partijos radikalusis sparnas už- 
ėmė revoliucines pozicijas. LkSP ir LkLP radikalieji liaudininkai iškėlė labai ryškių 
spalvų socialinius ir politinius lozungus ir parlamentinio evoliucionizmo metodą 
iškeitė į tiesioginį masių sąjūdį. Tų elementų įsitikinimai ir siekiai artimiausiu metu 
turi sukelti lemiamų įvykių ir atvesti į krizę. Viena vertus, Seime turi vykti Seimo 
puolimas, antra - bręsta ir auga streikų banga. Tokia padėtis susidariusi tuo metu, 
kai po atostogų į rudens posėdį renkasi Seimas, o vyriausybės linija pasislinko į 
dešinę. Katinas pagimdė pelę. Neliko ir grėsmingos nepaprastojo teismo nuotaikos. 
Salėje švietė tuštuma. Bet užtat vargšas Kovalčikas prisirijo baimės. Galima tikėtis, 
kad kai antrą kartą reikės į valdišką mišką eiti vogti medžių, atidžiai apsidairys, ar 
kartais medyje nekabo koks nors objektas. Kai šiandien vakarą budėjau Irkluotojų 
klube, pamačiau Ezechielį. Abu dėjomės tas to nematą. 


1919 metų spalio 4 d. 
Šeštadienis 


Ir vėl taip gražu lyg vasarą. Dienos saulėtos, be jokio debesėlio, o šiandien ir vakar — 
tiesiog karšta. Vakaras šiandien toks šiltas, kaip vasarą liepos mėnesį. Galima nuo- 
gam sėdėti prie pravirų balkono durų; nė šešėlio vėjuko, ramu, šilta tyla ore, dangus 
giedras, pirmojo ketvirčio mėnulis švelniai šviečia. Vis dėlto esama klimato skirtumų 
tarp Bagdoniškio ir Lomžos. Šiaip ar taip, jau spalis, net ir pagal senąjį stilių jau išeitų 

antra rugsėjo pusė. Bagdoniškyje paskutinėmis senojo stiliaus rugpjūčio dienomis 
paprastai kūrendavau krosnį; ir nors tai galima būtų priskirti išdykumui, pateisina- 
mam lengvai atsieinamomis dovaninėmis malkomis, vis dėlto jau antroje rugsėjo pu- 
sėje krosnis būtina. O čia dar karšta ir bent jau visą spalį galima apsieiti jos nekūrus. 
Grįžtu prie užvakarykštės ir vakarykštės temos. Regis, Pilsudskis, manydamas 
atsisakyti garbingų Valstybės viršininko pareigų, ketina pasilikti sau Armijos vy- 
riausiojo vado vietą. Pagaliau, net jei būtų norėta jį nuo tos vietos nustumti, vargu 
ar be jo valios pavyktų tai padaryti. Žymi kariuomenės dalis taip yra jam ištikima, 
kad mūru stotų jo pusėn ir nesileistų, kad kas nors išplėštų jiems jo įsakymus. Ko 
siekia Pilsudskis, jeigu iš tiesų apsisprendė atsisakyti Valstybės viršininko pareigų, 
nežinau. Kad Pilsudskis nedaro to, neturėdamas konkretaus plano - abejoti visiš- 
kai netenka. Pilsudskis nepriklauso tokiems žmonėms, kurie prisisotina valdžios ir 
nuleidžia rankas, kylant sunkumams bėgdami į slėptuvę, nes jam pagaliau ne pati 
valdžia rūpi, bet iškeltas tikslas ir prie jo vedantys veiksmai, o valdžia jam tėra tik 
priemonė; nepriklauso jis taip pat ir tiems, kurie ką nors darytų, neturėdami užsi- 
brėžto tikslo. Asmenys, atvežę tą žinią iš Varšuvos, kaip pas mus Lomžoje Stolnic- 
kis, Lenkijos liaudies partijos vietos skyriaus pirmininkas, ir Baueris, darbininkas, 
vadovaujantis Lomžoje Lenkijos socialistų partijai nuo to meto, kai dr. Čarneckis 
buvo pašauktas į kariuomenę, spėlioja, prisiklausę Varšuvos revoliucinių sluoksnių, 
kad Pilsudskis, visai galimas daiktas, rengiasi diktatūrai - jeigu parlamentiniai me- 
todai nepasiteisintų ir jeigu pati Tauta per Seimą nesugebėtų susitvarkyti savo rei- 
kalų, griebtųsi jis statybos ir valstybinės konsolidacijos ir vidaus santykius galėtų 
sutvarkyti didžiojo Piliečio - Diktatoriaus - ranka. Išskyrus komunistus, kone visa 
Lenkija nebijanti priimti asmeninės diktatūros principus ir kaip Diktatorius yra nu- 
rodomas ne kas kitas, o būtent Pilsudskis. Jis bene ir būtų tam vaidmeniui vienin- 
telis. Žmogus, kuris kaip niekas kitas turi Veiksmo instinktą, nepalaužiamą valią ir 
nusistatymą, visuomet paprastą tikslą, vieną liniją, ir, ar aš žinau - Išmintį ir Intuici- 
ją - genialią. Tas žmogus išauga į Milžiną, tarytum šios karo epochos Lenkijos isto- 
rinių vyksnių Instinkto įsikūnijimas. Nuo 1914 m. rugpjūčio 6 dienos, kad ir ką būtų 
daręs - niekuomet neprašovė pro šalį. Matuojant mažu išmintingų žmonių protu jo 
apsisprendimus ir veiksmus, ko man taip pat 1917 m. pasitaikydavo - kartais galėjo 
atrodyti, kad Pilsudskis klysta ir net žlunga, prarasdamas savo instinkto paslaptį, 
tačiau visuomet pasirodydavo, kad jo kelias, paprastas ir kartais juokingai besikry- 
žiuojantis su didžiaisiais milžiniškų regimybių traktatais, yra teisingas, kad jo linija, 
kartais net nykstanti smurte, galų gale stebuklingai išplaukia viršum visko, iškyla 
virš įvykių chaoso ir laimi. Taip yra ir dabar, kalbant, beje, apie Pilsudskio progra- 
mą dėl Lietuvos. Visos regimybės, atrodo, kalbėtų, kad toji programa bankrutavo, 

ir kad lenkų Vilniaus okupacija ir lenkų pergalė prieš bolševikus Baltojoje Rusioje 

nuvedė Lietuvos ir lenkų-lietuvių santykių bylą visiškai priešinga linkme, negu buvo 

numačiusi Pilsudskio programa. Bet taip tikiu Pilsudskiu, jo istoriniu genialumu ir 
instinktu, kad, kol jis yra ir budi - contra spem spero (viltis ko nors priešingai) nega- 
liu, nors visos loginės regimybės kalba jo naudai, tvirtinti, kad lietuviškoji programa, 
sukurta Pilsudskio valia ir mintimi, iš tiesų jau bankrutavo. Bet grįžtant prie laukia- 
mų įvykių - jeigu tiktai Pilsudskis iš tikrųjų mąsto apie Diktatūrą - kyla klausimas, 
ar jis turi būti Revoliucijos Diktatorius, ar Lenkijos mechanizavimo Imperializmo 

ir Militarizmo guolyje Diktatorius. Tiek kairieji, tiek ir dešinieji vis labiau Lenkijoje 

žvelgia į Pilsudskį kaip į žmogų, kuris yra Diktatūros įkūnijimo galiūnas. Abi šalys 

netgi ima tos Diktatūros geisti, kad tik ji įkūnytų tai, ko būtent toji šalis geidžia. Vie- 
ni komunistai a priori atmeta Pilsudskio diktatūrą, kurią iš anksto laiko reakcija. 


1919 metų spalio 5 d. 
Sekmadienis 


Šiandien žengiau pirmą žingsnį, siekdamas persikelti į Kauną: parašiau Mykolui 
Biržiškai į Vilnių, prašydamas patarimo ir pagalbos tarpininkauti man su Kaunu. 
Iš laikraščių sužinojau, kad Herbačiauskas, kuris anksčiau važinėjo į Vilnių, ban- 
dydamas ten sutaikyti lietuvius su lenkais Pilsudskio programos pagrindu, dabar 
buvo Kaune, iš ten grįžo ir atvyko į Varšuvą, kur jį turi priimti Pilsudskis. Taip pat 
man pasakota, kad kituose laikraščiuose, ko aš pats neskaičiau, yra žinia, jog į Varšu- 
vą pokalbio su Pilsudskiu atvykęs Mykolas Biržiška. Biržiška, kaip žinau iš laikraščio 
„Glos Litwy“ („Lietuvos balsas“), važinėjo į Kauną. Todėl, matyt, Pilsudskis neatsisakė 
savo lietuviškosios programos ir šiuo metu remiasi jau tiesiogiai lietuviais, pats ves- 
damas su jais derybas. Jo ryšiai su Herbačiausku ir Biržiška labai mane sudomino. 
Pastarųjų dienų Varšuvos dienraščiai nekelia įspūdžio, kad šviestųsi kažkas, 
kaip Revoliucija ar perversmas, čia skelbiami kairiųjų veikėjų, grįžtančių iš Varšu- 
vos. Seime, kuris susirinko spalio 1 d., naują deklaraciją paskelbė ministras Vojcie- 
chovskis, vėliau apie finansinę ir ūkinę padėtį kalbėjo finansų ministras Bilinskis. 
Nieks nepranašauja staigios Revoliucijos arba greito Pilsudskio atsistatydinimo, kas 
turėtų virsti posūkiu. Paprasčiausiai tų skelbiamų įvykių negali justi nei ore, nei 
nuotaikose. Nejau tai būtų taip gerai Varšuvoje užmaskuota, jei jau čia apie tai kai- 
rieji veikėjai, tiesa, konfidencialiai, pasakoja. Žinome, kaip tokio konfidencialumo 
neįmanoma išlaikyti paslaptyje, ir greit visa tampa viešąja paslaptimi. Be abejo, yra 
politinė krizė, bet labai švelnaus, evoliucinio pobūdžio. Vojciechovskio vyriausybi- 
niame ekspozė greta jaučiamo posūkio į dešinę yra spaudimas dėl būtinybės sukurti 

vyriausybės politinę programą, atmesti ligšiolinį vyriausybės „profesinį“ principą, 
kuris neleido Seime susidaryti nuolatinei geidžiamai daugumai. Agrarinio įstatymo 
projektas, kurį pateikė vyriausybė, susilaukė griežto valstiečių ir socialistų atkirčio, 
nes tai iškreipia liepos mėnesį Seimo balsų dauguma priimtą agrarinę reformą. So- 
cialistai Seime, regis, nori jį išprovokuoti ir priversti užsiimti konstitucija, kurios 
patvirtinti, regis, jis būsiąs nepajėgus, o tai jį diskredituotų ir paspartintų jo žlugi- 
mą. Bet visi tie iš lėto slenkantys reikalai anaiptol nesitapatina su staigia Revoliucija 
ir didžiuoju perversmu, kuris jau tikrai būtų pradėtas Pilsudskio atsistatydinimu, 
jeigu tokiam žingsniui jis ryžtųsi. 

Kad ir kaip tie dalykai atrodytų Revoliucijos ir perversmo požiūriu, kairieji ele- 
mentai organizuojasi ir rengiasi ne tiktai Varšuvoje, bet ir provincijoje. Būtent praė- 
jusį ketvirtadienį p. Jarnusikievičova, veikdama sutartinai su Stolnickiu, pasikvietė 
pas save vakarui kelis asmenis iš demokratinės inteligentijos pasitarti. Mat Stolnic- 
kis parvežė iš Varšuvos nuo centrinių sluoksnių, regis, Lenkijos valstiečių partijos, 
instrukcijas, jog visur, kur tik įmanoma, reikia telkti demokratinę inteligentiją, kad 
įvykus Revoliucijai ji būtų pasirengusi apstatyti visus būtinus postus ir galima būtų 
išvengti tuštumos bei anarchijos arba užkirsti kelią galimam valdininkų reakcinių 
elementų sabotažui. Į tą susirinkimėlį atkakau tik aš, advokatas Liachovičius, toks 
Zielinskis — atrodo, tarnautojas, LkSP veikėjas darbininkas - Baueris, Stolnickis ir 
p. Jarnusikievičova. Turėję būti dar keletas žmonių, bet p. Jarnusikievičova nespėjo 
jiems pranešti, nes per vėlai buvo ėmusis. Išklausėme Stolnickio ir Bauerio praneši- 
mų apie Varšuvą, apie vidaus politinę padėtį, apie Revoliucijos bei perversmo pers- 
pektyvas. Konstatavome, kad visi toje grupėje, pagaliau labai negausioje, pritariame 
kairiajam perversmui ir kad, žinoma, nė vienas iš mūsų jam nemėginsime priešin- 
tis - mielai jį paremsime, kai tai įvyks. Rūpėjo dar taip pat susiderinti, ar mūsų 
grupei reikia kažko griebtis ir kažką daryti. 


1919 metų spalio 6 d. 
Pirmadienis 


Baigsiu pasakoti apie mūsų ketvirtadienio pokalbį pas p. Jarnusikievičovą. P. Jarnu- 
sikievičova, o iš dalies ir Stolnickis su Baueriu, blogai suformulavo klausimą. Ėmėsi 
jie svarstyti problemą, ar privalėtume suartėti ir tartis taip pat su komunistais, ku- 
rie, rodos, Lomžoje įkūrę savo organizaciją ir turi apie 300 sekėjų, visų pirma tarp 
žydų bei tų, kurie vėlesniais laikais grįžo iš Rusijos - ir, girdisi, nemažai prisišlieję 
prie jų, kaip visur, padugnių - ar apsiriboti tiktai ryšiais su LkSP ir LkVP liaudinin- 
kais. Buvo keliamas klausimas, ar yra galima ir pageidautina planinga socialistinės ir 

valstietiškos Revoliucijos sąveika su komunistine Revoliucija. Ėmė panėšėti, lyg kad 
mes čia susirinkę ir šiek tiek ateityje išsiplėtę turėtume būti kažkokia revoliucinio 
judėjimo centralizacija. Tuomet aš prabilau ir paaiškinau, kaip tą reikalą suvokiu. 
Demokratinės inteligentijos grupė gali sukurti kai ką panašaus į parengtį tuo atveju, 
jeigu Revoliucija taptų faktu ir nugalėtų, kad viešasis gyvenimas tuomet neiškryptų 
iš vėžių dėl inteligentijos ir tarnautojų neveiklumo ir kad dėl to neįsivyrautų chaosas 

ir kad prie vairo neprasibrautų įvairiausi tamsūs elementai, nenutuokiantys viešų- 
jų reikalų, kuo pasinaudotų padugnės, tokiais atvejais karštligiškai įsikimbančios į 
tamsiąją masę, kaip daugeliu atvejų, atrodo, buvę Rusijoje; taigi būtų svarbu, kad ga- 
limos Revoliucijos momentu, kai senosios institucijos ir jų darbuotojai būsią atstumti 

nuo veiklos linijos, nesusidarytų pavojinga tuštuma ir kad būtų pasirengęs demokra- 
tinės inteligentijos kolektyvas ar bent jau tokio kolektyvo užuomazga, galinti imtis 

palaikyti viešųjų reikalų organizacinius ryšius, arba suderintus su Revoliucijos linija 

juos perkurti, bet ne daugiau. Tos inteligentijos elementai patys gali būti savo įsitiki- 
nimais įvairūs, ir neįmanoma norėti iš jų sudaryti kažkokį Revoliucijos vadovauja- 
mąjį organą, kažkokį Revoliuciją kuriančių politinių organizacijų komitetą. Galima 

kalbėti bene tiktai apie parengtį inteligentiškųjų specializuotų jėgų, kurios galėtų 

tapti aktyvios - ar tik ne vykdomosios Revoliucijos požiūriu - ir tik jos dirvoje, jeigu 

ji jau susidarytų, bet niekuomet neturėtų tapti Revoliuciją kuriančiu veiksniu, nes 

juk tokiai laisvai suėjusiai demokratinės inteligentijos grupelei trūksta kvalifikacijų; 

o ypač aš, būdamas teisėjas ir kol juo tebesu, negaliu teisėjo pareigų suderinti su ak- 
tyvaus revoliucionieriaus vaidmeniu; tas pats reikalui esant pasakytina ir apie kitus 

valdininkus, kurių pareiga yra lojalumas. Kaip pilietis galiu būti palankus Revoliuci- 
jai, bet negaliu pamiršti, kad esu dabartinės santvarkos visuomenei tarnaujantis tei- 
sėjas; negalima man būti nei veikliu revoliucionieriumi, nei veikliu reakcionieriumi. 
Ir vis dėlto leista man pareikšti, kad jeigu Revoliucija įsigalės, esu pasirengęs - vėlgi 

kaip teisėjas arba kokiame kitame poste - būti jos vykdytojas, kitaip sakant stoti į jos 

dirvą, arba atsisakyti stoti į tokią dirvą. Tai mano pilietiškoji teisė, kurios man nieks 

negali atimti. Bet niekuomet - eidamas teisėjo pareigas - neprivalau aktyviai kurti 

Revoliucijos. Taigi tiktai prisilaikant to pasyvaus parengties vaidmens galima, nu- 
matant eventualius atvejus, demokratinei inteligentijai drauge su tarnautojų elemen- 
tais bandyti susitarti, o tai netrukdo, kad atskiri tos inteligentijos vienetai - ypač lais- 
vųjų profesijų - gali judėjime aktyviai dalyvauti ir dalyvauja. Susirinkusieji visiškai 

pritarė mano požiūriui. Jeigu įvykiai klostysis toliau - susirinksime ir vėl tarsimės. 
Ryšius palaikysime. Tuo viskas ir baigėsi. Antra vertus - LkSP ir radikaliųjų valstie- 
tijos šalininkų sąveika su komunistais nebetikiu. Tai jau du skirtingi ir vienas kitam 

prieštaraujantys principai. Revoliuciją galima kurti tiktai vienu ar kitu pagrindu. 

1919 metų spalio 7 d. 
Antradienis 


Norėdamas pašalinti barnį su Ezechieliu, parašiau Kotuniai tokio turinio laišką: 
Lomža, 1919 X 7. Brangioji Kotunyte! Tiesą sakant ne man reikėtų pirmam tiesti 
Ezechieliui santaikos ranką, bet darau tai, siekdamas pabandyti susitaikyti. Keista 
man rodosi tai, kad mes, sėdėdami svetimame mieste, vieniši, toli nuo tinkamos mūsų 
šeimyninės aplinkos, artimiausi tas tam šiame mieste, saugotume kažkokį tuščią bar- 
nį ir tenkintumės nutrauktais ryšiais. Kad jau bent būtų dėl ko! Jeigu aš Ezechieliui 
arba Ezechielis man turėtume tikrai sunkių priekaištų, kokį gėdingą veiksmą, kokį 
rimtesnį priekaištą, pagaliau kokį tikrą, tyčinį įžeidimą, rodantį piktą valią ir norą 
įgelti priešininką, tai galėčiau tą nutraukimą suprasti ir pateisinti. Bet gi nieko to- 
kio tiesiog neįžvelgiu. Suprantu, kad jeigu atsidurčiau dar labiau svetimame mieste, 
negu Lomža, su Stepuku Rėmeriu, Marinios sūnumi, tai su juo santykių nebūčiau 
užmezgęs, nors buvome tas tam vieninteliai šiame mieste krauju artimiausi. Betgi 
tarp manęs ir Ezechielio tokių rimtų užsirūstinimo priežasčių nėra. Aš Ezechielį, o 
neabejoju, kad ir jis mane, gerbiu, nors savo įsitikinimuose ir požiūriuose įvairiais 
klausimais turėtume skirtumų, netgi ir esminių. Įsitikinimų ir požiūrių vienybė ir 
tapatybė nesanti, man regis, žmogaus žmogui pagarbos sąlyga, net ir tarp svetimų. 
Apie save galiu pasakyti, kad teikiu pirmenybę ir labiau gerbiu žmogų, turintį įsitiki- 

nimus, tegu ir skirtingus ar net ir priešingus, negu mano, negu tą, kuris neturi jokių 
įsitikinimų nei idealų ir eina numindžiotais keliais, kuriuos jam diktuoja patogumas 
bei įvairūs pašaliniai aspektai. Toks yra kaip vėliavėlė, jautri vėjo dvelksmui. Nežinau, 
gal Ezechielis kitaip į tuos reikalus žiūri, bet man žmogaus įsitikinimų nuoširdumas ir 
charakterio privalumai - tai esminis pagarbos pagrindas. 

Jeigu Ezechieliui bičiulystės, pagarbos man ir santykių su manimi sąlyga yra įsiti- 
kinimų ar net mano požiūrių su jo požiūriais tapatybė ir jeigu tuo metu, kai pamatė 
jis kokį nors skirtumą - tie santykiai turi būti prarasti - tai tokiu atveju susitaikymas 
iš tiesų prasmės neturi. Ką darysi - negiedosiu taip, kaip kam nors patinka, ir visuo- 
met pasiliksiu savimi. Nori būti su manimi tokiu, koks esu, ir palaikyti senus bičiu- 
liškus santykius - tai galime apsikabinti iš visos širdies, nes tikrai gi tas ginčas nėra 
vertas atminimo, bet jeigu to nenori - tai antrą kartą jam rankos pirmas netiesiu ir 
nieku būdu bičiuliais tuomet būti negalėsime. 

Nieko neatsiimu ir neatšaukiu iš to, ką sakiau ir dėl ko Ezechielis ant manęs užsi- 
rūstino. Kai mąstau apie tai, tai pagaliau negaliu net tiksliai suvokti, dėl ko jis supyko. 
Nes net patys karščiausi didžiosios žemės nuosavybės gynėjai ir specialieji ekspertai 
pagrindžia jos neliečiamybę tuo, kad ji yra visuomeninė institucija ir tarnauja ne de- 
vastacijos, bet kultūros įrankiu. Taigi remiantis šiuo, labiausiai nuosavybiniu požiūriu, 
kuo toliausiai nubėgusiu nuo didžiosios žemės nuosavybės smerkimo, taip pat nėra 
įmanoma pripažinti geru ir teisingu grobuonišką elgseną su gėrybėmis. Toks niokoji- 
mas anaiptol nestiprina nuosavybės, bet kasa po ja duobę ir pakerta jos giliausią visuo- 
meninio naudingumo pagrindą. Neabejoju, kad Ezechielis, būdamas šviesus žmogus, 
taip pat šitai supranta. Galiu suvokti Revoliucijos įbaugintų dvarininkų psichologiją ir 
skubančiųjų, prisirovus prie dvarų, paversti pinigais viską, kas tiktai įmanoma, nors ir 
niokojimo kaina, ir galiu tą reiškinį paaiškinti, bet negaliu pripažinti, kad tatai buvo 
iš tiesų gera. Žinoma, jeigu tiems dvarininkams laikys peilį prie gerklės, tai jie, gelbė- 
damiesi nuo visiško nuosavybės praradimo, griebiasi ir eikvoja viską, kas įmanoma, 
nesižvalgydami į grobuoniškumą, bet jeigu turime grįžti prie normalių santykių, tai 
tokio siaubimo pagirti neįmanoma: jis tik palaiko sąmyšį ir lėtina irimo procesą. To- 
kios buvo ir pasilieka mano mintys. Net nežinau, ką Ezechielis gali joms prikišti. 

Žinoma, galiu pripažinti, kad, matyt, geriau būtų buvę, jeigu tuo klausimu, kal- 
bėdamas su Ezechieliu, visiškai būčiau neužsiminęs. Nepagalvojau, kad jis ne parle 
pas d'une corde dans la maison du pendu” ir kad vargšeliui senukui Ezechieliui, ku- 
ris pats yra terorizuotas, suirzęs ir taip skaudžiai paliestas Revoliucijos, ši tema yra 
pernelyg dirgli - dėl jos jis praranda pusiausvyrą ir nepajėgia logiškai mąstyti ir net 


53. Ne parle pas d'une corde dans la maison du pendu (pranc.) - nekalba aštrialiežuvaudamas. 

pilietiškai jausti. Galbūt aš nešvelniai elgiausi, bet neturėjau blogų ketinimų, nes net 
nesusimąsčiau, kad tas dalykas jau savaime Ezechieliui yra skausmingas. Jeigu jam 
negeisdamas sukėliau tą skausmą, galiu dėl to jį atsiprašyti. Bet tik dėl to; tačiau ir jis 
savo namuose mano atžvilgiu pasielgė neelegantiškai. Siūlau visa tai paleisti užmarš- 
tin. Apkabinu Tave labai širdingai. Tavo Mykolas Rėmeris. 

Šį laišką Kotuniai išsiųsiu paštu. Matysim, koks bus rezultatas. 


1919 metų spalio 8 d. 
Trečiadienis 


Turėjau šiandien, trečiadienį, apeliacinį posėdį. Šį kartą darbotvarkėje buvo bylos 
išimtinai dėl įžeidinėjimų (šmeižtai ir garbės įžeidimas). Tų bylų esmę sudarė va- 
dinamieji burnojimai - visokiausios apkalbos, dalykai, neturintys jokios reikšmės, 
pagrįsti tuo, kad viena šalis - pirmiausia moterys - šmagoja liežuviais kitą šalį 
šlykščiausiais žodžiais, apipildamos ją žodinio purvo pamazgomis. Ko tik žmogus 
tokiose bylose neprisiklausai! Kokių tiktai žodžių, kokių išmonių nesigriebia pikty- 
biško liežuvio, ypač bobiško, geidžiančio artimam įkyrėti, kūrybiškumas. Visuotini 
„kurva“, „kolera“, „pabučiuok mane (arba: save) šiknon“ ir pan. - tai dar rafinuotumo 
žiedai kitų grožybių fone, čia pat meniškai kuriamų arba iškapstomų iš kažkokios 
liaudiškos (bobų) kraitinės išmonių meno skrynios. Štai keletas to meno ekspona- 
tų, griebtų iš šiandienio posėdžio bylų: „Rosko drigantmerge“ (reiškia maždaug tą 
patį, kas viešmergė, kurva, tiktai su labiau fantastine išmone, kažkas, kas prosti- 
tuciją sieja su lytine istorija ir su raganos lytiniu pasiutimu), „išskleisk kailinėlius“ 
(suprask, kad tik pamojus gali atsiduoti kiekvienam ir gultis po vyriškiu ant paklotų 
kailinėlių, kur tik įmanoma, net ir be lovos, ant žemės, kiekvienoje vietoje). Kartais 
išplaukia kažkokios keistos išmonės, kurių net reikšmės nieks negali suvokti, o vis 
dėlto turi turėti kažko įžeidžiamo, kada viena šalis griebiasi jų, kai išsisemia kitos, o 
antroji jaučiasi jomis ypač įžeista, tarkim: „tu, skurle, aliuga“. „Skurlė“ dar turi išlai- 
kytą reikšmę: autas, kokiu sukamos pėdos į avalynę vietoj puskojinių, bet „aliuga“?.. 
Arklį su kaupu tam, kas įmins „aliugos“ kilmę ir prasmę! O štai dėl „aliugos“ teisme 
keliama byla, kuri nusidriekia net per dvi instancijas, ir nėra pasakyta, kad neprieis 
iki Lenkijos Respublikos Aukščiausiojo teismo! Ir toji „aliuga“ yra jau kažkas [...] 
kita, kai išeikvotos visos „kurvos“ ir „Rosko drigantmergės“. 

Ty visuotinių burnojimų fone tik kelios bylos buvo šiek tiek rimtesnės, turin- 
čios gilesnį socialinį arba paprotinį bylų dėl garbės įžeidimo pagrindą. Tarp garbės 
įžeidimo buvo kelios labai gerai man žinomos bylos iš Kolno santykių. Viena buvo 
tarp jaunojo Vinkelmano ir Chačajo Ajdenbergo, dviejų mirtinų priešų, kurių vie- 

nas svarbiausių gyvenimo elementų pasidarė tarpusavio erzinimasis įvairiausiomis 
formomis ir bylinėjimasis. Antra byla iš Kolno - tai byla tarp garsaus Kolno byli- 
ninko ir avantiūristo Jano Zavistovskio ir baldžiaus Antoni Miečkovskio, žmogaus 
ramaus, tvarkingo, Kolne gerbiamo, gan visuomeniško, bet šiek tiek išpuikusio. Šį 
kartą Zavistovskis buvo teisus skųsdamas Miečkovskį dėl garbės įžeidimo. Mitinge, 
kuris vyko Kolne, Zavistovskis, tipiškas peštukas, besistengiantis savo privačiam 
reikalui suteikti viešojo reikalo regimybę ir turintis istorinį kivirčą su „bendrove“, 
kitaip tariant, su maisto kooperacija, tarp kurios steigėjų buvo ir jis kitados, ir iš 
kurios dar prieš karą jį išgujo, nes šis būdamas bendrovės valdyboje bandė daryti 
kažkokius privačius gešeftus, taigi mitinge Zavistovskis, jau metų metais degęs ais- 
tra atkeršyti bendrovei ir jos naujiesiems vedėjams, tarp kurių yra tokie žmonės, 
kaip Miečkovskis ir Juzefas Pikulinskis - bendrovei pareiškė kažkokias pretenzijas, 
prikišdamas jos vedėjams išeikvojimus ir piktnaudžiavimus. Zavistovskio anaiptol 
nevaržo tai, kad viešasis mitingas nėra ta instancija, kuri tirtų korporacijos reikalus. 
Kadangi į bendrovės susirinkimus Zavistovskis — išbrauktas iš narių lapo - nėra 
įleidžiamas, taigi pasirinko viešojo mitingo teritoriją, kur visuomet yra patogiausia 
proga varyti demagogiją. Spekuliuodamas įtarumu minios, dėl mitingo atmosferos 
linkusios visuomet įtarti visus bet kokiu nusikaltimu, kokį tik kas nors panorėtų 
savo artimui primesti - jei jie mėgsta imtis moralinių kanonų ir teisėjų vaidmens 
ir griebiasi viską smerkti - Zavistovskis pareiškė priekaištus ir šmeižtus bendrovės 
vedėjams, kartu dar pareikalaudamas viešai atsiskaityti. Mat Miečkovskio būta tuo 
neatsargaus, kad įsižiebė ir atsakydamas atkirto, girdi, Zavistovskis apvogė ben- 
drovę. Miečkovskis už Zavistovskio garbės įžeidimą gavo 7 dienas namų arešto. 
Atsižvelgėme į švelninančiąsias aplinkybes, bet nuteisti turėjome, nes buvo kaltas 
dėl garbės įžeidimo. Pirmas Kolno taikos teismo nuosprendis buvo išteisinantis, 
todėl jį atmetėme. 


1919 metų spalio 9 d. 
Ketvirtadienis 


Darosi vis šalčiau. Ruduo jau rimtai ima reikštis, bet ne tas darganų vėjuotas ruduo, 
pilnas nuobodžios purvynės, tik sausasis ruduo, linkęs pašalvėti, krintančių lapų ir 
ryškiai auksinių medžių ruduo - spalis, lūžio mėnuo. Mano bute šaltis ima įkyrė- 
ti. Keliuose languose stiklai suskilę, todėl išorės oras siautėja viduje. Beprasmiška 
krosnį kūrenti, pagaliau malkų gaila, nes jų labai trūksta ir brangumas neįkan- 
damas. Pagaliau veikiai jau atsisveikinsiu su savo butu, nes nuo lapkričio 1 d. jis 
jau išnuomotas kitiems. Turiu pasiieškoti kito būsto, nes mano buvimas Lomžoje 

nusitęs bene iki Naujųjų metų, kol susitvarkysiu išvykimo į Kauną reikalus. Visa 
mano viltis čia - tai Biržiška, kuris gal galės man tarpininkauti Kaune, nors ir jam 
nebus lengva. 

Lietuvos santykiai su Lenkija yra vis dar labai įtempti. Norėčiau, kad tie reikalai 
jau išsispręstų iki man atvykstant į Kauną, bet vargu ar galiu to tikėtis. Nieks ne- 
žada Lenkijos-Lietuvos reikalų spręsti evoliucijos ir susitarimo keliu. Nors, mano 
manymu, užmegzti Lenkijai su Lietuva santykius ir bendradarbiauti yra būtinybė, 
diktuojama istorinių aplinkybių, kurios iki dabar abiem kraštams anaiptol neprara- 
do aktualumo, bet šiandien liaudyje istorijos pojūtis, regis, labai silpnai įsišaknijęs ir 
vulgarus maksimalizmas, inteligentijos užsikrėtimas militarizmo ir nacionalizmo 
instinktais ir jausmais, o visuomeninių klasių - tiesioginiais ir išimtiniais jų intere- 
sais - nieko gero ta linkme nežada. Ypač Lietuvos lenkai su Vilniumi priešaky, ga- 
lintys suvaidinti gražų tilto vaidmenį, siejantį abi tautas, ir taikyti jų aspiracijas įvy- 
kių perspektyvoje - neturi nė krislelio tos misijos jausmo - daro viską, kad sukeltų 
nesantaiką ir drumstų santykius. Deja, bet regis, jeigu kokia nors išorinių veiksnių 
intervencija, galinti atsistoti virš Lenkijos ir Lietuvos, nesureguliuos tų klausimų, 
tai iš tiesų bus prieita prie lenkų-lietuvių karo. Tokiu atveju mano padėtis Kaune 
būtų labai sunki, jeigu man pavyktų ten nukakti ir įsikurti. Ir vis dėlto ryžausi tam 
žingsniui. Lenkijos požiūrio į Lietuvą sprendimas išorinių veiksnių intervencijos 
metodu veikiausiai užkirstų kelią tiesioginiams susidūrimams, bet nebūtų pajėgus 
sukurti nuolatinio pagrindo santykiams, kurie, man regis, būtini. Esu karštas Bal- 
tijos sąjungos šalininkas, bet ją papildyti turi tos Sąjungos planiniai kontaktai, ir 
pirmiausia - Lietuvos su sostine Vilniumi ir Lenkijos Respublikos. 


1919 metų spalio 10 d. 
Penktadienis 


Pareinu šiandien namo pietų, kaip visuomet, apie pusę antros. Prieškambaryje su- 
tinka mane Ezechielis, bučiuoja ir atsiprašinėja. Glėbesčiuojamės su juo ir bandome 
susitaikyti, staiga iš virtuvės išlekia kaip strėlė kažkokia moteriškė, metasi ant ma- 
nęs, čiumpa į glėbį, ir kol susigaudau, kas ji tokia, jau glėbesčiuojamės ir bučiuoja- 
mės iš visų pusių. Laikydamas glėbyje ir nesuvokdamas ką, staiga atpažįstu... Evą 
Rėmeruvną (Romerytę); tuo tarpu nesu dar tikras, ar iš tiesų ji, bet vis dar glėbes- 
čiuojuosi ir glaudžiu iš inercijos, nes Evos karštumas - toks, kad man net atsipeikė- 
ti neleidžia. Ir tik po to karšto pasisveikinimo stengiuosi įsitikinti, ar neklystu, ir 
klausiu nustebęs, iš kur ji čia taip netikėtai atsirado. Pasirodo, atvažiavo iš Vilniaus 
su kažkokiais reikalais į Varšuvą, o iš ten kelioms dienoms atlėkė į Lomžą aplanky- 

ti manęs ir Prušanovskių. Labai ja apsidžiaugiau. Atrodo gražiai, tokia linksma ir 
miela, kaip visuomet. Su Ezechieliu susitaikėme, bet iš pradžių dar buvo dirbtinu- 
mo. Ezechielis manęs atsiprašė, kad pasikarščiavo ir mano atžvilgiu savo namuose 
pasielgė netaktiškai, bet apsidraudė, kad in merito dėl klausimo, kuriuo susikirtome, 
nesitraukia nė per nago juodymą iš savo pozicijų. O jau dėl pažiūrų - tai tiek to. Ga- 
lime kiekvienas pasilikti prie savo - tas neturi reikšmės. Galime kiekvienas manyti, 
kaip manę, svarbu - dėl to nekelti asmeninių vaidų. 

Ezechielis su Eva pasėdėjo pas mane, kol papietavau, o vakarą aš praleidau pas Pru- 
šanovskius, kur buvo ir Eva. Ji apsistojo pas juos. Rytojui pasikviečiau ją pas save pietų. 


1919 Metų spalio 11 d. 
Šeštadienis 


Šįryt pasirodė pirmosios didelės šalnos. Gal buvo ir daugiau šalnų, bet jei ir buvo, 
tai mažos, nes nors keliuosi anksti, iki šiandien nemačiau nė vienos. Temperatūra 
jau kelios dienos labai žema, beveik speiguota. Mano bute darosi vis šalčiau. Sunku 
ir nusėdėti. Jau nebesigailiu, kad nuo lapkričio 1 d. iš jo išsikeliu, nes orams atšalus 
praranda jis man savo žavesį - tampa šalta nesvetinga landyne, į kurią pareinama 
pietų ir grįžtama nakčiai - be malonumo, nepatiriant savo jaukaus namų prieglobs- 
čio jausmo. Dar negaliu krosnies kūrenti, nes pirma - neturiu malkų, jų likučius 
tausoju pietums virti, o antra - tai neturi prasmės, nes keli langai išmušti, todėl 
šaltis iš išorės laisvai užvaldo butą. 

Šiandien savo dienoraštį pernešiau į teismą, kur jį rašysiu savo kabinete, kaip ir 
praėjusią žiemą. Teisme bent jau šilta. 

Buvo šiandien pas mane pietų Eva. Po pietų nuėjau su ja pas Lubienskius, o vė- 
liau palydėjau ją pas Prušanovskius. Labai jau maloni, įžvalgi ir šauni mergina, ir 
labai graži, tik gal šiek tiek pagal savo grožį galėtų būti aukštesnė. Jos numatomos 
vestuvės su Konstantu Meyeriu, jauna pora jas buvo planavusi lapkritį, bet nukėlė 
vėliau, nes Meyeriui, kuris tarnauja kariuomenėje ir neturi karininkams santuokai 
reikalaujamo amžiaus - 24-erių metų - nesuteiktas leidimas. Eva vestuvių norėtų 
sausį, bet Marynia rašo, kad jos dėl formalių aplinkybių galėsiančios įvykti tik po 
9 mėnesių. Tai būtų pernelyg tolimas terminas. Vargšelė Eva, matyt, dėl to susirū- 
pinusi ir nieko apie tai nekalba - ji labai išdidi iš prigimties ir nenori savo rūpesčių 
ir nuogąstavimų patikėti kitiems. Pagaliau Meyeris, regis, stengiasi gauti leidimą. 
Nepatinka man tik tai, kad, kaip sakosi Eva, Meyeris prisipažįsta aptingęs mokslui 
ir galvoja pasibaigus karui negrįžti į politechnikos institutą, kuriame po pirmųjų 
metų nutraukė studijas, ir ketina pasilikti kariuomenėje karininko tarnyboje. Dau- 

gelis inteligentiškų jaunuolių ėmė ir išpaiko ir pasiliks neišsimokslinę pristigę ener- 
gijos ir noro sistemingai mokytis. Tai rodytų Meyerio charakterio silpnumą ir lėkštą 
protą bei menkus siekius. Linkėčiau mylimajai Evai energingo ir ryžtingo žmogaus 
į vyrus... Vakare buvau su Eva pas Prušanovskius, o naktiniu traukiniu leidosi ji į 
Varšuvą. Ji paėmė su savimi ir visą šūsnį mano dienoraščio sąsiuvinių, kurie, varg- 
šeliai, jau keleri metai keliauja iš vietos į vietą. 

Iš Evos sužinojau, kad Henrikas Volovičius jau vedė savo sužadėtinę panelę Zys- 
kus. Laimink jį, Dieve. Tai taip pat ne pasaulinės reikšmės partija, bet kad tik mo- 
teris pasirodytų dora. 

Pagaliau iš Evos sužinojome, jog Papa, radęs progą, iš Bagdoniškio rašė Mariniai, 
kad nors jam neleista važiuoti į Vilnių, vis dėlto apsisprendė važiuoti savo arkliais, 
o Bagdoniškį prižiūrėti pavedė Vaitkovičiui, kitados buvusiam Bagdoniškio eko- 
nomui. Apie tuos tėvelio išvažiavimo planus žinau, nes man vasarą pats sakė, kad 
žiemai važiuos gydytis į... Prancūziją. Papa vaizduojasi, kad didžiojo karo pradėta 
pasaulio katastrofa jau baigėsi, ir kad dabar jau galima važinėti. Jau šiek tiek vargše- 
lis Papa suvaikėjo ir daugelio dalykų nenutuokia. Nesuvokia taip pat pinigo vertės 
ir senu įpročiu rublio vertę saldina sena prieškarine valiuta, o jis nukritęs jau dau- 
giau kaip dešimteriopai, palyginti su prieškariniu rubliu. Seniau Papai būtų pakakę 
s00 rublių, tarkim, kokiai kelionei ir kurortiniam gydymui, o dabar prireiktų gerų 
10 000 arba ir daugiau, nekalbant apie kelionės sunkumus, leidimus ir pan. Nežinia, 
kaip visa bus. Ar Papa iš tikrųjų pabandys važiuoti? Gali jį kelionėje sulaikyti, ir 
tuomet patirtų įvairių nemalonumų, Papai jau pavojingų, arba, jeigu išvažiuos ir 
Bagdoniškis liks apleistas, gali taip atsitikti, kad Bagdoniškį perims Lietuvos valdžia. 
Tai dar vienas motyvas, kad grįžčiau į Lietuvą. Vis ryškiau darosi, kad Papa jau ilgai 
netrauks su mano [...]. 


1919 metų spalio 12 d. 
Sekmadienis 


Naujiena teisme. Teisėjas Trampleris telegrama iš Teisingumo ministerijos buvo iš- 
siųstas į Poznanę. Kai ryte sėdėjau teisme ir dirbau, įgriuvo pas mane su ta žinia 
Trampleris. Prisipažino, kad to siekė, kai pravažiuodamas viešėjo Varšuvoje. Jis vis 
dėlto toks slapukas, kad net man nieko apie tai nebuvo užsiminęs, nors mūsų san- 
tykiai yra labai geri, geresni, negu su kuo nors kitu teisme. Pasirodo, jis tiktai dele- 
guojamas į Poznanę, be kokios nors nominacijos. Lenkiškoji jurisdikcija buvusioje 
Prūsijoje dar tik organizuojasi. Laikinai ten dar pereinamoji padėtis, skirianti seną 
vokiškosios jurisdikcijos tarpsnį nuo tinkamos būsimos lenkiškosios jurisdikcijos. 

Tą pereinamąją padėtį kol kas tvarko atskiras Teisingumo departamentas Pozna- 
nėje - srities institucija, nepriklausoma nuo centrinės ministerijos Varšuvoje ir de 
facto priklausanti autonominei atskirai Poznanės valdybai (Liaudies aukščiausiajai 
tarybai Poznanėje). Tik po kelių mėnesių lenkiškoji jurisdikcija Poznanės krašte turi 
būti galutinai organizuota Varšuvos vyriausybės įgaliojimu. Teisėjus, kurie yra skir- 
ti tai jurisdikcijai, laikinai be konkrečių nominacijų deleguoja Varšuvos ministerija 
tvarkyti šį Teisingumo departamentą Poznanėje, kur jų laukia dar kelių mėnesių 
parengiamieji kursai. Kadangi ten reikia, be lenkų kalbos, mokėti dar ir vokiečių 
kalbą, todėl dauguma į ten nukreiptų darbuotojų bus iš Galicijos; tokiems priklau- 
so ir Trampleris. Jis bus vienas iš nedaugelio, kuris galės palyginti visų trijų sričių 
jurisdikciją: keliolika metų teisėjavo Galicijoje, vėliau kelerius metus dirbo teisėju 
taikos teisme (austrų okupacijoje), tada apygardos teisėju Kongresuvkoje, dabar bus 
Poznanėje. Taigi įgys praktinių žinių, o kad turi gerą galvą ir didelius juridinius 
gebėjimus ir dar yra jaunas, nes tik peržengęs 40 metų, tai ir bus teisės pasaulyje pir- 
marūšė jėga. Lomžos teismui tai didžiulė netektis, bet, tiesą sakant, čia jo gebėjimai 
ėjo niekais. Trampleriui reikia didesnės arenos. 

Man gaila, kad jo netenkame, nes jį mėgau. Buvo žmogus protingas, mokantis mąs- 
tyti ir pajėgiantis jausti, turėjo imlią galvą, toli nuo jo buvo protiniai pelėsiai ir siau- 
ras konservatyvumas, būdingas visiems kitiems mano profesijos kolegoms Lomžoje. 
Mūsų teisme jis buvo vienintelis, su kuriuo galėjai įdomiai pasišnekučiuoti tiek teisės 
klausimais, tiek visais kitais. Ir ne tiktai teisme, bet visoje Lomžoje buvo jis vienas iš 
nedaugelio žmonių, pasižyminčių didele protine ir humanistine kultūra; lyginant jį su 
mūsų teisėjais jis buvo praaugęs juos visa galva. Tik Trampleris yra be galo nervingas 
ir pilnas keistenybių. Taigi ir dabar - kai atėjo man pareikšti, kad perkeliamas į Poz- 
nanę, apsiverkė kaip mažas vaikas. Kodėl jis toks, pats nebūtų galėjęs paaiškinti. Jau 
pats perkėlimo faktas erzinamai veikia jo nervus. Jam stinga dvasinės pusiausvyros. 
Netekdama Tramplerio, Lomža negreit susilauks tokio masto teisėjo, kaip jis. 


1919 metų spalio 13 d. 
Pirmadienis 


Išvykstant Trampleriui į Poznanę, taigi atsiradus laisvai vietai apygardos teisėjo 
poste, pirmininkas Filochovskis sušaukė šiandien 4 valandą visuotinį teismo susi- 
rinkimą trims kandidatams išsirinkti. Šį kartą jau buvo žinoma iš anksto, kad pir- 
muoju kandidatu išrinksime teisėją Chelstovskį. Jo kandidatūra, amžinai kiekvienų 
rinkimų metu išplaukianti ir visuomet tais ar kitais sumetimais atmetama, tapo jau 
istorine ir Lomžos Apygardos teisme nenueidavo žmonėms nuo liežuvių. Neišrinkti 

Chelstovskio dabar, jau penktą kartą, būtų pagaliau jam akibrokštas. Todėl šiandien 
jo kandidatūra praėjo vienbalsiai pirmiausia. Antru kandidatu išrinkome tardytoją 
iš Ostrolenkos Šinką (Szynko); tai jau senas žmogelis, gimęs Vitebsko gubernijoje, 
ilgus metus praleidęs Rusijoje; asmeniškai jo nepažįstu, regis, labai doras; susidū- 
riau su juo tik tardymuose, veikiau tardymo bylose; tai darbštus ir kruopštus, tačiau 
turintis vieną ydą — daro baisias klaidas - painioja rusiškus žodžius su lenkiškais 
ir visiškai nemoka rašybos taisyklių; visą gyvenimą, ypač eidamas teisėjo pareigas, 
susidurdavo išimtinai su rusų kalba. Trečiuoju kandidatu iškėlėme prokuroro pa- 
vaduotoją Maciejevskį. Išrinkome jį vienbalsiai. Šinka ir Maciejevskis yra čia paga- 
liau tik statistai; jų kandidatūrų iškėlimas turi tik parodomąją reikšmę, tai pirmas 
jų pavardžių iškėlimas ir ženklas, kad bus matomi ateityje. Negalima abejoti, kad 
paskyrimą gaus Chelstovskis.Taigi turime dabar du teisėjus in spe - Chabovskį bau- 
džiamajam skyriui ir Chelstovskį civiliniam. Chabovskio paskyrimo tikimės jau 
artimiausiu laiku, o su Chelstovskio paskyrimu dar kažkiek užtruks, galbūt iki Ka- 
lėdų. Matyt, iš Chabovskio turėsime naudos, o štai Chelstovskis nesudaro įžymaus 
žmogaus įspūdžio nei kaip teisininkas, nei kaip inteligentas. Turint omeny pažiūras 
ir dvasios bei protinės kultūros akiračius, tai, regis, šiek tiek Filochovskio ir Du- 
šinskio stiliaus žmogus: ankšta makaulė, žmogus, pasaulį matantis iš Paostrolenkės 
šlėktiškosios sodybos kiemo, be didesnių siekių, iš esmės - nulis. Kalbant apie jo tei- 
sines kvalifikacijas - spręsti galiu tik remdamasis baudžiamųjų bylų apeliacijomis 
dėl Lomžos taikos teisėjo Chelstovskio nuosprendžių, bent jau baudžiamojoje teisė- 
je, nepraauga jis taikos teisėjų-neteisininkų vidurkio, o tas lygmuo labai neaukštas. 
Tiesą sakant, Chelstovskis save laiko civilininku, bet girdėjau iš Tramplerio, kuris 
su juo posėdžiaudavo civiliniuose posėdžiuose Apygardos teisme, ir iš jo advokatų, 
kad ir čia Chelstovskis ryškiai nepraauga vidutinio lygmens, bent jau teisėjo-teisi- 
ninko lygmens. Vis dėlto jeigu Chelstovskis pasirodys besąs tik vidutinis teisėjas, tai 
bus dar per visą dangų aukštesnis už Makovskį, kuris ne tiktai nulis yra, bet milži- 
niškas nemokša, stačiai skandalingai kvailas, bukas ir nevėkšla - ir kaip teisėjas, ir 
kaip inteligentas. Tik dviem požiūriais Makovskis toli siekia - užsispyrimu ir pui- 
kybe. Reikia pasakyti, civilinis skyrius stipriai pajus Tramplerio netektį. Dušinskis, 
Makovskis ir Chelstovskis - tai labai menkas lygmuo. Jau daug aukščiau stovės bau- 
džiamasis skyrius - Skažinskis, aš ir Chabovskis. Tuo tarpu po Tramplerio civilinio 
skyriaus Pirmajai instancijai vadovauti ėmėsi Makovskis; tai tiesiog skandalinga 
sudėtis; Dušinskio kaltė - dėl savo patogumo jis nenorėjo pasijudinti iš apeliacinio 
skyriaus, o Makovskis, kuris kartą įsigavo į palyginti tokį aukštą postą, nelengvai 
leisis iš ten nustumiamas, nes absoliučiai nesuvokia savo nerangumo, o formaliai, 
būdamas pagal nominaciją vyresnis už Chelstovskį, turės prieš jį pirmenybę. 

1919 metų spalio 14 d. 
Antradienis 


Turėjau šiandien Pirmosios instancijos baudžiamąjį posėdį ir Bolechovskio byloje, 
kurią šiandien nagrinėjome pirmą, pajutau didelį šleikštulį. Tas šleikštulys apkar- 
tino man visą posėdį, ir tik vakare, per paskutinę bylą, kuri buvo įdomi ir dide- 
lė, komplikuota, viena iš stambiųjų bylų - pernai metų pabaigoje prekių vagystė 
už 40 000 markių Kavkievičiaus krautuvėje Lomžoje, svarbiausioje Dluga gatvėje, 
įsilaužiant naktį - atgavau nuotaikos pusiausvyrą ir savitvardos jėgą. Bylos dide- 
lės, įdomios - visuomet veikia gaivinamai ir sustiprina norą stengtis ir leidžia pa- 
justi darbo vertę. Tokiose bylose visuomet pastangos ir teisėjo veiksmai įsitempia, 
bent jau man, ir iš amato perauga į meną. Bet apie tai nerašysiu. O kalbant apie 
Bolechovskio bylą, tai ją lydėjo tokie tam tikri epizodai, apie kuriuos noriu pakal- 
bėti dienoraštyje, tik tai padarysiu rytoj, nes šiandien užsiminsiu apie vakarykštį 
Tramplerio atsisveikinimą. Trampleris turėjo nemažai žmonių, kurie jį Lomžoje 
brangino ir mėgo, bet dėl savo šiurkštoko, nervingo, dažnai kaprizingo būdo - tarp 
artimiausių savo bičiulių turėjo ir priešų. Jo nemėgo tiesioginiai kolegos, išskyrus 
mane. Neapkentė jie patyliukais, nuoširdžiai drauge su pirmininku Filochovskiu, o 
su Skažinskiu ir Dušinskiu Trampleris keletą kartų buvo susikivirčijęs. Kai pasklido 
žinia, kad jis perkeliamas į Poznanę, tarp advokatų, bene Volodkovičiaus iniciatyva, 
kilo mintis surengti jam viešą atsisveikinimą. Bendras atsisveikinimas surengtas 
visų teismo ir advokatūros bičiulių vardu. Ištyrus, ar Trampleris priims tokį vakarą, 
pasiūlyta po Filochovskio ir Volodkovičiaus parašais įsirašyti atsisveikinimo daly- 
vių lape. Į lapą įsirašė didelė grupė žmonių - visi Apygardos teismo, abiejų Lomžos 
taikos teismų (Lubianskis ir Chalatovskis) ir Lomžos (Pivkovskis) teisėjai, hipotekos 
raštininkas Mikulovskis, visa advokatūra, visas Lomžos notarų skyrius ir daugelis 
ne teisininkų pasaulio žmonių, laikančių save Tramplerio bičiuliais, kaip dr. Mar- 
cinkovskis, dr. Krysinskis - atkaklus endekas ir antisemitas, Prekybos ir pramonės 
banko direktorius Miečislavas Tadeušas Skažinskis, vaistininkas Komornickis, se- 
niūnas Lapinskis. Atsisveikinimo esmę sudarė „Rembielino“ viešbutyje esančiame 
Zvanickio restorane surengtas bendras pokylis. Restorano salėje stalai sustatyti „pa- 
sagos“ forma. Vaišinamasi buvo gausybe labai įvairios paukštienos ir skaniais už- 
kandžiais, degtine, vėliau maltais kotletais, alumi, desertu ir kava. Vynų nebebuvo. 
Vakarienė vyko draugiškoje aplinkoje. Regis, pirmininkas Filochovskis ir kai kurie 
kiti nuogąstavo, ar Trampleris, kuris moka būti kaprizingas ir piktybiškas, nesukels 
nesusipratimų, nepareikš kai kurių galbūt aštrių priekaištų tiems, kurie jo nemėgsta. 
Bet nieko panašaus nenutiko. Trampleris elgėsi labai nuolankiai, net minoriškai, o 

jo atsisveikinimo kalba, atsakant į pirmininko kalbą, buvo net pernelyg kukli, kal- 
bėjo jis atmiežtai, reikšdamas valdininkišką nuolaidumą. Jo žodžiai apie „geraširdį 
viršininką“, nukreipti pirmininkui, skambėjo net šiek tiek perdėtai, kai žinojome 
jų tarp jų juntamą neapykantą bei menkinimą, kokį Trampleris visuomet reiškė 
Filochovskiui. Pirmasis kalbėjo pirmininkas Filochovskis, nedetalizuodamas, vien 
tardamas komplimentus, tinkamai neatskleisdamas įžymių Tramplerio profesinių 
privalumų ir tos netekties, kokią teismas ir Lomža, jam išvykstant, pajaus. Antrasis 
kalbėjo advokatas Volodkievičius, gan gražiai ir dailiai, kaip visuomet, stengdama- 
sis originaliai atskleisti Tramplerio charakteristiką. Vėliau kalbėjo M. T. Skažins- 
kis, iškeldamas padalytos Lenkijos dalių ir sričių susiliejimą, įkūnytus Trampleryje 
Galicijietyje, kuris, baigdamas tarnybą Kongresuvkoje šiandien turi vietą Poznanė- 
je. Pagaliau paskutinę kalbą pasakė grafas Lubianskis, cituodamas improvizacijoje 
pasakytą bene niekur nespausdintą Sinkovo eilėraštį, kai tas lankęsis Poznanėje, ir 
taikė jį Tramplerio išvažiavimui. 


1919 metų spalio 15 d. 
Trečiadienis 


Šiandien dalyvavau baudžiamajame apeliaciniame posėdyje, kuris dėl vienos bylos 
nusitęsė iki 10 val. vakaro. (Vakar Pirmosios instancijos posėdis baigėsi vidurnaktį.) 

Stabtelėsiu prie vakar nagrinėtos Bolechovskio (Bolechowski) bylos. Boleslovas 
Bolechovskis yra dvarininkas, Lomžos apskrityje esančio Kaunotų (Kownaty) dva- 
ro savininkas ir dar neseniai buvęs Piontnicos taikos teisėjas. Tai žmogus, peržengęs 
40 metų, fiziškai silpnas, pakankamai kvailas ir, girdėti, neblogas žmogus. Buvo ap- 
kaltintas nelegalia degtindaryste. Kovo mėnesį jo namuose rastas aparatas spiritui 
varyti. Prisipažino, keletą kartų varęs spiritą, bet tik jo paties sergantiems arkliams 
gydyti, o tie arkliai iš tikrųjų sirgo kažkokia epidemine lyga. Nusižengė 1919 I 30 
dienos griežtam dekretui, siekiančiam sureguliuoti spirito gamybą, ir jis už spirito 
varymą skiria baisingas bausmes: nuo metų iki penkerių sunkaus kalėjimo ir nuo 
5000 iki 10 000 markių piniginės baudos. Dekretas neskiria, ar varomas spiritas 
tinka gerti, ar deginti, ar tepti ar dar kitaip naudoti. Bylose dėl slaptos dektindarys- 
tės pelniau rūstaus teisėjo vardą, nes iš tiesų esu prieš tą bjaurios spekuliacijos po- 
žymių turinčią praktiką, visuomet per pasitarimus reikia man susigrumti su tarė- 
jais, kuriuos erzina pernelyg griežta dekreto baudžiamoji sankcija. Tos rūšies bylose 
visuomet tenka grumtis su tarėjų priešgyniavimu - jie dėl dektindarystės laikosi 
saikingos tendencijos - o čia teko dar ryškiau susiimti. Didelę tiesą atskleidžia prie- 
žodis - „varnas varnui akies nekerta“. Tarėjas dvarininkas, mokantis beatodairiškai 

smerkti valstietį bei liaudies varguolį, kaltinamajam dvarininkui rodo didžiausią 
atlaidumą. Jaučiau tai Bolechovskio byloje labai ryškiai, ir šitai mane be galo erzi- 
no. Neneigiu, kad Bolechovskio byla buvo mažiau reikšminga, leidžianti bausmę 
sušvelninti iki minimumo. Aš laikiausi nuomonės, kad Bolechovskiui reikia duoti 
bent keletą mėnesių arešto, bet, spaudžiant tarėjams, kurių vienas, Grochovskis, yra 
dvarininkas, tarytum tarnybiškai ginantis kitą dvarininką, o antras - darbininkas 
Jarosienskis - yra Krikščionių darbininkų sąjungos Lomžos pirmininkas, visa byla 
baigėsi 9 dienų areštu. Paprastai nepykstu, kad tarėjai geidžia bausmes sumažinti. 
Bet šiuo atveju tai mane erzino, labiausiai dėl to, kad toje byloje jutau didelį spaudi- 
mą, ir, beje, spaudimą ne teisme, taigi patį blogiausią. O nagrinėjant kokią nors bylą 
nieko taip nekenčiu kaip spaudimo teismui ne teisme, ir niekuo labiau nesibjauriu 
kaip tuo, kad mane įtartų, jog aš, teisėjas, tampu posakio „varnas varnui akies ne- 
kerta“ gynėju, ypač žmonėms turtingiems ir galingiems. O kad Bolechovskio byloje 
buvo spaudimo ne teisme, įsitikinau ne tiktai iš tarėjo Grochovskio elgesio, bet taip 
pat iš Lomžos taikos teisėjo Pivkovskio rodomų pastangų prieš bylą. Pivkovskio 
elgsena buvo tiesiog stulbinama ir teisėjui netinkama, pelniusi mažų mažiausia 
drausminio tardymo, jeigu ne antausių. Pivkovskis - žmogus ne tiktai klasikinis 
kvailys, bet ir neturintis takto, storžievis, pažeistas galbūt vadinamąja moral insa- 
nity. Prašom įsivaizduoti, kad Pivkovskis, teisėjas, taigi žmogus, kuris privalo su- 
prasti, kaip netinka visos ikiteisminės ir poteisminės pastangos, rodomos kokios 
nors bylos teisėjams, išdrįso kelias dienas prieš teismą prašyti Skažinskio, kad jį 
pakviestų į Bolechovskio bylos teisiamąjį komplektą vietoje tarėjo. Suprantama, 
Skažinskis pasipiktino ir to nepadarė. Vėliau Pivkovskis, sužinojęs, kad aš tai bylai 
pirmininkausiu, užėjo į mano kabinetą teisme pakalbėti apie bylą ir nuteikti mane 
palankiai Bolechovskio atžvilgiu. Jis yra toks storžievis, kad nejaučia ir nesupranta, 
jog tokiu būdu gali pasiekti kaip tik priešingą efektą. Pagaliau gražiausia buvo tai, 
kad bylos išvakarėse atėjo pas Volodkievičių, kuris gynė Bolechovskį, ir pasakojo 
jam, kad jis toje byloje veda [...]*% ir tarėsi, ar nevertėtų dar nueiti ir pasikalbėti su 
tarėju Jarosienskiu, gal paskirtu į teisiamąjį komplektą. Tai ar ne gyvulys toks tei- 
sėjas! Ir bylos metu sėdėjo salėje ir teršė [...]5 savo didele, kvaila akiplėšiška žuvies 
akimis galva, kad norėjosi jam per tą makaulę sutvoti! 


54. Neįskaitomas žodis. 
55. Neįskaitomas žodis. 

1919 metų spalio 16 d. 
Ketvirtadienis 


Šiandien tarpininkaujant Francišekui, „Mirage“ kino teatro durininkui, radau Ge- 
gužės 3-iosios gatvėje (senoji Sniadovska gatvė) Biesickio name kambarį, kurį iš- 
sinuomojau už 50 markių per mėnesį su patarnavimu (tik tvarkymas), elektriniu 
apšvietimu ir baldais, be kuro - jį turiu pats susiorganizuoti. Kambarys didelis ir 
šviesus, su balkonu, bet žiemą tai neturi reikšmės; iš laiptų į tą kambarį yra atskiras 
įėjimas. Kambarys man patinka, kad tik pasirodytų šiltas. Baldų pagal kambario 
dydį nėra gausu, bet mano poreikiams jų per akis: yra didelė spinta drabužiams ir 
kambario viduryje didelis masyvus stalas, primenantis valgomąjį stalą, dar kelios 
kėdės, lovą turiu savo. Kaina nėra labai didelė, bet sunkiausia žiemą yra susiras- 
ti malkų. O jomis turiu pats pasirūpinti. Kaip šią dieną, malkų alkis regis būsiąs 
tragiškas, tai labai svarbi pozicija, bet, mano atveju, tarpininkaujant teismui, ku- 
ris nupirko malkų visam personalui, būsiu aprūpintas tuo atžvilgiu pakankamai ir 
už prieinamą kainą. Mano buvęs butas Vejrocho name dėl nepakeliamo šalčio taip 
man nusibodo, kad visai jo negaila. ` 

Valstybiniame „Monitoriuje“ [laikraštis] šiandien yra atspausdintas įsakas pro- 
kuroro pavaduotoją Sienickį skirti Lomžos apygardos teismo prokuroru. Tai labai 
ryškus avansas. Lomžos prokuratūra išgyvena didelę krizę. Dar prieš kelis mėnesius 
turėjo ji prokurorą (Urbanovičių) ir 4 prokuroro pavaduotojus (Sienickį, Maciejevskį, 
Grodzickį ir Lipko). Urbanovičiaus nėra, jo vietoje yra Sienickis. Grodzickis vasarą 
perėjo į karo teismą Varšuvoje. Prokuroro pavaduotoju tapo rudenį paskirtas Boles- 
lavas Dušynskis, teisėjo Dušynskio brolis. Tuo tarpu Lipko buvo paskirtas Balstogės 
apygardos teisėju ir jau kitą savaitę išvažiuoja, o Dušynskis atsistatydino, nes visam 
laikui išvažiuoja į Lietuvos Minską [Minsk Litewski]. Prokuratūros įstaigoje proku- 
roru lieka Sienickis ir vienas prokuroro pavaduotojas - Maciejevskis. Tai baisus jėgų 
stygius, bet, deja, teismuose tasai stygius bauginamai plinta. Žemesniuose taikos 
teisėjų juristų postuose visiškai nėra kandidatų į provincijos tardytojus ir prokuro- 
ro pavaduotojus. Į taikos teisėjus apskričių miestuose jau liautasi skirti teisininkus. 
Tardytojų ir prokuroro pavaduotojų į tuščias vietas nėra ko skirti, o tardytojais ir 
prokuroro pavaduotojais būtini tikrieji teisininkai. Atseit į Ostrovą tardytoju iš Var- 
šuvos atsiųstas kažkoks žydas - o tai kelia mūsų jurisdikcijos pasipiktinimą. 

1919 metų spalio 17 d. 
Penktadienis 


Turėjau šiandien naktį, tikriau praėjusią naktį, namuose nepaprastą nuotykį. Mano 
tarnaitė Kamilė Marchlevska, nors ir luoša (turi iškrypusį klubą, dėl ko viena koja 
šlubčioja), yra mergina, labai geidžianti vaikinų. Pas mane ji tuo požiūriu turėjo rojų, 
nes išvirusi man pietus visą popietę ir vakarą, net iki nakties, buvo laisva. Niekad 
neklausdavau, ką tuo metu daro, ir nekontroliavau jos, tik neleisdavau į mano na- 
mus vestis meilužių. Kamilei blogą pavyzdį rodė ir pagundą kėlė jos vyresnė sesuo, 
kuriai iš akių tryško paleistuvystė, ir daugelis jos tos aplinkos draugių, iš kurių kiek- 
viena turi meilužį. Nuo pavasario Kamilė elgėsi tvarkingai - daugiausia sėdėdavo 
namie. Pasileido vasarą, kai šešis mėnesius manęs nebuvę, ir ji neturėjusi ką veikti. 
Pasiekdavo mane gandai, kad per tą laiką mano bute priiminėdavo kavalierius; pas- 
kui jos ar sesers ieškojo policija, kažkokie priekaištai ir tardymai, kad kažkuri iš jų 
užkrėtė kareivius venerinėmis ligomis, žodžiu - kažkas neaiškaus, kuo itin nesido- 
mėjau. Rugpjūtį, kaip man rodosi, Kamilė atsikratė vaisiaus; nesu dėl to tikras, bet 
iš tam tikrų požymių šitai galėjau numanyti. Kamilė nėra bjauri, labai taisyklin- 
gų bruožų, pėdos ir rankos mažos ir labai grakščios; kai kurie sako, kad net labai 
graži, nors aš ja niekuomet nesižavėjau, nebent pirmą dieną, kol dar nepastebėjau 
jos luošumo. Nemėgstu luošų moterų. Niekuomet nebandžiau prikalbinti Kamilę 
lytiniams santykiams su manimi, nejaučiau jai tokio potraukio, nebuvo net šešėlio 
gašlumo tarp mūsų. Kad Kamilė, jauna ir graži mergina, mylėjo vaikinus ir mėga- 
vosi saldžiomis vyriškomis glamonėmis - nieko čia keista, kaip nebuvo keista, kad 
vaikinai (rodosi — kareiviai) naudojosi jos kūnu, kai jiems lengvai atsiduodavo. O 
kad Kamilė yra klasikinis kvailumo pavyzdys, tai vaikinai galėdavo ją prisikalbinti 
tam, ko tik jie įsigeisdavo. Manęs ši mergina tiesiog paniškai bijojo, nors jos anaiptol 
neterorizavau. Iš prigimties tyli ir nedrąsi, netekdavo prie manęs žado ir negalėdavo 
žodžio ištarti, nė man į akis pažvelgti. Ką nors man sakydama nusukdavo galvą ir 
nuleisdavo akis, sustingdama tarsi stulpas. Niekuomet nesileisdavo su manimi į kal- 
bas. Nors gyvenome kartu bute ir nors kartais sėdėdavome ištisas valandas namie 
drauge (pagaliau retai, nes ir aš retai vakarodavau namie, ir Kamilei tai atsitikdavo 
išimtiniais atvejais, nes vakarais vaikydavosi kažkur mieste bernus), bet niekuomet 
jokio familiarumo, tegu pačioje kalboje, tarp mūsų nebuvo. Juo labiau neįtikėtina ir 
neįprasta buvo tai, kas atsitiko praėjusią naktį. Grįžau vakar naktį namo apie 10 va- 
landą. Parašiau kažkokį laišką prie stalo bendrame kambary ir nuėjau į miegamąjį. Iš 
šnaresio Kamilės kambary, iš kurio į bendrą kambarį visai nėra durų, supratau, kad 
Kamilė yra namie ir kad atsigulė miegoti. Pas ją buvo tamsu. Atsiguliau į savo lovą, 

paskaičiau dar šiek tiek ir - galėjo būti lygiai vidurnaktis - užgesinęs šviesą ėmiau 
migti. Prieš užgesindamas šviesą girdėjau per sieną Kamilės kambary bruzdėjimą; 
girdėjau, kaip atsikėlė, kaip pasuko mygtuką, uždegdama elektrą, kaip vėliau nuėjo 
į virtuvę, nes išgirdau girgžtelint duris į prieškambarį, o gal net, kaip man atrodė, 
ten buvo komodos durelių girgždesys. Nekreipiau į tai dėmesio. Nieko čia nebuvo 
ypatinga. Staiga pusiau per miegus išgirdau virš savęs Kamilės balsą. Pakėliau pro 
miegus galvą, apimtas kažkokio nerimo. Kamilė nusisukusi stovėjo ties mano lova ir 
kažką man sakė. Baigsiu rytoj. 


1919 metų spalio 18 d. 
Šeštadienis 


Baigsiu apie tą naktį iš ketvirtadienio į penktadienį. Pabudau ir pamačiau, kad prie 
mano lovos stovi Kamilė. Stovi ir kažkokiu nesavu balsu, tarytum lunatikė, nuo- 
lat kartoja tą patį klausimą - kur jos rakteliai, nes negali jų rasti. Iš pradžių mane 
apėmė kažkokia keista baimė. Jaučiau, kad mergina nesuvokia, ką sako. Ėmiau ją 
klausinėti, kokie rakteliai ir ko ji nori, nes aš jokių raktelių neturiu. Vargais negalais, 
lyg jai tai labai sunkiai būtų atsiėję, Kamilė atsakė, kad nori išeiti iš buto, eiti pas 
„Toskę“ ar gal „Antoskę“ (regis, kad tai jos sesuo), ir vėl kaip užburta ėmė apie rak- 
telius kartoti, manęs vis klausdama. Veltui jai aiškinau, kad eitų miegoti. Supratau, 
kad nori išeiti, bet kad kažkur užmetė raktus, be kurių atgal negalės grįžti. Kamilė 
kartojo vis savo, lyg paklaikusi. Paėmiau ją už rankos - leidosi pasyviai ir vis apie 
raktelius kartojo. Ta pusiau sąmoninga, keista merginos būsena pynėsi su kažkokiu 
išgąsčiu. Matydamas, kad įtikinėjimais nieko nepešiu, nes Kamilė yra be nuovokos, 
pasodinau ją ant savo lovos, o vėliau pasitraukiau ir paguldžiau ją šalia savęs po 
apklotu. Rankos ir kojos (basos) buvo šaltos kaip ledas. Iš burnos pajutau stiprų 
alkoholio kvapą. Supratau, kad nusigėrė. Priekaištavau jai dėl to, o ji pusiau gyva 
sunkiai man aiškino, kad tai „Juliukas“ (veikiausiai meilužis) davė degtinės. Pats 
dar buvau neišsiblaškęs iš saldaus miego ir užhipnotizuotas to įspūdžio, kurį man 
sukėlė apdujusios Kamilės pasirodymas; tos būsenos, po apklotu jaučiant ją šalia 
savęs, užliejo mane staigus, kaip banga, noras sueiti su ta girta mergina, su kuria 
tiek mėnesių viename bute išgyvenau, niekad nesusigundydamas ją paimti praktiš- 
kai jos nepažinodamas, pakėliau Kamilei sijoną, apnuoginau ir įleidau savo aistrų 
geluonį į jos smulkų liesą kūną; Kamilė nesipriešino, tik sukosi ir raitėsi po manimi. 
Truko tai akimirką, nežinau, ar net užbaigiau savo veiksmą. Nuėjau pasižiūrėti į Ka- 
milės kambarį, kuriame buvo palikusi šviesą; norėjau ją į jos lovą nuvesti, bet gynėsi 
ir vedama į savo kambarį ir artėdama prie lovos, žvelgė tokiomis laukinėmis akimis, 

lyg tai būtų prakalto vieta. Kas jai sukosi galvoje, nežinau. Grįžo į mano kambarį, 
paėmė kriaušę nuo palangės ir, žaisdama ja, atsisėdo ant mano lovos, kurioje aš gu- 
lėjau; išsilenkė kūnu skersai lovą, užgulė man kelius, juos gniaužė ir ėmė kažką pa- 
driku mažo vaiko čiulbančiu balseliu pati sau kalbėti, nuolat grįždama prie Toskės, 
prie raktelių, kuriuos pametė, ir vėl prie kriaušės, kuri nuolat iškrisdavo, ieškodama 
jos ir surasdama. Galėjo tai trukti valandą, ir ji tuo tarpu, gulėdama skersai lovūga- 
ly, nutraukė man apklotą nuo kojų; žinoma, tokiomis sąlygomis negalėjau miegoti, 
o, be to, šalta man buvo. Pagaliau išvedė mane iš kantrybės. Nusprendžiau paveikti 
Kamilę ryžtu. Liepiau jai išeiti ir eiti miegoti. Nenorėjo manęs klausyti. Tuomet 
paėmiau ją ir besipriešinančią nuvedžiau į jos kambarį. Bet vos tik grįžau - čia pat 
ir ji atsivijo. Tai kartojosi keletą kartų. Mano ryžtingumas ir griežtumas visiškai jos 
neveikė. Nežinau, ar tą naktį Kamilė buvo labai girta, ar jai užėjo isterija. Visiškai 
nešlitinėjo, kaip nusigėrę žmonės, o juk nesuvokė, ką daro. Jos elgsena, kalbėjimo 
būdas, žiūrėjimas prieš save tarytum į erdvę, nieko nematant - kėlė visiško lunatiz- 
mo ar isterinio priepuolio įspūdį. Galimas daiktas - tai ir buvo alkoholio sužadintas 
isterinio priepuolio atvejis. Nusprendžiau pagaliau elgtis ne tiktai ryžtingai, bet ir 
brutaliai, tai kartais isterikes magiškai veikia. Griebiausi fizinės jėgos, norėdamas 
išmesti Kamilę iš savo kambario, kad ir kiek kartų sugrįžtų, kol galų gale surikau: 
„Lauk, kekše!“ Bet Kamilė ir vėl grįždavo į mano kambarį. Tuomet įsiutęs pastūmiau 
ją su tokiu įniršiu ir jėga, kad pargriuvo bendrame kambary ant grindų, smarkiai į 
jas trinktelėdama galvą. Pats grįžau į lovą. Uždariau duris (neužsirakinau, nes rakto 
nėra). Baigsiu rytoj. 


1919 metų spalio 19 d. 
Sekmadienis 


Užbaigsiu apie naktį iš ketvirtadienio į penktadienį su Kamile. Kai sviedžiau mer- 
giną ant grindų, kad net galva nuo trenksmo suskambėjo, ir grįžau pas save, Kamilė 

kurį laiką drybsojo vietoje nesikeldama nuo grindų. Pro uždaras į savo kambarį du- 
ris girdėjau jos riksmą, kauksmą ir verkšlenimą, sumišusį su tokiu nuoširdžiu juoku, 
lyg ją kokia laimė būtų ištikusi arba būtų stebėjusi žaismingą reginį. Tai buvo tikras 

isterijos priepuolis, nervinis, komedinis juokas, pereinantis į verksmą ir aimanas, ir 
atvirkščiai, žmogaus be sąmonės spazminis juokas, blogesnis už verksmą ir kauks- 
mą. Tai mane baisiai nervino. Įgriso tos scenos ir traukuliai. Po kurio laiko Kamilė 

atsikėlė, ir girdėjau ją vėl vaikštančią po butą. Greit ir vėl priėjo prie mano durų ir 
bandė atidaryti, bet negalėjo; nueidavo ir vėl grįžusi vaikščiodavo po savo kambarį, 
retkarčiais mane šaukdavo, klausinėdama savo „raktelių“, tai vėl - kur jos kriaušė — 

ta, kur nuo mano palangės paėmė ir mano lovoje pametė. Pagaliau įstengė duris į 
mano kambarį atidaryti ir nedrąsiai įėjo klausdama raktelių. Tuomet atsikėliau ir 
priėjau prie jos. Buvo gaila ją mušti ar stumti, nes pagailo merginos be nuovokos. 
Bet žinojau, kad jos nervai taip suiro, kad nepajėgs nusiraminti ir užmigti; atrodė, 
ši scena niekada nesibaigs. Kai priėjau prie Kamilės, ji niūriai pažvelgė į mane, bet 
jau šiek tiek atsipeikėjusi; matyt, bijojo naujų smūgių. Apglėbiau ją ir nuvedžiau į jos 
kambarį. Griežtai pareikalavau: arba miegoti, arba kaipmat nešdintis iš buto. Kami- 
lė nustebusi žvelgė į mano kojas, nes vilkėjau tik marškiniais, anksčiau niekuomet 
nesirodydavau jai net baltiniais apsivilkęs). Kamilė nežinojo, kuriam sprendimui 
ryžtis. Kažką burbėjo apie „raktelius“. Mane ir vėl pagavo įniršis. Čiupau ją už kaklo 
ir spausdamas papurčiau. Buvo basa - liepiau jai apsiauti ir pagrasiau, kad ją tuoj pat 
išmesiu, jeigu nenusiramins ir neatsiguls. Dar kartą pabandžiau grįžti į savo kam- 
barį, bet po kurio laiko Kamilė vėl pradėjo vaikščioti ir galiausiai vėl atėjo pas mane. 
Tuomet atsikėliau, čiupau ją, padaviau šalį ir išvedžiau už durų ant laiptų. Išėjo ne- 
didelis šaltis. Paėmiau jos avalynę ir išnešiau už durų; Kamilė buvo nuėjusi šiek tiek 
toliau ir sėdėjo ant palangės; pasakiau jai, kad batelius padedu, o pats uždariau duris 
ir nuėjau gulti. Maniau, kad ji veršis į butą, bet ne. Rytą Kamilė negrįžo. Tik apie 
pietus, eidamas gatve, pamačiau ją. Tada tyčia grįžau namo, kad matytų, jog grįžtu. 
Todėl netrukus parėjo. Nežinau, ar atsiminė visus tos nakties epizodus. Kai parėjo, 
pasakė man, kad dabar tikriausiai nusisamdysiu kitą tarnaitę ir kad ji užeis vakare 
pasiimti savo daiktų. Nesuturėjau jos, nes pagaliau jau jokios tarnaitės man neberei- 
kia, nes keičiu butą. Bet gaila man Kamilės. Juk kadaise buvo labai dora mergina. 


1919 Metų spalio 20 d. 
Pirmadienis 


Virš Lenkijos pakibo streikų debesis. Gal reikėtų greičiau pasakyti, kad per ją nusi- 
rito streikų banga. Tas streikas turėjo aiškiausių politinių-revoliucinių bruožų. Pir- 
miausia tai buvo grėsmingas agrarinis streikas, kurį paskelbė kaimo darbininkai. To 
streiko esmę sudarė ne ekonominiai reikalavimai, kuriais siekiama pagerinti buities 
sąlygas, nes tuo požiūriu darbininkai jau pasiekė žymių laimėjimų - jų dalia šian- 
dien yra visai nebloga, kur kas geresnė už miesto darbininkų padėtį, bet politiniai 
lozungai ir tarp jų kitokios, negu liaudies partijos valstiečių programose skelbiamos, 
agrarinės reformos konstrukcijos (nusavinti privačius dvarus be kompensacijos ir 
neparceliuoti jų valstiečių naudai, bet perleisti žemės darbininkams). Tas streikas 
siekė sugriauti visą Lenkijos politinį statinį, buvo Revoliucijos mobilizacija. Didelį 

vaidmenį skelbiant tą streiką atliko komunistai, kurių įtaka Žemės darbininkų s4- 
jungoje, regis, yra lemiama. LkSP to streiko požiūriu laikėsi dvėjopai: lyg ir gynė 
jo principus, bet kategoriškai nekurstė. Atrodo, kad LkSP gretose dėl streiko kilo 
nesutarimų: partijos saikingieji dešinieji prieštaravo, radikalusis sparnas rėmė. Net 
liaudininkai pasisakė prieš tą streiką, ką jau kalbėti apie dešiniųjų partijas. Vyriau- 
sybė ryžtingai priešiškai nusiteikė prieš streiką ir griebėsi beatodairiškai jį tramdyti. 
Jau kelios dienos tasai streikas yra atšauktas, kai kuriose apskrityse išsiveržė sukel- 
damas, iš vienos pusės, ekscesus, iš kitos - represijas. Šiam streikui antrinti turėjęs 
visuotinis ir pirmiausia geležinkeliečių streikas. Tačiau geležinkeliečių ir visuotinio 
streiko nebuvo. Matyt, tie Revoliuciją žadinantys streikai neišdegs. Čia, Lomžos apy- 
gardos dvaruose, agrarinių streikų nesigirdi. Atrodo, kad toji streikų banga, kurios 
jėgą komunistai pervertino, ir yra toji tariamai artima Revoliucija, kurią neseniai 
skelbta, apie ką minėjau dienoraštyje. Bet to reikšmingiausio momento, skelbiamo 
revoliucinio plano, koks turėjęs būti pagal Stolnickį ir Bauerį, Pilsudskio atsistatydi- 
nimo iš Valstybės viršininko posto, turėjusio reikšti staigų perversmą ir - arba Pil- 
sudskio diktatūrą, arba Revoliuciją - visiškai nėra. Ir nieko tuo klausimu negirdėti. 
Turėjo tai būti kažkoks pokštas. 


1919 metų spalio 21 d. 
Antradienis 


Laikraščiai, kurie šiandien pasiekė Lomžą, skelbia, kad Peterburgą užėmė prieš 
bolševikus sukilusi Judeničiaus*“ vadovaujama rusų kontrrevoliucinė kariuomenė. 
Tiesą sakant, apie tai, kad kontrrevoliucinės jėgos užima Peterburgą, spauda pra- 
nešė jau keletą kartų, tad vis dėlto rodosi, kad šįkart ši informacija yra teisinga, nes 
pastaruoju metu Judeničo daliniai iš tiesų priartėjo prie šiaurės sostinės ir jau laikė 
rankose Gatčiną ir Carskoje Sielo. Taip pat girdėti - kartu su Peterburgu anglams, 
kurių laivynas stovi Suomių įlankoje, kapituliavo Kronštatas. Peterburgo, bolševikų 
laikais visiškai išbadėjusio ir ištuštėjusio, kad iš daugiau kaip 2 milijonų žmonių per 
pora metų dėl mirtingumo ir išeivystės belikę tik keli šimtai tūkstančių, žlugimas 
bolševikams kelia veikiau politinį ir moralinį, negu strateginį pralaimėjimą. Sostinę 
jau bene dveji metai bolševikai yra perkėlę į Maskvą; dėl Rusijos blokados Peterbur- 
gas Rusijai visiškai prarado uosto vertę, o per ten buvo galima bet ką iš išorės įsivežti, 
ir tapo veikiau problema, nes reikėjo jį maitinti tiekiant maistą iš Rusijos vidaus, o 


56. Judenič Nikolaj Nikojalevičius (1862-1933), rusų armijos generolas, po 1917 m. bolševikų perversmo 
organizavo antikomunistinę „baltųjų“ armiją Pabaltijy. Jo armija iš Estijos 1919 m. X bandė pulti bolševikų 
valdomą Peterburgą, bet buvo sumušta. 

to dėl klaikaus aprūpinimo ir transporto priemonių stygiaus veik nebuvo galima 
įvykdyti, taigi ir nevykdyta. Bet Peterburgo žlugimo įspūdis Lenino ir Trockio vy- 
riausybei bus labai sunkus pralaimėjimas. Kas žino, ar bolševizmas Rusijoje, iš visų 
pusių apsiaustas ir negebantis išspręsti aprūpinimo ir gamybos problemų, nestovi 
prie galutinio pralaimėjimo slenksčio. Sėkmingiausiai ją gina beribės erdvių platu- 
mos ir rusų liaudies negalia. 

Turėjau šiandien Pirmosios instancijos baudžiamąjį posėdį su mano pasirinktais 
tarėjais - mano bičiuliais iš Kolno - Francišeku Stachelskiu ir Edmundu Golaševs- 
kiu. Posėdis buvo nepakeliamai sunkus ir sudėtingas, gana pasakyti, kad vienoje 
byloje kaltinamąjį nuteisėme už plėšikavimą, susijusį su žmogžudyste, 10-čiai metų 
sunkiųjų darbų kalėjimo. Šiek tiek nederėjo su bylos rimtumu ir sunkumu tai, kad 
pietų metu Rembieline gan stipriai apsisvaiginau su savo kolniškiais. Kolniškių 
įpročiu - nėra pietų be alkoholio. Stachelskis ir Golaševskis statė degtinę, pietus ir 
vyną, o aš, atsidėkodamas, turėjau juos pavaišinti šartrezo kava. Taigi gerai galvoje 
ūžė, kai po pertraukos grįžome į posėdį. Iš pradžių man net liežuvis pynėsi, kad vos 
perskaitydavau nuosprendžius ir kaltinamuosius aktus. O vakare, kai alkoholis ėmė 
išsikvėpti, vėl pasitaikė proga palėbauti su degtine kasdiene. Mat grupė advokatų su 
prokuratūra ir teisėjų Skažinskiu Rembieline atsisveikino su prokuroro pavaduoto- 
ju Miečislavu Lipko, išvažiuojančiu į Balstogę, į apygardos teisėjo postą. Taigi 9 val. 
paskelbiau pertrauką ir su prokuroru Sienickiu leidausi į pokylį. Smagiai ten pabu- 
vau keletą valandų, linksmas ir antrąkart pakilia nuotaika. Vėliau, vėl apsvaigęs, 
grįžau į posėdį, kuris baigėsi tik apie trečią ryto. 


1919 metų spalio 22 d. 
Trečiadienis 


Šiandien vyko puikiausias apeliacinis posėdis, nes toks trumpas ir lengvas, kaip reta. 
Gerai yra retkarčiais tokį posėdį turėti, nes reikia juk ir pailsėti, o esant tokiam 
posėdžiui mažėja nuosprendžių, kuriuos reikia motyvuoti. Šiandien juo labiau gei- 
džiau lengvo posėdžio, nes rytą blogai jaučiausi po vakarykščio piktnaudžiavimo 
alkoholiu. Galva buvo sunki ir jaučiausi nesavas. Darbotvarkėje buvo 12 bylų, vien 
dėl sumušimų. Forsavau susitaikymus, ir iš tikrųjų daugeliu atvejų pavyko šalis prie 
to privesti. Be to, kelias bylas atidėjome. Nuosprendžių šios dienos posėdyje turiu 
tiktai 4 - tai man puikiausias rezultatas; nebus vargo motyvuoti. 

Mano baudžiamajame apeliaciniame skyriuje bylų labai daugėja. Greit jau gali 
prie to prieiti, kad šis skyrius pagal bylų skaičių bus našiausias. Nuo liepos pabaigos, 
kai grįžau iš atostogų, kasdien į darbotvarkę įtraukiu po 5 bylas, o tai per savaitę su- 

daro 35 paskirtas bylas. Tokiu kiekiu skirti tenka jau 3 mėnesius ir vis dar-lieka tam 
tikra atsarga neskirtų. Iki šiolei per savaitę turėjau tik po vieną apėliacinę bylą, o kad 
vidutiniškai per posėdį tenka apsvarstyti po 15 bylų, iš kurių nuo 3 iki 5 tenka atidėti, 
tai kiekvieną posėdį sudaro maždaug 10-12 teisminę nutartį turinčių bylų. Prašom 
sugretinti tuos du skaičius - 10-12 per savaitę teisminę nutartį turinčių bylų ir 35 per 
savaitę paskirtos bylos - o veikiai paaiškės, kad savaitė po savaitės pasilikusių bylų 
kiekis staigiai didėja ir siekia 23-25 bylas. Todėl nuo šios savaitės jau bus po 2 apelia- 
cinius posėdžius per savaitę - trečiadieniais ir šeštadieniais. Skiriant per savaitę po 
2 posėdžius, jau tiek susikaupė įsiskolinimų, kad šiuo metu bylas skiriu vasariui ir 
kovui. Jei skirčiau savaitei po 1 posėdį, kaip iki šiolei, turėčiau jas skirti jau maždaug 
kitų metų birželiui arba liepai. Bet jeigu ir toliau iš taikos teismų taip smarkiai jos 
plūs, tai ir per du posėdžius nepašalinsiu įsiskolinimų, nes du posėdžiai per savaitę 
duos 20-24, geriausiu atveju 25 teismines nutartis turinčias bylas, tuo tarpu per sa- 
vaitę skiriama po 35 bylas, o tai atitinka įplaukas, kaip ikšiol - reguliarias. 


1919 Metų spalio 23 d. 
Ketvirtadienis 


Keisto esu būdo. Kaip minėjau rugpjūtį, tas jausmas Liusiai Roškovskai, kuris anks- 
čiau manyje daigijo ir kuris tuomet, kai su ja visiškai nesimatydavau arba susitikda- 
vome tiktai probėgšmiais, ėmė reikštis tokiu aštriu ilgesiu, kad jį pradėjau laikyti jau 
gimstančia meile, vėliau, kai po vasaros atostogų sutikau ją, dirbančią mano skyriaus 
raštinėje ir kasdien iki pietų būdavau drauge su ja mano kabinete, kur laikinai buvo 
įsikūrusi apeliacinio skyriaus raštinė, tas jausmas ne tik kad liovėsi konsolidavęsis 
kasdienio matymosi ugnyje, bet nepastebimai ir staigiai per kelias dienas išgaravo, 
taip aiškiai ir visiškai, kad tik pats stebėjausi, kaipgi tai galėjo atsitikti ir kas gi mane 
anksčiau taip traukė prie Liusios Roškovskos. Tokio staigaus ir radikalaus jausmo 
nuopuolio, tokio ryškaus pokyčio, nesusijusio su jokia krize, niekuomet nepatyriau, 
išskyrus tą vienintelį kartą, mano jaunystės laikais, kada meilė tai ar kitai panai 
mano širdyje būdavo kasdienybė. Stebėjausi tuo savo širdies kaprizu, kuris buvo 
juo labiau keistas, kad kai išblėso jausmas, nepajėgiau įžvelgti Liusioje tiesiog nieko 
tokio, kas man anksčiau galėjo patikti. Rodėsi ji man banali, kvailutė, na, tokia kaip 
daugelis žąselių - panelė iš provincialaus miesto, daranti tai, ką visos daro, sekdama 
vidutinybės šablonais. Visiškai lioviausi ja domėtis, o retkarčiais pats jos buvimas 
mano kabinete net erzino, ta, kurios artumas vasarį ir kovą, kai neliko Vyriausiosios 
rinkimų komisijos, taip buvo man žavingas ir saldus, papuoštas glostymais ir pojū- 
čių dirgiklių kibirkštimis ne tik mano, bet ir tos merginos bundančioje pasąmonėje. 

Ir ką, brangieji, pasakysite, jeigu skaitysite šiuos dienoraščio lapus! Štai prieš 3 savai- 
tes išsiskyriau su savo apeliacinio skyriaus raštine. Teisėjas Skažinskis savo kabinetą 
perkėlė į buvusį prokuroro pavaduotojų kabinetą, o į jo seną kabinetą, kuris yra 
šalia manojo, buvo perkelta mūsų apeliacinė raštinė su sekretoriaus padėjėju Flery, 
raštininke Liuse Roškovska ir nauja tarnautoja, Liusės drauge - panele Helena Msci- 
chovska, taip pat įdomia mergina, gražia ir kupina savito žavumo, nors ir fiziškai, 
ir psichiškai - ji visiškai kito tipo nei Liusė. Ir štai nuo tada vėl bunda many ir auga 
domėjimosi ir žavėjimosi Liuse kaprizas, nors ne tokiu meilės tempu kaip anksčiau, 
be jaudinamų ir ilgesingų tonų, veikiau jau išdaigingo ir žaismingo stiliaus, kaip 
Vyriausiosios rinkimų komisijos laikais sausį ir vasario pradžioje, kol dar ji dirbo 
Magistrato rūmuose ir kai humoristinius santykius dalydavau tarp dviejų - Liusės 
Roškovskos ir Cezarynkos Kokoško. Dabar yra kitoks dvilypumas - Liusė Roškovs- 
ka ir Helena Mscichovska, bet mano santykių analogija atsikartoja. 


1919 metų spalio 24 d. 
Penktadienis 


Šiandien rytą persikėliau į naują butą, ar veikiau iš mano buvusio buto į kambarį, 
kurį išsinuomojau Gegužės 3-iosios gatvėje. Pasisamdžiau žydus nešikus ir jie per- 
nešė visus mano daiktus. Kol šeimininkavau savo bute, atsirado nemažai visokių 
ūkinių rakandų, nelyginant virtuvinių rakandų ir pan., taigi kraustantis buvo jau 
jų nemažai. Žmogus ilgesnį laiką sėdėdamas vienoje vietoje apauga daiktais, kaip 
paukštis plunksnomis ar akmuo samanomis. Džiaugiuosi, kad jau persikėliau. Pas- 
kutinėmis dienomis, ypač kai išėjo Kamilė, ėmiau nekęsti savo ankstesnio buto 
Vejrocho name. Buvo jis klaikiai šaltas, o nelikus tarnaitės tapo visiškai tuščias, ap- 
miręs ir netvarkytas. Apie sėdėjimą jame dėl šalčio nebuvo nė kalbų. Grįžtu į jį kas 
vakarą nakčiai kaip į dykynę, kaip šuo į savo liūdną būdą, atsigulti į neklojamą lovą, 
įsiraus po apklotu, iš po kurio rytą išlindau, ir truputį daugiau prišiukšlinti, negu 
ikšiol buvo prišiukšlinta. Netvarka, dulkės, šiukšlės, nešvarus vanduo - visko diena 
po dienos nešluojamame ir netvarkomame bute daugėjo. Šalta ir nevalyva - štai du 
ryškiausi bruožai, kurie apibūdino tą mano butą paskutinę savaitę. 

Gavau šiandien Liudviko Abramovičiaus iš Vilniaus laišką, jam prieš savaitę ra- 
šiau pranešdamas apie ketinimą persikelti į Kauną, į Lietuvos teisėtvarką, ir klausiau, 
ar galiu būti tikras, kad Vilniuje gausiu leidimą išvykti į Kauną. Leidimą tai, rašo 
Liudvikas, būsią galima sutvarkyti, tai tvarko Slavekas, vadovaujantis tam skyriui 
Vilniuje karinės vadovybės pavedimu. O dėl mano ketinimų išvykti ir apsigyventi 
Kaune, tai Liudvikas Abramovičius sveikina šį sprendimą ir remia, nes jis, kaip ir 

kiti seni mano bičiuliai, tiek iš lietuvių, tiek ir iš Lietuvos lenkų, man priekaištavo, 
kad šiais sunkiais laikais pasitraukiau iš krašto gyvenimo ir pasilikau ... teisėju ... 
Lomžoje. ` 

Remiantis kitu šaltiniu, mano grįžimo į Lietuvą reikalai nė per žingsnį nepasi- 
stūmėjo į priekį. Jau bus 3 savaitės, kai parašiau Mykolui Biržiškai apie apsisprendi- 
mą išvažiuoti į Kauną, prašydamas jo patarimo ir tarpininkavimo, mano vardu su- 
sisiekiant su Lietuvos vyriausybiniais veiksniais Kaune, kad užsitikrinčiau sau vietą 
Lietuvos teisėtvarkoje. Iki šiolei neturiu iš Biržiškos jokio atsakymo, o jo tarpinin- 
kavimas man yra būtinas, nes tiesiogiai iš čia susisiekti su Kaunu neturiu galimybių. 
Prieš kelias dienas vėl parašiau Biržiškai prašydamas atsakymo. Galiausiai, jeigu per 
Biržišką nieko sutvarkyti nepavyktų, leisiuosi pas kun. Tumą Vilniun. Šiaip ar taip, 
esu pasiryžęs grįžti į kraštą ir būtent į Kauną. Nors tie sunkūs lenkų-lietuvių san- 
tykiai man yra labai nemalonūs, vis dėlto šiandien šito jau nebus įmanoma sugrą- 
žinti. Yra Lenkijoje frakcijų, pirmiausia Tautinė demokratija, dalis Lietuvos lenkų 
stambiosios dvarininkijos ir, regis, gan žymių Lietuvos lenkų atskalų, ypač pačiame 
Vilniuje, kurie stumia Lenkiją į karą su Lietuva, nestinga tos rūšies elementų ir tarp 
Kauno lietuvių, kuriems karas su Lenkija, kaip demonstracija Europos akivaizdoje, 
sapnuojasi, bet noriu tikėti, kad prie jo neprieis. Ir pagaliau... Quand mėme...!? Ne- 
galiu nutrūktgalviškai skubintis grįžti į kraštą, nes pirmiausia turiu užsitikrinti sau 
bičiulių ir vietą Lietuvos teisėtvarkoje, kad turėčiau materialų egzistencijos pagrin- 
dą ir būtiną nepriklausomybę. Jeigu ir neskubėsiu, vis tiek savo ketinimų negaliu 
atsisakyti. Jeigu per Biržišką ir Tumą nesutvarkysiu laiškais, pagaliau pats ryšiuosi 
leistis į Vilnių, o gal į Kauną, kad šį reikalą sutvarkyčiau. 


1919 metų spalio 25 d. 
Šeštadienis 


Šiandien pirmas šeštadienio posėdis - antras šią savaitę baudžiamajame apeliacinia- 
me skyriuje. Nuo dabar jau kiekvieną savaitę vyks dvigubi apeliaciniai posėdžiai - 
trečiadieniais ir šeštadieniais. Trečiadienių posėdžius pasilieku sau, o šeštadienių 
posėdžius skiriu Chabovskiui, kai tas jau bus paskirtas ir gaus apygardos teisėjo vie- 
tą. Tuo tarpu Varšuva, kaip visuomet, delsia atsiųsti Chabovskiui paskyrimą, nega- 
lime jo sulaukti, o pirmas šeštadienio posėdis jau atėjo. Kadangi nepajėgiu parašyti 
daugiau motyvuotų žodžių, negu dviem posėdžiams per savaitę - vieno Pirmosios 
instancijos ir vieno apeliacinio, o nenoriu savo teisėjo praktikoje daryti spragų ir 


57. Quand même (pranc.) - kas bebūtų, neatsižvelgiant į nieką. 

siųsti taikos teismams apeliacinius nuosprendžius be motyvų, todėl iš anksto krei- 
piausi į pirmininką, prašydamas paskirti bet kurį civilinį teisėją paimti šeštadienio 
baudžiamuosius apeliacinius posėdžius, kol bus nominuotas Chabovskis. Šiandien 
turėjo sėdėti Dušynskis, bet kadangi išvažiavo Trampleris, du civiliniai teisėjai Du- 
šynskis ir Makovskis dabar ten civiliniame skyriuje yra perkrauti, todėl Dušynskis 
negalėjo apsiimti posėdžio ir motyvuoti nuosprendžių. Tai įprašiau pirmininką Fi- 
lochovskį, kad pats imtųsi to posėdžio. Filochovskis atvyko ir šiandien sėdėjo po- 
sėdyje. Filochovskis yra civilininkas ir baudžiamųjų bylų neišmano, bet šiandien 
turėjo lengvą posėdį - 12 vienodų baudžiamųjų bylų. Į pagalbą vietoje neatvykusio 
tarėjo pasitelkė teisėją Dušynskį. Dušynskis posėdyje buvo pirmininko patarėju. 

Vakar advokatas Volodkievičius, demokratinės stovyklos išorei Lomžoje vieti- 
nis lyderis ar veikiau tarnybinis atstovas, įtraukė mane bendradarbiauti savo de- 
mokratiniame savaitraštyje „Ziemia Lomžynska“, kurio leidyba dėl lėšų stygiaus 
tuojau po Seimo rinkimų buvo nutraukta, bet turi vėl atsigauti. Ir iš tiesų noriu 
tame savaitraštyje, jeigu pradės eiti, kol čia esu, rašinėti. Straipsnelis man atsieis 
nesunkiai, bet ar pajėgsiu tvarkyti nuolatinę teismo ataskaitinę kroniką, kaip to iš 
manęs tikisi Volodkievičius, ar pajėgsiu tai suderinti su teisėjo darbu - nežinau. Pa- 
galiau tas laikraštėlis yra vasarošiltis vanduo. Kad toks vėl bus, galima manyti pagal 
ankstesnę jo laidą. Bet kaip Lomžai - ir tai yra labai daug. Jau kuris laikas girdėti, 
kad endekai rengiasi Lomžoje leisti net dienraštį. Sakosi pasikvietė redaktorių net... 
iš Lvovo. Spėliojama, kad tą iniciatyvą iškėlusi vysk. Jalbžychovskio ranka, Volod- 
kievičius - žmogus ambicingas - nesileisiąs, kad kas užbėgtų jam už akių. Jaučia 
jis jau netolimu laiku naujus rinkimus į Seimą, kur vėl tikriausiai norės kelti savo 
kandidatūrą, ir gal šį kartą rinkimų konjunktūra taip susiklostys, kad saikingoji 
liaudininkų-demokratų stovykla susilauks čia didesnės paramos ir Volodkievičių 
išrinks. Trampleris neseniai man išsakė prielaidą, kad Volodkievičius dar kandida- 
tuos endekų vardu. To gali ir neatsitikti, nes nors jis ir ambicingas, bet esama dvie- 
jų rūšių ambicijų: vienos - lėkštos ir trumpo masto, besivaikančios neatidėliotinos 
sėkmės, tai karjeriškumo rūšis, ne ambicijos, o antros - esminės ambicijos, gilesnės, 
orientuotos į nuolatinę sėkmę, tegu kiek ir vėlesnę. Turiu vilties, kad Volodkievičius 
turi antros rūšies ambicijų - tauresnių. 


1919 metų spalio 26 d. 
Sekmadienis 


Šiandien praleidau savo naujajame kambaryje Gegužės 3-iosios gatvėje pirmą naktį. 
Esu juo patenkintas. Svarbiausia - kambarys yra sausas ir šiltas. Be to, švarus, o tai 

irgi svarbus privalumas. Buto šeimininkai, iš kurių nuomojuosi savo kambarį, yra 
žemesnio sluoksnio žmonės: jis yra virėjas, anksčiau dirbęs Rembeline Zvanickio 
restorane, šiuo metu turintis savo bufetą su restoranu darbininkų klube „Rozwój“, 
Długa gatvėje; ji, jo žmona, yra tikra lomžietė; jos tėvas turėjo 5 margų sodą ir nuo- 
savą namelį vadinamuosiuose „Sklypuose“, priemiesčio kvartale prie Sniadovo plen- 
to priešais kareivines. Tai jauni sutuoktiniai - turintys po dvidešimt kelerius metus; 
turi vieną vaiką, dar kūdikį, kuris kartais naktimis rėkia, bet man tai netrukdo. 
Kaip juos vadina — nežinau. Mano kambarys su atskiru įėjimu laiptais, atskirtas 
nuo įeinamųjų durų miniatiūriniu prieškambarėliu maždaug 2 žingsnių ilgio ir 3-4 
žingsnių pločio. Vienas daiktas, kuris šiek tiek varžo, yra tai, kad tarp mano kam- 
bario ir šeimininkų miegamojo yra durys, ir nors jos uždarytos (nerakintos), per jas 
viskas girdėti, kas darosi pas šeimininkus, o jie mane girdi. Bet įėjimas nuo laiptų 
į mano šeimininkų butą yra atskiras, visiškai nepriklausomas nuo manojo. Turėtų 
man čia būti gerai. 

Iš viešųjų žinių pažymėsiu tai, kad dar ir šį kartą paaiškėjo - naujiena apie tai, 
kad Peterburgą paėmė rusų kontrrevoliucinė kariuomenė, netiesa. Judeničus stovi 
prie Peterburgo, bet miesto nepaėmė ir dar prie jo nepriėjo. 

Iš lenkų spaudos, išskyrus kraštutinius dešiniuosius (endekus), kaip ir Vilniuje 
leidžiamo „Gtos Litwy“, patikimai nušviečiančio Vilniaus lenkų nuotaikas, galima 
spręsti, kad lenkų-lietuvių santykiuose, taip baisiai aštriuose ir jau tiesiogiai gre- 
siančiuose karu, provokuojamu abiejų šalių, pastarosiomis dienomis įvyko šioks 
toks atoslūgis, primenantis lengvutį raminamą spindulėlį ir teikiantis šiokios tokios 
vilties susitaikyti. Tiesa, nėra ženklų, kad kivirčai bus greit ir sėkmingai pašalinti; 
jo esmė glūdi istoriniame ginče dėl Vilniaus ir iš dalies dėl katalikiškosios Baltaru- 
sijos, tai ginčas, kuriame abi šalys kelia viena kitą paneigiančius šūkius, ir kuriame 
Lietuvos lenkai turi raktą auksiniam santarvės tiltui nutiesti, bet visiškai nerodo ta 
linkme jokių aspiracijų, lyg iš anksto ir visiems laikams tą raktą būtų numetę šalin, 
bet, galimas daiktas, kad išorinių veiksnių spaudimas, ypač rusų-vokiečių pavojus, 
stiprėjantis lygia greta su didėjančiais rusų kontrrevoliuciniais kėslais ir tarpinin- 
kavimo besiimančiais Pabaltijo vokiečiais, gal raminamai paveiks lenkų-lietuvių 
santykius, stiprinant būtinybę susitarti ir gal net vieni kitiems nusileisti. Rusų-vo- 
kiečių kėslai, kurie anksčiau pasireiškė kaip slaptos vokiečių su bolševikais derybos, 
siekiančios paskandinti išsivaduojančias buvusios Rusų Imperijos vakarų pakraščių 
tautas ir valstybes ir sutrypti tuos jaunus valstybinius organizmus, ieškančius para- 
mos Koalicijoje, užlieti juos tautiškai bevardės Revoliucijos banga, pamažu persifor- 
mavo į labiau organizuotą ir programiniu požiūriu labiau ryškų slaptą vokiečių susi- 
tarimą su Rusų Kontrrevoliucija. Tų kėslų istorija yra labai paini, ir ateities istorikui 

bus tikrai sunku atsekti jų giją ir atspėti jų planą. Matyti, kad vokiečiai gelbstisi iš 
savo pralaimėjimo pasauliniame kare, siekdami įtvirtinti savo įtaką Rytuose ir, su- 
eidami į kontaktus su Rusija, bando taip sukurti pamatus išeičiai į revanšą ateityje. 


1919 metų spalio 27 d. 
Pirmadienis 


Grįžtu prie vakarykštės temos. Pabaltijo kraštai - Estija, Latvija, Lietuva - Vokie- 
tijos ir Rusijos jungimosi arba skyrimosi keliai - šiandien tapo bene tos reikšmės 
tašku Europoje, kokiu dar neseniai yra buvę Balkanai. Galima tvirtinti, kad nuo šių 
kraštų likimo ir jų organizacijos šiandien žymia dalimi priklauso taika Europoje. 
Vokietijai atsiremti į Rusiją, rasti joje rinkas savo pramonei ir prekybai, įtvirtinti joje 
savo įtaką, pavergti Rusiją ekonomiškai ir politiškai, pagaliau sudaryti su ja santar- 
vę - yra tolygu garantuoti sau iš tos pusės būsimojo revanšo vakaruose saugumą, 
taip susikurti savo galybę, šachuoti Lenkiją ir atsigauti po patirto išsekimo. Tarp 
Vokietijos ir Rusijos tiltą sudarantys Baltijos pakrančių kraštai neturėtų šioms būti 
priešiški ir privalo būti įtraukti į to bendrumo sferą, tą vokiečių-rusų kooperaciją. 
Tam vaidmeniui jie yra sukurti ne tik dėl savo geografinės padėties, dėl ko gundosi 
Rusija, per pastarųjų metų katastrofą nublokšta nuo didžiosios išeigos į pasaulį ke- 
lių, nuo istorinių jos ekspansijos gairių, bet ir dėl Pabaltijo vokiečių pavidalu Latvi- 
joje ir Estijoje įsikūrusios vokiškųjų kolonijų kultūros, sudarančios pašauktą gaivalą 
užduotims, kurias Vokietija sau drauge su Rusija nusibrėžia, atlikti. Todėl vokiš- 
kosios politikos esmė yra neleisti, kad prie Baltijos susikurtų tautiniai valstybiniai 
nepriklausomi dariniai, kurių individualistiniai tikslai priešpriešinami ir Vokietijai, 
ir Rusijai bei jų tarpusavio kontaktui. Tos tautinės valstybės — Lietuva, Latvija ir 
Estija - pirmiausia viduje smerktų ir ardytų vokiškosios kultūros ir jėgos gemalą, o 
vėliau, kovodamos už savo atskirą būtį, priešintųsi Vokietijai iš vakarų ir Rusijai iš 
rytų ir taptų kliuviniu vokiškajai valdžiai, besiremiančiai bendradarbiavimo kon- 
taktu ir sąjunga su Rusija, atgimti. Rusijai, nepriklausomai nuo tų vokiškųjų tikslų, 
Pabaltijo nepriklausomos tautinės valstybėlės tampa kliuviniu laisvai išeiti į Baltiją 
ir bendrauti su Europos pasauliu. Rusija, nuo Europos atkirsta Rumunijos, Lenkijos, 
o gal ir Ukrainos mūru, žvelgia į tą prailgintą ir šiaurėje uždarą mūrą, susidedantį 
iš tų smulkių Pabaltijo valstybėlių, kurios iš jos atima paskutinį „jūros kvėpavimo 
taky“ paveldą. Todėl Vokietijos-Rusijos solidarumos Baltijos pakrančių teritorijoje 
mezgasi gaivališkai. Ten jos kaskart palaikomas ryškiais ir įvairiausių formų ma- 
nifestais — iš pirmo žvilgsnio itin prieštaringais, tai remiant bolševikus, tai Liveno 
kontrrevoliucines formacijas, imperialistinius von der Goltzo kėslus, konspiracijas 

ir vokiškųjų baronų politinį telkimąsi, bermontininkų avantiūrizmą, Avalovus** ir 
kt. Klupdama ir trupėdama vienuose sumanymuose, ji kaip feniksas pakyla iš pele- 
nų kituose. Tose Lietuvos ir Latvijos žemėse yra Vokietijos sąjungos su Rusija suki- 
bimo ir tų dviejų valdžių atgimimo taškų. Koalicija gal nepakankamai tai supranta 
ir užima neryžtingas pozicijas. [...]? Pabaltijo kraštų padėtį lengviausia yra suprasti 
Lenkijoje, juk Rusija bei Vokietija kelia grėsmę ir jos nepriklausomybei. Suvokia 
tai Pilsudskis, turėtų suvokti lenkų valstybės vyrai, apie tai kužda ir Lenkijos savi- 
saugos instinktas, juntamas, nors gal ir nepakankamai įsisąmonintas. Tebegyvuoja 
Lenkijos ir nepriklausomos Lietuvos, Latvijos, Estijos bei Pabaltijo sąjungos forma- 
cijų solidarumas. Tos istorinės konfigūracijos kataklizmą sudaro lenkų-lietuvių ki- 
virčai dėl Vilniaus ir Rytų Lietuvos teritorijų. 


1919 metų spalio 28 d. 
Antradienis 


Šiandien vyko Pirmosios instancijos posėdis - žinoma, baudžiamasis. Buvo gan 
nuobodus - vien pilkos, smulkios bylos, atidėliotos ankstesniuose mano posėdžiuo- 
se. Po to buvo skelbiami išteisinamieji nuosprendžiai, ir tik paskutinėje byloje, taip 
pat blankioje - miško vagystė, o susijusioje su valdžios neryžtu buvo paskelbtas nu- 
teisiamasis nuosprendis (3 mėnesiai ir mėnuo kalėjimo). Tarėjai buvo Dlugoborskis 
ir Dombkovskis, kurio taip nemėgstu, nes tai vaikštantis protinis pamišėlis. Tarp 
šiandienių bylų kelios buvo žydų (kaltinamieji - žydai). Nors ir jie buvo išteisinti, 
bet iš tiesų kokia man kartais gėda dėl tų tarėjų, vertinančių žydų bylas. Nagrinė- 
jimo metu to nesijaučia, nes ten jie tyli ir sėdi lyg stabai. Bet reikia juos pamatyti 
ir išgirsti pasitarimų kambary, kai laisvai ir konfidencialiai aptariamos bylos prieš 
nuosprendį. Žinoma, ne visuomet ir ne visi tarėjai taip niekina žydų reikalus, bet 
tai jau išimtys, kada jie, nelyginant baltieji varnai, apie žydus atsiliepia žmoniškai; 
apskritai mūsų tarėjų požiūris į žydus yra žemiau juosmens, juodinantis teisėjus. 
O šios dienos tarėjai su Dombkovskiu priešaky yra tuo požiūriu ryškesni už pa- 
čius vidutinio požiūrio ryškumus. Jeigu bylinėjasi du žydai, šiems byla tiesiog ne- 
egzistuoja, o jeigu bylinėjasi žydas su lenku, tuomet įsijaučia jau ne į teisėjo, bet gal 
veikiau į lenkų gynėjo vaidmenį; o kalbant apie žydus liudininkus, tai tie, kaip ir 
jų parodymai, neegzistuoja. Žydas tiems tarėjams - tai ne žmogus, pasižymintis to- 
mis ar kitomis savybėmis, rūpesčiais bei poreikiais, ar pagaliau kad ir žmogiškomis 


58. Bermontas Pavelas [Bermondt - Avalov] (1881-1941) - karinis avantiūristas, 1918-1919 m. vadovavo rusų 
ir vokiečių sudarytai kariuomenei, kariavusiai prieš latvius ir lietuvius. 
59. Žodis neįskaitomas. 

aistromis, žmogus geras ar blogas, kurio mintį ir prigimtį teisėjas privalo suprasti 
ir neretai išjausti, bet tik žydas; tuo žodžiu „žydas“ jiems apibrėžiama visa sąvo- 
kos esmė, žmogiškųjų žydų skirtumų jie nemato ir neieško, nes tuo požiūriu kaž- 
koks išankstinio įsitikinimo giedravalkis jiems aptraukia akis, ir gebėjimą mąstyti 
ir jausti. Žydą moka tik erzinti, o likę patys pasitarti, temoka menkinti ir niekinti. 
Individualiam asmenų skirtumui tarp krikščionių jie juk yra jautrūs, moka išjausti 
tiesą, melą, skausmą ir viską, kas žmogiška, bet kai į sceną išeis žydas - apmiršta 
iš karto ir nieko daugiau nemato, tik žydą. Man dėl to yra liūdna. Gal lygiai taip 
amerikietis vertina juodaodžius. Suprantu, kad kartais daugeliui žydų reiškiamas 
nepasitikėjimas, pats neretai jaučiu daugelio žydų, atsistojusių prieš teismą, klastą, 
veidmainystę arba tą ypatingą žydų atsparumą „gojų“ tribunolui, kuris yra jiems 
dažnai yra tiktai priespaudos, bet ne teisingumo simbolis, nes toks - rezervuotas tik 
jų Rabino su Talmudu teismui. Žinau, kad žydų požiūryje į valstybinį teismą kartais 
yra daug prado, niekinančio tą „gojų“ teismą ir teisingumą. Jų požiūris į teismą tam 
tikra dalimi yra matuojamas tuo pačiu prietarų ir išankstinių įsitikinimų masteliu, 
kaip ir tie mūsų tarėjai, o neretai ir teisėjai (net pernelyg dažnai) juos matuoja. Ir vis 
dėlto ką matome tamsiame žyde, to nesinorėtų matyti tarėjuje, pastatytame teisti. 
Teisėjas turi mokėti žmogiška akimi peržvelgti žmogų, net jo prietarus, ypač bau- 
džiamasis teisėjas. Jei nepabus ši šalia - teisėjas geras nebus. 


1919 metų spalio 29 d. 
Trečiadienis 


Šiandien vėlai, tiktai gal apie pietus, pradėjau posėdį, nes, kaip įprasta, tarėjai vėla- 
vo - vienas jų visiškai neatvyko. Atėjo tarėjas Chylinskis, dvarininkas nuo Ostro- 
lenkos, o kitu tarėju sumedžiojau Vladyslavą Roškovskį, banko direktorių, žmo- 
gų inteligentišką ir simpatišką, kuris į teismą atvyksta labai mielai. Buvo nedidelis 
apeliacinis posėdis, darbotvarkėje - 10 bylų, vien tik dėl lengvo kūno sužalojimo. 
Po pietų pirmininkas Filochovskis sušaukė mus - visus teisėjus - į privatų pasita- 
rimą. Pasirodo, Apeliacinio teismo Varšuvoje pirmininkas atsiuntė Filochovskiui 
kažkokio grupinio skundo nuorašą - jį pasirašė 1500 Ostrovo apskrities žmonių 
dėl įvairiausių trūkumų ir piktnaudžiavimų vietos teisėtvarkoje - ir pavedė šią 
medžiagą ištirti. Skundas kelia daug rimtų ir atskirais punktais labai bjaurių, nors 
nesukonkretintų, priekaištų. Skundas, kaip pasirodo, skundėjų buvo nusiųstas į Sei- 
mą, nuorašas persiųstas Apeliacinio teismo pirmininkui. Iš dalies jis apima tokius 
priekaištus: a) dėl Ostrovo notaro - kad netaiko tarifų, kad plėšia ir gobšumu jau 
tiek pasipelnė, kad nusipirko namą ar gal dvarą; b) dėl Ostrovo teismo vykdyto- 


jo - kad už veiksmus skaičiuoja sau kelis kartus, plėšia: sąžinės neturėdamas, taip 
per trumpą laiką sukaupė tiek, kad ieško pirkti namo, pagaliau, kad su žmonėmis 
elgiasi šiurkščiai ir arogantiškai; c) dėl taikos teisėjų, visų pirma Novickio Čyževe, 
Vnorovskio iš Zaręby Koscielne ir Sklodovskio Ostrove, kaimo apygarda - kad tai 
žmonės, neturintys jokių kvalifikacijų, beveik analfabetai, žmonės, kurie nei žinio- 
mis, nei kruopštumu, nei sąžiningumu nepelnė gyventojų pagarbos, yra daugumos 
blogai matomi ir, jei būtų paskelbti rinkimai, neišliktų nė trumpiausią laiką, o už 
savo vietą dėkingi protekcijai, valdžia nesiskaito su gyventojų valia bei jų poreikiais, 
„ponaičiai“ nekreipia dėmesio į teisingumą ir žmones, tad juos reikia pagaliau iš- 
šluoti darant tvarką Augėjo arklidėse - vietos justicijoje; d) vėliau skundžiamasi tei- 
singumo tarnautojų aplaidumu, pareigos jausmo stoka ir kt; e) galiausiai skundėjai 
dėl pirmininko Filochovskio nurodo, kad jam pateikti jokie skundai nieko neduoda, 
nes viskas nuskęsta vaišėse, kuriomis piktadariai priima pirmininką; skundžiamasi 
Filochovskio favoritiškumu, o dar daugiau - korupcija. Suprantama, kad Filochovs- 
kiui šis skundas yra labai nemalonus. Jis kartu parodo ir tą liūdną reiškinį, kad yra 
susvyravęs žmonių pasitikėjimas net teismu, kuris turėtų kaip briliantas švytėti ir 
nekelti menkiausių abejonių, nes pasitikėjimas teismų darbu yra vienas esmingiau- 
sių paties teisingumo elementų, bet, deja, jis yra pažeistas, ir justicija žmonių akyse 
tam tikra dalimi yra sutepta. Tai liūdnas reiškinys, bet tam tikra prasme, kalbant 
apie žemesnius teismus - pirmiausia kaimo taikos teismus ir tokius tarnautojus kaip 
teismo vykdytojai ar net ir provincijos notarai — deja, kaltinimai yra pagrįsti. Tokia 
yra mano nuomonė, susidaryta pagal stebėjimus. Ir, deja, lygmens kritimas sudaro 
sąlygas tolesnei tendencijai, apimdamas jau ir šiek tiek aukštesnes pakopas. Apy- 
gardos teismuose, kurie dar neblogai laikosi, linkstama taip pat ne į gerąją, bet į 
blogąją pusę. Skurdžios teisėjų ir teismo darbuotojų algos neleidžia ateiti gabesnėms 
jėgoms — apskritai juristų pajėgų krašte negausėja, antra vertus - teismuose lieka 
vis blogesnis žmogiškasis potencialas. Nekalbu jau apie tokias išskirtines profesines 
jėgas, kaip Trampleris, nes tokių yra visada ir visur, kaip visų išimčių, retai. Vis ma- 
žiau yra tokių sąžiningų ir stropių darbuotojų, švarių ir iš pašaukimo teisėjų, taigi 
gerų kaip Skažinskis, ir vis daugiau tokių niekam tikusių liurbiškų nevėkšlų kaip 
Makovskis, arba nerūpestingų amatininkų kaip Dušynskis. O visa, kas vertingesnis, 
gabesnis ir šaunesnis - bėga iš teismų į advokatūrą arba į kitas geriau mokamas 
valstybės tarnybos vietas. Žmonių su šventa pašaukimo kibirkštėle visuomet yra tik 
negausi mažuma. Dėl to grupinio skundo esmės ir dėl mūsų patarimo, kokį davėme 
pirmininkui, - papasakosiu rytoj, nes trūksta vietos. 

1919 metų spalio 30 d. 
Ketvirtadienis 


Artėja žiema. Vakar vakare papūtė jau smelkiantis šiaurys su šaltu lietučiu. Iš ryto 
pirmą kartą pasnigo, sniego pėdsakų kur ne kur ant stogų, daržuose ir užkampiuose 
išsilaikė visą dieną. 

Grįžtu prie grupinio skundo iš Ostrovo apskrities dėl teismų, apie tai rašiau va- 
kar. In merito skundas yra nemalonus, persistengta apibendrinimais, nenurodyta 
konkrečių, taigi iškalbingiausių, priekaištų, bet, atvirai kalbant, sujudinta keletas 
tikrų mūsų jurisdikcijos skaudulių apskritai ir ypač Lomžos apygardoje. Negalima 
mūsų pirmininkui priekaištauti dėl sąmoningos korupcijos, bet vis dėlto tiesa, kad 
teismų apygardos vedėjas nerangus, silpnas, teismų reikalus tvarko lyg savo namų, 
nusideda favoritizavimu: rodo simpatijas, atsižvelgia į santykius ir pan. Tai žmogus, 
kuris neturi nei administratoriaus galvos, nei plačių pažiūrų, nei viešųjų interesų 
paisymo jausmo. Visus teismų klausimus laiko jis užkampio ir parapijos reikalu, o į 
taikos teisėjų, notarų ir kt. vietas skiria per protekcijas, žiūrėdamas „savo“ žmonių 
patogumo ir pan. Ir šitai vėliau keršija per teismų funkcionavimą ir teikia nuosto- 
lius seikėjant teisingumą; į taikos teisėjus kaimo apygardose pakliūva netinkami 
žmonės, neatliekantys savo pareigų, neturintys žmonių pasitikėjimo ir jo neverti. 
Santykių santykiai, prievarta, užmaskuotas protekcionizmas - kaip rūdys graužia 
teismus. Ir tai vyksta ne dėl nesąžiningumo, bet dėl Filochovskio silpnumo ir jo 
visuomeninės kultūros bei administravimo stokos. Dėl taikos teisėjų, apie kuriuos 
kalbama skunde, tai Vnorovskis iš Zaręby Koscielne, pralobęs Varšuvos pirklys, vi- 
siškai nenutuokiantis teisės, o jo kvalifikacijos gal tik tokios, kad tame krašte nu- 
pirko žemės nuosavybę; Zaręby Koscielne teismas yra vienas silpniausių apygar- 
doje ir, kaip žinau iš patirties, teikia daugiausia apeliacijų; kaip girdėti, to teismo 
sekretorius, kažkoks Radgovskis, regis, dabartinio (jau ne teisininko) taikos teisėjo 
Kolne brolis, ima kyšius ir prisileidžia net suktybių. Kitas, Čiževo teisėjas Novickis, 
yra vietos dvarininkas ir labai mažai domisi teismu; teisme pirmuoju smuiku groja 
sekretorius, kurio lygmuo be abejonės yra žemesnis, negu mūsų apygardos teismo 
raštininkų. Pagaliau trečias - Ostrovo kaimo apygardos teisėjas Sklodovskis, sako, 
yra tiesiog analfabetas. 

Filochovskis, pasitaręs su sau patikimu teisėju Dušynskiu, ketino tirti skundą 
dėl Ostrovo teismų pavesti teisėjui Skažinskiui. Bet vakar mes per pasitarimą nu- 
sprendėme, kad, kaip siūlė Skažinskis, bus geriausia, jeigu pirmininkas kreipsis į 
Apeliacinio teismo pirmininką, prašydamas tyrimą pavesti bet kam, kas nepriklau- 
so Lomžos jurisdikcinei apygardai, nes, kadangi skundas yra taip pat tiesiogiai ir 

prieš Filochovskį, kuris yra mūsų viršininkas, tai revizija bei tyrimas, kurio imtųsi 
kas nors iš mūsų, niekuomet neduos reikiamo efekto ir nenuramins viešosios nuo- 
monės skundėjų sluoksniuose. Jeigu tardymų rezultatai pasirodys nepalankūs skun- 
dėjams, tai išliks nepasitikėjimo nuosėdų, nes patarlė skelbia: „Varnas varnui akies 
nekerta.“ Pirmininkas nusprendė tam patarimui paklusti. 

Šiandien gavau Mykolo Biržiškos laišką iš Vilniaus. Rašo jis galintis mielai imtis 
tarpininkauti tariantis su Kaunu. Prašo tik nurodyti, kokios vietos norėčiau, kokio- 
je valstybinio darbo srityje. Išsako pasitenkinimą dėl mano apsisprendimo grįžti į 
kraštą, bet kartu ir nerimą, kad nusivilsiu ir vėl įpulsiu į pesimizmą, kaip tai man 
buvo pavasarį. Mat jis, Biržiška, laikėsi požiūrio, kad ir kas nutiktų - nepasiduoti 
jokioms nuotaikoms, o naujam žmogui, kaip aš, kuris seniai pasitraukė iš krašto, 
daug dalykų, kai su jais susiduriama, labai erzina, taigi šitai gali nustumti į nevil- 
tį ir apatiją. Žinau šitai, esu pasiryžęs ištverti ir „grand mėme“ [didžiai tuo] tikiu. 
Nesivaizduoju daugelio dalykų ir santykių pernelyg rožinėmis spalvomis ir niekas 
manęs nenustebins. 


1919 Metų spalio 31 d. 
Penktadienis 


Neliko man vakar vietos užsiminti apie vieną susirinkimą, kuriame vakare daly- 
vavau. Gavau vakar rytą kvietimą į Moterų lygos susirinkimą, nes reikia surengti 
1918 metų lapkričio 11 dienos - Lenkijos išsivadavimo - pirmąsias metines. Lap- 
kritis iš tiesų yra Lenkijos tautinių metinių mėnuo. Lapkritį ir 1830 metų sukilimo 
metinės, vėliau, lapkričio 5-oji, pamiršta data - Vokietijos ir Austrijos valdovų pir- 
mąsyk paskelbta Lenkijos nepriklausomybė per Didįjį karą 1916 metais, ir pagaliau 
paskutinė data - 1918 metų lapkričio 11-oji - okupantų išvijimas iš Lenkijos ir Tautos 
įgyvendinta Nepriklausomybė. Lapkričio 11 diena veikiausiai bus iškilmingai mini- 
ma visoje Lenkijoje. Lomžoje iškilmingai paminėti šias pirmas didžiąsias metines 
iniciatyvos ėmėsi Moterų Lyga. Vadinamoji Moterų lyga yra pratęsimas tų „moterų 
karinės parenegties lygų“, kurios karo pradžioje apgaubė tinklu visą Lenkiją, stoda- 
mos su Pilsudskio ir šaulių idėjos vėliava, ano meto nepriklausomybinio aktyvumo 
idėja, kurios išraiška 1914-1916 metais buvo Legionai. Tos lygos likučiai išsilaikė iki 
dabar. Po konflikto, koks 1916-1918 metais iškilo tarp Pilsudskio su jo Nepriklau- 
somybės vėliava bei susitaikėliško aktyvumo po centrinių valstybių vėliavomis su 
tarnybine Legionų forma, Moterų lygos tapo Pilsudskio ir jo sukurtų LkKO idė- 
jų židiniais. Vėliau jos išsilaikė kaip organizacijos, buriančios radikalius ir pažan- 
gius moterų elementus, priešingai negu endekiškos organizacijos, arba vadinamieji 

„Lenkių būreliai“. Moterų lygos Lomžoje siela ir spyruoklė yra p. Jarnusikievičova 
su saujele draugių, tarp kurių aktyviausios yra p. Cabertova su dukra panele Ca- 
bertuvna ir p. Krubska. Lomžos Moterų lyga yra artimai susigiminiavusi su LkLP 
ir vadinamąja Demokratine sąjunga, kuri čia stojo antiendekiškos opozicijos prie- 
kyje. Nuėjau į rengiamą susirinkimą, kuris vyko Pramonininkų kasoje“. Nedaug 
susirinko žmonių: keliolika ponių ir vos keli vyriškiai, iš jų - aš, spaustuvininkas 
Veimeris, Stolnickis, keli kariškiai, ištikimi senosios datos pilsudskininkai, tarp jų 
poručikas Skala-Brodovskis, kitados seržantas I pulko I batalione, pažįstu jį iš Ba- 
ranovičių akcijos laikų, pagaliau Volodkievičius ir deputatas Hrynkievičius, kurie 
buvo tiktai susirinkimo pradžioje, nes kažkur skubėjo. Buvo taip pat ir ponia no- 
tarienė Cholevinska, priešingos, vadinasi „tautinės“ (skaityk - endekiškos) moterų 
stovyklos Lomžoje lyderė, kuri atidžiai sekė svarstymų eigą, suprantama, pasiren- 
gusi kontrakcijai. Pirmininkauti ketinta pakviesti Volodkievičių, bet kad šis turėjo 
išeiti, pakvietė mane. Išsamiai aptarta minėjimo iškilmių programa. Volodkievičiui 
pasiūlius, iš programos išbraukti mitingą, kurį pripažinta priklausantį ne bendra- 
nacionalinio minėjimo programai, bet specialiosioms kairiųjų partijų tos dienos už- 
duotims. O dėl paties minėjimo pripažinta, kad turintis jis būti vieningas ir bendras. 
Išrinktas 5 žmonių iniciatyvinis komitetas, kuris turi sudaryti minėjimo bendro 
komiteto užuomazgą ir kuriam pavesta kreiptis į visas organizacijas Lomžoje, siū- 
lant dalyvauti minėjime. Bijantis, kad stiprūs Lomžos dešinieji nepaskandintų šio 
komiteto ir neprimestų minėjimui pobūdžio, prieštaraujančio demokratijos idėjai, 
o ji laiko lapkričio 11 dieną kilus iš jos dvasios, priimti visi minėjimo programos 
principai ir straipsniai kaip pagrindas deryboms ir bendrai veiklai. Ar šitaip demo- 
kratija pažabos dešiniuosius ir ar dėl tos kairiųjų primestos programos, kaip pagrin- 
do bendram pasirodymui, neįvyks iškilmių skilimas į du srautus - demokratinį ir 
endekišką — nežinau. Dešinieji endekai Lomžoje yra stipresni negu kairioji demo- 
kratija ir paklusti niekam nemėgsta, priešingai - visuomet siekia griežti pirmuoju 
smuiku ir visuose minėjimuose daryti sau reklamą. 


1919 metų lapkričio 1 d. 
Šeštadienis 


Šaltis vis stiprėja. Žemė apklota lengva sniego skraiste, kuri dar nėra vientisa. Šian- 
dien turime Visų Šventųjų dieną, iškilmingą katalikiškųjų kraštų, taigi ir Lenkijos, 
šventę. Nepaisydamas to dirbau, kaip visuomet, teisme; pagaliau dabar pernelyg 

daug darbo neturiu, o artimiausiomis dienomis turėsiu jo dar mažiau, nes greitai 
pajusiu motyvuojamų nuosprendžių spragą, o tai sudaro mano, teisėjo, darbo di- 
desniąją dalį. Iš tikrųjų nuosprendžius rašau labai rūpestingai, netausodamas dėl 
to nei laiko, nei darbo. Kiekvienas mano nuosprendis yra tobulas veikalas, teisėjo 
darbo un oeuvre“. Rūpestingiems ir tikrai tobuliems nuosprendžiams visuomet 
skiriu daug reikšmės. Ne mažiau rūpestingai negu Pirmosios instancijos nuos- 
prendžius, apdoroju ir ištobulinu apeliacinius nuosprendžius, nors ten dažniausiai 
kalbama apie mažai reikšmingus dalykus. Bet remiuosi prielaida, kad Apygardos 
teismo apeliaciniai nuosprendžiai - tai akademija mūsų taikos teismams, kurie iš 
šių mokosi teisti. Kadangi lenkų jurisdikcijoje taikos teisėjų suvažiavimų nėra, kaip 
būdavo senojoje rusų jurisdikcijoje, ir dėl to taikos teisėjai aktyviai nedalyvauja 
kolegiškai nagrinėdami bylas apeliacinėje instancijoje, todėl pažinti savo klaidas 
ir mokytis jie gali tiktai iš motyvuotų apeliacinių nuosprendžių bylų, kurias na- 
grinėjo Pirmojoje instancijoje. Kadangi parinkti teisėjų asmenys kaimuose nepa- 
sižymi aukštomis kvalifikacijomis, todėl viena iš didžiųjų pareigų laikau sukurti 
jiems pavyzdingais apeliaciniais nuosprendžiais kuo geresnio teisėjavimo mokyklą. 
Kruopštus tai darbas, bet jo nauda esminė. Toji pareiga yra teisingumo seikėjimo 
atitinkamo lygmens išlaikymas. 

Šiais laikais, kai visur siautėja visuotinio vartojimo karštligė, žmonės menką 
pareigos supratimą ir nejaučia jai reikiamos pagarbos, nes paprastai juos žavi tik 
vartojimas, o protingas jiems rodosi tiktai tas, kas paviršutiniškai žiūri į darbą ir 
pareigas, svarbu atstumti darbą. Todėl kai kurie mano kolegos ir veikiausiai teis- 
mo raštinės darbuotojų dauguma yra linkusi, taip manau, šiek tiek lengvabūdiškai 
šaipytis iš didelio mano darbštumo kartais nereikšmingose bylose. Jiems tas, kuris 
vienodai dirba dėl apeliacinių nuosprendžių, neatsižvelgdamas, ar byla bus panai- 
kinta, ar grįš kaip užbaigta, su apeliacinio nuosprendžio nuorašu į taikos teismą, 
turi tikriausiai atrodyti arba kvailys (beje, to apie mane pasakyti negali), arba darbo 
fanatikas, arba šioks toks pamišėlis. 

Šiandien turėjau motyvuoti vieną įdomų ir nepopuliarų Pirmosios instancijos 
spalio 21 dienos posėdžio nuosprendį, kai teisiau su Strenkalskiu ir Golaševskiu. 
Nuteisėme ten vieną kaltinamąjį - Golinskį - už plėšimą (užsimaskavusių banditų 
ūkininko namų užpuolimą naktį su revolveriu, šeimininkus surišant, o senąją šei- 
mininko motiną nužudant kardo kirčiu į galvą) - dešimčia metų sunkaus kalėjimo. 
Šis nuosprendis yra tuo įdomus, kad Golinskio kaltės įrodymai nebuvo tiesiogiai 
apčiuopiami, bet sudėliojus visus įkalčius, labai subtiliai ir apsukriai išanalizavus 

aplinkybes ir faktų sutapimą, toji kaltė man išryškėja kaip nepaneigiama. Kad Go- 
linskis kaltas - esu įsitikinęs. Bet kad buvo nuteistas - tai gana retas daiktas ir da- 
rant išvadas drąsus. Galima suskaičiuoti 90 šansų iš 100, kad nuosprendis tokioje 
byloje būtų išteisinamasis. Motyvuoti tokį nuosprendį nuteistajam reikėjo parodyti 
iš dalies tardomosios analizės meistriškumo, verto Šerloko Holmso. Ta byla veikiau- 
siai sulauks apeliacijos. 


1919 metų lapkričio 2 d. 
Sekmadienis 


Šiek tiek šiandien dirbau teisme, bet ne daugiausia. Pietų, kaip šiuo metu kasdien, 
buvau pas Prušanovskius, pas kuriuos dabar jau savaitė kaip maitinuosi ir maitin- 
siuos (moku po 10 markių už pietus). Po pietų su Kotunia buvau vizito pas Komarus. 
Prušanovskiai ir Komarai — tai dveji vieninteliai Lietuvos dvarininkų emigrantų 
namai Lomžoje. Iš Komarų šeimos šiuo metu Lomžoje vieši tiktai senoji p. Janova 

(Jonienė) Komarova ir jos duktė - p. Ryta Medardova (Medardienė) Komarova iš 
Gelgaudiškio bei viena mažų p. Janovos Komarovos anūkėlių. Tylu pas juos ir nėra 

žmonių, kaip ir pas Prušanovskius. P. Ryta Medardova galima iš tiesų žavėtis, kaip ir 
jos vyru Medardu. Medardas Komaras iš Baisogalos lizdo yra magnatiškų turtų sa- 
vininkas. Nepaisydamas to, viešėdamas emigracijoje, ne tiktai neleidžia laiko išdai- 
goms ir tuščiai, kaip daugelis kitų Lietuvos-Baltarusijos dvarininkų, reziduojančių 
emigracijoje Varšuvoje, kurių vienintelis pomėgis yra valgyti ir lošti kortomis, bet 
dar neseniai buvo eiliniu ulonu, o dabar turi kažkokią vietą, regis kažkokioje arklių 

supirkimo komisijoje, kurioje darbščiai eina pareigas. Jo žmona, p. Ryta, nepuo- 
la žaisti, puoštis ar turėti kokių kitų liuksusinių įgeidžių. Sėdi kukliai pas motiną 
Lomžoje, nieko sau neišleidžia, o padeda visai artimai ir net tolimai klajojančiai šei- 
mai. Kitas dalykas, ar pati Komarų emigracija yra tikslinga ir pagrįsta ir ar nebūtų 

geriau jiems grįžti į savo dvarus etnografinėje Lietuvoje, nei čia benamiams bastytis 

Lenkijos miestų gatvėmis. Bet į tą emigraciją įspraustas darbštus ir kuklus Komarų, 
arba bent jau Medardų, gyvenimas byloja apie juos labai teigiamai. 

Šaltis siautėja vis smarkiau. Sukėlė jis didelių nuostolių, nes bulvių diduma, ypač 
dvaruose, sušals dar nekastos. Jau bulvių rinkos kaina pakilo. Apskritai artėjanti 
žiema žada būti nepaprastai grėsminga miestams, ypač dėl kuro, kurio katastrofiš- 
kai stinga. 


1919 metų lapkričio 3 d. 
Pirmadienis 


Vyko baudžiamasis posėdis. Tiesą sakant ne man jis priklausė, nes savo.turiu rytoj, 
specialiai sudarytą iš mano ankstesniuose posėdžiuose atidėtų bylų su jau anks- 
čiau mano surašytais klausimais. Bet teisėjas Skažinskis, norėdamas švenčių proga 
mažumėlę ilgiau paviešėti pas savo žmoną, kuri šiais metais žiemą turi leisti kaime, 
Mazoviecko apskrityje, įprašė mane šiandien jį pavaduoti, žadėdamas už tai man 
atsėdėti dviejuose mano apeliaciniuose posėdžiuose. Sutikau, net mielai, nes vie- 
nas Pirmosios instancijos posėdis leis man mažiau motyvuoti nuosprendžių nei du 
apeliaciniai. Bet užtat šią savaitę turėsiu plėšytis, nes turiu šiandien posėdį, rytoj ir 
poryt (pagaliau tas paskutinis bus itin lengvas). Šiandienis posėdis tebuvo menkai 
įdomus, bet nusitęsė ilgai, net iki vidurnakčio. Posėdis užtruko dėl paskutinės by- 
los, kuri pati viena užėmė 5 valandas. Toje byloje buvo penki kaltinamieji, civilinis 
ieškinys, 4 advokatai ir apie 20 liudininkų - žodžiu, visos sąlygos, kad nagrinėjimas 
truktų kuo ilgiau. Ta byla kurstė sensaciją Lomžos žydų pasaulyje, kaip ir visos bylos, 
kai apvagiama žydų krautuvė, kai tarp kaltinamųjų yra vietos žydų, vogtų daiktų 
supirkėjų. Mat Lomžoje buvo apvogta didžiulė žydo, kažkokio Ajzyko Rozenšejno 
[Rozenszejn], bakalėjos krautuvė. Apvogė, o gal veikiau sistemingai, per ilgesnį laiką, 
krautuvėje vagiliavo 16-metė tarnaitė Rochlia Vienba drauge su savo sesute, 17-mete 
Malka Vienba. Tos mergaitės, vietos melamedo, kitaip tariant, rabino pavaduotojo, 
dukros, šiek tiek net prasilavinusios, bet neturtingos ir nuo vaikystės netekusios 
motinos, vagiliauti ryžosi verčiamos didelio skurdo ir pagundų, kurios pakiša ga- 
limybę lengvai praturtėti, kai turi bet kokią prekę, o tai šiandien sudaro vienintelį 
turto šaltinį, ir pirmiausia dėl vogtų daiktų supirkėjų ir daugybės smulkių mažmo- 
žinių spekuliantų, mielai griebiančių bet kokią prekę ir mielai stumiančių jaunimą 
nusikalstamu keliu, kad tik į rankas nučiuptų kokią prekę. Tai, kad mergaitės yra 
rabino pavaduotojo dukros, kad apvogta žydo krautuvė ir kad į kaltinamųjų suolą 
atsisėdo keli kaltinami vogtų daiktų supirkimu minorum gentium Lomžos žydų pir- 
kliai - sužadino sensaciją žydų minios, kurioje žymi dalis vienaip ar kitaip priklau- 
so tam pirklių-vogtų daiktų supirkėjų-spekuliantų pasauliui. Jaunesnioji Vienbuv- 
na, Rochlia, šiandien kaltinamųjų suole nesėdėjo, nes jos atžvilgiu byla buvo išskirta 
pagal nuostatus, liepiančius nepilnamečių kaltinamųjų bylas nagrinėti atskirai ir už 
uždarų durų. Kaltinamųjų suole, kitaip sakant „darželyje“, kaip jį pas mus kartais 
vadina, nes jis aplink aptvertas turėklu su atskiru įėjimu per koridoriaus duris, sėdė- 
jo tiktai jauna Malka Vienba, labai išvaizdi žydaitė, gyva, nedidukė, apvalios figūros, 
baltaveidė, didelių juodų ryškių akių, primenanti Michaliną Miečkovską-Stažinską, 

Stefano seserį“, o šalia jos - 3 žydai pirkliai ir 1 sena žydė, kaltinami spekuliacija. 
Būriai žydų apgulė publikai už tvorelės skirtą salės dalį. Buvo ten taip tiršta, tary- 
tum bažnyčioje per iškilmingiausią šventę. Vyravo abiejų lyčių jaunimas, imtinai 
su paauglėmis merginomis, kurioms teismo salė nėra sveika atmosfera. Bet nestigo 
visokio amžiaus ir lyties žmonių. Gražioji Malka, kuri gebėjo labai aštriai kaltinti 
nusikaltimo bendrus, per visą bylą hipnotizuojamą žvilgsnį įsmeigusi į teisėjus - tai 
ir jutau visą laiką savyje jos gražias gręžiančias akis - buvo nuteista metams kalė- 
ti, spekuliantai, kuriems buvo įrodytas tiktai pirklio neįžvalgumas, išsisuko areštu. 
Daiktų vagystė ir jų supirkimas, žinau, dabar pjūtis smulkiamiestietiškoms žydų 
minioms, o kalbant apie jaunimą — ne tiktai žydams. Prekė šiandien geidžiamas 
daiktas, žadinantis godumą, kaip seniau auksas. Nes šiandien jis, kaip auksas, bet 
kokių džiaugsmų ir turto šaltinis. Pinigai šiandien niekis, prekė - viskas. 


1919 metų lapkričio 4 d. 
Antradienis 


Šiandien vėl vyko Pirmosios instancijos posėdis. Baigėsi jis anksti, apie 7 val., nors 
neatvykus vienam paskirtam tarėjui prasidėjo 2 valandom vėliau, per pietus vietoj 
10-05 ryto. Teisiau vieną b. Pirmosios brigados legionierių, kažkokį Glogovskį, ku- 
ris šio metu yra Ostrolenkos apskrities Govorovo [Goworowo] geležinkelio stoties 
viršininkas. Pagaliau nepažinojau jo Legionuose, ir tai, kad jis yra legionierius-pil- 
sudskininkas, taigi iš esmės mano kolega, sužinojau tik iš jo atsakinėjimų byloje. 
Jau antrą kartą pasitaiko man sodinti buvusius legionierius. Kartą - tai buvusio 
Resteckio pulko 9 buvę kareiviai, kaltinami vadinamuoju užpuolimu - plėšimu 
su ginklu rankoje Čyževo apylinkių žydės, dabar Glogovskio byloje - kaltinimas 
savavališkai atėmus asmens laisvę kažkokiam ponaičiui, uždarant jį nakčiai tuš- 
čioje anglių kamaroje Govorovo stotelėje. Bylos aplinkybės neatrodė kaltinamajam 
esančios pernelyg sunkios: nuteisėme jį 1 mėnesiui arešto lygtinai dvejiems metams. 
Ir štai nors Didysis karas jau prieš metus baigėsi, santykių pusiausvyra ne tiktai 
neatsigavo, bet vis labiau dezorganizuojasi jų giliausias visuomeninis ir ekono- 
minis pagrindas. Lenkijoje, šviečiančioje pergalėmis militarinių veiksmų lauke ir 
tampančioje, be abejo, vienu iš rimčiausių veiksnių Rytų Europoje, vis dėlto darosi 
blogai. Iš pažiūros Lenkijos galybė auga, valstybinė organizacija stiprėja, po 1919 
metų pergalių tyla Revoliucijos murmesiai ir visuomeninės nuotaikos grįžta į teisės 
vėžes, o jeigu aiškiai ir nekrypsta reakcijos linkme ir dar toli yra iki susitapatinimo 

su endekų psichologija, tai vis dėlto saikingai stabilizuojasi. Šiandien Lenkijoje jau 
nejusti Revoliucijos alsavimo, daug stabilesnės ir saikingesnės yřa nuotaikos, negu 
buvo tuoj pat po vokiečių išvarymo ir pirmais 1919 metų mėnesiais. Ir vis dėlto vi- 
suomenės pusiausvyros pamatai taip svyra, kad galima abejoti, ar iš tiesų stabilumo 
augimas Lenkijoje yra patvarus ir tikras reiškinys, o ne tiktai apgaulė. Faktas, kad 
valiuta nutrūktgalviškai krinta - crescendo mėnesis po mėnesio ir jau net savaitė 
po savaitės. Tas reiškinys artina piniginės sistemos bankrotą ir pinigine sistema 
pagrįsto valstybinio ūkio finansinį krachą. Pinigas šiandien liovėsi buvęs preke, o 
visos materialinės prekės, visi produktai ir vartojimo prekės, ne tiktai maisto, bet 
ir kitų poreikių, vis labiau ima įgauti pinigo funkciją, virsdamos vertės matu tie- 
sioginių mainų prekyboje. Valstybinio, formalaus pinigo skaičiuojama skale kainų 
kilimas, nusakomas nuolat krintančios vertės popieriukais, švenčia, o tai nuosekliai 
atves į tų fantastinių kainų išaugimą, kuris, skaitome, įvykęs bolševikinėję Rusijoje. 
Šiandien jau ir Lenkijoje turime tokias kainas, apie kokias nustebę skaitėme prieš 
metus ar pusantrų įsivyravus Rusijoje, suvokdami tai kaip bolševikinės sistemos 
bankrotą, o dar po metų, toliau esant tokiomis sąlygomis, turėsime tokias kainas, 
apie kokias su pasibaisėjimu girdime iš Rusijos, nesuprasdami, kaip ten žmonės 
tokiomis sąlygomis apskritai gali laikytis. Avalynės, drabužių, amatininkų darbo, 
tokių pirmojo poreikio prekių kaip bulvės, javai, malkos - paskutinėmis savaitėmis 
ir beveik dienomis kainos dvigubėja. Tačiau prekių ir produktų nemažėja, o dargi 
gausėja. Kai ko, tiesą sakant, trūksta arba dėl kažkokių ypatingų aplinkybių gresia 
stygiumi (bulvės dėl staigaus šalčio, malkos dėl pristatymo sunkumų), bet apskritai 
imant gausa auga ir prekių vis daugiau nei buvo vokiečių okupacijos metais. Kainų 
kilimas rodo valiutos kritimą ir formalaus pinigo bankrotą. Tiesą sakant ekono- 
mikoje esminis dalykas yra ne pinigas, bet vartojamos prekės; kas gamina ar turi 
parduodamų prekių, gali dėl didėjančių kainų sau juokus krėsti, nes jei brangiau 
turi pirkti, tai brangiau ir parduoda, taigi dėl ko nenusigyvena. Valstietis šiandien 
taip pat yra turtingas ir laikosi geriau nei kada nors, jis taip pat turi tapti kontrre- 
voliucinio stabilumo židiniu. Tuo tarpu miestai, kurie negamina ir kurių gyventojai 
savo būtį grindžia piniginiu ūkiu, išskyrus saujelę spekuliantų, tą padėtį pajunta 
katastrofiškai. Ir šiandien miestų krizėje glūdi Revoliucijos gemalas. 


1919 metų lapkričio 5 d. 
Trečiadienis 


Nieks neatmena 1916-tųjų lapkričio 5 dienos metinių svarbos. Tikrosios suverenios 
ir vieningos Nepriklausomos Lenkijos akivaizdoje toji mažo jos kraštelio „nepri- 

klausomybė“, kurią 1916 m. didžiadvasiškai paskelbė du buvę Austrijos ir Vokietijos 
monarchai, šiandien atrodo juokinga karikatūra, kuri iš tiesų niekam negali kelti 
entuziazmo. 1916 metų „nepriklausomybe“ buvo bandyta Lenkiją įtraukti į vadi- 
namąją Centrinės Europos orbitą, kuri turėjusi būti Vokiškosios Imperijos išraiška, 
jos įrankiu ir priemone pasauliui viešpatauti. Todėl veikiausiai lenkų tauta neturėtų 
pagrindo švęsti tos klaidingos politikos, kuriai taip toli iki atgautos tikrosios Laisvės 
ir Savivaldos, metinių. Tačiau 1916 m. lapkričio 5 diena lenkų Didžiojo karo byloje 
suvaidino milžinišką vaidmenį, nuostabiai prisidėdama sutarptautinant reikalą. Ši 
data buvo svetima Lenkijos nepriklausomybei ir genetiškai susijusi su vokiečių vieš- 
patavimu, bet iš tiesų pasitarnavo ne tam viešpatavimui, bet Lenkijos emancipacijai, 
priešingai negu buvo sumanę jos kūrėjai. Juk tos 1916 XI 5 vaidmuo sparčiai mažėja 
ne tik dėl to, kad Lenkija atgavo tikrąjį suverenumą, bet ir dėl tautos savarankiškų 
kūrybinių pastangų, per visą Didžiojo karo eigą Pilsudskio veiksmais skirtų Nepri- 
klausomybei, ir buvo apvainikuota 1918 m. lapkričio 11-ąja. 

Šiandien turėjau apeliacinį posėdį, lengvutį. Jį sudarė 11 paprastų bylų, labai 
viena į kitą panašių: buvo tai bylos, ištrauktos iš policijos protokolų dėl netvarkos 
ir nešvaros, aptiktos Lomžos mūriniuose namuose; taikos teismas nubaudė visus 
kaltinamuosius mūrų savininkus po 10 markių baudos, bet prokuratūra apeliavo 
reikalaudama padidinti bausmę iki 200 markių. Mes visiems pakėlėme baudą iki 
100 markių, ir tik vienam skyrėme 200 markių baudą. Nors bylos buvo paprastos, iš- 
kildavo įvairiausių komplikacijų dėl Pirmosios instancijos taikos teisėjo Lubienskio 
per didelio procedūros supaprastinimo ir nagrinėjant jos formų nepaisymo. O kad 
tarp kaltinamųjų buvo žinomų Lomžos mūrų savininkų, kilo dėl tų bylų triukšme- 
lio. Jeigu tie savininkai būtų gerai susigriebę, būtų galėje kasacijos būdu nusikratyti 
tų nuosprendžių, bet sukompromitavę senelį Lubienskį. 

Šios dienos posėdyje būta įdomios naujovės. Kaip tik per posėdį sekretoriauti 
prie stalo pirmą kartą atsisėdo moteris - panelė Helena Roškovska (Liusia). Tai nau- 
jovė, kurią įtraukiau savo ranka. Kas žino, ar tai nėra netgi visoje Lenkijoje pirmas 
atvejis, kai posėdyje dalyvauja moteris. Teisingumo ministerija laiko tai neleistinu 
dalyku. Bet dėl to, kad teismuose trūksta vyriškių darbuotojų, nes teismuose žemos 
algos, todėl vyriškiai masiškai bėga į kitus valstybinės tarnybos skyrius, kur geriau 
mokama, pirmininkas Filochovskis jau kartą kreipėsi į ministeriją reikalaudamas 
posėdžiuose leisti sekretorėmis dirbti moterims. Tačiau ministerija formaliai to ne- 
leido. Aš vis dėlto ryžausi to nepaisyti, nes teisė tuo požiūriu aiškiai nepasisako, 
o ministerijos draudimai man tėra tik rekomendacijos. Neatsiklausiau formaliai 
pirmininko, o tik jam privačiai pranešiau, kad stokojant vyriškosios lyties darbuo- 
tojų sodinsiu per posėdžius savo raštininkes. Pasakiau apie tai pirmininkui, kad 

nebūtų užkluptas ir kad galėčiau įsitikinti, kad labai tam nesipriešins. Pirmininkas 
asmeniškai man atsakė, kad galiu sau daryti, kaip tinkamas, o-jis į tuos reikalus 
nesikiš. Apeliaciniame skyriuje šiuo metu turiu dabar tiktai vieną vyriškį darbuo- 
toją - sekretoriaus pavaduotoją Flery, be jo yra dvi panelės Helenos - Roškovska ir 
Mscichovska. Ponui Flery būtų per sunku kas savaitę sėdėti per du posėdžius. Sąmo- 
ningai parinkau debiutui p. Helenai Roškovskai lengviausią posėdį. Liusia truputį 
pasišiaušė, keletą dienų nervinosi, svyravo tai sutrikdama, tai susigėsdama, tačiau 
norėdama eiti į pirmą ugnį, nes tai ir originalu, galiausiai paviliota novatoriškumo 
atsisėdo. Liusiai tai kaip karštas kokoso kremas. Mėgsta netikėtumus, turi drąsos ir 
ambicijų. Liusia - puiki darbuotoja. Nesileis niekieno aplenkiama. 


1919 metų lapkričio 6 d. 
Ketvirtadienis 


Parašiau šiandien Biržiškai nurodydamas, kad siekiu gauti apygardos teisėjo vie- 
tą arba Kaune, arba Panevėžyje, arba Šiauliuose, jeigu ten įkurtas arba kuriamas 
trečias Lietuvos apygardos teismas. Prašiau jo jau imtis pastangų man tokią vietą 
garantuoti. Kaip greitai galės tai įvykti - nežinau. Bijau tik to, kad Lietuvoje nesant 
apygardos teismų gausybės - jų gali būti tik du, Kaune ir Marijampolėje, taigi juose 
nebus kada panorėjus man laisvos vietos, o į žemesnę vietą, kaip tarkime į taikos 
teisėjus, jau nenorėčiau sutikti, juo labiau kad taikos teisme, kuris Lietuvoje nėra 
kolegialus, o jį sudaro tik vienas teisėjas - be tarėjų - nežinau, ar nebūtų man kliu- 
vinys lietuvių kalba, nes su ja kurį laiką man būsią nelengva. Palauksiu, kol Biržiška, 
susisiekęs su Kaunu, man atsakys. 

Vakar vakarą praleidau Irkluotojų klube drauge su mano buvusiu sekretoriumi 
iš Kolno teismo, kuris naujai buvo nominuotas Staviskų taikos teisėju. Mientkievi- 
čius atvažiavo į Lomžą, pirmininko išsikviestas vakar ir šiandien papildyti teisėjų 
komplektą apygardos teismo civiliniame posėdyje. Labai jį mėgstu ir mielai su juo 
susitinku, [...] nors, nepaisant mūsų artimų santykių ir nuoširdžios simpatijos, ko- 
kią vienas kitam jaučiame, mūsų bendravimas - kažkoks nelankstus ir nedrąsus, 
gal atmintyje likęs jo priklausymas nuo manęs, lyg Mientkievičių vis dar laikytų 
užslėgęs mano buvimas viršininku. Mientkievičius, kuris nuo praėjusių metų lap- 
kričio yra perėjęs į administraciją, staiga šiemet panūdo grįžti į teismą taikos teisėju 
ir dabar gavo Staviskus. Tikiuosi, kad jis bus geras teisėjas. Labai jį vertinu. Tai šva- 
rus ir taurus žmogus, giliai jaučiantis ir subtilus, pagaliau niekuomet nestokojantis 
humoro ir išlaikąs giedrią nuotaiką. Mientkievičius turi didelį oratoriaus talentą, 
ir, jei norėtų, išsiugdytų veiksmingo politinio veikėjo talentą. Iš pažiūros keistas 

daiktas, kad nepaisant gelmės, kokia jame be abejo slypi, jis neatsiskleidžia esąs di- 
delės inteligencijos žmogus ir sąvokų bagažu neišeina už aplinkoje, kuriai priklau- 
so, priimtų bendrų šablonų. Bet kai kalba viešai, pavirsta įkvėptuoju ir nepapras- 
tai subtiliu mąstytoju ir veikiausiai galėtų aplenkti ne vieną parlamentinį oratorių. 
Turi polėkio, ne taip dažnai aptinkamą gelmę, subtilų santykių atspalvių pajautimą 
ir gražią iškalbą. Tai savaiminis talentas, kaip žibutė miške, kuris pats savo grožio 
neišmano ir kasdienybėje vysta, neatskleisdamas plačiajam pasauliui savo spalvų 
ir kvapo. Iš Mientkievičiaus sužinojau, kad jam rašė Stepulis Romeris, Marynios iš 
Ašmenos sūnus“. Matyt, tas palaidūnas dar vis bastosi, gal kažkur žandarmerijoje 
tarnaudamas ir veikiausiai iš įpratimo ir toliau griebiasi niekšiškų darbelių. 


1919 metų lapkričio 7 d. 
Penktadienis 


Gavau šiandien Tramplerio laišką iš Poznanės. Rašo, kad jis yra priskirtas prie buvu- 
sio Prūsų skyriaus reikalų Ministerijoje įstatymų leidimo grupės. Iš šimto trisdešimt 
kelių teisėjų, išsiųstų į Poznanę, jis vienas gavo tą paskyrimą; visi kiti buvo išdalyti po 
įvairius teismus. Poznanė Trampleriui labai patiko, bet jis kažko labai liūdnai nusitei- 
kęs. Kaip visuomet - skundžiasi nervais. Matyt, įžvelgė Tramplerio gabumus, kad jį 
nukreipė į įstatymų leidimo grupę. Jei tik savo nervų išdaigomis neatbaidys nuo savęs 
žmonių, tai gali ten susilaukti visai geros karjeros. Nuo lapkričio 1 dienos į Poznanę 
deleguoti teisėjai pradės parengiamąjį kursą, kuris turėtų trukti net 6 mėnesius! 
Vargšai tie mūsų raštininkai, sekretoriai ir jų pavaduotojai, žodžiu - visa masė 

tų teismuose dirbančių raštininkų. Priklauso jie, ypač vyriškiai, vadinamajai pusin- 
teligenčių terpei, kitaip tariant, tiems, kurie kažkiek palaižė mokslo, atsiplėšė nuo 
fizinio darbo, bet nepasiekė inteligentų tikrąja prasme lygmens - turinčių visapusį 
universitetinį išsilavinimą, arba net ir vidurinįjį (žmonės su viduriniuoju išsilavini- 
mu tame luome sudaro išimtis). Prieš karą socialinė ir materialinė tos rūšies biuro 
darbuotojų padėtis buvo kur kas geresnė negu dirbančiųjų fizinį darbą: darbą turėjo 
lengvesnį, švaresnį ir taip geriau atlyginamą, kad galėjo geriau už anuos maitintis ir 
apsirengti, mokslinti vaikus ir kt. Todėl daug kas skverbėsi į tą kategoriją. O dabar 
pokario ekonominiai santykiai nustūmė tą darbo žmonių kategoriją į giliausią skur- 
do dugną. Jų darbo atlygis, nors keletą kartų buvo keliamas, neaugo tokia sparta, 
kaip krito valiuta ir kilo būtiniausių gyvenimo reikmenų kainos. Taigi, kai pinigo 
vertė tokiu greičiu krinta, o būtiniausių gyvenimo poreikių kainos tuo pačiu grei- 

čiu kyla, jų galimybės tūpčioja vietoje arba nežymiai ir labai iš lėto auga: Šiandien 
net aukštųjų tarnautojų, turinčių žymų profesinį išsilavinimą; tokių kaip teisėjai, 
algos yra per žemos, dėl to gabesni ir judresni elementai sprunka iš viešųjų postų į 
laisvąsias profesijas, o ką jau kalbėti apie tų žemesnių tarnautojų kategorijų ir kan- 
celiarijų darbuotojų algas - jos yra stačiai apgailėtinos. Tačiau blogiausi atlyginimai 
yra teismuose. Tie vargšai žmonės, kartais apkrauti gausiomis šeimomis, turintys 
kelių šimtų pensijėles - nuo 400 iki 700 markių - tiesiog badmiriauja, be to, šąla, 
o apie naują drabužį ar avalynę nė pasvajoti negali. Jie negali pasišalinti į laisvą- 
sias profesijas, nes atitinkančių jų kvalifikacijas nėra. Jų būklė tiesiog katastrofiška. 
Šiandien kiekvienas valstietis ir kiekvienas amatininkas, kuris anksčiau lenkdavosi 
iki žemės tiems laimingiems raštinių pusponiams, pusinteligenčiams ir pavydėjo 
jų dalios, svajodami apie tokį savo vaikų likimą, yra jų atžvilgiu pilna burna ponai. 
Nes kiekvienas valstietis šiandien yra turtingas ir juokiasi iš brangymečio: jeigu turi 
ką brangiau pirkti, dar už brangiau parduoda, nes yra savininkas ir valdytojas to, 
kas šiandien brangiausia - pragyvenimo reikmenų ir tokių prekių kaip medis, dur- 
pės, kailiai, vilna ir pan. Amatininkas, priverstas pirkti brangiau, brangiau vertina 
savo darbą. O tie vargšai raštinių darbuotojai neturi ko įvertinti. Tiktai turi sunkų 
prieškarinių laikų paveldą - aukštesnius poreikius. Tai šių dienų varguoliai. Bet juk 
kiekvienas iš jų, dirbdami iš paskutiniųjų, siekia savo sūnus lavinti - kad dėdami 
visas pastangas papildytų tokių varguolių gretas, tikėdami, kad šiandienė padėtis 
yra pereinamoji ir kad tai turi pasikeisti ir grįžti prie prieškarinių normų. 


1919 metų lapkričio 8 d. 
Šeštadienis 


Šaltis nuolat stipriai laiko; jau 10 dienų tvyro žiemos temperatūra. Šerkšnas giliai 
žemę sukaustė, o paskutinėmis dienomis taip gausiai prisnigo, kad šiandien turime 
rogiakelį ir tikrą žiemą. Ankstyva žiema sunaikino daugybę nekastų bulvių - ypač 
dvaruose, kur visuomet dėl darbininkų bulvės kasamos vėliau, palyginti su valstie- 
čiais. Tikriausiai tie ankstyvi šalčiai pakenks ir sodams, ir apskritai medžiams, nes 
daugelis jų dar nespėjo numesti lapų. 

Šiandien teisėjas Dušynskis grįžo iš Varšuvos, kur iš ministerijos mūsų teismui 
parvežė daug įvairiausių naujienų. Dušynskis važinėjo į Varšuvą savo asmeniniu 
tarnybiniu reikalu, nes jam ministerijoje siūlė pirmininko pavaduotojo vietą Za- 
mostėje [Zamošė], kurios jis nenorėjo priimti. Atrodo, toji pirmininko pavaduoto- 
jo vieta buvo piliulė, kuria norėta pasaldyti neseniai atsakytą jo paskyrimą notaru 
Ostrolenkoje, ko Dušynskis siekė. Bet kai Dušynskis atsisakė priimti siūlomą vietą, 

imta Varšuvoje spausti ir net leista jam suprasti, kad tai vadinamasis „ministerinis 

pasiūlymas“, iš esmės reiškiantis tą patį, kas yra įsakymas (tai iš dalies teisėjo vie- 
tos neliečiamybės pažeidimas, ką, matyt, nusižiūrėtas iš senų biurokratinių rusiškų 

praktikų; sakyta, kad teisėjas prieš valią negali būti perkeliamas, net į aukštesnę vie- 
tą; bet kai kas tokio „ministerinio siūlymo“ drįsdavo nepriimti, tai vėliau bet kokie 

avansai būdavo jam nepasiekiami). Dušynskis grįžo iš Varšuvos, išsisukęs nuo to 

pirmininko pavaduotojo. Pirma žinia, kurią parsivežė, ir kuri labai nuliūdino teisėją 

Skažinskį, yra ta, kad mūsų apygardos teisme nepatvirtinta pirmininko pavaduo- 
tojo vieta. Skažinskiui tai nemalonus nusivylimas, nes jis jau labai to posto tikėjosi. 
Kai po Urbanovičiaus reikėjo Lomžoje nominuoti prokurorą ir Skažinskiui pasiū- 
lytas tas postas, jis, nenorėdamas užkirsti kelio Sienickiui, kuris tuo gundėsi, leidosi 

į Varšuvą įsitikinti, ar gali tikėtis pirmininko pavaduotojo posto. Labai iškilmingai 

jam sakyta, kad taip, ir Skažinskis mielai atsisakė prokuroro kandidatūros. Atrodė, 
kad ta vieta mūsų teisme bus tikrai įsteigta, nes iki dabar buvo taip, kad kai teisme 

yra 7 teisėjai, tai turi būti ir pirmininko pavaduotojas. Tai štai pas mus dabar bus pa- 
skirtas visas teisėjų sąstatas, su pirmininku jų bus septyni. Bet pasirodė, kad finansų 

ministras Bilinskis“* taupymo sumetimais neleido Lomžoje įsteigti pirmininko pa- 
vaduotojo posto. Tai, pagaliau, siejasi su mumis visais, nes jei Skažinskis būtų pir- 
mininko pavaduotojas, jo vietoje turėtume naują teisėją, taigi mūsų būtų daugiau, 
ir dėl to būtų lengviau darbe atsikvėpti. Abejotinas tas Bilinskio taupumas, nes kai 

darbo perteklius toks, kokį turime, teisėjų sąstato apribojimas būtinai neigiamai 
atsilieps teisingumo funkcionavimui. Gera naujiena, kurią Dušynskis parvežė, yra 

tai, kad Chabovskis jau veikiausiai paskirtas. Greitai jau jį turėsime. Man tai labai 
rūpi, nes turėsiu skyriaus šeštadienių posėdžių pavaduotoją. Pagaliau naujiena, kuri 

su manimi beveik nesusijusi, bet labai aktuali pirmininkui Skažinskiui, Dušynskiui 
ir, matyt, šiaip labai svarbi - kad iš mūsų pasiūlytų kandidatų į Tramplerio vietą mi- 
nisterija nenori patvirtinti Chelstovskio, kuris buvo pas mus pirmame plane, o nu- 
sprendė patvirtinti mūsų į antrą planą įrašytą kandidatą, senąjį Šyško, Ostrolenkos 

tardytoją. Chelstovskis iš tiesų neturi laimės Apygardos teisme. Ką jau kalbėti, kad 
mums teisme nereikia teisėjo „civilininko“, juk Šyško yra kriminalistas, o Napoleo- 
no kodekso jis, kaip teisininkas kilęs iš Vitebsko gubernijos, visiškai neišmano ir 
yra senas, be to, klaikiai kalba lenkiškai; taigi pažymėtina, jog nepaisydama mūsų 
nustatytos kandidatų tvarkos ministerija silpnina teisėjų kolegiją. Skažinskis ima 
tai labai į širdį, o pirmininkui rūpi favoritu laikomas Chelstovskis. Pirmininkas 

veikiausiai tuo klausimu teirausis, nors jam dėl to nemalonu [...]. 


64. Bilinski Leon (1846-1923) - konservatyvių pažiūrų politikas ir ekonomistas, finansų ministras. 
1895-1897 m. ir 1909-1910 m. - Austrijos, 1911-1915 - Austrijos-Vengrijos ir 1919 m. - Lenkijos. 

1919 metų lapkričio 9 d. 
Sekmadienis 


Nemėgstu sekmadienio, nes man nuobodu. Buvo laikas, kad sekmadienius labai 
mėgau ir visą savaitę jų ilgėdavausi. Buvo tai mano laimingais metais, kol gyva buvo 
Aninka. Ha! Ką čia kalbėti! Už tokį, kaip tuomet, sekmadienį atiduočiau ne tik visus 
dabartinius sekmadienius, bet ir visas dienas, kiek jų mano gyvenime belikę. Į tokią 
laimę jau negrįšiu, kad ir kas manęs gyvenime dar lauktų. Žvalgiausi į sekmadie- 
nius kariuomenėje. Neteikdavo jie jokios ypatingos laimės, bet leisdavo atsikvėpti 
nuo pratybų. Dabar nemėgstu sekmadienių. Nes mano vienišiaus gyvenime, kokį 
čia leidžiu, atima jis tas vieninteles lakias, mielas akimirkas, kuriomis šiokiadieniais, 
atitrūkdamas nuo darbo, turiu progos įpulti į mano skyriaus kanceliariją, pajuokau- 
ti su panele Helena Roškovska, pasimaudyti akimirką jos gyvos, jaunystės pilnos ža- 
vumos atmosferoje. Sekmadienis praeina man be spalvų, kasdieniškai, kaip ir kitos 
savaitės dienos, o darbas teisme tą dieną plaukia nejudriai, mirtinoje tyloje aplink, 
į kokią šventadieniais nuskęsta teismas. Labiausiai mėgstu įdomių posėdžių dienas 
arba, jei kabinetinį darbą, tai šiokiadieniais. 

Šiandien buvo saulėta diena, bet labai šalta. Sniegas girgždėjo po kojomis, o slidu 
Lomžos šaligatviuose - baisu! Pas Prušanovskius vakarais dabar jau visai neužeinu, 
nes nedrįstu leistis žemyn nuokalne dėl slidumos. Būnu užtat pas juos kasdien per 
pietus. 

Šiandien įvyko 1918 metų lapkričio 11-0sios metinių minėjimas. Iškilmės vyko 
pagal programą, aną savaitę priimtą susirinkime, apie kurį dienoraštyje minėjau. 
Buvo proginės pamaldos parapijos bažnyčioje, eisena prie 1918 XI 11 žuvusiųjų 
kapų, pakabinta paminklinė lenta prie namo, kuriame gyveno Leonas Kalivoda 
[Kaliwoda], LkKO Lomžoje komendantas, nužudytas vokiečių tą dieną, kada jie 
buvo nuginkluoti, rinkliava mieste žuvusiųjų paminklui. 5 asmenų minėjimo ko- 
mitetas, išrinktas anoje sueigėlėje, buvo visų draugijų atstovų susirinkime papil- 
dytas dar 5 asmenimis, ir ta grupė vadovavo iškilmėms. Tame atstovų susirinkime 
atmestas tiktai vienas programos punktas - pradėti tautos dovanos rinkliavą Pil- 
sudskiui. Tuo tarpu endekai per dr. Krysinskį [Krysiński] oponavo šitam punktui, 
atseit nereikia minėjimo sieti su reikalais, kurie gali ką nors „erzinti“ ir įvesti su- 
sidvejinimų. Taigi endekai vis dar širdžių gelmėse puoselėja slepiamą priešiškumą 
Pilsudskiui, nesvarbu, kad tariamai ne tik su juo susitaikė, bet dargi jam pataikau- 
ja. Tas nenoras rengti Pilsudskiui rinkliavą kyla iš to, kad endekai Poznanės krašto 
siūlymu su didele pompa yra pradėję didžiulę rinkliavą dovanai, skirtai savo vyrui 
ir apvaizdos apaštalui Romanui Dmovskiui, kurio didybę vis nori išpūsti prieš Pil- 

sudskį. Tačiau susirinkusieji nepritarė dr. Krysinskio motyvams ir net patys ende- 
kai, kai Volodkievičius kairiųjų vardu aštriai užrėmė dr. Krysinskio argumentaciją, 
neparėmė jo argumentų; rinkliava Pilsudskiui buvo atmesta motyvuojant tuo, kad 
jos siejimas su konkrečiu minėjimu ir gatvės rinkliava nėra pagarbi tokios inicia- 
tyvos forma. Eisenoje, kuri šiandien vyko, kleras nedalyvavo, neva dėl kažkokių 
kanoninių priežasčių. 


1919 metų lapkričio 10 d. 
Penktadienis 


Nuo šiandien mano apeliacinio skyriaus kanceliarijoje atsirado naujas - ketvirtas - 
darbuotojas, kažkoks Chojnovskis [Chojnowski], teisės studentas, kuris pagaliau 
dar tik pirmus metus yra universitete ir prie teisės mokslų dar nespėjo net prisilies- 
ti. Tai jaunas vaikinukas lomžietis, nepasiturintis, kuris, tėvų išlaikomas, nori šiek 
tiek užsidirbti pinigėlio, kad turėtų už ką išsilaikyti Varšuvos universitete. 

Mano skyriaus kanceliariją sudarys 4 žmonės: 1) sekretoriaus pavaduotojas Fle- 
ry, formaliai vadovaujantis kanceliarijai; 2) raštininkė Helena Roškovska - Liusia; 
3) neetatinė Helena Mscichovska; 4) priimtas išbandymui Chojnovskis. Tačiau tik 
formaliai kanceliarijos vadovu yra Flery, praktiškai kanceliarijai vadovauja Liusia 
Roškovska. Tylus flegmatikas Flery padaro jam pavestą darbą, niekam vandens ne- 
sudrums ir net nelabai žino, kuris darbuotojas ką kanceliarijoje veikia. Nelabai tai 
jam rūpi. Yra net tokių darbo elementų, kurių pats negebėtų atlikti, nes niekuomet 
su jais nebuvo susidūręs ir nieko apie juos nežino. Dėl temperamento, judrumo, 
tam tikro ūkinio kruopštumo darbe - į darbo ir vadovybės priekį išėjo, supranta- 
ma, Liusia Roškovska. Toji darbe yra puiki, tiesiog neprilygstama. Griebiasi darbo 
kaip karštas žirgas. Viską turi ji atlikti laiku, paiso grupinio darbo tvarkos ir or- 
ganizuotumo. Pati darbui skiria daug laiko ir rūpestingai jį atlieka, kitiems taip 
pat išdalija darbą, kontroliuoja, prižiūri, aprėpia visumą, griebia į rankas organi- 
zacinio darbo vadeles ir pavydžiai jas saugo. Ji puiki grupinio bendradarbiavimo 
organizatorė. Turi uolumo ir temperamento, kuris jai gyventi neleidžia, jei kas nors 
dar nepadaryta. Dirbdama ji jaučiasi savo stichijoje. Tai visa jos žavesio paslaptis. 
Neįmanoma nesižavėti stebint, kaip dirba, visuomet [...], gyva, kaip ugnis, besio- 
rientuojanti ir organizuojanti, verdanti gyvenimu ir veiksmingumu. Be to, labai 
linksma, žaisminga ir kupina spalvų, taigi jos kompanijoje visuomet yra linksma, 
visuomet kažkas skatina griebtis sąmojo ir žaismo. 

1919 metų lapkričio 11 d. 
Antradienis 


Pūga. Į pavakarę, kai valandos pilkėjo, pačioje pustymo kulminacijoje šaltis taip 
atsileido, kad prasidėjo atolydis. Vakare pustyti liovėsi ir šaltis išsilaikė. Nieko įdo- 
mesnio šią dieną užrašyti neturiu. Prisiminsiu gal tik, kad vakar Skažinskis, besi- 
mėgaujantis savo teisėjo darbo nepaprastumais, kažkurioje byloje paskelbė mirties 
nuosprendį. Tačiau ypatingųjų teismų akivaizdoje, kur mirties bausmės visas siau- 
bas, kad nuosprendis bus tuoj pat įvykdytas, toks mirties nuosprendis, paskelbtas 
paprastąja eiga, didelės sensacijos nekelia, nes bus apeliacija ir mirties bausmės 
nuosprendį veikiausiai panaikins. Skažinskis mėgsta pasireikšti, mėgsta pasirodyti 
originalus, atkreipti į save dėmesį ir apsigaubti rūstaus teisėjo aureole. Linksmina jį 
tai kaip vaiką. Mirties bausmė ypač populiari lenkų inteligentijos sluoksniuose. Ne- 
žinau, kam tai priskirti, kad kai kitos tautos didžiuojasi, naikinančios mirties baus- 
mę ir kai humanistinės idėjos yra inteligentų suvokiamos, jau nekalbu apie tokias 
tautas, kaip švedai, bet ir tokios, kaip visos smulkiosios Pabaltijo tautos - kažkam 
vertintinam, kas pagaliau ne visuomet ir jų praktiką atitinka - Lenkijoje tos idėjos 
yra tam tikroje tremtyje ir visuotinai laikomos vertomis pažeminimo, lyg silpnybės 
įrodymas ir vyriškos galios stoka. Turi juk būti tam tikrų prielaidų tokiems reiš- 
kiniams pačioje tautos kultūroje. Tuo požiūriu, kaip ir daugeliu kitų, Lenkija turi 
analogijų su Rumunija ir Vengrija. 


1919 metų lapkričio 12 d. 
Trečiadienis 


Šiandien šiek tiek susikivirčijau su Skažinskiu - pirmą kartą, kai su juo bendradar- 
biaujame, kilo konfliktas dėl šios dienos apeliacinio posėdžio. Prieš Visus Šventus 
Skažinskis, norėdamas kelioms švenčių dienoms išvažiuoti pas žmoną į kaimą, pra- 
šė manęs, kad pavaduočiau jį XI 3 d. Pirmosios instancijos baudžiamajame posėdyje 
ir žadėjo man už tai atsėdėti dvejuose mano trečiadienių apeliaciniuose posėdžiuose. 
Mielai sutikau. XI 8 d. šeštadienio apeliacinis posėdis, kuriame anksčiau buvo ža- 
dėjęs sėstis, jau buvo neskaitomas. Maniau, kad Skažinskis pavaduos mane šiandien 
ir kitą trečiadienį. Per Flery pasiunčiau vakar Skažinskiui peržiūrėti šiandieninio 
posėdžio aktus ir buvau ramus. Džiaugiausi, kad net iki kito ketvirtadienio netu- 
rėsiu jokio posėdžio, o kadangi praėjusios savaitės nuosprendžiai jau eina į pabaigą, 
turėsiu prieš akis kelias visiškai laisvas dienas, net be nuosprendžių motyvacijos. 
Bet štai šiandien apie 11 val. ateinu į teismą ir matau, kad posėdis neprasidėjęs; dar 

to betrūko - sužinau, kad Skažinskio teisme visiškai nėra. Siunčiame ieškoti. Grįžta 
kurjeris Seta su atsakymu, kad Skažinskis nieko nežinąs ir kad visiškai nesirengė 
šios dienos posėdžiui. Tikėjausi, kad vis dėlto, gavęs žinią, tuojau ateis. Sąmoningai 
išėjau iš teismo, kad manęs nerastų ir negalėtų įprašyti perimti posėdžio. Grįžtu į 
teismą apie 1 val., o posėdis vis dar nepradėtas, Skažinskio nė kvapo. Tuomet pats 
nuėjau pas jį į butą. Buvau piktas. Skažinskis pareiškė apie šiandienį posėdį nieko 
nenumanęs, tikėjosi, kad du posėdžius, kuriuose žadėjo mane pavaduoti, paskirsi- 
me tiktai susitarę, pagaliau, net jei ir būtų žinojęs apie šiandienį posėdį, negalėtų jo 
imtis, nes rytoj turi skelbti nuosprendžius, kurių dar neparašęs, be to, ryt jo laukia 
Pirmosios instancijos posėdis, kuriam turi pasirengti ir surašyti klausimus, paga- 
liau penktadienį vyks nepaprastojo teismo posėdis, o po pietų turės ūkinį posėdį dėl 
nepilnamečių, kuriuos pavesta ištirti, ar veikė suvokdami. O dėl to, kad vakar jam 
Flery buvo atnešęs šios dienos posėdžio aktus, tai aktų šūsnyje, kuri gulinti ant jo 
darbo stalo, ant valgomojo stalo, net ir ant palangės, visiškai jų nė nepastebėjęs, o 
tuo, žinoma, galima tikėti. Turėjau nusileisti ir sutikti imtis šiandieninio posėdžio, 
bet buvau labai piktas, nes sugriauta visa mano keliadienė nedarbo kombinacija, ir 
leidau Skažinskiui tą mano pyktį pajusti, nors jis teisinosi ir atsiprašinėjo, bet juk 
darė savo. Pažadėjo man užtat, kad ateinančią savaitę apeliacijas paims ir trečiadie- 
nį, ir šeštadienį. Buvo tai pirmas ir paskutinis per metus tarp mūsų įvykęs susikirti- 
mas. Posėdį pradėjau apie 4-tą po pietų ir 9 val. jį baigiau. 


1919 metų lapkričio 13 d. 
Ketvirtadienis 


Šios dienos data primena man įvairiais laikais sklandžiusią pranašystę apie vadina- 
mąją pasaulio pabaigą. Ir dabar pasirodė kažkokia nauja „pranašystė“, skelbianti tą 
pabaigą šių metų gruodžio mėnesį. Žinoma, nieks rimtai to į širdį neima, tik links- 
mai apie tai pasakoja. Šiandienos data primena man kitą pranašystę, sklandžiusią 
1899 metais. Tuomet pasaulio pabaiga buvo numatyta lapkričio 13 dieną. Anoji prieš 
dvidešimt metų pranašauta data man asmeniškai buvo dvigubo sunaikinimo paža- 
das. Mat kai 1896-aisiais, turėdamas 16 metų, iš Peterburgo važiavau atostogų į Bag- 
doniškį, vagone sutikau kažkokią jaunutę gražią čigonę, kuri padarė man labai didelį 
įspūdį, net galva apsvaigo; labai ji buvo graži, basa, sėdėjo III klasės vagono suole, 
kojas pasėdusi turkiškai, ir visą kelią gražiausiai dainavo aistringas Rusijos čigonų 
dainas. Buvau apsvaigęs nuo tos čigonės ir tarytum šiandien ją atsimenu; būrė ji man 
iš rankos ir davė „gelsvės“, sudarytos, jeigu neklystu, iš gabaliuko duonos, druskos ir 
cukraus, paliepdama nešioti ją nosinės ryšulėlyje 9 dienas visuomet prie savęs - ki- 

šenės dugne, o nakčiai pakišti po pagalve - tai aš skrupulingai vykdžiau,o tuomet, 
čigonės aiškinimu, kiekviena moteris, kurios meilės įsigeisiu, painils mane. Ar dėl 
mano vėlesnės laimės moterų meilei, ypač tarp 25-erių ir 30-ies metų, turiu būti dė- 
kingas tai jaunos čigonės „gelsvei“, ar mano asmens bruožams - nežinau. Faktas tas, 
kad per pirmus kelerius metus po anos „gelsvės“ mano laimė buvo dar permaininga 
ir kad daugiau aš moteris pamildavau, negu jos mane, bet užtat vėliau, kai sulaukiau 
25-erių ir net iki paskutinės didžiosios Anos meilės, turėjau laimės patirti neeilinę 
moterų meilę, nors fiziškai niekuomet gražus nebuvau: kurios panorėjau, ta mane 
pamildavo; mokėjau moteris priversti mane įsimylėti: Regina, Zuzana, Richard, Ma- 
rysia Miečkovska, Ana Kocenpek - buvo labiausiai švytinčios mano meilės žvaigždės, 
tos didžiosios ir stiprios ugnys, neskaitant daugelio mažesnių ir laikinų, kol pagaliau 
paskutinioji - karūna ir laimė - buvo mano neužmirštamoji Aninka Volberg, vie- 
nintelė. Taigi toji graži čigonė išpranašavo man, kad mirsiu būtinai 1899 XI 13 dieną. 
Vėliau, kai ta nelemtoji data priartėjo, sužinojau apie tą pačią dieną įvyksiančios pa- 
saulio pabaigos pranašystę. Gražioji čigonė turėjo jau 1896 metais apie tą pranašys- 
tę būti girdėjusi. 1899 XI 13 dieną praleidau su kolegomis teisininkais. Juokaudami 
laukėme mano mirties, o pusiaunaktį išgėrėme į mano sveikatą, kai mirtis maloniai 
mane aplenkė. Nuo to laiko prabėgo 20 metų - čigonės išpranašauta mirtis kažkaip 
manęs neatmena. Antrą „pasaulio pabaigos“ pranašystę atsimenu 1910 m. gegužę, kai 
atklydo kometa, kuri tuo metu priartėjo ir ilgesnį laiką, nors ir silpnai, naktimis švie- 
tė dangaus skliaute. Buvau tuomet su mama Karlsbade. O kažkada dar seniau, mano 
vaikystės gilioje glūdumoje, atsimenu taip pat, kad kalbėta apie „pasaulio pabaigą“. 
Tai buvo rudenį. Ėjo 1887 ar gal 1888 metai. Tų metų rudenį buvo tikras krintančių 
žvaigždžių lietus. Atsimenu, kaip nuo indaujos lango, būdamas mažas vaikas, kaž- 
kurį vakarą stebėjau tą reiškinį. Bėga metai, praeitis tolsta, žmogus sensta. 


1919 metų lapkričio 14 d. 
Penktadienis 


Šiandien nepaprastojo teismo posėdy nagrinėjome bylą kažkokio Antonio Jendry- 
chovskio [Jędrychowski], kaltinamo užpuolimu su ginklu rankoje. Nepaprastojo 
teismo atvejai Lomžoje yra gan reti. Nuo tada, kai prieš du mėnesius mirtimi buvo 
nuteistas Canka, tai dar tik antra byla, nagrinėjama nepaprastajame teisme. Aną 
mėnesį buvo byla valstiečio nuo Govorovo, kaltinamo telefono sugadinimu, jam pa- 
galiau mirties bausmė negrėsė; aną bylą kvalifikavome kaip eilinę vagystę ir perda- 
vėme taikos teismui. Šiandieninė buvo rimtesnė. Plėšimas su ginklu rankoje - tai 
nepaprastajame teisme mirties bausmė. Apie šią bylą žinojau jau kelios dienos, bet 

labai į ją neįsijaučiau, kaip kad įsijaučiau kitados, pirmomis to teismo bylomis, kurias 
nagrinėjome rugsėjį. Tai ne todėl, kad jau apsipratome su ta baisia mirties bausme, 
ar būtų atbukęs jautrumas, bet paprasčiausiai dėl to, kad jau ne aš pirmininkausiu 
byloms ir kad dėl to mano asmeninė atsakomybė yra silpnesnė. Nepaprastojo teismo 
pirmininkas yra Skažinskis. Aš pirmininkavau tik tuomet, kai Skažinskis buvo atos- 
togose. Skažinskis į teisėjų sąstatą paskyrė mane ir taikos teisėją Pivkovskį. Kaltina- 
mąjį gynė advokatas Hanusovskis, kaltino prokuroras Sienickis. Antraeilis vieno iš 
trijų teisėjų vaidmuo yra daug lengvesnis, negu pirmininkaujančio. Pastarasis va- 
dovauja bylai, redaguoja nuosprendį, skaito jo sentenciją, žodžiu, didįjį ir ryškiausią 
svorį pasiima sau. Ta lengvesnė teisėjaujančio pastumdėlio, vieno iš trijų sąstate at- 
sakomybė, besireiškianti tam tikra nerūpestinga nuotaika, gi taip baisiai skiriasi nuo 
tų nuotaikų, kurias jaučiau ano nepaprastojo teismo, kai nagrinėjome rugsėjį, man 
pirmininkaujant, bylose. Šiandien, visiškai nepažinodamas bylos, mąsčiau sau: cha, 
mano rankoje bus sprendimas; jeigu neturėsiu abejonių dėl kaltinamojo kaltės, elg- 
siuosi, kaip balsuojančiųjų dauguma, bet jeigu turėsiu abejonių, tai mirties bausmės 
nebus, kelsiu balsą, kad kaltinamasis nekaltas, o nesant vienbalsiškumo dėl kaltės, 
mirties bausmė negali būti skiriama ir byla turi būti perduota paprastajam teismui. 
Ir buvau ramus. Kaltinamasis Jendrychovičius turėjo šlykštų veidą, tipišką „alfonso“ 
(paleistuvio) ir „antosiaus“ (mušeikos) išvaizdą, gebantį bet ką: įmirkęs, išblyškęs, iš 
pažiūros viskam abejingas, o žvilgsnis šnairas, nepatiklus ir klastingas. Liudinin- 
kų parodymai prieš jį buvo bjaurūs. Kritinį vakarą pažino jį piemenėliai Vydmusų 
[Wydmusy] kaime, važiuojantį siauruku nuo Ostrolenkos Myšinco kryptimi; tie 
piemenėliai gerai jį pažinojo, nes Jendrychovičius anksčiau 3 mėnesius gyveno Vy- 
dmusuose. Iš tiesų pažino jį tiktai vienas piemenėlis ir sušuko: „Antosius“, „Anto- 
sius“, aiškindamas kitiems piemenėliams, kad matė Jendrychovičių. Tą naktį 11 val. 
Vydmusų ūkininką Mušynskį užpuolė 3 banditai, iš kurių vieną Mušynskis pažino - 
buvusį savo seną įnamį Jendrychovičių; pažino jį iš balso ir kažkiek fragmentiškai iš 
veido, kai banditai švysčiojo elektrinėmis lemputėmis. Tačiau nebūtų buvę tikra, ar 
naktį galėjo pažinti, jeigu ne sutampanti aplinkybė, kad piemenėlis matė jį kaip tik 
atvykstantį iš Ostrolenkos. Tačiau didžiausias nepaprastojo nagrinėjimo trūkumas 
yra parengtinio tardymo stoka, dėl ko tardant teisme įrodymų sistemoje atsiranda 
neaiškių spragų. Nebuvo liudininku pakviestas seniūnas, kuriam Mušynskis kitą 
dieną pranešė apie užpuolimą. Todėl nebuvo galima nustatyti, ar Mušynskis pats, 
pasikliaudamas savo įspūdžiu, nurodė Jendrychovičių, ar ėmė jį įtarti girdėdamas, 
kad piemenėliai matė jį važiuojantį, kas galėjo būti įstaigos vaisius. Tuo antruoju 
atveju piemenėlis galėjo apsirikti ir ką nors kitą pavadinti Antosiumi, ir į tai turėtų 
būti atsižvelgta, kaip į aplinkybę, keliančią abejonių visa kaltinimo konstrukcija, juo 

labiau kad kaltinamojo sužadėtinės šeima, kuri gyveno Ostrolenkoje, teikė jam alibi 
sakydama, kad tą kritinę naktį jis buvo namie: esant spragai įrodomojoje medžiago- 
je, abejones reikia svarstyti kaltinamojo naudai. Šitaip kraštutinis bausmės griežtu- 
mas ir procedūros supaprastinimas nepaprastajame teisme labai lengvai gali virsti 
kaltinamojo išteisinimo sąlyga. Skažinskis buvo už Jendrychovičiaus išteisinimą; 
kadangi aš susidariau įspūdį, kad jis yra kaltas, todėl, žinodamas, kad Skažinskis 
kels nekaltumo balsą [...], su Pivkovskiu nutarėme - „kaltas“, kad bylą būtų galima 
perduoti tardymui ir jis galėtų būti teisiamas įprasta tvarka. Taip ir buvo. 


1919 metų lapkričio 15 d. 
Šeštadienis 


Lomžoje pasirodė periodinis leidinys „Gazeta Lomžynska“ (Lomžos laikraštis). Iš- 
eina kartą per savaitę. Leidėju pasirašinėja advokatas Teodoras Červinskis, didžiau- 
sias nevėkšla iš visų Lomžos advokatų. Červinskis suteikė tiktai savo pavardę; šiaip 
jau tai yra endekų reakcinis leidinys, apie kurio pasirodymą jau seniai buvo skelbta. 
Sakyta, kad tai bus dienraštis ir kad redaktorių turi parsikviesti net iš Lvovo! Bet 
išėjo ne dienraštis, o savaitraštis. Pagaliau Lomžai ir to per akis, o dėl krypties - tai 
reakcingai Lomžai jis gal yra pats tinkamiausias, nes labiausiai atitiks jo skaitytojų 
daugumos lygį. Kiekvienas Lomžos tarnautojėlis, bent jau tikrieji lomžiškiai - skai- 
tinėja endekišką dvigrašę „Gazeta Poranna“, o jeigu jo intelektinės aspiracijos siekia 
laipsniu aukščiau, tuomet griebiasi endekiškos „Gazeta Warszawska“. Kitų krypčių 
leidinių teisėtam lomžiniškiui neegzistuoja; jų skaitymas priklauso blogam tonui — 
nebent kavinėje. 

Kad pasirodys naujas Lomžos spaudos organas „Gazeta Lomžynska“, buvo gir- 
dėti jau seniai. Kalbama, kad prie šio leidinio be pasauliečių endekų pirštus prikišęs 
ir vyskupas Jalbžykovskis. Žmogus judrus ir turintis daug visuomeninės nuovokos, 
kitaip tariant, aptupdantis klerikalizmu, kad užvaldytų visus visuomeninius ir kul- 
tūrinius pradus. Advokatas Červinskis leido tiktai jo firma pasinaudoti: jam tai re- 
klama ir rekomendacijų bilietas į Lomžos turčių sferas, eilinis advokato verslumas. 
Su publicistika Červinskis turi lygiai tiek pat bendra, kiek, tarkime aš, su chemija. 
Nesugeba šiek tiek prasmingiau apeliacinio skundo parašyti, o ką jau turėtų nutuok- 
ti apie periodinio leidinio organizaciją. 

Volodkievičiui, kuris ketino atnaujinti savo pažangią „Ziemia Lomžynska“, en- 
dekai užbėgo už akių. Abejoju, ar dabar jau ją pajėgs atnaujinti. Lomža per maža 
teritorija dviem lygiagretiems laikraščiams. Leidinys savo jėgomis išsilaikyti negali; 
turi remtis mecenatais. Kas endekiška, rėmėjų suras, pažangieji pasmerkti žlugti. 

Peržvelgiau du laikraščio „Gazeta Lomžynska“ numerius: žinoma, dosniai užpil- 
taantisemitiško padažo, ditirambai Romanui Dmovskiui, keliose vietose pasmilkyti 
vietos didžiūnai, pagyros vietinėms nenuilstančioms „veikėjoms“ (ponia sekretorie- 
nė Cholevinska), šiaip jau blausi, šiek tiek besigriebianti ir šmaikštumo, net satyros. 


1919 metų lapkričio 16 d. 
Sekmadienis 


Vėl pūga šėlo visą dieną. Tai buvo blogas oras, apie kurį kalbama, kad tokiu metu 
ir šuns iš būdos neišvarysi. Nors sekmadienis, gatvės tuštutėlės. Grįždamas vakare 


Edvardas Matas Romeris, Žiema, drobė, aliejus. Lietuvos dailės muziejus. 
Reprodukcija iš: Romeriai Lietuvoje XVII-XX a. Mokslinių straipsnių rinkinys, p. 235. 

tuščiomis gatvėmis namo ir brisdamas per pusnis, susidariau įspūdį, lyg kėblinčiau 
per kaimą. Visa Lomža apsitvėrė namų sienomis, o per stiklus iš vidaus sklindanti 
šviesa atsitiktiniam pakeleiviui kėlė jaukios užuovėjos, žavios giedros ir šilumos 
įspūdį, priešingai, negu gatvėse siaučiančio šalto viesulo sūkuriai: vylius! Daugumą 
tų užuovėjų smelkia šaltis, nes trūksta malkų, ir vietoje saldžios šilimos ir užuo- 
vėjos - prakeiksmas, kai reikia pūsti sušalusius pirštus. Oi, ta žiema - ji duos žmo- 
nėms garo! Kur jūs, senosios žiemos, prieškarinės, gerai apšildytų namų ir sočių 
žmonių žiemos! Šiandien ne tiktai vargšai paukšteliai šąla ir stimpa badu pusnyse, 
bet ir tūkstančiams žmonių skurdžiose pirkelėse gresia tas pats. Apskritai gyveni- 
mo patogumas ir komfortas karo metais nukrito iki lygio, kuris prieš karą buvo 
laikomas skurdu, ko šiandien toks likimas daugumos. Laimingas šiandien yra tas, 
kuris namuose turi šiek tiek šilimos ir nėra alkanas. Apie didesnius patogumus 
ir prabangas nėra ko svajoti, nei drabužių, nei vartojimo, nei pramogų ir išorinių 
įspūdžių įvairovės. Kokia laimė, kad laiku išsikeičiau butą! Šiandien mano anks- 
tesniame butelyje Vejrocho name būčiau kankinys. Žiema nepaprastai ankstyva 
ir pastovi: kai prasidėjo paskutinėmis spalio dienomis, taip ir laikosi be perstojo. 
Kur trumpa, ten trūksta, sako patarlė. Labai ji teisinga šios nelaimingos žiemos 
atvėju, turint omeny malkas ir aprūpinimą! Cha, sakome „nelaimingos“, o kas žino, 
kokia bus ateinanti žiema. Gal ši kitais metais mums rodysis dar visai pakenčiama. 
Iki šiol vis dar metų metais einame vis blogyn, o kada pasisuksime į geresnę pusę, 
nieks nežino. 
Vakare parašiau laišką kun. Tumui į Vilnių - lietuviškai. 


1919 metų lapkričio 17 d. 
Pirmadienis 


Diena saulėta; žvarbus šaltis; sniegas girgžda po kojomis. 

Mūsų teisme taip šilta, kad malonu ten leisti laiką. Geriau negu bute, nes šilčiau. 
Praėjusią ir šią savaitę turiu mažai darbo; aną savaitę turėjau tiktai vieną posėdį - 
trečiadienį, šią savaitę ir vėl tik vieną turėsiu - ketvirtadienį. Dėl to ir nuosprendžių 
turiu mažai motyvuoti. Tik kad nelabai žinau, ką veikti laisvu laiku, tai ir vėl lygiai, 
kaip ir anksčiau, sėdžiu teisme. 

Prieš pietus turiu tą pramogą, kad retkarčiais įpuolu į savo raštinę apeliaciniame 
skyriuje neva kažkokią nuorodą duoti arba ką patikrinti, arba tiesiog apsižvalgyti. 
Prasideda pašnekesiai, juokai, sąmojai. Raštinė priešpiet dirba visu sąstatu. Pirmuo- 
ju smuiku, kaip visuomet, griežia Liusė Roškovska, neišsenkančios energijos, kupi- 
na temperamento, mėgstanti vadovauti darbui, gyva, priimanti juokus, judri, kaip 

gyvas sidabras. Prie kito staliuko sėdi jos draugė, šios protekcija priimta į skyrių, 
pana Helena Mscichovska. Ši visiškai kito tipo: mergina taip pat jauna, kaip ir Liusė, 
gal vos vyresnė, gana lėtų apsukų, iš pažiūros net tingi, nes santūrių judesių, nors 
darbe labai stropi ir visuomet veikli; joje daugiau moteriškumo, nei Liusėje, daugiau 
minkšto linijų ir ypač judesių apvalumo, nei Liusės, kuri šiek tiek berniukiškai kam- 
puota, bet labai gracinga; Mscichovska gal dar net gražesnių veido bruožų už Liu- 
sę, turi gražų, panašų į karpą ženklą virš viršutinės lūpos, gražių antakių, akimis, 
plačiai viena nuo kitos nutolusiomis ir kažkiek įstrižomis, nosis taisyklinga, gražus 
antakių kilnojimo judesys; pojūčius gal net Mscichovska gali labiau veikti, nei Liusė, 
nes turi savy daugiau pasyvaus nuoseklumo, kuo ir masina vyriškus pojūčius lėto 
atsidavimo nuojauta ir kerinčiu saldumu, bet rinkčiausi Liusę, nes ši turi daugiau 
fantazijos ir daugiau būdingos išraiškos. Be to, su Liuse mane sieja mano ankstesnių 
jausmų atmintis. Nesu jos įsimylėjęs, kaip pavasarį galvojau, bet visuomet ji mane 
traukia savo originalumu, spalvų žaismingumu, gyvybingumu, išraiška. Toje mer- 
ginoje viskas ekspresyvu. Net sausą kanceliarinį darbą geba atlikti raiškiai, moka 
jam gyvybę įkvėpti. Liusė kasdien po pietų ateina į teismą ir dirba, papildydama 
dienos darbą. Ji nepakelia, kad koks nors darbas užsiliktų; o ko imasi pati, prie to 
nieko kito neprileis - tiesiog pavydi, kad nieks kitas daugiau neprisiliestų prie to, ką 
sau pasiskyrė. 


1919 metų lapkričio 18 d. 
Antradienis 


Poška keliolikos laipsnių šaltis; oras saulėtas. 

Iš tiesų įdomu, kuo visa tai baigsis ir kaip išbris tautos ir valstybės iš tos krizės, į 
kokią jas karas nugramzdino. Pats karas, tas Didysis karas, nes nekalbu čia apie jo 
ginklų degėsius, dar šen bei ten rusenančius, praėjo, bet ekonominis perversmas, o 
kartu ir visuomeninis, jo sukeltas, ne tik kad nepraėjo, bet vis dar gilėja, palikdamas 
tautas perspektyvų akivaizdoje, kurių nieks negali numatyti. Tai, ką stebime Lenki- 
joje, žengia tiesiu, nors lėtesniu keliu, palyginti su tais ūkiniais reiškiniais, kuriuos 
kaip šuoliuojančią karikatūrą jau keletą metų matome Rusijoje. Ar tuos reiškinius 
lydės socialiniai perversmai, analogiški į rusiškuosius - to nežinau, bet ekonominiu 
požiūriu Lenkijoje einame nuosekliai tomis vėžėmis kaip ir Rusija. Krizė labiausiai 
veikia miestus. Žemdirbių kaimas yra laimingas ir ramus, ir, regis, laikosi geriau, 
negu prieš karą. Valstiečiui nieko netrūksta; laikosi jis geriau, negu seniau. Niekuo- 
met nebuvo jis toks turtingas pinigų kaip dabar ir niekuomet tokios gerovės nebuvo 
patyręs. Legenda apie varganą sermėgišką valstietiją, išnaudojamą ir be atokvėpio 


187 


murkdomą sunkiame darbe, seniau buvusi kruvina tiesa, šiandien tapo legenda, 
taip nutolusia nuo realybės, kaip prieštvaninė, pasaka, mažiau panašia į tiesą nei 
arabų fantazijos iš tūkstančio ir vienos nakties, nes pastarosiose visuomet slypi grū- 
das tiesos, tuo tarpu šioje nesutiksime nė šapelio panašumo į tikrovę. Kaimiečių 
likimas gimdė kitados idealistus-chlopomanus, kurie ėjo pas kaimo sermėgius, nes 
norėjo pamyluoti didį Kankinį ir jam šiek tiek nuskaidrinti gyvenimą, išmokyti jį 
jausti žmogaus teises, įskiepyti jam, kaip kitados Prometėjui, Žmogaus pažinimo, 
sąmoningumo, teisių, laisvės ir šviesos galybės. Šiandien chlopomanu būtų tiktai 
naivuolis. Šiandien - tai ne senas kankinys, tai tikrosios valdžios akiplėša, nes tau- 
tos maitintojo valdžios visuotinis ir negailestingas maištininkas-spekuliantas, daž- 
niausiai chamas, paskendęs ciniškiausiame egoizme ir gobšume. Išskyrus tuos vals- 
tiečius, kurie išbėgę į Rusiją grįžo į savo sodybas be inventoriaus ir be lėšų ir rado jas 
visiškai sunaikintas, kiti, o jų dauguma - niekuomet taip gerai nesilaikė ir negyveno, 
kaip dabar. Tų, sunaikintų, buvo nemažai, bet dauguma jų jau įsikūrė, o jei tik ku- 
ris šiek tiek užsikabino, įsigijo arkliuką, karvę, susirentė trobelę, nučiupo plūgą ar 
vežimą, staigiai ima augti, kaip ant mielių, į jėgą, turtus ir gerovę, įsiliedami į ben- 
drą kaimiečių maištininkų masę. Anksčiau valstietis prakaitavo ir norėjo parduoti 
savo ūkio produktus - savo darbo derlių. Turėjo tausoti kiekvieną javų dubenėlį, 
kiekvieną lašinių kąsnį, kiekvieną peniūkšlį, kur tau - šeimininkė tausojo kiekvie- 
ną kiaušinėlį, kad galėtų parduoti, nes pinigų reikėjo mokesčiams, druskai, cukrui, 
geležiai, kaimiečio žmonos ir dukrų skarelėms, žodžiu - visiems poreikiams, kurių 
patenkinimui reikėjo daug pastangų. Sunkiai tie pinigai atsieidavo, nes kaimiečio 
darbo gaminiai buvo mažos vertės ir tokie produktai jūra plaukdavo iš Amerikos, 
traukiniais iš rytų, lengvai buvo pasiekiami ir pigūs, taigi masė miesto ir pramonės 
vartotojų nebuvo priklausoma nuo valstiečio valios ir veikiau jam darydavo malonę, 
pirkdama jo miltus, javus, mėsą, kiaušinius ir kt. Priešingai - ne pas valstietį išties- 
tomis rankomis ėjo miestai ir pramoniniai gyventojai, bet valstietis, nepajėgdamas 
išsilaikyti savo sklype, keliaudavo iš Lenkijos sezoniniams darbams į Prūsus, Da- 
niją, net pas mus į Lietuvą lauko darbams, arba emigruodavo į Ameriką ar į krašto 
pramonės centrus. Visiškai išsiskleidusi piniginio-prekinio ūkio sistema ir pigios 
žemės ūkio gamybos konkurencija [...], augant pasaulio [...] ištekliams, paversdavo 
mūsų kaimietį, tiek Lenkijoje, tiek ir Lietuvoje, darbo varguoliu ir skurdžiumi - ne 
pasaulio kapitalistinio darbo organizavimo valstiečiu, prie kurio piniginio-preki- 
nio ūkio reikalavimų turėjo, tegu ir labai sunkiai, prisitaikyti. Kaip šiandien viskas 
pasikeitė! 

1919 metų lapkričio 19 d. 
Trečiadienis 


Šiandien posėdį už mane turėjo Skažinskis. Gerai, kad taip atsitiko, nes tas posėdis 
buvo varginantis ir nuobodus - vyravo ganyklų bylos (savavališkas galvijų gany- 
mas po svetimą lauką, taip sakant, ginčai tarp valstiečių dėl ganyklų ir pievų, o kai 
kuriose bylose - tarp ištisų kaimų), keliose bylose buvo po keliasdešimt į teismą 
kviečiamų žmonių, o vienoje net 80! 

Mano panelė Liusė, kurios dabar jau kitaip kaip panelė Helena nevadinu, ke- 
linta diena turi kažkokių „nuotaikėlių“. Jos rodomos bene tiktai mano atžvilgiu. 
Kai manęs nėra, Liusė yra tokia kaip visuomet: juda vikriai, diriguoja kancelia- 
rijai, sukinėjasi teisme, bėgioja įvairiausiais reikalais po kitus skyrius; visur jos 
pilna, o balsas - tai pakeltas, tai laisvas, tai įsakmus, tai vėl linksmas, skambus, 
kaip visuomet, pilnas temperamento, pagyvinantis teismo sienas. Sėdėdamas savo 
kabinete nuolat girdžiu jos balsą. Man esant šalia Liusė pasikeičia: visokios tada 
ją lydi „nuotaikos“: tai apima liūdesys, tai balse skamba graudi gaida, tai vėl senti- 
mentalumas pridengia jos įkarštį, tai dėl kažko ant manęs pykteli, veikiau dedasi 
pykstanti arba neturinti nuotaikos, šiek tiek aikštijasi, ieško kažkokių kliaučių 
arba vėl nutyla, dedasi slogučio kaukę. Mano patirtis rodytų, kad tos „nuotaikėlės“ 
mergaitės širdyje paprastai rodo tam tikrų jausmų žaismą, ypač, kai tos užgaidos, 
sumišusios su liūdesio ir depresijos pozomis, retkarčiais susipina su saldumu ar 
bičiuliškais mielais žodeliais, net gal nuoširdžiais, kartais apvilktais priekaištėliu, 
labai nederančiais su tikruoju pykčiu ir gailesčiu. Pro tas „skausmingas“ nuotai- 
kas kartais žvelgia kažkas, kas skamba kaip nedrąsus prisipažinimas, kaip drovus 
mergaitiškų jausmų pareiškimas. Jei ne mano amžius ir ne senstelėjusio bandy- 
mas koketuoti, galėčiau griebtis kalti geležį, kol karšta. Prieš dešimtį metų būčiau 
tai atlikęs nepriekaištingai ir sėkmingai. Dabar to bandyti nemanau, nes žinau, 
kad šiame kely neišsilaikysiu ir kad, jei į tas praktikas leisčiausi, ne ji kapituliuotų, 
bet aš nikstelėčiau koją ir - apsijuokčiau jos pačios akyse, nes anksčiau ar vėliau 
raukšlelės mano kaktoje, pakaušio plikė, kūno vystanti žava, visa persirpusio vy- 
riškio figūra turėtų to moteriško pumpuro akivaizdoje atskleisti mūsų nelygia- 
vertiškumą ir sukelti jos pačios jausmuose koktumą. Geriau to vengti. Deduo- 
si tų nuotaikėlių nesuprantąs arba nematąs, o jei kartais sąmoningai atkreipiu į 
jas dėmesį, stengiuosi paversti tai juokais, nurodau jų galimus šaltinius ir žiotis, 
žodžiu - ir toliau juokauju ir laisvai linksminuosi. Tas giedras laisvumas, kokiu 
atvirai priimu Liusę visų kanceliarijos darbuotojų akivaizdoje, teikia man tą ne- 
nuginčijamą viršų, kad galiu jai visas iliuzijas išsakyti juokaudamas, įvilkdamas 


žodžius į pusiau komplimentų, pusiau pagyrų ir atviro nuoširdumo apdarą, bet 
neįžeidžiantį ir vilčių neteikiantį, kartais gal juokų žaismu spalvingą, bet beais- 
trį ir paprastą, nes viešą. Toks mano požiūris į Liusę praplaukia kaip išdaigiškas 
draugiškumas visos skyriaus kanceliarijos akyse, skaistus ir naivus, nesaistantis 
mūsų jokia vieniem dviem žinoma paslaptimi. Tuose kontaktuose nustačiau sa- 
vitą mūsų santykių išraišką. Šitaip man geriausia. Tie mūsų santykiai turi, ar gal 
turėjo, savo asmeniškų [...]“ fazę, bet |...]?9. 


1919 metų lapkričio 20 d. 
Ketvirtadienis 


Šaltis jau nuslūgo - keliais laipsniais nukrito, bet pučia vėjas. Diena apsiniaukusi. 

Turėjau Pirmosios instancijos baudžiamąjį posėdį. Posėdis buvo trumpas, na- 
grinėjom 4 bylas, o 4 buvo atidėtos. Tarėjai buvo - vaistininkas Komornickis ir 
skerdikas Zvanickis. Pagaliau bylos, kurias nagrinėjom, buvo labai nuobodžios: 
trys - kyšininkų (bandymas papirkti policininkus, kad padarytų pražangą) ir vie- 
na dėl kūno sužalojimo. Su tomis kyšininkų bylomis daug vargo. Baudžiamojo 
kodekso 149 straipsnio interpretacija, kokios laikomės apygardos teisme, pagal 
kurią pripažįstame tarnautojo bandymą prikalbinti nusikalsti tuo principu, kad 
tarnautojas, gavęs kyšį, jei prisileistų valdžios neveiklumo, prie ko jį įkalbinėjo, 
būtų laikomas kaltu, nes būtų tai padaręs siekdamas pelno (pelno tikslas teikia 
valdžios neveiklumui, kuris jau savaime yra nusižengimas, pražangos požymį), 
buvo Apeliacinio teismo Varšuvoje atmestas dėl to, kad tarnautojo atžvilgiu pelno 
tikslas yra subjektinis požymis, turintis įtakos, kaip jam seikėti bausmę, bet ne 
subjektinis požymis to, prie ko kyšį duodantis bandė tarnautoją prikalbinti, Taip 
baudžiamojo kodekso 149 straipsnį aiškina Apeliacinis teismas iš atsakovo pozi- 
cijų. Iš tarnautojų santykių sanacinės politikos pozicijų žymi spaudos ir viešosios 
nuomonės dalis nurodo tai, kad pernelyg uolus persekiojimas to, kas kyšį duoda, 
turi įtakos imančiojo nebaudžiamumui, nes duodantieji iš baimės dėl savo atsa- 
komybės bijo pranešti apie kyšio davimą. Iš tikrųjų bylų dėl kyšio davimo teisme 
turime galybes, o už jo ėmimą - beveik visiškai nėra. Mūsų teismas su kyšininkų 
bylomis atsidūrė kryžkelėje. 

Skažinskis visuomet taip stengiasi skirti bylas ir man pavesti Pirmosios instan- 
cijos posėdžius, kad galėtų sau pasilikti pačią grietinėlę įdomiausių ir svarbiausių 
bylų, kur yra erdvės pasireikšti ir išskleisti talentą bei gebėjimus, o man meta nuo- 


65. Neįskaitomas žodis. 
66. Neįskaitomas žodis. 

bodžias ir nedėkingas šiukšles. Tai man nepatinka, nes darbo pasiskirstymas turė- 
tų būti dalykiškas, o ne priklausyti nuo vieno fantazijos, leidžiančios sau pasilikti 
geriausią gabalą. 


Pagaliau turime Chabovskio nominaciją. Jau jam ją pirmininkas išsiuntė į Šču- 
ciną. Tikriausiai kitą savaitę Chabovskis jau bus pas mus. 


1919 metų lapkričio 21 d. 
Penktadienis 


Pagaliau atolydis. Labai šilta. Jau tai, kad trūko šaltis, raminamai veikia visuomenės 
nuotaikas. Kai speigas šiaušiasi, stinga malkų, lapkritį, kada dar visa žiema prieš 
akis, kai grumiamės su tokiais sunkumais kaip aprūpinimas, brangumas, stichinės 
nelaimės, persekiojančios miesto gyventojus, visa tai sąmonėje dvejinasi ir išauga 
iki katastrofinių šmėklų. Šilta atolydžio diena teikia spindulėlį vilties; palengvėji- 
mas vėl apima širdis ir viskas švelnėja lyg vestuvinės šviesos atšvaitai. 

Matyt, dėl niūrios nelaimės nuotaikų, kurias sukėlė šaltis, ir dėl sklindančių 
„pasaulio pabaigos“ gandų sklandė vakar kažkokia keista pranašystė, kad šiandien 


LOMŽA. -Oarėd spačerowv. 


Lomžos parkas. Įėjimas į pagrindinę alėją. 1913 m. Lomžos Šiaurės Mazovijos 
muziejaus atvirukų rinkinys: Dawna Łomża na pocztówkach. Łomża, 1998. 
Reprodukcija iš Lenkijos mokslų akademijos Krokuvoje Mokslinės bibliotekos, sygn. 11409, t. I. 


IQI 


turi staiga trumpą mirksnį užeiti toks šaltis, kad visus užšaldys mirtinai,jei kas tik 
tuo metu atsiras lauke; tas šaltis turi trukti 2 minutes, bet būsiančios tos minutės 
lemtingos. Apie tą pranašystę išgirdome pas Prušanovskius iš Stasės, kuri lankė 
pirmą gimnazijos klasę ir girdėjo tai iš draugių. Ją tikino, kad net kunigas iš sa- 
kyklos šitai skelbė. ' 

Mūsų baudžiamojo apeliacinio skyriaus kanceliarija turi vėl vienu asmeniu pra- 
siplėsti. Bylų gausėja, o dėl jų ir darbo daugėja. Todėl reikia vis daugiau darbuotojų. 
Atsiras dar penktas asmuo. Helenai Roškovskai rekomenduojant ateis panelė Julija 
Jurago, p. Helenos draugė, jauna mergina, kaip ir ši, ir, sako, graži. Taigi mūsų sky- 
riuje bus jau trys merginos: Liusė Roškovska, Helena Mscichovska ir Julija Jurago. 

Laikas bėga, slenka mėnesiai ir metai, o aš sėdžiu čia, kaip dykumoje, Lom- 
žoje, toli nuo savo krašto, nuo to, su kuo mane sieja mano praeitis, pagaliau nuo 
Bagdoniškio, kuris yra mano natūralus paveldas, gautas iš pirmtakų, laukiantis 
mano darbo, jei tik jo man neišplėš visuomeniniai pokyčiai. Bėgant šiokiadieniams 
darausi nejautrus ir visa pamirštu. Bet kartais kokia nors smulki žinutė, tarytum 
elektros kibirkštis, sukrečia mane ir pažadina neramumą bei ilgesį širdy. Šiandien 
išgirdau iš advokato Červinskio, kad Stanislavas Baginskis“ iš Vilniaus (Červins- 
kis yra jo kolega) dalyvauja delegacijoje, kuri išvyko iš Vilniaus į Kauną kažkokių 
derybų su Lietuvos vyriausybe. Tokia smulki žinutė, kažkokie [...] žadina staiga 
tą [-..]“? ir tuštumos jausmą širdy! 

Mano grįžimo į Lietuvą reikalai nė kiek nepasistūmėjo. Kas žino, kas iš to išeis, 
kai sulauksiu, kad tie reikalai jau sutvarkyti. Galimas daiktas ir lietuviai dabar yra 
daug apdairesni, prileisdami lenkus prie valdiškų stalų, net Lietuvos lenkus. Kas 
karštu nušuto, tas ir šaltą pučia. Politinis lenkų sąmokslas Kaune, LkKO [POW] 
procesas Lietuvoje, pagaliau lenkų karininkų pabėgimas iš Lietuvos kariuomenės, 
Vilniuje ar Varšuvoje keliama antilietuviška kampanija tokių žmonių, kaip Tomašas 
Zanas arba Stefanas Kaderis, kurie angažavosi bendradarbiauti su Lietuvos vyriau- 
sybe, o vėliau perėjo į lenkų pusę, kad iš ten „demaskuotų“ kauniškę vyriausybę, 
neskatina lietuvių vis priimti neapdairiai, atviromis rankomis besiveržiančių len- 
kų - net tokių, kurie, kaip aš, panašūs į bičiulius. 


67. Bagiński Stanisław (1881-1939?) - advokatas, LSSP (PPS) veikėjas, masonas. 
68. Neįskaitomas žodis. 
69. Neįskaitomas žodis. 

1919 metų lapkričio 22 d. 
Šeštadienis 


Šiandien Skažinskis vėl vedė už mane apeliacinį posėdį. 

Kantriai laukiu, ką man, susisiekęs su Kaunu, iš Vilniaus parašys Biržiška. Nesu 
nusiteikęs pernelyg optimistiškai, kad gausiu norimas teisėjo pareigas Kaune. Pirma - 
Kauno apygardos teisme turi būti laisva vieta, kurią užimti pareiškiau norįs. Veikiau- 
siai taip pat, kaip ir visur, lietuviai Kaune turi būti numatę nuolatinius teisėjų etatus. 
Sunku tikėtis, kad specialiai, atsižvelgiant į mano kandidatūrą, būtų Kaune sudary- 
tas papildomas apygardos teisėjo etatas. Taigi svarbu, ar yra ten laisvų vietų. Antra - 
lietuviai neturi tiek apygardos teismų, kiek jų yra Lenkijoje. Todėl, nors mažiau turi 
teisininkų, mažiau ir teisėjų reikia. Kaip žinau, turi tik du apygardos teismus - Kaune 
ir Marijampolėje, ir vieną apeliacinį tribunolą Kaune. Kasacinės instancijos visiškai 
neturi. Kai liepos mėnesį buvau Kaune ir kalbėjausi su Lietuvos teisingumo ministru 
Noreika, minėjo jis, kad kuriamas dar trečias apygardos teismas — Šiauliuose arba 
Panevėžyje. Bet kalbėjo apie tai kaip apie ateities dalyką. Taigi dviejuose apygardos 
teismuose ir viename tribunole teisėjų vietos tikriausiai yra užimtos, o teismas Kaune, 
į kurį piršausi, yra veikiausiai visiems lietuvių teisėjams, kaip sostinės, masalas. Tad, 
jei ten būtų laisvas etatas, veikiausiai atsirastų ir norinčiųjų, kad.ir iš Marijampolės 
apygardos teisėjų arba iš taikos teisėjų, tarp kurių esama ir teisininkų. Todėl nėra ko 
tikėtis, kad į tokią vietą priimtų mane, o ne teisėjus, kurie jau dirba Lietuvos teisėsau- 
goje. Pagaliau nenustebčiau, jei lietuviai, susiklosčius tokiems lenkų-lietuvių santy- 
kiams, apskritai skeptiškai pažiūrėtų į mano kandidatūrą valstybės tarnyboje, ypač 
iškilesnėje vietoje. Nors žmonių jiems trūksta, bet netikrų elementų privalo bijoti; 
lenkų-lietuvių santykiai ir daugelio lenkų pavyzdys turėjo juos nuteikti nepatikliai, 
o mano kelerių metų buvimas už Lietuvos, priklausymas lenkų legionams, tarnyba 
lenkų teisėsaugoje ir balandžio vizitas Kaune, kuris, atrodo, kai kurių iš tų, su kuriais 
tiesiogiai kalbėjausi, kaip Jono Vileišio, buvo blogai priimtas, o ką jau kalbėti apie 
toliau leidžiamus gandus. Pagrįsti galiu net laisvai, kad į mane ten žiūri atsainiai. Ma- 
nau, kad toji Biržiškos spalio mėnesio laiško pastraipa, kurioje jis abejoja, ar veikiai 
Kaune nenusivilsiu, buvo padiktuota noro šiek tiek mane ištirti - ar nepriklausau 
tiems, kurie eis Tomašų Zanų ir Stefanų Kaderų pėdomis, kitaip tariant, dėl bet ko 
įsižeis, o čia pat šalimais Vilniuje turi palankią dirvą lieti gailesčio ašaras ir nuovylį 

„Tarybos“ vyriausybe; ar nepadauginsiu skaičiaus tų, kurių pasipiktinimu maitinama 
antilietuviškoji kampanija Vilniuje ir Lenkijoje. Žodžiu - nesu tikras dėl pasisekimo. 
Būnant vietoje galima būtų paieškoti, apsidairyti ir pasirinkti kitą postą, bet mano 
materialinės sąlygos neleidžia man iš čia veržtis aklai. Lauksiu Biržiškos atsakymo. 

1919 metų lapkričio 23 d. 
Sekmadienis 


Toliau atolydis. Sniegas tirpsta. Tamsu ir bjauru. 

Naudojuosi tuo, kad išimtinai šiomis dienomis neturiu jokių nuosprendžių rašy- 
ti. Tai tolygu nedarbui. Bet ta spraga darbe jau baigiasi, nes nuo ateinančios savaitės 
vėl pradėsiu dažniau sėdėti posėdžiuose. Šiandien užtat turėjau kitokio darbo. Mat 
paaiškėjo, kad Volodkievičius neprisipažino pralaimėjęs dėl pradėto leisti endekiško 

„Gazeta Lomžynska“ ir leidžia į pasaulį savo atnaujintą pažangią „Ziemia Lomžyns- 
ka“. Leidžia laikraštį už lėšas, surinktas iš skelbimų. Pradėjo jis kažką kombinuoti su 
prekybos skyriaus registracijos sekretoriumi apygardos teisme Mikuckiu, kuris už 
tam tikrą mokestį nukreipia besiregistruojančių naujų firmų privalomus skelbimus 
į „Ziemia Lomžynska“, o tai duoda leidiniui tam tikrų pastovių pajamų. Be to, tikisi 
pajamų iš nepriklausomų skelbimų ir kažkiek iš [...] laikraščio idėjinių simpatikų 
indėlių (advokato Lachovičiaus, deputato Hrynievičiaus ir kitų). Pirmą laikraščio 

„Ziemia“ numerį Volodkievičius jau išleido - neturėjau jo dar rankose. Kaip jam bu- 
vau žadėjęs, kad rašinėsiu į leidinį, turėjau žodį tesėti. Taigi šiandien pirmą straips- 
nelį jam daviau. Dirbti provincialiame laikraštėlyje yra todėl keblu, kad reikia rasti 
temų aktualių ir kartu turinčių vietinio svorio. Dėl silpno Lomžos viešojo gyveni- 
mo aktualių ir gyvų temų čia yra mažai, o man juo sunkiau jų rasti, nes nesu vietos 
lomžiškis, ir nors dvejus metus gyvenu Lomžos apygardoje, vis dėlto užsidaręs vien 
profesiniame darbe ir pats mažai skiriu dėmesio visuomeniniams reikalams ir ma- 
žai turiu sąlyčio taškų su žmonėmis ne teisme. Turėjau apsiimti kuruoti laikraštyje 
teismo skyrių, bet iš šios srities nedaug ką galiu rašyti, ypač imant mano tarnybi- 
nį dalyvavimą teisme. Radau šių dienų temą, regis, gan aktualią teismams, būtent 
neatidėliotiną apygardos teismo išvažiuojamųjų posėdžių poreikį. Parašiau apie tai 
straipsnelį, gal tik šiek tiek ilgoką pagal siaurą laikraštėlio apimtį. Tegu jau jį pats 
Volodkievičius sutrumpins. Baisiai nemėgstu taisyti savo paties darbų. 


1919 metų lapkričio 24 d. 
Pirmadienis 


Ezechielis ir Kotunia Prušanovskiai negali sulaukti, kada išvaduos Bielčių iš bolše- 
vikų. Lenkų kariuomenė kaip sustojo rudens pradžioje ties viršutinės ir vidurinės 
Biarezinos linija (Lepelis-Barysavas-Bobruiskas), taip ir stovi - ir nė krust toliau. 
Išsvajotoji Kotunios Dniepro linija nepasiekiama ir prieš žiemą nematyti, kad kas 
pasikeistų. Prastai aprūpinta drabužiais, o gal ir maistu, lenkų kariuomenė, gerai, 

jeigu išsilaikys dabartinėje linijoje ir pati apsisaugos nuo bolševikiško elemento, o 
toliau žygiuoti į Bereziną gal nėra ko ir svajoti. Žiemai tai tikrai, o kas Žino, ar ir ne 
visam laikui. Net jau ir lenkų imperializmas nelabai siekia toliau, nei Berezina, ir 
linkęs didžiadvasiškai atsisakyti aspiracijų už tos ribos. Bet tai netrukdo pusiausvy- 
ros neturinčiam Kotunios optimizmui, regis, nė akimirką ji nesuabejoja, kad lenkai 
vis dėlto eis toliau - iki Dniepro linijos, jeigu ne dabar, tai pavasarį, ir kad Biel- 
čius bus lenkų rankose, „laisvas“, vadinasi, prieinamas savo teisėtiems valdovams ir 
dvarininkams - Prušanovskiams. Kaip sakydavo mano senas profesorius Albertas 
Sorelis"? iš École des Sciences Politiques Paryžiuje - kiekvienas laisvę supranta taip, 
kaip jam diktuoja jo poreikiai ir troškimai. Laisvė dvarininkams Baltojoje Rusioje 
yra baltarusių valstiečių laisvės antitezė, kaip kapitalisto laisvės sampratą paneigia 
darbininko laisvė samprata. Taigi to „išlaisvinimo“ Kotunios laisvės supratimu Pru- 
šanovskiai negali sulaukti. Ar pavasaris patenkins Kotunios tikėjimą, ar iki to laiko 
karas su bolševikais bus likviduotas ir Bielčas nesulauks lenkų viešpatavimo - tai 
parodys ateitis. Smulkesni perlai ir brangakmeniai jau išparduoti, liko pabaigoje 
dar puiki vadinamojo „Večary“ tipo segė (nuo prieš kokius 30 metų tragiškai mi- 
rusio didžiojo kunigaikščio, Austrijos sosto įpėdinio Rudolfo meilužės pavardės). 
Tas brangakmenis, iš tiesų gražus, krintant pinigams pasidarė negirdėtai vertingas. 
Prušanovskiai ilgai delsė jį parduoti. Prieš kelis mėnesius, kai Elizei Tanajevskai 
reikėjo kelti vestuves, Ezechielis užstatė ją Varšuvoje lombarde už 10 000 markių. 
Bet toji suma jau baigiasi. Reikėjo apsispręsti brangenybę parduoti. Žydas Kania, pa- 
gal profesiją graviruotojas, brangenybių žinovas, kažkada turėjęs užstatų vertintojo 
tarnybą Lomžos miesto lombarde, jau kelis kartus tarpininkavo parduodant Pruša- 
novskiams smulkesnius brangakmenius. Prušanovskiai pažįstami su juo todėl, kad 
gyvena jis po mano ankstesniu butu Vejrocho name. Kania seniai derėjosi dėl to sto- 
riausio brangakmenio, bet veltui. Dabar kreiptasi į jį. Kania surado brangakmenio 
pirkėją - Motlą Bialy, turtingą miško pirklį ir tarėją apygardos teisme, inteligentišką, 
kultūringą ir turtingą žydą. Susitarta dėl 45 000 markių sumos, iš kurių 10 000 turi 
būti panaudota užstatui grąžinti. Šiandien aš surašiau tą sutartį. Tarpininkauju ją 
vykdant. Man į rankas Bialy įteikė šiandien 35 ooo markių, o pats su Kania nuva- 
žiavo į Varšuvą apžiūrėti brangakmenio ir galbūt bandys išpirkti jį iš lombardo. Iki 
penktadienio galutinis sprendimas atidėtas; per tą laiką aš - sutarties arbitras - tu- 
riu išsaugoti pinigus ir surašytas sutarties sąlygas. Tie pinigai Prušanovskiams leis 
išgyventi bent iki pavasario, jeigu ne iki vasaros. Bet gali jiems ateiti juoda valanda. 


70. Albertas Sorelis [Albert Sorel] (1842-1906) - prancūzų istorikas, profesorius, nuo 1893 m. Akademijos 
narys, garsus Prancūzijos revoliucijos laikotarpio Prancūzijos užsienio politikos tyrinėtojas. 

1919 metų lapkričio 25 d. 
Antradienis 


Revoliucijos ir streikų metais reikia ir man bent kartą sustreikuoti dienoraštyje. 


1919 metų lapkričio 26 d. 
Trečiadienis 


"Turėjau baudžiamąjį apeliacinį posėdį. Pagal darbotvarkę nagrinėjome vien vagys- 
tes - 17 bylų, bet visos gan nuobodžios. Posėdis užtruko iki 9 val. vakaro. Sekreto- 
riavo Liusė Roškovska. Tai buvo jos pirmas tikras debiutas, nes turėjo smulkiai ap- 
rašyti liudininkų parodymus, o lapkričio 5 d., kai sėdėjo pirmą kartą, beveik nieko 
nereikėjo įtraukti į protokolą, nes ten jokių liudininkų nebuvo. 


1919 metų lapkričio 27 d. 
Ketvirtadienis 


Panelė Jadvyga Komorovska, šiuo metu gyvenanti Varšuvoje pas svainį Juzefą Mi- 
kulovskį-Pomorskį, atsiuntė man vieną laišką, gautą iš Kavoliškio nuo Elizės Komo- 
rovskos. Tas Elizos laiškas yra rašytas spalio 29 dieną. Eliza skundžiasi, kad ten pas 
juos yra labai blogai. Sako, kad ten didžiausia netvarka, kokią net sunku įsivaizduoti, 
tarnautojų ir kariuomenės savivalė ir piktnaudžiavimai, Kauno centrinės valdžios 
ir vyriausybės veiklumo visiškas bejėgiškumas, nes stokojant pinigų nėra lengva 
valdyti, tarnautojams ir kareiviams laiku neišmokamos algos, dėl ko šie yra priversti 
vogti ir gyventi piktnaudžiaudami. Be to, nuolatinės milžiniškos rekvizicijos, tauso- 
jant valstiečius visu svoriu gulančios dvarus. Valdžios sistema grynai demagoginė, 
pataikaujanti valstiečiams ir išpučianti klasinius ir tautinius antagonizmus (supran- 
tama, pirmiausia, lenkų atžvilgiu). Vyriausybė, kuriai trūksta pinigų valdymui, ne- 
turėdama nuolatinio ramsčio ir programos, laimi visus tuos antagonizmus, aitrina 
juos, meilikauja minios instinktams, kad taip išsilaikytų. Elizos ataskaitoje valdžios 
sistema Lietuvoje yra bankrotų sistema. Visų pirma - brangymetis, aprūpinimo sty- 
gius, pasiutusi žydų spekuliacija, anarchija, sumišusi su demagogija. Dvarų padėtis 
labai sunki; didžiulė ir nuolatinė grūdų, mėsos ir riebalų rekvizicija už negirdėtai 
žemą kainą. Pajamų nėra, nes pardavinėti grūdus didesniais kiekiais draudžiama, o 
šitai kontroliuoti pavesta samdiniams! Ir kaip tik tai dvarams yra skaudžiausia. 

Na, žinoma, dvarų padėtis nėra ten linksma. Tikriausiai Elizos laiške yra šiek 
tiek persistengta, dėl kartėlio ir dalykų vertinimo iš nusivylimo ir skirtumo pers- 


pektyvų tarp to, kas yra, ir ko norisi. Ir lenkų tautinės, ir klasinės visuomeninės, ir 
dvarininkų ūkinės aspiracijos turi jiems esamą padėtį daryti dar sunkiau pakeliamą, 
negu ji yra iš tikrųjų, ir nuspalvinti jų požiūrius juodai. Pasakojimai apie žemės rojų 
ir „aukso laisvę“ lenkams valdant „kresuose“, nešiojami ten veikiausiai po dvarus 
agitatorių ir patenkančių į ilgesio ir nepasitenkinimo dirvą, turi daryti jiems esamą 
padėtį dar nepakeliamesnę. Ir vis dėlto nemažas žiupsnis tiesos tame turi būti. Jei- 
gu Lenkijoje, kuri rytuose yra konservatyvumo atrama, laikosi didžios netvarkos, 
pakrikties ir net anarchijos padėtis, tai juk tuose mažuose valstietiškuose Pabaltijo 
krašteliuose, kurių ištekliai yra keliskart skurdesni ir kurie yra persekiojami vokie- 
čių-rusų ginkluotųjų spekuliacijų, įvairių Bermontų" ir kt. bei aštresnių visuome- 
ninių-klasinių ir tautinių antagonizmų, ūkinės veiklos ir civilinių administracijos 
sąlygų ir viso sugyvenimo padėtis turi būti sunkesnė. Taigi Revoliucijos chaosas. 
Gyvename didelių pokyčių laikais, o tai vyksta laipsniškai, bet skubiai, laužant ir 
maigant seną santykių sistemą. Tą revoliuciją antibolševikiniuose rytų kraštuose, 
neišskiriant net ir Lenkijos, galima įvardyti kaip valstietiškąją. Lenkijoje ji yra lė- 
tesnė, nes čia stipriau jai priešinasi šlėktiški ir visi kiti tvarką saugantys veiksniai ir 
jie čia yra vienalytiškesni, turintys istoriškai didesnę atspirties jėgą. Valstietiškųjų 
tautų kraštuose toji valstietiškoji revoliucija yra aštresnė, nes ten valstietis susilydo 
su valstybiniu, dominuojančiu tautiškumu. Perversmas, kuris į valdžią iškelia nau- 
ją visuomeninę klasę - valstiečius - negali vykti neskausmingai klasėms, kurios iš 
ligšiolinių persvaros viršūnių yra nubloškiamos. Lenkija, kuri savo namuose taip 
pat yra serganti ta revoliucija, nors švelnesnės formos, jos užimtuose Lietuvos ir 
Baltosios Rusios plotuose atlieka drauge kontrrevoliucijos veiksnį, nes ten dėl tauti- 
nių priežasčių turi remtis dvarininkais ir konservatyviaisiais elementais. Tas Lenki- 
jos vaidmuo ir charakteris „kresuose“ gaivina ir stiprina reakciją pačioje Lenkijoje, 
gadindamas joje valstietiškosios revoliucijos pažangą. Lenkijos „kresų“ imperija 
kontrrevoliucijos elementams lietuviškoje Lietuvoje yra kartu ir pasismaginimas 
[...], sotinantis jų viltis ir ilgesį, kurstant jų priešybą. Jiems yra |...]. 


1919 metų lapkričio 28 d. 
Penktadienis 


Šiandien turėjau ilgą baudžiamąjį Pirmosios instancijos posėdį. Sudarė jį keletas 
bylų, kurias pasilikau sau dar tais laikais, kada pavadavau Skažinskį, kai jis buvo va- 
saros atostogose. Tuomet visos bylos ir pasėdžiai priklausė man. Taigi iš bylų, kurios 

iš darbotvarkės tada mano posėdžiuose iškrito, bei iš kelių kitų įdomesnių naujų, 
kurios tąsyk įplaukė, susidėsčiau sau kelis specialius, man ateityje rezervuotus, iš 
anksto mano paties paskirtus posėdžius. Šiandien kaip tik buvo vienas iš jų, jau 
paskutinis. Taip susidėsčiau kelis įdomesnius posėdžius, ne tokius banalius kaip tie, 
kuriuos man Skažinskis paskiria. Tiesą sakant, itin didelių bylų tuo metu kažkodėl 
neįplaukė, bet tos, kurios įplaukia esant Skažinskiui, tai jis visas pavydulingai su- 
gobia sau, bet, šiaip ar taip, nučiupau kelias kažkiek įdomesnes bylas. Tarp jų buvo 
šiandien Mariannos Pazik, kaltinamos vyro nunuodijimu, byla, kuri dar pavasarį 
buvo mano viename posėdyje atidėta. Nebuvo tai labai jau sensacinga byla, nes at- 
ėjusi iš užkampios provincijos, iš valstietiškų santykių, bet mažumėlę spalvinges- 
nė, ne tokia kasdienė kaip kitos. Kaltinamąją nuteisėme 15-a metų sunkiųjų darbų 
kalėjimo. Nuosprendžiui suteikėme gan originalią teisinę konstrukciją, išteisinda- 
mi Pazikovą dėl nuodijimo, nors mirtis, be abejonės, įvyko dėl nunuodijimo, bet 
nuteisdami ją už vyro nužudymą, įvykdytą tuo būdu, kad, žinodama apie tai, jog 
vyras apsinuodijo, nuslėpė tą faktą ir nesudarė sąlygų jam gelbėtis, taip prisidėdama 
prie mirties. Yra beveik tikra, jog pati jį nunuodijo, bet nuosprendį pagrindėme jos 
pačios aiškinimu, kad vyras apsirikęs suvalgė anksčiau žiurkėms parengtą košę su 
nuodais, apie tai ji pradėjo kalbėti tiktai tardoma po vyro mirties, kai jau nuodiji- 
mas ėmė aiškėti ir kai jau ji buvo apkaltinta ir areštuota. 

Dar žodis apie vakarykštį Elizos Komorovskos laišką. Apie Bagdoniškį ir Papą 
neužsimena ji nė žodeliu. Tai jau tikrai keistai Eliza Komorovska persiėmė. Apie 
tai, kad laiškas yra iš Varšuvos ir gali būti ponios Jadvygos mums pranešta, jog man 
toks laiškas yra vienintelis šaltinis žinių apie Papą ir Bagdoniškį - apie tai Eliza 
nesusimąstė. Visame laiške kalbama, išskyrus keletą bendrų dalykėlių, apie nuošir- 
džiausius linkėjimus Komorovskiams ir jų atminimą, apie vyro šeimą, o apie savus, 
apie mus - nieko. Iš Elizos laiško matyti, kad Zysius yra įsisukęs į didžiąją politiką 
ir važinėja į Kauną Lietuvos gelbėti. Tai kaip tik Zysiaus stilius, kuris vaizduojasi, 
kad iškalba ir įtikinėjimais išganys pasaulį ir apvers įvykių eigą pagal savo valią ir 
savo tikslus. Važinėjo jis keletą kartų į Kauną, kur derėjosi su Lietuvos vyriausybe, 
su prezidentu Smetona, su užsienio misijų atstovais. Girdisi, kad vos netapo Kaune 
kažkokiu ministru - ar tik ne žemės ūkio - ir, sakoma, Anglijos atstovas garantavo 
jam, kad Anglija galinti suteikti Lietuvai paskolą, bet tik su sąlyga, kad ja disponuos 
Zysius. Zysius nejaučia įvykių gaivališkumo ir raidos ir tiki, kad savo įkalbinėjimais 
ir argumentais įvykius pažabos ir juos valdys. Per pokalbius ir konferencijose, ku- 
rias veda, jis užsidega ir priima už tikrovę tai, ko pats nori ir kuo tiki. Jo savijtaiga 
yra didžiulė ir kartais neapsakomai naivi, nors jis yra gana protingas ir, dar kas — 
protinga Eliza taip pat tiki tuo, ką sufantazuoja Zysius. Kai Eliza rašė laišką, Zysius 

taip pat buvo išvažiavęs - kažkur į Žemaitiją ir kaip tik ten nugrimzdo, atkirstas 
vokiečių-rusų avantiūristo Bermonto. Elizai nerimą sukėlė Bermonto partizanai, 
uždaryti [...]7* maiše tarp Dineburgo ir Panevėžio. 


1919 metų lapkričio 29 d. 
Šeštadienis 


Grįždamas prie to, ką buvau rašęs lapkričio 18 dienos data, tarsiu dar kelis žodžius 
apie tą visuomeninį perversmą, kuris vyksta dar ir mūsų laikais, veikiamas sukeltų 
karo sąlygų. Prieš karą prekinės-piniginės ekonomikos sistemoje, išaugus maisto 
pramonei, suklestėję miestai valdė kaimą. Kapitalistinė santvarka ir prekinis-pini- 
ginis mainų ūkis [../* smulkųjį maisto produktų gamintoją valstietį buvo pavertusi 
kultūriniu ir materialiniu elgeta, visuomenės žeminamu varguoliu. Jo plotelis že- 
mės dažnai jam buvo kaištis į ratus. Jeigu nuo savo žemės neatsiplėšė ir neišėjo į 
miestą, suviliotas lengvo uždarbio ir geresnių gyvenimo sąlygų, visą savo amžių 
buvo prikaustytas prie sunkaus darbo, be perspektyvų arba bent jau su labai men- 
komis perspektyvomis savo būtį palengvinti. Dirbo kaip jautis, kad turėtų ką par- 
duoti, ojo derliaus kainos buvo menkos dėl konkurencijos, nes derlių masiškai įvež- 
davo iš užsienio. Visuomeninio ūkio tvarka tempė jį į mainų sūkurį. Buvo jis pinigo 
vergas, nes pinigas buvo reikalingas dideliems mokesčiams apmokėti, padargams 
nusipirkti ir įsigyti gyvenimui bei darbui būtiniausių produktų, tokių kaip druska, 
cukrus, geležis ir kt. Šiandien krintant pinigui, su visišku ir nuolat augančiu [...]“ 
bemaž prekinių mainų santykiais, grindžiamu tvirtos valiutos pinigais, valstiečio 
nuostatos iš esmės pasikeitė. Reguliaraus importo ir buvusios derliaus konkuren- 
cijos beveik nėra, atsargų - vis mažiau. Maisto gamintojas valstietis ir žemvaldys 
(dvarininkas) yra beveik visos šalies ponai, nes turi rankose tai, kas sudaro pagrindą 
ir gyventojų maitinimo sąlygą: duoną, bulves, mėsą, pieną ir kiaušinius. Prieškario 
laikais, kai klestėjo prabanga, duonos ir bulvių buvo tiek visur pilna, kad nieks jais 
nematavo turto. Tikrąjį turtą sudarė pinigai, jie buvo kapitalas. Kas jų turėjo, gy- 
veno prabangiai: duonos ir bulvių nieks nelaikė kapitalu, nes tai - visuotinė prekė, 
ir, be to, nors būtina - bet menkesnė. Šiandien praktiškai viskas suvedama į duoną 
ir bulves, nes tai pirminiai maisto produktai, paprasčiausi gyvybės elementai - ir 
jie vėl virto, kaip kitados, lobio pagrindu. Yra dar tokių daiktų kaip cukrus, mal- 
kos, mėsa, riebalai, kurie papildo duoną ir bulves. Valstietis jų turi (išskyrus cukrų), 

todėl ir laiko rankose didžiausios galybės paslaptį. O štai pinigas, krintant valiutai, 
netenka savo patrauklumo ir galios ir ima valstiečiui darytis nereikalingas. Beveik 
kiekvienas valstietis tų pinigų šiandien turi begales, nes juo jie darosi mažiau ver- 
tingi, tuo laisviau ir daugiau jų nori už kiekvieną savo produktą, kurio, vertė išau- 
gusi ne tiktai santykyje su kritusia pinigų verte, bet ir apskritai. Mokesčiai anaiptol 
nepakilo tokiu santykiu, kokiu nusmuko valiuta ir kokiu pakilo maisto produktų 
kainos, jų paskirstymas nesuspėjo lygia greta su turto santykių pokyčiais; miestus 
labiau apsunkinant, tokių reikmenų kaip druska, būtina valstiečiui, kainos neiš- 
augo tokiu mastu, kokiu visuomeniškai turtėjo valstietis. Brangymetis mažiausiai 
palietė kaimą, kuris buvo mažiau užsiangažavęs į piniginio ūkio sąrangą. Anksčiau 
valstietis dairėsi į pinigą, vis godžiai ieškojo kapeikos; parduodavo kiekvieną svies- 
to gumulėlį, kiekvieną savo vištos kiaušinėlį, kad sukauptų reikalingą grašį, jam 
sunkiai atsieidavusį. Šiandien [...]" pinigai [...* plaukia pas valstietį kaip potvynis. 
Popierėlius laiko ištaigai, juodai valandai juos laiko, skaičiuodamas juos pagal svorį 
[...]7, nes neturi jie stabilumo ir jų vertė nuolat krinta. 

Todėl valstietis vis labiau praranda akstiną ką nors parduoti, pats gyvena vis 
geriau, nes ką anksčiau pavertė pinigu pardavęs, dabar yra linkęs pats suvartoti, 
nes tiesiogiai pats vartodamas turi daugiau naudos [...Y'š ir daugiau naudos, negu 
kaupdamas beverčius popierėlius. Kas dar yra grėsmingiau? Ogi tai, kad pamažu 
nyksta akstinas intensyviau gaminti ir auga polinkis apriboti darbo apimtį bei ga- 
mybą savo poreikių apimtimi. Palaipsniui evoliucionuojama grįžtant į vadinamąjį 
natūralųjį, ikiprekinį ūkį. Kam gaminti ir be reikalo plūktis? Valstietis yra persiso- 
tinęs pinigo, o jo poreikiai nėra dideli; labai menkai arba visai nepaaugo, lyginant 
su ankstesne padėtimi. Bet jei jau ką parduoda, užsiprašo pasiutusių kainų. Nepadės 
čia jokia kovos su lupikavimu ir spekuliacija įstaiga. |...]P. 


1919 metų lapkričio 30 d. 
Sekmadienis 


Lomžoje šiandien buvo dvi įdomybės: pirma — tai seimo deputato socialisto Ča- 
pinskio paskaita Liaudies namuose „Socialinė revoliucija ir proletariatas“ ir antra - 
1830-1831 m. lapkričio sukilimo minėjimo vakaras berniukų gimnazijos salėje. Ta- 
čiau nebuvau nei vienoje, nei kitoje. Į lapkričio minėjimą eiti neturėjau didelio ūpo, 
75. Neįskaitomas žodis. 

nes minėjimai paprastai būna blankūs ir banalūs, dabar jie jau neteko to revoliuci- 
nio ir laisvės troškimo atspalvio, kas buvo būdinga nelaisvės laikais. O kalbant apie 
Čapinskio paskaitą, tai gailėjausi, kad apie tai iš anksto nesužinojau. Toji paskaita 
įvyko pirmą valandą po pietų. Perskaičiau skelbimą apie ją tik pusę trijų, kai ėjau 
pas Prušanovskius pietų. Deja, buvo jau vėlu. Labai gaila, nes pasiilgau gyvo žodžio 
ir norėjau bent trumpą akimirką pasinerti į plačios revoliucinės minties atmosferą, 
žadančią pasauliui gražesnį rytojų, bet su gražesne perspektyva nei nesenas jos įsi- 
kūnijimas. Jeigu čia su kuo nors Lomžoje bendrauju, tai sutinku žmones tik nykštu- 
kų pavidalo, ir jų mintys yra skurdžios ir trumparegės. Be to, norėčiau pasiklausyti 
Čapinskio, bene vieno iš geriausių seimo oratorių socialistų. Pagaliau tikriausiai 
buvo jis užsiminęs ir apie dabartinę Lenkijos seimo krizę, o tai irgi įdomi tema. 
Labai gaila, kad nebuvau. 


1919 metų gruodžio 1 d. 
Pirmadienis 


Turėjau šiandien Pirmosios instancijos baudžiamąjį posėdį, gan nuobodų. Tiesa, 
buvo kelios šiek tiek stambesnės bylos, bet abi iškrito iš darbotvarkės. Todėl posėdis, 
kuris prasidėjo labai vėlai, apie pirmą valandą po pietų, baigėsi, nepaisant 211-4 val. 
pietų pertraukos, septintą vakaro. 

Jau Skažinskis iš tiesų turi dovaną parinkti man skiriamiems posėdžiams nuo- 
bodžiausias ir bespalves bylas, kuriose nėra jokios erdvės pasireikšti ir atsiskleisti 
žiniomis bei teisėjišku talentu, taigi belieka vien pilkas amatininkiškas darbas. Toks 
Skažinskio požiūris į mane jau ima pykinti. Tai jau tikrai nėra draugiška, net savotiš- 
kai nepadoru. Bendradarbiaujant turėtų būti dalykiškas pasiskirstymas, pvz., pagal 
abėcėlę arba pagal numerius, arba pagal apskritis, bet tik ne vieno teisėjo nuožiūra, 
kuris laisvai nusigriebia sau grietinėlę, o kolegą laiko tiesiog Pelene. Taip tarp teisėjų 
neturėtų būti. Skažinskis turi daug privalumų, kurių paneigti negaliu (darbštumas, 
vengimas rutinos, savo profesijai rodoma didelė meilė, akių nebadantis plačiai ma- 
tomas karjerizmas), o juos menkina jo neigiamos savybės, tokios kaip didelis pasi- 
pūtimas, neproporcingas protui ir gabumams, kerštingumas ir pan., bet to bruožo, 
kuris išplaukia iš profesinio pavydo, draugiškuose santykiuose nepastebėti negaliu. 
Jo posėdžiai šiuo metu yra pilni svarbiausių, sensacingų bylų, mano - blankūs ir 
vargani. Nekeliu viešo protesto, nes formaliai jis yra baudžiamojo skyriaus Pirmo- 
sios instancijos pirmininkas, bet mane stebina, kad pats jis nesijaučia netinkamai 
besielgiąs. Kituose teismuose bendradarbiavimas skirstomas pagal tam tikrą princi- 
pą, ne laisva nuožiūra. Tiesa, turiu savo apeliacinį skyrių, bet, dirbdamas taip pat ir 

ozapas Albinas Herbačiaus- Al Č 2 i 
s, Vinjetės fragmentas. lu, su Tautų didžiojo bendradarbiavimo, priešpriešinamo egoizmų ir 
MA, f. 273. 


Pirmojoje instancijoje, neturėčiau būti ten priklausomas nuo Skažinskio malonės ar 
nemalonės. Pamatysim, kaip visa bus, kai pas mus ateis Chabovskis. Matysim, koks 
jis pasirodys, kokie tarp mūsų susiklostys santykiai. Galimas daiktas, kad mes tada 
susipažinę prispausime Skažinskį, kad darbo paskirstymas nebūtų toks nedėkingas 
ir būtų grįstas kokiu nors principu. Chabovskio laukiame kiekvieną dieną; tačiau 
jo vis dar nėra. 

Pagaliau gal dar taip gali įvykti, jeigu nieko neišeitų iš mano grįžimo į Lietuvą: 
gal apimsiu Pirmosios instancijos civilinį skyrių, laisvą po Tramplerio. Prieš Ma- 
kovskį turiu pirmenybę ir juo labiau turėsiu ją prieš Chabovskį. 


1919 metų gruodžio 2 d. 
Antradienis 


Parašiau šiandien Juozui Albinui Herbačiauskui į Krokuvą. Jis - vienas iš tų, su ku- 
riuo bene geriausiai viens kitą suprantame kalbėdami apie mūsų požiūrius Lietuvos 
klausimais. Skiriamės su Herbačiausku dėl klausimų suvokimo metodų ir taktikos, 
bet dėl reikalo perspektyvos, kaip ją suvokiame, esame visiškai vie- 
ningi. Todėl šiandien abu su juo nesame populiarūs. Mat laikomės 
nuomonės, kuri radikaliai skiriasi nuo vulgarių maksimalistinių 
lenkų, kaip ir lietuvių, troškimų, gal labiau lenkų (o tai todėl, kad 
lenkai savo maksimalizmu Lietuvos klausimu šiandien yra stipresni 
ir labiau privilegijuoti, nes faktiškai daugiau aprėpta, dėl ko ir yra 
neatodairiškesni). Bet įdomu tai, kad šiandien pasidarėme bene tarp 
lietuvių labiau nepopuliarūs, negu tarp lenkų, manau, tik laikinai. 
Mat lietuviai, kaip silpnesnioji ir nuskriaustąja besijaučianti šalis, 
šiuo metu yra ypač jautrūs viskam, kas nepaklūsta jų maksimaliz- 
mui Lenkijos atžvilgiu. Kas atvyksta pas juos, kaip aš balandį ir kaip 
Herbačiauskas rugsėjį, su taikos šakele lenkų lietuvių santykių reika- 


nacionalizmų tarpusavio neigimo principui, jie užuodžia priešingos 
stovyklos intrigantą, paslėptą, net gal ir nevalingą, lenkiškojo mak- 
simalizmo gynėją. Ypač, jeigu tas kažkas atvyksta iš lenkų pusės. Juk net ir Jonas 
Vileišis priėmė mane kaip tokį, nors su juo esame geri pažįstami ir, atrodo, būtų ga- 
lėjęs, nebūdamas““ nacionalistas, geriau mane suprasti. Jaučiasi jie ypač nuskriausti 
tų, kurie priklauso jų simpatikų stovyklai, kaip aš, arba stačiai lietuviams, kaip Her- 


80. Pur sang (pranc.) - grynakraujis. 


bačiauskas, ir kurie vis dėlto nenuėję paskui jų gaivališką maksimalizmą. Liovėsi jie, 
regis, suvokti galimybę kam nors likti už abiejų maksimalizmų sferos. Jiems, jei kas 
lenkų-lietuvių ginče nėra su jų maksimalizmu, tas jau yra prieš juos, paprasto ar 
užmaskuoto maksimalizmo stovykloje - lenkiškojoj. Kaip man nepasisekė Kaune 
balandį, taip Herbačiausko misija Kaune sudegė rugsėjį“. Lenkai iš esmės taip pat 
nusideda tokiu pačiu rūšiavimu: jei kas nėra jų maksimalizmo stovykloje ir leidžia 
sau turėti jų atžvilgiu kažkokių išlygų, tas yra įtariamas tautos išdavyste arba bent 
pasidavimu litvomanijai, garbės ir tautinio orumo praradimu; žodžiu, tas yra ken- 
kėjas. Lenkuose mano nepopuliarumas galėjo šiandien sumenkti jau dėl to, kad iš- 
kritau iš apyvartos, kad pasitraukiau iš viešojo gyvenimo, išnykau iš Vilniaus. 

Įdomu tai, kad lietuviams užkliuvau ne dėl legionų, bet dėl savo balandžio mė- 
nesio kaunietiškos misijos, kuri buvo pradėta dėl idėjos, iš esmės labai tolimos nuo 
lenkiškojo maksimalizmo, priešingai - dėl jo užmaskavimo, dėl naujos lenkų impe- 
rializmo solidarumo koncepcijos iškėlimo. Prieš 5-erius metus mano vardas buvo 
labai populiarus visoje demokratinėje Lietuvoje be tautybių skirtumo, ir pirmiausia 
tarp lietuvių. Iki neseniai tas populiarumas tarp lietuvių buvo dar išsilaikęs, dabar 
ten susvyravęs, dėl plačiųjų demokratinių sluoksnių krašte miriau pasitraukdamas, 
o žinia, kad les morts vont vite! **. 


1919 metų gruodžio 3 d. 
Trečiadienis 


Turėjau apeliacinį posėdį, vieną nuobodesnių, nes darbotvarkėje buvo vien bylos 
dėl sumušimų (smurtas prieš žmogų, pažeidžiantis kūno neliečiamybę - pagal bau- 
džiamojo kodekso klasikinę terminologiją - skiriant nuo kūno sužalojimo). Bylos 
dėl sumušimo ir įžeidinėjimų yra mažiausiai įdomios ir mažiausiai vertingos mano 
apeliacinio skyriaus baudžiamajame repertuare. Turėjau šiandien skubėti posėdyje, 
nes Škažinskis nebaigė vakar savo Pirmosios instancijos posėdžio ir atkėlė vieną 
iš didžiųjų bylų šiai dienai, todėl po pietų jam buvo reikalinga salė. Tas skubėjimo 
būtinumas dėl salės atlaisvinimo sensacingam posėdžiui stambioje byloje, kurioje 
svarumo įgauna didelės reikšmės interesai, dar labiau atskleidė mano šiandienio 
posėdžio menkumą. Reikėjo trumpinti ir skubintis, kad neužimtume nereikalin- 
gai vietos, lyg gėdingai pasitraukiant, pajautus savo menkystę prieš pirmareikšmę 
stambią žuvį. Nemėgstu tokios padėties, nes jaučiuosi pažemintas. Tai įpila žibalo į 
mano nuoskaudos dėl Skažinskio ugnį. Priklausau žmonėms, kurie neieško, kas yra 

lengvesnis, dargi priešingai - mėgstu grumtis su sunkiomis problemomis, įveikda- 
mas sunkesnes kliūtis, bet teikiančias daugiau erdvės gebėjimų pastangoms ir per tai 
pasiekiant daugiau pasitenkinimo. Skažinskis turi tą patį bruožą. Nepriekaištauju 
jam dėl to, bet negaliu atleisti, kad skirstydamas darbą, vadovaujasi mano atžvilgiu 
ne principu, bet savo nuožiūra, savo įgeidžiais, - o tai mane skriaudžia ir peržengia 
draugiškumo ir lygybės prielaidas - nustumdamas mane Pirmosios instancijos dar- 
be tarytum į šiukšlių šlavėjo vietą, versdamas atlikti antraeilius darbus, tuo tarpu 
sau Skažinskis pasilieka tai, kas yra įdomu. 


1919 metų gruodžio 4 d. 
Ketvirtadienis 


Retkarčiais įsirusena manyje jausmų aistros. Apskritai imant mano aistrų lygmuo 
keleri metai jau pamažu mažėja, ypač per pastaruosius kelerius metus, man teisėjau- 
jant, gerokai jos susitvardė. Vyksta reiškinys, panašus į gęstantį vulkaną ar blėstan- 
čias žarijas. Ar priskirti tai ilgėjančiam amžiui, ar sistemingam pastoviam teisėjo 
darbui - nežinau. Tačiau nekyla abejonių, kad tuo požiūriu darausi stabilesnis. Tą 
faktą pastebėjau ypač nuo praėjusių metų pavasario (1918). Nejaučiu ir nepatiriu tuo 
požiūriu fizinių jėgų stygiaus, ir kai jau turiu santykių su mergina, tampu beveik 
neišsenkantis lytiškai bendraudamas; taigi impotencijos nepatiriu, turiu šiuo požiū- 
riu begales jėgų, lyg aukščiausios brandos pilnaty. Bet nėra jau tų aštrių akstinų, to 
didžiulio potraukio, to lytiško šėlsmo, kokie mane persekiodavo ankstesniais me- 
tais. Aš, kuris iš pirmo žvilgsnio atrodau turintis didelę psichinę pusiausvyrą, buvau 
mėtomas jutiminio ilgesio audrų, aštrių iki pamišimo, geidulių žaibų, kurie mane 
kas kiek laiko mesdavo į labiausiai pašėlusias ištvirkavimo orgijas, į laukinių jus- 
lių smurtą, į visų fazių paleistuvystės patirtį, girtuoklystės prabangą, net iki skaus- 
mo nardymą po kūniškus smagumus, nejausdamas tuomet jau saiko ir turėdamas 
tame dalyke visų galimų ekscesų praktiką, atvėsau. Retai jau dabar pro paviršiuje 
apsitraukusį peleną įsižiebia gyvos ugnies žarija, retai iš geidulių vulkano pliūpteli 
liepsna, pasitenkina manyje ramesnės mėgavimosi formos, prie kurių ir aprimstu. 
Nėra to sprogimo ir staigumo, to skausmo ir pasiutusio juslių alkio, prašmatnaus ir 
laukinio, kuris mesdavo mane į merginų kūnus, kaip drugelį į ugnį. Dabar jau vis- 
kas aprimsta, viskas vyksta lygiau, net jau man pačiam tai nepatinka. Tik vienu po- 
žiūriu ačiū Dievui už tai. Mažiau turiu piniginių išlaidų, o tai su mano asmeniniais 
finansais yra pirmareikšmis dalykas. Retkarčiais, nors ne tokiomis aštriomis formo- 
mis, juslių troškuliai krypsta vis dėlto į kūniškus smagumus. Pagaliau Lomžoje turi 
jie mažiau žavesio, negu turėjo kur kitur, nes viešojo naudojimosi merginos čia ne 

tokios įdomios ir nėra įvairovės, o viskas vyksta trivialiai: viešbučio kambarys, vie- 
šoji mergina (menkas pasirinkimas), lova, naktis, žinomi džiaugsmai. Nieko spal- 
vingesnio nėra. Štai vakar į pavakarę leidausi nakčiai į viešbutį. Ir ką radau? Savo 
buvusią tarnaitę Kamilę, su kuria, kol pas mane tarnavo, fiziškai buvau jai svetimas 
ir šaltas, kaip vanduo ugnies atžvilgiu. Budintysis turėjo man atvesti kažkokią pros- 
titutę. Ten už sienos, uniformuotojo kambarėlyje, išgirdau balsą, iš kurio pažinau 
Kamilę. Jau žinojau, kad Kamilė mėgsta pasileisti ir lengvai atsiduoda. Ir staiga pa- 
nūdau jos aistringai, būtent jos, buvo tai reikšmingiau, negu kaprizo blyksnis. Ka- 
milė leidosi įkalbama ir atėjo. Praleidau su ja karštą naktį. Mėgstu tokias merginas, 
kurioms atsiduoti tolygu išgyventi dar tam tikrą naujumą. 


1919 metų gruodžio 5 d. 
Penktadienis 


Mūsų skyriaus raštinėje nuo gruodžio 1 d. įvyko tam tikrų pokyčių. Išėjo neetati- 
nis darbuotojas Chojnovskis, Varšuvos universiteto 1 kurso teisės jaunas studentas. 
Dirbo jis teisme, tikėdamasis iš dalies įgyti tam tikros praktikos, iš dalies susirinkti 
pinigų vėlesniam gyvenimui Varšuvoje. Įsižeidė ant pirmininko dėl to, kad pirmi- 
ninkas - o tai pas mus iki šiol visuomet buvo praktikuojama darbuotojų naudai - 
fiktyviai perkėlė jį iš dietaro į p. e. kurjerio pareigas, nes toje vietoje už etatą yra 
prirašyta šiek tiek didesnė alga, negu dietaro. Faktiškai toks p. e. (pareigas einantis) 
kurjeris visiškai tų pareigų neina, nes ir toliau yra tuo pačiu raštininku, tik fiktyviai 
priklauso tam etatui. Pagaliau - menkas nuostolis. Niekas Chojnovskio raštinėje 
nesigaili, nes anaiptol nebuvo jis simpatiškas. Atvyko Liusės Roškovskos rekomen- 
duojama nauja darbuotoja panelė Julja Jurago. Yra jauna, panelės Mscichovskos 
metų, bet nei tokia maloni kaip Liusė, nei tokia graži ir įdomi kaip Mscichovska. 
Nemėgstu jos tipo, nors kiti mato, kad yra graži. Man šiek tiek ji primena Volodkie- 
vičių Zuską Chochlovską, ar gal dar net labiau daktarienę Boguševską iš Vilniaus. 

Jau žinome, kad pagaliau naujas mūsų kolega, teisėjas Chabovskis, šiandien at- 
vyko į Lomžą. Pagaliau! Baudžiamajame skyriuje bus mums lengviau. 

Visa lenkų spauda skambina pavojaus varpais dėl to, kokia forma Sąjungos“ 
Aukščiausioji Taryba Paryžiuje išsprendė Rytų Galicijos klausimą. Rytų Galicija yra 
priskirta Lenkijai 25-eriems metams, nenusakant galutinai jos teisinės-valstybinės 
priklausomybės. Lenkija tuos metus turi ją valdyti Tautų Lygos mandato vardu. 
Rytų Galicija turi sudaryti atskirą visumą, užsidariusią savyje, visiškai savivaldžią, 

panašiu santykiu su Lenkija, kaip Kroatija su Vengrija. Galicijos lenkai atmeta tokią 
25-erių metų laikiną padėtį ir Rytų Galicijos teisinį - valstybinį savarankiškumą. 
Kategoriškai reikalauja inkorporacijos ir galutinio sprendimo, sutikdama nebent 
tam tikrai provincinei savivaldybei, tačiau suteiktai ne tarptautiniu būdu, bet per 
Lenkiją. Aukščiausioji Taryba dėl Rytų Galicijos jau priėmė traktatą ir padiktuos jį 
Lenkijai. Lenkija dar protestuos ir stengsis iš visų jėgų, kol išnaudos visas priemones. 
Be abejonės, žiūrint iš nacionalistinių pozicijų, tai Lenkijos pralaimėjimas, nes Rytų 
Galicijos tarptautinis statutas įduos rusinams milžinišką organizacinį ginklą ir, be 
to, neprileis šiame krašte valstybinės lenkinimo politikos. Bet aš, nepalaikydamas 
nacionalizmo pozicijų, laikau tą santykių formą esant gerą, nes visų pirma ji teisinga 
ir atitinkanti laisvo tautų apsisprendimo principą. Jeigu Lenkija Galicijos požiū- 
riu nėra aneksorius, bet jos bičiulė, tai tas požiūris leistų jai su tuo kraštu laimėti 
ateityje nuolatinę uniją. Reikalas kaip tik, būtent, tas, kad teisingumo, sugyvenimo, 
brolystės ir pan. išraiška ir lozungai yra tik frazės, o tikrovėje Lenkija, kaip ir kitos 
tautos, vadovaujasi nacionalinio godumo interesais ir nori išplėsti savo valdas. Todėl 
ir kelia tokį triukšmą, kai išmuša pagrindą tuos nacionalizmo apetitus realizuoti. 
Tolerancija, žmogaus teisių, teisingumo gerbimas - tai tik viršutinis apsiaustas, pri- 
dengiantis brutaliausią visuotinį godulį ir geismą. Aukščiausiosios Tarybos Rytų 
Galicijos klausimo sprendimo būdas - pirmiausia, Anglijos reikalavimu - reikš- 
mingas kitam dar iki šiol nesutvarkytam vadinamųjų kresų klausimui, būtent oku- 
puotos Lietuvos, Baltosios Rusios ir Voluinės dalies. Jeigu dėl Galicijos su Lvovu taip 
bus nuspręsta, tai ir Vilniaus nebus leista aneksuoti. Ten, arčiau Baltijos, Anglija 
turi dar realesnių interesų. 


1919 metų gruodžio 6 d. 
Šeštadienis 


Pagaliau sulaukiau to, kas jau gal išspręs mano likimą. Kai ryte atėjau į teismą, į 
apeliacinį posėdį, savo kabinete ant rašomojo stalo aptikau 2 man adresuotus laiš- 
kus. Ant abiejų pašto antspaudas „Wilno“. Atplėšiau pirmą laišką - nuo Mykolo Bir- 
žiškos. Rašo jis, kad jau dėl manęs susisiekė su Kaunu ir kad Lietuvos vyriausybės 
teisingumo ministras Noreika atsakė - kai tik atvažiuosiu, vietą gausiu. Turiu vilties, 
kad kalbama apie postą, kurio per Biržišką siekiau: kalbu apie apygardos teisėjo vie- 
tą Kaune. Biržiška pataria, kad nedelsdamas vykčiau į Vilnių, nes daug man laiko 
užims išrūpinti leidimą iš Vilniaus nuvažiuoti į Kauną. 

Taigi: įvyko. Turiu tai, ko norėjau. Kai tas reikalas taip ilgai truko ir atsakymo 
iš Biržiškos neturėjau, suabejojau sėkme. Susidariau įspūdį, kad kol kas nieko iš to 

neišeis ir kad dar bent tuos antrus metus iki vasaros atostogų pasiliksiu čia, Lom- 
žoje, o jau vasarą pats leisiuosi į Kauną ir tą reikalą pats sutvarkysiu, jei tik bus 
įmanoma. Jau apsipratau su mintimi, kad liksiu Lomžoje, ir, nors to net pats sau 
neprisipažindavau ir formaliai neatsisakiau plano artimiausiu laiku grįžti į Kauną, 
vis dėlto mintyse jau buvau visko išsižadėjęs. Jau net svarsčiau tokį variantą, ar nuo 
Naujųjų metų nepaėmus pas mus laisvo Pirmosios instancijos civilinio skyriaus. To- 
dėl žinia Biržiškos laiške, kad grįžimo kelias yra atviras, trenkė kaip perkūnas iš 
giedro dangaus, ir, nors pats dėl to stengiausi ir turėjau to tikėtis, žinia vis tiek mane 
apstulbino. Biržiškos, o veikiau Noreikos, atsakymas nėra, tiesą sakant, išsakytas ta 
forma, kokia pateikiau savo norus. Prašiau formalaus paskyrimo, o tai, ką Noreika 
praneša, nėra, tiesą sakant, Lietuvos formalus įsipareigojimas. Tas atsakymas, išsa- 
kytas paprasta kalba, skamba: pirmiausia grįžk, žmogau, ir prisistatyk, vieta atsiras. 
Ir neskamba jis taip, kaip galėjo skambėti pagal mano pastangas: Tamstai vieta yra 
parengta ir atvira, tik prašom atvažiuoti. Bet sunku reikalauti, kad Noreikos būtų 
kitoks atsakymas. Pernelyg didelis būtų mano reikalavimas, kad mane kviestųsi jau 
iš anksto, dar negrįžusį, kai dar tarnauju svetimos šalies teisėsaugai. Juk pirmas 
žingsnis turi būti žengtas mano; tas žingsnis turi būti grįžimas. Nesu netgi tikras, ar 
Biržiška šiek tiek ir pats nepaspalvino Noreikos atsakymo; įtariu, kad Noreika davė 
dar paprastesnį atsakymą, mažiau jį saistantį: ponas Romeris nori grįžti ir tarnauti 
krašto teisėsaugai - ir tegu - tegu grįžta - žmonių mums reikia, o apie konkrečią 
vietą pakalbėsime su juo, kai grįš. 

Savo sprendimą grįžti jau seniai esu priėmęs. Bet lengviau yra apsispręsti nei 
įvykdyti. Kai staiga ateina vykdymo valanda, kažkoks inercijos įjunkis priešinasi 
tam vykdymui. Reikia antrąkart save nugalėti, o šį kartą įveikti save yra dar sunkiau 
negu tuomet, kai reikėjo apsispręsti. Tik realizavimo akivaizdoje iškyla visi „bet“, 
visi „contra“, visos kliūtys, požiūriai ir požiūrėliai. Visuomet jų svarbiausiais lem- 
tingais momentais atsiranda aibės. Šiuo atveju bene dar jų daugiau, negu įprasta. 


1919 Metų gruodžio 7 d. 
Sekmadienis 


Biržiškos laiškas sukėlė man didžiulį įspūdį. Į Lietuvą grįžti apsisprendžiau vasarą, 
bet kad viskas ėjo iš lėto ir kad viskas vilkdavosi, buvo delsiama, tai kone viskas 
mano gyvenime ir mano mintyse pasidarė beveik nekonkretu, kažkaip atsieta, teo- 
riška, kažkokia maniera, bet ne gyvas realus faktas. Pats beveik pripratau tą spren- 
dimą matyti tokį. Ne kartą žmonėms Lomžoje kalbėdavau nuo vasaros, kad ketinu 
atsisveikinti su Lomža ir išvykti į Kauną. Iš pradžių tą terminą nusakydavau tarp 

spalio mėnesio ir Naujųjų metų, vėliau, kai tas laikas atėjo ir pradėjo sekti, lioviausi 

jau apie terminus kalbėjęs ir net visai apie tai nustojau žmonėms užsiminti. Ir žmo- 
nės taip pat, atrodo, čia teisme tarp mano draugų ir bendradarbių ėmė pamažu į 

tuos mano ketinimus žiūrėti nerimtai: priimdavo tai kaip kažkokį prasimanymą, 
veikiau kaip nekenksmingą grįžimo maniją negu konkrečiai realizuojamą ir artimą 

projektą. Yra gi tokia neapsukrių žmonių rūšis, kuriems ketinimas pakeičia veiks- 
mą, ir su juo kartais net visą gyvenimą vaikšto ir laukia, turėdami savo kažkokį 

išsapnuotą ketinimą, net negalvodami kada nors jį įvykdyti; toks ketinimas darosi 

jų sudedamąja dalimi, kažkuo, su kuo jie suaugo ir tapo tokia pačia natūralia bū- 
tinybe kaip, tarkime, kelnių kišenė; tai kažkokio ketinimo maniakai; kartais net 

rimtai įsižeidžia, jei kas išdrįs suabejoti jų ketinimų aktualumu, nors, žinoma, patys 

nelaiko jo aktualiu; žmonės apsipranta su tuo, vengia, suprantama, jų tą kaprizą 
paneigti, ir viskas eina senąja vaga; nieks neskiria tam dėmesio, o ketinimas tampa 

manijos rūšimi. Panašiai ėmė darytis ir su mano ketinimu, nes juk jau dvejus metus, 
nuo pat atvykimo į Kolną, ištisai kalbėdavau apie sumanymą grįžti į Lietuvą, o kelis 

sykius jau nedaug trūko, kad tai pavirstų realybe. O nuo šių metų vasaros ėmiau 

stipriau apie tai kalbėti, nurodydamas net spėjamą terminą - ir vėl viskas nutilo. 
Todėl pastaruoju metu jau lioviausi apie tai užsiminti, kad nepelnyčiau delsuolio- 
maniako juokinančios šlovės. Užsisklendžiau savo vienišiaus profesiniame kiaute ir 
tylėjau - tai man juo lengviau atsieidavo, nes su žmonėmis susitinku čia labai retai 
ir iš esmės gyvenu visiško atsiskyrėlio gyvenimą. Kai kas nors užklausdavo manęs 

apie išvykimą į Lietuvą, nenoromis atstumdavau jį bendra fraze. Net gėdinausi iš 
anksto skelbti apie tai. Pagaliau ir pats jau lioviausi tuo tikėjęs. 

Tik staiga - išsipildymas. Pirmą momentą džiugi žinia pritrenkė mane. Pirmiau- 
sia turėjau su ta mintimi pats apsiprasti, suvirškinti ją. Lengviau būtų buvę vasarą, 
kai buvau apsisprendęs tai padaryti, negu dabar perlaužti paralyžių, kuris prieš va- 
lią pelėsiu aptraukė. Labai sunku pašokti ir pajudėti, kai ir pinigų trūksta, ir reikia 
važiuoti į tokį chaosą ir padėtį, kokie lydi Lietuvos gimimą, ir pirmiausia dėl tų 
nelaimingų lenkų-lietuvių santykių, dėl to priešiškumo Lietuvai, lietuviams ir jų 
veikalui, kas perpildo ne tiktai čia mano aplinkos atmosferą, bet dar labiau mano 
šeimos ir aplinkinio draugiško pasaulio, kuriam priklausau prigimtimi ir kultūra, 
atmosferą. Et, jei turėčiau į ką žvalgytis, pats supūčiau chaose ir supūdyčiau visą 
savo gyvenimą ir viską, ko esu vertas. Jei ką nors esu didesnio per savo būtį nuveikęs, 
tai tik visuomet priešindamasis negaliai ir net savo aplinkai. O juk nesigailiu savo 
praeities ir turiu joje ne vieną veiksmų lapą, ir tais veiksmais didžiuojuosi. Taigi 
nesitrauksiu dabar iš pusės kelio. Net mano išdidumas man to neleidžia. Pagaliau 
priklausau tiems žmonėms, kurie, nors yra jautrūs ir subtilūs, o kartu ir trapūs 

prisilietimams, yra užgrūdinti ir jaučia ryžtą ir nusiteikimo jėgą, kad net mėgsta 
įveikti kliūtis. Kaip kitados ryžausi išvykti į legionus fiziškai dar sunkesnėmis sąly- 
gomis ir dar labiau netikromis ateities perspektyvomis, taip ir šįkart nepasitrauksiu 
ir sprendimą įvykdysiu iki galo - dabar. Pagaliau gyvenimas yra kaip moteris. Myli 
ji tuos, kurie yra drąsūs ir nori ją užkariauti. Tuos apdovanoja savo šypsniu ir įsilei- 
džia į savo meilužių ratą. 


1919 metų gruodžio 8 d. 
Pirmadienis 


Užvakar, tą dieną, kada gavau Biržiškos laišką, buvau tiesiog pritrenktas perspek- 
tyvos grįžti į Lietuvą. Tiesą sakant, jei atvirai kalbėsime, Biržiškos laiškas beveik 
nieko naujo man nepasakė. Negi galėjau abejoti, kad Noreika man iš anksto atsakys 
neigiamai? Juk tą patį man Noreika pats sakė liepos mėnesį Kaune; tą atsakymą gali- 
ma trumpai nusakyti paprastais žodžiais: grįžkite, o vieta atsiras. Kad tai išgirsčiau, 
beveik nereikėjo ilgai ir sunkiai bandyti susisiekti su Kaunu, tarpininkaujant Biržiš- 
kai. Biržiškos atsakymas, susidedąs iš Noreikos žodžių, neatsako į konkretų mano 
klausimą: ar tikrai gausiu apygardos teisėjo vietą Kaune, būtent tą, o ne kitą, ir ar 
man tai a priori yra garantuojama. Radikalus ir esminis atsakymas iš anksto, nors 
nebuvo iki galo atmestas, bet labai mažai tikėtinas. Taigi nedaug naujo davė man 
Biržiškos laiškas, o vis dėlto jis viską nusvėrė, nes, suprantama, toliau konkretizuoti 
Noreikos pažadų pasidarė neįmanoma. Savo atsakymą jis jau davė, o dabar toliau 
apsispręsti man: todėl turiu apsispręsti, ar jau grįžtu ir grįšiu, ar pasilieku, ir tuomet 
kalbos jau yra tuščios. Jeigu mano sprendimas grįžti buvo rimtas ir esminis, turiu 
grįžti — ir baigta. Tuo požiūriu Biržiškos laiškas yra man kategoriškas elementas. 
Sakau, buvau apstulbintas. Chaosas apėmė mintis ir jausmus. Bet gerai, kad tą 
dieną turėjau teismo posėdį. Visą dieną, nagrinėdamas bylas, turėjau apie ką kita 
galvoti. Taigi pamažu apstulbimas praėjo ir galėjau jau ramiai galvoti. Nėra ko - 
grįžtu. Per vakarykštę ir šią dieną susidėliojau sau grįžimo projektą ir planą. Tuoj 
po Naujųjų metų pateiksiu prašymą dėl pasitraukimo iš Lomžos apygardos teisėjo 
vietos, reikalaudamas atleisti mane nuo sausio 31 dienos ir pirmomis vasario dieno- 
mis leidžiuosi per Vilnių į Kauną. Iki pateikdamas prašymą atleisti niekam apie tai 
nepasakosiu, kad dėl visa pikta vėl nesikompromituočiau. Nesiprašau iš karto atlei- 
džiamas dėl dviejų priežasčių: pirma - turiu turėti šiek tiek laiko įvairiems parengia- 
miesiems ir likvidavimo veiksmams, susijusiems su mano būviu Lenkijoje (šiandien 
pati tokia kelionė - reikalas, kurio negalima atlikti čia pat, be to, persikelti iš Len- 
kijos į Lietuvą dabartinėmis politinėmis ir kitomis sąlygomis - tai jau visas mano 

gyvenimo perversmas, parengiamųjų veiksmų yra begalės — čia kol kas jų nevardy- 
siu); antroji priežastis, bene svarbiausia, yra ta, kad šį mėnesį turi mums mokėti vadi- 
namąją keturioliktą viso mėnesio algą (tryliktą jau gavome vasarą; taigi nuogąstauju, 
kad, jeigu iš karto pateikčiau atleidimo prašymą, galėtų man tos algos neišmokėti, o 


juk ji man bus vienintelis šaltinis persikėlimo į Kauną išlaidoms apmokėti - be jos 
negalėčiau iš vietos pajudėti. Pagaliau turiu ir trečią grynai psichologinę priežastį - 


būtent pamažu apsiprasčiau su išvykimu ir savo gyvenimo perversmu. 


WIEŠNIACZKA z POW. NOWOALEKSANDROWSKIEGO. 


stietė iš Novoaleksandrovsko (Zarasų) apskrities 


aunų apylinkių]. Wista, t. II, Rok 1888, Warszawa, 1888, s. 247-248. 

1919 metų gruodžio 9 d. 
Antradienis 


Jokių abejonių, į Lietuvą noriu grįžti. 
Juk nieks manęs to daryti neverčia, prie- 
šingai, siekdamas tatai realizuoti priva- 
lau įveikti visų ir visko, kas mane supa, 
nenorą, ir dar labiau - nenorą visų ir 
visko, kas sudaro mano natūralią ir, taip 
sakant, įgimtą aplinką, kurioje glūdi 
jaunai tautinei Lietuvai nepalanki, jei- 
gu ne stačiai priešiška, Lietuvos lenkų 
aplinkos visuma. Beje, nesu visai tikras 
dėl mano užmokesčio, tikriau sakant - 
mano veiksmų gero įvertinimo, be abe- 
jonės, daugeliu požiūrių man sunkaus. 
Nesu tikras, kad Lietuvoje, į kurią grįž- 
tu, būsiu suprastas ir manęs nesups ne- 
pasitikėjimas, o gal net kažkoks kurtus 
nepalankumas, nes nesu grynas lietu- 
vis ir nenoriu daugiau nebūti Lietuvos 
lenkas. Mat grįždamas į Lietuvą, grįžtu 
kaip jos pilietis, bet ne renegatas; nesiso- 
lidarizuojuosi su visuotine Lietuvos len- 
kų politine srove ir jų požiūriu į Lietuvą, 
bet nepriimu priešiškų kraštutinumų 
plačiai paplitusiose lietuvių srovėse dėl 
požiūrių į Lenkiją. Esu lenkas, teisėtas 
Lietuvos pilietis, Lietuvos čiabuvis - ne 


Lenkijos kresų gyventojas. Toks būdamas grįžtu. Lygiai taip pat negarbinu Lietuvos 
lenkų tezės, kuria jie skelbia save kresų gyventojais ir Lietuvą - kresais, kaip ir te- 
zės lietuvių, kurie Lietuvos lenkus laiko tiktai pasiklydusiais lietuviais, neduodami 
jiems teisės būti ir pasilikti nelietuviais. Lietuva man su sostinę Vilniumi yra bendra 
visuotinė lietuvių ir Lietuvos lenkų Tėvynė. Lenkai man priekaištaus, kad įsiliejau į 
kovą už tautinę Lietuvą, lietuviai - neįžvelgs manyje lenkų tautybės renegato, tyro 
tautinio vandens lietuvio. Tuo požiūriu lieku vienišas. Ir vis dėlto grįžtu, nes tai da- 
ryti mane stumia mano sąžinės balsas, mano praeities ir mano idėjos nuoseklumas, 
kurių niekuomet neslėpiau ir kuriomis tikiu, nors šiandien viskas prieš ją atsigrę- 
žia. Darau tai įsitikinęs ir rodydamas tvirčiausią savo valią. Gal manyje blaškosi 
kažkokia mano protėvių dvasia - bajoriško kraujo senelių ir prosenelių, kurie iki- 
demokratiniais laikais, būdami natione ir kultūros prasme lenkais, vis dėlto turėjo 
pilietinį jausmą ir savo veiksmais reikšdavo ne tiktai vienos krašto tautybės, bet 
visumos, bendrumos - visos šalies su visais jos gyventojais, tuomet dar pasyviais 
ir bejėgiškais, valią ir poreikius. Gal manyje išlikęs atavizmas tų mano močiučių, 
kurios, kaip amžinąjį atilsį mano močiutė Tukalova, laikėsi savo ir savo kilmės ne 
lenkiškos, bet gyvenamosios šalies - rusiškosios arba lietuviškosios politikos, pui- 
kiausiai derindama tai savyje su lenkiškuoju tautiškumu kultūros prasme. Gal tai 
senas visuomeninės pareigos instinktas, pranokstantis klasės egoizmą tais laikais, 
kai dar susiskirstymas klasėmis nebuvo iki galo užbaigtas ir kai aukštesni politinės 
Tautos luomai kaupė savyje visos šalies istoriją ir geriausi jos žmonės mokėjo sąži- 
ningai veikti visumos vardu, nevalingai ir pasyviai, nes politiškumas ir branda buvo 
išjos atimti. Gal esu vienas iš tų mohikanų, tos epochos didžiųjų epigonų, kurie XIX 
amžiaus pirmoje pusėje Lietuvoje tarp Lietuvos lenkų atsiliepė puikia gulbės gies- 
me. Ir kas žino, ar mano demokratinė ir liaudiškoji trauka, kuri harmoningai dera 
su mano pilietine laikysena Lietuvos atžvilgiu, nėra toks pats to gilaus atavistinio 
gerųjų praeities dalelių visuomeninio instinkto produktas, kaip ir mano asmeninių 
įsitikinimų produktas. 


1919 Metų gruodžio 10 d. 
Trečiadienis 


Ir vis dėlto gaila bus man palikti Lomžą. Rodytųsi, kad įvairiausi kiti reikalai ga- 
lėtų varžyti mano grįžimą į Kauną, bet jau mažiausiai Lomža. Nesu juk itin prie 
šio miesto prisirišęs, neturiu čia nuoširdžių bičiulių, nebent tik panelę Heleną Roš- 
kovską, su kuria gal vienintele sieja mane nuoširdžios simpatijos saitai, taigi gyveni- 
mas mano čia toks monotoniškas, toks pilkas ir vienišas, kad gal nelieka ko gailėtis. 

Išskyrus Liusią Roškovską, su kuria mano santykiai turi visiškai kitų bruožų, vie- 
nintelis žmogus, kuris Lomžos dirvoje rodėsi man artimesnis, būvo teisėjas Tram- 
pleris. Bet dabar jo jau nėra. Susitinku čia su žmonėmis vien teismo dirvoje, taigi 
mano santykiai yra bene tiktai profesiniai, kitokių, privačių - neturiu. Nesilankau 
jokiuose namuose kaip svečias, tikrai niekur pas nieką, išskyrus Prušanovskius, bet 
šių nelaikau mano lomžiškais santykiais, tiktai - giminė. Išskyrus teismą, mano 
butą, kur nakvoju, ir Prušanovskius, pas kuriuos pietauju, dar kartais lankausi ke- 
letą kartų per savaitę vakarais Irkluotojų klube. Bet, kadangi kortomis nelošiu ir ne- 
turiu klubo aistruolio gyslelės, tai ir ten paprastai viskas baigiasi tuo, kad paskaitau 
laikraščius ir vienas pavakarieniauju, nes pastaruoju metu ir klube pasidarė kažkaip 
tuščia ir dažnai nėra net kompanijos išlenkti stikliuką. Jau net Kolne, nors ten smul- 
kesnis miesčiukas, negu Lomža, jaučiausi artimesnis su vietos žmonėmis, glaudžiau 
su vietos socialine dirva suaugęs. Čia aš svetimas. Taigi ne Lomžos man iš tikrųjų 
gaila, bet teismo. Šiaip ar taip tą mano naują teisėjo darbą, tą naują profesiją, į kurią 
prieš dvejus metus įėjau - pamėgau. Ir priklausau gi tų Žmonių rūšiai, kurie nepa- 
prastai glaudžiai suauga su savo darbu, kai jį pamilsta, ir atsideda jam iki galo, be iš- 
lygų, supuola į jį visa savo esybe, tarytum į šulinį; tiesiog juo gyvena, myli kaip savo 
vaiką ir, išskyrus jį, niekuo nenori susidomėti ir užsiimti. Taip buvo su laikraščiu 
„Gazeta Wilenska“ (Vilniaus laikraštis), taip su knyga „Litwa“ (Lietuva), taip su tei- 
sėjavimu, tiek Kolne, tiek ir Lomžoje. Atitrūkti nuo to darbo darosi paprasčiausiai 
skaudu. Kai mane kas nors kuo sudomis ir įsiurbs, nemoku būti pusėtinas. Pagaliau 
puse pėdos niekuomet gerai nedirbu. Arba jau nerti į darbą visa galva, širdim ir pro- 
tu, nieko daugiau už jį pasaulyje nematant, arba - tinginiauti. Toks mano bruožas. 
Ir vis dėlto dar vieno dalyko man gaila - mano baudžiamojo skyriaus apeliacinės 
kanceliarijos su Liusia Roškovska priešaky, net ir su panale Helena Mscichovska. 


1919 metų gruodžio 1 d. 
Ketvirtadienis 


Teisėjas Chabovskis jau savaitę yra pas mus. Šeštadienį pasirodė mums teisme pir- 
mą kartą, antradienį sėdėjo Pirmosios instancijos baudžiamajame posėdyje pas 
Skažinskį, pavaduodamas tarėją, vakar tarėją pavadavo mano apeliacinėje byloje, 
šeštadienį pirmą kartą pats savarankiškai ves apeliacinį posėdį, o ateinančią savaitę 
savarankiškai ves Pirmosios instancijos pirmąjį posėdį. Atskiro kabineto Chabovs- 
kis neturi. Jo stalas pastatytas, man sutikus, mano kabinete. Tai malonus žmogus, 
labai švelnus ir mandagus, gerai susipažinęs su baudžiamąja teise, jam 40 metų. 
Turi patirties, nes rusų laikais gerą dešimtį metų dirbo tardytoju, vienas iš nedau- 

gelio lenkų, priimtas dirbti rusų teisėtvarkoje Lenkijoje. Pastaruoju metu, grįžęs 
iš Rusijos, į kur buvo išvažiavęs karo pradžioje - net iki dabar vėl buvo tardytoju 
Ščučino apskrityje. 

Iki dabar tik trim asmenim pasakiau apie savo galutinį apsisprendimą išvažiuo- 
ti į Kauną: advokatui Volodkievičiui, Chabovskiui ir Liusei Roškovskai, kiekvieno 
prašydamas tuo tarpu išlaikyti paslaptį. Žinoma, labiausiai nusiminusi yra dėl šito 
Liusė. Mano bendravimas su ja pastaruoju laiku vėl įgijo aštrių juslinių bruožų, ko- 
kie jam buvo būdingi kovo mėnesį. Kaip tik šiandien tas jusliškumas pasistūmėjo 
dar toliau, negu kada nors anksčiau. Liusė, labai stropi darbuotoja, dažnai - vos ne 
kasdien - ateina vakarais į raštinę, norėdama padirbėti ir baigti įvairius neužbaig- 
tus darbus, kuriems rytą darbo valandomis pritrūkdavo laiko. Tas ėjimas vis vaka- 
rais tikrai kyla iš Liusės didelio uolumo, nes ji turi jau tokią karštą prigimtį darbui, 
kad sau visuomet pasiima daugiau, negu pajėgia suspėti, taigi nuolat dar vis turi 
kažkokį neatidėliotiną darbą užbaigti ir negali nurimti, kai kažkas nėra padaryta, ir 
nemėgsta savo darbo nustumti ant svetimų pečių; viską privalo padaryti pati, kas jai 
priklauso. Bet vis dėlto tie jos atėjimai vakarais turi ir kitų tikslų - tai noras susitikti 
su manimi. Tada esame vieni raštinėje; nieks mums netrukdo, todėl galime daryti, 
kas tik mums patinka. Taigi šiandien labai toli pasistūmėjau iki juslinių glamonių, 
nes ne tiktai ją glosčiau, apkabinėjau ir t. t., bet net ir bučiavau į kaklą ir sprandą im- 
tinai. Liusia prieštarauja toms glamonėms, ginasi nuo jų, bet silpnai ir tik iš dalies. 
Tos glamonės yra jai malonios, todėl pasiduoda jų gundoma ir pasyviai atsiduoda 
joms per ilgesnį laiką, neva būtų susimąsčiusi ir panardinusi veidą į delnus, o ret- 
karčiais pertraukia jas pasipriešindama, atstumdama mane arba panardindama į 
mano akis savo žvilgsnį, jo neatlaikęs patraukiu rankas ir liaujuosi forsavęs, vaiz- 
duodamas, kad tatai mane tramdo, kad liktų įspūdis, jog ji laimi. Tos mūsų aštrios, 
bet savo forma švelnios juslinės glamonės yra absoliučiai harmoningos. Liusę jos 
erzina ir vilioja, negrėsdamos jai jokiu pavojumi. Kiekviena mergaitė tai mėgsta ir 
įsiplieskia ugnies liepsna nuo vyriškų geidulių, kuriuos iš jo besiveržiant pajunta. 


1919 metų gruodžio 12 d. 
Penktadienis 


Prieš kelias dienas kartu su Mykolo Biržiškos laišku gavau taip pat nuo kunigo Tumo 
iš Vilniaus laišką. Iš to laiško įsitikinu, kad vis dėlto mano išvados, kurias bandžiau 
išsakyti dienoraštyje, jog prarandu lietuvių pasitikėjimą ir savo populiarumą, nėra 
tikslios. Galimas daiktas, kad Jono Vileišio nuomone (dėl nesusipratimo) ir kelių 
kitų (įtariu, kad taip pat ir Sleževičiaus, nors su juo asmeniškai Kaune nebuvau su- 

sitikęs) - šiek tiek praradau seno besąlygiško tikėjimo manimi, bet visuotinai - li- 
kau lietuvių gaubiamas to paties pasitikėjimo kaip ir anksčiau. Tiesa, kad mano 
pagrindinis veikalas, dėl kurio pelniau lietuvių pripažinimą - mano knyga „Lit- 
wa“ - suteikė man nuolatinio bičiulio vardą. Taip pat tiesa, kad lietuviai, nors manęs 
iki šiolei nemato jaunosios Nepriklausomos Lietuvos kūrėjų gretose, nepaisydami 
to, kad manoji praeitis leidžia jiems tai daryti, nemato manęs taip pat tarp „Rytų 
kresų“ veikėjų ir šitai vertina. Tai jiems rodo, kad savo simpatijomis Lietuvai ir jos 
Nepriklausomybei, šiaip ar taip, likau nuoširdus ir kad nepaneigiau savosios pra- 
eities, nors pagundų galėjo netrūkti. Mano senieji įsitikinimai, kuriuos išpažinau, 
pasirodė esantys stipresni už tas pagundas. Dėkingi man yra už tai, kad savo vardu 
nepalaikiau veikalo, kuris jų pastangoms priešinasi, taip pat žino, kad ketinu grįžti 
į Kauną ir dėkingi to laukia. Tumas nepriklauso mano stovyklos nei visuomeninės 
krypties bičiuliams, ir vis dėlto toliau besąlygiškai mane pripažįsta. Tik dėl vieno 
priekaištauja ar apgailestauja man rašytame laiške. Sako, - ar yra įmanoma, kad 
žmogus, kuris parašė veikalą „Litwa“, galėtų nutilti. Taip, tai tiesa. Manoji knyga 
nebuvo tik vienas mano publicistikos faktas; ji yra mano veikalas, vienas iš mano 
gyvenimo veikalų. Esama žmonių, kurie sukūrę vieną veikalą, parašę vieną knygą, 
tuo ir baigia. Galimas daiktas, kad priklausau tokiems. Visai gali būti, kad atlikęs 
savo veikalą pasiekiau tikslą, ir kad geriau buvęs vienas auksinis kiaušinis, negu 
nuolat dedami paprasti. O kalbant apie mano publicistiką krašto klausimais, tai gali 
būti, kad atgausiu balsą, susidūręs su gimtąja žeme. Per atstumą rašyti nenoriu, ir 
net negaliu, nes ką berašyčiau, lenkų spaudoje liktų nesuprasta. Sakyti ir rašyti ga- 
lima tik masėms, kurios nori klausyti. Mano žodžių apie Lietuvą šiandien Lenkijoje 
niekas nenori girdėti; taigi neturiu ko nei pasakyti, nei parašyti. 


1919 metų gruodžio 13 d. 
Šeštadienis 


Šiandien Chabovskis pirmą kartą turėjo savo posėdį; buvo tai mano skyriaus posė- 
dis - apeliacinis. Kad jo negluminčiau, nėjau į salę klausytis, kaip tvarkosi su byla. 
Tik keletą kartų iš viršutinio koridoriaus dirstelėdavau per langą į procesų salę, kuri 
užima erdvę per du aukštus (a propos - tai ta pati salė, kurioje kitados, 1916 m. gruo- 
dį, Lomžos ponios surengė priėmimą Pirmojo pėstininkų pulko legionams ir kurio- 
je vėliau buvo įrengta legionams skirta kareivių arbatinė). 

Jaučiausi šiandien šiek tiek praradęs pusiausvyrą. Mano būsena šiek tiek panė- 
šėjo į peršalusiojo, lengvo karščiavimo su sloga būseną, jutau skausmą plaučiuose, 
kartu buvo ir skrandis sunegalavęs. Aiškiai per mažai Lomžoje bandau judėti. 

Lomža. Seniūnija. XX a. l-as ketvirtis. Lomžos Šiaurės Mazovijos muziejaus atvirukų rinkinys: 
Dawna Łomża na pocztówkach. Łomża, 1998. 
Reprodukcija iš Lenkijos mokslų akademijos Krokuvoje Mokslinės bibliotekos, sygn. 11409, t. I. 


1919 metų gruodžio 14 d. 
Sekmadienis 


Šiandien Lomžoje buvo deputatas Dašynskis“*. Atrodo, pasikvietė jį Lomžos darbi- 
ninkų profesinės sąjungos. Pasakė kelių valandų kalbą kinematografo salėje Mirage. 
Nors Dašynskio atvykimas ir prakalba buvo iš anksto skelbiami plakatais, nieko 
apie tai nežinojau ir tik po pietų išgirdau apie Dašynskį iš grafo Lubienskio, kurį 
sutikau kavinėje. Pasakė man girdėjęs, kad vakare Dašynskis turįs kalbėti Irkluotojų 
klube. Nuvykau ten prieš 8-tą valandą ir iš tikrųjų radau didelę salę, pilną publikos - 
daugiausia darbininkų ir saujelę inteligentų - kuriai kalbėjo Dašynskis. Patekau į 
pačią jo kalbos pabaigą. Vėliau iš publikos pasigirdo keletas klausimų, į juos Da- 
šynskis atsakinėjo. Matėsi, buvo jau pavargęs; kalbėjo gražiai, kaip visuomet, su tam 
tikra persisotinimo maniera, nors ir šį kartą pasisekė jam keletą kartų sukelti žai- 
biškus ir puikios formos efektus, bet šiaip jau daugiausia tik „vizgino“. Buvo matyti, 
kad mišrioje auditorijoje laviruoja, vinguriuodamasi tarp socializmo, patriotizmo ir 


84. Dašynskis Ignacijus, Daszyński Ignacy (1866-1936) - socialistų veikėjas, Liublino laikinosios liaudies 
vyriausybės premjeras (1918 11 07-17), Lenkijos Seimo deputatas maršalas. 

labai saikingo, kone saloninio opozicionizmo. Kalbėjo ne kaip valdžios siekiančio 
proletariato vadas, bet vos ne kaip liberalas. Nes kaip tik Dašynskis turi šitokį polin- 
kį. Jis yra didesnio laipsnio tautinės opozicijos šalininkas nei proletariato interesų 
riteris. Įstrigo jo atsakymas į vieną klausimą apie LkSP opozicinį vaidmenį ir ryšių 
galimybes su partijom iš tokių užkietėjusių dešiniųjų kaip ND. Atsakė, kad tokio 
kompromiso nenumato, o LkSP vaidmenį ir užduotis valstybės politikoje nubrėžė 
savitos sklaidos poreikiu - opozicijos, sakydamas, kad toji opozicija taip yra reika- 
linga, kad jei jos neliktų, Lenkija melstųsi dėl jos, o ji yra juo geresnė, juo šviesesni, 
švaresni, labiau nepriklausomi yra jos vykdytojai, šiaip jau opozicija reikalinga nu- 
rodinėti klaidas, aiškinti vystymosi dėmes ir ydas, nes nieko nėra tobulo, jeigu, pri- 
dūrė Dašynskis, jau net saulėje randasi dėmių ir net tokių didelių ir reikšmingų, kad 
jas kone gryna akimi galima įžvelgti, ir kad tos dėmės, kaip skelbia pranašystės, gali 
net pasaulio pabaigą artimiausiomis dienomis sukelti, girdėjęs - gruodžio 17-ąją; 
LkSP yra toji išganinga Lenkijos raidai opozicija, kuri signalizuoja dėmes ir klaidas; 
jeigu to opozicijos vaidmens nesiimtų socialistai, turėtų jo imtis tamsūs valstiečiai 
arba kas nors kitas. Taip suvokta politinės raidos opozicija yra išmintinga, ir privalo 
įją rašytis kiekvienas statistas, net kiekvienas protingas atžagareivis. Bet ar toji opo- 
zicijos užduotis išsamiai pagrindžia socialistinės partijos - proletariato klasinės or- 
ganizacijos - vaidmenį? Ar kiekviena partija - ir juo labiau socialistinė - gali priimti 
opoziciją savo tinkama užduotimi ir išsižadėti valdžios siekio ir ar gali socialistinė 
partija kokioje nors tautoje būdama opozicijoje pavairuoti savitos raidos koncepciją? 
To nedaro net LkSP, bet jos senas vadas Dašynskis, regis, opozicijoje ima kranksėti 
dėl pačios opozicijos ar bent jau norėdamas įsiteikti miniai informavo apie lenkiš- 
kąjį socializmą. Po Dašynskio konferencijos aš ir grupė kitų žmonių susėdome su 
Dašynskiu klube vakarienės. Buvo ponia Jarnusikievičova, keli darbininkai su Ba- 
nachu, burmistras Sviderskis, keli inteligentai, vienas karininkas harceris (skautas). 


1919 metų gruodžio 15 d. 
Pirmadienis 


Be Dašynskio, vakar Irklininkų klube lankėsi dar ir kita įdomybė. Atvažiavo čia 
grupė Prūsijos mozūrų. Atvyko jie į Lomžą iš Varšuvos kaip Varmijos ir Mozūrijos 
plebiscito Centro komiteto delegacija, vadovaujama to komiteto generalinio sekre- 
torius p. Zielinskio. Atvažiavo jie čia iš Varšuvos, bandydami Lomžoje įkurti vietos 
plebiscitinį komitetą. Lomžos apygarda tuo požiūriu yra ypač reikšminga, nes kai- 
mynystėje su Prūsijos mozūrais. Artėja jau Versalio traktato ratifikavimo momen- 
tas, ir veikiai plebiscitinėse teritorijose, tarp jų ir Mozūrijoje, bus evakuota vokiečių 

kariuomenė ir valdžia, ir apims ją laikinoji koalicija, kol įvyks plebiscitas, turin- 
tis nuspręsti, ar tas kraštas norės pasilikti su Prūsija, ar įeiti į Lenkiją. Mozūrijoje 
vokiečiai turi daug privalumų, dėl kurių jiems teikiama pirmenybė prieš Lenkiją. 
Prūsiški mozūrai amžius priklausė Prūsijos valstybei, turi gilias ir stiprias prūsišką- 
sias valstybingumo tradicijas, o štai nei teisinių-valstybinių, nei politinių, nei lenkų 
tautinių tradicijų neturi. Su Prūsija juos taip pat stipriai jungia, skirdamas nuo Len- 
kijos, evangelikų tikėjimas, kurį išpažįsta ryški jų dauguma ir prie kurios jie yra pri- 
sirišę. Jų kalba, papročių likučiais ir liaudies kultūra reiškiamas lenkiškumas rodo 
tiktai jų vietos koloritą ir turi tiktai etninių bruožų, neturėdamas jokių politinių ir 
tautinių galių, kaip reiktų šiandien suprasti ryšį su lenkų tauta. Tas jų lenkiškumas 
sudaro tik savitumą, ir jie prie to yra prisirišę tik kaip prie savito įpročio. Tai juose 
išlikęs rudimentinis reiškinys, apčiuopiamai besitraukiantis ir nykstantis, paspar- 
tintas paskutiniu metu kultūrinės pažangos įtakos, naujų sąvokų ir kt., veikiantis 
niveliuojamai bendrų vyraujančio valstybingumo, kultūros ir tautiškumo šablonų 
naudai, kas ten yra jau vokiška. Ir vis dėlto, kol etninis pagrindas neišnyko, esama 
ten užsislėpusių, atgimimo, elementų, kurie atitinkamomis kultūros sąlygomis yra 
pajėgūs daigyti ir įsiskiepyti tame tautinės sklaidos substrate. Ir štai lygia greta su 
greitai ir aštriai pabrėžta mozūrų išnykimo ir nutautinimo pažanga germanizacijos 
naudai jau kuris laikas ima ten rodytis taip pat pirmi ankstyvi dygstantys atgimimo 
elementai, vis gausesni, stipresni ir vis labiau sąmoningi, vis stipriau spinduliuo- 
jantys aplinkai; tie pirmi atgimimo žiedai krūmijasi ir plinta, kaip pelėsis, kupinas 
gaivalingos mikroorganizmų jėgos ir, kaip mikrobai, graužia stiprų ir seną nutau- 
tinimo evoliucijos organizmą, kol pagaliau jį įveikia, jeigu jų kaip vėžio ląstelių kas 
nors neišpjaus. Ir pagaliau jų išpjovimo iš organizmo operacija nuo to meto, kai ten 
įsiveisę, yra taip pat sunki ir vargu ar įmanoma, kaip išpjauti vėžį; mat jau įsigavo 
jos į kraują tų nykstančių tautų ir atgaivins jas; atgaivins, jeigu, kas antai jau gresia 
Lužicos serbams - nutautinimo pažanga, negausus skaičius ir kritinė liaudies masė 
bei aplinkos sąlygos jau nepastūmėjo nykimo taip ryškiai atgal, ir jau nieks jų at- 
gaivinti nepajėgia, ir kol atgaivinimo mikroorganizmai ten ims daryti savo darbą, 
masę pasiglemš svetima jūra, ir ten jie išnyks, o atgimę vienetai pasiliks jau tiktai 
mohikanais, kurie mirs vieniši, nešdamiesi su savimi - dėl terpės stokos - į karstą 
ir patį tautiškumą. Suprantama, kad tokiomis sąlygomis lenkai turi mirtinai su- 
sigrumti su vokiečiais dėl tų gyventojų - mozūrų - sielų. Jų įtraukimas į Lenkiją 
sustiprins atgimimo mikroorganizmus ir išgelbės mozūrus lenkų tautai. Priešingu 
atveju - smulkiųjų organizmų vykdomo proceso padariniai yra abejotini: laukia 
jų netikras likimas. Iš pokalbių, kokius vakar turėjau klube su tikraisiais mozūrais, 
Plebiscito komiteto nariais, iš jų pasakojimų apie santykius ir procesus Mozūrijoje, 

įsitikinau, kaip labai panašūs kovos už atgimimą reiškiniai vyksta, ir, tarkime, Vil- 
niaus krašte, lenkų-lietuvių santykių aplinkoje. Ten Lietuva yra'tas, kas čia mozū- 
rams yra Lenkija, o Lenkija tai, kas yra Lietuva. Pagaliau visur tas pats. ` 


1919 metų gruodžio 16 d. 
Antradienis 


Buvo sutarta, kad Lomžoje kuriamo Plebiscito komiteto Mozūrijoje% susirinkimas 
ivyks kaip vakar. Kadangi iš Varšuvos atvykusi plebiscitinio komiteto delegacija pa- 
galbos kreipėsi į kairiuosius elementus, tai tie daugiausiasi ir plušo, šaukdami susi- 
rinkimus (p. Jarnusikievičova ir Volodkievičius). Kadangi tai bendras tautos reika- 
las, todėl nebandyta izoliuoti kokių nors dešiniųjų elementų, o mozūrams rūpėjo 
vien tai, kad vadovybė nepakliūtų į klerikalų rankas, būtent dėl to, kad nesusilauktų 
tuo klausimu priekaištų dėl tikėjimo, kur vienas iš esminių bruožų ir kartu sudaran- 
čių didžiausią sunkumą, kad lozungai būtų realizuoti lenkiškąja linkme, tai religi- 
jų skirtumas, atskiriantis mozūrus evangelikus nuo lenkų katalikiškosios visumos. 
Kartą ta klaida čia jau padaryta; būtent Plebiscitinis komitetas iš Varšuvos atsiuntė 
į Lomžą p. Chentniką [Chentnik|*“, šiaip jau žymų veikėją, kuris sukvietė čia kelis 
asmenis, tarp jų ir vyskupą Jalbžykovskį, seniūną Šopinskį (tas žmogus, kuris dar 
rudenį buvo radikalas, Moračevskiui valdant pasidarė raudonas, į seimą kandida- 
tavo iš demokratinio sąrašo ir apskritai buvo kone LkSP nariu, šiuo metu staigiai 
baltėja, dešinėja, griebdamasis tos metamorfozės labai storžieviškai), ir dar keli kiti; 
tame susirinkime pakalbėta bendromis frazėmis, ponas Chentnikas išvažiavo, ir 
viskas baigėsi. Žinoma, katalikų kleras ir jo sferos dėl evangelikų-mozūrų reikalų 
giliai nesisielos, nors prisidengęs kleras neapsileis - sudarys regimybę, kad jam šitai 
nerūpi. Tuo tarpu vietos komiteto užduotis Lomžos apygardoje yra ne taip iš čia 
varyti agitaciją į Mozūriją, kaip veikti pasienio viešąją nuomonę Lenkijos pusėje, 
populiarinant principą, kad tautinis reikalas nuo religijos yra nepriklausomas ir kad 
išpažinimo skirtumai neturėtų ir negali lenkų skirstyti į katalikiškus ir jų tautybės 
brolius - mozūrus evangelikus, siekti paneigti čia plačiausiai žmonėse įsišaknijusius 
požiūrius, kad jei už sienos evangelikas, tai prūsas. Rūpi juk žadinti Prūsijos mozū- 
rų jungimosi su Lenkija simpatijas ir kad mozūrai lenkuose nematytų šioje sienos 
pusėje religinių fanatikų, laikančių juos svetimais. Natūralu, kad katalikų kleras ir 
85. Komitetas buvo kuriamas visuomeniniam balsavimui, kuris turėjo išspręsti Varmijos ir Mozūrijos te- 
ritorijų priklausomybės Lenkijai ar Vokietijai klausimą. 1920 07 11 įvykęs plebiscitas lėmė, kad prie Lenkijos 
buvo prijungti tik 8 kaimai. 


86. Chentnik Adam (1885-1967) - etnografas, kurpių etninės grupės tyrinėtojas, muziejininkas, Lenkijos 
MA narys, visuomenės veikėjas, 1922-1927 m. Lenkijos Seimo deputatas. 

klerikalinės sferos jau tikrai neskubės atsisakyti katalikiškosios tapatybės, sujungtos 
su patriotizmu, tezės ir nuoširdžiai nesigriebs veikti priešingos tezės dvasia. Taigi į 
vakarykštį susirinkimą, nors buvo nutarta pakviesti vyskupą Jalbžykovskį, keletą 
kunigų ir grupę dešiniųjų, drauge su endekų lyderiais (T. M. Skažinskiu), tačiau tai- 
kyta tokia atranka, kad daugumą sudarytų įvairūs radikalai, pažanguoliai ir jų sim- 
padaryti Lomžos komiteto pirmininku. Bet, kadangi laukta atvykstančio Chentni- 
ko, laiku susirinkimo nesušaukta, o vėliau sušaukta jį jau paskutiniu momentu va- 
kare, todėl nesuspėta visiems pranešti. Aš taip pat sužinojau per vėlai ir atsitiktinai, 
todėl šiame susirinkime ir nebuvau. Kokia buvo jo eiga ir išdava - nežinau. Kadangi 
galvoju iš Lomžos išvažiuoti, ne laikas man jau kinkytis į visuomeninį darbą. 

Įdomus dalykas: Iš Varšuvos atvykę Plebiscito komiteto delegacijos mozūrai sakė 
man, kad, tarpininkaujant lenkų diplomatijai ir visais kitais keliais, ėmė patys rū- 
pintis, kad Aukščiausioji Taryba Paryžiuje dvejiems metams plebiscitą atidėtų. Su- 
prantama, juo vėliau, pasitraukus vokiečių administracijai, plebiscitas vyktų, juo 
geriau būtų Lenkijai, tuo tarpu Vokietija norėtų, kad jis įvyktų kuo skubiau, kol jų 
įtaka, jų agitacinis monopolis yra dar ten ir prūsiškų tradicijų Mozūrijoje jėga yra 
stipriausia. [...]57 


1919 Metų gruodžio 17 d. 
Trečiadienis 


Dabar turiu daugybę dienų, užpildytų posėdžiais: vakar turėjau Pirmosios instanci- 
jos baudžiamąjį posėdį, šiandien - baudžiamąjį apeliacinį, rytoj - nepaprastojo teis- 
mo posėdį ir 3 Pirmosios instancijos baudžiamąsias bylas, pavaduojant Chabovskį, 
pagaliau poryt trumputį - iš dviejų Pirmosios instancijos baudžiamųjų bylų - posė- 
dį, o tuomet - ilgesnė šventinė pertrauka. 

Prieš 2 dienas gavau laišką nuo Juozapo Albino Herbačiausko. Laiškas kupinas 
Lenkijos ir Lietuvos lenkų požiūrio į Lietuvą ir jos valstybines pastangas. Siunčia 
perkūnų lenkams, jų politinei trumparegystei ir Lietuvos neįvertinimui, o tai, jo 
manymu, sudaro Lenkijos rytų politikos raktą. Dvi tezės Herbačiausko laiške yra 
ypač įdomios: viena - kad be Kauno simpatijų, pasitikėjimo ir palaikymo (supraski- 
me laisvos ir nepriklausomos Lietuvos) Lenkija praloš savo politinę ir karinę kam- 
paniją rytuose, o antra - kad bloga šio reikalo dvasia, ta, kuri nekenčia Lietuvos ir 
dėl ko negali suvokti Rytų klausimo Lenkijoje paslapties, yra Pilsudskis. Su pirma 


87. Neįskaitomi žodžiai. 

teze sutinku, kitaip tariant, lietuvių tauta ir jos nepriklausomybė šiandien" sudaro tų 
dar neseniai beglobių plačių lietuviškų-baltarusiškų teritorijų, Kurios mokėjo būti 
tik Rusijos ar Lenkijos kresais, atskiro ir savarankiško sąmoningumo židinį. Tose 
didžiulėse platybėse nuo Baltijos iki Dniepro, nuo Pskovo ežerų pakrančių net iki 
Palenkės pelkių gilumos ir girių snūduriuoja savižinos ir judėjimo miegančios ga- 
lios. Tai nevaldomas ir pasyvus kraštas. Pirmi ten atbudo lietuviai ir jie pirmi kresų 
dėsniui priešpriešino dėsnį fara da se*: savo valios ir teisės dėsnį. Taigi šiandienos 
Kauno Lietuva yra pirmoji pabudusi kregždė ir tų iš letargo miego besikeliančių te- 
ritorijų pionierė; iki dabar ji yra vienintelė; toliau į rytus, jos etniniuose paribiuose ir 
baltarusių žemėse dar laikosi netvarka, tiktai besikivirčijanti pirmų bundančių vy- 
čių nevalingu akių trynimu. Betgi pabus ir ten žmonės. Lenkijai belieka pasirinkti 
vieną iš dviejų kelių: arba sudaryti sąjungą su besikeliančia Lietuva ir atsiremti savo 
bendra veikla ir istoriniu bendradarbiavimu į tuos sąmonės ir valios veiksnius, ku- 
riems rytuose atstovauja Lietuva, kad galėtų tapti bendrininke ir natūralia tų tautų 
pirmūne, arba pasikliauti nevaldymo laiku ir griebtis kresų politikos, pelnint prie- 
šą Lietuvoje ir iš anksto priešintis kitoms gyvosioms krašto srovėms. Jos požiūris 
į Kauną yra jos išsivaduojamosios ir gyvos, arba reakcingos ir praeity skęstančios 
Rytų politikos kriterijus. Antra tezė - dėl Pilsudskio - išsakyta Herbačiausko lū- 
pomis mane nustebino, nes, kaip žinojau, jo kelionė rudenį į Vilnių ir Kauną buvo 
realizuojama susitarus su Pilsudskiu, ir jo kalbose, apie kurias girdėjau iš spaudos, 
rasdavau karštų, Pilsudskio politiką ginančių, teiginių. 

Bet žodžio vietą užleisiu Herbačiausko plunksnai, pilnai, kaip visuomet, skai- 
drių spalvų. Cituoju jo laiško ištraukas: 

„Nujaučiu, kad Lietuvos lenkai (ypač „vilniukai“ wilniuki) ne tiktai pavers niekais 
(greičiau subjauros) savo garbingą misiją, bet pernelyg prisidės prie to, kad Lenkija 
Rytų klausimą galutinai prakiš. Jūs neturite supratimo, ką jie ten išdarinėja! Perfidi- 
jos, intrigos, apgaulės, smurtas - štai jų išdaigos... Negalėjau ištverti tos niekšiškos 
atmosferos. „Polen, Polen über alles“ - štai jų šūkis. Visiškai eina prūsų-junkerių 
pėdomis. Jaučio odoje nesurašyčiau tų visų piktnaudžiavimų, kokius Lenkijos var- 
du kasdien jie vykdo, didžiuodamiesi (lygiai kaip prūsai), kad esą „vaduotojais“. Pe- 
pėsininkai (Lenkijos socialistų partijos nariai - vert.) - imperialistai. Savo namuose, 
Varšuvoje, grumiasi su endekais ir klerikalizmu, užtat Vilniuje remia juodžiausią 
reakciją. Ir kuo baigsis toji komedija? Katastrofa, mano mielieji, katastrofa.“ 

Kitas Herbačiausko laiško ištraukas pateiksiu rytoj, nes čia man jau vietos 
trūksta. 


88. Farà da sė (ital.) - savo valia. 

1919 metų gruodžio 18 d. 
Ketvirtadienis 


Cituoju toliau Herbačiausko laišką: 

„---p. Vasilevskis (kalbama apie Leoną Vasilevskį, seną LkSP-istą [pepėsininką|, 
kitados, dar prieš 1905-uosius metus, Londone leidžiamo laikraščio „Przedświt“ 
(Priešaušris) redaktorių, Moračevskio kabineto buvusį užsienio reikalų ministrą) - 
viską man sugadino. Visa to „valstybės vyro“ politika (o, ironija!) siekia sukelti Kau- 
ne lenkų revoliuciją (sic!) ir suradus pretekstą, kad „lietuviai žudo lenkus“ okupuoti 
visą Lietuvą, panašiai kaip Rytų Galiciją. Jis nepripažįsta net su Lenkija susifedera- 
vusios Lietuvos valstybingumo. Jis pripažįsta tik „autonominį“ sprendimą - taip 
kelia klausimą: Kauno vyriausybė išsižada Vilniaus krašto ir (risum teneatis)“* su- 
tinka būti Lenkijos bičiulė... Todėl nekeista, kad gėdingai pralošė: revoliucija Kaune 
(LkKO) (POW) nenusisekė, Pilsudskis susikompromitavo prieš Angliją, nes (turiu 
tokių įrodymų) rėmė LkKO POWveiklą Lietuvoje (čia Herbačiauskas po nuoroda 
komentuoja: būdamas Vilniuje taip atsiliepė apie nenusisekusią revoliuciją Kaune: 
„Nepasisekė berniukams“... Na, na). Nenoriu sklaidyti visų iliuzijų dėl Pilsudskio 
asmens. Greit patys įsitikinsite, kas jis toks. Ne jo patikėtiniai žmonės, bet jis pats 
Lietuvos atžvilgiu savo „idealizmui“ nuplėšė šlovę. Įsitikinau tuo, kalbėdamas su 
juo dvi valandas. Jis nemato etnografinės Lietuvos, nes jos nesupranta, nejaučia! 
Tiek mane suerzino, mėtydamas savo šmeižtus Kauno adresu, ir turėjau narsiomis 
pastangomis susitvardyti, kad nesureaguočiau taip, kaip moku tokiais atvejais - ro- 
dydamas taktą, bet ryžtingai... Belvederyje pažinau tinkamą Lietuvos priešą! Taip, 
mano brangieji. Pasakiau jam virpančiu, bet stipriu balsu: „Jeigu, ponas Viršininke, 
nepalenksi Kauno, suklupsi per Lietuvą ir krisi!“ Nustėro labai smarkiai. Maniau, 
kad išprašys mane už durų... Taip, iš tiesų: jeigu Lenkija neįsigys kaunietiškos Lie- 
tuvos palankumo, rytų karą pralaimės... Buvau Kaune, mačiau neigiamas ir teigia- 
mas puses. Ranką prie širdies pridėjęs sakau Jums: Kaune yra gera valia, Vilniuje 
nėra jos ir Varšuvoje nėra jos! Negalima iš lietuvių reikalauti niekšybės, būtent to, 
kad išsižadėtų Vilniaus ir broliuotųsi su lenkais. Kas viliasi, kad lietuvis gali būti 
toks niekšas, tas yra moraliai kritęs žmogus. Aš pats, Lenkijos bičiulis, negalėčiau 
šiandien kitaip tvarkyti politikos, jei būčiau Lietuvos prezidentas. Reikalauti iš lie- 
tuvių niekšybės?! Ir tai vadinama politika? Tai kodėl „piktadariška“ laikoma po- 
litika, kuri reikalauja iš Lietuvos lenkų, kad būtų su Lenkija draugingos Lietuvos 
valstybės piliečiai? Pamišimas veda prie katastrofos. Nori sunaikinti Lietuvą, kad 
būtų Lenkija! Lietuva bus! 


89. Risum teneatis (lot.) - ar nejuokinga, ar galite nesijuokti? 

1919 metų gruodžio 19 d. 
Penktadienis 


Neparašiau vakar apie vėl labai nemalonų dalyką, kuris įvyko vakar. Būtent vakar ne- 
paprastojo teismo posėdyje mirtimi nuteisėme du brolius Roslanus - Antonį ir Vla- 
dyslavą - už banditiškus išpuolius. Šiandien rytą nuosprendis įvykdytas. Tai jau antras 

mirties nuosprendis nepaprastajame teisme, kurį esu pasirašęs. Bet šio nuosprendžio 

įspūdis jau anaiptol nebuvo man asmeniškai toks stiprus ir sunkus, kaip paskelbtasis 

Cankos byloje. Net ir su tokiais sunkiais dalykais žmogus išmoksta apsiprasti! Paga- 
liau du nuteisti vakarykštėje byloje - broliai Roslanai - sąžiningai tokio nuosprendžio 

nusipelnė. Tiesą sakant nieko nenužudė, bet, matyt, tuo versdamiesi, praktikavo plėši- 
kiškus antpuolius prieš pravažiuojančius žydus pirklius. Buvo jie Varšuvos gyventojai 

ir retkarčiais rengdavo plėšikiškas išvykas į tą pusę, siautėdami čia viešuosiuose ke- 
liuose. Prieš dešimtį dienų leidosi į tokią ekspediciją ir vieną naktį atliko du antpuolius: 

kartą ties Staviskais, ir antrą kartą paryčiais Kolno plente ties Koženiste, tarp Mažojo 

Plocko ir Borkovo, iš ten pasileido per Novogrudą Ostrolenkos kryptimi, bet kelyje 

buvo pagaliau sulaikyti, kai Kolno policijos viršininkas surengė gaudynės. Su visomis 

smulkmenomis jiedu prisipažino kalti ir nurodė vietą, kur buvo paslėpę revolverius: 

po tiltu per Pisą ties Novogrudu. Maža to, prisipažino dar, kad jie rugpjūčio mėnesį 

vykdė antpuolį ties Staviskais, dėl ko buvo tuomet nepaprastojo teismo kaltinamas 

ir teisiamas Samlukas (kokia laimė, kad tuomet mes Samluko nenuteisėme mirties 

bausme!). Nusisekė tuomet Roslanams, tai ir vėl pabandė laimę. Toks vienas išpuolis, 
kaip dabar, davė jiems pelno daugiau kaip 50 ooo markių! Teisme Roslanai labai jau 

buvo prislėgti. Prarado jiedu menkiausią viltį; mirties baimė, kurios laukdami išgyve- 
no jie keletą paskutinių dienų, pakeitė banditus į verkšlenančius vaikus; kaltinamųjų 

suole buvo jie bejėgiai, apsiverkę, sukiužę, jaunesniojo Vladyslavo akyse retkarčiais 

švysteldavo dar pikti blyksniai, ypač, kai kalbėdavo liudininkai žydai, plėšimo aukos, 
Antonis Roslanas jau ir to nerodė; nepaprastojo teismo byloje mirties grėsmės prislėg- 
tų kaltinamųjų išvaizda yra sunkiausias dalykas; kai klausai liudininkų parodymų - 
pyktis užgniaužia širdį, bet kai pasižiūri į kaltininkus - matai tik nelaimingus žmones, 
suimtus ir bejėgius. Kai tarėmės dėl nuosprendžio, balsavau už neterminuotą sunkųjį 

kalėjimą Antoniui Roslanui, pritempdamas jam švelninančias aplinkybes. Bet Ska- 
žinskio ir Chabovskio balsais abu buvo nuteisti mirties bausme. Kai Skažinskis, teismo 

pirmininkas, skaitė nuosprendį ir ištarė mirties bausmę, salėje pasigirdo spazmiškas 

šūksnis: „O, Jėzau saldžiausias!“ - tai buvo, regis Antonio Roslano žmona. Kaltinamie- 
ji taip buvo prislėgti, kad jau nepajėgė reaguoti. Salė, kaip visuomet tomis aplinkybės, 
buvo pilnutėlė, visuomet pakanka norinčiųjų pasižiūrėti į nuteistuosius myriop. 

1919 metų gruodžio 20 d. 
Šeštadienis 


4 valandą po pietų pirmininko kabinete įvyko teismo jungtinių skyrių visuotinis 
susirinkimas. Šiuo metu teismo sudėtis jau yra pilna, nes jau ir paskutinysis teisėjas 
Chelstovskis gavo paskyrimą. Dabartinio teismo komplektas yra toks: pirmininkas 
Filochovskis ir teisėjai (cituoju pagal paskyrimų pirmumą): Skažinskis, Dušynskis, 
aš, Makovskis, Chabovskis, Chelstovskis. Visuotiniame susirinkime dalyvavome 
visi, išskyrus Chabovskį, kuris buvo užsiėmęs baudžiamajame apeliaciniame posė- 
dyje, ir dalyvavo prokuratūros įstaigos atstovas - prokuroras Sienickis. 

Darbotvarkėje buvo du dalykai: teismo gynėjams suteikimas liudijimų, kad 1920 
metais gali nagrinėti bylas, ir darbo tarp teisėjų pasiskirstymas. 

Pirmu klausimu buvo toks dalykas. Pagal naują advokatūros ir teismo gynėjų ins- 
titucijos organizavimo įstatymą visi ligšioliniai gynėjai buvo įpareigoti iki tam tikro 
termino pateikti prašymus palikti juos tuose postuose. Sprendimas palikti juos gy- 
nėjų gretose ar jų prašymus atmesti priklauso Apygardos teismo nuožiūrai, vis dėlto 
teismas privalo dėl kiekvieno prašančiojo atsiklausti Advokatų tarybos nuomonės. 
Ir štai dėl keturių gynėjų Advokatų taryba pareiškė neigiamą nuomonę, grįsdama 
ją tuo, kad patentams stokoja etinių kvalifikacijų, nors detaliau savo siūlymų nemo- 
tyvavo. Tai pasakytina apie du provincijos gynėjus ir du gynėjus iš Lomžos - Po- 
tynskį (Potyūski) ir Kulkiną. Ypač kalbant apie Kulkiną pasiekdavo mane anksčiau 
per Volodkievičių gandai, kad neigiama nuomonė apie jį išsiųsta į Advokatų tarybą 
Varšuvoje tiktai dviejų Lomžos advokatų; dėl Kulkino norėta išvengti antisemitizmo 
įspūdžio, nes mūsų apygardoje yra jis jau tiktai vienas žydas, turįs formalų ryšį su 
teisėtvarka. Kulkinui taikomi priekaištai yra išvelkami dar iš rusų laikų teisėsaugos 
buvusių santykių, ir kompromituoja jie daugiau ano meto taikos teisėjus nei Kulkiną. 
Betgi turint omeny dabartinę profesinę Kulkino veiklą nieko jam negalima prikišti. 
O dėl Potynskio, tai Lomžos advokatūra kelia jam aktualius priekaištus, svarbiau- 
sia, kad naudojasi jis vadinamaisiais gaudytojais, kurie jam randa klientų, atbaidomų 
nuo advokatų; tai priekaištas dėl neetiškos konkurencijos puoselėjimo ir tarimosi su 
pakampių advokatūra. Svarbiausia iš teisėjų stebėjimų žinome, kad Potynskis turi 
paprastai gan abejotinos vertės bylas; ir vis dėlto konkrečių priekaištų, kuriuos būtų 
galima jam įrodyti - nežinome. O kad, visai natūralu, atimant kam jo jau turimas tei- 
ses kiekvienas juristas yra labai atsargus, tai negalvojome, kad yra įmanoma Potynskį 
pašalinti remiantis miglota, konkrečiai nemotyvuota Advokatų tarybos nuomone, ir, 
kad sunku būtų pašalinti vieną, palaikant ką kitą. Todėl visus keturis, kuriems buvo 
keliamos abejonės, įtraukėme į gynėjų būrį. Kai apie tokį mūsų sprendimą sužinojo 

advokatūra, ėmė murmėti skelbdama, kad tai tolygu antausio davimui advokatūrai ir 
kad neleistina taip visai nepaisyti Advokatų tarybos siūlyme išsakytos korporacinės 
nuomonės. Regis, kad iš to reikalo tarp advokatūros ir teismo kils konfliktas. - 


1919 metų gruodžio 21 d. 
Sekmadienis 


Antras teismo vakarykščio visuotinio susirinkimo klausimas sukėlė tam tikros vidi- 
Pirmąją civilinę instanciją ir visomis jėgomis norėjo ją pasilikti sau, negalvodamas, 
kad stokoja žinių ir gebėjimo imtis vadovauti tokiam atsakingam skyriui. Tiesą pasa- 
kius - mūsų abiejų civilinių skyrių teisėjų sudėtis yra silpna. Baudžiamuosiuose sky- 
riuose Skažinskis, aš ir Chabovskis sudarome profesinę jėgą, šiaip ar taip, kvalifikuotą 
ir gebančią įveikti užduotis, tačiau mūsų civilininkai labai negaluoja: Makovskis yra 
visiškas nevėkšla, Dušynskis - baisus tinginys, gabumai jo labai riboti ir net neketina 
tobulėti, Chelstovskis, nors iš pirmo žvilgsnio yra labai rimtas ir susimąstęs, taip pat, 
regis dideliu genialumu nepasižymi. Vienintelis stiprus civilininkas - tai pirmininkas 
Filochovskis, bet šis nuosprendžių nerašo. Dušynskis net nelabai griebėsi imtis pirmi- 
ninkauti Pirmosios instancijos skyriui, nes civilinis apeliacinis skyrius yra ramesnis 
ir reikalaujantis mažiau pastangų, o šitai lepina jo tinginystę. Jeigu ne tai, kad esu 
išskrendantis paukštis, pats būčiau ryžęsis priimti vadovavimą Pirmajai civilinei ins- 
tancijai, nes turint omeny paskyrimų pirmumą man priklauso prieš Makovskį pirme- 
nybė pasirinkti. Bet, šiaip ar taip, palikti Makovskį prie Pirmosios civilinės instancijos 
vairo - reikštų skandalingai sumaitoti tą be galo atsakingą teismo skyrių. Dušynskis, 
turintis pirmenybę rinktis prieš Makovskį, iškėlė alternatyvą: arba jis pasiliks vienų 
vienas civiliniame apeliacijos skyriuje, arba imasi Pirmosios instancijos civilinio sky- 
riaus kartu su Chelstovskiu, dėl tos alternatyvos gali spręsti visuotinis susirinkimas. 
Nepaisydami Makovskio protestų aš, o paskui mane Skažinskis ir Filochovskis, pa- 
laikėme Pirmosios instancijos patikėjimą Dušynskiui su Chelstovskiu, o Makovskį 
nutarėme nukreipti į apeliacinį skyrių. Šiaip ar taip, Dušynskis ir Chelstovskis, tegu 
ir ne tobulybės, per visą amžinybę yra aukštesni už Makovskį. Taip ir atsitiko. Ma- 
kovskis energingai kovojo, smarkavo, vos neverkė, grasino atsistatydinsiąs. Negalima 
atsistebėti, kaip tas žmogus nemato, kiek jam trūksta gabumų. Nesupranta taip pat 
ir nejaučia, kad jo grasinimai atsistatydinti yra gryna komedija, nes jam atsistatydi- 
nus tik teismui būtų lengviau. Savo ruožtu būdamas civilinio apeliacinio skyriaus 
pirmininku Makovskis taikos teismų praktikos netaisys, greičiau tiktai gadins ją; jo 
mokykla taikos teismams nebus akademija, o tik viską painios. 

1919 metų gruodžio 22 d. 
Pirmadienis 


Neseniai Kotunia gavo Marynios Römer laišką, kuriame toji praneša, kad artimiau 


susipažino su vienu lenkų armijos majoru ar kapitonu, pilsudskininku, kuris 1914 


metais tarnavo Lenkų legionų Pirmojoje brigadoje, ir jų 
draugystė siekia net taip toli, kad pasilieka teisę įsitikinti, 
ar nėra kliūčių, ir jei ne, būtų linkę... susituokti. Tai Mary- 
nia iškrėstų pokštą, jei taip iš tiesų ištekėtų! Dukra susižie- 
davusi su Mejeriu, o motina - su majoru! Kur gi prapuolė 
visos tezės, kurias visuomet iškilmingai ir demonstruoda- 
ma giliausią įsitikinimą skelbė Marynia - apie laimingą 
laisvės luomą, apie nuobodį turėti vyrą - namų šeimininką, 
ir pan. Majoras patyliukais sudaužė visus sužadėtiniškos 
filosofijos argumentus. 

Kaip ten tas majoras vadinasi - neatsimenu: lyg kad 
Tšesniovskis [Trzešniowski]. Marynia rašo, kad, girdi, po- 
nas majoras mane iš matymo pažįsta nuo legionų laikų. La- 
bai galimas daiktas, nes taip skyriausi amžiumi ir išvaizda 
nuo kolegų kareiviškose gretose visumos, kad bent jau iš 
matymo būdavau pažįstamas ir iš nuogirdų bene visoje 
Pirmojoje brigadoje; nesunku buvo mane pastebėti ir įsi- 
minti. Tačiau man p. majoro pavardė tikrai nieko nesako. 

Suprantama, tie Marynios vedybiniai sumanymai yra 
dar svajonių sferose, nes visai nežinoma, ar nėra gyvas tei- 


Witoldas Romeris (1860-1918) 1890 m. 


Iš Romerių šeimos albumo. 


sėtas Marynios sutuoktinis - Witoldas Romeris. Buvo jis Rusijoje prieš karą ir jo 


pradžioje. Ar žuvo toje sumaišty, nes buvo liguistas ir išsekintas ligos bei sunkių gy- 


venimo sąlygų, ar pasiliko ir dar kur nors gyvena - visiška nežinia ir nėra įmanoma 


dabartinėmis sąlygomis patikrinti. 


Marynia paskubėjo pasipasakoti Kotuniai apie svajones, prašydama, kad ir man 


apie tai šnipštelėtų, nors tuo pačiu laiku ir man buvo rašiusi. Matyt, labiau tikėjosi 


savo vedybiniais argumentais labiau būti suprasta sesers moteriškos širdies, negu 


blaivaus brolio vyriško proto. Cha - laisva valia! Tai nėra nei gerai, nei blogai, nei 


protinga, nei kvaila — o tik - jos subjektyviai geidžiama, arba negeidžiama. 


Marynios man skirtame laiške yra dvi naujienos. Viena - liūdna: vargšelė myli- 


ma Emiliukė Kligysova Bagdoniškyje pasimirė nuo džiovos. Garbi ir nuoširdi mūsų 


šeimos bičiulė! Tebūnie jai lengva žemelė! Kokių Tau žodžių vainiką nupinti ant 

kapo, brangi senoji Emiliuke, mūsų ir ypač mano vaikystės ištikima liudininke ir 
geraširde bičiule? Tušti yra žodžiai, viena širdis tik jaučia Tave, Emiliuke! 

Antroji naujiena - kad Zitukė Komorovska vieši Vilniuje. Atvažiavo vežimu į 
"Turmantą, į lenkų demarkacinę pusę, iš ten - traukiniu, Atvažiavo pasitikti Juliuko 
Komorovskio, kuris, tikimasi, grįš iš bolševikų nelaisvės, Lenkijai ir bolševikams 
pasikeitus įkaitais ir civiliais nelaisviais. Jeigu Juliukas grįžtų, turi jį paimti į Ka- 
voliškį pailsėti. Suprantama, kad Zitukė alsuoja neapykanta lietuviškai valdžiai, ir 
laikosi tos pačios dvasios, kaip ir jos motina Eliziukė, nors susidariau įspūdį, kad 
Zitukė tuo požiūriu yra dar šiek tiek atlaidesnė ir pakantesnė už motiną. 


1919 Metų gruodžio 23 d. 
Antradienis 


Nieko ypatinga šią dieną neturiu užrašyti. Net laikraščių jau kelias dienas nesu skai- 
tęs, nes kažkaip Lomžos jie nepasiekė. 

Prieš kelias dienas rašiau Zygmuntui Jundzilui į Vilnių. Giliai man įstrigo šir- 
dy ir sužeidė mane jo žodžiai, kuriuos jis ištarė taikydamas man balandžio mėnesį 
Kaune, kai nenusisekus susitarti su lietuviais, pagautas pesimizmo, jam, Narutovi- 
čiui [St. Narutovičiui] ir Lukomskiui referavau derybų eigą. Bandžiau pagrįsti iš- 
vadą, kad žmonių valia ir protas yra bejėgiai veikti susitarimo ir pakto tarp dviejų 
tautų - lenkų ir lietuvių - linkme ir kad nelieka nieko kita, kaip palikti visa savai- 
minei gaivališkai eigai, pasitraukti iš lauko ir susidėjus rankas žiūrėti, kaip pagaliau 
nusikvailios pasaulis. Bandžiau pagrįsti proto inercijos, visiško valios pesimizmo, 
neveiklos tezę kaip įsakmią išmintį. Tuomet man Zygmuntas Jundzilas tarė, kad 
kiekvienas žmogus yra panašus į žvakę: kai išdega - užgęsta; nieks negali ilgiau 
liepsnoti veiksmu, negu turėjo sukauptos energijos ir dvasios; kai jos išsenka - žmo- 
gus kaip veiksnys gęsta; gali ir toliau vegetuoti fiziškai, gali būti funkcionali mašina 
fiziologine prasme, bet veiklos dvasia jame miršta. Tuos žodžius taikė man, dary- 
damas aliuziją, kad priklausau tiems žmonėms, kurie yra jau tik praeities žmonės, 
mirę gyvam veiksmui, išsekusia energija griebtis naujų nenutrūkstamų valios pa- 
stangų, nurodant tikėjimą. Palietė mane tie žodžiai. Prieštaravau jam: tariau, galiu 
griebtis veiksmo, jeigu tik matyčiau jų prasmingumo perspektyvą; tegu man jį paro- 
do, tegu nužymi veiklos gaires, kuriomis pagal proto nuorodas prieisime prie mūsų 
geidžiamo tikslo; nes juk sunku atsisakyti proto ir jam prieštaraujant arba daryti 
tai, ką protas nurodo esant netikslinga, arba įsikinkyti į populiariųjų instinktų jun- 
gą, kurie daugina chaoso ir veikia priešinga tikėjimo ir mano valios linkme. Buvau 
tada kupinas pesimizmo ir gilios nevilties. Vienintelę galimybę tuomet pasirinkau - 

grįžti į Lomžą ir užsisklęsti tamsioje mano teisėsaugos profesijoje, atsisakant noro 
veikti Lietuvos sferos ir jos santykių su Lenkija reikaluose. Jundzilo žodžiai mane 
prislėgė. 

Nuo to meto skaudėjo jie visą laiką. Todėl šiandien, kada iš šio pesimizmo atsi- 
peikėjau ir kai jau mano sprendimas grįžti į Lietuvą yra konkretizuojamas ir vykdo- 
mas, viena iš mano minčių buvo parašyti apie tai ir pranešti Jundzilui. Pasirėmiau 
jo žodžiais ir griebdamasis mano grįžimo į aktyvų gyvenimo kūrimą preteksto 
nurodžiau jam, kad esu žvakė, kuri dar nesiteikia gesti ir gali dar sužibėti veiklos 
liepsna. 


1919 metų gruodžio 24 d. 
Trečiadienis 


Kūčių diena. Po kelerius metus vienišai leistų Kūčių šiandien šventinę vakarienę 
leidau su tradiciniu kalėdaičiu šeimos aplinkoje - pas Prušanovskius. Buvo tiktai 
vienu du Prušanovskiai - Ezechielis ir Kotunia, aš ir dvi jauniausios Prušanovskių 
dukrytės, Kasia ir Stasia. Prušanovskiai laukė šventėms atvažiuojančių bent dviejų 
vyresniųjų vaikų, pirmiausia Gieniaus ir Irkos, bet neatvažiavo nė viena. Jų vyres- 
ni vaikai yra pakrikę po pasaulį. Išbėgus iš gimtojo lizdo tėvams ir prasidėjus jų 
klajonėms, vaikai pasileido iš namų ir išsibarstė. Vyriausioji Eliza Tanajevska jau 
ištekėjusi. Antrasis, Gienius, tarnauja lenkų kariuomenėje; laiką leidžia Baranovi- 
čiuose, jeigu nėra pakliuvęs į ligoninę, nes keleri 
metai serga sifiliu ir, kadangi yra karys, sistemingai 
gydomas, reguliariai guldomas į ligoninę, o tai jam 
išeis į sveikatą. Trečioji, Halia, dirba sanitarinio 
traukinio sanitare; dar neseniai buvo Liublino karo 
ligoninės gailestingoji sesuo; laikinai per šventes 
vieši kaime prie Lvovo pas savo draugę ir bičiulę iš 
vienuolyno, jauną našlę Tchužnicką, kilusią iš Po- 
tockių šeimos. Ketvirtoji, Irenka, turi valstybinę 
tarnybą Rytų žemių valdyboje ir gyvena Varėnoje. 
Pagaliau penktoji, Juzia, laikinai tarnybos neturi ir 
yra apsistojusi Lydoje pas Tanajevskius. 

Kūčių vakarienė - Kūčios, arba, kaip čia vadi- 


nama, vilija - pas Prušanovskius buvo kukli, bet 


Legionierių pratybų aikštė. Baranovičiai 1916 m. 
Persp. iš: Ilustrowana kronika Legionów Polskich, Warszawa, 
nio — žuvienės, po to keptų lydekų ir ešerių, paga- 1936, s. 149. 


gera. Po kalėdaičio buvo sriubos - „žydiško“ sulti- 


liau šaltanosių su aguonomis ir medumi ir juoda kava. Po staltiese, pagal tradiciją, 
buvo paberta šieno. y 

Kai vakare grįžau namo, mano buto šeimininkai pakvietė mane antrųjų kūčių. 
Turėjau ir čia pasivaišinti, nes nemandagu būtų atsisakyti. Tie mano šeimininkai 
yra vidutinės klasės žmonės: jis pagal profesiją - virėjas, dabar restorano savininkas, 
ji - priemiesčio miesčionė; tai jauni žmonės, turi dar tik vieną vaiką. Jų kūčias su- 
darė paplotis, skaniai sutaisyta degtinė, silkės, keptos žuvys, žuvienė, kukulaičiai su 
aguonomis, vietos džiovintų vaisių kompotas ir arbata. Po tos antrosios vakarienės 
pasikėliau pripampęs kaip dručkis. 


1919 Metų gruodžio 25 d. 
Ketvirtadienis 


Diduma šventos dienos praleidau pas Prušanovskius. Sėdėjau pas juos nuo pietų iki 
vakaro, net ir vakarieniavau pas juos. Kotunia gulinėjo, turi slogą; Ezechielis taip 
pat po pietų atsigulė ir kelis kartus buvo užsnūdęs. Aš arba šnekučiavausi su tuo, 
kuris nemiega, arba garsiai skaičiau jiems mano mėgstamo humoristo Jeromo K. 
Jerome knygelę („Dykūno minčių antroji serija“). 

Vakar ir šiandien orai gražūs. Vakarykštė diena buvo saulėta, šiandien iš ryto taip 
pat švietė saulė. Vėliau pradėjo dosniais kąsniais snigti, o jau vakare prasidėjo atoly- 
dis, Šiemet žiema yra normali: laikosi rogiakelis, šalčiai nestiprūs, sniego saikingai. 


1919 metų gruodžio 26 d. 
Penktadienis 


Ir šiandien tyliai praleidau dieną - kaip ir vakar. Atsikėliau gan vėlai, priešpiet kele- 
tą valandų praleidau savo kabinete teisme, rašydamas nuosprendžius ir skirdamas 
bylas, vėliau nuėjau pietų pas Prušanovskius, kur paviešėjau šiek tiek ilgiau, paskui 
apie penktą valandą grįžau namo, šiek tiek nusnaudžiau, o atsikėlęs parašiau laiš- 
ką Vilhelminai Zyndram-Koscialkovskai, paskutinei likusiai gyvai iš trijų Koscial- 
kovskių seserų, Reginos” tetų, apie devintą leidausi į Irkluotojų klubą, nes ten šian- 
dien mano budėjimo diena, išgėriau bufete kelis stikliukus degtinės, peržiūrėjau 
savaitraščius bei iliustracijas ir apie vienuoliktą grįžęs namo atsiguliau. Taip diena 
ir praėjo. Negaliu pasakyti, kad pernelyg linksmai! Geriau jau pernykštės šventės, 
kai turėjau intensyviai dirbti Vyriausiojoje rinkimų komisijoje. 


90. Kalba apie savo žmoną Reginą Römer. 

1919 metų gruodžio 27 d. 
Šeštadienis 


Šiandien, po 3 šventinių dienų, teisme prasidėjo darbas, bet dar taip tik pusiau - ne 
iki galo. Kalbant apie mane, turiu pasakyti, kad man geriau patinka šiokiadieniai, 
negu šventadieniai - bent jau dabar ir čia, nes, suprantama, ne visuomet mano gy- 
venime taip buvo. Mano skyriaus raštinėje yra pokyčių: Liusė Roškovska paskirta 
vyresniąja raštininke. Ir ji, nors dar jauna, kalba tą patį kaip aš: pasakoja, kad jeigu 
šventės turėtų ilgiau trukti, tai įgristų. Nes ne kiekviena ir jauna yra tokia karšta 
darbui, kaip mano Liusė, tikras uolumo perlas. 

Gavau šiandien laišką iš Krokuvos nuo p. Anastazo Kazimiežo Rugo“, pas kurį 
saugomi mano dienoraščio sąsiuviniai nuo 1915 metų gegužės iki 1916 metų rugsėjo, 
kitaip tariant, tų laikų, kai buvau Rumunijoje, pakeliui į Legionus, vėliau įvairių ke- 
lionių etapų (Viena, Piotrkovas), tada jau mano kareiviavimo, dar vėliau ligoninių, vė- 
liau sanatorijų - Kaminsko, Piotrkovo ir Varšuvos tarpsniais. Vis rengiausi kada nors 
nuvažiuoti į Krokuvą ir atsiimti tuos dienoraščius; turėjau tai padaryti šią vasarą, bet 
nepavyko. Pagaliau, kadangi jau planuoju grįžti į Lietuvą, parašiau Rugui prašyda- 
mas, kad man tuos dienoraščius išsiųstų paštu, jei gali, arba perduotų į Herbačiausko 
rankas. Rugas praneša man, kad dienoraščiai yra išsiųsti. Lauksiu jų. Nesu tikras, ar 
visus gausiu, ir ar kuris iš jų nebus užsimetęs. Ypač nesu tikras dėl pirmojo sąsiuvinio, 
rašyto Bukarešte: atvažiavęs iš Bukarešto į Vieną palikau jį pas Kulčickį Liudviką 
kartu su mažu savo lagaminėliu; praėjusiais metais rašiau Kulčickiui klausdamas; at- 
rašė man, kad perdavė jį Rugui, bet nuogąstauju, ar tai pasitvirtins, ir ar kartais arba 
Kulčickis, arba Rugas jo kažkur nepametęs. Visus kitus sąsiuvinius - nuo 1915 metų 
vasaros iki 1916 metų rudens - perduodavau Rugui; kelis pirmus pats jam įteikiau, 
kelis kitus 1916 metais persiunčiau jam iš Piotrkovo. Nemalonu man būtų, jei kuris 
iš tų sąsiuvinių dingtų. Nors, atrodo, neturi jie nei literatūrinės, nei istorinės vertės, 
nes rašomi buvo kelyje ir yra gana monotoniški, vis dėlto man turi memorialinės 
vertybės, o pametus kurį vieną iš jų, susidarytų spraga toje nuolatinėje dienoraščio 
eigoje - jį reguliariai rašau nuo 1911 metų sausio (senojo stiliaus) 1 dienos. 

Prieš 1911 metus taip pat kelis kartus rašinėdavau dienoraštį - visuomet turė- 
davau šį polinkį (pirmąjį dienoraštį rašiau ankstyvoje vaikystėje, 1888 ar 1889 me- 
tais - tas užsimetė, vėliau nuo 1891 net iki 1897-1898 vėl rašinėdavau su mažomis 
pertraukomis, paskui vėl keletą kartų pradėdavau ir nutraukdavau), bet niekuomet 
nebūdavo jis toks nuoseklus kaip nuo 1911 metų. Mano senų, prieš 1911 metus, su 


91. Róg Anastazy Stanisław Kazimierz (1873-1933) - socialistų veikėjas, leidėjas, verslininkas, Pirmojo pa- 
saulinio karo metais vadovavo Vyriausiojo tautinio komiteto Centriniam leidybos biurui. 

pertraukomis rašomų dienoraščių sąsiuviniai buvo laikomi Bagdoniškyje, drauge 
su visų mano laiškų ir kitokių popierių archyvu. Karo metais beveik visi jie buvo 
Bagdoniškyje apsistojusių vokiečių kareivių sunaikinti. Išliko tiktai nežymi jų dalis, 
kurią vasarą dar mačiau Bagdoniškyje netvarkingai besivalkiojančią aukštai tam- 
siame kambarėlyje, bet nepatikrinau, kas išliko, o ko trūksta. Matysime, ką man da- 
bar Rugas atsiųs. Labai man įdomu. Taip pat labai gailiuosi savo nuotraukų iš karo 
metų, to meto laiškų, įvairių užrašėlių, kuriuos buvau pateikęs saugoti Liudvikui 
Abramovičiui Varšuvoje ir kurie 18-tą vasario, kažkokios žandarų daromos kratos 
metu, pradingo. Reikalavau, bet neatsirado. 


1919 metų gruodžio 28 d. 
Sekmadienis 


Pas vargšus Prušanovskius vėl neramu. Kotunia turi būti šventoji, kad gali ištverti su 
Ezechieliu. Jo nervingas, kaprizingas, užsispyrėliškas, sakyčiau - net isteriškas - bū- 
das yra nepakeliamas sugyvenimui, ypač iškilus sunkioms akimirkoms. Ezechielis 
pasižymi neabejotinais pranašumais: turi savyje riterišką instinktą, didelį taurumo 
pojūtį, labai prisirišęs prie šeimos, visuomet buvo ištikimas žmonai ir namams, yra 
inteligentiškas ir išsilavinęs. Bet jo užgaidos yra tokios, kad nepaisant visų jo gerųjų 
savybių, sunku yra su tokiu sugyventi. Ką jau kalbėti apie tai, kad nelyginant vaikas — 
nesumanus, išlepintas, ieškantis sau patogumo, tikras namų balastas, kuris tiktai 
puška, dejuoja, priekaištauja, unkščia, lepinasi, o piršto nepakrutys, kad kuo padė- 
tų Žmonai, negaluojančiai ir nešančiai visą vargų ir darbo sunkenybę, bet labiausiai 
nepakenčiamas yra savo užgaidingais nervais. Neturi jis prigimtinės giedros, kuri 
padeda pakelti sunkumus ir leidžia ramiau pažvelgti į perspektyvas, narsiai tramdy- 
dama charakterį ir išmintį. Buvo jis visą gyvenimą pesimistas ir visuomet būdavo ne- 
patenkintas savo padėtimi. Aimanuodavo Bielčuje, aimanavo Vilniuje, aimanavo ir 
aimanuoja visuomet; tiktai išsiugdyta tinginystė visuomet švelnindavo jo pesimizmą, 
susitaikėliškumą sekindama jo aimanų energiją. Jo užgaidos ir dejavimai iškraudavo 
jam energiją ir pakeisdavo veiksmą. Dabar jo nervinė būsena yra sunki: paskutiniai 
briliantai parduoti, pinigų dar turi, bet jie greitai tirpsta, perspektyva visiškai neaiški, 
nežinia, ar Bielčą iš bolševikų išvaduos ir kada, o Lomžoje nuobodybė ir tuštuma, 
nėra kompanijų, amžinai tos pačios keturios buto sienos, šalta, namie smulkūs rū- 
pesčiai, tarnaitės kas kelios dienos keičiasi, amžinai ratu tos pačios skaitykloje sko- 
linamos knygos, o dar ir Lenkijos politiniai santykiai toli gražu ne tokie, kokių ide- 
alus - susidėliojęs Ezechielis. Pastarosiomis dienomis nervai Ezechieliui vėl pabjuro. 
Ėmė jis darytis toks aikštingas, kad banalus menkniekis sukelia sprogimą, ir pagaliau 

pats provokuoja tuos sprogimus, Kotuniai kasdien lenda į akis, pyksta ant jos, viskas 
jį erzina ir veda iš kantrybės, save laiko auka, nors pats aplinkiniams yra tironas, stai- 
ga sugalvojo, kad sėdėti Lomžoje yra prapultis ir kad reikia persikelti į Minską, kur 
būsią lengviau daryti kažkokį sandėrį su Bielču. Rengiasi važiuoti į Minską ir apsi- 
dairyti bei gal jau išsinuomoti šeimai butą, kad galėtų persikelti. Kuria tokius planus 
ir graužia Kotunią, kabinėjasi prie jos ir lenda į akis, nors Kotunia su juo nesiginčija. 
Gal visai į Minską ir neišsirengs, nes jo žodžių niekuomet nelydi veiksmai, jeigu ir 
nuvažiuos, tai tik pinigus išleis ir grįš tuščiomis. Suprantama, ir Kotunia nesirengia 
amžinai sėdėti Lomžoje, bet sprendimą atidėlioja pavasariui, kada būsią galima ką 
nors spręsti apie tolesnes karo perspektyvas ir kai reikėsią kažkam kategoriškai ryžtis. 
Bet Ezechielis per šventes staiga kažko užsikaprizijo; šiomis dienomis atmosfera pas 
juos yra tokia, kad reikia vaikščioti pirštų galais, idant iš kurios nors pusės prie tų 
kaprizų neprisilietus, nes susprogsta kaip dinamitas arba puola į isteriją. 


1919 metų gruodžio 29 d. 
Pirmadienis 


Nuo švenčių orai nusistovėjo labai gražūs. Dienos esti saulėtos ir labai šaltos. Oras 
sausas, tyras, sveikas. Tiktai gatvėse labai slidu - kitaip kaip gatvės viduriu nevaikš- 
tau, kai reikia nusileisti į apačią, o Lomžoje visuomet arba reikia kilti į kalną, arba 
leistis žemyn: šaligatviu nėra drąsos vaikščioti - pats nuglūdinto šaligatvio vaizdas 
mane baugina; ačiū Dievui, kad Lomžoje nėra jokio kinkinių eismo, nebent atsi- 
tiktinai prašliaužia kaimietis rogėmis arba miestietis vandenvežys, todėl drąsiai 
galima vaikščioti gatvės viduriu. Dar temstant šiandien šaltame ore pakilo tirštas 


Edvardas Matas Romeris, Užgavėnių pasivažinėjimai. Eskizas, 1883, Drobė, aliejus, Šiaulių „Aušros“ muzie- 
jus. Reprodukcija iš: Rėmeriai Lietuvoje XVII-XX a. Mokslinių straipsnių rinkinys, p. 234. 

rūkas, kuris vėliau šerkšnu nusėdo ant medžių, o tai jauno mėnulio šviesoje sukėlė 
žavų reginį. Tokiomis giedromis gražiomis dienomis kyla many ilgesys pasivaži- 
nėti rogėmis. Spaudžiant saulėtam šaltukui taip norėtųsi sėsti į nedideles rogaites, 
pakinkytas vienu arkliu, pačiam pasivažinėti ir skrieti vėju su varpelio skambučiu 
per baltus laukus; prisimenu kitados savo šaunų džiugų ir giedrą skrajojimą Bagdo- 
niškyje 1908-1909 m., lekiant su šėlstančiu vėju: numylėtas kelias - žiemos kelias iš 
Bagdoniškio į Obelius per Papilius ir ežerą. Daug duočiau, kad galėčiau taip pasiva- 
žinėti! Tad vėl vakarais, šaltoje mėnesienos šviesoje, grįžta svajonės apie skrajones 
plačiomis poros arklių tempiamomis rogėmis, įsirengus į dideles meškenas, pasilei- 
dus tolimon kelionėn per didžiulį, šarmoje snaudžiantį mišką, kurį žadina skaidrus 
varpelių garsas, kai kažkur Baltosios Rusios gelmių miško tankmėje jauti vilkus! 
Koks tai grožis! Nevažiavau šiemet rogėmis ir net pasvajoti apie tai negaliu. Nei šiltų 
drabužių neturiu, nei pinigų tokiai mūsų dienomis brangiai pramogai. 

Nežinau kodėl, bet paskutinėmis metų dienomis apima mane srautai prisimini- 
mų iš mano praeities ir su ja susijusių svajonių. Susikuria tuomet atminimų ir apmąs- 
tymų nuotaika, skaičiuojami metai ir gyvenimo momentai, kurie jau prabėgo. Gal 
todėl taip atsitinka, kad protas yra veikiamas praeinančių metų, prisijungiančių prie 
daugelio kitų besikaupiančių praeityje. Iškyla man vakarais prisiminimai - karštų 
jausmų, išmirusių epizodų, mylimų žmonių, kurie pasitraukė, ištisų praėjusių gyve- 
nimo barų, išlikusių gyvų tiktai atminty, trokštamų ir ilgesy gražių, bet iš tikrovės 
išbrauktų. Matau savo vienintelę Motinėlę, matau ir jaučiu Aninką mūsų trumpos 
laimės metais, pajuntu jaunystės metus su visais tikėjimais, darbais ir meilėmis, tiek 
spalvų ir grožio slepiančiais. Pagaliau galvoju ir myliu - apie ką ir ką? - taigi mąstau 
apie tą vienintelę gyvą ir realybėje man pačią reikšmingiausią esybę, kurios nepa- 
žįstu, o kuri yra mano tikrovė, gal vienintelė, nepalaidota praeities bangose - apie 
savo dukrytę Cesią, kuri jau skaičiuoja dešimtus metukus. Kaip greit prabėgo tie 10 
metų, kurie skiria mane nuo mano santuokos su Regina laikų, tragiško išsiskyrimo ir 
dukrytės gimimo! Tada mano mintys ir jausmai ne į praeitį skrenda, bet į ateitį bėga, 
besistengdami prasiskverbti į būsimų mano santykių su tuo vaikeliu likimus. Kas bus 
po antrosios dešimties metų? Cesiai bus tuomet 20 metų, bus suaugusi mergina. Juk 
turi kada nors ateiti laikas, kad su ja pasimatysiu, kad ją pažinsiu, kad tapsime viens 
kitam tėvas ir dukra. Kada ir kokiomis aplinkybėmis? Kaip mūsų santykiai susiklos- 
tys ir kokia bus mano dukra? Yra akimirkų, kai mintyse norisi dėl dukrytės ir galbūt 
dėl kitų palikuonių (sūnus - Michasius!) susitaikyti su mintimi atnaujinti santuokinį 
gyvenimą su Regina. Jeigu Regina būtų pati viena, gal visai nebūčiau toli nuo tokios 
kombinacijos. Bet yra ta nepakenčiama prancūzė, toji Eliza Courtot, kuri labiau už 
viską mus skiria ir nuo to atitolina. Per ją tos mintys yra gal amžiais tuščios! 

1919 metų gruodžio 30 d. 
Antradienis 


Rytą spigino pašėlęs aštrus šaltis, bet saulė švietė blyškiai. Apie pietus šaltis šiek tiek 
atslūgo ir pasirodė artėjančių pūgų simptomai - vakare jos ir prasidėjo. Bet šaltis 
ir toliau laikosi. Pagaliau mieste žmogus nėra toks jautrus atmosferos reiškiniams 
kaip kaime. O, kaip seniai jau patyriau tikrą kaimišką žiemą, su savo arkliais, važi- 
nėjimu rogėmis, su tuo paprasčiausiu atsidavimu gamtai! 

Galvotrūkčiais krinta valiuta, veikiau pinigų fikcija - nes lenkų pinigas iki šiol 
nėra tikra valiuta - pastaruoju metu sukelia tikrą tariamo brangymečio orgiją. Pro- 
duktų ir kitų gaminių kainos ne kyla, bet šokinėja. Kasdien viena po kitos prekės 
brangsta ir jokia šios dienos kaina negalima būti tikram rytdieną. Gyvenimas bėga 
kaip tikra sąlygų ir poreikių tenkinimo priemonių bakchanalija. Kas prieš kelis mėne- 
sius ar net savaites atrodė brangu, šiandien jau ta pati kaina rodytųsi negirdėtai men- 
ka. Jokia kaina jau negali stebinti; joks reikalavimas negali atrodyti pernelyg didelis. 
Kai žvelgiama atgal į karo metus, tas reiškinys matomas nuolat kylantis, žengiantis 
geometrine progresija. 1917 metų spalį Kolne rašinėjausi visas savo išlaidas; galvojau 
tąsyk dienoraštyje tų sąskaitų statistikai pateikti anuo metu pakilusių kainų ištrauką. 
Šiandien toji pati statistika rodytų negirdėtą ano meto prekių pigumą, lyginant jas 
su šiandienėmis. Užsirašiau tuomet pirkęs svarą sviesto už 4⁄2 markės, ir rodėsi, kad 
tai nepaprastai brangu; šiandien svaras sviesto siekia jau 20 markių, o po metų, jeigu 
taip ir toliau bus, negalėsime atsistebėti, kaip tai buvo pigu, kai mokėjome 20 markių. 
Žinoma, toji branguma žymia dalimi yra tik tariama, atsižvelgus į valiutinius santy- 
kius. Lyginant lenkiškų pinigų (lenkiškų markių) kursą su frankais ar doleriais, tos 
kainos yra čia labai menkos; perskaičiavus lenkiškas markes į prieškarinius rublius ar 
veikiau kapeikas, kainos pasirodo greičiau mažos, negu didelės. Bet koks džiaugsmas 
dėl to tiems, kurie turi gyventi ar už grynuosius, ar iš algų? Jiems branguma nėra 
tik tariama, bet ir tikroviška. Tariama ji yra tik tiems, kurie, verčiami pirkti, turi ką 
ir parduoti. Tiems pirkimo branguma balansuojasi su pardavimo branguma. Vienu 
kartu su tų kainų šuoliais aiškėja spekuliacijos chaosas. Antai šiuo metu Lomžoje 
iškyla duonos už lapelius krizė. Ir šalia to labai ryškiai padaugėjo pikliuotos duonos, 
kurios kalnai guli kiekvienoje krautuvėlėje. Taigi čia ne miltų stygius [...]”. Įdomu, 
kokius pinigų požiūriu santykius aptiksiu Kauno Lietuvoje. Manau, šiuo požiūriu ne 
tik ten nėra geriau, bet veikiau dargi blogiau negu Lenkijoje. 


92. Neįskaitomi žodžiai. 

1919 metų gruodžio 31 d. 
Trečiadienis 


Tą, paskutinę, 1919 metų dieną praleidau dirbdamas, mat vyko baudžiamasis apelia- 
cinis posėdis, kuris užsitęsė iki 8 valandos vakaro. Mėgstu posėdžių dienas. Lom- 
žoje turiu tiktai dvi pramogas, kurios man teikia malonumo: tai teismo posėdžiai 
(pagaliau ne visuomet ir ne visi) ir mano nekalti santykiai su Liusia Roškovska, ku- 
rie ypač vakarinėmis valandomis, kai randu ją pačią dirbančią raštinėje, turi retkar- 
čiais įvairių įdomybių ir aistrų kolorito. Prisinuobodžiavau per šventes ir prisidyki- 
nėjau be darbo, todėl labai mielai sėdau vesti posėdžio. Toks teismo posėdis įdomus 
yra tiktai man, kai aš jam vadovauju, vairuoju jį ir iš dalies kuriu; jei būčiau tarėju, 
tektų tokiame posėdyje velniškai nuobodžiauti, nes, tiesą sakant, būti klausytoju ir 
žiūrovu tos menkai dramatiškos komedijos dėl žmonių smulkių kivirčų, kuriuos 
sudaro taikos teismo baudžiamosios bylos, apeliacijomis pasiekiančios apygardos 
teismą, neturėtų būti labai juokingos, ypač, kai tarėjai, nenutuokdami apie teisines 
subtilybes, nesprendžia čia jokių, neretai paprastų teisinių klausimų. 

Po posėdžio nuėjau į Irkluotojų klubą. Tikėjausi ten sutikti ką nors, su kuo prie 
stikliuko praleisiu Naujųjų metų sutiktuves. Žinojau, kad Čochanskio salėje vyksta 
uždaras vakaras - beje, man atsiuntė į jį pakvietimą. Tačiau į tokį vakarą eiti nenorė- 
jau, nes įtariau, kad išleisčiau nemažai pinigų ir dar net nebūtų linksma. Jau verčiau 
bandyti laimę Irkluotojų klube. Tačiau nusivyliau. Klube buvo tuščia ir nuobodu. 
Didžiojoje salėje, kaip visada, žmonės lošė kortomis; skaitykloje sėdėjo keli asme- 
nys su laikraščiais rankose; bufetas buvo visiškai tuščias. Pastebėjau, kad vienas iš 
skaitančiųjų laikraščius yra teisėjas Chabovskis. Pasiūliau jam išgerti degtinės, bet 
jis nenorėjo, išsisukinėjo galvos skausmu. Kas man beliko? Atsisėdau ir pats vienas 
susiverčiau kelis stikliukus degtinės, užkandau šio bei to, prisiklausiau bufetininkės 
graudžių aimanų apie sunkius laikus, brangymetį, kad atseit Rusijoj bolševikams 
valdant viskas pigiau ir geriau negu Lenkijoj ir po dešimtos valandos, neturėdamas 
daugiau ką veikti, grįžau namo. Atsiguliau į lovą ir skaičiau iki vidurnakčio, palau- 
kiau, kol mano mylimas laikrodėlis, kurį turiu kaip palikimą, sugrojo dvyliktą ir 
sulaukęs 1920 metų, persižegnojau ir užmigau. 

1920 metai 


1920 Metų sausio 1 d. 
Ketvirtadienis 


Ką duos tie nauji metai? Tikiuosi, kad išsipildys mano svajonė persikelti į Lietuvą. 
Tai bus didelė permaina mano gyvenime, kuri mane perkels į visiškai kitas sąlygas, 
palyginti su tomis, kokiomis ritasi mano dabartinis gyvenimas. Čia, Lomžoje, jis 
toks bespalvis ir toks pilkai kasdienis monotoniškame teisėjo darbe, kad net, ne- 
svarbu kaip visa kita, džiaugsiuos išsirovęs iš tos Lomžoje nusistovėjusios pedan- 
tiškos mano gyvenimo rutinos. Tapau čia lėta sisteminga teisėsaugos mašina, tiesą 
sakant, dirbanti tiksliai ir intensyviai, bet jau pernelyg monotoniškai ir reguliariai. 
Nėra tame darbe jokios aistros, jokio skausmo nei džiaugsmo, nieko, kas suvirpintų 
mano asmenybę. Nors mėgstu teisėjo profesiją, bet ji yra pernelyg beasmenė, ypač 
dėl to, kad niekas kitas neužpildo gyvenimo, ir ypač čia, Lomžoje, su kuria niekuo 
nesu susijęs. Atlieku savo funkciją taip, lyg atlikčiau ją mėnulyje. Net jau Kolne kai 
kuriais požiūriais jaučiausi geriau. Nes ten buvau pats sau ponas ir taikos teismo kū- 
rėjas, o čia esu tiktai kolegijinio teismo teisėjas. Daugiau man teikė pasitenkinimo 
už dabartinį teisėjavimą darbas Vyriausiosios rinkimų komisijos pirmininko poste. 
Ten būtent buvo daugiau gyvenimo jausmo. 

Grįžimas į Lietuvą kelia daug sunkumų, kurie kartais baugina ir beregint apima 
net abejonių akimirkos. Bet jokioms abejonėms nepasiduodu ir ketinu iš to kelio 
nesitraukti. Beje, mano grįžimas nebus tiktai grįžimas į mano prieškarinę praei- 
tį. Politiniuose, visuomeniniuose ir tautiniuose santykiuose nuo 1915 m. įvyko tiek 
ryškių pokyčių, kad atsidursiu ten beveik naujose ir nepažįstamose sąlygose, jeigu 
imčiausi kokios nors veiklos. 

Keliantis man į Kauną didžiausių sunkumų kyla jau dėl paties įsikūrimo ir vei- 
klos Lietuvoje. O didžiausių rūpesčių ir techninių keblumų sudaro jau pats persi- 
kraustymas - į Kauną važiuoti reikia per Vilnių. Ir ta antroji sunkenybė bene dar 
labiau man kelia nerimą negu pirmoji. Jei galėčiau iš čia tiesiog peršokti į Kauną, 
kitaip tariant, kažkokiu stebuklingu būdu ten vienu mirksniu patekti, padaryčiau 
tai iš karto. 

O gal tie 1920 metai reikš man net dar kai ką daugiau negu tik persikėlimą į Kau- 
ną? Gal nuves mane net į Bagdoniškį! Bet jau per toli griebiuosi. 

Gavau šiandien dvi telegramas su naujametiniais linkėjimais: abi iš Kolno, ir - 
maža to - abi nuo žydų! Viena nuo Goldbergo, kita - nuo tarėjų Rembos ir Jero- 
zolimskio. Pirmoji galėtų rodyti dėkingumą ir mano įsigytą palankumą, kad pa- 

rėmiau Goldbergą valstybinio gynėjo poste, kas priklauso nuo apygardos teismo, 
o antrąja išsakyti gryniausi jausmai, kuriuos sužadinau ir palikau išvykdamas iš 
Kolno. Todėl tos telegramos, ir ypač ta antroji, yra man neapsakomai malonios. 

Naujųjų metų dieną praleidau taip: atsikėliau vėlai. Buvau prieš pietus teisme, 
kur pasisukau papirosų iš gero vakar pirkto tabako. Susitikau ten su Čhabovskiu. 
Eidamas pas Prušanovskius pietų sutikau dar gatvėje Gosieką, šiuo metu kavalerijos 
kapralą, seniau paprastą legionierių, su kuriuo 1917 m. bičiuliavausi būdamas Zek- 
žės [Zegrze] Pirmojo pulko sudėtyje. Pažino jis mane ir sustabdė gatvėje. Valandėlę 
šnektelėjome. Malonu susitikti ką nors iš senosios praeities, ką nors gyvą iš prisimi- 
nimų laikų. Po pietų su Ezechieliu nuėjome aplankyti ponų Komarų. Be senosios 
Janinos Komarovos, ten vieši jos dukra ponia Medardova (Medardienė) Komarova 
iš Gelgaudiškio ir laikinai vieši ten jos vyras Medardas Komaras. Mėgstu Medardą 
Komarą. Kelia šaunaus ir protingo žmogaus įspūdį, ir nors pabėgo iš Lietuvos, su 
kuria jį susiejo likimas ir kurios, kas be ko, yra pilietis, ir tarnauja Lenkijos vadi- 
namuosiuose Rytų kresuose (Kresy Wschodnie), vis dėlto nėra toks aršus Lietuvos 
ir lietuvių priešas kaip dauguma kitų ir moka, regis, būti teisingas ir objektus. Iš 
ten leidomės su Ezechieliu į kavinę, vėliau išsiskyrėme ir kiekvienas pasukome savo 
namų link. 


1920 metų sausio 2 d. 
Penktadienis 


Šiomis dienomis jau nešu teismo pirmininkui įteikti savo prašymą atleisti iš parei- 
gų. Taigi dar tik kelios dienos ir žingsnis bus žengtas. Gyvenimas priklauso tiems, 
kurie moka norėti ir turi ryžto drįsti. Tai plačiai žinoma tiesa ir mano keletą kartų 
patvirtinta. Gyvenimas nelyginant moteris: reikia jį imti; jeigu jo neužkariauji, lieka 
jis pasyvus; jeigu jo sieki - atsiduoda imančiajam ir yra jo rankose paklusnus, glež- 
nas, tvinksintis užkariautojo veiksmų ritmu. Pagaliau tai blogas palyginimas: ne 
gyvenimas yra panašus į moterį, bet moteris jos požiūriu į vyrą atkartoja amžinąjį 
gyvenimo ir bet kokį medžiagos (daikto) santykį su valios ir veiksmo dėsniu. Vyriš- 
kasis pradas atstoja valią ir veiksmą, moteriškasis pradas, pasyvusis, atstoja medžia- 
gą ar daiktą, į kurį yra nukreipti valia ir veiksmas. Be valios ir veiksmo moteriškasis 
pradas lieka negyvas. Vyriškis gali sutikti tūkstančius moterų ir nė viena jo nepa- 
mils, jei jis vyriškojo prado neatskleis ir juo nealsuos. Tuščios yra maldos gyvybei 
ir maldavimai laimės, jei žmogus valia ir veiksmu savo ketinimų nesiims realizuoti. 
Gyvybė arba laimė bus kurčios ir negyvos, pasyvios ir šaltos kaip moteris, kuri ne- 
pajutusi ir neįžvelgusi vyriškojo prado ir jo ugnies spindulio, jo valios geismo nebus 

palytėta. Pamėginkite šalia ištižėlio paguldyti gražiausią moterį; nors ji šalia savęs 
justų nuogą, bet bejėgį kūną, tai niekuomet jam neatsiduos ir negeis atsidavimo; 
pajus tik šleikštulį ir pasibjaurės juo. Prašom paguldyti karščiausią moterį šalia vy- 
riškio, kuris yra pravardžiuojamas arba kuris jai nepatinka; jeigu ji jam kažkokiais 
sumetimais ir atsiduos, tai atsiduos tik kaip medžio kaladė arba gabalas mėsos; no- 
rint moterį iš tikrųjų laimėti, reikia jos geisti, reikia joje savo ugnimi įskelti jausmą, 
ir tuomet kiekviena bus meilužė, nes moteris juk nėra tiktai mėsa — tai kūno har- 
monija, sudaranti moters sielą, žmogaus moteriškąjį pradą. Jeigu bijome gyvenimo 
kliūčių, sunkumų, skausmo, nieko ir neturėsime. Kepti karveliai nekrinta ant kelių. 
Pats nieks neateis. Kuo nors tikint, ką nors mylint ir ko nors geidžiant reikia drauge 
ir veikti. Reikia pačiam eiti ten, kur valia arba tikėjimas idealu šaukia, ir veikti. Iš 
šalies žiūrint, toks dalykas yra sunkiai įveikiamas, pilnas neįveikiamų kliūčių, pri- 
dagstytas visokiausių spyglių, net rankos nuo pačios minties nusvyra. Jeigu išsigan- 
dę sustosime, imsime laukti ir svarstyti - tai žmogus pavirs nieku. Reikia eiti, imti ir 
veikti, ir greit pasirodys, kad nieko itin sunkaus nėra ir kad drąsųjį gyvenimas myli 
ir jam pasiduoda. Kad kūnas kartais į dyglius susižeis ir bus įskaudintas - tai niekis. 
Lengvesnis yra saldaus kūrimo skausmas, atitinkantis asmeninio ilgesio ir tikėjimo 
šaltinius, negu neišsipildžiusio ilgesio bergždžia tuštuma, nuobodulys ir bejėgišku- 
mas. Tikėjimas ir valia yra pakankami akstinai veikti. 

Tegul mane sužeidžia tūkstančiai smūgių dėl to, kad būdamas lenku netarnauju 
lenkiškajam nacionalizmui ir nepriešgyniauju lietuviams, bet stoju į savo Tėvynės — 
Lietuvos - kūrėjų gretas tikėdamas, kad per jos laisvę realizuoju tautų brolybę ir 
ateity, gal net netolimoje, lietuvių-lenkų kooperaciją! Tegu mane talžo lenkų nacio- 
nalistai, kad su jais drauge savo neapykanta nekasu duobės Lietuvai ir nebjauroju 
jos, dargi priešingai - stiprinu ją savo bendradarbiavimu, palaikau moraliai! Tegul! 
Pajėgsiu pakelti tą skausmą, nes tikiu ir žinau, kad jų kelias yra klaidingas ir kad 
per Lietuvos laisvę veda kelias į rytų žemių tautų ateitį, tą ateitį, kuri ilgainiui pa- 
rengs jų santarvę ir solidarumą su ta pačia Lenkija, šiandien besikuriančia Lietuvos 
Didžiosios Kunigaikštystės žemėse, ir tuos santykius pagrįsti reikia ne pūvančios 
socialinės sistemos principais. Ten Lenkijos kelias yra klastingas, Lietuvos - teisin- 
gas. Kalbant apie nacionalizmą, reikia pasakyti, kad jis sukerojęs vienodai ir lietu- 
vių, ir lenkų. Su jo ideologija nesu solidarus, ir tikriausiai dėl šito ne kartą bandys 
mane žeisti dygliai iš Lietuvos šalies, bet Lietuvos klausimas yra ten šiandien laisvės 
klausimas - klausimas, kuriam priklauso ateitis, nes grindžiamas tiesa ir teisingu- 
mu, kaip jais grindžiamas Lenkijos klausimas agresyviai kovojant dėl Nepriklau- 
somybės, o šiandien dar dėl lenkų susivienijimo ir visiško savo valstybės sukūrimo, 
todėl tų pačių laisvos žmonių dvasios šventų ir nemarių lozungų vardu 1915 metais 

įstojau į Pilsudskio lenkų legionus, kurių vardu šiandien [...]” stoju į dvikovą ne 
už Rytų kresus, bet už Kauno Lietuvą. Taip, ištakos yra tos pačios, ir kaip tuomet, 
nepaisydamas sunkumų, ėjau ir pasiekiau, taip ir dabar eisiu ir pasieksiu. Nieks ma- 
nęs neįbaugins. Norint ką padaryti, reikia norėti. Ateis laikas, kad palaima apgaubs 
atminimą tų, kurie ėjo, kaip Lenkijoje ji jau parimo ties Legionais. Įvairių dyglių 
sukelti skausmai ir žaizdos užgis, o veiksmai išliks. Kas baidosi dyglių, tas rožių ne- 
turės. Labai teisingos yra pasakos, kuriose laimi bebaimiai, neišsigandę jokių kelyje 
sutiktų baidyklių ir šmėklų. 


1920 Metų sausio 3 d. 
Šeštadienis 


Vadinamuosiuose Rytuose, o tuo vardu apimama viskas, kas yra į rytus nuo tik- 
rosios Lenkijos, gal jau ima bręsti kažkoks lūžis. Koks jis bus, kokių sulauksime 
pokyčių ir kokiais veiksmais pasireikš jie, kokią konkrečią konfigūraciją sukurs jie 
artimiausiu laiku, sunku numatyti. Iki galutinio sprendimo, regis, dar toli, nes visa 
labai susiję su Rusija, kuri toliau yra ir veikiausiai dar ilgą laiką išliks sfinksu. Bet 
tam tikra krizė ten bręsta ir gali ji turėti reikšmingų padarinių. 

Iš aibės Rytų kresų susipynusių problemų noriu šiuo metu užsiminti apie du 
elementus: Lenkijos-Rusijos karą ir Lietuvos santykius su Lenkija. 

Ty dviejų elementų krizės prielaidos yra tokios. Kaip buvo galima numatyti, visi 
kontrrevoliuciniai rusų bruzdesiai Rusijos pakraščiuose pasirodė tušti ir trapūs, lyg 
muilo burbulai. Kolčiakas, Denikinas““, Judeničius“, kurie skelbė atgimstančią galin- 
gą buržuazinę Rusiją ir su cezarių manieromis rengėsi žygiuoti į Maskvą ir Peterbur- 
gą, siekdami sugniuždyti bolševizmą ir grąžinti didžiąją Rusijos imperiją, yra žiau- 
riai revoliucinės Rusijos raudonosios armijos sumaitoti. Juo puikesnės buvo frazės 
ir nuostabesnis restauracijos dekoras, tuo gėdingesnis yra pralaimėjimas. Koalicija, 
kuri į tuos generolus dėjo didžiules viltis ir jau net buvo Kolčiako asmenį pripažinusi 
kaip teisėtą Rusijos vyriausybę, visiškai nusivylė. Judeničiaus sumanymas Pabaltijo 
kraštuose, atrodo, jau visiškai likviduotas. Tas, kuris žadėjo sutramdyti Peterburgą 
ir jau iš anksto telegramose vainikavosi pergalės laurais, dingo iš akiračio. Kolčiakas 
pabiręs Sibiro gilumoje, persekiojamas raudonųjų nugalėtojų. Denikinas, kuris buvo 


93. Neįskaitomas žodis. 

94. Denikin Antonij (1872-1947) - rusų generolas. Po bolševikų perversmo pasitraukęs į Doną formavo 
savanorių armiją. Nuo 1918 IV 13 buvo pietų Rusijos ginkluotųjų pajėgų kariuomenės vadas. Bolševikų 
suimtas, evakavosi į Krymą, kur jį 1920 IV 4 pakeitė gen. Vrangelis. 

95. Judenič Nikolai Nikolajevič (1862-1933) - rusų armijos generolas. Po 1917 m. bolševikų perversmo orga- 
nizavo „baltųjų“ armiją Pabaltijyje. Veikė Estijoje. 1919 m. spalį buvo sumuštas Petrogrado priemiesčiuose. 

paėmęs Charkovą, Kurską, Oriolą, žygiavęs į Maskvą, sutriuškinęs ukrainiečius ir 
Petliūrą, viską, ką laimėjęs, prarado, buvo išvytas iš Kijevo ir skuba trauktis, siaurin- 
damas savo frontus iki senos išeities taško Dono žemėje. Netikiu, kad rusų revoliu- 
cija būtų likviduota militaristinių kontrrevoliucinių užmojų tų ar kitų išganingųjų 
ancien regime'o generolų. Rusijos istorinis lūžis yra gilus, ir jo negalima paaiškinti 
bolševikų smurtinėmis išdaigomis ir jį išspręsti tą smurtą sulaužant iš išorės. Rusija 
turi giliai ištverti savo revoliuciją. Realybė tokia, kad bolševikinė Rusija, susitvarkiusi 
su pakraščių generolų ginkluotosios kontrrevoliucijos židiniais, atgauna didelę jėgų 
laisvę lenkų fronte, kurio linija eina nuo Daugpilio net iki Podolės. Lenkijai, kuri 
puikiai kariavo su bolševikais ir pelnė nuolatinių pergalių šlovę, šiandien tasai prie- 
šas, po daugelio pergalių, nėra sukiužintas ir mažiau pavojingas, dargi priešingai - 
tapo pavojingesnis, negu iki šiolei. Girdėti, kad bolševikai pasiuntė Lenkijai taikos 
pasiūlymus. Tačiau Lenkija apie juos nė girdėti nenori, o gal net ir negali, ne tik todėl, 
kad yra saistoma Koalicijos, bet ir todėl, kad tarp jos principų ir bolševikinės Rusijos 
principų yra arši, ypač Lietuvos ir Rusios žemėse, priešybė, atmetanti kompromiso 
galimybę. Šiaip ar taip, artėjantis pavasaris, o gal dar net ir žiema turi pastūmėti tą 
lenkų-bolševikų karą į naują įvykių fazę. Abi pusės rengiasi. Apie didėjantį bolševikų 
pavojų, kai jau įveiktas Kolčiakas, Denikinas ir kt., ėmė darytis garsu lenkų spaudoje 
ir viešojoje nuomonėje. Nėra abejonių, kad ir lenkų vyriausioji vadovybė turi šitai 
omeny ir rengiasi veiksmams. Paskutinėmis dienomis ėmė plaukti informacija ir vis 
atkaklesni gandai iš Varšuvos ir iš militaristinių sluoksnių, kad lenkų armija rengiasi 
nedelsdama pulti bolševikus ir stumti frontą į Dniepro liniją, užbėgdama už akių 
agresyvioms bolševikų pastangoms. Pagaliau jau dvi dienos kaip Varšuvos spauda 
užsimena, kad greitu laiku Pilsudskis vyksta į rytų frontą, o šitai tariamai susiję su 
didelės reikšmės priimtais lemiamais sprendimais. Gausėja požymių, kad Lenkija 
mano esant tinkama čiupti iš anksto iniciatyvą į savo rankas, nes supranta tos inicia- 
tyvos privalumo svorį ir nenori perleisti jos į priešų rankas, kad vėliau nebūtų jos už- 
klupti. Tai pagaliau visiškai atitinka Pilsudskio dvasią. Pilsudskis yra nepaslankumo 
priešas ir visuomet siekia laimėti iniciatyva ir įvykdytais faktais. Taigi šiuo požiūriu 
labai verčia susimąstyti trumpa Pilsudskio naujametinė kalba, kurią jis pasakė La- 
zienkose (Karalių rūmai Varšuvoje — vert.) karių atstovams, atėjusiems jo sveikinti. 
Toje kalboje jis atkreipia dėmesį į užduotis, kurios laukia lenkų kariuomenės rytuose, 
pabrėžia svorį momento, kuris gali tapti lemiama akimirka ir visoms rytų proble- 
moms. Kas žino, ar veiksmas, kurį rengia Pilsudskis, sutilps tiktai į kampanijos prieš 
bolševikus rėmus, ir ar neturi jis galvoje viso rytų klausimų sprendimo ir pirmiausia 
lenkų santykių su Pabaltiju. Visų pirma reiškiniai, vykstantys Kauno Lietuvoje, ver- 
čia čia daug kaip manyti. Pilsudskis negali jų nepaisyti. 

1920 metų sausio 4 d. 
Sekmadienis 


Antrasis lūžio elementas, kurį, regis, ketinama aptarti „rytų“ problematikoje, yra 
Kauno Lietuvos santykiai su Lenkija. Reikalas tas, kad lietuviams pasisekė išvyti 
iš savo teritorijos vokiečių-rusų dalinius, siautėjusius Žemaitijoje ir faktiškai oku- 
pavusius šiaurės Lietuvą ir žymią dalį Kuršo - iki Mintaujos (Jelgavos), gresiant 
net Kaunui. Germanų-rusų avantiūristas, reakcingas plėšikų vadeiva Bermontas- 
Avalovas organizavo savanoriškus kontrrevoliucinius būrius kovai su bolševikais 
ir tuo pretekstu Lietuvos ir Latvijos teritorijoje įkūrė apsišaukėlių rusų valstybi- 
nės formuotės lizdą, visiškai nepripažindamas tų respublikų valstybingumo, igno- 
ruodamas jų valdžią, užgrobdamas gabalą jų žemių, plėšdamas ir siaubdamas 
bei tvarkydamasis savo nuožiūra. Bermontininkai buvo pavojinga votis baltiškų- 
jų valstybėlių organizme. Išvytas latvių, padedant anglams iš jūros pusės - nuo 
Rygos - kurią tam tikru momentu jau siekė paimti, bandydamas įkurti vokiečių- 


Orlaiviai ir kitas karo grobis, atimtas iš bermontininkų, Kauno stoty. 
Reprodukcija iš: Lietuvos albumas, p. 111. 

latvių vyriausybę, reakcionieriams patogus vadeiva užliejo savo daliniais šiaurės 
Lietuvą ir Žemaitiją nuo Šiaulių ir Radviliškio iki Raseinių, jungdamas vokiško- 
sios reakcijos lizdą Pabaltijo kraštuose, Mintaują, su vokiečių teritorija ir plastiškai 
realizuodamas savo idėją iš baltiškųjų „provincijų“ sukurti lieptą ir taip atstatyti 
Vokietijos ir Rusijos ryšį. Šios formuotės, klampinančios Lietuvos valstybingumą 
labai jau mažos lietuviškos teritorijos plote, įsivyravimas tapo pavojingu veiksniu 
tam valstybingumui išsilaikyti, pavojingu ir daugeliu kitų požiūrių; mat ne tiktai 
tiesiogiai grėsė jis Kaunui, kaip anksčiau grėsė Rygai, ne tiktai dezorganizavo Lie- 
tuvą iš vidaus ir Antantės akivaizdoje kompromitavo jos suverenumą - kaip tik jos 
esmingiausią elementą ~ teritorijos neliečiamybę, bet taip pat teikė pagrindo visai 
įmanomai kaimynų intervencijai iš lenkų šalies. Lenkija, siekianti suverenumo or- 
ganizatorės rytuose vaidmens, mielu noru būtų priėmusi menkiausią intervencijos 
pretekstą, siekiant iš Baltijos kraštų išvyti vokiečius ir rusus; buvo jau momentas, 
kad Latvija norėjo tos intervencijos prašytis, bet Lietuva jos ryžtingai kratėsi, nes 
Lietuvai būtų kilęs pavojus, kad Lenkijos intervencija lengvai galinti pavirsti lenkų 
okupacija. Bermontininkų bėda - to incidento likvidavimas pasidarė labai aktualus. 
Koalicija ėmė tuo klausimu tarpininkauti. Derybos, koalicijos sudaryta tarptautinė 
komisija, stengėsi tą problemą iš dalies išspręsti. Viena iš tų koalicinių komisijų 
uždraudė lietuviams taikyti jėgą vejant rusų-vokiečių dalinius, kurie įsipareigojo 
patys pasitraukti į Vokietiją. Tačiau lietuviai to nepaklausė. Gaivališku protrūkiu 
partizaniški laisvųjų šaulių būriai, remiami, kur įmanoma, sukilusių gyventojų, 
kuriuos plėšė ir kankino demoralizuoti bermontininkai ir vokiečiai, metėsi į prie- 
šą ir kandžiodami jį, naikindami, persekiodami išvijo iš Lietuvos. Vokiečių-rusų 
daliniai buvo jau tik pusiau kariuomenė, pusiau - plėšikai. Dabar jau jie išguiti iš 
Lietuvos už senos Lietuvos- Prūsijos sienos. Reguliari Lietuvos kariuomenė ir vy- 
riausybinė valdžia tik iš dalies vykdė šią akciją, mindama ant kulnų besitraukian- 
tiesiems. Svarbiausi veikėjai buvo laisvieji šauliai [savanoriai — vert.] ir tiesioginė 
žmonių gaivališka reakcija. Bet rezultatas lietuviams buvo nuostabus; apsvaigo jie 
nuo sėkmės, ji įkvėpė jiems tikėjimą savimi, suteikė vilčių. Todėl šios nuotaikos 
drąsina juos dabar atsigręžti ir į lenkus ir bandyti išvyti juos iš Vilniaus tuo pačiu 
tiesioginio ginkluoto veiksmo metodu. Tokie balsai vis aštriau ir atkakliau skamba 
Kaune; pastaruoju metu jie tampa kauniškių aspiracijų pagrindiniu tonu, leitmoty- 
vu. Kas žino, ar Lietuvos vyriausybė panorės ir pajėgs jiems atsispirti. Pulti lenkus 
ir atgauti Vilnių tampa bene populiariausiu Lietuvos politikos einamųjų užduočių 
šūkiu. Tai jau nėra vien epizodiniai ginčai dėl demarkacinės linijos atskirų punktų, 
kaip tai buvo liepos mėnesį ar rudenį. Rūpi susigrąžinti Vilnių, ir tai svarbiausias 
programinis ir esminis lietuvių-lenkų ginčo elementas. Apie tas Kauno nuotaikas, 

suprantama, žino ir Pilsudskis, nes visas Vilnius tik apie tai ir kalba. Ar panorės 
Pilsudskis pasyviai laukti, kol tos nuotaikos subręs ir bus pasirėngta veiksmams, 
kol gal vieną kartą smogs lenkams į užnugarį tuo metu, kai tie pavasariop atšidurs 
rytuose sunkiai besigrumdami su bolševikine galybe. Ar kartais Pilsudskis neketi- 
na užbėgti lietuviškosioms nuotaikoms už akių, išprovokuoti ir pagaliau perkirsti 
tą ginčą tuo pačiu metodu, kuris buvo panaudotas Rytų Galicijoje? Ar jo žodžiai 
naujametinėje kalboje kariuomenės atstovams nebuvo kartais taikomi taip pat ir 
šiuo klausimu, ne vien karui su bolševikais? Kaunui su Lenkija yra bene aut su aut: 
arba su Kaunu sutartinoje sąjungoje, bet atsisakius lenkų politikos principų rytuo- 
se, arba pasipriešinus, o tuomet - kas žino, ar Pilsudskio planuose nėra vienintelio 
kelio - baigti vieną kartą su Kaunu ir išspręsti rytų klausimą vienašališka Lenkijos 
valia. Tiktai kad [...J?“ bene Baltijos sargyboje Anglija, kuri nebūtinai toleruos to- 
kius sprendimus, kaip Ukrainoje. Šiaip ar taip, padėtis komplikuojasi. Tuo tarpu 
lietuviai karingai žvangina ginklu lenkų pusėn. 


1920 metų sausio 5 d. 
Pirmadienis 


Pranešiau žodžiu pirmininkui Filochovskiui apie savo atsistatydinimą. Raštu for- 
malaus prašymo dar nepateikiau. Užsiminiau jam, kad noriu būti atleistas nuo kovo 

1 dienos. Gailiuosi, kad per šventes neišvažiavau į Vilnių ir ten vietoje neištyrinėjau 

ir neužsitikrinau būsimų sąlygų leidimui į Kauną gauti - nes gali iškilti visokių sun- 
kumų - ir dar kartą žodžiu per Vilniaus lietuvius duoti signalą į Kauną, kad atva- 
žiuoju. Gal dar per Užgavėnes prieš galutinai išvažiuodamas iš Lomžos tai padary- 
siu. Sunkumų išvykti į Kauną ir ten įsikurti, o gal ir atitinkamą vietą gauti, gali būti 

nemenkų, bet kas mane, prisipažinsiu atvirai, labiausiai baugina, tai lietuvių-lenkų 

karo grėsmė. Toks karas, atmetus visa kita, mano jausmams būtų neregėtai skaudus 

ir labiau komplikuotų mano padėtį - žmogaus, kuris vienodai myli abi tautas ir 
verčiamas būti solidarumo bei lietuvių-lenkų bendradarbiavimo idėjos išpažinėju — 
toks karas man būtų negirdėtai klaikus. 

Gavau šiandien iš Krokuvos paketą su savo dienoraščiais, kurį atsiuntė Anas- 
tazas Kazimiežas Rugas. Labai dėl to nusidžiaugiau. Turiu Rugui nuoširdžiausiai 
padėkoti už tai, kad taip rūpestingai ir ištikimai saugojo mano popierius. Kaip ir 
buvau numatęs, iš tikrųjų trūksta vieno mano dienoraščio sąsiuvinio, būtent rašyto 
Rumunijoje. Apima jis laiką nuo 1915 metų gegužės vidurio senuoju stiliumi iki tų 

pačių metų liepos vidurio naujuoju stiliumi, taip sakant, mano išvykimą iš Vilniaus 
į Odesą, iš ten į Bukareštą, buvimą Bukarešte, pastangas gauti leidimą išvykti į Aus- 
triją, pervažiavimą iš Bukarešto į Vieną ir pirmąsias viešnagės ten dienas. Bet tą 
sąsiuvinį nudaigojo ne Rugas dėl savo kaltės, nes palikau jį 1915 metų liepos mėnesį 
Vienoje pas Ludviką Kulčickį. Kadangi Kulčickis karo metais pats klajojo, todėl, ti- 
kėtina, kad kažkur pametė. Tiesą sakant, man vėliau rašė, kad tą sąsiuvinį perdavė 
saugoti Rugui, įtariau, kad taip vis dėlto nebuvo. Viską, ką palikau pas Rugą Kroku- 
voje ar pats, ar persiųsdamas jam įvairiomis progomis per įvairius žmones iš Piotr- 
kovo, jis išsaugojo; yra ten visas komplektas dienoraščio sąsiuvinių nuo 1915 metų 
liepos iki 1916 metų liepos - taigi viskas, ko man trūko, ir yra, be to, keli ryšuliai 
mano tų laikų korespondencijos, užrašai, memorialų rankraščiai??, kuriuos rašiau 
Piotrkove ir pan. Labai džiaugiuosi. Tiesą sakant, labai gaila man tos spragos, kuri 
susidarys nuoseklioje mano dienoraščių eigoje, bet nieko padarysi! Gerai, kad visa 
kita pasisekė surinkti į krūvą, nes tokioje suirutėje nuostolių galėję būti ir daugiau. 

Vakare nuėjau į Irklininkų klubo balių jo įkūrimo (19-ųjų) metinių proga. Balius 
buvo suneštinis su kvietimais (įėjimas kartu su vakariene - 20 markių; labai pigiai). 
Valdybos kvietime buvau įtrauktas į baliaus šeimininkus, pagaliau tik formalius šei- 
mininkus, pasirašiusius svečiams siunčiamuose kvietimuose. Taip pat ir baliuje ne- 
gavau jokios šeimininko žymos, dėl ko, aišku, džiaugiausi, nes tai man leido visiškai 
laisvai jaustis neapkrautam jokiomis pareigomis. Nemėgstu ir neišmanau balinių 
funkcijų, nes niekuomet nenutuokiau apie baliaus linksmybes. Publikos susirinko 
daug ir vakarėlis atrodė būsiąs žavus. Kaip visuomet Lomžos publiką, arba vadina- 
mąją kompaniją, sudarė išimtinai tarnautojai; laisvos profesijos - advokatai, gydy- 
tojai, pirkliai - sudarė išimtį, dvarininkų elemento visiškai nebuvo. Linksminausi 
trumpai; valandėlę pažiūrėjau į šokančiuosius - į pirmąjį valsą, - dar pasisukaliojau 
po salę ir tuoj po 11-tos išėjau namo; net nepasilikau vakarienės. 


1920 metų sausio 6 d. 
Antradienis 


Kai šiandien nuėjau pas Prušanovskius pietų, sutikau ten Tanajevskius - Stasį ir 
Elizkę, kurie atvažiavo aplankyti tėvų. Atvežė jie labai įdomią ir man svarbią naujie- 
ną. Taigi prieš važiuodami iš Lydos, kur dabar gyvena, į Lomžą - lankėsi jie Vilniu- 
je. Matė ten Papą, kuriam pagaliau nusisekė iš Bagdoniškio atkakti į Vilnių. Papa 


97. Kalbama apie 1915 metų memorialus Vyriausiajai tautinio komiteto vadovybei. Žiūr. R. Miknys. Įvadas. 
Mykolas Romeris - Lietuvos modernybės metraštininkas, analitikas ir politikas. in M. Romeris, Dienoraš- 
tis 1918 m. birželio 13-0ji-1919 m. birželio 20-oji. Versus aureus 2007, p. XXXVI-XXXIX. 

atvyko, susiruošęs keliauti į ... Vichy [Viši] Prancūzijoje gydytis, apie tai svajojo ir 
kelionei rengėsi dar vasarą, kai buvau Bagdoniškyje. Papa papratęs, jei kam nusitei- 
kia, tai turi įvykdyti. Ir tikriausiai nenusileis ir neišsigąs jokių sunkumų, nors vei- 
kiausiai bus jie nepaprastai dideli. Senyvas amžius, negirdėti pasų užsienio kelionių 
sunkumai privatiems asmenims, varginančios kelionės nepatogumai, brangymetis 
ir dar labiau menka pinigo vertė, keičiant ją į prancūzišką valiutą - nieks Papos ne- 
suturės, jei jau ką įsikalė sau į galvą. Kiek tai kelionei turi pinigų - nežinia; girdėti 
sakant, kad turi 10 o00 (markių ar rublių?), tik, matyt, turi jų daugiau, nes su tokiu 
„kapitalu“ šiandien netoli nuvažiuotų. Bet Papos nieks nebaugina, o kadangi yra jau 
šiek tiek suvaikėjęs, nenutuokia nei apie realius valiutos santykius, nei apie pinigų 
vertę, nei sunkumus, kurie jo amžiui nepakeliami, nei apie savo jėgas, kurias per- 
vertina. Su jaudinančiu, Papai būdingu, balandžio paprastumu - tiki, kad jį Dievas 
globosiąs, pasikliauja juo ir pasitiki, kad Apvaizda, be kurios valios jam plaukas nuo 
galvos nenukris, taip visa patvarkys, kad viską bus įmanoma padaryti. Savo humo- 
ru, matyt, Papa yra nuostabus, kaip pagaliau ir visuomet, kai išsiplėšia į pasaulį ir ką 
nors paverčia įsivaizduojama tikrove. Nežada man toji jo kelionė nieko gera, nors 
lyg ir dėl sveikatos taisymo jos vargšelis imasi. Bet pirmiausia neįsivaizduoju, kaip 
Papa sugebės išvažiuoti. Papa sakosi, Bagdoniškį palikęs geram administratoriui 
(veikiausiai priešaky pastatė Voitkievičių, seną ekonomą, dabartinį palivarko už 
Obelių savininką, žmogų labai sąžiningą, bet nevėkšlą, kuris veikiausiai į Bagdo- 
niškį atvažinės). Netikiu nei ta gera administracija, nei tuo samdinių ūkininkavimu 
Bagdoniškyje. Man gi dėl tos Papos kelionės sumanymo dar labiau kyla būtinybė 
išvažiuoti iš čia ir grįžti į kraštą. Dabar jau, matyt, svarbu bus ne tik ir ne vien tai, 
kad reikia nusigauti į Kauną, o kaip vėliau tiesiogiai pakliūti į Bagdoniškį ir apimti 
ūkio reikalus, kol Papos nėra, kas turtiniu požiūriu yra kone būtinybė. Taigi mano 
grįžimo sprendimas darosi dar stipresnis. Svarbu tik tai, kad jeigu siekdamas grįžti 
susidursiu su Papa - arba tiesiogiai, arba netiesiogiai, per žinias, kurios pasieks jį, 
kad grįžtu, ir per Papos laiškus, kai ims reaguoti į tą žinią, tai gali man jis katego- 
riškai uždrausti kišti nosį į Bagdoniškį, nes žinau ir jaučiu, kad mano grįžimui prie- 
šinasi ir linki man sėdėti Lenkijoje, nes mano grįžime visuomet užuos (toks jau yra 
Papos įprotis) „litvomaniškos“ intrigos (pagaliau taip, kaip Papa supranta lietuvius 
ir „litvomanystę“- nėra labai toli nuo tiesos; Papa tuo požiūriu turi intuiciją, kurią 
veltui norėčiau išvaryti jam iš galvos bet kokiais argumentais, todėl to ir nedarau). 
Cha, artimiausioji ateitis parodys, kaip visa tai susiklostys. Labiausiai norėčiau, kad 
toji mano grįžimo kelionė taip susiklostytų, jog su Papa apsilenktume, ir kad tai 
įvyktų jam nepastebėjus, nors labai tuo abejoju. Tikriausiai užgrius mane kažkoks 
perkūnus svaidantis Papos laiškas, kuris man apsunkins ketinimus. Taigi apsun- 

kins, bet jų nesulaužys. Tik viena, blogiausiu atveju, gali sužlugdyti — tai neleisti 
perimti tiesioginio Bagdoniškio administravimo. „Paslaugūs“ žmonės tikriausiai 
paskubės pranešti Papai apie mano ketinimus grįžti, galbūt besistengdami sąmo- 
ningai perteikti tatai tokioje šviesoje, kuri keltų Papos nenorą ir įtarumą. Tai gerai 
žinau. Žinau ir tai, kaip lengva yra sužadinti Papos įtarumą manimi ir kaip lengvai 
kiekvienas tokio pobūdžio pašnibždėjimas lengvai randa Papos pritarimą. Kas bus - 
tas bus. Sunku norėti, kad amžinai Papos atžvilgiu jausčiausi tik vaikas. Ir taip jau 
dėl Papos daugiau, negu jis gali numanyti ir negu tai moku išsakyti, visuomet varžo- 
mas ir pančiojamas, ir iki dabar supančiotas mano gyvenimas - prislėgtas. 

O dėl Tanajevskių - paima jie Ezechielį iš Lomžos. Tanajevskis rado uošviui kaž- 
kokią tarnybėlę Lydoje, kur yra aikštės komendantas. Turinti tai būti rami vieta, 
neblogai apmokama - prie vadinamųjų karo trofėjų krautuvių. Tiesą sakant - nela- 
bai suvokiu, kaip įsitinginiavęs, kaprizingas, nesitvardantis, nepratęs prie jokio sis- 
temingumo, nenumanantis, kas yra pareigos ir tarnybos drausmė, senas Ezechielis 
pajėgsiąs eiti menkiausias tarnybines pareigas. Bet gal prie Tanajevskio, jo globoja- 
mas ir prižiūrimas kaip nors versis. Šiaip ar taip, bet tegu važiuoja, tegu pabando, 
tegu pajaučia savo ir darbo naudingumą. Bus tai ir Kotuniai išganinga, galės ji paga- 
liau atsidusti, nes ir jos nualintai sveikatai reikia kokio nors poilsio ir atokvėpio. 

Sklinda gandai, net kur ne kur, sako, ir per laikraščius, kad lenkai pradėjo štur- 
muoti šiaurinėje fronto su bolševikais atkarpoje, perėjo už Dauguvos ir paėmė Di- 
neburgą, pradėdami žygį Infliantų [Livonijos] link, kad užmezgę ryšį su Latvija ir 
Estija galėtų realizuoti, suprantama, Pilsudskio kooperacijos su Baltijos kraštais 
programą. Jeigu taip, tai koks bus Lietuvos vaidmuo ir padėtis? Pagal Pilsudskio 
programą toji kooperacija turi būti realizuota vadovaujant Lenkijai, taigi ir Latvijos, 
ir Estijos vaidmuo susiveda į pusiau vasalinius santykius su Lenkija. [...]9*. 


1920 Metų sausio 7 d. 
Trečiadienis 


Apeliacinis baudžiamasis teismo posėdis. Darbotvarkėje iš 15 bylų - bylos įvairiau- 
sios. Posėdis truko praktiškai visą dieną - nuo 11 valandos prieš pietus iki 8 valan- 
dos vakaro, su dviejų valandų pietų pertrauka. Vakar ir šiandien pas Prušanovskius 
pietų metu Tanajevskių proga degtinėlė buvo pilstoma gausiomis dozėmis; šiandien 
netgi degtinės buvo mažumėlę per daug. Ezechieliui išvykti su Tanajevskiais į Lydą 
buvo paskirta rytoj, bet nukelta į poryt. 

Širdį gula sunki byla - ryt turime nepaprastojo teismo procesą. Nesant Ska- 
žinskiui, kuris išvykęs pas žmoną, man teks pirmininkauti nepaprastajam teismui. 
Nagrinėsime kažkokių Bielskio ir Bieliko bylą. Pirmasis jų, Bielskis, yra Varšuvos 
gyventojas, antrasis, Bielikas, yra kilęs iš Mazovijos apskrities. Abu yra jauni: Biels- 
kiui - 26-eri, Bielikui - 21-eri metai. Įvykdė jie vakare žmogžudišką antpuolį plente, 
Mazovijos apskrity, su ginklu rankoje - šautuvu, kurį tam reikalui nusipirko. Sako, 
kad, kaip vienas iš jų prisipažįsta, tykojo kažkokio turtingo žydų pirklio, kuris tu- 
rėjo važiuoti su pinigais. Tik užpuolė ne pirklį, bet tris valstiečius-ūkininkus, kurie 
tuomet važiavo. Ir blogai pataikė, nes pirma - valstiečiai prie savęs neturėjo daug 
pinigų, todėl paėmė iš jų mažiau negu užmokėjo už šautuvą (ne daug daugiau kaip 
200 markių), o antra, kai vienas iš banditų - Bielskis - norėjo padaryti rogėse pa- 
pildomą kratą ir nuvilkti valstiečių kailinius ir vienam jų smogė šautuvu, valstietis 
metėsi ant jo, parsigriovė jį, o vėliau pargriautą surišo ir parsivežė į kaimą, kur per- 
davė į valdžios rankas; tuo metu antras banditas, Bielikas, su pinigais paspruko, bet 
veikiai buvo sučiuptas. Toks yra nusikaltimo turinys. Tai yra, matyt, pradedantys 
banditai. Mačiau juos, kai prieš savaitę įteikiau prokuratūros sprendimo nuorašą, 
įsakantį bylą nagrinėti nepaprastajame teisme. Jaunesnis, Bielikas, yra aukštesnis, 
šviesiaplaukis, simpatiškesnio veido už savo bendrą. Bielskis yra žemesnis, kresnas, 
labiau laukinės veido išraiškos. Nekelia jis man simpatijų, ne taip kaip kitados Can- 
ko - gražus, labai patrauklaus veido ir linksmas, kurio negaliu pamiršti ir kuriam, 
nepaisant visko, jaučiau kone nuoširdžią simpatiją, ar jau bent nuoširdų gailestį. 
Net pyktis mane apėmė, kai Bielskis, įteikiant jam prokuratūros sprendimo nuora- 
šą, ėmė raudoti, kad jam taip gaila mirti, kai Lenkija yra laisva, ir pan. Papiktino 
mane tas veidmainiškas „patriotizmas“, Tėvynę minint lūpomis, o širdyje puose- 
lėjant bjaurastį ir niekšybę. Aprėkiau jį aštriai ir beatodairiškai. Maniau tuomet, 
kad jie kaltinami tiktai užpuolimu su ginklu rankoje ir noru apiplėšti, už ką jiems 
mirties bausmė negresia. Jei būčiau žinojęs, kad mirties bausmė jiems gresia, jau 
pats žmogiškumas būtų vertęs mane toną sušvelninti ir nerodyti jiems paniekos 
ir pažeminimo - jau bent iš pagarbos jų nelaimei. O štai dabar, susipažinęs su jų 
bylos aktais, matau, kad jų reikalai yra prastesni, negu buvau manęs. Mane bus 
suklaidinęs prokuroro pavaduotojas Maciejevskis, kuris užsiminė, kad kalbama 
tiktai apie mėginimą plėšikauti. Iš tikrųjų prokuratūros sprendime, teisiškai kvali- 
fikuojant kaltinamųjų veiksmą, nurodyti B.K. straipsniai už bandymą apiplėšti. O 
plėšikavimas buvo įvykdytas, nes toji aplinkybė, kad banditai neužbaigė planuoja- 
mo veiksmo ir kad, jei jiems nebūtų sutrukdę, būtų apiplėšę dar daugiau, nekeičia 
to dalyko esmės, kad to, kas jau buvo apiplėšta, atžvilgiu nusikaltimas buvo ne tik 
mėginant, bet ir įvykdant plėšimą. Tačiau turiu labai didelių teisinių abejonių, ką 

daryti su taip prokuratūros suformuluotu nusikaltimu (mėginimu). Ar tai mane 
saisto ir ar tokiu atveju teismas gali, ar negali, tiesiogiai proceso metu paskelbti 
nuosprendį, nuteisiantį už įvykdytą plėšimą (mirties bausmę)? O jeigu negali, tai 
ar byla turi eiti paprastojo proceso keliu, ar ją grąžinti, patikrinus kvalifikacijas, 
nepaprastajam teismui? 


1920 metų sausio 8 d. 
Ketvirtadienis 


Vėl mirties bausmė. Mat gi tokia yra teisėjo pareigos būtinybė. Nuteistas buvo An- 
tonis Bielskis. Kitas, Janas Bielikas, išsisuko neterminuotu sunkiu kalėjimu, o tai 
mirties bausmės akivaizdoje kelia nepaprastajame teisme išteisinimo įspūdį. Proce- 
sas vyko man pirmininkaujant ir dalyvaujant teisėjams Chabovskiui ir Pivkovskiui 
ĮPiwkowski] bei prokuroro pavaduotojui Maciejevskiui [Maciejewski]. 

Buvau susirūpinęs prieš tą bylą, nes nežinojau, kaip išsisukti iš tos keblios pa- 
dėties, kad prokuroro siūlymas (toks siūlymas nepaprastajame teisme keičia pa- 
prastojo proceso kaltinamąjį aktą ir atveria nepaprastąjį procesą) kvalifikuoja nu- 
sikaltimą pagal baudžiamojo kodekso 589 str. 2 ir 4 dalį, kitaip tariant, bandymą 
nužudyti, kai nukentėjusiųjų parodymais aprašytasis, ištirtas nagrinėjimo metu, 
rodo įvykdytą plėšimą. Paprastajame teismo procese, remiantis ta kardinaliąja tei- 
singumo ir kaltinamojo gynybos teisės taisykle, kuri neleidžia paspęsti kaltinama- 
jam spąstų ir nuteisti jį tiesiogiai (iš karto) už sunkų nusikaltimą, įstatymas įsako 
tokiais atvejais pagrindinį procesą atidėti ir nukreipti bylą arba papildomam tardy- 
mui, arba sudaryti naują kaltinamąjį aktą, sunkesnio nusikaltimo apimties, negu 
buvo anksčiau inkriminuojama, kad kaltinamasis turėtų laiko tinkamai pasirengti 
gynybai ir ją taip sukonstruoti, kad atitiktų naujajai kvalifikacijai. Nepaprastajame 
procese, nors prokuroro siūlymas neturi, tiksliai imant, kaltinamojo akto bruožų, 
vis dėlto toji taisyklė, kuri neleidžia užklupti sunkesniu kaltinimu, negu tas, koks 
jam buvo anksčiau pateiktas ir kuriam jis galėjo pritaikyti savo gynybą, turi juk 
būti išlaikyta ir juo labiau kad čia kalbama apie tokią bausmę, kaip mirties bausmė. 
Bet ką tokiu atveju daryti - nepaprastojo proceso esmė neleidžia nagrinėjimo atidė- 
ti dėl papildymų ar policijos tardymų, arba prokuroro siūlymų pakeitimų, ir ar tai 
būtų netgi humaniška - pratęsti baisią kaltinamojo nuosprendžio laukimo kančią, 
o atidėti bylą tam, kad būtų ji perduota paprastajam procesui, įstatymas apie nepa- 
prastuosius teismus apskritai ir kategoriškai riboja tokių galimybių apimtį. Paga- 
liau kaltinamųjų Bielskio ir Bieliko gynyba, kurios ėmėsi advokatai Červinskis ir 
Krasnodembskis [Krasnodębski], to klausimo nekėlė. Šiuo atveju pačiame procese 

suradau jam išeitį, kurios iš pradžių ir pats neįžvelgiau. Mat prokuroro siūlyme 
veiksmo aprašas pasirodė išsemiantis įvykdytą plėšimą, todėl klaidingas pasirėmi- 
mas teisės straipsniais pasirodė neturįs esminės reikšmės. Taigi šiaip ar taip, - tatai 
niekur būtų nenuvedę: mat Bielskio padėtis buvo beviltiška; prailginus tą kančią 
dėl formalaus taisyklės traktavimo jam nepalengvėtų, jeigu net keliomis dienomis 
būtų pratęstas jo nelaimingas gyvenimas. Šiuo atveju vis dėlto ir pats principas iš- 
ėjo taip pat be žalos. Bielskis teisme laikėsi narsiai. Gynėsi dorai, bet buvo jo elgesy 
kažko, kas dvelkė paprastumu ir tuo pačiu elementariu padorumu. Neturėjo jis po- 
zos ir neieškojo efektų. Toli jam buvo iki teatrališkumo, bet ir bailumo nerodė, bū- 
tent to, kas yra baisiausia kaltinamojo akivaizdoje, kuriam nepaprastajame teisme 
gresia mirtis. Savo elgesiu, savo prigimties atvirumu, narsumu - žadino, bent jau 
man - žmogišką pagarbą ir simpatiją. Tegul Tau, žmogau, bent tie žodžiai pasitar- 
naus antkapiniu akmeniu ir pagarba Tavo amžinajam poilsiui! Buvo tai beviltiško 
bandito tipas, bet jau bent drąsus ir narsus žmogus, žodžiu, - žmogus, parodęs 
charakterį ir tam tikrą taurumo bruožą. O štai jo bendras Bielikas, kuris išsisuko 
nuo mirties - tai niekšelio tipas, palaidūno ir dykaduonio, bet drauge ir bailio bei 
silpnavalio vėplos tipas. Pirmąjį ištiko didžiulė bausmė, būtina įstatymo galia ir 
gal net pelnyta. Antras - išvengė mirties, bet jo bausmė bespalvė ir nepaprastojo 
teismo akivaizdoje sunki ir drauge baisiai nuobodi - neterminuotas sunkiųjų dar- 
bų kalėjimas yra toks niekšingas kaip ir jis: tegu pūva, jis nei tvarkingas nemokėjo 
būti, nei nusikaltimu didelis, o nelaimėje vyriškas ar taurus. Tiek to, kad baimė 
kaip šmėkla veržėsi jam iš akių, blyškumu ir prakaitu tvieskė jo veidas ir painiojo 
jam gerklėje žodžius, o kai atsiliepė, jo balsas, duslus ir palaužtas, skambėjo taip 
aklai, kaip neterminuotas sunkiųjų darbų kalėjimas. Tai yra reiškinys, bendras žy- 
miai daugumai kaltinamųjų nepaprastajame teisme, kai jiems gresia mirties baus- 
mė. Retas kuris moka išsilaikyti toks atidus ir narsus kaip Bielskis. Bielikas gynėsi 
niekšišku metodu, kaltinančiu bendrą, kurį myriop pasmerkęs pats norėjo iššokti 
iš mirties gelmės, taip kad ir čia nedaugelis jam prilygs. Bet tai yra žmogus, kuris 
nei dirbti sąžiningai nemokėjo, nei gyventi tarp paprastų žmonių, nes visuomet 
tinginiavo, jokio darbo nesigriebdavo, apsunkęs, pilnas blogų polinkių, nusikalti- 
muose taip pat buvo neryžtingas, bailus, neturintis išraiškos ir stiliaus. Antpuolyje, 
kuriame dalyvavo, Bielskis turėjo jam tvoti per veidą ir mušti šautuvu, kad suteiktų 
jam žvalumo, o jis ir plėšti nemokėjo, ir drebėjo, ir leidosi mušamas, ir nei į priekį, 
nei atgal nemokėjo eiti, o kai bendras išsisuko koją, negynė jo, negelbėjo, bėgo su 
šautuvu ir pagaliau gindamasis skandino nelaimingąjį, šiaip ar taip, daug geresnį 
ir vertingesnį žmogų. Sušvelninome jam bausmę, nes pagal jo vaidmenį antpuolyje 
nebuvo įmanoma jo nuteisti. Bet nuteisdamas Bielskį mirtimi, gerbiu jį daugiau už 

Bieliką. O šis niekšelis dėl stiliaus, valios ir būdo juokus krečia iš teisėjo pagarbos, 
svarbu, kad savo skurdų gyvenimą gebėjo išgelbėti. Nes pagaliau, o kas iš tos pagar- 
bos? - panaši ji į ironiją, nors tokia nėra.[...]9? 


1920 metų sausio 9 d. 
Penktadienis 


Ezechielis išvažiavo šiandien su Tanajevskiais į Lydą. Buvau nuėjęs į geležinkelio 
stotį su juo atsisveikinti. Susidariau įspūdį, kad ta kelionė ir Ezechielio gyvenimas 
kartu su Tanajevskiais nepadės užkonservuoti tų nepaprastų susižavėjimų, kokius 
Ezechielis, kaip jam įprasta, perdėtai puoselėja savo žentui Tanajevskiui. Ezechielis 
visuomet lengvai susižavi naujovėmis. Iš tolo, kai adoracijos dalykas nematomas 
ir su juo nuolat nesusiduriama, bepigu kuo žavėtis. Tačiau iš arti tas žavesys len- 
gvai gali į bet ką, net kartais ir į blogą nuotaiką, sudužti, ypač, kai toks nepaprastai 
kaprizingas Ezechielio būdas. O jam bet kuo užkliūti - tiek iš vienos, tiek iš kitos 
pusės - labai jau lengva. Tik gal Tanajevskis bus toks apsukrus, kad gebės tūpčioti 
apie Ezechielį, idant jam niekuomet neužkliūtų. Dar taip gerai Tanajevskio prigim- 
ties (mėgdžiojant rusus) „neperkandau“, todėl nedrįstu jo ryžtingai nuteisti. Kalbant 
apie tai, ką jaučiu, jam didelio pamaldumo nerodyčiau. Kelia akiplėšos ir žmogaus, 
koks vadinamas storžieviu, įspūdį. Nerodo jis intelektualios kultūros, nepaisant to, 
kad, sako, esąs baigęs teisę (beje, regis, Sibiro universitete Tomske), taip pat nei dva- 
sinės, draugiškumo, jausmų kultūros. Jo pažiūros tiesiog atgrasios šiurkščiausiu at- 
žagareiviškumu, dvelkiančiu dar netgi baudžiavine epocha, o jo žodžiai pakvimpa 
laukiniškiausiu obskurantizmu ir ignoravimu. Jo protas ir kultūra rodo esant jį kaž- 
kokia akmens amžiaus iškasena. Susidariau įspūdį, kad tai pakankamai kvailas bar- 
baras. Ir kartu akys suspindi jam tam tikru guvumu, nors galutinis įspūdis - kažko 
sunkaus, nejudraus. Galimas daiktas, kad apie jį kalbėdamas gerokai klystu, nes Eli- 
zė, kuri iš tėvo turi paveldėjusi didelį kaprizingumą ir yra pakankama keistuolė, bet 
taip pat ir labai subtiliai jautri, iki dabar yra jį be išlygų įsimylėjusi; jos, kurią labai 
lengvai galima įžeisti, ikšiol, matyt, niekuo jis neįžeidė. Taigi gal klystu. Gal, nepai- 
sant išorinės išvaizdos, slypi jame kažkokie paslėpti tobulybės klodai. Bet gali būti ir 
visai kas kita. Barbarai būna kartais labai guvūs ir savaip apsukrūs. Galimas daiktas, 
spekuliuoja jis tais Prušanovskių turtais, kurie šiandien yra neprieinami, nes už Bia- 
rezinos šeimininkauja bolševikai, bet anksčiau ar vėliau gali jie tapti neišsemiamais 
lobiais. Mato jis, kad toje sukriošusioje taurių, bet kaprizingų ir keistai negyvybingų 

keistuolių šeimoje jis gali tapti visų lobių ponu ir valdytoju, jeigu tik jam nesutruk- 
dys būsimi žmonos seserų vyrai. Taigi visai gali būti, kad jis kantriai, sistemingai 
siekia, užkariaudamas iš esmės naivias tų keistuolių širdis ir užvaldydamas visą šei- 
mą, tapti jos galva. Keistenybes jis pakelia kuo kantriausiai, jo storo kailio jie greit 
neperpras; jautrumo neturėjimas daro jį joms atsparų; jo temperamentas, rodantis 
nerangumo, nesileidžia nuvarginamas ir kaprizų išmetamas iš bėgių; pataikauja jis 
žmonos kaprizams; pataikaus ir glostys seno uošvio kaprizus, [-..]*** jam nebaisus, o 
naudodamasis tuo, kad Prušanovskiai materialiai yra išmušti iš vėžių, jis gi turi ka- 
rišką postą, darantį jį mažu despotu okupaciniuose santykiuose mažame Lietuvos 
užkampyje, nes militaristinio stiliaus okupacija, kaip visuomet, gimdo mažus des- 
potizmus, uoliai darosi jis šeimos geradariu, dalydamas savo valdžios galiose vietas 
svainėms, o dabar ir uošviui, geisdamas visą tą šeimą suimti į savo rankas, kad tap- 
tų reikalingas ir taip įsigytų autoritetą ir imtų ją valdyti, o ilgainiui perimtų ir jos 
turtus. Būdinga tai, kad Tanajevskis siekia, kaip tik yra įmanoma, neleisti svainėms 
išsinerti iš jo globos ir stengiasi padaryti jas priklausomas nuo savo vardu dalijamų 
postų. Erzina jį tai, kad Helena ir Irka turi nuo jo nepriklausomus darbus; pamažu 
pina jis pinkles prieš jas, gudriai kurstydamas Elizką ir Ezechielį prieš tą Helenos ir 
Irkos emancipaciją. Nesiryžtu šito dar apie jį kategoriškai tvirtinti. Labai gali būti, 
kad nesu teisus ir kad darau skriaudą jam tokiais įtarimais. Dieve duok, kad taip ir 
būtų! Toks man tik įspūdis susidarė, bet tų išvadų tiksliai pagrįsti negalėčiau. 


1920 Metų sausio 10 d. 
Šeštadienis 


Gavau šiandien Mykolo Biržiškos laišką. Rašo man, kad Noreika (Lietuvos teisin- 
gumo ministras Kaune) nekantrauja, kodėl neatvažiuoju, ir pyksta už tai ant jo 
manydamas, kad tai jis kaltas ir man nepraneša. Perspėja mane, kad jeigu nesiren- 
giu atvažiuoti, Noreika būtų priverstas paskirti į tą vietą (kokią, gal gi apygardos 
teisėjo, tai negi iš tikrųjų lauktų jie manęs?) ką nors kitą, tačiau norėtų, kad aš ją 
užimčiau. Taigi mano išvažiavimo į Lietuvą perspektyvos ir dėl Bagdoniškio, ir dėl 
Kauno - atrodo, yra geros. Pasiskubinsiu čia dėl mano formalaus atleidimo. Pir- 
madienį pateiksiu raštišką prašymą į pirmininko Filochovskio rankas. Susidarius 
perspektyvoms grįžti į Bagdoniškį Kauno patrauklumas man gerokai sumenktų. 
Bet vėlgi pernelyg pasikliauti Bagdoniškiu taip pat negalima. Kas žino, ar tos pers- 
pektyvos nepasirodys visiškai apgaulingos ir mintis apie jas nebus pernelyg anksty- 

va. Papos galimybės keliauti į Vichy, juo 
daugiau apie tai galvoju, man regis, vis 
mažiau tikėtinos. Jeigu man pasisektų 
nusikapstyti iki Bagdoniškio - juo ge- 
riau. Jeigu ne, tai tikiuosi, kad Noreika 
gal vis dėlto sulauks mano grįžimo. O 
jeigu ir ne, juk Kaune vietą rasiu. Ten 
žmonių labai reikia. Šiaip ar taip, mano 
grįžimo klausimas darosi vis aktuales- 
nis. Parašysiu Biržiškai, kad jau įteikiau 
atsistatydinimo raštą, ir kad dėl pado- 
rumo ir pareigų tolydumo turiu vis dėl- 
to išlaukti, kol būsiu formaliai atleistas 
ir bus surastas asmuo į mano vietą. 
Dabar žodelis apie kitus reika- 
lus. Apie Liusę Roškovską. Dvi dienas 
nesu jos matęs, nes susirgo. Vakar ryte 
dar buvo atėjusi į teismą, bet jos nema- 
čiau, nes pasirodė čia dar man nesant ir 
tuoj pat išėjo, nes jautėsi negaluojanti. 
Šiandien taip pat neatėjo. Sužinojau iš 

skyriaus darbuotojos ir Liusės bičiulės, 


Vytauto bažnyčia Kaune, gražiai atnaujinta 1920 m. 


kad Liusė vakar buvo gan sunkiai susir- Reprodukcija iš: Lietuvos albumas, p. 229. 


gusi. Vakar rytą temperatūra pakilo iki 

38 laipsnių, vakare šiek tiek nukrito - iki 

37 su trupučiu, bet Liusė buvo tokia silpna, kad nualpo ir kad net šaukė jai gydytoją, 
bet tas dėl vėlyvo meto neatvyko. Kaip šiandien jautėsi - nežinau. Tikriausiai vis 
dar negaluoja arba po vakarykščio sunegalavimo reikia jai atsigauti, nes jeigu būtų 
jautusis geriau, tai būtų neištvėrusi ir atėjusi: mat šiandien turėjo ji užimti sekreto- 
rės pareigas posėdyje, kuriam vadovavo Chabovskis, o ji esanti tokia pareiginga ir 
stropi darbe, kad nebūtų apsileidusi ir būtinai atvyktų į darbą, jei tik galėtų. Sako, 
kad Liusės liga kilusi dėl persišaldymo, ir tai labai paplitęs reiškinys tokiu metų 
laiku, be to, pastaruoju metu užkratas siautėja Lomžoje epidemiškai; ima jį jau net 
„plaučių džuma (maru)“ vadinti; keli žmonės net yra mirę dėl jo (beje, ir apygardos 
teismo darbuotojai Rdutlovskis bei panelė Lasinovska). Esu sunerimęs dėl Liusės. 
Norėjau jai parodyti šiek tiek rūpestingumo ir, kad atsimenu - nusiųsti gėlių, jei tik 


galėčiau jų Lomžoje gauti, kuo abejoju, nes turiu tam ypatingų priežasčių. Labai ti- 
kėtina, kad Liusė yra tiesiog peršalusi ir nieko daugiau - tikriausiai taip. Bet, ko gera, 
nujaučiu, veikiau gal net negaliu atsispirti iliuzijai, kad jos liga kitokio pobūdžio. 
Žmogus visuomet yra linkęs gyventi iliuzijomis, ypač, kai kalbama apie jo asmenį 
ir, nepaisant regimybių, nori tikėti savo iliuzijomis. Taigi dalykas toks, kad apie jį 
žinome tiktai aš ir Liusė (niekas kitas, net jeigu ir tikros būtų mano iliuzijos, nega- 
lėtų numanyti Liusės ligos kitos genezės, išskyrus mus pačius). Užvakar, tą pačią 
dieną, kai įvyko nepaprastojo teismo posėdis dėl Bielskio ir Bieliko, vakare nuėjau 
į teismą. Kaip įprasta, buvo ten Liusė, kuri atėjo užbaigti kažkokio skubaus darbo. 
Nuėjau, kaip dažnai darydavau, bent jau raštinėje pasėdėti, kur ji dirbdavo. Buvau 
sukrėstas sunkaus nepaprastojo teismo proceso įspūdžių. Norėjosi šalia jos išsiblaš- 
kyti, atsikvėpti po baisaus nuosprendžio rūpesčių ir sunkenybės, atsipalaiduoti nuo 
mirties šmėklos ir įkvėpti gyvenimo. Kalbėjausi su ja, ir kalbos, kaip visuomet, pe- 
rėjo į mano pastangas pasiglamonėti. Liusė, kaip visados darydavo, pašoko iš savo 
vietos ir, išsinerdama iš mano glėbio nušuoliavo ir atsisėdo ant panelės Jurago kėdės, 
tarp dviejų langų, kuri yra nematoma vieta smalsuolių akims iš priešais esančio 
trečio aukšto langų, jeigu kas nors būtų iš ten norėjęs pažvelgti, kas vyksta mūsų 
raštinėje. Čia visuomet ir vyksta mūsų kuklios glamonės, kurių Liusė atseit nenori, 
atseit ginasi, atseit aikštijasi, slepia veidelį delnuose, kai aš ją tuo tarpu glamonėju, 
pernelyg toli pagaliau neidamas ir besitenkinąs tik bučiniais į kaklą, plaukų, kartais 
veidelio glostymu, rankų lietimu ir pan. Liusė pasyviai pasiduoda tiems vyriškiems 
glostymams ir yra patenkinta, nors rodo tam tikras gynimosi formas, aš tuo tarpu 
nepiktnaudžiauju, o piktnaudžiauti, manau, ir ji pati man neleistų. Tuomet jos vei- 
das dega kaip ugny, kakta spinduliuoja mergaitišku aromatu, bunda jos moteriškos 
juslės; tai jos įsiaistrinimo akimirkos, ir dėl jų ji man niekuomet neprisipažintų. 
Po šių meilės akimirkų scenos prisėdau ant jos kėdės kraštelio priešais ją ir ryžau- 
si atskleisti jai, kad buvo laikas, kai maniau, jog esu ją įsimylėjęs. Keletą kartų jai 
tai pakartojau, pasakiau, kada taip buvo, garantavau, kad vėliau įsitikinau, jog taip 
nėra, ir kad todėl galiu jau jai apie tai kaip apie buvusią iliuziją kalbėti, mat tuomet, 
kai maniau, kad ją myliu, niekuomet to nebūčiau išpažinęs, nes būčiau gėdinęsis 
tokios meilės mano amžiuje jaunai merginai, kaip jinai, išpažinau jai tas mano jai 
išgyventas jausmų bangas, kuriomis buvau užtvindytas pavasarį ir vasarą. Klausėsi 
manęs dar įdegusi aistros ugnimi ir, slėpdama veidą delnuose, ėmė guostis: „O, Die- 
ve!“, „kaip gaila!“, „kokia aš esu nelaiminga!“ ir kt. Bet jos balso tonas buvo blaivus, 
ir negalėjau nutuokti, ar jame yra ironijos, ar tiesos. Aš laikiausi žaismingo tono ir, 
kai ėmiau kreipti jos dėmesį, kad iš mano išpažinties nesišaipytų, ji patikino mane, 
kad nieku gyvu nesišaipo ir kad kalba tiesą. Mat Liusė neturi savyje tiek daug tea- 

trališkumo, kad kada nors nebūčiau pajėgęs atskirti, kas jos žodžiuose yra jausmas, 
o kas tik pasipriešinimas. [...]** Kitą dieną Liusė susirgo, ir negaliu atsispirti iliuzijai, 
kad jos liga - karštis ir alpimas turi gilią sąsają su tuo praėjusios dienos vakaru. Myli 
ji ar nemyli, troško mano meilės ar netroško... 


1920 metų sausio 1 d. 
Sekmadienis 


Nieko nežinau, kokia yra Liusės Roškovskos sveikatos būklė. Šiandien sekmadienis, 
teismo kanceliarijos neveikia, todėl neturiu kaip įsitikinti, ar Liusė jau pasveikusi. 
Pamatysim rytoj - ar ateis ji į darbą, ar dar ne. Keista nuojauta apima mane dėl jos 
tos ligos, o įspūdis ar gal tik iliuzija dėl tos ligos sąsajos su ketvirtadienio vakarą 
įvykusių mūsų pokalbiu sukelia many ypatingą jaudulį ir nuoširdaus meilumo jaus- 
mą merginos atžvilgiu. Žinau, kad nesu jos įsimylėjęs, bet esu ja vis dėlto užsiėmęs. 
Toli gražu šiandien jau taip labai neidealizuoju Liusės kaip vasarą, nepatiriu tokio 
beprotiško ilgesio kaip tuomet, vertinu ją, manau, blaiviau, ir, be galo ją vertinda- 
mas ir žavėdamasis daugeliu jos nuostabių pranašumų, nesu aklas dėl to, kas joje 
nėra tobula. Mano jausmas jai, kuris, tiesą sakant, nėra meilė, nusakyčiau vis dėlto 
esantis labai gili ir nuoširdi simpatija, užtaisyta tam tikru žiupsniu jusliškumo, su- 
mišusio su tam tikra vilties iliuzija dėl jos man reiškiamo potraukio. Šiaip ar taip, 
Liusė Roškovska yra man labai artima ir labai man rūpi. Ji yra artimiausia iš visų 
Lomžoje sutiktų moterų. 

Sakė man vakar prokuroro pavaduotojas Maciejevskis, kad ketvirtadienį nuteis- 
tam Bielskiui mirties bausmė jau yra įvykdyta. Mirties metu laikėsi jis narsiai, buvo 
kupinas paprastumo ir ramybės, be sielvarto, be dejonių ir baimės. Maciejevskis 
per egzekuciją turėjo būti iš pareigos. Pagal nepaprastųjų teismų įstatymo nuostatas 
nuosprendis buvo įvykdytas nepraėjus 24 valandoms nuo jo paskelbimo, būtent - 
penktadienio rytą 8-tą valandą. Prokurorui įėjus į jo celę, pažadinus jį ir pasakius, 
kad jau metas eiti, Bielskis iš pradžių pasakė, kad už tuos pinigus (920 markių), 
kuriuos jis turėjo, kai buvo areštuotas, ir kurie buvo iš jo paimti, bet kuriuos teismas 
priteisė čia pat grąžinti, norėtų ką nors nusipirkti prieš mirtį užvalgyti. Kai pro- 
kuroras atsakė, kad to neįmanoma tokį ankstyvą metą įvykdyti, Bielskis susitaikė 
su tuo faktu ir dar paklausė, ar egzekucijos negalima atidėti. Neigiamą atsakymą 
priėmė su santūria rezignacija. Paklaustas, ar nori pasinaudoti pinigais, iš pradžių 
turėjo efektyvią idėją - paaukoti visą sumą Lenkijos iždui, bet vėliau išdalijo juos 

taip: 30 markių Bažnyčiai (Bielskis prieš tai priėjo išpažinties), likusius seseriai, įpa- 
reigojant ją, kad dalį jų atiduotų motinai. Vėliau - fortuose už Narevo buvo įvykdyta 
egzekuciją sušaudant. Bielskis iki pabaigos turėjo sąmonę ir laikėsi vyriškai. Gaila 
žmogaus. Šiaip ar taip - buvo tai narsus žmogus. Stipraus charakterio, net tauraus. 
Tas, kas drąsiai miršta ir nelaimėje moka išlaikyti valios, savitvardos galią ir nenu- 
sižemina iki niekšingo kinkadrebio - turi taurumo požymių ir vertas yra pagarbos 
bei tikriausiai - gyvybės. 


1920 metų sausio 12 d. 
Pirmadienis 


Vis dėlto meilė Liusei nebuvo vien tik iliuzija. Gali būti, kad ir jos jausmai yra kur 
kas gilesni, nei man atrodė. Nes iš tikrųjų tik tuo metu, kai man atrodė, kad aš ją 
myliu, vyliausi arba tikėjausi, kad ir ji jaučia kažką panašaus į meilę. Tačiau ir tada 
toli gražu nebuvau tuo įsitikinęs. Kai blaiviai susimąstydavau, tekdavo savo iliuzijas 
atmesti, per daug fantastiškos jos atrodė. Per pastaruosius mėnesius apie tai, kad 
Liusė galėtų mane mylėti, apskritai negalvojau. Žinojau, kad Liusė mane mėgsta, 
kad savo simpatija į manąją atsako, tačiau kad tai būtų meilė - absurdas! Mačiau, 
kad ji leidžiasi mano glamonėjama, nors iš pažiūros lyg ir spyriojasi, bet tos glamo- 
nės niekada neperžengė tam tikrų padorumo ribų. Tačiau maniau, kad tai papras- 
čiausias instinktyvus geismas jausti vyriškas rankas, be to, tokios glamonės turėjo 
jai būti kas nors nauja, nepatirta dar nekaltai mergaitei. Daugiau nieko neįtariau. Ir 
tik mūsų pokalbis, įvykęs praėjusį ketvirtadienį, many sužadino mintį, kad žodžiai, 
kuriuos Liusė pasirinko atsakinėdama į mano prisipažinimus apie praėjusią meilę, 
jos degantis veidas ir betarpiškai po to ją apėmusi liga su temperatūra ir nualpimu, 
gali reikšti, kad iš tiesų mano žaidimas, mano glamonės, mano buvimas su ja vaka- 
rais įžiebė jai širdyje stipresnius jausmus, užaugino gražų meilės žiedą, kuris auga 
žmonių širdžių šildomas, nušviestas spalvomis ir gražiausių kūno ir sielos dalelių 
kvapu ir vadinamas Meile! Merginos širdyje tas žiedas pražysta kartais visai neti- 
kėtai stebuklingu mistiniu būdu, palaimintas vyriškų glamonių, jo draugiškumo, 
paties švelniausio ir intymiausio prisilietimo. Kiek jau kartų tuo esu įsitikinęs. Ne 
vienos merginos širdyje išauginau šį mistinį žiedą, kuris savo įstabiomis spalvomis 
ir kvapais nuostabiai man atsiverdavo - pavyzdys gali būti panelė Teodozja Kocha- 
novska - kuri tyriausią ištikimybę man išsaugojo visą gyvenimą. 

Taigi šiandien nutiko štai kas. Liusė ryte neatėjo į teismą. Tačiau panelė Jura- 
go, Liusės draugė, gyvenanti tame pačiame name, man užsiminė, kad Liusė galbūt 
šiandien vakare dar užbėgs į teismą. Po pietų buvau savo kabinete. Mano skyriaus 

raštinė buvo tuščia. Staiga, maždaug apie šeštą valandą, kai stovėjau koridoriuje, 
išgirdau tolimą žingsnių aidą. Pažinau, kad tai mergaitiška eisena, tačiau nesupra- 
tau, kad ateina Liusė. Koridoriuje buvo gana tamsu. Pastebėjau, kad mergina priėjo 

prie apeliacinio skyriaus raštinės durų. Kai priėjau arčiau, pamačiau, kad tai Liusė. 
Užsiminiau, kad labai mums jos trūko, kad be jos buvo liūdna, papasakojau apie 

gėles, kurių veltui Lomžoje ieškojau, savo žodžius papuošiau komplimentais, tačiau 

mano tonas buvo labai linksmas bei nuoširdus. Liusė atrodė išblyškusi, dar trupu- 
tį silpna. Atsakinėdama lengvai į mano komplimentus jautėsi šiek tiek suvaržyta. 
Juokėsi iš mano ketinimo žiemą Lomžoje nupirkti gėlių ir pasakė, kad norėtų ko 

nors kito: būtent laukia mano laiško. Mano atžvilgiu jos elgesys nebuvo vienalytis; 
kol kas nenorėjo leisti man pabučiuoti jai rankos. Paskui, vos vos besipriešindama 

leidosi pabučiuojama į kaktą, tačiau netrukus po to jai pasidarė silpna. Kai bandžiau 

išsiklausinėti apie jos ligą, kalbėjau susijaudinęs ir rodžiau didžiulį rūpestį, kelis 

kartus ji pabrėžė, kad tai nebuvo vien tik peršalimas, tačiau ji turėjo būti peršalusi, 
nes kelis kartus smarkiai kostelėjo, o rankytės jos buvo labai šaltos, buvo išbalusi, o 

lūpos degė ir akys išdavė, jog karščiuoja. Liusė ėmėsi darbo. Aš atsisėdau labai arti, 
kalbėjau, šiek tiek papasakojau apie savo praeitį, apie tūkstančius smulkių dalykų. 
Du kartus mums buvo sutrukdyta. Kartą Fleras užėjo į raštinę, tačiau netrukus iš- 
ėjo, pasiimdamas bylų popierius namo, antrą kartą - jaunasis Goldbergas iš Kolno, 
kuris atitraukė mane nuo Liusės. Sėdėjau taip arti Liusės, tačiau vengiau atkaklesnių 
glamonių, kad jos neįkaitinčiau, nes tai galėjo pakenkti jos sveikatai. Šiandien krei- 
piausi į Liusę vardu ir sakiau „tu“. Širdingų žodžių glamonėmis ją apipyniau. Kartą, 
vienu metu, kai ketinau atsikelti ir eiti pasiimti papirosų, iš Liusės lūpų išsprūdo 
tokie žodžiai, nors ir žaismingai ištarti, tačiau labai tyliai, tarsi skundas: „Ponas ne- 
sugebat net pabučiuoti!“ Negalėjau patikėti savo ausimis, kad jos troškimas pavirto 

net tokia provokacija. Taip, niekada jos nebučiavau, na daugiausia į kaklą ir kaktą; 
tačiau lūpas bučiuoti bijojau, kad nepasibjaurėtų manimi, 40-mečiu vyru. Apstul- 
bau tokius žodžius išgirdęs. Paskui jos pasiklausiau, ar mano ausys gerai išgirdo, ką 
ji sakė; Liusė neatsakė. Patikinau, kad pasinaudosiu patarimu, bet paskui Goldber- 
gas pas mane užėjo ir išgirdau, kad Liusė išeina iš raštinės. Atsiprašiau Goldbergo 
ir išėjau atsisveikinti su Liuse. Apkabinau ją per liemenį, pabučiavau jos rankytes, 
ji manęs troško, bet išsivaduodama iš mano glėbio pasiuntė man du oro bučinius; 
norėjau tuomet ją pabučiuoti, bet ji nesileido, nors ir švelniai priešinosi, bet remti 
prie sienos jos nenorėjau. Buvo vakaras, kai išsiliejo jausmai. Be to, Liusė tapo tarsi 
kitokia [...]“* ir joje prabudo moteris. 

1920 metų sausio 13 d. 
Antradienis 


Vakar pirmininkui Eilochovskiui į rankas padaviau pareiškimą dėl savo atsistaty- 
dinimo iš pareigų. Tai raštiškas prašymas atleisti mane iš Lomžos apygardos teis- 
mo teisėjo pareigų. Žodžiu, pirmininkui dar praėjusią savaitę sakiau, kad nuo kovo 
1-osios norėčiau būti atleistas iš pareigų. 

Vakar taip pat gavau nuo Marynios iš Vilniaus laišką. Jame buvo žinių apie Papą. 
Priešingai nei Tanajevskiai, kurie Papg matė Vilniuje, Marynia rašo, kad jis visiškai 
suvaikėjęs ir neįmanomas. Ja labiau pasitikiu, nei Tanajevskiais, nes pats tuo įsitiki- 
nau vasarą viešėdamas Bagdoniškyje, o Tanajevskiai, matydami Papą probėgomis 
ir dar gerai nusiteikusį (humoro jausmo Papai netrūksta), galėjo pamanyti, kad jis 
puikiai jaučiasi. Gerai dar tai, kad Papa išvažiuodamas iš Bagdoniškio parašė įgalio- 
jimą Hektorui, taip bent Marynia rašo, nors dabar ir Hektoras užsitraukė Papos ne- 
malonę, tas Hektoras, kuris rodėsi šeimoje vienintelis tyras buvo likęs, kurio jokių 
neigiamų savybių Papa negalėjo įžvelgti. Tačiau, šiaip ar taip, įgaliojimas, suteiktas 
Hektorui Komorovskiui, yra geras dalykas. Jeigu man pavyks pasiekti Bagdoniškį 
ir jame pasilikti, man tai padės ten apsigyventi, nes visai tikėtina, kad būčiau sutik- 
tas ten kaip įsibrovėlis ir niekas manęs neklausytų, o dabar galiu būti apsaugotas 
Hektoro įgaliojimo ir laikomas teisėtu šeimininku. O dėl Papos sumanymo vykti 
į Vychy, Marinia, kaip ir visi mes, skeptiškai tai vertiname. Kad tik šis Papos iš- 
vykimas nebūtų analogiškas priešmirtiniam Levo Tolstojaus pabėgimui iš Jasnaja 
Polianos. Atseit Papa šiai kelionei turi skyręs 13 000 caro rublių, kuriuos greitai 
surinko Bagdoniškyje (pardavė kelis ūkinius pastatus, priklausančius dvarui; pri- 
vataus miško pardavimas lietuvių valdžios yra draudžiamas; vietos reikmėms pati 
valdžia miškus pardavinėja menkomis kainomis, nežinau, ar pinigai plaukia į miš- 
kų savininkų kišenę ar į šalies iždą). 13 0o00 rublių iškeitus į frankus nebus didelis 
kapitalas, lyginant su didelėmis kainomis. Iš Tanajevskių girdėjau, kad atseit Papa 
planuoja dar pasiskolinti pinigų iš O'Rourke'ų, gyvenančių Varšuvoje. Labai abejoju, 
ar šie turėtų ką skolinti. Marynia rašo, kad Elizka Komorovska laiške patarė Papą 
apgyvendinti vienuose senų žmonių namuose prie Varšuvos, vietoj Vichy. Tačiau 
Marynia teisingai pastebi, kad jeigu kuri nors iš Papos dukrų tam ryžtųsi, kai šis 
nori važiuoti į Vichy, tai ko gero tam, kad Papa turėtų pagrindo dar kartą pakeis- 
ti testamentą ir nieko nepalikti tai dukrai. Jau nežinau kelintą kartą Papa keičia 
testamentą. Dabar, kaip minėjo Marynia, jis vėl parašė testamentą ir giriasi, kad 
šis yra labai puikiai surašytas, tačiau niekas kaip liudininkas nenori šio testamento 
pasirašyti, o ponas Pžezdzieckis, kuris atseit jį skaitė, pakomentavo testamentą kaip 

neįmanomą. Įdomu, kokių naujų minčių ir staigmenų yra tame testamente? Keista, 
kad kai kurie seni žmonės mėgsta vis iš naujo ir iš naujo perrašinėti testamentą. 
Mylima mama taip pat paskutiniais metais iki mirties kaitaliojo testamentą, o Papa 
kaskart naujas testamento variacijas išgalvoja (vienintelė paguoda, kad mūsų šeima 
yra labai draugiška ir aišku, kad vienas kito nenuskriausime, nors ir Papos testa- 
mentas kaip nors mus suskirstytų). 


1920 metų sausio 14 d. 
Trečiadienis 


Šiandien apeliaciniame posėdyje mane pakeitė Chabovskis, o už tai aš jį šeštadienį 
pavaduosiu. 

Nežinau, ar kruvina nepaprastųjų teismų funkcija neprasilenkia su užsibrėžtu 
tikslu. Pastaruoju metu, nepaisydamas to, kad nepaprastieji teismai veikia ir nu- 
teisia banditus myriop, banditizmas, pavyzdžiui, Lomžos apskrityje, nesiliauja ir 
nemąžta, o atvirkščiai, didėja. Dar blogiau - banditiški išpuoliai ne tik nemažėja, 
bet dar ir auga. O kas blogiausia - banditiški išpuoliai, kurie anksčiau apsiriboda- 
vo grobimu, dabar dažnokai baigiasi žudynėmis. Per pastarąsias savaites Lomžos 
nusikaltimų kronikoje pažymėti keli apiplėšimai su žudynėmis. Vienais atvejais tai 
buvo plėšimai namuose, kitais - keleivių apiplėšimai. Savaime aišku, kad surasti 
kaltuosius, kada aukos nužudytos, yra be galo sunku, todėl paprastai nusikaltėlių 
nerandama, Atrodo, kad tik vienu atveju nusikaltėliai buvo sugauti, tarp jų buvo 
keli kareiviai (jie patenka į karo teismą) ir vienas ar du civiliai asmenys, kurie bus 
perduoti nepaprastajam teismui. Kas žino, ar tų žudynių nepaskatino nepaprasta- 
sis teismas. Jeigu už plėšimą be žmogžudystės nusikaltėliai yra baudžiami mirties 
bausme, kam jiems palikti gyvus liudininkus? Negi tam, kad vėliau teisme jie galėtų 
nustatyti nusikaltėlio tapatybę ir prisidėti prie mirties bausmės skyrimo jiems? Pati 
nusikaltimo logika verčia nusikaltėlius žudyti. Kita vertus, banditai vadovaujasi ir 
tokia logika: jeigu mus žudo, ir mes žudysime užpultuosius. Veikia čia paprastas 
keršto instinktas: krauju už kraują. Vox populi - kuris ne visada yra toks neklystan- 
tis kaip Vox De?“ - tam tikrais pastarųjų nusikaltimų atvejais, kategoriškai tvirtina, 
kad jie įvykdyti iš keršto; ypač tai taikoma Jastžembio [Jastrzębi] žydo vežėjo nu- 
žudymui; jo lavonas prieš dešimt dienų buvo rastas Zambrovo kelyje. Aukai buvo 
perrėžtas kaklas. Jastžembis buvo užpultas, nužudytas ir apiplėštas, kai važiavo iš 
Lomžos į Zambrovą. Kas įvykdė žmogžudystę, neaišku, tačiau sklinda kalbos, kad 

banditai jam atkeršijo už tai, kad jo sūnus liudijo nepaprastajame teisme; kur mir- 
ties bausme buvo nuteisti Roslanai. Neįmanoma patikrinti, ar tai tiesa. Tačiau faktas, 
jog nepaprastieji teismai neišnaikino banditizmo, išskyrus vienintelį dalyką, jog tie, 
kurie buvo nuteisti mirties bausme jau yra nekenksmingi. Be to, banditizmas pastū- 
mėja žmones - nesvarbu, koks bausmių dydis - visuomeniniai veiksniai, ūkinis ir 
ekonominis nuosmukis, menki atlyginimai, pagaliau moralinis žmonijos nuopuolis. 
Nepaprastieji teismai su savo mirties bausmėmis yra radikali priemonė, tačiau neiš- 
naikina paties nusikaltimo šaltinio. 


1920 metų sausio 15 d. 
Ketvirtadienis 


Man labai įdomu, kokių naujienų atneš pavasaris karo su bolševikais fronte. Pa- 
grindinis partneris šioje kovoje, aišku, yra Lenkija, kuri iki šiol žaidė nenuvildama. 
Bolševikai, laimėję kovas su kontrrevoliucinėmis pakraščių generolų armijomis - su 
Denikinu pietuose, Kolčaku Sibire ir Judeničiumi ties Peterburgu - bus laisvesni 
ir galės kovoti vakaruose. Lenkijos endekų ir reakcijos elementų, svajojančių apie 
aneksijas ir įkvėpti Lenkijai imperializmo dvasios bei militarizmo, apetitai, paska- 
tinti ligšiolinės lenkų sėkmės, kviečia ne tik toliau kovoti, bet ir vis toliau slinktis; 
jų svajonėse yra Smolenskas ir Kijevas. Pažiūrėsime, ar Lenkija eis tuo keliu. Tačiau 
nesvarbu, kaip atsparūs bus bolševikai, yra ir kitokių beprotiškų minčių - tai toles- 
nė Lenkijos ginkluota ekspansija į Rytus. Lenkų fronto linija rytuose jau ir šiandien 
yra milžiniška. Tolesnis šio fronto postūmis, kariuomenės nutolimas nuo savo ša- 
lies, beribis žygiavimas tolyn į rytus, į svetimos šalies gilumą, kai pati kariuomenė, 
nors ir karinga, bet blogai aprūpinta ir kai užnugaryje pačioje Lenkijoje yra ne- 
tvarka, administracijos bejėgiškumas, ekonominė suirutė, valiutos nuosmukis ir kai 
aprūpinimo maistu sfera žlunga, visas tas žygis rodosi pavojingas ir gali grėsti net 
ir katastrofa. Bent jau taip atrodo. Tačiau net jeigu Lenkija, tęsdama žygį į rytus, ir 
toliau laimės vieną mūšį po kito ir išvengs pralaimėjimo, kurio neišvengė rytuose 
Napoleonas ir vokiečiai, tai didžiulių plotų užėmimas rytuose nepadidins Lenkijos 
galybės; atvirkščiai, jie taps šalies silpnumo šaltiniu, kuris išsekins Lenkijos jėgas ir 
atitrauks nuo darbo savo šalyje įsivesti tvarką. Jeigu Lenkija eis tuo keliu, tai net ir 
išlaikiusi laimėjimą savo rankose, norės iš demokratinės respublikos pavirsti grobi- 
kiška imperija. Jau ir tų žemių, kurias dabar Lenkija turi, išlaikymas, rodosi, viršija 
šalies jėgas. 

Štai lenkų kariuomenės akcijos rytuose apsiribojo Dineburgo paėmimu. Šis lai- 
mikis gali būti ne lenkų puolimo išraiška, o tik antrinimas Latvijai, kuri apsaugota 

lenkų, baigia kurti savo valstybę kare su bolševikais veiksmingu Latgalos (Letgole) 
puolimu. Šį žingsnį palengvino lenkai, užėmę Dineburgą. Jeigu Dineburgo užėmi- 
mas turėjo šį strateginį ir kartu politinį tikslą ir nebuvo pirmasis lenkų siekio brau- 
tis toliau į rytus epizodas, tai buvo politiškai labai protingas aktas. Kaip Estija savo 
tautines teritorijas išlaisvino nuo Rusijos, kaip ir praktiškai jokio Lietuvos plotelio 
jau nevaldo Rusija, taip nustatyti taikos principams rytuose buvo būtinas Latvijos 
išsilaisvinimas ir Latgalos išvadavimas iš Rusijos gniaužtų. Padėdama Latvijai Len- 
kija ten įgijo politiškai tvirtą padėtį. Ji siejama su jaunais ir gyvais procesais. Belie- 
ka tiktai Lenkijos ginčas su Lietuva, kur Lenkija, deja, vadovaujasi ancien regime!“ 
taisykle. Toliau rytuose lieka didžiulio ginčo su Ukraina didysis klausimas ir lenkų 
bei baltarusių žemių problemos. Tai problemos, kurios priskiriamos karui su bolše- 
vikais, nors nuo jo visiškai nepriklauso. 


1920 Metų sausio 16 d. 
Penktadienis 


Šiandien vyko Pirmosios instancijos baudžiamasis posėdis. Buvo 7 bylos, beveik vi- 
sos dėl vagysčių, tiktai viena dėl bandymo papirkti valdininką. Visos bylos buvo 
išnagrinėtos. Posėdis truko iki dešimtos valandos vakaro. Po posėdžio nuėjau į Ir- 
kluotojų klubą, kur penktadieniais turiu budėjimus. Vakarieniaudamas su teisėju 
Chabovskiu ir advokatu Volodkievičium prabuvau ten iki pirmos nakties. 

Šios dienos teismo posėdyje pirmą kartą kaip tarėjas dirbo ponas Rdultovskis 
[Rdultowski], vienas iš menamų kandidatų apygardos teisėjo vietai užimti. Tai 
teisėjas, žmogus per šešiasdešimt metų amžiaus, kuris prieš karą Rusijoje tarnavo 
teismuose prokuroro pavaduotoju, o vėliau buvo pavieto apygardos teismo nariu. 
Dabar dirba Apskrities žemės komisijoje, tačiau norėtų pereiti į teisėtvarką, bet tik į 
baudžiamąjį skyrių, į apygardos teisėjo vietą Lomžoje. Kartą, kai jau rinkome kan- 
didatus į laisvą teisėjo vietą, pateikėme Rdultovskio kandidatūrą, tačiau įrašėme jį 
trečioje vietoje (pirmoje tuomet buvo Chabovskis). Ministerija tada norėjo išrinkti 
būtent Rdultovskį, todėl, kad jis suteiktų teismui naujos jėgos, o kai taip trūksta 
teisininkų, tai yra labai svarbu. Reikėjo įsikišti pirmininkui Filochovskiui, kad iš- 
liktų mūsų sudaryta sąrašo seka ir, kad būtų paskirtas Chabovskis. Dabar, kai man 
pasitraukus vėl atsirado teisėjo vieta, tarp kitų vėl išniro Rdultovskis. Jis kartu su 
prokuroro padėjėju Maciejevskiu, yra ryškiausi, vėliau eina tardytojai Šyška ir Vo- 
jchtas. Rdultovskio, kaip praktikuojančio teisininko, iki šiol nepažinojome. Dabar 


104. Ancien regime (pranc.) - senoji tvarka, senasis režimas. 

pasitaikė proga, nes Lomžos miesto taryba įrašė jį į teismo tarėjų sąrašą. Šiandien jį 
pirmą kartą išbandžiau. Tai buvo tarsi jo kvalifikacijos patikrinimas - egzaminas, 
galėjau iš arti pažvelgti į jo teisinius sugebėjimus. Pasirodė, kad Rdultovskis yra nie- 
kam tikęs. Jis ne tik baisus nuobodybė ir neįgalus teisme, bet ir jo senatvės bruožai 
jau pastebimi, be to, neturi jokio teisinio jausmo, nesiorientuoja elementariausiose 
baudžiamosios teisės taisyklėse, nežino procedūrų. Jeigu jis būtų išrinktas teisėju, 
būtų pats geriausias porininkas Makovskiui. Tad atrodo, kad po šio bandymo, kurį 
galbūt dar norės pakartoti Skažynskis, Rdultovskio kandidatūra smuks žemyn, o 
Maciejevskio pakils aukščiau, jis greičiausiai ir užims mano vietą. 


1920 metų sausio 17 d. 
Šeštadienis 


Šios dienos apeliacinis posėdis truko trumpai, tiktai 1 14 valandos, nes iš 12 bylų (vi- 
sos miško bylos), trauktų į darbotvarkę, tik 2 buvo nagrinėjamos ir pasibaigė nuos- 
prendžio paskelbimu, kitos 10 dėl įvairių priežasčių buvo atidėtos. 

Vakar gavau laišką iš Vilniaus, rašytą Zigmunto Jundzilo. Ne- 
atpasakosiu to, ką Jundzilas mano apie politinius Lietuvos san- 
tykius. Mėgstu ir gerbiu Jundzilą. Tai sąžiningas žmogus, toks, 
kuris nuoširdžiai myli vieningos Lietuvos idėją ir sielojasi dėl jos 
vis labiau įsibėgėjančio dalijimo. Tačiau atrodo, kad nesitapatin- 
damas su grynai lenkiškomis separatistinėmis Vilniaus tendenci- 
jomis, jis pasiduoda visuomenės nuostatoms, kuriose šių tenden- 
cijų daugėja. Todėl per daug vienašališkai kaltina lietuvius ir jų 
atpirkimo ožį - Tarybą. Džiaugiasi jis, kad ketinu grįžti į Lietuvą 
ir mano, kad tai piliečio žingsnis. Jundzilas mane taip pat tikina, 
kad Vilniuje nebus jokių sunkumų gauti leidimą vykti į Kauną, 
o to aš labai bijojau. Manau, jeigu jis mane tuo tikina, tai galiu 


nistawas Krzyžanowskis. tatai laikyti ženklu, kad jis ir jo politiniai draugai, kurie anksčiau 

buvo ir mano politiniai bičiuliai (Vitoldas Abramovičius, Janekas 
Pilsudskis, Janekas Klottas) turės pakankamai pažinčių ir įtakos, 
kad gaučiau leidimą, jeigu būtų daroma kokių nors kliūčių. Iš Jundzilo laiško su- 
žinojau, kad Bronislavas Kžyžanovskis iki šiol dar yra Paryžiuje ir netrukus grįš į 
Vilnių. Bet aš nelabai tikiu Kžyžanovskio politine misija. 


105. 1919 metais Paryžiuje B. Kžyžanovskis, kaip Vilniaus lenkų atstovas, dalyvavo Lenkijos tautinio komiteto vei- 
kloje. Šis komitetas oficialiai atstovavo valstybės interesams emigracijoje. Veikė iki 1919 08 15. Vėliau B. Kžyžanovs- 
kis veikė lenkų delegacijoje su R. Dmovskiu priešakyje, derantis dėl Versalio sutarties punktų įgyvendinimo. 


1920 metų sausio 18 d. 
Sekmadienis 


Tarp penktos-septintos val. po pietų Irkluotojų klube įvyko demokratinės (ra- 
dikaliosios) inteligentijos grupės susirinkimas. Susirinkimas sukviestas su kvie- 
timais, pasirašytais advokato Volodkievičiaus, mokytojo Jendraško (Jędraszko) 
ir tarybos nario Francišeko Hrynievičiaus (Franciszek Hryniewicz). Susirinko 
per 30 asmenų (tarp jų buvo advokatai Volodkievičius ir Lachovičius, prokuroro 
padėjėjas Maciejevskis, ipotekos raštininkas Mikulovskis, geodezijos mokyklos 
direktorius Mejeris, darbininkas Baueris, liaudies veikėjas Stolnickis, p. Jarnuš- 
kievičova (Jarnuszkiewiczowa), ponia Cabertova, panelė Cabertuvna, burmistras 
Sviderskis, keli mokytojai ir dar keliolika kitų žmonių). Aš buvau pakviestas pir- 
mininkauti. Susirinkimas buvo sušauktas dėl kelių problemų: 1) sukurti vietos 
komitetą tautos aukoms Juzefui Pilsudskiui; 2) aptarti demokratų klubo reika- 
lus; 3) aptarti vietos demokratų leidinio reikalus („Ziemia Lomžynska“) Pirmasis 
klausimas buvo išspręstas taip: komitetas buvo sudarytas iš direktoriaus Meje- 
rio, Janinos Cebertuvnos ir kažkokio Tejferto, kuriems buvo suteikta kooptacija 
be apribojimų. Daugiausiai laiko ir diskusijų užėmė demokratų klubo reikalai. 
Hrynievičius referavo apie įvairių demokratinių-radikalių grupuočių susiliejimą 
Varšuvoje, daugiausiai inteligentiškų, pavyzdžiui, Nepriklausomybės partijos, 
Demokratų sąjungos ir kt. į vieną Demokratų klubą, kuris pagal jo kūrėjų idėją 
turi tapti atskira partija, nepriklausoma nuo kitų kairiųjų politinių organizacijų, 
pavyzdžiui, Lenkų liaudies partijos [PSL] ar Lenkijos socialistų partijos [PPS] (tai 
reiškia, kad priklausantys Demokratų klubui negali būti lygiagrečiai kitų partijų 
nariais). Demokratų klubo kūrėjai artimiausiu metu sukvies Didįjį demokratų 
suvažiavimą Varšuvoje, kuriame pageidaujamas kuo gausesnis simpatikų iš pro- 
vincijos dalyvavimas. Šis suvažiavimas turi tapti didžiule judėjimo ir Lenkijos 
demokratinių jėgų demonstracija ir kažkas panašaus į steigiamąjį suvažiavimą. 
Projektuojamas didžiulio demokratijos organo steigimas Varšuvoje. Per mūsų 
susirinkimą šia tema diskusija labai įsiliepsnojo, ji buvo nevienalytė, kartais 
atitrūkstanti nuo temos į visiškai nerealias lankas, nes šios dienos susirinkimas 
neturėjo jokių naujos organizacijos Lomžoje steigimo bruožų. Susipynė du po- 
žiūriai, dvi organizacinės kryptys: viena (su Volodkievičiumi priešaky) grindė 
būtinybę turėti Demokratų klubą kaip vietą, kur galės susitarti visos demokrati- 
jos grupuotės, galinčios dalyvauti įvairiuose judėjimuose ir politinėse grupėse - ši 
kryptis pesimistiškai nusiteikusi atskiros radikaliųjų inteligentų partinės frakci- 
jos atžvilgiu - ir kita kryptis, su Mikulovskiu priešaky, palaikė būtent demokratų 


partinę organizaciją, atskirą ir nepriklausomą, atsiskyrusią tiek nuo Lenkų soci- 
alistų partijos, tiek nuo liaudininkų. Nors buvo diskutuojama, ši diskusija buvo 
bevaisė, nes platoniška; nes šios dienos susirinkimas neturėjo tikslo sukurti par- 
tijos ar klubo, tik susirinkti dėl kelių konkrečių klausimų ir susirinkimo sudėtis 
buvo gana atsitiktinė. Pagaliau nebuvo likviduota ligšiolinė Lomžos demokratų 
sąjunga, kuri ir turėtų aptarti minėtuosius reikalus. Pagaliau buvo apsižiūrėta, 
kad diskusijos yra bevaisės ir priešlaikės, ir jos buvo baigtos. Priimti nutarimai: 
būtinybė dalyvauti demokratų suvažiavime Varšuvoje ir kviečiama kuo gausiau 
jame dalyvauti, tačiau jokie formalūs delegatai nebuvo skirti. Trečioji problema - 
„Lomžos žemė“ - buvo trumpai aptarta. Išrinkta tiktai finansų komisija, sudaryta 
iš 7 asmenų, rinksianti lėšas, finansuosiančias leidinį. 


1920 metų sausio 19 d. 
Pirmadienis 


Nuo vakar (iki sausio 31 imtinai) paskelbta, jog dviem savaitėms stabdomas kelei- 
vių pervežimas traukiniais. Apie priežastis sklinda įvairių kalbų. Vieni tvirtina, 
kad trūksta anglies, kiti, kad traukiniais bus vežami kareiviai, kurie pagal Taikos 
sutartį turi užimti Vakarų Prūsiją, Pamarį, Rytų Prūsijos ir Aukštutinės Silezijos 
atkarpas bei atkarpas koalicijos kariuomenės pervežti į okupacines teritorijas. Dar 
kiti kalba, kad traukiniai reikalingi kariuomenės pervežimui rytuose, nes ji turi 
būti perskirstyta pagal karo su bolševikais pavasario kampanijos planus. Atseit 
Lomžoje traukiniai visai nekursuos. Dar vakar girdėjosi važiuojantis traukinys, o 
šiandien ryte buvo atvežti laikraščiai iš Varšuvos, vadinasi, kažkokie traukiniai 
turėjo važiuoti. 

Iš bolševikų fronto kol kas nėra jokių ypatingų ir svarbesnių žinių. Žmonės 
šnabždasi, kad bolševikų puolimas prieš lenkus visu frontu yra rengiamas ir netru- 
kus turi įvykti. Visų dėmesys į rytų frontą yra gan stipriai nukreiptas. Aišku, kad ir 
lenkų karinė vadovybė su Pilsudskiu priešaky nemiega. Tuo tarpu tik latviai, pade- 
dant lenkams, veiksmingai kovoja Latgaloje. Be to, visame baltarusių, lenkų fronte 
ir toliau (Volynės) nieko daugiau nevyksta, išskyrus susirėmimus ir išpuolius (bent 
jau pagal valstybinius pranešimus). 

Iš didelių politinių įvykių atkreiptinas dėmesys į Lenkijos ir Ukrainos suartėji- 
mą. Atrodo, kad Lenkija (matau, tikriau, nujaučiu Pilsudskio ranką) labai sumaniai 
pasinaudojo Denikino klaida - jis būdamas tikras savo sėkme kovoje su bolševikais, 
arogantiškai pasipriešino Ukrainai vedamas minties apie imperialistiniais princi- 
pais grįstą Rusijos suvienijimą ir pradėjo karą su ukrainiečiais. Jis buvo bolševikų 

nušluotas, o Ukraina, atsisakius Rytų Galicijos Lenkijos labui, puolė Lenkijai į glėbį, 
ieškodama su ja tiesioginių ryšių ir užmegzdama su Lenkija vasališkus santykius 
(tai nėra itin tikslus apibūdinimas, tačiau šios sąjungos bruožai turi tam tikrų len- 
kų protektorato atspalvių). Dėl šio suartėjimo dar vyksta derybos, kurios iki šiol 
nebuvo viešos, tačiau šiek tiek pavykdavo praskleisti paslapties šydą. Santykiai su 
Latvija ir nauji santykiai su Ukraina, kurie dar tik yra mezgami, didina Lenkijos 
autoritetą rytuose ir, atrodo, priartina Pilsudskio idėją, apie kurią jau daug kartų 
esu užsiminęs. Priešinasi iki šiol tik Lietuva, nes ten vyksta ginčas dėl Vilniaus ir iki 
šiol nerastas sprendimas. 

Pakilus šių dienų momentas yra lenkų užėmimas prūsų - Karaliaučiaus žemių ir 
pamario, kurios atsitraukus vokiečiams atiteko lenkams pagal Versalio sutartį. To- 
runė jau priklauso lenkams! Kasdien žingsnis po žingsnio lenkai braunasi pirmyn 
ir perima žemes net iki kašubų jūros pakrančių. Šiandien tai itin svarbus faktas, 
atveriantis naują slavų ir germanų kovų istorijos puslapį. 


1920 metų sausio 20 d. 
Antradienis 


Mano santykiai su Liuse Roškovska niekur nepasistūmėjo. Bet kokiu atveju jie man 
suteikė patyrimo: įsitikinau, kad 40-metis vyras yra pajėgus priversti įsimylėti dvi- 
dešimtmetę merginą ir, kad ne sunkiau tai padaryti, negu buvau 28-erių - pačioje 
jaunystėje, kai sugebėdavau priversti įsimylėti bet kurią merginą. Tačiau patirtimi 
žmogus gyventi negali ir to nepakanka tikriesiems troškimams patenkinti ir ilgesiui 
nuraminti. Nors mūsų santykiai išsirutuliojo iki meilės, tačiau toliau nė per žingsnį 
nepasistūmėja ir nematyti prošvaisčių, kad bus realizuoti. Mano jausmų neįmano- 
ma pavadinti meile ir jie neprives iki pašėlusių minčių bet kokiu atveju siekti tikslo, 
kelti audras ir įveikti vieną kliūtį po kitos. Net jeigu būčiau laisvas, nesusiečiau savo 
gyvenimo su Liuse, nes iš tikrųjų jos nemyliu ir nejaučiu jos psichologinės gimi- 
nystės su manimi, kuri yra būtina laimingai sąjungai sukurti. Tuo labiau negalvoju 
apie tai, kai nesu laisvas. Prie savo sumanymų ir vasarinių svajonių apie Liusę jau 
negrįšiu. Kelia ji man retkarčiais fizinį potraukį, be to, man ji simpatiška, o, pir- 
miausia, ko gero, ji patraukli savo jausmais man, nes tam žmogus visada yra jau- 
trus, būti mylimam turbūt vienas didžiausių malonumų, tikra palaima. Mudviejų 
santykiai su Liuse įstrigo viename taške. Bučiuoju ją, apkabinu, glamonėju, liečiu, ji 
lyg ir priešinasi ir švelniai atsiduoda, bet tik iki tam tikrų ribų. Žinau, kad tų ribų 
mes niekada neperžengsime. Tai mane, įsiaudrinusį piktina, nes tuomet trokštu, 
kad ji visiškai man atsiduotų, noriu pasisotinti jos kūnu. Liusė užsidega, atsiduoda 

instinktams, tačiau, kaip ir kiekviena nekalta panelė, nežino, kas yra tie instinktai. 
Be to, ją pančioja mandagumo taisyklės. Jų niekada nežengs toliau, neatsiduos man 
visu savo kūnu, nepames proto dėl aistros. Mergaitiškai pakutens vyriškį, padirgins 
jo jausmus, paerzins, bet atsiduoti kūniškai - jau kitas reikalas. 


1920 metų sausio 21 d. 
Trečiadienis 


Šiandien vyko apeliacinių bylų posėdžiai. Tarėjai: Vendrovskis (Wędrowski) ir Ros- 
tapinskis (Rostapinski), vaistininkas iš Staviskų. Prie prokuroro stalo sėdėjo proku- 
roras Sienickis, prie sekretoriaus stalo - Liusė Roškovska. Darbotvarkėje buvo 11 bylų, 
visos pagal 475 BK, dėl prievartos, pažeidžiančios kūnišką neliečiamybę (sumušimą). 
Daugiausiai tai įvairios šeimyninės muštynės (tarp seserų arba giminaičių, arba mo- 
tinos ir dukros) arba kaimynų muštynės, išprovokuotos įvairių ginčų. Šios kategori- 
jos bylose, kaip ir bylose dėl įžeidimo, daugiausiai dalyvauja moterys, „gražioji lytis“, 
kurią teisėtai galima pavadinti „piktybiška lytimi“. Susikivirčyti jos pirmos, o jų 
paleistiems žodžiams neprilygsta riebūs vyriški posakiai. Posėdis greitai pasibaigė. 
Prasidėjo vienuoliktą valandą, o antrą valandą prieš pietus jau buvo baigtas. 

Šiandien išsiunčiau laišką kunigui Tumui į Vilnių. Vertinu šį žmogų, lietuvių 
liaudies garbintoją - jo gyvenimas, nepaisant amžiaus, yra didžiulė kova, nuolatinis 
judėjimas ir vardan mylimos idėjos. Padėkojau jam už laišką, man rašytą gruodį, ir 
papasakojau savo svyravimų ir noro grįžti į Lietuvą istoriją. Kelios pastraipos iš šio 
laiško, susijusios su lenkų „Rytų kresų“ koncepcija ir vaidmeniu, kurį lenkų reikalu 
atlieka susitarimas su Kaunu. Pastarąją problemą aprašiau vadovaudamasis Herba- 
čiausko teze, paimta iš jo laiško man, mano nuomone, ji tobula. Nors Herbačiauskas 
greičiau ją išjaučia, nei sukonstravo analizuodamas istorinius santykius, tačiau ji ne 
mažiau puiki. 

„Vadinamoji „Rytų kresų“ koncepcija, mano įsitikinimu, prieštarauja lietuvių 
liaudies raidai ir kultūriniam pakilimui, kuris gali kilti tik iš savarankiškos laisvų 
žmonių kūrybos, žmonių, keliančių savo krašto ekonomiką ir organizuojančių savo 
šalį be globos ir direktyvų kurios nors metropolijos, kuriai šalis turi paklusti, kaip 
ir jos interesai paklusti svetimiems interesams. Lietuvos ir Baltosios Rusios kaip 
Lenkijos kresų imperijos sukūrimas būtų žingsnis atgal ir stabdytų tos šalies (ar tų 
šalių) vystymąsi. Tokia imperija - tai kolonija. Tai pavertimas Lietuvos kažkokiu 
satelitu, kurio raida bus ribojama kitos visuomenės teisių, o ne grįsta teisių, sukur- 
tomis savos visuomenės dideliu darbu. Visada buvau šios koncepcijos priešas. Net 
atsižvelgdamas į nepaprastą simpatiją lietuvių tautai, kurią mylėjau nuo vaikystės, 

nes jos įsčiose gimiau ir meilė jai augo vėliau jau mano darbo metais, kai susipaži- 
nau su jos istorija, jos kupina kančios atgimimo istorija, jos kūrybinėmis galiomis 
nelaisvės metais, tokiomis skausmingomis, bet kupinomis gyvybės, užkrečiančio 
optimizmo ir džiugaus tikėjimo savo vientisumu - net atsižvelgdamas į šią simpati- 
ją ir pasilikdamas, dėl savo asmeninės įgimtos tautinės kultūros, kurios, kaip savo 
kailio, pakeisti negaliu - Lietuvos lenku - negaliu, jau vien dėl savo prigimties ir 
žmoniškumo pritarti „Kresų“ koncepcijai. Ši koncepcija yra antiliaudiška ir antide- 
mokratinė; mūsų šalyje ji palanki tiktai visuomeninės reakcijos veiksniams. Jie ja 
naudojasi, nes tai stabdo liaudies raidos procesą, kultūros raidos procesą, palaiky- 
dama netvarką ir suirutę bei senųjų visuomenės sluoksnių valdymą...“ 

„Gerbiamasis kunigas tikriausiai žino mano įsitikinimus. Todėl neturėtų nu- 
stebti, kai Jam pasakysiu, kad kas liečia Lietuvos Lenkijos santykius, o net ir plačiau, 
santykius viso bloko „nuo jūros iki jūros“ (Ukraina, Lenkija, Baltarusija, Lietuva, 
Latvija, Estija) - nes esu idėjos šalininkas, kurią pavadinčiau Jogailaičių idėja, pačia 
tauriausia šių žodžių reikšme. Tai reiškia, kad norėčiau matyti ir sulaukti šių tautų 
kooperacijos, jų sąjungos bet kokia bendradarbiavimo forma. Tačiau ši koncepcija 
atmeta bet kokias „kresų“ koncepcijas, bet kokias vienos tautos valdymo kitų for- 
mas, vienos šalies vienvaldystę. Kooperacija turi būti laisva ir savarankiška (suve- 
reni). Lenkija Pilsudskio politikoje savo santykiu su Latvija ir galbūt Ukraina, šiek 
tiek priartėjo. Tačiau ši idėja, jeigu Pilsudskis iš tiesų liks ištikimas savo pirmykštei 
programai, nebus realizuota, jeigu Lenkija neatsisakys radikaliai ir griežtai savo 
„kresų“ politikos santykiuose su Lietuva ir Baltąja Rusia. Dar daugiau - pasakysiu, 
kad, mano nuomone, jeigu Lenkija neras susitarimo su Kaunu, Lenkija pralaimės 
rytų karą! 

Didžiosios Kunigaikštystės žemės iki neseniai buvo pasyvi masė, ginčų tarp 
Lenkijos ir Rusijos priežastimi. Lietuviai pirmieji tose žemėse buvo ir ėmė kurti 
tautinius visuomeninius, šalies ir kultūrinius santykius. Šio proceso niekas nesu- 
stabdys. Tautinė Lietuva, šiandien sukūrusi židinį Kaune, yra gyvenimo ir kūrybos 
centras, ateities pionierė. Tokia ji turi didžiulę vertę, ji - pradžios galybė, pasėjusi 
daigus, kurie anksčiau ar vėliau sudygs visose buvusios Didžiosios Kunigaikštystės 
žemėse. Baltarusija dar miega, bet atsibus ir ji. Jeigu Lenkija neužmegs kaimyninių 
santykių su Lietuva, su tais kūrybiniais procesais dygstančio gyvenimo, kurio iš- 
raiška yra šiandieninė Kauno Lietuva, jeigu apakinta laikysis „kresų“ koncepcijos, 
kuri reiškia status quo ante““, jei nepajus šiandienio Kauno vaidmens ir pasipriešins 
jam - pralaimės reikalą nepaisant karinio laimėjimo. Gyvenimo procesai, kultū- 

riniai ir visuomeniniai daigai yra stipresni už viską. Valdžios vyrų protas turėtų 
suprasti, o kartais ir pajausti tai. Istorija, net ir naujausia (Rusija, Prūsija, Austrija), 
moko, kad nebaudžiamiems jų ignoruoti negalima, nes jie keršija“. 


1920 metų sausio 22 d. 
Ketvirtadienis 


Šiandien, užuot ėjęs pietauti pas Kotunią Prušanovską, kartu su teisėju Chabovskiu 
nuėjome į Čochanskio restoraną. Buvau skolingas Čochanskiui už tai, kad jis mane 
praėjusią savaitę pavaišino. Išgėrėme „šnapso“ prieš pietus, užkandome ir dviese 
papietavome. Chabovskis dabar yra mano geriausias kolega. Jo darbo stalas stovi 
mano kabinete, todėl dirbame kartu, gana dažnai pasikalbame ir kartu aptariame 
įvairius ginčytinus klausimus, kurių mūsų darbe yra ne taip jau mažai. Chabovskis 
yra labai ramus, protingas, iš prigimties jautrus ir minkštas žmogus; jis labai švel- 
nus ir puikiai bendraujantis. Jis senbernis, maždaug mano amžiaus - tik metais ar 
dviem vyresnis. Atrodo, kad savo įsitikinimais neprijaučia nė vienai stovyklai ir kad 
jis turi nuovoką apie pažangius visuomeninius judėjimus, neišskiriant ir socializmo. 
Kaip teisėjas jis labai įžvalgus, darbštus, mąstantis, galbūt šiek tiek lėtokas. Bus labai 
geras teisėjas. Net atrodo, kad iš teisėjų sąstato, kuris liks Lomžos apygardos teisme, 
išėjus Trampleriui ir man - jis bus geriausias. Be jo vienintelis, dar vertingas, yra 
Skažynskis (aišku, išskyrus pirmininką Filochovskį, kuris kaip civilinių bylų teisė- 
jas, yra tikrai išskirtinis). Mūsų civilinių bylų teisėjai - Dušynskis, Chelstovskis ir 
ypač Makovskis - visiški vargetos. 

Mano atsistatydinimo reikalai kol kas nejuda iš vietos. Taip, kaip rašiau pareiški- 
me, kur prašiau mane atleisti iš darbo, noriu būti laisvas nuo kovo 1 d., tačiau pirmi- 
ninkas neskuba. Nesikalbėjau su juo nuo pareiškimo įteikimo dienos, tačiau žinau 
iš sekretoriaus Sledzinskio, kad pirmininkas neišsiuntė mano prašymo į Varšuvą ir 
nepasirašys jo iki visuotinio teismo susirinkimo, kuriame kartu bus paskirti kandi- 
datai į mano vietą. Reikės paprašyti pirmininko, kad jis paskubėtų šaukti visuotinį 
susirinkimą, nes reikia būti pasirengusiam, kad dar ir ministerija vilkins mano at- 
sistatydinimą, taip, kad neaišku, ar iki kovo 1-osios būsiu laisvas. 


1920 metų sausio 23 d. 
Penktadienis 


Šiandien vyko Pirmosios instancijos baudžiamųjų bylų posėdis su tarėjais Vladys- 
lavu Šveiceriu [Szwejcer] ir kažkokiu Dombrovskiu. Šie tarėjai pirmą kartą ėjo savo 

pareigas, nes jie yra Lomžos miesto tarybos neseniai išrinkti. Tarp naujai išrinktų 
tarėjų yra nemažai žydų bei du krikščionys radikalai - Šveiceris ir Hrynievičius. 
Skažynskis ir vienų, ir kitų atžvilgiu raukia nosį; nenusipelnė jie jo endekiškų sim- 
patijų; kurių jis, nepaisant visko, net ir teisėjaudamas atsikratyti nesugeba. Todėl 
Skažynskis nusiteikęs niekada nekviesti nei Šveicerio, nei žydų į posėdžius, kuriems 
pats pirmininkaus. Šiaip jau tai nėra teisėta, nes tarėjai teisme atstovauja visuomenei, 
todėl turėtų būti kviečiami paeiliui, nepriklausomai nuo valstybinių teisėjų norų, o 
ypač neturėtų būti kreipiamas dėmesys į jų politinius įsitikinimus, tačiau Skažyns- 
kis yra toks savavaliautojas ir Pirmosios instancijos baudžiamųjų bylų skyrių laiko 
vos ne savo asmeniniu kiemu, kad jo užsispyrimo neįmanoma palaužti. Šveiceris 
pateko į šios dienos posėdį todėl, kad seniai buvo aišku, jog aš jam pirmininkausiu, 
todėl Sakažynskis leido man pačiam rinktis tarėjus. Tarėju paskyriau Šveicerį, nes 
pažinojau jį dar iš Vyriausiosios rinkimų komisijos į Seimą laikų, vertinau jo protą 
ir charakterio savybes. Šiandien taip pat įsitikinau, kad jis aukščiausios klasės ta- 
rėjas, sugebantis teisingai mąstyti ir teisingai jausti. Tad šios dienos tarėjais buvau 
labai patenkintas, o tai yra labai svarbu. Posėdis bylų požiūriu buvo gana įvairus; 
bylos nebuvo ilgos, bet pakankamai įdomios. Kaip žinau, Skažynskis yra įsitikinęs, 
kad tarėjai - arba žydai, arba radikalai, arba socialistai - būtinai bus pirmiausia ša- 
liški, o antra, suinteresuoti paleisti visus nusikaltėlius. Dėl Šveicerio, tai Skažynskio 
nuomonė nepasitvirtino. Manau pagirtina, kad jis žmogiškai elgiasi su nusikaltė- 
liais; kad jis nėra sausas ir bejausmis, kaip senasis tarėjas Dombrovskis, nei pedantas, 
kuris tiktai analizuoja bylą teisiškai. Šveiceris išjaučia, kodėl toks ar kitoks nusi- 
kaltimas įvyko ir supranta, kad teisėjas nėra budelis, o gyvenimo dėsnių analitikas, 
nes žmones į nusikaltimą stumia individualios ir visuomeninės problemos, jis mato 
žmogaus sielą, o tai jau didelė vertybė. Tačiau, kai teko priimti sprendimą byloje dėl 
nelegalaus spirito varymo, kas yra šios dienos maras, egzistuojantis dėl asmeninio 
pasipelnymo perdirbant būtiniausius maisto produktus, kurių ir taip šiais laikais 
trūksta, tas pats humanistas Šveiceris pasiūlė skirti maksimalią bausmę, numatytą 
už šį nusikaltimą; buvo paskelbtas nuosprendis - penkeri sunkiųjų darbų kalėjimo 
metai, maksimali ir kartu aukščiausia, kokią kada nors Lomžos teismas yra skyręs 
už spirito varymą. 

Šiandien mano budėjimo Irklininkų klube diena. Žinojau, kad šiandien klube 
turėjo vykti vaišės vidaus reikalų ministro Vojciechovskio (Wojciechowski) garbei, 
kuris vieši Lomžoje. Kvietimai dalyvauti šiose vaišėse (kaina vienam žmogui - 3 
markės) buvo išsiuntinėti į visokias įstaigas ir privatiems asmenims. Aš atsisakiau 
dalyvauti, nes nemanau, kad puotauti yra geriausias būdas pagerbti ministrą Respu- 
blikoje ir ypač šiais laikais. Vis dėlto į savo įprastą budėjimą atėjau. Tačiau paaiškėjo, 

kad budėti nereikia. Klubas, kaip toks, dėl vaišių neveikė. Vaišinamasi buvo didžio- 
joje klubo salėje: susirinko masė žmonių, salė net lūžo nuo vienas šalia kito sustaty- 
tų stalų. Respublika nesugebėjo žmogaus natūros paversti demokratiška. Ministro 
atvykimas į Lomžą - valstybės tarnautojams išties didelis dalykas. Kiekvienas jų 
stengiasi bent jau prisiliesti prie ministro, pasimaudyti jo šlovėje, pasirodyti jam ir 
jį pamatyti. 

Pirmininkas sukvietė į visuotiną susirinkimą rytoj ketvirtą po pietų. Į dieno- 
tvarkę buvo įtrauktas ir kandidatų į teisėjo vietą, iš kurios aš pasitraukiu, rinkimas. 


1920 metų sausio 24 d. 
Šeštadienis 


Šiandien vyko visuotinas Apygardos teismo susirinkimas, kuriame buvo išrinkti 
kandidatai teisėjo vietai užimti. Kaip ir buvo numatyta, pirmoje vietoje buvo įrašy- 
tas prokuroro padėjėjas Janas Maciejevskis. Ši kandidatūra buvo vienbalsiai patvir- 
tinta. Antruoju kandidatu įrašytas tardytojas Vojchtas [Wojcht), trečiuoju — tardy- 
tojas Suchinskis [Suchinski] (iš Mazoviecko). 

Pastarosiomis dienomis lenkų spaudoje vis dažniau pasirodo pranešimų apie ta- 
riamą lietuvių prievartą, rodomą lenkams. Šios žinutės, straipsniai ir laiškai kupini 
ne tik neapykantos Lietuvai, Lietuvos valdžiai ir pan., bet kalbama tiesiog kovingu 
tonu, kviečiančiu eiti su ginklais ir atsiskaityti su lietuviais. Šmeižiama Lietuvos 
vyriausybė, lietuvių kariuomenė, lietuvių inteligentai, Lietuvos Respublika vadina- 
ma: „taip vadinama nepriklausoma Lietuva“, arba „Lietuva taip vad. nepriklauso- 
ma“, nepaisant to, kad jau dabar patys faktai prieštarauja, tačiau lietuviams prime- 
tama, jog jie gelbsti vokiečiams ir eina su jais išvien, ir dar sakoma, kad „Lietuva 
tapo nepriklausoma tik vokiečių dėka“ (taip pat sakyti galima, pasinaudojant 1916 
XI 5 aktu, ir apie Lenkijos nepriklausomybę, kaip gautą per „vokiečių malonę“); su 
pasimėgavimu pristatoma Lietuva, kaip Tarybos kūrinys, vertas paniekos ir nea- 
pykantos, o lietuvių liaudžiai reiškiama užuojauta ir broliška meilė. Neapykantos 
Lietuvai ir lietuviams dirva Lenkijoje yra labai kruopščiai rengiama, o dvarininkai, 
kurių interesams buvusiose Lietuvos Didžiosios Kunigaikštystės žemėse kenkiama, 
ir kurie klasių kovoje pasitelkia Lenkijos vardą, itin kruopščiai dirba abiejų tautų 
kiršinimo kryptimi. Štai dvarininkų ir kitokio elemento vardu, kuris Lietuvoje vie- 
tos sau rasti negali, neseniai buvo įsteigtas „Lenkų gynimo Kaunijoje sąjunga (ar 
komitetas)“. Jau pati Kaunijos sąvoka aiškiai neigia Lietuvos valstybingumą. Šios 
sąjungos uždavinys - kiršinti ir rengti dirvą, o jei įmanoma - išprovokuoti lenkų 
ir lietuvių karą, kurio tikslas užgrobti Lietuvą ir įvesti ancien regime visuomeninį 

valdymą. Laikraščiai rašo apie skriaudas, kurias lietuviai vykdo prieš lenkus, apie 
Lietuvos valdžios neįgalumą, administracinę bei ūkio suirutę ir, aišku, bet kokie 
valdžios sprendimai yra laikomi tyčiniais antilenkiškais. Lenkų spauda, neišski- 
riant pažangiosios („Kurier Poranny“), nesigėdija net tiesiogiai reikalauti tam tikrų 
Lietuvos teritorijos atkarpų (perstumti demarkacijos liniją manu militari” būdu), 
net ir ne iš etinių paskatų, o šiaip vartotojiškų, pavyzdžiui, gauti geležinkelio lini- 
jas ir t. t. (net ir Lenkų socialistų partijos leidinys „Robotnik“) yra gana arti tokių 
politinių agitacijų, nors tai niekaip nesusiję su darbininkų poreikiais „kresuose“). 
Aišku, lietuvių valdžiai ir lietuvių kariuomenei primetamos „bolševikiškos“ tenden- 
cijos. Karštų aistrų abiejose pusėse yra per daug. Karą stabdo tik požiūris į Koaliciją, 
į anglų - prancūzų politinius tikslus, o iš lenkų pusės - dar ir militarinė bolševikų 
fronto situacija. Lietuviai taip pat ne mažiau už lenkus beria druskos ant žaizdos ir 
provokuoja. Lietuva, nepriklausomai nuo santykių su Lenkija, išties daro daug klai- 
dų ir yra toli gražu ne tobula. Bet ar tobula yra Lenkija? Kas žino, ar abi šios šalys 
yra ne vienodai netobulos? Didžiausia silpnoji Lietuvos vieta, kaip aš suprantu, yra 
tai, kad iki šiol nesiryžta suorganizuoti rinkimų į Seimą. Tai būtų didžiausias Lietu- 
vos Respublikos autoritetas. Tačiau Lietuvos Vyriausybė ir Taryba rinkimus vilkina, 
prisidengdami Vilniaus, kuris yra lenkų okupuotas, problema. 

Įdomu tai, kad lenkų spauda ir valdžios atstovai, bardami Lietuvą, negaili dosnių 
pagyrų Latvijai, o jos, beje, yra veidmainiškos. Iš tiesų liaudies Latvija vokiečių ba- 
ronų atžvilgiu elgiasi taip pat kaip liaudies Lietuva dvarininkų, atstovaujančių lenkų 
interesams, „kresuose“ atžvilgiu. Netrūksta tam tikrų analogų Latvijos santykiuose 
su Ryga ir Lietuvos su Vilniumi. 


1920 metų sausio 25 d. 
Sekmadienis 


Pamažu, bet kryptingai artėju prie savo pagrindinio tikslo ir sprendimo - grįžimo 
į Lietuvą. Štai jau pusmetis praėjo nuo to laiko, kai liepą buvau nuvykęs į Kauną ir 
Bagdoniškį bei apsisprendžiau galutinai grįžti, o iki šiol vis dar esu Lomžoje. Esu 
dėl daugelio dalykų, tiek materialių, tiek įvairaus plauko moralinių. Ir apsisprendi- 
mas nebuvo lengvas. Tačiau žingsnis po žingsnio, pamažu, ėjau savo tikslo link ir 
dabar jau artėju prie savo misijos vykdymo. Prašymas atleisti, vakarykštis kandida- 
tų rinkimas - tai jau įvykę faktai, kurie palengvina tolesnius mano žingsnius, jau 
negalėsiu dirbti Lomžoje. (Galbūt tik vienas vienintelis dalykas galėtų sustabdyti 

mano grįžimą į Lietuvą - tai lenkų-lietuvių karas.) Jei tai įvyktų, ir toliau likčiau 
nuošalyje, kaip kad iki šiol buvau Lomžoje. Tačiau nenoriu tuo tikėti. Galimos yra 
kitokios komplikacijos, kurios apsunkintų grįžimą, pavyzdžiui, galima bolševikų 
sėkmė kare su Lenkija ir kelių, vedančių į Vilnių, uždarymas. Bet, pirma, artimiau- 
siu metu bolševikai neturi galimybių patirti netikėtos sėkmės, antra, liktų man ke- 
lias „Suvalkai-Marijampolė“, trečia, negalima atmesti, kad lenkų-bolševikų karas 
bus nutrauktas kokio nors modus vivendi, jeigu ne formalioji taika, ọ tai šiandien 
tapo pagrindiniu politikos uždaviniu ir ji priklausys nuo Antantės sprendimo ir 
santykio su bolševikų Rusija, pagaliau lenkų - bolševikų karo rezultatai man neturi 
lemiamos reikšmės kalbant apie mano grįžimą į Lietuvą. 

Jau aišku, kad vasarį, kaip kad tikėjausi, vykti namo negalėsiu. Kovas būtų man 
palankus metas ir norėčiau šio termino laikytis. Tačiau negaliu būti tikras, ar iki 
kovo mane atleis iš darbo. Lenkijoje labai trūksta teisininkų, ypač teismuose, todėl 
žmonės paleidžiami labai nenoriai. Norėtų, kad kuo daugiau teisininkų prašytųsi į 
darbą, o bet koks pasitraukimas iš sistemos palieka sunkiai užtaisomą spragą. Todėl 
kolegos man pranašauja, kad ministerija Varšuvoje vilkins kuo ilgiau mano atsis- 
tatydinimą ir kelis mėnesius mane dar čia pralaikys. Tokios galimybės negalima 
atmesti, nors, savo ruožtu, aš šį reikalą forsuosiu. 

Konstantinas Gordzialkovskis'“?, mano senas bičiulis ir kolega iš Paryžiaus, Mo- 
giliavo gubernijos dvarininkas, dabar Varšuvos darbo ministerijos valdininkas (ir 
skyriaus vedėjas) gruodžio mėnesį laiške man rašė: „Siūliau Osmolovskiui (Os- 
motowski) (Rytų žemių generalinis komisaras), kai užiminėjau dabartines pareigas, 
kad tave paskirtų Vilniaus komisaru arba politinio skyriaus vedėju, bet jis pasirinko 
sukčius, tokius kaip Niedzialkovskis ar Krupskis; matydamas, kuria kryptimi jis 
veikia, nepriėmiau pasiūlymo“. Gordzialkovskis čia kalba apie paties gautą pasiū- 
lymą. Dėl manęs, tai Gordzialkovskis šiek tiek klysta. Osmolovskiui priimti mano 
kandidatūrą nebuvo reikalo. Kai Osmolovskis gavo dabartines pareigas, kaip „kre- 
sų“ valdybos organizatorius, mano santykis jų politikos atžvilgiu jau buvo aiškus. 
Buvau gavęs ankstesnių pasiūlymų ir iš svarbesnių šaltinių, net tiesiogiai iš paties 
Pilsudskio, kuris dar kovo mėnesį tarpininkaujant Slavekui [Stawek] mane angaža- 
vo savo rytų politikos programai vykdyti. Nepamenu, ar pakankamai konkrečiai 
tais laikais dienoraštyje aprašiau šį įvykį. Man buvo siūloma, tapti Pilsudskio politi- 
kos Rytuose vienu iš vykdytoju ką tik besiorganizuojančiame politiniame skyriuje 
prie Lenkijos kariuomenės vyriausiosios vadovybės Rytuose. Tos politikos tikslas 


108. Modus vivendi (lot.) - gyvenimo būdas (sąlygos, kurios daro normalius santykius). 
109. Gordziatkowski Konstanty (apie 1880-?) - dvarininkas, vienas iš Baltarusijos „kresų“ lenkų sąjungos 
įkūrėjas (1818 m.), 1906 m. padėjo Rėmeriui leisti „Kurier Wilenski“. 

buvo restauruoti Lietuvos valstybingumą federacijoje su Lenkija, kurioje susilietų 
ir kartu kurtų lietuvių, baltarusių ir lenkų tautiniai elementai (forma ar konkretus 
įstaigos ar pareigų pavadinimas, kuris man būtų tekęs - nesvarbu, nes jis būtų įvar- 
dytas tik organizuojant naująją valdžią „Rytų žemėse“ ar, kaip tuomet buvo mano- 
ma - Lietuvoje). Aš tuomet neapsisprendžiau nuolatos dirbti Lenkų kariuomenės 
vyriausiosios vadovybės politikoje, o siūliau savo paslaugas - bandyti užmegzti kon- 
taktus su lietuviais. Paskui, kai jau Vilniaus projektas turėjo būti realizuotas, gavau 
dar didesnį pasiūlymą - siūlymą pabandyti suformuoti Vilniuje vyriausybę daly- 
vaujant lietuviškajam ir lenkiškajam elementui - ir, galimas daiktas, būčiau tapęs 
šios vyriausybės vadovu. Šia tema, o tikriau dėl sumanymo kurti tokią vyriausybę, 
balandžio pradžioje Varšuvoje Prystoro bute įvyko slapta konferencija asmeniškai 
dalyvaujant „viršininkui“ Pilsudskiui (joje dalyvavo „viršininkas“ Juzefas Pilsuds- 
kis, Vitoldas Abramovičius, Janekas Pilsudskis, aš, Prystoras). Tuomet aš, supras- 
damas, kad tokios akcijos sėkmė priklausys nuo lietuvių pozicijos, savo dalyvavimą 
apribojau bandymu tiesiogiai susisiekti su lietuviais Kaune. Juzefas Pilsudskis su- 
tiko su manimi, tačiau skyrėsi mūsų nuomonės šiuo atžvilgiu: jis manė, kad jeigu 
lietuviai nesutiks geranoriškai, reikia veikti įvykusių faktų metodu, kad ir einant 
prieš jų valią. Tuomet nuvykau į Kauną, iš kurio grįžau tuščiomis rankomis — ir 
atsisakiau dalyvauti tolesnėje veikloje, laikydamasis savo ankstesnių nuostatų. Os- 
molovskis buvo gerai informuotas apie mano vaidmenį ir požiūrį bei pasiūlymus, 
kurie man buvo pateikti, o pagaliau grįžęs iš Kauno su juo asmeniškai kalbėjausi 
Varšuvoje (...)"?, 


1920 Metų sausio 26 d. 
Pirmadienis 


Kurį laiką nebuvo nieko girdėti apie Papos keliones. Mums atrodė, kad Papa ilgesnį 
laiką užsibuvo Vilniuje. Priešingai nei tikėjausi, Papa neparašė man nė vieno laiš- 
ko, Kotuniai taip pat neparašė. Atsižvelgdamas į tai, kad Papa laiškuose įžeidinėja, 
o paskui net ir barasi, eventualiai prikiša įvairiausius ir neįtikėtiniausius dalykus, 
kurie skamba kaip „nuodėmės“, padarytos per visą mūsų gyvenimą, žodžiu, surašo 
viską blogiausia, ką tik įstengia prisiminti (o šiuo atžvilgiu Papos atmintis yra nejti- 
kėtinai tiksli, nors tos mūsų „nuodėmės“ egzistuoja tik Papos nesveikoje vaizduotė- 
je) arba paberia draudimų ir paliepimų, kuriais mėtosi laisvai - galvojau, geriau jau 
Papa visai neatsilieptų. Taip pat baiminausi, kad Papa iš ko nors Vilniuje išgirs apie 


110. Neįskaitomas sakinys. 

mano ketinimus grįžti į Lietuvą ir, kaip jam įprasta, bandys tai uždrausti. Aišku, ne- 
vykdyčiau jokio, kaip jam įprasta, paliepimo, tačiau jau geriau jo neišgirsti visai, nes 

tada manęs tikrai niekas neįsileistų ne tik į Bagdoniškį, bet dar ir kartintų gyvenimą 

Kaune. Papa tylėjo ir tik retkarčiais pasiekdavo mus Marynios laiškai, rašyti man 

arba Kotuniai, su aimanomis, kokius vargus tenka jai kęsti dėl Papos. Paskutinėmis 

dienomis Marynia jau rašė, kad Papa ketina vykti į Varšuvą, tačiau minėjo sunku- 
mus, iškilusius dėl privataus keliavimo traukiniais draudimo. 

Šiandien gaunu atviruką nuo Karolio O'Rourke's iš Varšuvos, rašytą prancūziš- 
kai, labai diplomatiškai, tačiau nemažiau ryžtingai. Karolis rašo, kad Papa atvyko į 
Varšuvą; priduria, kad mano atvykimas yra būtinas, net labai skubus („bien urgen- 
te“) dėl to, ką įvelka į labai diplomatiškus žodžius: „Uoncle est en bonne santé, mais 
je trouve gu'il a perdu la notion de la valeur d'argent et que ce serait d'une utilite pour 
Vous tous si lore pourrait Ven convaincre avec tout le respect du a son âge et sa qualité 
de père et oncle“". 

Nemanau, kad utilite dėl Papos įsitikinimo apie pinigų vertę turėtų signalizuoti 
mums apie pavojų, kilusį dėl Papos turto valdymo; tikriausiai Papa nevykdo Var- 
šuvoje jokių veiksmų, susijusių su Bagdoniškiu, ir nepasirašo jokių įsipareigojimų, 
kad gautų grynųjų išvykimui; jokių veiksmų, susijusių su Bagdoniškiu Varšuvoje 
imtis negalėtų. Įtariu, kad kalbama apie tai, jog Papos negalima leisti į Prancūziją, 
nes žinant Papos santaupas grynaisiais ir atsisakius O'Rourke'ams paskolinti pini- 
gų, tokia kelionė gali tapti pavojinga, nes pakeliui Papa gali susirgti, gali pritrūk- 
ti jam pinigų ir tada jau mums tektų gelbėti Papą, o pačiam Papai tokia kelionė 
gali kainuoti net ir gyvybę. Kad ir kaip ten būtų, net minties nekyla man atkalbėti 
Papą nuo jo sumanymo keliauti. Jeigu nuvykčiau į Varšuvą, tai pirma, išleisčiau 
savo santaupas, kurias turiu pasilikti kelionei į Lietuvą, antra, būčiau tikras vargas 
Papai, o man tektų kęsti jo kaltinimus ir įvairaus plauko pretenzijas, pagaliau su- 
laukčiau draudimo vykti į Lietuvą, o nelaimėčiau visiškai nieko, nes, ko jau ko, bet 
savo vaikų Papa niekados nepaklausys. Pasitarę su Kotunia nusprendėme, kad nėra 
jokio tikslo man vykti į Varšuvą. Kotunia pabandys parašyti Papai ir atkalbėti jį 
nuo kelionės. Dar parašys gydytojui, pas kurį Papa turi apsilankyti Varšuvoje ir pa- 
prašys jo, kad uždraustų jam keliauti. Abu abejojame šio sumanymo veiksmingu- 
mu. Papa labai užsispyręs, o tame sumanyme vykti į Prancūziją slypi ne tik noras 
pataisyti sveikatą, bet ir atsipalaiduoti, pasilinksminti, žodžiu, gyvenimo instink- 
tai, galbūt net senatvės kliedesys, kuris veja tiek vienišus senus žvėris patinus, tiek 


11. Dėdė yra geros sveikatos, bet man rodos, jog jis yra praradęs pinigų vertės pajautą ir dėl to gali Jums 
visiems būti naudinga, jei su visa pagarba jo amžiui ir jo, kaip tėvo bei dėdės, statusui pavyktų įtikinti jį 
klydus [iš prancūzų kalbos vertė R. M.J. 

žmones atitolti nuo savojo lizdo ir blaškytis „laisvėje“, ves tol, kol kur nors ištiks 
mirtis. Kaip ir seni briedžiai patinai, atiskyrę nuo savo kaimenių, keliauja vienat- 
vėje nenuilsdami, be jokios prieglaudos už savo visuomenės ribų. Papa senatvėje 
yra labai vienišas, dažnai skundžiasi savo vaikais ir anūkais, kad turėdamas jų tiek 
daug yra vienišas ir apleistas. Tačiau pats dėl to kaltas, nes kai tik kas nors bando 
prie jo priartėti, atstumia pasitelkęs visą visu savo plėšrumą, persekioja tol, kol tas 
neištveria ir dingsta iš akiračio. Nesiveržia pas mus Papa visiškai, dar apkalba už 
akių, o veržiasi tik į pasaulį - pas svetimus. 

Kartu šiandien gavau ir Marynios laišką. Ji apie Papą rašo, kad lengviau atsikvė- 
pė, kai šis išvyko iš Vilniaus. Svajoja Papa jau ne tik apie Vichy, bet ir apie tai, kad 
per Velykas pamatys Šventąjį tėvą (popiežių) Romoje; ši Papos kelionė gali baigtis 
katastrofa. Jei pavyks Papai išvykti, tai reikia būti pasirengusiems, kad kuris nors 
turės važiuoti ir gelbėti jį iš skurdo (...). 


1920 Metų sausio 27 d. 
Antradienis 


Šiandien vyko Pirmosios instancijos baudžiamųjų bylų posėdis. Beveik visos į die- 
notvarkę įtrauktos bylos buvo išnagrinėtos, o kadangi jos buvo didelės, su gausybe 
liudininkų, tai posėdis užtruko visą dieną ir baigėsi pusvalandį prieš vidurnaktį. 
Viena buvo itin įprastinė, kažkokio Dombeko (Dąbek), kaltinamo bandymu apvogti 
vieną Lomžos parduotuvę. Dombekas pasikvietė daugybę liudininkų, tarp kurių 
buvo vieni vagys, sukčiai, alfonsai ir Lomžos prostitutės. Be to, visas vagių-sute- 
nerių-prostitučių pasaulis sugužėjo į teismo salę palaikyti vieno iš drąsiausių savo 
narių. Pritrūkus įrodymų Dombekas buvo išteisintas. 

Laikraščiuose vis dažniau rašoma apie pavojų, kurį lenkų kariuomenei kelia 
bolševikai, besirengiantys puolimo akcijai. Vis dažniau perspausdinami straips- 
niai iš užsienio spaudos - prancūzų ir anglų, kur gvildenamas šis pavojus. Atrodo, 
kad bolševikai, susidoroję su Denikinu, Kolčaku ir kt., išties savo pagrindines pa- 
jėgas nukreips kovai su Lenkija. Nepaisant ligšiolinės lenkų kariuomenės sėkmės 
rytuose, susiklosčiusi padėtis Lenkijai gali tapti išties grėsminga, jeigu nebus mo- 
dus vivendi su bolševikais ir jeigu Koalicija stipriai neparems Lenkijos bent jau 
amunicija, karinėmis medžiagomis, mundurais, pinigais ir maistu. O štai vakarų 
šalių santykis su Rusija atsidūrė kryžkelėje. Viena vertus, Anglijoje yra stiprių sro- 
vių, norinčių sušvelninti santykį su Rusija ir svarstančių galimybę net pradėti su ja 
prekybinius mainus. Kita vertus, Anglijoje atsiranda stiprių dvejonių dėl Indijos, 
Persijos, Kaukazo, Egipto, kad bolševikų propaganda, grįsta bolševikų kariuome- 

nės sėkme Azijoje ir ties Kaspijos bei Juodąja jūromis, neprasibrautų. į tas šalis, 
išprovokuodama ten politinius judėjimus ir sukilimus, keliančius grėsmę anglų 
valdymui. Tatai skatina Angliją būti budriai ir pasirengusiai gintis nuo bolševi- 
kų Rusijos. Prancūzijos požiūris laikinai neaiškus. Clemenceau [Klemenso]"* fiasko 
prezidento rinkimuose, Deschanelio [Dešanelio]"* išrinkimas prezidentu ir Mille- 
rando |Miljerando]"+ kabineto susikūrimas yra tam tikras perversmas prancūzų 
politikoje. Dar neaišku, kokią kryptį pasirinks prancūzai savo užsienio politikai ir 
koks bus jos santykis su Rusija. Kol kas lenkų pranešimai yra skurdūs. Iš jų galima 
matyti, kad bolševikų kariuomenė koncentruojasi, bet kol kas dar vyksta smulkūs 
susirėmimai ir žvalgyba. 


1920 metų sausio 28 d. 
Trečiadienis 


Kažkada, nevisai prieš trejus metus (jeigu neklystu - 1917 metų gegužę), Pilsudskis 
privačiame pokalbyje ponų Juzefo Pomorskio šeimos salone Varšuvoje, kur atsitik- 
tinai su juo susitikau, kalbėjo apie savo meilę Lietuvai ir Vilniui. Apie Vilnių jis 
tuomet taip sakė: jo širdyje, kalbant apie miestus, pirmiausiai yra Vilnius, po to ilgai 
ilgai nieko... (pauzė) ir tik tuomet Paryžius, Londonas ir kt. Šiais žodžiais pabrėžė, 
kad Vilnius jam yra šventoji jo širdies žemė, kurios net lyginti negalima su šauniau- 
siais pasaulio miestais, su miestais, kurie yra puikiausi žmogaus sukurtos civilizaci- 
jos produktai, kultūringam ir išsilavinusiam europiečiui vertingiausi ir brangiausi. 
Pilsudskio meilė Lietuvai yra meilė šaliai ir lietuvių prigimčiai, kurią sukūrė pati 
istorija ir kurios reikšmingiausius įvykius jis sieja su lenkų viešpatavimu Lietuvoje; 
tai nėra tautinės Lietuvos, sąžiningos, atgimstančios liaudies Lietuvos, meilė. Pil- 
sudskis pats didžiuojasi savo lietuviška kilme ir savo valios stiprybę, savo charak- 
terio jėgą, savo užsispyrimą, savo paprastą nenuolankumą visada sieja su lietuviška 
dvasia, jame įkalinta amžiams, kaip kad ir mickevičiuose, kosciuškose ir kitose Lie- 
tuvos lenkų didvyrių širdyse. Tačiau tos prigimtys, kaip ir bet kokios žmogiškosios 
prigimtys, nėra pačios iš savęs atsiradę, tarsi nebūtų nei laiko, nei erdvės, nei vi- 
suomenės. Šių prigimčių pagrindas yra ta Lietuvos liaudis su savo siela ir psichikos 
konstrukcija, iš kurios šiandien kuriasi ir liaudies Lietuva, jokiu būdu netapatinama 


112. Clemenceau Georges Benjamin (1841-1929) - prancūzų politikas, daugkartinis ministras pirmininkas, 
pirmininkavo Versalio taikos sutarties sudarymo metu. 

113. Deschanel Paul (1856-1922), prancūzų politikas, 1912-1920 m. parlamento pirmininkas, 1920 m. vasa- 
rį-1920 m. spalį - valstybės prezidentas (pasitraukė dėl traumos, patirtos per nelaimingą atsitikimą). 

114. Millerand Alexandre (1859-1943) - prancūzų valstybininkas, advokatas. 1920 m. - ministras pirminin- 
kas ir užsienio reikalų ministras. 1920-1924 m. Prancūzijos Respublikos prezidentas. 

J. Pilsudskis fronte. Sėdi automobilyje. Pažymėtas „x“. 1919 m. LMAB, Fg-900(1). 


su lenkų Lietuva. Toks politinis priešpriešinimas nėra dviejų skirtingų prigimčių 
antitezė. Tai greičiau vienos prigimties dvi skirtingos išraiškos, dvi evoliucijos, dvi 
kryptys, tačiau viena istorinė siela, viena konstrukcija ir viena kultūra. 

Pilsudskis būtų iš tiesų didis žmogus, jeigu sugebėtų savo širdyje ir politiko- 
je sujungti šias dvi skirtingas išraiškas ir atkurti vienintelę Lietuvą, vieną Lietuvą. 
Šiandien Pilsudskis stovi Lenkijos valstybės priešaky, šiandien jis užėmė Vilnių ir 
didžiulę dalį Istorinės Lietuvos; jo rankos nepaliesta kol kas yra Kauno Lietuva, kuri 
yra tos antrosios išraiškos pradas - liaudies Lietuva. Iki šiol Pilsudskis jos neapėmė, 
nesugebėjo jos pasisavinti. Ar sugebės ir šią dalį pamilti, aprėpti savo meile, kurią 
taip gražiai apibūdino savo žodžiuose apie Vilnių ir paimti ją, kaip paėmė Vilnių ir 
lenkų - baltarusių Lietuvos žemes; aišku, užimti šią Lietuvos dalį nebus įmanoma 
militaristiniu keliu, įsikišus POW Kauno srityje arba lenkų kariuomenei nugalint 
lietuvių kariuomenę. Vilnių ir lenkiškąją Lietuvą Pilsudskis užėmė ne laimėdamas 
kovas, o ginkluotu būdu - išvydamas rusų bolševikus - bei simpatijomis ir psicho- 
loginiu spaudimu. Paslapties, kokiu keliu pasiekti Kauno Lietuvą, Pilsudskis dar ne- 
įminė. Ar jis jau per senas, kad šiandien pamiltų tai, ko nuo jaunystės nepažinojo ir 
nejautė, ar iš tiesų tiesą sakė Herbačiauskas, kad Pilsudskis „nekenčia etnografinės 
Lietuvos“, nes jos nesupranta, nejunta, ir todėl pralaimės politiką jos atžvilgiu. O gal 

jo genialumas laimės ir išmoks meno pamilti taip, kaip myli Vilnių, ir jo laimėjimas 
bus pagrįstas tokia pačia meile kaip meilė Vilniui? Voilà la problème! 
Teisme dalyvavau savo baudžiamajame apeliaciniame posėdyje. 


1920 Metų sausio 29 d. 
Ketvirtadienis 


Jau iš Karolio O'Rourke's laiško žinojau, kad Papa apsistojo Varšuvoje pas poną 
Juzefą Pomorskį. Papa be jokių skrupulų, nors kaip Marynia man rašė, Papa dar 
būdamas Vilniuje rašė ponui Pomorskiui, kad atvykęs į Varšuvą ketina pas jį užsuk- 
ti, o Pomorskis nusiuntė telegramą, kad jo namai perpildyti ir vietos nebėra. Papa, 
nekreipdamas į tai jokio dėmesio, vis tiek pas jį užsuko. Papa nesugeba suprasti, 
galbūt dėl savo naivumo, kad kam nors gali būti našta, ir jeigu, tarkim, Pomorskis 
atsisako jį priimti, tai mano, kad Papai bus pas jį nepatogu, tačiau iš tiesų yra taip, 
kad Pomorskiui nepatogu priimti Papą. O Papa randa paprastą pasiaiškinimą ir 
siūlo Pomorskiui nekreipti dėmesio, nes Papai tinka bet kokios sąlygos. 

"Taigi šiandien gavau iš Pomorskio tokį laišką: 

„1920 I 22. Natolinska 4. Gerbiamas Pone Michalai! Rašau šiuo reikalu: prieš ke- 
lias dienas į Varšuvą atvyko Jūsų Tėvas, kuris rengiasi toliau keliauti į Prancūziją 
ir Romą. Jo psichinė būklė nėra gera, netgi, sakyčiau, bloga ir tokios būklės pats 
keliauti, manau, negali. Be to, man susidarė įspūdis, kad jis ir pinigų neturi, o kalba 
apie gerus ir blogus miško pardavimus, apie tai kalbasi su kažkokiais žydais, todėl 
kyla įtarimas, kad daro kažkokią kvailystę ir yra ne visai su nuovoka. Šeima turėtų 
tai žinoti ir ką nors daryti. Aš nieko padaryti negaliu. 

Jūsų Tėvas gyvena pas mane. Jam yra labai nepatogu, nes mano namuose gyvena 
keturi svetimi žmonės, o daug daiktų paskolinome; be to, Jūsų Tėvui trūksta drau- 
gijos, nes aš esu labai užsiėmęs, mano dukros taip pat, o brolienės jį erzina. Todėl 
manau, kad Jūs turėtumėte jam uždrausti keliauti į užsienį ir apsaugotumėte nuo 
kokios nors kvailystės, kaip antai, nekilnojamojo turto išpardavimas. 

Linkėjimai. Bučiuoju ponios Prušanovskos rankelės, Jums žemai lenkiuosi. 

Juzefas M. Pomorskis“. 

Štai iš tokių laiškų sulaukiu pirmųjų žinių apie Papos pirmuosius planuotos ke- 
lionės žingsnius. Tačiau aš nieko padaryti negaliu. Papa priklauso žmonėms, ku- 
riems neįmanoma prieštarauti. O tai, kad, be jokios abejonės, dar nėra visiškai są- 
moningas, nes prie senatvinės silpnaprotybės prisideda ir atsinaujinusi psichikos 


115. Voilà la problème (pranc.) - „Štai problema“. Įprastesnė forma voilà la question - „štai klausimas“. 

liga, jokiu būdu jam priešgyniauti nevalia, net svajoti apie tai neįmanoma. Jei mes 
užsispyrę siektume, kad Papa nekeliautų, jis dar atkakliau darytų savo. Mano vi- 
zitas į Varšuvą būtų absoliučiai bevaisis ir greičiausiai tik pablogintų situaciją, jau 
nekalbant apie tai, kad neturiu pinigų, nes tų apgailėtinų santaupėlių vos pakaks 
sugrįžti į Bagdoniškį. Lengva Pomorskiui kalbėti apie pasirūpinimą Papa, bet pada- 
ryti to neįmanoma. Papa niekada nepriklausė nuolankių žmonių grupei, juo labiau 
nepriklauso jiems dabar ir nesileis geranoriškai niekieno globojamas, o tuo labiau 
mūsų, vaikų, kuriuos įprato dresuoti ir valdyti, o pasirūpinti formalia globa, net jei 
būtų įmanoma, kuo taip pat abejoju, nes Papa neturi Lenkijos pilietybės, o dėl to, 
kad Bagdoniškis yra už Lenkijos ribų, tektų ilgai bylinėtis teismuose, tačiau niekas 
iš mūsų neturi už ką to daryti. Skubiai reiktų bent jau išlaisvinti Pomorskį iš Papos 
draugijos, kas iš tiesų mums yra be galo nemalonu, tačiau tai įmanoma padaryti tik 
pinigais, išnuomojant Papai kokį nors kambarį. Tačiau nei aš, nei Kotunia pinigų 
neturime. 

Pasitarę su Kotunia nusprendėme taip padaryti: į Varšuvą nevykstame. Rašome 
daktarui Zielinskiui laišką. Kaip tik pas jį Papa turi kreiptis patarimo dėl kelionės 
į užsienį. Mes paprašysime daktaro, kad surastų jam kokią nors gydyklą čia vietoje 
ir atkalbėtų nuo kelionės į užsienį. Juo labiau kad tokia kelionė, esant tokios pras- 
tos psichinės sveikatos, niekaip neįmanoma. Geriausia vieta - kokie nors psichinės 
sveikatos namai. Papa ten gyvenimo pradžiai pats susimokėtų iš tų pinigų, kuriuos 
turi su savimi, o vėliau pinigų galima gauti iš Bagdoniškio. Paprašysime O'Rourke's, 
kad jis asmeniškai nuvyktų pas daktarą Zielinskį ir apie viską su juo pasikalbėtų. 


1920 metų sausio 30 d. 
Penktadienis 


Papos būklė, kurią aprašo laiškuose O'Rourke ir Pomorskis, kelia didelį nerimą. Tai 
jau ne juokai ir ne kaprizai susenusio pono, kuris panoro prasiblaškyti po penke- 
rių vienatvės metų, praleistų Bagdoniškyje karo metu, tačiau kažkoks pamišusio 
žmogaus bėgimas, žmogaus balansuojančio ant beprotybės ribos. Nujaučiu, kad tai 
katastrofos pradžia, kuri pasibaigs arba Papos mirtimi, arba psichine liga. Šios ka- 
tastrofos etapai mums gali būti labai skausmingi ir netikėti. Iš tiesų buvau teisus 
vasarą, kai įtariau, kad Papos savijauta susijusi su jo psichine būkle ir kai norėjau 
pasirūpinti Bagdoniškiu ir pačiu Papa. Tačiau pasirūpinti Papa yra neįmanoma, o 
štai pasirūpinti Bagdoniškiu reikia kuo skubiau. Jeigu prireiks gelbėti Papą, lėšų 
teks semtis iš Bagdoniškio. 

Neteikiu didelės reikšmės Pomorskio žodžiams apie kokius nors pavojingus Pa- 
pos sandėrius. Abejoju, kad kokie nors pirkliai Varšuvoje duotų Papai pinigų už 
mišką, kurio nėra matę ir kuris nėra Lenkijoje ir net ne „lenkiškose Lietuvos žemė- 
se“. Na, net jeigu tokių pirklių būtų, tai neabejoju, kad greitai susisiektų su pirkliais 
Kaune ir įsitikintų realia to miško verte, vis tiek rimta kliūtis būtų ta, kad Lietuvos 
valdžia neleidžia privatiems asmenims pardavinėti miškų, o pirkliai tai turi puikiai 
žinoti, todėl sutartis, pasirašyta Lenkijoje, Lietuvoje neturėtų jokios juridinės galios. 
O jeigu kalbama apie žemės ir dvaro pardavimą, arba jo dalies, labai abejoju, kad 
Varšuvos notarai tokį pirkimo pardavimo aktą patvirtintų, vėlgi dėl to, kad Bag- 
doniškis yra užsienyje. Net jeigu ir patvirtintų, manau, kad apsiginsime, nes Papos 
neveiksnumą įmanoma įrodyti. Šiaip ar taip, O'Rourke's ir Pomorskio laiškai yra 
įrodymas ir aš juos pasiliksiu. 


1920 metų sausio 31 d. 
Šeštadienis 


Iš Lietuvos dienraščio „Echo Litwy“ („Lietuvos aidas“), kurį Vilniuje lenkų kalba 
leidžia Mykolas Biržiška ir redakcija nuolat siunčia man nemokamai („Echo Litwy“ 
yra Vilniaus apygardos teismo sprendimu lenkų valdžios uždaryto buvusio „Glos 
Litwy“ - „Lietuvos balsas“ - leidinio tęsinys), - sužinau, kad pagaliau Lietuvos vy- 
riausybė Kaune (arba „Taryba“) paskelbė balandžio viduryje rinkimus į Lietuvos 
Steigiamąjį Seimą. Tai labai ryžtingas didelės reikšmės žingsnis. Liaudies Seimas 
jaunam Lietuvos valstybingumui sudarys didžiausią pagrindą, suteiks jam auto- 
riteto, kokio nei jokia „Taryba“, nei jos išrinktas prezidentas ir vyriausybė suteikti 
jai nepajėgi. Galimas dalykas, kad valdyti ir organizuoti krašto poreikius Seimas 
pasirodys net nepajėgus, kaip tai pasirodė Lenkijoje, kur iškyla Seimo pakeitimo 
tam tikra diktatūra problema, bet, šiaip ar taip, naujo valstybingumo moralinis 
autoritetas bus labai pakeltas, ypač iš išorės, jau dėl paties fakto, kad yra sušauktas 
Seimas, kilęs iš visuotinių rinkimų. O pagaliau, gal Lietuva sugebės sukurti Seimą, 
labiau pajėgų darbui, negu kad pasirodė lenkų Seimas. Nereikia iš anksto būti 
pesimistui. 

Turiu vilties, kad per rinkimus į Steigiamąjį Seimą būsiu jau šalyje. Pradedu pa- 
stebėti, kad, kai jau nutariau vieną kartą visiems laikams nepasilikti Lenkijoje, visai 
net neatsižvelgdamas į tai, ar man pagaliau pavyks įsikurti Bagdoniškyje, ar nebe, 
tai jau bent dėl to yra pats laikas grįžti, nes čia tiesiog paprasčiausiai darosi vis sun- 
kiau egzistuoti materialiai, paprasčiausiai gyventi, o greitai gali ir prie to prieiti, kad 
čia įklimpsiu kaip į pelkę, be jokių galimybių išsikapstyti. Valiutos smukimas yra 

toks baisus, ekonominis chaosas ir aprūpinimo netvarka tokia didžiulė, ir vis dienų 
dienom toliau didėjanti, kad už pinigus tiesiog darosi neįmanoma išgyventi; jokie 
algų kėlimai nėra pajėgūs suspėti su kylančiomis kainomis; paprasčiausioji fizinė 
vegetacija beregint suryja visas uždirbtas lėšas; nėra nieku būdu įmanoma ką nors 
susitaupyti net grįžimo kelionei, jau nekalbant apie tokius nepasiekiamus daiktus, 
kaip drabužiai, avalynė, kuriuos dar tik lopai šiek tiek palaiko. Nuo gruodžio miesto 
aprūpinimas pablogėjo nepakenčiamai. Kainos kiekvieną dieną didėja, o baisiau- 
sia tai, kad maisto produktų niekur gauti neįmanoma. Mėsa, kurios kainos sausio 
pradžioje šoktelėjo, vėl kažkur dingo, rūkyta mėsa, kurios beveik neįmanoma gauti, 
kainuoja jau 20 markių už svarą, lašiniai ir riebalai yra dar brangesni, sviestas - iki 
30 markių už svarą, net už kiaušinius prašo 5 markių už vienetą. Už bulves, ku- 
rios spalio pradžioje kainavo po 30-40 markių, ima prašyti jau 60 markių. Mediena 
malkoms, apie kurią rudenį su baime galvojome, kad žiemą pasieks gal net 300 mar- 
kių už sieksnį, jau šiandien kainuoja daugiau kaip 800 markių. Rugių, galvijų, arklių, 
avalynės, drabužių kainos ima siekti fantastines stulbinamas aukštumas ir auga ta- 
rytum ant stebuklingų mielių. Su didžiausiu šurmuliu apskelbta apie vyriausybės 
projektą dėl nepaprastųjų brangymečio priedų tarnautojams. Šiuo metu tuos prie- 
dus jau priėmė, bet kas iš to, kad kainos visam kam prieš du mėnesius pašoko kur 
kas daugiau, negu tie priedai siekia. Geriausiomis sąlygomis (turint keturis vaikus) 
tie priedai pakels algas 100 proc., o tuo tarpu kainos nuėjo kur kas toliau už tą 100 96; 
taigi tarnautojas su tais visais priedais bus labiau nuskurdęs, negu gruodį buvo be tų 
priedų. Ir vienu metu su algų tarnautojams kėlimo nutartimi Seimas nutarė išleisti 
3000 000 000 banknotus (šiandien apyvartoje sutinkami 6 milijonų banknotai), o 
tai vėl paskatins pinigus negirdėtu tempu smukti ir kainas augti, taigi vasario pabai- 
goje kainos veikiausiai vėl padvigubės. Pats laikas jau ne tiktai išvažiuoti, bet tiesiog 
nešti kudašių, kol dar yra įmanoma. Kaip tuo požiūriu yra Kauno Lietuvoje - neži- 
nau, iš kai kurių privačių gandų girdžiu, kad ten yra geriau, kad pinigų kursas yra 
stabilesnis, kainos gerokai žemesnės ir maisto produktų gausa didesnė. Lietuva šiuo 
metu su niekuo nekariauja, todėl ir nėra taip baisiai apsunkinta kaip Lenkija, tačiau 
kiti valiutos veiksniai ir ten, matyt, taip pat nėra patrauklūs. 


1920 metų vasario 1 d. 
Sekmadienis 


Kotunia Prušanovska gavo laišką iš Marynkos O'Rourke' ir iš paties Papos. Pagaliau 
tėvelis atsisakė minties sveikatingumo sumetimais važiuoti į Prancūziją. Taip atsiti- 
ko, nes buvo paveiktas dr. Zielinskio, pas kurį Papa teiravosi ir kuriuo tiki bei kurio 

klauso. Ačiū Dievui, kad bent vienas žmogus žemėje yra; kurio nuomonė Papai yra 
dar autoritetinga. Bet tėvelis visuomet būdavo toks, kad kai kuo nors tiki, tai jo nuo- 
lankiai klauso kaip avinėlis, bet visa bėda yra ta, kad Papos pasitikėjimą įsigyti nėra 
lengva. Dr. Zielinskis įtaisė Papą kuriam laikui (pasak Papos, tik kelioms dienoms) į 
dr. Dydynskio [Dydynski] kliniką Varšuvoje. Ten, reik manyti, Papą įdėmiai stebės, 
pasiaiškins jo ne tik psichinę, bet ir fizinę būklę, nes jo kojos ištinusios, bus atlikti 
šlapimo tyrimai ir kt. Ką toliau dr. Zielinskis nuspręs - dar nėra žinoma. Šiaip ar 
taip, dabar į užsienį Papa neišvažiuos. Dr. Zielinskis nusprendė, kad apie kelionę 
į užsienį žiemą nė kalbų būti negali. Ar Papa visiškai išsižadės tos kelionės, ar gal 
pavasarį vėl apie ją ims galvoti, bet ar tuomet dar turės kokių nors pinigų - nes už 
patį buvimą klinikoje tikriausiai daug teks užmokėti, o kad Hektoras atsiųstų pini- 
gų iš Bagdoniškio, o šito, reikia manyti, tėvelis tikisi, vargu ar tai bus realu, bet visa 
tai greit paaiškės. Turime vilties, kad dr. Zielinskis neišleis Papos į užsienį, o jeigu 
jau Papa būtinai geistų gydymo, tai jį nukreips į vieną lenkišką sanatoriją. Ką mudu 
sužinome su Kotunia, tai daugiausia iš Marynios laiškų. Paties tėvelio laiškas, net 
linksmas ir giedras, vietomis net išdykėliškas, yra keistokas ir, tiesą sakant, nieko 
konkretaus ten jame nėra. Tame laiške atsispindi Papai pastaruoju metu būdingas 
šokinėjimas nuo temos prie temos ir negebėjimas sukonkretinti kokių nors sąvokų. 
Papos laiškas neturi jokios gijos — yra laisvų teiginių, šokčiojančių sąvokų ir įspū- 
džių chaosas. 

Jeigu Papa neišvažiuos į užsienį, visai galimas daiktas, kad pavasarį grįš į Bag- 
doniškį. Šitai man, suprantama, apsunkintų, o gal ir visai užkirstų kelią įsikurti 
Bagdoniškyje. Na, tokiu atveju laikysiuosi Kauno. 


1920 metų vasario 2 d. 
Pirmadienis 


Šiandien yra šventinis pirmadienis - vadinamųjų Dievo Motinos Grabnyčios (Grau- 
dulių) diena. Teisme įprastų užsiėmimų nėra. 

Atrodo, kad su aprūpinimu Lomžoje yra taip blogai, kad viskas nuteka į šoną, ir 
bet kurią dieną atsidursime ties bado riba. Krašte bado nėra, kaimas turi didelius 
maisto produktų išteklius, bet miestų padėtis darosi kas kartą vis klaikesnė. O kas 
darysis artėjant naujam derliui, kai - viena bėda ne bėda - popierinių „pinigų“ vertė 
dar kelis kartus nukris? Lomžoje tarp gausybės parduotuvių, kurių iškabos skelbia, 
kad ten prekiaujama maisto produktais arba kulinarinėmis išmonėmis (restoranai), 
artimiausiu metu, matyt, teks klaidžioti, atsidūrus tokioje pačioje dykynėje, kokią 
gerai prisimenu Voluinės lenkiškuose sodžiuose mano karinės kampanijos metu 

Lomžos parkas. Pagrindinė alėja 1913 m. Lomžos Šiaurės Mazovijos muziejaus atvirukų rinkinys: 
Dawna tomža na pocztówkach. Łomża, 1998. 
Reprodukcija iš Lenkijos mokslų akademijos Krokuvoje Mokslinės bibliotekos, sygn. 11409, t. I. 


1915 m.““ rudenį. Niekur nieko nėra, viskas, kas buvo - sunaikinta, išgrobta, tuštynė. 
Nėra - ir gana. Bet ten bent mus maitino iš lauko virtuvių, čia gi niekas nepamai- 
tins. Nėra mėsos, nėra riebalų, nėra duonos, nėra rūkytų gaminių. Jau dvi dienos 
lioviausi vaikščioti pietų pas Kotunią. Maitinuosi Čochanskio restorane. Šiandien 
pietų metu minios slinko į šį restoraną pietauti. Išlydėdavo žmones tuščiomis, nes 
pietų pritrūko - nėra aprūpinimo. Man dar dėl to, kad restorane visi pažįsta, pietus 
davė, bet malonės tvarka. 

Skaitau dabar švedų keliautojo Sven-Hedino"" veikalą apie jo kelionę po Aziją. Mė- 
gaujuosi kelionių aprašymais. Stenlio veikalas apie kelionę po Afriką, kurį neseniai 
skaičiau, ir dabartinis Sven-Hedino veikalas - tai man didžiausias pasismaguriavimas. 
Pats turiu visokių kelionių ir valkiojimosi po pasaulį didžiulę aistrą. Deja - ar galėsiu 
dar kada keliauti! Šiandien tai ir į galvą neateina, net po Europą. Mano svajonės apie 
keliones po šiaurę, po Aziją, po Pietų Ameriką ir kt. gal jau niekuomet neišsipildys. 


116. Kalbama apie Romerio dalyvavimą J. Pilsudskio legionų kampanijoje prie Voluinės [R. M.J. 

u7. Hedin Sven Anders (1865-1852) - švedų keliautojas, Azijos tyrinėtojas ir kelionių rašytojas. Iš viso Cen- 
trinės Azijos tyrinėjimams skyrė 42 metus. Jo moksliniai veikalai, politiniai raštai ir kelionių aprašymai 
sudaro 75 tomus švedų, vokiečių ir anglų kalbomis. 

1920 metų vasario 3 d. 
Antradienis 


Paprastas šiokiadienis. Nieko įdomaus, ką vertėtų pasižymėti. 

Laikas bėga. Ir štai jau vasaris atėjo. Po nepilnų keturių savaičių bus kovas, va- 
dinasi, ateis terminas, kada labai norėtųsi išvažiuoti iš Lomžos. Kolei kas nieko dar 
nesigirdėti dėl mano atsistatydinimo. Žinant varšuvietiškas praktikas- Teisingumo 
ministerijoje, žinau, kad ten tokie dalykai, kaip paskyrimai ar atleidimai, trunka 
ištisus mėnesius, todėl nelabai jau ir tikiuosi, kad kovo 1 dieną mano atsistatydini- 
mas būtų patvirtintas. Reiktų nuvykus į Varšuvą imtis energingų pastangų, norint 
atsistatydinimą pagreitinti. Bet to daryti neketinu, nes dėl materialinių galimybių 
tiesiog esu nepajėgus nukakti į Varšuvą. Jeigu ir kovo mėnesį nieko nebus žinoma 
apie mano atsistatydinimą, išsiruošiu atostogų, gal net visai nelaukdamas galutinio 
formalaus atstatydinimo - spruksiu tiesiog į Kauną arba Bagdoniškį. 


1920 metų vasario 4 d. 
Trečiadienis 


"Turėjau šiandien apeliacinį posėdį. Buvo vien miško reikalai, iš viso — 13 bylų. Taip 
jau įsitraukiau į tuos miško reikalus, kad tvarkyti juos vieni juokai. Nuo 10 val. iki 
13 val. posėdis buvo užbaigtas. Bylos dėl sukčiavimo mišku apeliacijoje paprastai 
įplaukia ištisais žiupsniais iš vieno teismo, ir dažnai visas pluoštas bylų yra viena 
į kitą panašios kaip du vandens lašai: tie patys liudininkai, vienodo turinio proto- 
kolai ir vienodai skambantys nuosprendžiai, o neretai ir vienodai skambantys ape- 
liaciniai skundai, suregzti „ant vieno kurpalio“ kažkokio nežinomo patarėjo. Tos 
rūšies bylos - miško - gausiausios apeliacijose - įplaukia ir yra nagrinėjamos per 
ištisas sesijas. 

Teisėjas Chabovskis pramogauja sau Varšuvoje. Šeštadienį kelioms dienoms lei- 
dosi į Varšuvą ir turėjo vakar grįžti, bet jo iki šiol nėra. Jam jau nemažai susikaupė 
užvilkintų darbų; turi nemotyvuotų nuosprendžių dar iš sausio 14 dienos. Chabovs- 
kis sukasi gan lėtai, bet teisėjas yra geras, stropus, išmanantis, ne terlius. Kaip drau- 
gas esti labai malonus. Pamėgau jį nuoširdžiai, ir kai jo dabar nėra - juntu tą spragą. 
Mat dirba jis mano kabinete, kur turi savo darbo stalą, taigi dažniausiai didžiąją 
dienos dalį praleidžiame kartu. 

Chabovskis yra tikras mozūras - kilęs nuo Plocko. Pas mus, Lietuvoje, vaiz- 
duojamės lenkus iš Karalystės, vadinamuosius „kruleviakais“, arba kaip pas mus 
juos vadina - „koroniažai“, esančius ypatingo tipo tuščiažodžiautojus, pasipūtėlius, 

kupinus paviršutiniško gyrimosi, apgaulingos ambicijos („honoro“) ir moralinės 
tuštybės. Pats „koroniažo“ vardas mūsų lūpose ir ausyse skamba veikiau pašaipiai. 
Daugelis net iš nuostabiausių Lietuvos lenkų „koroniažus“ laiko tradiciškai nei- 
giamos vertės žmonių rūšimi. Ir paprastai esame linkę tą supratimą primesti taip 
pat ir mozūrams. Tačiau tiesiogiai bendraudamas su mozūrais įsitikinu, kad toks 
supratimas dažniausiai tik gryniausias prietaras ir neteisinga skriauda mozūrams. 
Lomžos apygarda - tai dauguma mozūrų. Ir tasai mozūras turi daugybę šaunių 
charakterio bruožų, o neretai net pasižymi kietu užsispyrimu, neatsiliekančiu nuo 
atkaklaus lietuvio. Tai, ką mes vadiname „koroniažu“ neigiama prasme, tai, regis, 
labiausiai yra būdinga varšuviečiams ir tik tam tikrai jų rūšiai, tam tikram Varšu- 
vos tipui. Chabovskis yra daugeliu požiūrių labai tipiškas mozūras - ir psichiniu, ir 
net fiziniu požiūriais, o vis dėlto nei tuščiažodžiavimu, nei išpuikėliškumu, nei pa- 
sipūtėliškumu ar lengvabūdiškumu nepasižymi. Iš lengvabūdiškumo elementų tarp 
mozūrų, regis, galima pastebėti tiktai vieną aiškų bruožą: išoriniai išgyvenimai juos 
iš tikrųjų paveikia gana paviršutiniškai, nėra jų labai giliai tie išgyvenimai virškina- 
mi, neįsigraužia į jų sielas, kaip kad įsigraužia, tarkime, į šiaurės žmonių sielas. Tos 
emocijos, kaip ir jų pačių vidiniai išgyvenimai, sudarantys jų mąstymo ir jausenos 
atspirties tašką, per juos nuplaukia kažkaip paviršiumi, neskrosdami jų asmenybės. 
Tai jiems nepaprastai palengvina gyvenimą, daro juos pastebimai mažiau tragiškais 
tipais, gal net lemia jų didesnį atsparumą. Bet tas tam tikras lengvabūdiškumas, vei- 
kiau „nepersismelkimas“ per mozūrišką asmenybę, gyvenimo lengvumas ir padeda 
prisitaikyti prie aplinkybių be gilaus vidinio virškinimo - taigi yra labai tolimas 
nuo mūsų suvokiamo karikatūriško „koroniažo“ tipo. Chabovskiui tie bruožai taip 
pat yra būdingi. 


1920 metų vasario 5 d. 
Ketvirtadienis 


Chabovskis grįžo iš Varšuvos; sutvarkė man labai skubų ir svarbų reikalą; parvežė 
man tabako, kuriuo dabar būsiu aprūpintas gal net iki išvažiavimo į Lietuvą. Pasa- 
koja, koksai brangymetis Varšuvoje, koks yra butų alkis, kuris sukelia, kaip sako, 
fantastines buto nuomos kainas (esama atvejų, kada už keturių kambarių buto nuo- 
mą centre be baldų prašo 40 000 markių!), pagaliau apie Varšuvą, skęstančią šiukš- 
lėse, ir gyventojų aplaidumą gatvėse, kiemuose ir laiptinėse; kadangi kiemsargiai 
streikuoja, ir tas streikas jau tęsiasi ketvirta savaitė, taigi nešluotos gatvės ir šaligat- 
viai jau užversti baisiomis krūvomis šiukšlių, nešvarumų, trąšų, purvo ir tirpstan- 
čio sniego, o namų laiptai baisingai purvini, nušnerkšti ir pan. 

Varšuvoje dabar plačiausiai kalbama apie taikos perspektyvas su bolševikais. Iš 
Paryžiaus ir Londono grįžęs ministras Patekas padės greičiau tą klausimą išsiaiškin- 
ti. Artimiausiomis dienomis ši problema bus aptarinėjama Seimo komisijoje ryšium 
su kelis kartus pakartotais bolševikų taikos siūlymais ir su Pateko ataskaita apie 
reikalų padėtį Paryžiuje bei Londone. ' 

Chabovskis turėjo šiandien sėdėti Pirmosios instancijos baudžiamajame posė- 
dyje, bet kadangi laiku negrįžo, tam posėdžiui vadovauti ėmėsi Skažinskis. Pagaliau 
Skažinskis tikriausiai dėl to neturi Chabovskiui pretenzijų, kadangi šiame posėdyje 
yra gan rimtų bylų, kurias Skažinskis gailisi perleisti kam nors kitam. Tai tiktai dėl 
tam tikro [...]" pasisekė Chabovskiui imti vadovauti šios dienos posėdžiui, kurį Ska- 
kurių pats nori imtis. Jei tik atsiranda storesnė ir įdomesnė ar labiau sensacinga byla, 
kurioje yra platesnis manevrų laukas ir jei dar ten turi dalyvauti, tarkim, garsesni 
advokatai, kaip Hanusovskis iš Lomžos, arba juo labiau koks advokatas iš Varšuvos, 
tai jau Skažinskis tokios bylos iš rankų nepaleis. Nežinau, ar mergina sugebėtų būti 
pavydesnė dėl savo meilužio, nei Skažinskis dėl savo bylų. Jis tiesiog dreba dėl jų. 
Kitiems teisėjams, kurie priverstinai su juo turi bendradarbiauti, toks privalumas 
nėra malonus: jei imsime darbo kiekį ir svorį, tai gali jie šituo net pasinaudoti, nes 
Skažinskis jiems palieka lengvesnes bylas, bet jeigu imsime darbo svorį, tai katego- 
riškai praranda daug, nes jiems atitenka tiktai tokios bylos, kurioms gaila pastangų. 
Man, atmetus mano idėjinės prigimties požiūrį, skatinantį mane grįžti į Lietuvą, 
šioji yra dar viena nauja priežastis, verčianti nešdintis iš Lomžos. Turiu ypatingų 
teisinių gebėjimų, teisėjo ir literato talentą, ir tai mano nuosprendžiams, apdorojant 
motyvus, teikia didelę vertybę. Taigi gaila tų gebėjimų ir to talento provincialiosios 
Lomžos antraeilėms byloms Skažinskio šešėlyje, kuris, kas geresnio - nugriebia sau, 
pasinaudodamas savo pirmumo prerogatyva ir mindžiodamas draugiškus darbo 
pasiskirstymo principus. Skažinskis manęs dar šiek tiek paiso ir skiria man šiek tiek 
svaresnes ir įdomesnes bylas už tas šiukšles, kurias nustumia Chabovskiui. Bet ir 
taip man atitenka tik labai vidutinės bylos. Didelių, garsių bylų Skažinskis neužleis 
niekam, monopolizuoja jas išimtinai tik sau. Naudojasi arba savo teisėjų bendradar- 
bių tinginyste, kaip tai būdavo su Dušynskiu, kai tasai 1918 m. dirbo baudžiamajame 
skyriuje, nes Dušynskis jokių ambicijų neturėjo, ir jam svarbu buvo vien tik tai, 
kad kuo mažiau turėtų darbo - arba dėl kolegų švelnumo, kaip mano atveju, kad 
man nemalonu buvo prasidėti su juo ir kovoti dėl tų privilegijų sulaužymo norint 
laimėti teisingą darbo pasiskirstymą. Šito dėlei Skažinskis geriau siekia būti pirmas 


118. [...] neįskaitomas žodis. 


284 


Lomžoje, kur baudžiamajame skyriuje iki šiol jam vis sekasi būti vietos savavaliu 
karaliuku, besinaudojančiu kolegų paklusnumu, negu būti paskutiniuoju teisėju, 
tarkime, Varšuvoje. Bet labai norėčiau, kad kada nors Skažinskio dalgis atsitrenktų 
į pasipriešinimo akmenį. Tikėjausi, kad kai būsime su Chabovskiu dviese ir jeigu 
Chabovskis pasirodys lankstus ir ambicingas, bandysime Skažinskiui atsispirti ir 
iškovosime, kad tie santykiai pasikeistų. Bet dėl artėjančio mano atsistatydinimo, 
suprantama, šito jau atsižadėjau, nes man pagaliau jau tas pats. 

Šįvakar teisme susilaukiau mano mylimos panelės Cezarynkos Kokoško, mano 
senos bendradarbės ir bičiulės iš Vyriausiosios rinkimų komisijos laikų, vizito. 


1920 metų vasario 6 d. 
Penktadienis 


Esama tokių žodžių ir posakių, kurie žmonių kalboje žadina politines aistras ir 
įgauna vienokio ar kitokio principo požymių. Štai keli tokie pavyzdžiai. 

1. Rusų viešpatavimo laikais vyko politinis ginčas, kaip turėtų rusiškai skambė- 
ti Vilniaus miesto vardas. Rusija tarnybiškai priėmė jo formą (pirmuoju linksniu): 
Vilna. Lenkai spyriavosi, kad net ir rusai jį vadintų: Vilno. Spyriotasi dėl tos vienos 
raidės - galūnės: Vilna ar Vilno. Iš pirmo žvilgsnio, rusai galėjo pasiremti labai 
sena baltarusiška, taigi kaip ir sava, vardo forma: Vilnia. „Vilnia“ yra moteriškosios 
giminės, todėl artimiau jiems skamba forma „Vilna“, negu lenkiškoji „Vilno“, ypač 
kad baltarusių kalba yra gerokai rusams giminingesnė negu lenkų kalba. Tačiau 
visų geriausiai suvokta, kad tarnybinei Rusijai ir Lietuvos rusifikatoriams anaip- 
tol nerūpėjo nei filologinis dėsnis, nei juo labiau grąžinti baltarusių liaudžiai teises, 
o vien tiktai noras pačiu vardu pabrėžti Lietuvos sostinės vardo rusiškumą - mat 
rusai, tapatinantys baltarusius su rusais, baltarusių kalbos griebdavęsi nebent tik 
tuomet, kai rūpėdavo jiems pabrėžti rusiškumą - taigi rusifikacijos tikslus, rusiš- 
kąją ir tautiškai imperialistinę valstybę; taigi galūnė „a“ Vilniaus pavadinime buvo 
rusifikacijos geluonis, ginklas tiek su lenkiškumu, tiek ir apskritai su bet kokiomis 
kitomis valstybingumo aspiracijomis. Dėl tos pačios priežasties ne tiktai lenkai spy- 
riojosi išlaikyti galūnę „0“, rusiškai sakydami ir rašydami „Vilno“, bet lygiai tą patį 
darydavo ir lietuviai, kalbėdami rusiškai, netgi visi liberalieji ir pažangieji, impe- 
rializmą atmetantys rusai. „Vilna“ tapo rusiškojo imperializmo ir nacionalistinio 
godumo simboliu ir veikė krašto išsivadavimo nenaudai. Forma „Vilno“ tą imperi- 
alizmą siekė paneigti. Joks lenkas kategoriškai nebūtų sau leidęs rusiškai pasakyti 
ar parašyti „Vilna“. Jeigu tai būtų padaręs, būtų laikyta kažkuo labai pikto, ir visai 
pagrįstai. Jau ne visas žodis, bet viena maža raidelė žodyje įgavo lemiamos reikš- 

mės. Galėtų kartais atrodyti, kad kaip „Vilna“ buvo rusiškojo imperializmo koziriu, 
taip ir „Vilno“ galėjo tarnauti koziriu, akcentuojančiu Lietuvos sostinės lenkiškumą, 
kitaip tariant, konsekventiškai grindžiančiu lenkų teises į ją, o tai politiškai vėlgi 

galėjo pasitarnauti lenkiškajam imperializmui. Bet tuo metu realus buvo rusiškasis 

imperializmas, ne lenkiškasis; rusiškasis buvo konkrečiai grėsmingas ir pavojingas, 
lenkiškasis - rodėsi platoniškas ir galėjo egzistuoti tiktai teoriškai, bet niekuomet 

praktiškai, kai net ir Lenkijos valstybės nebuvo. Todėl ir elementai, kitais požiūriais 

netgi kategoriškai priešiški lenkiškojo imperializmo idėjai, kaip, pvz., lietuviai tau- 
tininkai, laikydavosi kaip atsparumo įrankio, gindamiesi nuo iškilusio konkretaus 

rusifikacinio godumo pavojaus - to, kas teoriškai galėjo sustiprinti Vilniaus len- 
kiškumo idėją - ir kalbėjo rusiškai ne „Vilna“, o tiktai „Vilno“. Toji raidelė išaugo 

iki politinio veiksnio vaidmens. Reikia čia priminti, kad lenkiškumas Lietuvoje ir 
Baltojoje Rusioje, kuris šiandien atgimus Lenkijos valstybei ima darytis krašto ir jo 

gyventojų pavergimo ir svetimos valdžios primetimo pavojingu įrankiu, nustumia 

tuos kraštus iki „kresų“ vaidmens lenkų politikoje rytuose, kaip kad anksčiau su- 
vaidino svarbų vaidmenį, apsaugodamas Lietuvą ir Baltąją Rusią nuo rusifikacijos 

antplūdžio. Iki XIX amžiaus antrosios pusės buvo jis [lenkiškumas] kone vienas 

atspirties šansas, ginantis nuo rusifikacijos ir organizuojantis krašto pasipriešinimo 

jėgas. Vėliau prie krašto apsaugos veiksnių prisijungė lietuvių atgimimas su savo 

liaudiškuoju metodu, bet dar iki paskutiniųjų metų lenkiškumas vaidino tuo požiū- 
riu svarią teigiamą funkciją šalies gyvenime. Tiktai po 1905 m. lietuviškasis sąjūdis 

jau taip ėmė stiprėti, kad pradėjo nepaisyti lenkiškosios apsaugos vaidmens ir įžvel- 
gė lenkiškume paslėptą kito viešpatavimo geluonį [...]™. 


1920 metų vasario 7 d. 
Šeštadienis 


Nuostabiai žavu yra žaisti meilę žodžiu. Kad Liusė Roškovska mane myli - tuo kar- 
tais esu įsitikinęs, o kartais ir vėl abejoju. Kai, būdamas dėl tos meilės tikras, kurį 
laiką bendraudamas su Liuse esu drąsesnis, myluoju ją daug ryžtingiau ir įkyriau, 
Liusė tarytum ima vėsti ir jos pasipriešinimas ima aktyvėti, vadinu ją tuomet vaka- 
rais, likus su ja vienu du, vardu arba kreipiuosi į ją tiesiog „tu“, kartais ji nepriešgy- 
niauja, glamonėju ją pirmiausiai švelniai, lengvai, bet ilgainiui, kai juslės sukyla ir 
gyslose ima griežti aistros, vis aštriau, vis aktyviau, ir aš trokštu jau konkrečiai ją 
tiesiogiai turėti, tuomet ji priešinasi jau stipriau ir darosi vis nelankstesnė. Pagaliau 


119. Neįskaitomi žodžiai. 

tų žaidimų nevaisingumas ima mane erzinti arba tiesiog daryti nekantrų. Ryžtuo- 
si atsisakyti tų glamonių ir laikytis jos atžvilgiu paprastojo mandagumo taisyklių. 
Nebesikreipiu į ją vardu, palieku ją vieną, kai vakarais ateina į raštinę, neglamonėju 

jos. Tuomet Liusei atsiranda ir auga gailestis, ilgesys, psichinė depresija, krinta ji į 

apatiją, ima savimi abejoti, maža to — net pradeda gyvenimu bjaurėtis. Matau, kaip 

tai suveši, kol pagaliau kurį vakarą visa tai išsilieja skundais ir nervine krize. Tokios 

stadijos buvo mūsų paskutiniųjų dienų santykiai, o šiandien vakare pagaliau Liusė, 
užsisėdėjusi pati darbe, buvo vieniša ir prislėgta, o kai užėjau pas ją ir radau apsiren- 
gusią kailinukais ir ketinančią išeiti, pradėjo man skųstis dėl savo gyvenimo tuštu- 
mo, pasakoti savo gailesčius ir ilgesius, nors mergina esanti pernelyg išdidi, kad imtų 

man atvirai į akis arba apie savo meilę kalbėti, arba bandytų atskleisti kokio nors 

savo konkretaus ilgesio ir gailesčio turinį... Klausiausi jos, laikydamasis santūriai, 
mandagiai ir net nuoširdžiai, bet nelanksčiai, nesipuldamas jos tiesiogiai glamonėti, 
nors to - jutau - troško. Ji niekur neskubėjo. Prisėdo kailiniuota ant kampo stalo 

ir buvo liūdna, tyli, kovojanti tarp pasiduodančio pasyvumo ir jauno kraujo maišto, 
nusivylusi gyvenimu. Jaučiau, kad karštesnis priglaudimas, kad vyriškos glamonės 

dvelksmas ir stiprus geidulys iš vietos įžiebtų stebuklingos gyvybingumo energijos į 

tą išsiilgusį kraują, merginos kraują. Betgi raminau ją gan banaliai, abejingai, mėty- 
damasis frazėmis apie jos jaunystę, apie gyvenimo žavesį ir gražią ateitį, kurios jos, 
jaunos, laukia atviromis durimis, dėjausi nesuprantąs jos psichinės būsenos turinio. 
Mergina liepsnojo sausa ugnimi, skruostai tvieskė karščiu, jie degte degė, bet nepri- 
siartinau prie jos. Keletą kartą paėmiau, veikiau tik prisiliečiau prie jos rankos, bet 

glamonių nesigriebiau. Jos sąmonė aptemo ir sukėlė didžiulę įtampą. Pagaliau atėjo 

metas jai išeiti. Laukiau, kad užgesintų elektrą. Matė, kad laukiu, nes stovėjau čia 

pat prie jos. Kai užgesino, čiupau ją ir beveik alpstančią, bet besiginančią iš paskuti- 
niųjų rankomis, suspaudžiau, pabučiavau į veidą ir ieškojau lūpų. Pagaliau sukrito į 

kėdę ir ėmė lengvai kūkčioti. Tuomet pakėliau ją ir kurį laiką ilgai laikiau savo glėby 
nejudėdamas. Įsivijo veidu man į glėbį ir stovėjo ramiai, atsiduodama nebylioms 

glamonėms. Pagaliau išėjome į koridorių; čia su ja atsisveikinau, padavęs normaliai 

ranką, pagal visus mandagumo reikalavimus, paskui dar greitu judesiu prisitrau- 
kiau ją prie savęs ir priglaudžiau. 

Vakar neužbaigiau dienoraštyje pradėtos temos. Norėjau pateikti kelis politinės 
kovos pavyzdžius, trumpai nupasakodamas žodžių kovą. Aptariau tiktai vieną pa- 
vyzdį. Apie kitus du būdingus pavyzdžius priminsiu kitą kartą, gal artimiausiomis 
dienomis. 

1920 metų vasario 8 d. J 
Sekmadienis ; 


Štai antras politinės aistros pavyzdys, išsakytas ginčo forma dėl žodžio: turima 
omenyje būtent tai, ar lenkiškai reikia sakyti „ant Lietuvos“ [„na Litwie“], ar gal 
„Lietuvoje“ [„w Litwie“]. Iš pažiūros atrodytų, kad tai nereikšmingas dalykas, betgi 
iš tikrųjų abi šalys ginčijasi, kiekviena laikydamasi savo for- 
mos, ir ją gindamos skiria tam labai didelę ir svarbią reikš- 
mę. Atsitiktinumas lėmė, kad tam ginčui sureikšminti ir 
suteikti jam svarbos, kokios šiandien įgavo, ir aš suvaidinau 
didelį vaidmenį. Iš seno buvo priimta sakyti lenkiškai „ant 
Lietuvos“. Be jokios abejonės, toks posakis siejasi su Lietu- 
vos sąvoka, - ji esanti Lenkijos provincija - analogiškas to- 
kiems posakiams kaip „ant Mazovijos“, „ant Kaukazo“, „ant 
Vengrijos“; tatai nurodo tam tikrą kieno nors viešpatavimą 
tame krašte, tam tikrą žemesnį to krašto lygmenį, lyginant 
su kitais kraštais, apie kuriuos sakoma: „Lenkijoje“, „Rusi- 
joje“, „Austrijoje“, „Prancūzijoje“, „Anglijoje“. Tiesa, tai nėra 
$ toks jau beatodairiškas krašto provincialumo požymis, nes 
L] TV A juk pagaliau lenkiškai sakoma ir „Mazovijoje“, „Didžiojoje 


Lenkijoje“, „Britanijoje“; bet dažniausiai (išskyrus Mažąją 


ea 


MICHAŁ RÖMER 


Rėmerio knygos „Litwa. Studium vartojame lenkų kalboje posakius su prielinksniu „ant“, kaip 
Irodzenia narodu litewskiego. Lwów, 
08“ viršelio faksimilė. 


Lenkiją ir Didžiąją Lenkiją, kai kalbame apie Lenkijos sritis, 


antai „ant Silezijos“, „ant Kujavų“, „ant Pajūrio“, „ant Pa- 
lenkės“ ir analogiškai „ant Lietuvos“, „ant Žemaitijos“, „ant 
Ukrainos“, „ant Rusios“, „ant Baltosios Rusios“, „ant Polesės“, 
bet „Infliantuose“)*??. Žinoma, senesniais laikais, kai Lietuva iš suverenios valstybės, 
unija sujungtos su Lenkija, pamažu žinomos istorinės evoliucijos keliu nukrito iki 
Abiejų Tautų Respublikos srities lygmens ir tokia kartų atmintyje laikyta po valsty- 
bės padalijimo, toks posakis nieko neerzino, nes atitiko sąvokas ir neteikė Lietuvai 
jokios menkinamos tendencijos, mat jos susiklostė ir laikėsi istorine prasme. Pra- 
sidėjus lietuvių nacionalinio atgimimo sąjūdžiui, lietuvių publicistai keletą kartų 
atkreipė dėmesį į šį posakį; juos, siekiančius atkurti Lietuvos suverenią sąvoką, toks 
posakis ėmė tam tikra prasme erzinti; bet tai pareikšdavo jie tik probėgšmais. Kada 
1907 metais rašiau savo knygą „Lietuva“, susidūriau su panašiomis lietuvių publi- 


120. Pvz.: pagal lietuviškų posakių atitikmenis: „danguje“ - turint omenyje visą dangaus sferą, ir „ant dan- 
gaus“ - suvokiant tik dalį tos sferos; tas pat: ant vandens - vandenyje, ant kelio - kelyje... - [vert. pastaba]. 

cistų pastabomis ir mažame savo knygos prieraše šį klausimą aptariau, kaip ir čia 
pateikta, ir kadangi pritariu Lietuvos valstybingumo pozicijoms ir laikau ją šalimi 
nuo niekieno nepriklausoma, pripažinau pageidautinu priimti posakį „Lietuvoje“, 
nes esantis tinkamesnis su tomis sąvokomis, reiškiančiomis Lietuvos tautinį ir vals- 
tybinį atgimimą, juo labiau kad tai anaiptol neprieštarauja lenkų kalbos dėsniams. 
Mano knygos skaitomumas išpopuliarino Lietuvoje šį klausimą ir sukėlė dviejų 
tezių esminį ginčą. Nuo dabar lietuviai kategoriškai atmetė posakį „ant Lietuvos“, 
boikotuodami jį lenkų kalboje, nesakydami kitaip kaip tik „Lietuvoje“ ir traktuo- 
dami lenkų laikymąsi priešinga kryptimi bandymu paneigti Lietuvos autonomines 
ir nepriklausomas teises ir lenkiško imperializmo išraiška, lenkų noru išlaikyti jų 
viršų ir viešpatavimą. O štai lenkai - nors dauguma pačioje Lenkijoje apie tą ginčą 
nieko nėra girdėję ir nesąmoningai, be jokios piktos valios kartoja „ant Lietuvos“ — 
bet lenkai publicistai ir inteligentija šalyje bei tie Lenkijoje, kurie dėl Lietuvos kelia 
balsą ir išmano tą ginčą, lyg užsispyrėliai laikosi formuluotės „ant Lietuvos“, tiesa, 
teigdami taip sakantys prisilaikydami tradicinės kalbos ir jos grynumo, įtvirtinto 
praeities formomis ir anaiptol nemano tuo būdu įžeidinėti ar Lietuvai nepripažinti 
jos teisių, kurių tokia ar kitokia kalbos išraiška visiškai nieko nenulemia; vis dėlto 
kad ir kaip žiūrėsime, jie laikosi ir veikia siekdami įtvirtinti sąvokines atgyvenas, 
kurios šiandien nūdienėmis sąlygomis gali pasitarnauti politinėms pretenzijoms, 
priešiškoms Lietuvos nepriklausomybei - taigi šiame aštriame ginče dėl žodžio yra 
įsiterpusi politinių siekių kova ir aistros. 


1920 metų vasario 9 d. 
Pirmadienis 


Meilė ne tiktai yra graži, bet būna taip pat ir labai skaudi, pilna kančių ir baisingai 
daug kainuojanti visam asmens mylinčiam organizmui. Pastebiu tai, žvelgdamas 
į Liusę. Kenčia ji, vargšelė, baisingai, jos nervai yra pavargę ir liūdesys vis dažniau 
nusėda į jos sielą. Ji gi priklauso prie tų išdidžių natūrų, užsispyrusių ir užsida- 
riusių, kurios nemėgsta ir net nemoka skųstis, nėra greitos išsipasakoti, nesuranda 
palengvėjimo plačiai paplitusiame sentimentalizme ir kančias užsklendžia savyje, 
bandydamos jas vienišos virškinti. Tai gilios ir subtilios prigimtys. Ir tokia yra ma- 
noji Liusė. Kai ją rytą išvydau kanceliarijoje, liūdesio šešėlis buvo užgulęs jos veidą. 
Tame liūdesy buvo matyti kartu ir slogutis. Kai ją prie visų paklausiau, ar šiandien 
esanti blogai nusiteikusi, išsigynė. Kai vėliau keletą kartų buvo atėjusi su įvairiais 
popieriais į mano kabinetą (kabinete buvome vienu du, nes teisėjas Chabovskis vedė 
Pirmosios instancijos posėdį), nuoširdžiausiai ją klausinėjau, kas nutikę. Nuo šešta- 

dienio, kada ją, išeinančią, savo glėbyje suspaudžiau, nebuvau jos matęs. Liusė liūd- 
na, akis buvo nuleidusi, taip labai skyrėsi nuo tos, kokia ji būna tomis akimirkomis 
ir dienomis, kada yra gero ūpo arba bent jau kasdienės savo būklės, vengė kalbantis 
intymių tonų ir dalykų, stengdamasi nenukrypti nuo tarnybinių reikalų. Betgi aš 
mačiau ir jaučiau, kad yra labai prislėgtos širdies ir kad dirbtinu sumedėjimu pati 
save stengiasi apgaudinėti. Trumpai tik prisipažino, kad jai labai liūdna, kad nemo- 
kanti šiandien apie nieką kalbėti, kad vakar labai daug „žliumbusi“. Kai jos paklau- 
siau, kokia priežastis ją taip sugniuždė, ir paprašiau, kad nuoširdumu pasistengtų 
atsikratyti to slogučio draugingos jai širdies akivaizdoje, atsakė, kad gal tai ir pada- 
rytų, jei būtų kokia jos liūdesiui išeitis, bet jos nėra, o pagaliau, - pridūrė, - vakar 
buvusi tokios būklės, kad jeigu jos būčiau paklausęs, būtų man viską pasipasakojusi, 
bet jau šiandien - ne. Vakare Liusė, kaip visuomet, atėjo į kanceliariją. Turėjo baigti 
kažkokius šeštadienio posėdžio protokolus. Atsisėdau šalia jos ir praleidau ten ke- 
letą valandų. Jai buvo liūdna, man buvo graudu. Kažkur dingo būdinga Liusei gera 
nuotaika ir jos temperamentas, pasikeitus jos nervų būklei pasidarė ji jau kuris lai- 
kas kažkokia irzli, vis labiau svyruojanti, nerami, iš jos dvelkė giliai slepiama kančia. 
Pagaliau jau nuo manęs Liusė savo būsenos ir jausmų beveik neslepia. Pasidarė visa 
tai pernelyg skaidru, kad dar galėtų viltis, jog nieko nenutuokiu. Nežinau, ar jos 
aplinka iki dabar dar jos paslapties nepastebėjo. Ar jos senoji močiutė ir jos teta dar 
neužtiko pėdsakų ir ar jos draugė, panelė Jurago, kuri taip pat pas mus dirba ir iš 
savo prigimties yra įžvalgi ir guvi, nemato, kokia yra vargšės gerosios Liusės būse- 
na?.. Ar iš tiesų tik vien mano akyse toji Liusės meilė, kuri iš jos plaukia, pasireiškia 
tūkstančiais jos išraiškos niuansų - nervų, akių ir pan.? Galimas daiktas! Bet man 
regis, kad tai jau gali visi matyti, kurie Liusę pažįsta ir su ja susitinka. Tiesą sakant, 
iki šiolei Liusė niekuomet man neištarė savo galutinio žodžio „myliu“, bet, kai kal- 
bamės su ja, jau taip arti iš abiejų pusių prieiname prie tos temos, taip aiškiai, taip 
perregimai, kad, tiesą sakant, prisipažinimas pasidarė net ir nereikalingas. Pagaliau 
abu vengiame prisipažinti, nes ką tai galėtų duoti, jeigu taip nesibaigiamai yra jis 
irrėalisable“". Juk vesti jos ir taip negalėčiau, jeigu net ir norėčiau, nes formaliai esu 
vedęs, o mano meiluže ji tapti negali, ir, žmona, be bažnytinių jungtuvių, taip pat 
ne. Nors žinau, kad tai mano glamonės, susiklosčius tokiai jausmų padėčiai, jos 
jausmus kamuoja, bet juk jos esti vienintelė tų santykių priedanga ir apgaulė, tiesą 
sakant - skausminga, bet skausmas yra malonus ir saldus; todėl mylavau ją keletą 
kartų, o nuo tų glamonių leisdavausi vis ieškoti jos bučinių, nuo kurių ji prieš mane - 
kalbant apie bučinius į lūpas - ginasi. Kartą net savo lūpomis prisiliečiau prie jos 

lūpų, bet nepabučiavau. Kažkuriuo momentu, pasirėmęs į stalą, pačiupau ją į glėbį, 
prisitraukiau prie savęs, pakėliau aukštyn ir laikiau taip priglaudęs prie savęs... Ji 
krito ant kėdės, rankomis pasirėmė galvą, veidą paslėpė delnuose, ir prasidėjo trum- 
pi trūkčiojantys kūkčiojimai, tarytum nervų traukuliai, kurie ėmė tylutėliai virpinti 
jai kūną; bijojau, kad nualps. Vėliau atsistojo, apsirengė kailinukais, ir išėjome drau- 
ge. Palydėjau ją net iki namų. Kam gi aš, Dieve, ją kankinu! Kodėl nemoku susilai- 
kyti nuo tų glamonių ir bučinių troškimo. Juk žinau, kad mūsų santykiai neturi nei 
vilčių, nei ateities. Su merginos širdimi, prie kurios prisilietė meilė, nebaudžiamam 
negalima žaisti! Ar man nebaudžiamam? Visų pirma - merginai. Tai kodėl gi darau 
tai, kas ją sekina ir kankina, o prisotinti ir taip negali? Nagi - kodėl? Todėl, kad esu 
vyriškis ir kad ją vis dėlto - myliu! Savotišku, žinoma, būdu, ne taip, kaip mergaitė 
mylėtų, bet ne mažiau nuoširdžiai ir su subtiliu jautrumu [...]??2. Liusė sužadina many 
ne tiktai dorą dėkingumą ir ne tiktai juslinius stimulus, bet ir iš širdies giliausių 
šaltinių trykštančius stiprius graudžius tyriausio pamilimo tonus, kuriuose jungiasi 
tauriausios žmonių brolystės instinktai su karštu lyčių instinktu. Jaučiu joje ir seserį, 
ir geidžiamiausią meilužę, ir nors ją tai vargina, juk tai yra jai [...]*** nuo bespalvės 
vegetacijos. Meilės skausmas yra labai skausmingas, bet - palaimingas. Jau greit, 
deja, išsiskirsime. 


1920 metų vasario 10 d. 
Antradienis 


Vakar vėlų vakarą sudėsčiau Liusei laiškelį. Taip man jos buvo gaila, taip man širdy- 
je skambėjo jos spazmiškų kūkčiojimų aidai, kuriais bandė išsakyti savo bežodžio 
skundo skausmą, taip buvau pilnas Liusės ir jos skausmo, tiek kančios perskaičiau 
jos akyse, tiek liūdesio jos išblyškusiuose skruostuose, tiek slegiančio jausmo jos 
humoro ir energijos nuosmukyje, kad negalėjau užmigti neparodęs pastangų ją nu- 
raminti, ar bent jau įpilti tam tikro balzamo į jos kankinamą širdį. Tiesą sakant, to 
laiško turinys yra toks, kad abejoju, ar gebės jis Liusę paguosti, nes brėžia mirties 
nuosprendį mūsų liūdniems jausmams ir nepalieka jokios vilties santykiams, bet 
juk pateikia tą vieną didžiausią dalyką, kuris visomis aplinkybėmis yra saldžiausias 
mylinčiam žmogui - išpažintį, kad ji yra mylima! Šitai nusprendžiau Liusei duoti — 
tegu net pernelyg ryškiai nuspalvintos mano meilės kaina. Kartais gi man rodosi, 
kad ją myliu, esu netgi tuo tikras, ir vėl kartais viskuo abejoju. Tuomet man rodosi, 
kad vis dėlto mano jausmai, kuriuos, be abejonės, jai jaučiu, ir kurie yra stiprūs ir 

labai nuoširdūs - tai vis tik neabsoliuti meilė. Tą laiškelį parašiau vakar naktį juod- 
raštyje; šiandien jį teisme gražiai apdorojau stilistiškai ir perrašęs įdėjau į voką, ap- 
verčiau jį ir ant voko parašiau taip: „Helenai Roškovskai“, o žemiau po tais žodžiais: 
„Jeigu Jūs neįveiksite smalsumo - prašom atverti, bet patariu prieš tai susimąstyti — 
ar verta? Jeigu neverta, prašom sunaikinti. M. R“ Liusė rytą buvo liūdna, kaip jau 
kelinta diena. Kai kelis kartus užėjau į raštinę, sėdėjo ji prie savo staliuko, žvilgsniu 
paskendusi popieriuose, kuriuos tvarkė, neatplėšdama nuo jų akių, nepažvelgdama 
į mane, neatsiliepdama nė žodeliu; jos linksmas garsus čiulbėjimas, jos judesio ku- 
pini, gyvi ir mergaitiški pašaipūniški sąmojai jau kuris laikas kažkur yra dingę, jų 
jau nė menkiausio pėdsako nėra likę; Liusė surimtėjo ir pasirodė net apsunkusi; jos 
judesiai pasidarė kampuoti - daug mėtosi, o juk pernai jos judesiai panėšėjo į lyg 
ką tik iš vystyklų išleistą kūdikį arba naujagimį; nežinia, kur visa dingę. Man regis, 
kad mūsų santykių istorija suformavo joje iš vaikelio moterį. Net man kartais gaila 
tos buvusios Liusės, laisvos, tiesiog trykštančios gyvybingumu ir judesiais; kartais 
mane graužia sąžinė, kad esu tų pokyčių kaltininkas, nužudęs tą Liusės jaunystę, 
kaltas dėl jos blyškių skruostų, jos liūdesio ir pritylimo, po kuriuo slypi stiprus ir 
varginantis skausmas. Galėčiau savo gailestį išverkti jai ant kelių, klūpėdamas prie 
jos mylimų kojų, ir guosti ją vargšelę, mylimąją, jei tik tai galėčiau padaryti. Atida- 
viau Liusei voką su savo laiškeliu, kai atėjo į mano kabinetą ir įteikė man kažkokius 
popierius. Dirstelėjo į voką, veidas akimirką sušvito, ir ji nuėjo su laišku rankoje. Ar 
jį perskaitė - nežinau; tikriausiai - taip. Nesikalbėjau su ja vėliau ir nemačiau jos 
akis į akį. Kai vėliau kelis kartus buvau užsukęs į raštinę - sėdėjo kaip ir anksčiau. 
Mano laiškas Liusei prasidėjo žodžiais: „Liuse — atleisk!“ Toliau kelios eilutės 
apie tai, kad žodis parašytas, tegu ir pavojingesnis, yra už sakomąjį paprastesnis ir 
ypač tai, kad neturi melo regimybės, kuris pasakytame žodyje kartais atrodo esan- 
tis. Toliau maždaug cituoju iš juodraščio, kur ne kur su pataisomis jau iš atminties: 
„Liuse, vakarais, kai grįždavau iš teismo namo, po tų akimirkų, kurias praleisda- 
vau su Tavimi - neapkenčiu savęs ir bjauriuosi savimi, o gailestis man širdį graužia. 
Nuolat piktnaudžiauju tavo tyrumu ir ieškau uždrausto Tavo lūpų bučinio. Net ima 
man atrodyti, kad darau blogesnį darbą, kurį nujaučiu, bet apie kurį Tau nepasaky- 
siu. Kodėl taip darau? Kodėl, negerbdamas Tavęs, nemoku mūsų santykių pagerbti! 
Gali Tau atrodyti, kad kitokio santykio su moterimis nesuvokiu, kad tyko manyje 
niekšiški geiduliai, kuriais Tave, tyrą ir taurią, Tave, mergaite, trokščiau sutepti, jei- 
gu Tu tik būtum man tai leidusi; kad be juslinių aistrų nepatiriu jausmo ir kad Tave, 
mano auksiuk, laikau lygiomis su visuotinėmis lėlytėmis arba patelėmis. Atsiprašau 
Tavęs nuolat ir gailiuosi, ir vis dėlto tuos veiksmus kartoju ir suteikiu melą žodžiams. 
Jaučiu, kad Tu mano žodžiais netiki, ir gėda man prieš Tave, Liuse. 

Kodėl tai darau, kodėl nemoku savęs sutramdyti, vėliau gailėdamasis, kodėl ir 


nežiūrinti nieko - myliu Tave. Taip yra todėl. Ir todėl atleisk man, Liuse. 

Žinai, kad - deja! - toji meilė yra kvaila, gal ji net juokinga yra. Yra kvaila, nes 
bergždžia, nes jokios ateities neturi. O juokinga gal yra todėl, kad pats mano amžius 
lemia tokį pavėluotą jausmą, lyginant su jauna mergaite, kokia esi Tu - netinkamą. 

Vargšė yra toji meilė, kurios pats turiu gėdytis. Geisčiau, kad ji būtų didžiulė, 
graži, kilni, o esanti tiktai kvaila ir juokinga. Ką gi, juokis, Liuse! 

O pagaliau - ar ne kiekviena meilė yra kvaila ir visiems, išskyrus tą vieną, kurį 
myli - juokinga? O čia gi juk meilė be vilties ir be rytdienos, meilė, iš kurios negims 
gyvybė, o tik meilė, virsianti karstu. Taigi todėl - šalin ją! Lengva taip ištarti, bet 
sunku su tuo susitaikyti, kai mylima. Tačiau reikia, nes kitaip neįmanoma. Reikia 
su ja baigti. 

Kažkurią vasarą, kai galvojau grįžti į Lietuvą, toji meilė man rodėsi sudaranti 
didžiausią grįžimo kliūtį. Dabar gi manau, kad ji turėtų tiktai skatinti išvažiuoti, 
nes tai yra meilė, nuo kurios reikia bėgti. [-..|“+ O Tu, Liuse, būk palaiminta. Pasilik 
skaisti, tauri, šauni, kokia ir esi, ir rask gyvenimo laimę. Man atleisk. Jeigu Tau pa- 
dariau skriaudą ar kokį skausmą sukėliau - pamiršk apie tai. Saugoki savo atmintyje 
tiktai žmogų, kuris Tave mylėjo. Atleisk, kad Tave vadinu vardu. Mykolas Romeris“. 


1920 metų vasario 1 d. 
Trečiadienis 


Sėdėjau šiandien apeliaciniame posėdyje, nuobodžiame, kurį sudarė beveik išim- 
tinai bylos, kuriose kaltinama įžeidinėjimais. Tarėjais buvo: senas ponas Babskis 
iš Ostrolenkos, nuobodus, mieguistas, sunkiau besigaudantis reikaluose, ir jaunas 
žydas, tarėjas, Pinchesas Geistas, kuris pirmą kartą teisme ėjo tarėjo pareigas. Pro- 
ceso pirmininkaujantis paprastai priima tarėjo, kuris pirmą kartą ateina į posėdį, 
priesaiką. Priesaika yra religinė. Pirmą kartą šiandien man pasitaikė, kad tarėjas 
Geistas, pareiškė, kad jis yra netikintis. Todėl vietoje priesaikos davė jis iškilmingą 
pasaulietinį įžadą. 

Liusę šiandien mačiau tiktai probėgšmais, visuomet tik drauge su kitais žmo- 
nėmis. Žinoma, kad tokiomis sąlygomis negalėjau su ja pasikalbėti apie vakarykštį 
laišką. Nežinau, koks bus mūsų pirmas pokalbis akis į akį. Aš pirmas neturėčiau 
ūpo pradėti kalbos apie tą laišką. 


124. Neįskaitomas žodis. 

Maža informacija apie Liusę. Yra ji, kaip pasirodo, gan artimai susigiminiavusi šu 
Oginskiu iš Viršupio, kažkur Vilniaus krašte, o šie vėlgi yra artimi Vitoldo Romerio 
giminaičiai, taigi tokie yra ir Marynios, ir Vitoldo vaikai. Tatai leidžia mums su Liu- 
se palaikyti nuolatinius ryšius, taigi, ką gali žinoti, gal kada nors ir ateityje galėsime 
su Liuse susitikinėti. Oginskis iš Viršupio yra vedęs Pisankuvną, kuri yra Liusės 
velionės motinos pusseserė, taigi jos teta. Pisankuvna-Oginska yra Liusės „senelės“ 
sesers dukra, ir būtent ta senelė gyvena drauge su Liuse Lomžoje. Liusė net rengiasi 
vasaros atostogų pas Oginskius į Vilnių, jeigu tiktai Oginskiai grįžę iš Šveicarijos, 
kur viešėjo kelerius metus dėl sūnaus sveikatos. 

Naudodamasis likusia laisva vieta pateiksiu dar trečią kovos dėl žodžio pavyzdį, 
apie kurį buvau užsiminęs, cituodamas prieš 2 dienas kitus pavyzdžius. Yra tai 
ginčas ar kova dėl pačios Lenkijos valstybės įvardijimo - Žečpospolita ar Respub- 
lika. Iš esmės tai yra visai tas pats, kiek tai tarnauja valstybinės santvarkos formai 
nusakyti. Žečpospolita - reiškia lenkų kalbėsenoje ir labiau tradicinėje iš esmės tą 
patį, bet tatai tiktai kiek svetimokai skamba: Respublika. Konkrečiai į tą pavadi- 
nimo skirtumą žmonės įdeda tendencijos skirtumą. Visi monarchistai ir reakcio- 
nieriai bei visuomenės konservatoriai, visi dešinieji linkę vadinti „Žečpospolita“, 
kai pavadinimo „Respublika“ nemėgsta ir nepasitiki juo. „Žečpospolita“, kaip tra- 
dicinis pavadinimas, skamba labiau nuosaikiai ir nusako tam tikrą istorijos tąsą, 
kuri, pagal Lenkijos valstybinės praeities formules neatmeta - net - karaliaus, kaip 
valdžios institucijos konstitucinėje organizacijoje. O „Respublika“ ryškiau pabrė- 
žia anarchinės valdžios formos sandarą, labiau Lenkiją priartinant prie plačiausiai 
paplitusių respublikinės santvarkos šablonų. Lenkijos Žečpospolita, žiūrint iš tam 
tikrų istorinių tradicijų, gali nebūti tiesiogine žodžio prasme respublikinė. O štai 
Respublika - kitokia būti ir negali. Tautos suvokimu tie žodžiai vis dėlto nėra si- 
noniminiai, nors iš valstybinės teisinės pozicijos žiūrint mokslas jų neskirsto. Taigi 
radikalieji ir giliai demokratiniai ar revoliucingi kairieji pirmenybę teikia Respub- 
likai. Bet šiuo revoliucinių sukrėtimų metu visur revoliucinės srovės ima reikštis 
Respublikų pavidalu, o jos, kas be ko, dar griebiasi prievardžio „liaudies“ (Liaudies 
Respublika), todėl dešinieji jau paties žodžio „Respublika“ negali pakęsti; yra jis, 
jų manymu, kažkas panašaus į bulių erzinantį raudoną skarmalą. Kai Lenkija 1918 
metų rudenį vijo svetimus okupantus, ir aplink besiplieskiančių revoliucijų lieps- 
nose revoliucinis šiurpas ir ją apėmė, tuomet gaivališkai tam tikra prasme ir „Res- 
publikos“ pavadinimas prigijo (revoliucinis, nes Liublino vyriausybė jau net buvo 
priėmusi pavadinimą „Liaudies Respublika“). Vėliau, augant ir stiprėjant reakcijai 
pamažu ėmė ją guiti „Žečpospolitos“ pavadinimas. Pastaroji, būdama konserva- 
tyvaus stabilumo išraiškos, ir persvėrė. Net ir mūsų teismų nuosprendžiai buvo 


294 


rašomi „Lenkijos Respublikos vardu“, bet antai mūsų Skažinskis niekuomet nera- 
šydavo kitaip kaip „Žečpospolitos vardu“. Dabar, kai jau „Žečpospolita“ įsitvirtino, 
Skažinskis keletą kartų man prikišo mano „Respubliką“, kurios dar dažniausiai ir 
toliau laikausi. Panašiai, girdisi, buvę ir su Lenkijos įvairių įstaigų pavadinimais, 
kaip senas 1918 metų ir 1919 metų pradžios „liaudies komisaras“ (palygink bolše- 
vikų „narodnus komisarus“) - dabartinis jau vadinamas storasta, arba dešiniųjų 
neapkenčiamu „liaudies milicininku“. Visos Lenkijos partijos, neišskiriant ir deši- 
niųjų, įgavo epitetą „liaudies“, bet jei kalbama apie institucijų ar įstaigų pavadini- 
mus, dešiniesiems žodis „liaudies“ sukelia siutą. 


1920 metų vasario 12 d. 
Ketvirtadienis 


Šiandien vadinamasis „riebusis ketvirtadienis“ (Užgavėnės). Tačiau niekas nepa- 
žymi tos dienos riebumo. Nėra Lenkijoje per Užgavėnes tradicinių spurgų, nes 
jas pardavimui kepti draudžiama, nėra, žinoma, jau labai seniai jokių pyragėlių, 
net rūkytos mėsos mieste gauti nėra įmanoma. Mudu su Chabovskiu „riebųjį“ 
ketvirtadienį paminėjome prieš pietus išmesdami stiklinaitę degtinės - ir tuo 
viskas baigėsi. 

Girdėti, kad mano draugai, teisėjai, o veikiausiai su jais į kompaniją susimetė 
ir advokatūra - rengiasi atsisveikinimo su manimi paūžimui. Prieš kelias dienas 
susivokiau iš kelių ženklų, kad užsiėmė tuo teisėjas Dušynskis, o šitai patvirti- 
no man grafienė Lubienska (taikos teisėjo žmona), kurią sutikau pas Kotunią. 
Kodėl taip anksti šito griebiasi? Gal manė, kad iš tikrųjų kovo 1 dieną būsiu jau 
atleistas. 


1920 metų vasario 13 d. 
Penktadienis 


Su Liuse nuo mano laiško dienos iki dabar dar kaip ir nekalbėjau. Matomės kiekvie- 
ną dieną, bet visuomet tiktai tarnybinėmis darbo valandomis raštinėje ir kitų dar- 
buotojų kompanijoje. Vienu du su ja taip ir nesikalbėjom. Man ją matant Liusė vi- 
suomet esti rimta, susikaupusi, susimąsčiusi. Nemačiau jos linksmos, krykščiančios, 
juokaujančios, kokia būdavo anksčiau. Kokia ji yra, kai manęs nelieka - to nežinau. 
Ar iš tiesų yra labai liūdna, ar tik tragišku rimtumu mano akivaizdoje apsitaiso, 
kai esanti jau tikra dėl mano meilės ir norinti ją išlaikyti tame melancholijos ir be- 
veik nevilties lygmenyje, kuo dvelkė mano laiškas? Būti mylimam kiekvienam yra 

malonu, ir kas žino, ar meilės problema nesiremia tuo vienu bene svarbiausiu ele- 
mentu - troškimu būti geidžiamam ir tuo, kurio ilgimasi, taigi ir būti užkariautam 
to asmens, kuriam patinki? Bent jau apie save galiu pasakyti, kad daug sykių gyve- 
nime patyriau savo daugybėje meilės santykių, kad juo labiau mylėjau, tuo mažiau 
buvau tikras dėl abipusės meilės, o nuo tada, kai būdavau tikras, kad esu mylimas, 
mano meilė atvėsdavo ir prarasdavo tuos aštraus ilgesio bruožus, kurie būdavo jai 
anksčiau būdingi, pasikeisdavo tuo metu į nuoširdų, švelnų jausmą, kurio domi- 
nuojantys elementai būdavo dėkingumas, pasitenkinimas ir noras išlaikyti abi- 
pusiškumą, tiesą sakant - geidimas būti troškiamam. Taip buvo pirmiausia mano 
santykiuose su Ana Kocenpek [Kocenpek|, ir lygiai taip, tik jau gerokai silpnesnių 
santykių su Marysia Miečkovska ir visais kitais atvejais. 

Panašų reiškinį stebėjau įvairiomis fazėmis mano santykiuose su Liuse; visiškai 
taip pat, kaip panelės Anos Konpek atveju: kai abejojau jos meile, mano meilė stiprė- 
jo, bet kai būdavau tikras, kad ji atsako tuo pačiu - meilė silpo, bet užtat lygia greta 
augo dėkingumas ir kartu apimdavo negirdėtai jaudinantis gailestis dėl merginos, 
sprogdinantis, atrodytų, krūtinę, kaip saldaus skausmo dinamitas. Bene tik vienu 
atveju - didžiai mylėdamas Aninką - beveik visiškai to nepatyriau; tiesą sakant ir 
tada buvęs žiupsnis to elemento, bet tiktai žiupsnis; betgi ten kylančios menkiausios 
abejonės šešėlis žadindavo ilgesį ir kėlė pavydą; tačiau meilė vis dėlto tada augo ir 
gilėjo jos abipusiškumas, neskęstantis joje ir nelėkštėjantis, bet toji mūsų su Aninka 
meilė buvo mūsų gyvenimo žiedas, kuris gal jau nepasikartoja, ir kurio žmogus 
antrą kartą savyje subrandinti, matyt, nėra pajėgus. Pagaliau toji meilė, kuri buvo 
realizuojama santuokoje, negali suteikti to masto anoms meilės rūšims, kurios pra- 
eina neįgyvendintos. 

Labai jau darosi įdomu, kokie jausmai po mano laiško yra užvaldę Liusę. Liusė 
prigimtimi dėl jausmų yra labai pavydi, tai ne vieną kartą pastebėjau mano atžvil- 
giu, ir, pavyzdžiui, panelės Cezarynkos Kokoško atveju praėjusiais metais, ir visų 
mano ankstesnių meilių ir ryšių, apie kuriuos niekuomet nieko girdėti nenorėjo, 
ir kurie sukeldavo jai nemalonumą, jau vien apie tai užsiminus. Šis abipusišku- 
mo veikiamas meilės vėsimo bruožas pavydiems žmonėms atsiskleidžia bene daug 
kartų stipriau. Todėl labai galimas daiktas, kad pats pasitenkinimas abipusiškumu, 
o gal veikiau manąja meile, išsakyta antradienio laiške, sušvelnino Liusės jaus- 
mus ir nuramino jos ankstesnį skausmą. Jos pasiektas triumfas, kurį atskleidžia 
manasis laiškas, galėjo ją visiškai patenkinti. O tų santykių tragiško beviltiškumo 
šešėlis jautrią merginos vaizduotę veikia žadinamai ir kartu dar kelia jai smalsumą, 
pernešdamas jausmo svorį į vaizduotę, kas, suprantama, taip pat ramina skausmą. 
Rimties ir tam tikra prasme niūri tragiškumo nuotaika, kokia Liusę nuo dabar 

mano atžvilgiu yra užvaldžiusi, ar kartais netampa jos beatodairiško instinkto 
nuojauta, kad tokioje atmosferoje mano meilė, taip niūriai mano laiške nupiešta, 
tvirčiau ir giliau įsiskverbs į mano širdį, negu kad Liusė į tai atsakytų paprastu 
nuoširdžiu atvirumu. 

Liusė kelis kartus atsišaukdama leido man suprasti, kad ji dėl mūsų santykių yra 

nusiteikusi rimtai. Ar iš tikrųjų jos rimtas susikaupimas yra visiškai natūralus - o 
tokiu atveju turėtų dėl to jai būti labai skaudu, - o gal yra ten truputėlis žaidimo? 
„Kodėl gi, panele, esate tokia susimąsčiusi“, - klausiu ją vakar raštinėje kitų ben- 
dradarbių akivaizdoje, matydamas ją kaip statulą apstulbusią, lyg nustėrusią dėl 
kažkokios dvasinės vizijos. „Mąstau apie šio pasaulio bevertiškumą“, - atsako man 
balsu, lyg tai būtų aidas iš mirusiojo kapo. „Ar, panele, buvote advokatų pokylyje?“ - 
klausiu ją vakar vakare, atsisveikindamas su ja teisme (advokatai vakar jau kelerių 
metų papratimu sukvietė visus teismo darbuotojus mažoms riebiojo ketvirtadienio 
vaišėms). „Ne, nebuvau“. - „Kodėl?“ - „Man ne linksmybės galvoj“ [„Mnie nie dla 
zabawy“|, - atsakė susimąsčiusi Liusė rusiškai, rimtu ir liūdnu balsu. Šiandien raš- 
tinėje parodė man, netardama žodžio, Slonskio „kelis labai gražius eilėraštukus“ iš 
rinkinio „Vyšnių sodas“, keliais posmais apdainuojančius nusivylusiųjų, kurių mei- 
lė neišsipildė, gilų liūdesį. 


1920 metų vasario 14 d. 
Šeštadienis 


Liusė šiandien jau buvo linksmutė ir kalbėdama su manimi jautėsi laisviau, be tos 
niūrios rimties, kupinos tragiško tono, koks jai buvo būdingas pastarosiomis dieno- 
mis. Betgi iki tikro pokalbio tarp mudviejų nepriėjo. Akis į akį nesimatėme. 

Šiandien išmokėjo mums priedus, kurie tarnautojams buvo pripažinti Seimo nu- 
tartimi. Tų priedų norma yra pakeista, atsižvelgiant į šeimyninę padėtį, aš priklau- 
sau tų kategorijai, kurie yra vedę ir turi vieną vaiką; tos kategorijos priedo norma 
siekia 75 proc. visos ligšiolinės algos; visa mano alga yra 1380 markių; Kadangi prie- 
dai yra išmokami atgaline data nuo 1920 metų sausio 1 dienos, todėl už du mėnesius 
išmokėta man 1932 markės, taigi mėnesiui išeina 966 markės; dabar jau mano alga 
su priedu bus lygi 2342 markėms. Tikiuosi, kad už kovą algos dar paimsiu ir kad 
tuo būdu drauge su tuo, ką turiu susitaupęs iš pernykštės 14-tos algos, sudarysiu iki 
3000 markių kelionei į Kauną ir gyvenimo Lietuvoje pradžiai, kol ten įsitaisysiu. Ta 
keturioliktoji alga gruodžio mėnesį ir dabartiniai priedai labai man parankūs; be jų 
nežinau, kaip galėčiau iš čia pajudėti. 

1920 metų vasario 15 d. 
Sekmadienis 


Diena dieną veja - artėja jau mano išvykimo iš Lomžos laikas. Tiesa, dar tikrai 
nenustačiau termino, kada išvažiuosiu, bet norėčiau išvažiuoti vėliausiai maždaug 
apie kovo vidurį. Dėl atsistatydinimo labai abejoju, kad kovo mėnesį jo sulaukčiau 
raštiško, bet tikriausiai ilgiau formalaus atstatydinimo iš pareigų jau nelauksiu. 

Šiandien pas Kotunią Prušanovską, pas kurią kiekvieną dieną po pietų užeinu 
stiklinės ramunėlių, sutikau nelauktą svečią: atvažiavo pas ją kelioms dienoms atos- 
togų jos dukra Irka, kuri tarnauja kariuomenėje Slanime. Likimas išbarstė Pruša- 
novskių dukras po visą pasaulį, veikiau po visą Lenkiją ir Lenkijos užimtas žemes. 
Visos jos turi tarnybėles kariuomenėje; vieniems kariuomenė yra nelaimė, kitus — 
karas maitina. Tos merginos jau visiškai išsivadavo iš tėvų globos ir labai nutolo nuo 
tų dvarininkų šeimų mergaičių, gyvenimas palietė jas, privertė tąsytis po žmones, 
išmokė kažkokio valkatavimo ir benamių klajonių, būdingų karo metais kareiviš- 
kam gaivalui. Turėjo šitai nutrinti nuo jų mergaitišką naivumo pūkelį ir gyvenimo 
nesuvokimą, padarė jas gerokai šiurkštesnes ir pavertė jas jėgos prado ir savivalės 
žmonių santykiuose išpažinėjomis. Karo ir kareiviškoji atmosfera nužudo visuo- 
meninę kultūrą ir iškreipia jos vienminčių teisės instinktą - demoralizuoja žmones 
socialiniu ir civiliniu požiūriais, ir ypač Žmones iš militarinio pasaulio tomis sąly- 
gomis, kai karas vyksta už tikrosios nacionalinės teritorijos, kai militarinis pasaulis 
jaučiasi svetimas krašto civiliams gyventojams. Visa tai jaučiama kalbant ne tiktai 
su karininkais, esančiais par exellence militarinės kultūros, kaip tarkime Tanajevs- 
kis, bet taip pat jau ir su panelėmis Prušanovskomis. Palietė juos tam tikras visuo- 
meninis sulaukėjimas, kultūrinis subarbarėjimas, analogiškas su tuo, kurį buvo 
galima stebėti net apėmus žmones, taip kitados kultūringus, kokie yra vokiečiai, jų 
okupacijos metais ir Lenkijoje, ir Lietuvoje. Kad ir ką kalbėtume apie tų „kresų“ len- 
kiškumą, kaip Lenkijoje imta vadinti Lietuvą ir Baltarusiją, apie vardo „Baltarusija“ 
pakeitimo į „Baltalenkija“ logiškumą, tai juk gana pasikalbėti su bet kuriuo lenkų 
kareiviu, grįžtančiu iš rytų fronto pusės, ir net su bet kuria tokia kareiviška tarnau- 
toja iš Slanimo kaip Irka Prušanovska, kad būtų galima pajusti, kokia svetima ten 
lenkų kariuomenė vietos gyventojams ir kraštui, kaip juos iš esmės ten niekina ir su 
jais nesiskaitoma, kad jie ten jaučiasi ponais užkariavimo teise, karine teise, lygiai 
kaip okupuotame, o ne savo krašte! 

Jau kelios savaitės labai plačiai yra kalbama apie galimą taiką su bolševikais. 
Lenkijos požiūris tuo klausimu yra labai nevienodas; rasti kažkokias konkrečias 
modus vivendi su bolševikine Rusija formules, ir labai saikingai, ir veikiau linkstan- 


298 


čiai reakcijos, negu liaudiškų principų kryptimi, „demokratinei“ Lenkijai - yra ne- 
apsakomai sunku, jei turėsime omenyje pirmiausia nuolatinę taiką, kuri jau nebūtų 

tik pieredyška agresyviems revoliucinės Rusijos siekiams ir drauge galėtų apsaugoti 

Lenkiją ne taip nuo bolševikinės propagandos, kaip nuo to, kad alkana Rusija neu- 
žimtų visų prekių, būtinų pačios Lenkijos ekonomikai atstatyti. Sunkumai ir kliūtys 

yra labai dideli ir svarūs, bet, kita vertus, Lenkijos ūkis taip pat yra pakrikęs, miestai 

tokios apgailėtinos būklės, troškimas suderinti vidaus santykius toks didelis, ne- 
pasitenkinimo miestuose fermentas toks aštrus, o kariuomenė savaime daro viską, 
kad visi tie neigiami reiškiniai būtų išsaugoti ir sustiprinti, taigi kas žino, ar Lenkija, 
patirdama revoliucijos grėsmę, neturės priimti tegu ir netobulos taikos, nepaisyda- 
ma savo ligšiolinės didelės militarinės persvaros. 


1920 metų vasario 16 d. 
Pirmadienis 


Teisėjas Chabovskis apygardos teismui yra labai geras laimikis. Tai vienas iš tų dar- 
buotojų, kurie jaučia pašaukimą, kurie mėgsta savo profesiją, įgauna rutinos, pasi- 
žymi rūpestingumu ir stipriu pareigingumu, pajėgia susiformuoti didelę sunkaus 
teisėjavimo meno išmonę; nors teisėsaugos lygmuo ir organizacinės sąlygos krinta, 
tačiau tokie žmonės savo turimais asmens privalumais išlaiko jos aukštą funkciona- 
lumo lygmenį. Toji aplinkybė, kad Chabovskis be šių minėtųjų reikšmingų teigiamų 
bruožų turi dar ir tą didelį pranašumą, kad nesilanksto jokiems siauriems parti- 
niams dievukams, pasižymi plačiomis pažiūromis, neužskliaustomis jokių doktrinų 
ar partijos formulių horizontų, rodo didelę jo humanistinę kultūrą ir nepriklau- 
somus įsitikinimus, o tai teikia jam pranašumo dargi prieš Skažinskį, kuris save 
Lomžoje laiko kriminalistikos dievuku ir, nepasakysi, yra pamilęs teisėjo profesiją, 
atiduodamas jai visas savo mintis, darbus ir net aistras. Skažinskis gal turi tą pers- 
varą prieš Chabovskį, kad savo individualiame darbe yra labiau kūrybingas, mažiau 
varžosi rutinos formulių, bet užtat Skažinskis yra gerokai siauresnis ir labiau ribotas 
endekų ideologijos išankstiniais nusistatymais ir tai ideologijai yra atsidėjęs siela ir 
kūnu, įsitikinimu ir įpratimu. Antai vienas ryškesnių Skažinskio trūkumų yra an- 
tisemitizmas, kurio nemoka teisėjo krėsle sėdėdamas atsikratyti; žmogus, kuris, jo 
paties žodžiais, patiria didesnį malonumą uždarydamas kalėjiman „žydelius“, negu 
krikščionis, negali jau būti tobulas teisėjas; pagaliau teisėją jau menkina net ir tai, 
kad jam malonumas nuteisti žmones bausmėmis, o Skažinskis čia patiria ypatingo 
malonumo, dvelkiančio tam tikru sadizmu. Skažinskis tuo požiūriu yra truputį net 
psichopatas; jis yra įsimylėjęs seikėti bausmes, mėgaujasi turėjimu galią bausti, kaip 

alkoholikas spiritu. Jam baudžiamojo teisėjo profesija teikia tokį patį žavesį, kaip 
narkotikai; yra pamėgęs ne teisimo, bet baudimo funkciją - o tai jau teisėjo trūkumas. 
Taip pat jis kerštingas, labai išpuikęs ir šališkas savo simpatijoms ir neapykantoms, 
kurias perkelia į teisimo dirvą. Turėdamas daug puikių privalumų, kaip, tarkime, 
darbštumas, nuolatinis savo teisinių žinių gilinimas, savo techninio vikrumo tobu- 
linimas, jis turi ir didelių silpnybių. Skažinskis turi nuostabių duomenų tapti inkvi- 
zicijos teisėju, inkvizitoriumi, bet teisėjauti dabartiniam procesui, parengtam šalių 
rungimosi principais (leidimo pasisakyti abiem šalims principu) - nevisiškai tinka. 
Apie Skažinskio godumą ir jo profesinį pavydą kolegų atžvilgiu buvau jau ne kartą 
užsiminęs. Dėl to bruožo labai sunku yra kitiems teisėjams bendradarbiauti su juo ir 
gali net būti viena iš priežasčių, dėl kurių kiti teisėjai turi noro bėgti kur kitur iš šio 
teismo. Taip pat blogas yra Skažinskio požiūris į tarėjus. Tarėjų institucija atstovau- 
ja Lenkijos teismų organizacijos visuomeniniam elementui, sudarydama tam tikra 
prasme surogatą institucijos, kuri vadinama prisiekusiųjų teismu. Tarėjai formaliai 
yra nominuojami, bet faktiškai jie renkami savivaldybių įstaigose, kaip, tarkime, ap- 
skričių seimeliuose ir miestų tarybose, kur pateikiami kandidatai. Suprantama, kad 
tarėjų dauguma atspindi tų savivaldybės organų nuotaikas ir įsitikinimus, o kadangi 
juos formuoja visuotiniai rinkimai, todėl netiesiogiai atspindi daugumos gyventojų 
nuotaikas ir simpatijas bei siekius. Ir jeigu jau visuomeninis elementas tarėjų forma 
buvo į teismus įvestas, valdiškieji teisėjai privalo juos priimti tokius, kokie jie yra, 
nors individualiai konkretiems teisėjams tarėjų rodomi įsitikinimai ar išsakomi po- 
žiūriai ir nepatiktų. Nereikėtų to elemento falsifikuoti, parenkant į posėdžius vien 
tiktai tokius tarėjus, kurie atitinka teisėjų skonius ir įsitikinimus. Tačiau Skažinskis 
niekuomet šito principo nesilaiko. Niekuomet jokio tarėjo žydo arba politinio prie- 
šininko nepaskirs į Pirmosios instancijos posėdį. Jis yra šališkas; tvarkosi Lomžos 
teismuose kaip pilka žąsis ir teismą laiko panašiu į privatų bajorėlio ūkelį. 


1920 metų vasario 17 d. 
Antradienis 


Atėjo Marynios laiškas. Elvyra, likusi kartu su savo trim vaikais, smarkiai serga 
grįžtamąja šiltine. Marynia buvo nuvažiavusi pas Elvyrą į Obodovcus. Stefanas El- 
vyrai yra labai sunkus. Kotunia, perskaičiusi Elvyros laišką, labai sunerimo dėl El- 
vyros gyvybės, nes toji liga yra labai sunki ir nepasiduodanti bei pavojinga, Elvyros 
organizmas yra išsekintas, ir, be to, negali ji su ta liga tinkamai savęs tausoti, nes 
turi pati prižiūrėti mažus sergančius vaikelius. Antra naujiena iš Marynios laiško - 
Elizka Komorovska atvažiavo į Vilnių. Tikriausiai atvažiavo čia dėl Zitukės, kuri jau 

seniai vieši Vilniuje, laukdama čia iš bolševikų nelaisvės grįžtančio brolio Juliuko, ir 
truputį sirgo. Kadangi Zitukė yra menkutė ir, girdėti, net užsikrėtusi džiova, todėl 
tikriausiai Elizka, sužinojusi apie dukters ligą, sunerimo dėl to ir atvažiavo. Betgi 
Zitukė jau pasveiko, ir dabar Elizka mėgaujasi Vilniumi ir karnavalu, taigi vedžio- 
jasi Zitukę į svečius ir aristokratiškus vakarėlius. Apie savo dukrą Marynia nerašo, 
kad yra labai prislėgta ir išvargusi, labai rūpinasi ir kankinasi, ir nors Maryniai ji 
nesiskundžia ir savo skausmų neišsipasakoja, vis dėlto Marynia žino, kad Eva ski- 
riasi su savo sužadėtiniu Mejeriu. Vargšelė Eva! Labai ją draugiškai nuoširdžiai ir 
giliai užjaučiu ir labai vertinu jos charakterį; žinau, kokia ji išdidi, uždara ir tvirta 
kaip plienas; taip sunkiai palenkiamai ir savarankiškai prigimčiai, kaip kad Eva, 
nutraukti sužadėtuvės su žmogumi, kurį myli, yra smūgis, o gal dar didesnį smūgį 
suduoda žmonių komentarai dėl tų skyrybų. Evos meilė Mejeriui išaugo savaime, 
jų abiejų noru; jų nerealizuota santuoka nebuvo laikoma gera „partija“; meilė Evos 
širdyje subrendo savaime, ilgą laiką buvo ji nuo žmonių slapstoma, ir rodėsi juo 
nuoširdesnė, kad buvo laisva nuo bet kokių interesų, ir dargi priešinga šeimos ambi- 
cijoms, nes toji nenoromis pasitiko žinią apie tokią sąjungą, suvokdama kaip meza- 
liansą, nes Mejeris yra ne tiktai nepasiturintis bernelis, bet nėra netgi bajorų kilmės, 
ir niekas šeimoje nieko konkretaus apie jo kilmę pasakyti negali, o pikti liežuviai 
jį įtaria netgi kilusį iš žydų šeimos. Išdidi Eva norėjo sukurti savo sąjungą, nule- 
miančią jos likimą, grįstą savąja meile, nesidairydama į jokias šeimos nuomones nei 
ambicijas. Apie šeimos ir draugų aplinkos, kuriai ir pati priklauso, visas abejones 
ir nepalankumus tikriausiai gerai žinojo. Ta sąjunga ji išprovokavo šeimą, išdidžiai 
išsileisdama prieš srovę, nieko neatsiklausdama, nesiklausydama apkalbų ir nieko 
neklausdama patarimo. Pagaliau šeima kliūčių jai nedarė, nes Marynia teisingai 
nesijaučia pati turinti teisę stoti prieš dukters valią, o kiti artimesni ir tolimesni 
šeimos nariai tenkinasi išreiškę nepalankumą ir pakampėmis komentuodami tą 
mezaliansą, pagaliau šiandien taip išblaškyti ir prislėgti įvykių, kad jau neturi jėgų 
net kokį nors atoveikį rodyti. Bet priešišką šeimos ir aplinkos nepalankumą Eva, 
be abejonės, turėjo gerai jausti. Kaip dabar turi būti jai skaudu, kaip giliai mergi- 
nos išdidumas turi būti įžeistas, jeigu dabar turi ji sužadėtuves nutraukti, duodama 
pagrindo triumfuoti anksčiau nepritariančiai aplinkai. Kas jai yra katastrofa, tai 
kitiems smagus pasitenkinimas. Vargšė mergina! Jeigu tiktai bus teisybė, kad jos 
sužadėtuvės nutraukiamos - nes Marynia dėl savo tauškalų yra linkusi iš jos pačios 
nuojautų kurti aksiomas! Bet jeigu tai tiesa, tai kokia nelaiminga yra Eva, pasilikusi 
su tuo savo vienišų skausmu aplinkoje, kuri džiaugiasi jos suklupimu. Tokio cha- 
rakterio mergina, kaip ji, turėtų norėti spjauti į veidą aplinkai ir užsisklęsti viena- 
tvėje, ne tiktai psichinėje, bet taip pat ir fizinėje. 

1920 metų vasario 18 d. 
Trečiadienis 


Turėjau apeliacinį posėdį, kuris nusitęsė labai ilgai, iki vidurnakčio. Bylų darbotvar- 
kėje buvo 16; dauguma - dėl tyčinio svetimo turto sužalojimo; nesitikėjau, kad po- 
sėdis užtruks taip ilgai; bet liudininkų buvo daug, kelios bylos buvo gan rimtos, nes 
susijusios su didelėmis žalomis (2 bylos dėl svetimų arklių nudūrimo), daugumoje 
bylų stodavo advokatai, dėl to visuomet bylos gerokai prasitęsia. Tarėjais turėjau 
konditerijos parduotuvės savininką Krajevskį ir žydą - Hiršą Marką. Pastarasis, ku- 
ris pirmą kartą ėjo šias pareigas, pasirodė esąs labai geras tarėjas. Apskritai įsitiki- 
nau, kad neretai tarėjai žydai yra patys geriausi. Tokių tarėjų žydų - inteligentų kaip 
Bialy ir dr. Goldlustas - ne itin labai mėgstu; jie yra nerūpestingi ir perdėtai greitai 
linkę išteisinti kaltinamuosius; o štai tokie kaip manasis Remba iš Kolno arba šian- 
dien Marekas, žydai pusiau inteligentai europietiškąja prasme, bet gerai išsilavinę 
iš savo religinių-tautinių knygų išminties, pilni savitos kultūros, labai sąžiningi, 
dvelkiantys patriarchališkumu, yra puikiausi tarėjai, jie būna be galo atidūs, tikslūs, 
išmintingi, kartu ir humaniški, ir labai kruopštūs, iš savo talmudo žinyno susidarę 
ypač gerą teisės nuovoką. Tarp tų šiandien paskirtų bylų Lomžos dirvoje buvo viena 
sensacinga - byla dėl ponios Kosakovskos saumušimo: jaunos demokratinės veikėjos 
ir gana įdomios asmenybės psichinio tipo požiūriu - separatės, kurią sumušė jos vy- 
ras Henrykas Kosakovskis, Prekybos ir pramonės banko kasininkas; patvirtinome 
taikos teismo nuosprendį, nubaudžiantį Kosakovskį dviem mėnesiams arešto. 

Parašiau laišką savo senam bičiuliui Konstantui Gordzialkovskiui. Tema amži- 
nai ta pati: 

„„„„Labai man gaila, kad mudu su Tavimi nesusitikome ir asmeniškai nepasikal- 
bėjome. Visuomet gi buvai ir likai mano atminty ir širdy ne tiktai žmogus, kurį 
vertinu už šviesų protą ir gilią visuomeninę bei humanitarinę kultūrą, bet taip pat 
ir bičiulis, kuriuo pasitikiu ir kurio teisumu bei charakteriu tikiu, nors mudu tam 
tikrais klausimais dėl įsitikinimų siūlytume skirtingas išvadas, neatmetant gilios 
giminystės prielaidų. Pagaliau - veikiausiai dar pasimatysime, tikiu - kitomis są- 
lygomis. 

Važiuoju į tikrąją Lietuvą, kitaip tariant - kauniškę - į Lietuvos Respubliką. Po 
daugelio įvairiausių svyravimų, po stiprių abejonių ir politinio pesimizmo, kuriems 
pasidaviau 1919 metų pirmoje pusėje, ketinimas grįžti į Lietuvą subrendo man vasarą 
ir po 1919 metų liepos mėnesio kelionės į Kauną ir į Kauno apylinkių kaimus įsitvirti- 
no, todėl galutinai apsisprendžiau. Tačiau dėl įvairiausių techninių kliūčių negalėjau 
to padaryti rudenį, ir taip viskas užsitęsė net iki 1920 metų sausio mėnesio, kada pa- 

galiau parašiau prašymą dėl atsistatydinimo. Labai gailiuosi, kad taip viskas nusitęsė, 
nes gal net būčiau turėjęs noro kandidatuoti į Lietuvos Steigiamąjį Seimą. Dabar to 
jau padaryti nebus galima - per vėlu: rinkimai yra jau paskelbti balandžio viduryje. 


Dar gerai nežinau, kur ir kaip apsistosiu 
sugrįžęs į gimtinę. Dėl tam tikrų sumetimų 
turėčiau noro įsitaisyti kaime — dvare - bet 
ar man tatai pasiseks - tai dar didžiulis klau- 
simas. Mano senasis tėvas dar gyvas; gal vei- 
kiausiai ir esi girdėjęs - tarp manęs ir Papos 
iškyla didelių įsitikinimų ir kitų skirtumų, 
neleidžiančių mums sugyventi, o kad Papa 
yra nepaprastai beatodairiškas ir sunkus, tai- 
gi, kaip iki šiolei, galėjau pas Papą tiktai sve- 
čiu pabūti. Apie kitokį vaidmenį negalėjau nė 
pasvajoti. Nors Papa jau labai nuseno, netgi 
protiškai suvaikėjo, jo nusiteikimai nė kiek 
nepasikeitė; dargi atvirkščiai — taip pavei- 
kė, kad jo savivalė ir valdžios gobšumas dar 
labiau įsisiautėjo. Bet šiuo metu Papos dvare 
nėra: norėjo išvažiuoti į užsienį - į Vichy gy- 
dytis, vėliau į Romą, bet įklimpo Varšuvoje, 
iš kur jo gydytojai neišleidžia į tokią tolimą 
ekskursiją. Tuo metu į dvarą galėsiu nusigau- 
ti, bet ar ten įsikursiu, jeigu Papa grįš - labai 
abejoju. Tokiu atveju apsistosiu Kaune ir įsi- 
trauksiu į Lietuvos justiciją. Teisingumo mi- 


Seniausi namai Kaune. 
Reprodukcija iš: Lietuvos albumas, p. 286. 


nisterija Kaune yra jau įspėta dėl mano grįžimo. Tolesnių detalių projektų ir politi- 


nių programų neturiu. Sunku viską susidėstyti gyvenant toli.“ 


Daugiau rytoj. 


1920 metų vasario 19 d. 
Ketvirtadienis 


Laiško Gordzialkovskiui pabaiga: 


„Apie mano užsiangažavimą į kokią norint veiklą valdant „Rytų Žemes“ nėra 


nė mažiausių kalbų. Visuomet buvau „kresų“ koncepcijos priešininkas, esu toks ir 


dabar. Lenkiškoji „kresų“ politika visuomet bus, mano nuomone, imperializmo ir 

privilegijuotųjų klasių politika, tų žemių visuomeninio ir politinio ancien regimo 
politika. Kitokia ji ten būti negali, kad ją ir LkSP [PPS] Varšuvojesėdinti vyriausybė 
vykdytų. Lenkijos viešpatavimo Lietuvoje ir Baltojoje Rusioje pagrindu visuomet bus 
dvarininkai, ir į juos ten lenkiškoji politika galutinai visuomet turės remtis. Tautų 
sąjūdžiai niekuomet ten nebus, išskyrus mažus lokalius plotus, lenkų nacionaliniu 
judėjimu. Todėl Lenkijos viešpatavimas Lietuvoje ir Baltojoje Rusioje neišvengia- 
mai turės priešintis masių judėjimams, ir prisidės prie to, kad tų kraštų raida atsi- 
liks stabdydama ir pačios Lenkijos viduje pažangią raidą. Lenkijos steigimas savo 
nacionalinio imperializmo „Rytuose“ - o visuomet tokia yra „kresų“ politika, me- 
tropolijos politika kolonijų atžvilgiu - neduos gero derliaus nei Lenkijai, nei tiems 
„kresams“. Jeigu Lenkija spyriosis norėdama Lietuvoje ir Baltojoje Rusioje išlaikyti 
savo vaidmenį „kresų“ principu arba jeigu nebūtų kokių nors išorinių veiksnių iš tų 
principų išstumta, tai a la langue'“ blogai ten baigsis. Surengs ji sau pralaimėjimą 
tose „kresų“ žemėse. Dabartinis Lietuvos (kalbu apie tautinę Lietuvą) požiūris į ją 
po tam tikro laiko tų „kresų“ gyventojų virs visuotiniu požiūriu į Lenkiją. O amži- 
nai viešpatauti kokiame nors krašte prieš jos gyventojų valią - nėra įmanoma. Visos 
tos rūšies „imperijos“, ar tai būtų buvusi turkų, ar rusų, ar net vokiečių, ar, tarki- 
me, - anglų (Airija) - subyra. Tuo požiūriu iliuzijų neturėjau ir nepuoselėju. 
Lenkija tik tuo požiūriu pasiektų sąžiningą naudą iš ryšių su „Rytais“, jeigu išsi- 
žadėtų tautinės (nacionalistinės) politikos ir iš perspektyvos aukštumų (tikrųjų vals- 
tybės interesų) pripažintų teisę gyvuoti tautų sąjūdžiams, kurių pirmoji kregždė tose 
žemėse buvo lietuviškasis sąjūdis, ir pirmas jo žiedas, pirmoji realizuota formacija yra 
jaunoji Lietuvos (Kauniškė) Respublika - ir ne tiktai pripažintų jas, bet dargi ir soli- 
darizuotųsi su jomis ir iš -2.14 joms pagalbos ranką, tegu ir lenkų dvarininkų kaina, 
taigi kartu ir lenkų nacionalinio turto kaina. Šitaip pelnytų tų jaunų tautų meilės ir 
ištikimybės entuziazmą, uikiausiai ten įskiepytų savo autoritetą ir įtaką, taip jai būtų 
dosniai atlyginta už patirius turtinius nuostolius, sukurtas priešpilis savo pačios vals- 
tybingumui rytuose ir sukurti savo pačios sveikesni santykiai, susilpninant vidines re- 
akcines įtakas, kurias „tautiniu“ dvelksmu labai stipriai maitina „kresų“ dvarininkai. 
Žinau, kad šios mintys yra labai toli nuo galimybės jas realizuoti Lenkijoje. Tai 
pagaliau nėra kokia nors specifinė Lenkijos savybė. Lenkai nėra nei geresni, nei blo- 
gesni už kitas tautas. Reikia manyti, kad kiekviena šalis ir kiekviena tauta tomis 
pačiomis sąlygomis, kaip ir Lenkija, būtų padarę lygiai tą pačią, kaip ir jinai daro, 
„kresų“ politikos klaidą. Mat visi demokratiniai šiuolaikinių tautų „valstybių intere- 
sai“ eina mažiausio pasipriešinimo keliu, bet tos pastangos ne visuomet yra pačios 


125. A la langue (pranc.) - taip sakant. 

vaisingiausios - ir todėl toks tarptautinių santykių chaosas ir tokia jų anarchija. Juk 
jeigu ne politinė ir ypač ekonominė priklausomybė nuo kelių Koalicijos stipriųjų 
valstybių, tai visas Europos vidurys, pietūs ir rytai iš vietos užvirtų daugybe karų ir 
paprasčiausiai taptų bellum omnium contra omnes ““teatru! 

Nepaisant įvairiausių frazių, o kartais net teisingų priekaištų vadinamosios „Ta- 
rybos“ atžvilgiu, valstybiškai šiandienė jaunoji Lietuva Didžiosios Lietuvos Kuni- 
gaikštystės žemėse yra pirmas matomas besiorganizuojantis atsigaunančių liaudi- 
nių srovių simbolis. Ji taps pavyzdžiu visam tų žemių kompleksui. Ne Rusija, ne 
Vokietija, ir ne Lenkija - bet Jinai. Ir todėl nesvyruodamas tvirtinu (paskui Her- 
bačiauską), kad Lenkijos santykis Kauno atžvilgiu yra kriterijus to, ar Lenkija karą 
rytuose išloš, ar praloš. 

Leonas Vasilevskis mano, kad flirtais su Latvija virš Lietuvos galvos išgelbės kon- 
cepcijos ir Lenkijos „kresų“ politikos principą. Iliuzija! Jeigu net Lenkija militariniu 
požiūriu ir įveiktų Kauno Lietuvą ir aneksuotų ją, ir šitai padėties nepakeistų. Man 
tai primintų Xerxso“? veiksmą, kuris išplakė jūrą, bausdamas ją už savo nesėkmes. 

Susidaro man įspūdis, brangusis Konstantai, kad Tu esi kitos nuomonės, negu aš. 
Bet aš esu labai stipriai savo tiesa įsitikinęs. 

Sakaisi, kad kitados patarei Osmolovskiui, jog mane angažuotų Vilniaus krašto 
komisaru. Tuomet atsisakiau. Osmolovskis žino apie tai, nors man tokio siūlymo 
nepateikė. Žino gi jis gerai, kad turėjau tokį siūlymą iš kur kas aukštesnio šaltinio*** 
dar kovą ir balandį suvaidinti kur kas svarbesnį negu Vilniaus krašto komisaro 
vaidmenį. Sutikau su sąlyga, jeigu pavyks susitarti su Kaunu ir tuo tikslu balandžio 
mėnesį važinėjau į Kauną. Susitarti nepavyko, bet anaiptol ne dėl išskirtinai lietuvių 
kaltės. Dabar grįžtu į Lietuvą“ 

Toliau atsisveikinama ir laiškas baigiamas. 


1920 metų vasario 20 d. 
Penktadienis 


Dienos bėga. Vis arčiau iki mano išvažiavimo, kurį, jeigu kovo 1 dieną negausiu raš- 
tiško atstatydinimo, planuoju tarp kovo 10-tos ir 15-tos. O jeigu kovo 1 dieną gaučiau 
atstatydinimo patvirtinimą, tuomet išvažiuočiau anksčiau. Nors man jau skubu iš- 
važiuoti, bet visiškai nesupyksiu, jeigu kovo 1 dieną atstatydinimo patvirtinimo dar 


126. Bellum omnium contra omnes (lot.) - karas visų su visais. 

127. Kalbama apie Persijos karalių Kserksą, kurio laivynas 480 m. per.m.e. rugsėjį pralaimėjo graikų vals- 
tybių sąjungos, vadovaujamos Atėnų ir Spartos, laivynui Salamino sąsiauryje. 

128. Kalbama apie Juzefo Pilsudskio siūlymą 1919 m. kovo mėn. pab.-balandžio mėn. pradžioje. 

taip ir negausiu, tokiu atveju pasiimsiu dar algą už kovą ir, išvažiuodamas apie mė- 
nesio vidurį, turėsiu iš tos algos susitaupęs dar apie tūkstantį markių kelionei, o tai 
kartu su tam reikalui iki dabar sutaupytomis sudarys apie 3500 markių. Manau, kad 
apie pusantro tūkstančio išleisiu išvažiuodamas iš Lomžos ir pačiai kelionei į Kauną, 
imtinai su sustojimu Vilniuje, o iki 2000 turėtų likti dar atvažiavus į Kauną, kurių 
būtinai reikėsią, kad ten nelikčiau be skatiko ir nebūčiau iš tos dienos priverstas 
griebtis pirmo geresnio pasiūlyto posto. Pinigus, teikiančius nepriklausomybę, tik 
dabar išmokau vertinti, kai jų amžinai stinga ir kai jie pasidarė tokie menkaverčiai, 
kad jų niekaip negali užtekti. O dėl paties išvažiavimo iš Lomžos, jei kovo mėnesį 
neturėsiu patvirtinto atstatydinimo, paprašysiu teisme atostogų. Ilgiau jau atidėlioti 
kelionės ir laukti raštiško atstatydinimo patvirtinimo - negaliu. 

Labai įdomus tapo pastaruoju metu Latvijos požiūris į Lenkiją ir Lietuvą. Latvija 
ima darytis Lenkijos numylėtine ir įrankiu jos rankose, vykdant Lenkijos baltiš- 
kąją programą, viena vertus, siekiančią suvaidinti protektorės vaidmenį Pabaltijo 
valstybėlėse, jų natūralios lyderės didžiojoje sandraugoje „nuo jūros iki jūros“, kad 
visoms sandraugos narėms kartu garantuotų apsaugą nuo Rusijos ir Vokietijos pa- 
vojų ir atidarytų prieigą prie Baltijos jūros per Rygos įlanką, antra vertus - leistų 
užsitikrinti sau Vilnių ir vakarinę Baltąją Rusią, sulaužant Lietuvos pasipriešinimą. 
Pati tautų bloko idėja „nuo jūros iki jūros“ - didžioji Jogailaičių idėja - laisvų tau- 
tų Žečpospolitos idėja - yra labai graži ir vertinga, nors turėtų įsikūnyti Lenkijai 
vadovaujant. Tačiau Lenkija, garbindama tą idėją Pilsudskio asmeniu ir geriausių 
savo vyrų asmenimis, renkasi klastingą kelią, kuris jos prie to tikslo neprives, o 
tik pasės sąmyšį rytuose. Tos idėjos kelias - tai ne Vilniaus ir dalies Lietuvos bei 
Baltosios Rusios užgrobimas, aukojant joms maloningosios protekcijos likučius ir 
teikiant bent pusinės nepriklausomybės pripažinimą. Būtina yra „kresuose“ išsi- 
žadėti „valdančiųjų sluoksnių“ politikos, kylančios iš būtinumo ginti užgrobtose 
teritorijose visuomeninės reakcijos pamatus, lojaliai pripažįstant laisvę savarankiš- 
koms tautoms, besitvarkančioms, kaip joms tik patinka, ir pirmiausia - negalima 
vienų siundyti prieš kitus. Tačiau kai didžiosioms idėjoms realizuoti samdomi tokie 
žmonės kaip Leonas Vasilevskis, mažo mastelio žmonės, tikintys intrigų veiksmin- 
gumu reiškiniuose, turinčiuose istorinių procesų galią - visas tas kūrinys turi virsti 
niekais. Vasilevskis siekia savo metodais su Latvija ir savo pastangomis per bal- 
tiškąją konferenciją Helsingforse [Helsinkyje]'** Lenkijos pusėn patraukti latvius 


129. 1920 m. sausio 15-22 d. Helsinkyje (Helsingforse, Suomija) įvyko Baltijos šalių konferencija, kurioje 
buvo svarstomas bendros gynybos priemonių grėsmei iš Sovietų Rusijos panaikinti klausimas. Dalyvavo 
Suomijos, Estijos, Latvijos, Lietuvos ir Lenkijos atstovai. Nutarta rengti bendrą gynybos planą ir įsteigti 
informacinį biurą Rygoje. 

ir, kinkydamas Latviją į lenkiškąjį karo vežimą, vardydamas jos troškimus ir pa- 
taikaudamas jos užgaidoms tikisi padaryti iš jos taraną vienišai likusiai Lietuvai 
sudaužyti. Tuo metu Lenkija savo pusėn Lietuvos nepatrauks, o apsukri Latvija, 
pasisotinusi savo ambicijomis bei apetitais ir išnaudojusi lenkų pagalbą, net „ačiū“ 
nepasakiusi, pasisuks ir nueis savo keliu, o jeigu jai prireiks, net ir protektorei spirs 
į uodegą. Šitai būtent Lietuvą meta po anglų protekcijos sparnu, ir taip suardomas 
didysis kūrinys „nuo jūros iki jūros“. 


1920 Metų vasario 21 d. 
Šeštadienis 


Apie lenkų politikos klaidas rytuose, apie jos nenuoseklumus ir apie kenksmingu- 
mą taip atsakingą akciją patikėti tokio plauko žmonėms, kaip Leonas Vasilevskis, 
būtų galima kalbėti ir kalbėti. Kodėl, tarkime, lenkų spauda, ir ne tiktai endekiš- 
ka, atvirai nacionalistinė ir grobuoniška, bet ir toji neva geresnė „demokratinė“, 
ta neva remianti Pilsudskio programą, nuolat prikaišioja Lietuvai, kad toji meili- 
kauja Vokietijai, o tuo metu lietuviai jau seniai su vokiečiais nesibroliuoja, išvijo 
savarankiškus pseudorusiškus, o tikriau - vokiškuosius germanofiliškus Bermonto 
dalinius, remiasi Anglija, ir pagaliau šaukia Steigiamąjį Seimą, likviduodami jau 
paskutinę „Tarybos“ formą? Kodėl lenkai nekvestionuoja Latvijos sostinės Rygoje, 
o Estijos Revelyje [Taline], nors tie miestai iš esmės yra vokiški, kodėl nekvęstio- 
nuoja įtraukti į Lenkiją Grudziondzo [Grudziądz], kuris yra vokiškas, ir reikalau- 
ja vokiškojo Gdansko, Latvijai pripažįsta vadinamuosius lenkiškus Infliantus su 
Dineburgu, nors šis latvių turi gal dar mažiau, negu Vilnius turi lietuvių, ir vis 
atkakliai kovoja reikšdami grobuonišką politiką, atmesdami bet kokias Lietuvos 
pretenzijas jau ne tiktai į sostinę - Vilnių, bet į kiekvieną gabalėlį teritorijos, esan- 
čios Lenkijos-Lietuvos pasieny arba už dabartinės lenkų-lietuvių demarkacinės 
linijos Vilniaus krašte? Kodėl? Jeigu kalbėsime apie lenkų nacionalistus, endekus, 
išpažįstančius lenkiškojo imperializmo principus, pagaliau tai darančius atvirai ir 
nuoširdžiai, nepripažįstančius jokių kitų valstybinių teisių buvusios Žečpospolitos 
teritorijoje (išskyrus labai susiaurintą lietuvišką etnografinį plotą ir labiau nutolu- 
sius Kijevo Ukrainos plotus) kaip vien tik Lenkijos, tuomet kovojimas su Lietuva 
ir lietuviais yra tuo požiūriu suprantamas ir nuoseklus. Bet jeigu tariamai nori- 
ma laisvų tautų sąjungos, lygos ar valstybių bloko gynybiniam, ūkiniam ir kul- 
tūriniam bendradarbiavimui, kaip tai skelbia Pilsudskio politikos išpažintojai, tai 
kaip tąsyk pateisinti tą dvilypę prigimtį: vieną - ginčytinais klausimais, kylančiais 
tarp Lenkijos ir tautų, besiformuojančių buvusios Žečpospolitos teritorijoje, į kurią 

nusidriekia lenkiškos aspiracijos, ir kitą - visiems kitiems santykiams, latviškie- 
siems, estiškiesiems, lenkų-vokiečių, lenkų-čekų ir pan.? Žinoma, nieko čia kito 
nėra, kaip to paties imperializmo geluonis, bet tiktai užmaskuotas. Ten, kur Len- 
kija gali geisti pati nusipenėti valstybiniu-teritoriniu požiūriu, ten nenori matyti 
ir nenori pripažinti to, kas geriausiai matoma ir apie ką garsiai ir gražiai kalbama 
teisingumo ir laisvės vardan tuo atveju, jeigu kur nors į šitai tiesiogiai pretenduoti 
nėra įmanoma. Ir ar tikimasi, kad to nenuoseklumo lietuviai, ar net ir tiesiogiai 
nesuinteresuotos kitos tautos, nepastebės ir kad sau nepasidarys atitinkamų išva- 
dų? Šituo keliu, suprantama, sąjunga nebus sudaryta; šitaip sukurti galima tiktai 
prievartos kūrinį, smurto kūrinį; ar jis bus geresnis, ar blogesnis už sąjunginį kū- 
rinj - tai jau požiūrių dalykas, bet norint ką nors sukurti, reikia juk realiai veikti 
ir priderinti priemones prie tikslų, statybos medžiagas ir techniką prie sumany- 
tos konstrukcijos planų. Negalima naiviai tikėti, kad tendencija yra šedevras, kad 
„ten kažkaip bus“, kad kažkas kažkaip susikurs, kaip Deus ex machina, nors nebus 
protingai taikomi sumanymai - tikslinės priemonės. O toks protingo priemonių 
ir veiklos metodų tikslingumo nebuvimas yra būdingas visai LkSP [PPS] politikai 
Lenkijoje, pagaliau ir apskritai sąjunginės koncepcijos rytuose išpažintojų (taip sa- 
kant, Pilsudskio programos) politikai. Endekai yra preciziški ir turi nuoseklumo 
ir tikslingumo pojūtį. Jų priešininkai Lenkijoje yra išorinėje politikoje (ir ar tiktai 
išorinėje?) pusiniai ir dvilypiai, nenuoseklūs ir, keista, yra naivūs intrigantai. Todėl 
būtent arba laimės endekiškoji koncepcija, arba, jeigu kas nors prieš jos valią kita 
nusistovės, tai šiaip ar taip paveikus kažkokiai šalutinių reiškinių galiai, o ne vei- 
kiant tos fantazijos „politikams“, kurie esti kaip dideli vaikai ir krėsdami juokus 
tiki, kad jie kuria didelį dalyką, nors iš esmės nieko nekuria, tiktai trukdo. Trukdo 
ir endekams, ir savo koncepcijai. 


1920 metų vasario 22 d. 
Sekmadienis 


Prieš kelias dienas laikraščiai paskelbė žinią, kad Kauno dvarininkai Lietuvos at- 
žvilgiu priėmė lojalumo deklaraciją. Toji deklaracija iškilmingai pareiškia, kad 
Kauno srities dvarininkai lenkai laiko save teisėtais Lietuvos piliečiais ir tvirtai 
laikosi pozicijų, Kad Lietuva turi būti nepriklausoma su sostine Vilniumi. Tarp tų 
dvarininkiškų pavardžių, kurie pasirašė deklaraciją, aptinkame: Edvardą Kudrevi- 
čių [Kudrewicz], Vladyslavą Komarą iš Baisogalos, Dominyką Daugėlą (Dominik 
Dowgiato) iš Siesikų, balandžio mėnesio mano viešnagės draugą Kaune Lukoms- 
kį, Oskarą Rutkovskį ir kitus. „Echo Litwy“, Biržiškos Vilniuje leidžiamas Lietu- 

vos organas, nuoširdžiausiai sveikina šitą 
žingsnį. O štai nepasotinamas endekiškas 
Obsto leidžiamas „Dziennik Wilenski“ ar- 
šiai putojasi iš pykčio, skelbia tą aktą kaip 
saujelės atsimetėlių įvykdytą tautos išda- 
vystę, skelbia juos „Tarybos“ parsidavėliais 
ir jiems ponas Obstas atima net lenkų titulą 
(smalsu būtų žinoti, kas turi didesnį titulą 
lenkiškajai kultūrai ir didesnę teisę kalbėti 
krašto reikalais - Ponas Obstas, atvykėlis 
bene iš lenkiškų Infliantų, dar tik ką iš- 
keptas lenkas, kuriam dar iš aulų kyščioja 
netolimos praeities germaniškoji kilmė, ar 
ponai Daugėla, Komaras, Kudrevičius - 
nuo amžių kartų kartom krašto čiabuviai, 
lenkiškosios kūrybos krašte dalyviai, iš 
prigimties esantys iš to krašto ir tų žmo- 
nių, nors priklausantys jų dvarininkiška- 
jai aristokratijai?). Endekiškasis laikraštis 
Varšuvoje, inspiruojamas mūsų buvusio 
J. Hlaskos iš „Kurier Literacki“, neiškentė, 
suprantama, nepakartojęs, mėgdžiodamas 
Obstą, kauniškių dvarininkų smerkimo. 
Bet kuo yra reikšmingiausia toji dvarininkų 
deklaracijos iniciatyva, tai būtent tuo, kad, 


kaip teisingai pastebi „Echo Litwy“, liks jie 
nesuprasti abiejų pusių. Lenkų naciona- 


an ss dai 5 p | L X. Alfredas Romeris, Antanašės dvaro rūmų fragmentas.1861. 
listai Vilniuje ir Varšuvoje užsipuolė juos, „Mas, F320-2330, 1. 10. 


šaukdami dėl išdavystės, tuo metu lietuviai 

Kaune, nepatiklūs dėl tautinės prigimties, įbauginti gausių nenuoseklaus ne tik tų 
Lietuvos lenkų elgesio pavyzdžių, kurių skelbtos iškilmingos frazės neatitiko dauge- 
lio jų veiksmų, tačiau ir tų, kurie ne mažiau ryžtingai deklaracijas jau buvo pateikę 
ir - pridursiu, - nepalankiai buvo nusiteikę prieš dvarininkus, dėl savo radikalių 
ir visuomeninių demokratinių nuostatų - nepriims šios deklaracijos entuziastingai, 
atvirkščiai, žiūrės į ją atsainiai, laukdami patvirtinimo realiais veiksmais ir įtari- 
nėdami, kad tai tik priešrinkiminis manevras. Ir iš tikrųjų, tų lojalių dvarininkų 
valstybininkų Kauno Lietuvoje laikysena vėliau buvo nemaloni ir dviprasmiška; pa- 

kliuvo jie tarp kūjo ir priekalo, tarp kaltinimų išdavyste ir nepasitikėjimo, tarp tau- 
tinio intereso, verčiančio juos ilgėtis Lenkijos, ir ypač „kresuose“ duodančio didesnę 
paspirtį dvarams, ir kito tokio savo intereso, stumiančio juos priešinga linkme - į 
kompromisą su liaudiškosios Lietuvos valstybingumu, idant rastų joje sau vietą, įsi- 
kurtų po jos stogu, kur saugu būtų jiems patiems ir jų dvarams, švelnintų, kaip 
įmanoma, lietuvių jiems rodomą neapykantą, ir dar - sujungdami Vilnių su Lietuva 
pelnytų didesnę konservatyvaus lenkiškojo elemento Vilniuje jiems teikiamą para- 
mą. Tarp tų deklaruotojų yra ten ir nuoširdžių Lietuvos pilietiškumo išpažintojų 
(Daugėla, Lukomskis), bet turi ten būti ir priešiškų sąskaitų brėžėjų. Todėl sunku 
būtų stebėtis, kad lietuviai atsainiai žiūrės ir lauks veiksmų. Tokie turi ateiti. 


1920 metų vasario 23 d. 
Pirmadienis 


Lomžoje viešėjo Vulfas Remba, Kolno taikos teismo tarėjas, mano bendradarbis 

tame teisme bei didelis mano garbintojas ir bičiulis - nors yra paprastas žydas cha- 
latininkas, nešiojantis tipišką juodą ilgą barzdą ir turintis savo tautai būdingus vei- 
do bruožus. Tai žydas filosofas ir tauriausias svajotojas, idealistas kaip tyro vandens 

ašara, kaip jautrios žmogiškosios sielos nesuteptas perlas. Mėgstu jį ir vertinu visa 

širdimi. Atsiminsiu jį visuomet buvusį gražiausią ir tauriausią žmogaus tipą, kokį 

tuo mano gyvenimo tarpsniu buvau sutikęs. Taip pat ir aš palieku čia, būtent Lom- 
žoje bei Kolne, kuo geriausius prisiminimus. Esu visų darbuotojų nuoširdžiai mėgs- 
tamas ir populiarus už teismo sienų plačiuosiuose gyventojų sluoksniuose. Kolne 

ir krikščionys, ir žydai rodo man visišką pripažinimą ir meilę; gebėjau ten žmonių 

nuomonėse ir širdyse pelnyti sau aureolę, o gal net dar labiau žydų gyventojų akyse, 
žymia dalimi todėl, kad turėjau be galo tiek man atsidavusių žmonių kaip Remba, 
kurie ir sukūrė iš manęs teisingumo, darbo ir tiesos įsikūnijimo legendą. Veikiau- 
siai Kolno legendoje esu didesnis, negu tikrovėje. Čia, Lomžoje, apygardos teisėjo 

poste nesu toks artimas žmonėms kaip buvau Kolne. Ir vis dėlto ir čia esu žinomas, 
populiarus ir vertinamas bei apskritai visų mėgstamas. Teismo rūmų darbuotojų 

gausybėje, net tokių, su kuriais neturiu jokių konkrečių sąlyčių, esu bene labiausiai 

mėgstamas iš visų teisėjų, o manęs, išvažiuojančio, visuotinai gailimasi. Mieste taip 

pat mane pažįsta, vertina ir taip pat mėgsta. O jau žydai žino ir jaučia, kad man vi- 
siškai svetimas antisemitizmas ir kad neskirstau žmonių pagal jų kilmę, tikėjimą ar 
rasę, vertindamas žydus kaip ir visus kitus žmones. Už tą žmogišką požiūrį labiau- 
siai jie mane ir vertina, o dėl mano teisingumo žydai pavadino mane „lenkų Joffe“ 
(pagal labiausiai Lomžoje vertinamą žydo Jofės vardą). 

Iš mano kolniškių bičiulių bene vienas iš labiausiai man atsidavusių, kuris kone 
taip ištikimai prie manęs prisirišęs, kaip prisiriša šuva arba mergina - Bronislavas 
Mientkievičius, mano taikos teisme Kolne buvęs sekretorius, nuo rudens yra Sta- 
viskų taikos teismo teisėjas. Tarp daugybės pėdų, kurias paliks žmonių atmintyje ir 
realiuose reiškiniuose čia mano teisėjiška veikla, taikos teisėjas Mientkievičius bus 
vienas reikšmingiausių pėdsakų. Jis teisėjo profesijoje yra mano mokinys nuo „a“ 
iki „z“, mano veidrodžio atspindys ir mano visa ko sekėjas - nuo požiūrio į klientus 
ir net iki pačios nuosprendžių motyvavimo technikos. Pasiėmė jis mane savo pa- 
vyzdžiu ir principu, pavertė mano darbo stilių tradicija, kurią nusprendė realizuoti 
savo profesinėje praktikoje. Žmogus šis turi milžinišką prigimtinę ištikimybės juslę, 
beveik kaip moteris; iš manęs išmoko mylėti teisėsaugą ir, ją pametęs, pasiilgo jos ir 
tapo teisėju, imdamas vadovautis mano principais ir mano pavyzdžiu. Per jį gyvuos 
Lomžos apygardoje mano teisėjavimo menas. Tokie žmonės kaip Mientkievičius, 
yra sukurti apaštalauti. Kai suranda savo mokytoją, tampa visam gyvenimui ištiki- 
mi jo mokiniai. 


1920 Metų vasario 24 d. 
Antradienis 


Tie patys žmonės, kurie, stoję į ginčą dėl pavadinimo „Žečpospolita“ ar „Respu- 
blika“, taip uoliai rūpinasi lenkų kalbos švara ir pavadinimo „Žečpospolita“ savi- 
tumu, atmeta žodį „Respublika“ kaip svetimybę, o vėl kitu analogišku atveju, kai 
aptarinėjant Konstitucijos projektą Seimo komisijoje iškyla klausimas, koks turi 
būti tos Lenkijos Žečpospolitos vadovo titulas, laužo galvas dėl to, kad tik skam- 
bėtų jis nesavai „Prezidentas“, o ne savai „Viršininkas“. Ir atvirkščiai, tie, kurie pa- 
mėgo „Respubliką“, negeidžia sau „Prezidento“, o trokšta „Viršininko“. Taigi viena 
stovykla nori „Žečpospolitos prezidento“, antra - „Respublikos Viršininko“. Niekas 
kažkodėl nesigriebia „Prezidento“ arba „Žečpospolitos viršininko“, nors bene tie du 
paskutiniai žodžių junginiai yra logiškesni, nes arba vienodai savi, arba vienodai 
svetimi. Kodėl taip yra? Apie tai, kodėl vieni geidžia „Žečpospolitos“, o kiti „Respu- 
blikos“, jau esu užsiminęs. Dėl tos pačios priežasties „Žečpospolitos“ stovykla nori 
„Prezidento“, o „Respublikos“ stovykla - „Viršininko“. Tautai tradicijos „Viršininkas“ 
siejasi su tokiomis ryškiomis asmenybėmis kaip Tadeušas Kosciuška ir Juzefas Pil- 
sudskis, o kad abu tie veikėjai simbolizuoja Lenkijoje mažų mažiausia liaudiškąjį 
pradą, todėl dešiniesiems ir saikingųjų stovyklai „Viršininko“ titulas nėra mielas, 
nes suuodžia jame paslėptą radikalizmo ar gal dar net liaudiškuoju pradu pagrįsto 
diktatoriškumo, raudonojo cezarizmo rūšies geluonį; labiau jiems šypsosi blankus 

ir visuotinis „Prezidento“ titulas, banalus ir nuvalkiotas labai nuosaikių, stabilių ir 
demokratinių-buržuazinių valstybinių santvarkų. Dėl tų pačių priežasčių kairysis 
sparnas pirmenybę teikia „Viršininkui“. į 

Tokios būtent vyksta kovos, kur grumiamasi dėl žodžių ar titulų skambesio. 
Betgi žiūrint reikalo esmės reikia pasakyti, kad, ar ten šitai pavadinsime vienaip, 
ar kitaip, tai esamuoju lūžio momentu nenulems artimiausios ateities, kuri kalama 
iš karo, iš miesto masių kančios ir skurdo, iš vienokios ar kitokios administraci- 
jos, iš maisto aprūpinimo, ekonominių ir socialinių santykių ir kt. Tai šiek tiek 
primena gausius mitingus ir rėksmingus pingvinų ginčus arktiniuose ledynuose 
priešo tiesioginėje akistatoje, kaip tai aprašinėja keliautojai. Tai šiek tiek primena 
ir Bizantijos mokytų išminčių disputus su teologais Konstantinopolyje galutinei 
pergalei besirengiančių turkų pavojaus akistatoje. Tiesą sakant, kovoje dėl žodžių 
skambesio pasireiškia stipri kova dėl sąvokų ir gyvųjų srovių, kurios įtvirtinamos 
tų žodžių pavidalu, bet šiuo metu istorinių likimų tragedija reiškiasi gerokai es- 
mingesniais socialinių grumtynių ir perversmų klausimais ir procesais, kurie dar 
tik dabar sukurs savo išraiškas ir suteiks jiems skambesio, kokį šiandien sunku net 
numatyti. 


1920 metų vasario 25 d. 
Trečiadienis 


Šiandien turėjau sau įprastą posėdį. Dabar sėdžiu jau tik apeliaciniuose posėdžiuo- 
se; Pirmosios instancijos posėdžiuose visiškai nedalyvauju. Aš - jau išskrendantis 
paukštis, taigi ir mano darbas teisme likviduojamas. Prieš baigdamas kažkaip ne- 
noriu pernelyg apsikrauti nuosprendžių motyvavimu. Tą papildomą darbą Pirmo- 
joje instancijoje, kurio anksčiau turėdavau vieną posėdį per savaitę, dabar už mane 
atlieka Chabovskis, ir to pakanka. Šiandieninis posėdis veikiausiai yra jau vienas 
paskutiniųjų mano posėdžių. Jeigu nepaisant visų būgštavimų mano atstatydini- 
mas būtų pasirašytas kovo 1 dieną, kaip to prašiau, šiandieninis posėdis būtų jau 
paskutinis, nes ateinantį trečiadienį jau prasideda kovas. Pirmininkas Filochovskis 
šiuo metu yra Varšuvoje. Turi grįžti iš ten šeštadienį, vadinasi, dar prieš kovo 1-ąją. 
Labai nekantrauju, kokią parveš žinią mano atstatydinimo klausimu, nes tikriausiai 
jis tuo pasidomės ministerijoje. Beveik visiškai netikiu, kad mane raštiškai atstaty- 
dins kovo 1 dieną. Net galėčiau baimintis, kad man visai gali raštiško atstatydini- 
mo nesuteikti, nes neseniai sužinojau, kad atstatydinimo negavo Balstogės teisėjas 
Rentas. Pagaliau, jeigu mano atsistatydinime prašymas bus atmestas, tai net ir be 
formalaus atmetimo esu pasiryžęs viduryje kovo išvažiuoti, paėmęs atostogas. Tiesą 

sakant net labiau norėčiau, iki kovo 1 dienos raštiško atstatydinimo nesulaukti, nes 
tuomet paimčiau algą už kovą ir iš jos šiek tiek pinigų susitaupyčiau kelionei. 

Šios dienos posėdyje buvo nereikšmingos bylos - vien tik prasižengimai galio- 
jantiems įstatymams. Tarėjai buvo visiškai neįdomūs. Vienas tarėjas buvo Podbiels- 
kis iš Lomžos, žmogus kvailas ir be jokios orientacijos, atrodo, absoliučiai nenutuo- 
kiantis apie teisę, ir nepaisant to nuolat yra tarėju taikos teisme Lomžoje. Tiesa, jis 
dar ir didelis mėgėjas teisti, antrasis tarėjas buvo p. Gustavas Dombkovskis, kuriam 
jaučiu antipatiją, žmogus, kuris turi gyslelę sėdėti teisme tarėjo pareigose, yra gal 
mažiausiai tam darbui tinkamas. Dombkovskis, atrodo, neturi menkiausio supra- 
timo apie teisėjiškų funkcijų esmę, suvokdamas teisėjo funkciją esant aukštenę už 
kaltintojo, greičiau kaip baudžiamosios valdžios vykdytoją, o ne laisvą tos valdžios 
arbitrą. Todėl jis yra veikiau budelis, negu teisėjas, inkvizitorius, o ne bešališkas 
bylos nagrinėtojas. O kalbant apie bylas, kuriose kaltinamasis yra žydas, tai Domb- 
kovskis yra ne tiktai inkvizitorius, bet tiesiog toks baisus skerdikas, kad net gėda. 


1920 metų vasario 26 d. 
Ketvirtadienis 


Dar vienas lenkiškos „sąjunginės“ politikos nenuoseklumas lenkų užimtose Lietu- 
vos ir Baltosios Rusios žemėse: tos politikos rėmėjai skelbia, kad Lenkija neprimeta 
krašto gyventojams jokių sprendimų ir gerbs tų žmonių laisvai išsakytą valią, kuri 
pati nuspręs savo valstybinį priklausomumą; sutinkamai su šia teorija lenkų armija 
iš krašto išvijo bolševikų ordas vardan šūkio „už mūsų ir jūsų laisvę!“, kad suteik- 
tų gyventojams žadėtąją galimybę laisvai apsispręsti; tos pakraipos žmonės remiasi 
garsiu Pilsudskio vilnietišku atsišaukimu, kurį jis paskelbė pernai balandžio mėnesį 
užėmęs Vilnių; tas atsišaukimas yra visos stovyklos vėliava ir programa, priešinga 
negu endekų stovyklos, skelbiančios Lietuvos Didžiosios Kunigaikštystės baltarusių 
katalikiškųjų žemių inkorporaciją, imtinai su Vilniumi, į Lenkiją. Antiendekiškoji 
stovykla, kurią tinkamiausia yra vadinti Pilsudskio stovykla, siekia tose lietuvių- 
baltarusių žemėse sukurti pusiau nepriklausomą valstybę arba valstybėles, pasilie- 
kančias federacijoje arba kažkokio kito glaudaus militaristinio ryšio su Lenkija sau- 
gomas ir vadovaujamas; toji koncepcija yra išeities taškas tą sąjungą išplėsti į kitas 
kaimynines šalis (šiaurėje - į Latviją ir Estiją, pietuose į Ukrainą, pagaliau pasta- 
ruoju metu imta kalbėti net ir apie Rumuniją), kad būtų sukurtas atitinkamas Rytų 
Europos blokas „nuo jūros iki jūros“, centre turintis Lenkiją, ir nukreiptas prieš dvi 
galybes - Vokietiją ir Rusiją. To bloko funkcija - gynybinė ir bendradarbiaujamoji, o 
ekonominėje ir kultūrinėje plotmėje regis net kooperatinė. Tos stovyklos sistemoje 

pagal jos labai gražias ir iš tiesų naudingas prielaidas ir koncepcijas, jeigū tai būtų 
buvę galima realizuoti - atskiri nariai būtų buvę traktuojami šiek tiek skirtingai: 
Rumunija, suprantama, būtų buvusi mažiausiai saistoma, Latvija ir Estija, tiesą sa- 
kant, taip pat būtų nepriklausomos, Baltarusija suvokiama kaip vasalinis padarinys, 
dėl Ukrainos - mąstoma ir trokštama nevienodai, o dėl Lietuvos, tai jos atžvilgiu 
keliama alternatyva - arba be Vilniaus su tiksliais kalbos apribojimais, geriausiu 
atveju atitinkančiais šiandienę demarkacijos liniją, - tame bloke tuomet galėtų ji 
būti laikoma tomis pačiomis sąlygomis kaip Latvija ir Estija, likdama savarankiška 
ir draugiška valstybė; arba su Vilniumi, bet tuomet būtinai liekanti federacijoje su 
Lenkija, o tiksliau sakant liktų jos vasalė. Pati koncepcija, mano manymu, yra graži 
ir išmintinga, tačiau čia parodytai šio bloko sistemai galima labai daug ką prikišti. 
Bet ne apie patį šį bloką ir jo sistemą noriu kalbėti. Kur kas svarbiau yra viso to 
realizavimo politika. Taigi tuo požiūriu blokas grindžiamas iš esmės, teoriškai - ne- 
ribota suinteresuotųjų kraštų gyventojų apsisprendimo laisve. Kaip gi šiuo požiūriu 
atrodo tos politikos praktika jau ne endekų, bet net pačių tos koncepcijos gynėjų? 
Ką bendra su ta laisvės teorija turi visiškai laisva agitacija už inkorporaciją į Lenki- 
ją - net remiant ir forsuojant tos rūšies sroves nuolat ir kiekvienoje vietoje Vilniuje 
ir „kresuose“, malšinant ir visiškai pančiojant bet kokią agitaciją ir pasisakymus už, 
tarkime, Lietuvos nepriklausomybę, visišką Baltosios Rusios separatizmą - kova su 
tokios šviesos idėjomis ir pan. Kiekviename žingsnyje matomi akivaizdūs prieštara- 
vimai tarp vilties ir praktikos. O jeigu jau tikima tuo, kad toks blokas iš tiesų negali 
būti sudarytas prievarta ir gali išplaukti tik iš neverčiamų tautų valios, kuo tuomet 
paaiškinti praktikos nenuoseklumą su teorija? Gal iš tiesų tik tuo specifiniu [...]5* 
tarp jų nacionalistiniais elementais [...)*, kurie ypač lenkų užsienio politikoje su- 
daro keistą kakofoniją. 


1920 metų vasario 27 d. 
Penktadienis 


Grįždamas dar trumpai prie vakarykštės temos, turiu pažymėti, kad manęs anaip- 
tol nestebina ir nesiutina bent jau patys lenkų politikos metodai, geidžiantys Vil- 
niuje ir Lietuvoje bei Baltojoje Rusioje remti propagandą, siekiančią kraštą pri- 
jungti prie Lenkijos ir lygia greta malšinant bet kokią priešingą propagandą. Jei 
kalbėsime apie tas lenkų grupes ir elementus, kurie atvirai griežia dantį norėdami 
„kresus“ inkorporuoti imtinai su Vilniumi į Lenkiją - tokie metodai tebus politinių 


130. Neįskaitomas žodis, 
131. Neįskaitomas žodis. 

prielaidų rezultatas, logiškos ir pagrįstos. Politikoje negalima stebėtis vienokiais 

ar kitokiais metodais, jeigu jie tikslingi ir atitinka prielaidas. Kad forsuojant kokią 

nors politiką taikomi spaudimo ir savo įtakos išnaudojimo metodai, tramdant, jei- 
gu tiktai galima, bet kokią priešingą akciją - tai yra visiškai natūralu. Ar tai gerai, 
ar blogai, ar mažiau, ar daugiau tauru - į tai iš politinių pozicijų niekas nekreipia 

dėmesio. Politikoje tas, kuris turi valdžią, kitaip sakant veiklos priemonių, tas jo- 
mis ir naudojasi, ir todėl tautos tarpusavio santykiuose, kai tarp tautos partijų ir 
visuomenės klasių visuomet siekiama turėti valdžią, kad sėkmingai būtų realizuo- 
jami savi tikslai. Gal tai krikščioniškosios etikos požiūriu ir nėra gražu, bet - poli- 
tiška. Ir jeigu taip visuomet būna, dar labiau tai aktualu karo ir pokario sąlygomis, 
kuriomis gyvename. Energingesniam tuo metodu partijos veikimui klasės arba 

tautos kartais stiprina valdžią net iki diktatūros, kad tuo būdu pašalintų bet kokį 

konkuravimą ir įgytų savo politikos forsavimo monopolį, kaip tai Rusijoje padarė 
bolševikai, taikydami „proletariato diktatūrą“. Taigi negalima pernelyg ir lenkais 

stebėtis, kad ir jie eina tuo pačiu keliu savo „krašto“ politikoje. Neįmanoma len- 
kams taikyti kito masto, negu jis taikomas visiems. Nėra lenkai geresni, bet nėra ir 
blogesni už kitus. Tą patį analoginėmis sąlygomis daro, ir net daug brutaliau negu 

Lenkija Rytų „kresuose“, vokiečiai, čekai, rumunai, latviai ir, regis, visi kiti - pa- 
vyzdžių galima pateikti be galo daug: vokiškoji plebiscitinė teritorija, prieš ją per- 
imant Tarptautinei plebiscitinei komisijai (Aukštutinė Silezija, Mozūrai), Ciešino 

Silezija, Infliantai (Latgala). Nemanau, kad lietuviai yra kaip nors itin dori, todėl 
labai tikiu, kad ir jie ne kitokiais metodais veiktų, jeigu, tarkime, perimtų Vilniaus 

guberniją. Sakau: anaiptol nesistebiu; todėl anaiptol neširstu labiau ant lenkų, negu 
būčiau širdęs ant ko nors kito tomis pačiomis sąlygomis, kai kalbame apie politiką, 
pagrįstą viešpatavimo principais (nacionalizmas, imperializmas ir kt.), siekiančią 
tas žemes inkorporuoti į Lenkiją. Betgi kitaip reikalai atrodo, jeigu sau iškeliamas 
kryptis, kuri skelbia laisvos sąjungos principą, laisvų tautų didžios kooperacijos 
idėją, bloko „nuo jūros iki jūros“ koncepciją ir skelbiamas lozungas - išlaisvintų 
kraštų žmonės turi laisvai pasisakyti, kokią valstybę nori kurti. Jeigu taip kelia- 
mas klausimas ir pasitelkus tokią istorinę programą, kokią sudaro graži sąjunginė 
Pilsudskio programa, tai vis dėlto kultivuojama ir dargi forsuojama inkorporacinė 
propaganda, nesuteikiant lygios laisvės priešingai propagandai bei visoms kitoms 
koncepcijoms, tuomet galima paklausti: ar skelbiant programą ir idėją, kuriama tik 
frazė, kuria iš esmės netikima, ar esama tokio naivaus nenuoseklumo ir manoma, 
kad deus ex machina staiga pati padarys tai, kas skelbiama, be atitinkamo veikimo 
ir net nepaisant priešingo veikimo? Ar tai blogas tikėjimas, ar politinio instinkto 
stygius? Tarkime, aš tikiu tautų „nuo jūros iki jūros“ kooperatinio bloko koncep- 

cijos sėkme bei išmintimi ir tuo, kad ji gebės realizuotis nebent tiktai laisvo ben- 
dradarbiavimo keliu, ir todėl mane labai žeidžia politika, kuri, skelbdama tokias 
prielaidas, vykdant ją veikia priešinga linkme. ` 


1920 metų vasario 28 d. 
Šeštadienis 


Vakarykščiuose laikraščiuose pasirodė juodais rašmenimis išsami PAT (Lenkų tele- 
grafo agentūra) informacija, pavadinta „Karinė revoliucija Kaune“**. Skelbiama, kad 
daugelis Kaune stovinčios Lietuvos kariuomenės būrių sukilo dėl to, kad kareiviams 
už sausį ir vasarį neišmokėta alga. Iš pradžių buvo pradėtos derybos su vyriausybe, 
vėliau, paveikus bolševikinei agitacijai, prasidėjo Tarybos rūmų, geležinkelio stoties 
ir miesto bombardavimas. Tiesa, „maištą“ sutramdė vyriausybei ištikimas pėsti- 
ninkų būrys, bet vyriausybė esanti tokia silpna, kad net nepradėjo areštų. Toliau 
informuojama, kaip plačiai Lietuvos kariuomenėje paplitusios bolševikinės srovės, 
ir priduriama, kad Taryboje stiprėja polonofiliškoji srovė, prieš kurią kovoja pir- 
miausia buvęs Lietuvos premjeras Sleževičius ir Kauno vyskupas Karevičius'“. Toji 
informacija yra labai sensacinga. Nors galima numatyti, kad gerokai viskas perdėta, 
bet kažkokie šaltiniai tą informaciją vis dėlto turėję paskleisti. Jeigu iš tiesų karių 
maištas Kaune yra buvęs, tai iš tikrųjų tai yra reiškinys, reikalaujantis labai didelio 
dėmesio. Kol kas susilaikysiu nuo komentarų iki to laiko, kol perskaitysiu tą proble- 
mą nušviečiantį straipsnį laikraštyje „Echo Litwy“; bus tai altera pars balsas; tiesa 
bus maždaug apie vidurį; sudėjęs tas dvi puses, pasidarysiu sau tinkamas išvadas. 
Po kelių dienų, pasirėmęs Kauno šaltiniais, tą faktą aptars ir „Echo Litwy“. 

„Echo Litwy“ numeryje, kurį šiandien gavau, vietoje vedamojo straipsnio yra 
dvi didelės ištraukos iš sausio mėnesį mano rašyto laiško kun. Tumui, pavadintos 
„Grįžtamoji banga (iš privataus laiško)“, ir pridėtas tokio turinio redakcijos priera- 
šas: „Šį laišką gavome iš vieno įžymiausių Lietuvos piliečių. Tai svarus ir visai ne 
išimtinis reiškinys - tai mūsų Lietuvos lenkų prablaivėjimas“. Manau, kad ne vienas 
mano bičiulis, o gal net ir priešas Vilniuje, lengvai susigaudys, kad aš esu to laiško 
autorius, o gal net iš „Dziennik Wilenski“(„Vilniaus laikraštis“) Obstas kaip visuo- 
met atsakys brutaliu puolimu. 

Vakar buvau nepaprastose iškilmėse. Buvo tai grafo Henriko Lubienskio [Lu- 
bienski] ir jo sutuoktinės (Lomžos taikos teisėjo ir jo žmonos) „auksinės vestuvės“. 


132. Kalbama apie 1920 II 21-23 įvykusį Kauno karinės įgulos komunistų vadovaujamą maištą. 
133. Karevičius Pranciškus (1861-1945), arkivyskupas, marijonas. Kauno vyskupu Popiežius Pijus X pasky- 
rė 1914 II 27. 

Iškilmės buvo labai tylios, išlaikytos net didelėje paslapty, nes vargšas senelis grafas 

baiminasi prieš visą Lomžą demonstruoti savo solidų amžių, kad jam kartais tai ne- 
pakenktų jo postui ir, gink Dieve, neatleistų jo iš tarnybos (nuogąstavimas pagaliau 

visiškai nereikalingas, nes Lenkijos teisėtvarkoje taip trūksta žmonių, todėl kiekvie- 
no teisėjo, ir ypač teisininko, vertė beveik prilygsta auksui). Išskyrus vyskupą, kurio 

privačioje koplyčioje buvo palaiminta jubiliatų santuoka (tradicinė lazda su aukso 

kryžiais yra išlaikyta dar iš grafo tėvų auksinių vestuvių) ir kunigo kanauninko 

senuko Laudos, Lomžos parapijinės bažnyčios klebono, apie šias iškilmes Lomžoje 

žinojo tik dvi šeimos - abi Lietuvos emigrantų, susigiminiavusių su jubiliate grafie- 
ne - Komarai ir Kotunia Prušanovska, o iš jos taip pat ir aš (suprantama, privalėda- 
mas išlaikyti paslaptį). Palaiminime nebuvau, tik vėliau 4-tą valandą nuvykau pas 

grafus arbatėlės. Kotunia Prušanovska padovanojo jubiliatams tortą, p. Komarova - 
velykinį pyragą, žinoma, savo darbo - šiais laikais tai negirdėtas dalykas. Kažkas iš 

grafo šeimos atsiuntė jam iš Varšuvos net... šampano butelį. Arbatėlėje vyravo kle- 
ras. Be jubiliatų, buvo vyskupas Jalbžikovskis su savo kapelionu kun. Zlotkovskiu 

[Ztotkowski], kun. kanauninkas Laudo, kurpių kilmės žilas senukas, kun. prelatas 

grafas Lubienskis, Lešno parapijos Varšuvoje klebonas, tikras jubiliato brolis, ponia 

Komarova vyresnioji, jos dukra - ponia Medardo Komaro žmona - ir aš (Kotunia 

neatvyko). Vyskupas Jalbžykovskis - tai visiškai europietiško stiliaus kunigas, ku- 
pinas nušlifuotų gerų manierų, taktiškas, labai kultūringas, linksmas, sąmojingas, 
leidžiantis sau būti liberaliu ir teisę skelbti krikščioniškąjį socializmą [...]. 


1920 metų vasario 29 d. 
Sekmadienis 


11 valandą ryto apygardos teisme įvyko Lomžos teismo darbuotojų sąjungos visuo- 
tinis susirinkimas. Susirinkimui pirmininkavau aš. Visuotinį susirinkimą sušaukė 
valdyba, reikėjo išrinkti delegatus į tokios pat sąjungos suvažiavimą Varšuvoje, ku- 
ris buvo paskirtas ateinančiam sekmadieniui - kovo 7 dieną, ir dar reikėjo priimti 
direktyvas būsimojo suvažiavimo delegatams. Svarbu mat, kaip visuomet, teismo 
darbuotojų materialinės buities sąlygos, jų algos. Kainos taip šoka aukštyn, o pi- 
nigas taip verčiasi žemyn, kad jokie atlyginimų kėlimai, kuriuos tarnautojų naudai 
priima Seimas, nėra pajėgūs užkirsti kelio vis liūdnesnei valstybės tarnautojų ma- 
terialinei padėčiai. Visas valdininkų pasaulis Lenkijoje yra nuolat užsiėmęs vienu ir 
tuo pačiu rūpesčiu - savo atlyginimų klausimu ir nuolatiniu rūpinimusi, kad būtų 
pakeltas atlyginimas, arba teikti reformas, pagal kurias tarnautojai būtų pirmos bū- 
tinybės prekėmis aprūpinami tiesiogiai. Ir vis dėlto teismo darbuotojai siekia savo, 

nes lyginant jų atlyginimus su kitomis tarnybų šakomis algos yra žemesnės (mat 
tarnybiniuose darbo įstatymuose teismo darbuotojai yra neteisingai klasifikuojami, 
ir šitai turi specifinę istoriją ir ypatingąsias ištakas); todėl jie siekia pagal tarnybi- 
nę klasifikaciją kilstelėti teismo darbuotojų poziciją keliais laipsniais aukštyn, be 
to, išgauti tam tikrą, ypatingąjį, teisėtvarkos darbuotojų atlyginimų statusą, turint 
omeny ypatingą svorį, teismų savarankiškumo būtinybę, užtikrinant aukštą lygį 
teismų funkcijos valstybėje vykdytojams, kurie sudaro juk vieną iš teisinės valsty- 
bės aukščiausiosios valdžios elementų. Šia linkme teismo darbuotojų akcija pradėta 
1919 metų pavasarį. Ministrui Sobolevskiui valdant perspektyvos buvo labai geros, 
nes ministras strategiškai aktyviai juos rėmė. Pasikeitus ministrui šis reikalas apmi- 
rė. Naujas ministras Hebždynskis [Hebrzdynski) (tarp mūsų kalbant, tai reakcingos 
stovyklos žmogus, politiškai idėjiškas, susigiminiavęs su dvarininkų aplinka) pats 
linkęs yra remti teismo tarnautojus“*. Todėl pastaruoju metu kilo aštrus konfliktas 
tarp jo ir teismų darbuotojų sąjungos surengtos akcijos, kurios metu per savo ape- 
liacinį skyrių tie pagrasino galutiniais padariniais ir davė Hebždynskiui terminą iki 
kovo 7 dienos, o tas net pagrasino „represijomis“, kita proga vėl įspėjo, kad sąjungų 
sąjunga pagal Lenkijoje veikiančius asociacijų įstatymus, atėjusius dar iš rusiškosios 
teisėtvarkos (Stolypino 1906 metų teisė), negali būti toleruojama. Kovo 7-tą dieną 
Varšuvoje bus sušauktas suvažiavimas, atmosfera labai įtempta. Jaučiama potenciali 
grėsmė griežčiausios kovos priemonės - gali būti skelbiamas streikas. Kai kurios 
profsąjungos (kaip antai, Piotrkovo) net aiškiai pagrasė teismo darbuotojų streiku. 
Mūsų valdyba (valdybos pirmininkas teisėjas Dušynskis, veikliausi žmonės - civi- 
linio skyriaus sekretorius Mikuchas ir ipotekos raštininkas Mikulovskis) siūlė šios 
dienos visuotiniam susirinkimui nutarimų projektą kaip direktyvas mūsų delegatų 
suvažiavimui ir vietoje profesinių sąjungų federacinės organizacijos (sąjungų są- 
junga), keliančios teisinių abejonių, pateikė vieningos centralizuotos asociacijos 
projektą - kad būtų tiesiogiai apimta Lenkijos teismo darbuotojų visuma, kuri gal 
iš tiesų valstybei būtų net pavojingesnė, negu profsąjungų federacija (šią direktyvą 
priėmė). O kalbant apie teismo darbuotojų akcijos priemones - tai valdyba iškėlė du 
siūlymus: vienas - kova turėtų vykti visomis „legaliomis“ priemonėmis (praktiškai 
kalbėta apie vieną: veikti per viešąją nuomonę, pasitelkus spaudą), antras - iš esmės 
paneigiantis teismų streiką kaip neleistiną, kuriam, jei prireiktų, Lomžos teisėtvar- 
ka pasipriešins. Abu siūlymai priimti kaip direktyvos suvažiavimui. Aš asmeniškai 
pasisakiau prieš antrą siūlymą. Nesu beatodairiškas tokios pavojingos, ypač dabar- 


134. Originale: „Nowy minister Hebdrzynski (nawiasem mówiąc człowiek obozu reakcyjnego, politycznie 
ideowy, spokrewniony ze światem obszarników) sam jest skłonny do poparcia sądowników“. Teiginys, ku- 
ris prieštarauja tolesniam tekstui. R. M. 

tinėmis Lenkijos sąlygomis, priemonės, kaip teismų streikas, šalininkas. Bet tokią 
nutartį laikau nereikalinga. Manau, kad ji nėra logiška ir prieštarauja mūsų akcijai - 
kelti ir remti reikalavimus, kovoti už juos ir tuo pačiu metu nutarti iš anksto, ko- 
kiais būdais ir kokiomis priemonėmis už juos kovosime. Už kažką kovojant, kažko 
reikalaujant, reikia sakyti, kokių priemonių bus imtasi, o ne - kokių nebus imtasi. 
Kam tai sakyti, kam apsiskelbti, kol dar niekas nėra streiko paskelbęs. [...J5 


1920 metų kovo 1 d. 
Pirmadienis 


Vakarykščiame Lomžos apygardos teismo darbuotojų sąjungos susirinkime iš maž- 
daug 50 susirinkusiųjų atsirado tik du drąsuoliai, kurie išdrįso drauge su manimi 
balsuoti prieš valdybos sukurptą rezoliuciją, pareiškusią teismų streikui griežtą pa- 
peikimą. Štai tie drąsuoliai: vienas iš prokuratūros įstaigos raštininkų ir veiklus ga- 
biausias jaunas baudžiamojo skyriaus Pirmosios instancijos raštininkas Zygmuntas 
Kraševskis [Kraszewski], buvęs dvasinės seminarijos mokinys, bet kunigu taip ir 
netapęs. Visi kiti arba balsavo už rezoliuciją, arba nuo balsavimo susilaikė. Bet tai 
anaiptol nereiškia, kad visi būtų taip taikiai nusiteikę ir kad toji rezoliucija visiems 
yra patikusi. Vėliau labai iš daug ko girdėjau, kad jie, kaip ir aš, buvo priešingi tokią 
rezoliuciją priimti - ji mažų mažiausia nereikalinga. Aš taip pat grindžiau opoziciją 
prieš ją ne tuo, kad streiką laikau tinkamu kovos ginklu, o tik tuo, kad tokia rezoliu- 
cija yra nereikalinga, nes nėra sukelta jokios šiuo metu būtinybės, o tiktai susilpnina 
reikalavimų rėmimo akciją. Keista yra pradėti kokią nors akciją ir, užuot sakius, ko- 
kiomis priemonėmis ji bus vykdoma, priimti išlygas dėl to, kokių kovos priemonių 
nebus griebtasi. Tai perforsuotas uolumas, dirbtinis, menkinantis akciją. Pakanka 
aptarti akcijos vykdymo būdus, nekeliant streiko lozungo, jeigu jis laikomas netin- 
kamu arba neleistinu, galima atsisakyti dalyvauti streike, kai buvo nutartas, bet kam 
gi specialiai kalbėti apie tai, kad streikas smerkiamas, kol jo dar nėra. Pats laikausi 
nuomonės, kad teismų streikas yra toks aštrus ginklas, toks pavojingas valstybės 
ir visuomenės būčiai, kad sunku būtų tokiai ūmiai kovos priemonei ryžtis, o teisė- 
jams - jiems jis yra tiesiog neįmanomas, pagal galiojantį baudžiamąjį kodeksą būtų 
baustinas nusikaltimas. Bet viena yra nestreikuoti, o kita - iš anksto manifestuojant 
demonstruoti uolumą, skelbiant streiką smerkiančią nutartį, kai ji dar nepaskelbta, 
ir būtent tada, kai kalbama apie keliamų reikalavimų realizavimą. Bet gi tuomet, kai 
rūpėjo neprileisti žydo Kono, kuris buvo paskirtas Lodzės apygardos teismo pirmi- 


135. Neįskaitomas sakinys. 

ninku, kad perimtų tą postą, tuomet tie, kurie karščiausiai, dangstydamiesi patrio- 
tizmu, skelbiasi smerkiantys streikus, anaiptol nesidairė į valstybinius padarinius ir 
laikė įmanomu dalyku grasinti streiku, o visi dešinieji aistringiausiai jiems antrino, 
cha, nes ten buvo kalbama apie populiarų dešiniesiems antisemitizmą, o čia - apie 
darbuotojų buities pagerinimą. Bet tegul gi smerkimą būtų palikę kitiems [...]3* iš 
anksto smerkia būtent tie, kurie pateikia reikalavimą, taigi kelia maištą jau grynai 
iš dešiniųjų pozicijų žiūrėdami. Meilikaujančios Dušynskio kalbos apie patriotizmą, 
apie tai, kad po kelerių metų Lenkijoje susikurs rojus ir už kantrumą bus atseikėta 
atpildu, kad galime tikėtis mūsų buvusio kolegos deputato Miečkovskio parėmimo 
Seime - tai nusivylusiems, vos alsuojantiems darbuotojams nieko nereiškia. Tokios 
frazės juos tiktai erzino. Vėliau tie kalbėjo, kad kol saulė patekės, rasa ir akis išės, o 
kol ateis rojus, nebus kam jame užsnūsti, o deputatas Miečkovskis - tai iš tiesų mil- 
žinas, kuris jau negali imponuoti [...]*7. Ne vienas tų darbuotojų ne tiktai kad laikė 
tokią nutartį esant nereikalingą, kaip aš ir samprotavau, bet dvasioje tiesiog streiko 
troško ir juo tikėjo. Tačiau neišdrįso balsuoti, nes yra priklausomi, bijosi pasirodyti 
blogais „patriotais“ [...]58. Į tokio balsavimo rezultatus reikia žiūrėti labai apdairiai. 


1920 metų kovo 2 d. 
Antradienis 


Rytą pasklido gandas, kad, girdi, vakar Varšuvoje buvo įvykdytas kažkoks valsty- 
bės perversmas: Steigiamasis Seimas buvęs išvaikytas, paskelbta diktatūra. Kokia 
tai diktatūra, kieno, kas įvykdęs perversmą - apie tai nieko nekalbama. Neatrodo 
man, kad tai - tiesa. Kažkaip pastaruoju metu vyriausybės požiūris į seimą, seimo į 
Pilsudskį ir kt. neatskleisdavo jokių aštrių ir ryškių kivirčų ir įėjo į kažkokią chro- 
nišką mieguistos ir blankios pusiausvyros stadiją, todėl nematyti elementų, kurie 
būtent šiuo metu būtų galėję įvykdyti staigų perversmą. Be to - momentas, kada 
reikia rengtis taikioms deryboms su bolševikais, ir tarptautinė padėtis neatrodytų 
esančios tinkamos sąmokslams prieš seimą diktatūros naudai, jeigu tai būtų turėję 
eiti iš Pilsudskio arba dešiniųjų. Tai būtų Lenkijai labai rizikinga, ir diskredituotų 
ją išorėje tuo būtent metu, kai sveriama visa jos autoriteto galia. Pats šio Seimo žlu- 
gimas veikiausiai nebūtų Lenkijai kokia nelaimė, bet momentas labai netinkamas, 
ypač jei kalbama ne apie revoliucinį perversmą, o konservatyvų. 


136. Neįskaitomas žodis. 
137. Neįskaitomas žodis. 
138. Neįskaitomas žodis. 

Parašiau atsisveikinimo laišką mano ištikimai draugei, panelei Teodozijai Ko- 
chanovskai. Yra ji bene didžiausia mano bičiulė ir gerbėja; toji bičiulystė išaugo iš 
meilės, kurią panelė Teodozija Kochanovska man jautė nuo 1905 metų. Apskritai 


reikia pasakyti, kad patyriau savo gyve- 
nime tiesiog nepaprastų moterų meilių. 
Tokia galėčiau įvardyti ir panelės Teo- 
dozijos meilę, kuri užsimezgė tarp mūsų 
kažkada, kai mudu abu drauge buvome 
Ouarville Prancūzijoje pas p. Gieršyns- 
kius"? 1905 metų ankstų pavasarį, truko 
kažkur apie 10 dienų. Ją sustiprino mūsų 
susitikimai su p. Kochanovska tų pačių 
1905 metų pavasarį ir vasarą Paryžiuje, 
kai atvažinėdavau iš St. Cloud“*“, nors 
tuo pat metu įsimylėjau ir susižadėjau 

su Suzanne Richard"'*. Tiesą pasakius aš 
Skelbimas apie draugijos „Lithuania“ Paryžiuje 


Kochanovskos niekuomet nemylėjau ti- 1905 m. gegužės mėn. Iš R. Miknio rinkinio. 


kraja to žodžio prasme, o tik buvau jos 

mylimas ir leidausi mylėti ir buvau jai už meilę nuoširdžiai dėkingas. Bet toji meilė 
taip į ją įaugo, kad tiesiog tapo jos dvasios elementas ir metų metais nuo tada joje jau 
ir pasiliko. 1905 metais išvažiavau iš Prancūzijos ir nuo to laiko tik susirašinėdavo- 
me su p. Kochanovska, bet jos meilė nesilpo, o dargi stiprėjo ir ją visą persmelkė. Po 
to dar kartą susitikome su p. Kochanovska, kai 1909 metų rudenį atvykau su Regina“ 
į Paryžių povestuvinėn kelionėn. Panelė Teodozija buvo tuomet mano pirmų vedy- 
binių nesutarimų su Regina liudininkė ir vieną vakarą, vienoje Paryžiaus kavinėje 
tapo net to mano liūdesio ir nerimo dėl santykių su Regina patikėtine. Kelias savai- 
tes paviešėję Paryžiuje su Regina išvažiavome, ir nuo to laiko niekuomet daugiau 
su p. Teodozija Kochanovska jau nesimatėme, tik visuomet su ja susirašinėdavome, 
išskyrus priverstinę pertrauką karo metais. Iš kai kurių to susirašinėjimo smulkme- 
nų sprendžiu, jogei panelė Kochanovska turėjo vilčių, kad tai ji buvo vienas iš tų 
elementų, dėl kurio mūsų santykiai su Regina priėjo prie katastrofos, nors iš tikrųjų 
tas elementas buvo Ana Komyša [Komysza]. 


139. Kalbama apie Prancūzijos lenkų emigrantų politinėje veikloje bei lietuvių kultūrinėje veikloje akty- 
viai dalyvavusiųjų Henryko Gierszynskio (1848-1930) ir Marijos Kazimieros Gierszynskos-Bukauskaitės 
(1850-1920) šeimą. 

140. Saint- Cloud - Paryžiaus priemiestis, 9,6 km nuo Paryžiaus centro. 

141. Suzanne Richard, M. Romerio sužadėtinė. Pasipriešinus jo tėvams santuoka neįvyko. 

142. Kalbama apie žmoną Reginą Römer, Edvardo Mato [Mateusz] Romerio dukrą. 

1920 metų kovo 3 d. 
Trečiadienis 


Suprantama, kad tos vakarykštės paskalos apie Seimo išvaikymą ir diktatūros įve- 
dimą pasirodė gryna nesąmonė. : 

Šiandien turėjau sau įprastą savaitinį apeliacinį-baudžiamąjį posėdį. Buvo nepa- 
prastai nuobodus ir varginantis - visos bylos dėl lengvo kūno sužalojimo yra mono- 
toniškos ir panašios tarsi seserys dvynės. 

Dar žodelis, baigiantis pasakojimą apie panelę Teodoziją Kochanovską. Nuo 
1909 metų su ja nebuvau susitikęs. Betgi nuolatos susirašinėdavome. Iš jos laiškų vi- 
suomet dvelkdavo meilė, visuomet kalbėdavo vienodu, giliu ir širdingu jausmu, ku- 
rio niekas negalėjo priversti susvyruoti ar išmesti iš vėžių. Teodozija Kochanovska, 
kaip dauguma moterų, su kuriomis turėdavau reikalų, ar gal veikiau, kurių meilę 
turėjau galių pažadinti, priklausė toms prigimtims, kurių jausmai turėdavo grani- 
tinę pastovumo jėgą ir kurios, kartą prie ko širdimi prisirišusios, lieka ištikimos 
visą gyvenimą. Visuomet turėjau laimės traukte traukti būtent tokias moteriškąsias 
prigimtis, tokias ištikimąsias širdis, kurios moka įsimylėti, bet nemoka savo mei- 
lės pamesti. Gal tai todėl, kad ir aš pats, iš prigimties būdamas vienišius, arčiau- 
siai prieidavau ir geriausiai būdavau suprastas tų širdžių, kurios gyvena jausmais 
nemeluodamos; nebuvau saloninių lėlyčių liūtas, bet buvau patikėtinis ir meilužis 
vienišų, gilių širdžių, trokštančių didelio atvirumo, nemokančių meluoti arba ro- 
dyti pusinius jausmus. Mano santykiai su Kochanovska niekuomet nebuvo grįsti 
tiesioginiais jausmų prisipažinimais. Betgi jos man rašomi laiškai būdavo diskretiš- 
koji išpažintis meilės, trykštančios iš kiekvienos eilutės. Tai truko ištisus metus net 
iki 1909-tųjų, po jų ir vėliau. Kochanovska buvo linksmos prigimties, gyveno labai 
įvairų gyvenimą, ilgus metus - Paryžiuje, įspūdžių ir plačių santykių rojuje, kurį 
jai atverdavo gydytojų Motzų namai'“, vieni garsiausių lenkų kolonijoje. Mat Kocha- 
novska nuo 1905 metų buvo daktaro Motzo sūnų guvernantė, o vėliau, kai šie išaugo, 
toliau liko Motzų namuose jau kaip jų namiškė, o net kelerius metus kaip dr. Motzo 
intymi draugė, jo meilužė, tikroji namų ponia, daktarienę Motzovą nustumdama į 
šalutinę vietą. Bet niekuomet net akimirką, kai ir atsiduodavo dr. Motzui, nesiliovė 
manęs mylėjusi. Atidavė Motzui savo kūną, sėmė fizinį džiaugsmą iš tų santykių, 
nusipirko už tą atsidavimą materialiai nepriklausomą padėtį, patogumą ir gerovę, 
valdymąsi Motzų namuose, pagaliau - kūnišką pasitenkinimą, panaudodama jusles, 


143. Kalbama apie Bolestawą Motzą (1865-1935), lenkų visuomenės veikėją, urologą bei jo žmoną - Zofiją 
Motz iš Kosakovskių (1872-1940), Sorbonos gamtos mokslų absolventę, mokslinių straipsnių iš zoologijos 
srities autorę. 

bet neatidavė savo širdies ir nepametė pirmutinio jausmo, vienintelio, kuris į ją jau- 
go ir užpildė jos dvasinį pasaulį. Tai vienas iš labai retų moters širdies vyksniuose 
reiškinių. Nežinau, ar per karą ir vokiečių invaziją nesunaikinti Bagdoniškyje mano 
korespondencijų rinkinyje p. Kochanovskos laiškai. Jeigu ne, tai jie liudys kompli- 
kuotus tos širdies vingius ir tą nepaprastą Kochanovskos man skirtą jausmą net per 
jos juslinius santykius su dr. Motzu, santykius, kurie daugumą moterų būtų sugėrę 
ir jy širdyse radikaliai išdeginę menkiausius ankstesnių jausmų pėdsakus, o štai jos 
širdies tai nepalietė ir jos didžiosios meilės nualinti nepajėgė. Pasitaiko, kad moterys 
atsiduoda vyriškiams jų nemylėdamos, ir kad aistrų išdaigos jų jausmų neįtraukia. 
Bet beveik niekuomet nenutinka taip, kad jie ankstesnių jausmų nenualintų. 


1920 metų kovo 4 d. 
Ketvirtadienis 


Panos Teodozijos Kochanovskos laiškai man, apimantys daugelį metų, esti, tiesą sa- 
kant, diskretiškoji josios meilės man išpažintis. Sakau - „diskretiškos“, todėl, kad 
niekur ji kategoriškai nepasisako mane mylinti, o juk jie yra ne kas kita, kaip meilės 
išpažintis. Ankstesniais metais diskretiškumas yra didesnis, išpažintis santūresnė, ir 
tik paskutiniuose laiškuose prasiveržia jau beveik atviravimas dėl tos ilgos gyveni- 
mo paslapties, kuri viešpatavo per visą p. Kochanovskos jaunystę. 1909 metai turėjo 
p. Kochanovskos gyvenime ir jos meilės istorijoje lūžio reikšmės. Mano atvykimas 
į Paryžių su jauna žmona įtikino p. Kochanovską, kad tikėtis santuokinių to jaus- 
mo vaisių jau negali. Buvo ji, pagaliau, visuomet labai kukli ir nežinau, ar kada nors 
ankstesniais metais tikėjosi mano atsako ir santuokos su manimi. Jos meilė, rodo- 
si, buvusi visuomet pasiaukojama, neišskaičiuota, nesiekianti jokio atpildo. Šiaip ar 
taip, mano santuokos faktas turėjo smarkiai lemti jos jausmų psichologiją. Pagaliau 
kartu ji pažino ir mano santuokos su Regina trapumą, išklausė mano pirmųjų tos 
santuokos aižėjimų išpažintį, sužinojo, kad ji neturi pagrindo ir nujautė katastrofos 
užuomazgas. Vėliau iš mano laiškų sužinojo, kad mes su Regina nutraukėme bendrą 
gyvenimą. Iš jos laiškų pajutau, kad ji vylėsi, jog vienu iš elementų, sugriovusių mūsų 
santykius, tam tikra prasme esanti ir ji, p. Teodozija. Tai buvo, man regis, vienintelė, 
nors toli siekianti p. Kochanovskos iliuzija dėl jos pasiaukojamos meilės. Gan greit 
mane per dabar jau mirusį mano bičiulį Stachą Gieršynskį'** pasiekė gandai apie vai- 
dmenį, kokį Kochanovska ėmė vaidinti Motzų šeimoje: tapo dr. Motro išlaikytine 
meiluže. Tuo metu daktarienė Motzova, subtili ir poetiška būtybė, buvo šeimoje su- 


144. Gierszynski Stanisław (1879-1911) - publicistas, visuomenės veikėjas, Henryko ir Marios Kazimieros 
Gierszynskių sūnus, artimas M. Romerio bičiulis. 

Stanistawas Gierszynskis, 
apie 1908 m. 
š: Akta Towarzystwa Historyczno-Literac- kurio nuslopinti ir apgauti net pokštais, deja, nesugebėjo. Supra- 
kiego w Paryžu, t. 2, Paryž, 1993, s. 367. 


trypta ir pažeminta ir turėjusi pakelti savo namuose vyro sugyvenimą su kita moteri- 
mi. Atseit net pati p. Kochanovska, naudodamasi savo persvara, šaipiusis iš daktarie- 
nės. O dr. Motzas į legalią žmoną žiūrėjo niekinamai ir protekcionaliai, tik iš malonės 
ją laikydamas. Toji žinia labai mane paveikė ir iš pradžių atgrasė 
nuo p. Kochanovskos. Tai leidau jai net suprasti viename iš mano 
laiškų, kuris, kaip tikėjausi, bus jau vienas iš paskutinių, nes, šiaip 
ar taip, maniau, kad Teodozijos Kochanovskos meilė man galuti- 
nai mirs. Ar Kochanovska nujautė mano intencijas ir laiško toną — 
nežinau. Bet vėlesniuose laiškuose atliko ji man diskretiškai, kaip 
visuomet, savo padėties išpažintį, kurioje virpėjo nusižeminimo, 
skausmo ir tarytum kaltės jausmo galia, santūriai maldaujanti 
pakantumo. Leido man suprasti, kad jos jaunystė bėga, ir kad ji 
nemato jokios savo gyvenimo perspektyvos, todėl ir ryžosi, aplin- 
kui regėdama gyvenimo džiaugsmus, taip pat pasimėgauti kaip 
ir kiti, apsvaigti nuo aistrų ir gyvenimo, pasitenkinti valdžia ir 
laisve. Bet jos laiške skambėjo maldavimas atleisti, o vietoje pa- 
sotinto pasitenkinimo, virpėjo skausmas neišsipildžiusio ilgesio, 


tau tuomet jos psichiką ir pripažindamas jai teisę ryžtis gyvenime 
daryti laisvus sprendimus, kurie yra tik narkotizavimosi pastan- 
gos, palikau šitai ramybėje, o mūsų susirašinėjimas tęsėsi toliau. Ji visuomet mylėjo 
ne Motzą, o tik mane vienintelį. Taigi mūsų korespondenciniai santykiai truko net 
iki man iš Vilniaus per Rumuniją išvykus į legionus. Vėliau dėl nepalankių aplin- 
kybių mūsų susirašinėjimas nutrūko, nes ji buvo Paryžiuje, o aš - [-..]'* karo fronte. 
Kai karas formaliai baigėsi, p. Teodozija susirado mano buvimo vietą ir vėl užmezgė 
korespondenciją. Atvyko net į Lenkiją su kažkokia amerikiečių karinės labdaros or- 
ganizacija ir yra apsistojusi Liubline. Norėjo su manimi pasimatyti, bet jai nepavyko. 
Dabar mano išvykimas į Lietuvą vėl nutraukia mūsų susirašinėjimą. 


1920 metų kovo 5 d. 
Penktadienis 


Įteikiau šiandien į pirmininko Filochovskio rankas prašymą nuo kovo 15 dienos 
suteikti man atostogų. Atostogas skirti galima tik teismo visuotinio susirinkimo 
nutartimi. Tikiuosi, kad visuotinis susirinkimas šito mano prašymo neatmes. 


145. Neįskaitomas žodis. 

Taigi artėja mano grįžimo į Lietuvą terminas. Labai to geidžiu, bet kartu ir bijau 
daugelio nemalonumų ir nusivylimų. Gerai pažinodamas Lietuvos padėtį, nujaučiu 
nuotaikas, kurias aptiksiu Kaune ir Lietuvoje, iš anksto juntu jų skonį, kuris man 
daugeliu požiūrių bus kartus; pirmiausia tai apima lietuviškus išankstinius nusis- 
tatymus ir savaiminį nepalankumą lenkams; galimas daiktas tie nusistatymai ir tas 
nepalankumas yra savaip pagrįsti, ir vis dėlto, nepaisant to, lenkui jie yra nemalo- 
nūs ir varžantys, o iš dalies net ten jo postą paverčiantys skausmingu. Vis labiau 
abejoju, kad man pasiseks įsikurti Bagdoniškyje; nujaučiu, kad Papa veikiai turės 
grįžti, ir kad mums dviem Bagdoniškyje dėl mūsų tarpusavio santykių vietos neuž- 
teks. Suprantama, nusileisti turėsiu aš, tik ne Papa. Teks man apsigyventi Kaune ir, 
žinoma, užimti kažkokį valstybinį postą - gal teisėsaugoje, gal kur kitur. O tokiame 
poste neišvengiamai teks jausti, kad esi įtariamas dėl savo tautybės, o tai yra labai 
nemalonus ir net žeminantis dalykas. Pataikauti, einant prieš savo įsitikinimus, net 
nemanau, o vos tik ką nors tokio padaryčiau, kas nepatiktų lietuviškajam naciona- 
lizmui - iškart iš tos stovyklos ims mane šnipinėti ir įtarinėti, ar tik mano veikloje 
nėra slaptos antilietuviškos intrigos, iš mano lenkiškumo išplaukiančios. Nuo šito 
niekuomet neapsidrausime, o tai labai nemalonus dalykas, todėl reikia būti labai 
atsargiam ir saugoti savo nepriklausomybę, kuriai gali būti padaryta nepakeliama 
žala. Kaip Lenkijoje pakanka būti žydu, kad tave kiekviename žingsnyje imtų įtari- 
nėti ir šmeižti - o tą patį pajusdavo ir čekai, vokiečiai ir rusai - taip ir Lietuvoje nuo 
šito nėra apdrausti lenkai. 

Ir vis dėlto grįžtu, nes mane ten traukia krašto meilė ir tikėjimas liaudies reikalu 
bei prieraišumas lietuvių liaudžiai; iš šių šaltinių mano ilgesys kildina mano pilie- 
tiškosios pareigos jausmą, pagaliau su tuo siejasi mano politinė ateities koncepcija, 
pagrįsta tikėjimu, kad nugalės nuo Rusijos atplėštų tautų solidarumo ir kūrybinės 
sąveikos idėja. 

Bagdoniškis taip pat čia lemia. Susirinks Lietuvos Steigiamasis teismas, gali būti 
išleisti agrarinės reformos įstatymai bei daugelis kitokių teisinių išlygų, apimančių 
tuos dvarus ir jų savininkus, kurie ekspatrijavosi arba tarnauja Lenkijoje. Papa vis 
labiau sensta ir jau ima karšti. Turiu būti pasirengęs laukti vietoje, kad kiekvieną- 
kart pašaukus galėčiau stoti į šeimos paveldėtojo postą. 

Lietuvą apėmęs kažkoks antilenkiškas sumišimas, gal informacija ir persistengia, 
bet juk nenusisekęs kareivių sąmokslas Kaune nėra reiškinys, kurį galima visiškai 
ignoruoti. Pasiekia gandai apie kažkokį fermentą, apie partijų rietenas, apie akci- 
ją prieš Galvanausko“““ kabinetą. Rengiami rinkimai į Steigiamąjį Seimą. Išorinė 


146. Galvanauskas Ernestas (1882-1967) - inžinierius, politikas, daugkartinis premjeras. Pirmą kartą prem- 
jeru buvo 1919 X 7-1920 VI 19. 

Lietuvos padėtis artimiausių kaimynų atžvilgiu yra gan sunki. Latvijos suartėjimas 
su Lenkija ir apskritai išaugusi lenkų įtaka Baltijos kraštuose paliko Lietuvą vienišą. 


1920 metų kovo 6 d. 
Šeštadienis 


Su Liuse Roškovska mano santykiai jau seniai tapo normalūs. Mano vasarį rašytas 

jai laiškas tiktai trumpai buvo sudrumstęs seną tų santykių eigą. Per tą pirmąją sa- 
vaitę Liusė buvo gedulingos veido išraiškos, išoriškai atrodė kupina tragizmo. Vė- 
liau šiek tiek pralinksmėjo. Ir aš vėl grįžau prie ankstesnių mūsų santykių, tarytum 

nieko nebūtų nutikę. Vėl stengiuosi pabučiuoti ją į lūpas, kai teisme vakare vienu 

du susitinkame, ji man to bučinio neduoda, užtat galiu nevaržomas bučiuoti ją į 

veidą, plaukus, kaklą, glamonėti delnais, kur tik man užeina noras, neapeinant jos 

apnuogintų krūtų korseto iškirptėje, vadinti vardu ir kreiptis įvardžiu „tu“ - žodžiu, 

glamonėtis ir žaisti su ja kaip su gyva lėlyte, svarbu, kad tai vyktų tarp keturių akių, 

išlaikant prieš žmones visą regimybę ir kad tik be tiesioginių lytinių santykių pada- 
rinių. Man vis dėlto regis, kad toji Liusės „meilė“ tėra tik meilinimasis, kurio svar- 
biausi elementai yra: troškimas vyriškų glamonių, lengvas aistrų ūžmas ir ambicija, 

noras būti geidžiamai ir mylimai; yra dar tam tikras natūralus jos smalsumas atsi- 
kąsti juslinės puotos priešskonio ir įsižiūrėti į vyriškosios aistros kibirkščių žaidi- 
mą. Liusė nepratarė man žodžio „myliu“, bet kalba man apie savo meilę skaidriomis ` 
alegorijomis; vieną tiktai kartą mano paklausta „Liuse, esi mano*“, - atsakė: „Tavo!“ 
Išskyrus tą vieną vienintelį kartą niekuomet man nepasakė „tu“ ir tiesiogiai meilės 
neišpažino. Tačiau tas išpažinimas degina jai lūpas ir nekantriai virpa jos valioje. 
Tačiau aiškiai matyti, kad išpažinimu nenori ji pareikšti kitaip, kaip atsakydama į 
mano meilės išpažinimą. Todėl nuolat mane ragina išpažinti, bet aš sąmoningai to 
vengiu ir neskubu jai į akis sakyti „myliu“, o tai ją retkarčiais erzina ir verčia nekan- 
trauti. Parašiau jai šitai laiške, bet į akis pakartoti nenoriu, kad nesusipančiočiau tais 

santykiais ir ne iki galo išsakyčiau to žodžio padarinius. Esu įsitikinęs, kad vis dėlto 
toji Liusės „meilė“ nieko tragiška neturi ir nėra ji pernelyg stipraus jausmo, galinti 
jos gyvenime turėti lemiamos reikšmės. Tai meilė, turinti šiek tiek juslinių spalvų ir 
kontūrų, pusinių, kaip pusinės esti blyškios panelės, kurios prisilaiko mandagumo 
taisyklių ir gerai jaučiasi, anaiptol nepažinodamos rūsčios aistrų tiesos ir giliųjų ele- 
mentų, kurių vardas yra Meilė. Mergina - tai nelyginant veršiukas: jos jausmai ir jus- 
lės bei pats gyvybės instinktas yra glebūs kaip drebučiai, ji dar nesusiformavusi kaip 
asmenybė su stipriais jausmais ir geismais, kitaip sakant, - tragiška. Panelė - tai dar 
nėra žmogus, tai dar tik žmogaus užuomazga. Ir tik didelių išgyvenimų ir patyrimų 

ugnyje iš merginos grūdinasi moteris. Liusė dar tebėra toks veršiukas, smalsi gyve- 
nimui, bet dar negyvenanti. Gero elgesio normos vaidina jai taip pat be galo didelį 
vaidmenį. Nenoriu jos paversti moterimi. Tegu kuo ilgiau pasilieka tuo, kuo esanti. 


1920 metų kovo 7 d. 
Sekmadienis 


Šiandien atsisveikindamas atminimui nusipaveikslavau su baudžiamojo apeliacinio 
skyriaus kanceliarijos personalu, kuriam vadovavau, ir su kolega teisėju Chabovskiu, 
kuris perims iš manęs skyriaus vadovavimą. Grupėje, be manęs ir Chabovskio, buvo 
skyriaus kanceliarijos darbuotojai ir sekretoriaus pavaduotojas Flery bei panelės Liu- 
sė Roškovska, Helena Mscichovska ir Julija Jurago. Nuotraukoje atsisėdau, pasikabi- 
nęs žalią teisėjo juostą su metaliniu ereliu vainike juostos viduryje, - teisėjo garbingo 
vardo lenkų justicijos simbolį. Dvejus su puse metų ėjau garbingas teisėjo pareigas ir 
tą juostą nešiojau. Taigi tegul ir nuotraukoje turėsiu tą ženklą atminimui. 

Jau kelinta diena laikosi gražus pavasariškas metas, pilnas šilumos, žemės aro- 
mato dvelksmo, kuris iš laukų ir panarevio lankų smelkiasi net į dvokiančias Lom- 
žos gatves ir paukščių čiulbesius. Ateina pavasaris! 


1920 metų kovo 8 d. 
Pirmadienis 


Iš teisėjo Skažinskio sužinojau, kad visuotinis teismo susirinkimas skyrė man atos- 
togas. Taigi ateinančią savaitę jau išvažiuosiu. Šią savaitę turėsiu dar du paskuti- 
niuosius savo apeliacinius posėdžius - trečiadienį ir šeštadienį. 

Vakar laikraštyje „Echo Litwy“ perskaičiau, kad Vilniuje liautasi „vizuoti“ leidi- 
mus per demarkacinę liniją, kitaip tariant, į Kauno Lietuvą. Galimas daiktas, kad 
kils man rimtų kliūčių gauti tolesnės kelionės leidimą, bet turiu vilties, kad Abra- 
movičiaus grupės ankstesnių mano bičiulių padedamas visa tai įveiksiu. 

Iš Vilniaus veikiausiai teks man dar užvažiuoti į Obodovcus pas Elvyrą dėl Venza- 
veco miškų. Dėl Venzaveco miškų ateities nuolatos ten vyksta trinčių tarp Elvyros ir jos 
vyro Stefano. Aš išlieku solidarus su Elvyra, o kadangi esu vienu iš Venzaveco savinin- 
kų, tad suprantama, kad mano balsas bus lemiamas priimant sprendimus, juo labiau 
kad Stefanas mane vertina, o Elvyrai svarbu, kad ją paremčiau, mat esu jos skydas. 

Grįžtant į Lietuvą jaudina mane dar vienas dalykas - tai viltis pamatyti savo 
dukrytę Cesę, arba bent gauti apie ją žinių. Bėgant laikui dukros ilgesys man širdyje 
auga. Netgi, jei jau turiu išpažinti tiesą - nėra man svetima mintis atnaujinti su 

Regina santuokinius ryšius. Regina pati yra jauna ir graži, ir ryšiai su ja sujungtų 
mane su dukra - todėl tokios galimybės neniekinu. Ar gali taip būti, kad Reginos 
širdies gilumoje nebūtų likę nė šapelio jausmo man? Juk vis dėlto mano širdžiai nėra 
ji jau taip visiškai svetima! Tačiau pasiliko manyje, nepaisant visko, kažkas, tary- 
tum jausmo aureolė jai. Yra ji tauri ir dora, nors turi keistenybių ir kaprizų. Iš tos 
sąjungos galėtume dar ir sūnaus susilaukti. Tačiau vis dėlto didžiausia kliūtis — tai 
nelaimingos prancūzės, panelės Elizos Courtot, buvimas. Regina vargu ar ryžtųsi 
su ja išsiskirti, o mūsų santuoka galima būtų tiktai be jos. Jeigu ne prancūzė, labai 
lengvai ryžčiausi grįžti ir su Regina atnaujinti sąjungą. 


1920 metų kovo 9 d. 
Antradienis 


Šalta. Sninga. Tiesa, nesilaiko sniegas, jis greit tirpsta, bet drėgname ore yra smel- 
kiamai šalta, 

Telegramos pranešė apie lenkų ginkluotą sėkmę bolševikų fronto Polesės atkar- 
poje. Ilgesnį laiką bolševikai atakavo tame ruože, ir nors jie nuolatos stiprina savo 
jėgas lenkų fronte, iš pietų ir rytų fronto atveždami naujus kareivių dalinius, tačiau 
nieko realaus nepešė ir lenkų linijos nepajudino iš vietos. Tuo tarpu lenkai puolė ir 
užėmė Kalinkavičus [Kolenkiwicze, Kalinkavichy] ir Mozyrių [Mozyr], o tai, sako, 
turi didelės strateginės reikšmės. Įvykdė šitai pulkininkas Sikorskis'*, tas pats Si- 
korskis, kitados Vyriausiojo tautinio komiteto Kariniame departamente buvęs aus- 
trofilų politikos vadovas legionuose, Pilsudskio politinis priešininkas. Šiuo metu 
aktyvioje karo veikloje elgiasi šauniai; tai nebe pirmas jo žygis. 

Lenkų ginklo sėkmė labai ženkliai kelia Lenkijos autoritetą su Rusija besiribo- 
jančių valstybėlių plejados akyse, tarkime, Rumunijos, Ukrainos, Latvijos, Estijos, 
Suomijos, ir jos stumia Lenkiją į tų valstybėlių koncentracijos centrą, dėl ko vis 
labiau vieniša lieka Lietuva, kuri turi esminių ginčų su Lenkija ir dėl to jai priešinasi. 
Lenkijos politinio autoriteto augimas rytuose varžo lietuvių politiką ir verčia ją vis 
ryžtingiau ieškoti atspirties krypstant anglų protekcijos linkme. 


147. Sikorski Władysław Eugeniusz (1881-1943), Lenkijos politikas, generolas. 1908 m. buvo vienas iš Ak- 
tyvios kovos sąjungos (ZWC) kūrėjas. 1912 m. organizavo Lenkijos pažangiečių partiją (PSP). Nuo 1914 m. 
Vyriausiojo tautinio komiteto (NKN) narys, 1916-1917 m. šio komiteto karinio departamento viršininkas, 
siūlęs nepriklausomų legionų kūrimo variantą ir dėl to konfliktavęs su J. Pilsudskiu. 1919-1920 m. dalyva- 
vo Lenkijos - bolševikų Rusijos kare: vadovavo Polesės karinei grupuotei, vėliau 3-ajai ir 5-ajai armijoms. 
1921-1922 m. Generalinio štabo viršininkas, 1922-1923 m. - premjeras ir vidaus reikalų ministras. II pasau- 
linio karo metais buvo Lenkijos vyriausybės emigracijoje premjeras (1939-1943), teisingumo (1939-1940) 
ir karo ministras (1939-1942), Vyriausiasis karo vadas (1941-1943). Laikėsi susitarimų su Sovietų Sąjunga 
politikos. Žuvo lėktuvo katastrofojė Gibraltare. 

1920 metų kovo 10 d. 
Trečiadienis 


Priešpaskutinis mano posėdis. Buvo tai apeliacinis posėdis - kitokių šiuo metu jau 
neturiu. Darbotvarkėje buvo 18 bylų, tarėjai: Rdultovskis ir Jofė (Lomžos teisingasis 
Jofė, izraelitų perlas Lomžoje, tyras kaip krištolas žmogus, savęs išsižadėjęs, visuo- 
met pasiaukojantis ir teikiantis žmonėms gerumą, senas geraširdis žydas); prokuro- 
ro pavaduotojas Maciejevskis; sekretorius Elery. 

Posėdis užtruko iki 8 valandos vakaro, mat liudininkų buvo gana daug ir keliose 
bylose stodavo advokatai. Bylų parinkimo požiūriu buvo didelė įvairovė, o kituose 
apeliaciniuose posėdžiuose retai pasitaiko, mat turėjau vienarūšių posėdžių skyri- 
mo sistemą, būtent vienam posėdžiui tokiu atveju yra skiriamos, tarkime, miško 
bylos (BK 642 str.), kitam - vagysčių (BK 81 str.), trečiam vėl - vien tik pasisavinimo 
(BK 574 str.), ketvirtam - vien tik garbės plėšimo (BK 31 str.) ir pan. Kaip tik buvo 
įmanoma, stengiausi kiekviename posėdyje laikytis to atrankos vientisumo princi- 
po, nebent pasitaikydavo dar tokių prasikaltimų, kurių retai pasitaiko ir iš kurių ne- 
buvo įmanoma sudėstyti vieningų bylų visam posėdžiui. Tokiu atveju darbotvarkei 
skirdavau mišrias bylas. Tai darydavau todėl, kad taip buvo lengviau taikyti teisimo 
techniką, bet įsitikinau, kad vieningųjų bylų posėdžiai, techniškai tam tikra prasme 

"patogesni, turi, šiaip ar taip, ir vieną ydą, kad posėdis tampa nuobodus, o tai vėl kitu 

požiūriu turi neigiamų pusių, mat bylų eigos nuobodumas ir monotonija atbukina 
teisėjo protinės veiklos spartą. Jeigu turėčiau ir ateityje dirbti teisėju ir sudarinėti 
darbotvarkes, atmesčiau šią sistemą kaip nepageidautiną. 

Užverčiu dienoraštį ir bėgu į kavinę paskaityti laikraščių. Nuo to laiko, kai 
laikraščiai smarkiai pabrango, už vieną dienraščio egzempliorių reikia knygynui 
mokėti 1 markę 20 pfenigių, o gatvėje perkant iš berniukų - 1 markę 50 pfenigių, 
atsiranda toks paprastas išskaičiavimas, verčiantis užsukti į kavinę, ir nereikia jų 
pirkinėti. Už 1 markę 15 pfenigių turiu pusę stiklinės juodos kavos ir laikraštį skai- 
tau nemokamai. Taigi skaitydamas laikraštį kavinėje, turiu laikraštį ir dar kavą kaip 
priedą, arba veikiau tai, kas kava vadinama (gal dėl to, kad to gėralo spalva yra 
juoda ir turi svilėsių kvapą, tuo tas gėralas ir primena kavą), už tą pačią kainą, už 
kokią nusipirkčiau laikraštį be kavos, ir netgi dar sutaupau 5 pfenigius. Beje - už tą 
kainą gaunu ne vieną, bet visus laikraščius paskaityti. Taigi lankytis konditerijoje 
laikraščių skaitytojams pasidarė tiesiog pelningas verslas, juo labiau kad pyragėlių 
trūkumas nesukelia jokios pagundos, o dar ir kišenė lieka saugesnė. 

1920 metų kovo 11 d. 
Ketvirtadienis 


Popietę ir vakarą praleidau pas Kotunią Prušanovską. Būnu pas ją kiekvieną dieną, 
bet paprastai trumpai. Šiandien kaip niekad užsisėdėjau, nes mano buvimo pas ją 
metu atėjo vizito grafas Lubienskis ir paviešėjo iki sutemų, o vėliau Kotunia sulaikė 
mane vakarienei. Kalbėjomės su grafu, vėliau prisimindavome su Kotunia įvairius 
smulkius epizodus iš mūsų laimingos vaikystės, pagaliau Kotunia ėmė rodyti man 
1918 metų iš Paryčų [Paryczy] mėgėjiškas nuotraukas, kurias šiandien iš Berlyno 
atsiuntė Halios Prušanovskos sužadėtinis, vokietis, buvęs Didžiojo karo metų ka- 
rininkas. 

Pasižymėsiu vieną įdomią smulkmeną, kurią papasakojo Kotunia kalbėdamasi 
su grafu. Tai iliustracija prie epizodo apie Bagdoniškio samdinį Lasinskį, aprašytą 
mano laikraštyje „Litwa“; Lasinskis, valstietis lietuvis, motinos bajorės sūnus, - ji, 
norėdama sūnui suteikti spalvingesnio civilizacinio blizgesio ir palikti jame savo 
bajoriškumo pėdsakų, išmokė jį poterių lenkiškai, kuris kalbėdamas „Tikiu Dievą 
Tėvą“ vietoje „dangaus ir žemės sukūrėją“ sakydavo „dangaus ir žemės nuodytoją“"** 
(lenkų kalbos kraipymų perlai - vert.). Šiandieniai pokalbiai anaiptol neužsiminė 
manosios „Litwos“ nei joje aprašyto epizodo su Lasinskiu, kurio Kotunia net neiš- 
saugojo savo atmintyje. Kotunia yra ne tiktai labai uoli lenkė, bet savo ketinimais 
net Lietuvos ir Baltosios Rusios polonizatorė ir net Lenkijos politinių teisių į jas 
šalininkė; vertingas, beje, tas faktas, kad baltarusiai katalikai iš tradicijos religinius 
reikalus sieja su lenkų kalba ir poterius kalba lenkiškai, nors net ir tos kalbos, taigi 
ir savo poterių turinio, nesupranta. Iliustruodama pacitavo štai tokias lenkiškų po- 
terių metamorfozės ištraukas baltarusio, nesuprantančio lenkiškai, lūpose: maldo- 
je „Tėve mūsų“ vietoj „neleisk mūsų gundyti“ kažkuris baltarusis sako: „nevedžiok 
mūsų po kišenes“; maldoje „Tikiu Dievą Tėvą“ vietoje „prie Pontijaus Piloto“ sako 
„prie viešpaties patalų“. Tai klasikiniai „lenkiškų poterių“ šablonėliai. Baltarusis, 
kuris poterius savaip supaprastina, derina prie savo sąvokų sferos ir jam žinomus 
lenkiškus žodžius. Atrodytų, kad tai pažemintosios tautos sūnų, kurie niekina savo 
kalbą ir vaikosi svetimų formų, mėgdžiodami tai, ko nemoka, ir žalodami tiek kal- 
bą, tiek ir poterius, sugalvoti karikatūriniai šablonėliai, kuriais norėta pasišaipyti iš 
lenkiškų „poterių“. Bet juk apie juos pasakoja Kotunia, kuriai nė motais šaipytis iš to 
reiškinio ir kurti dirbtines karikatūras, kai norėjo įtikinti pašnekovą, kad kiekvie- 
nas privalo gerbti savo kalbą ir nesivaikyti svetimos, kalbėti poterius į savo Dievą 


148. Stworzyciela nieba i ziemi - truciciela nieba i ziemi. 

ta kalba, kurią jam Viešpats Dievas suteikė. Atvirkščiai - Kotunią tie šablonėliai 
jaudina ir tarnauja jai baltarusių ir Baltosios Rusios lenkiškumo argumentu, todėl 


nėra jokio pagrindo abejoti dėl tokių „poterių“ egzistavimo Baltojoje Rusioje. Tai 
ne karikatūra, sugalvota tokio „poterių“ priešo, ar pasišaipymas iš reiškinio, tai - tų 


reiškinių pavyzdžiai, pateikti bona fide gynėjo. 
j ynėj 


1920 metų kovo 12 d. 
Penktadienis 


Paįvairinimui pacituosiu iš mūsų vaikystės keletą 
anekdotiškai skambančių epizodėlių, kuriuos vakar 
per arbatėlę priminė Kotunia, ji, vyriausia iš mūsų 
šeimos visų vaikų, geriausiai juos išlaikė atmintyje, ne 
tiktai iš tėvų pasakojimo, bet jau ir iš savo pačios įspū- 
džių. Štai keletas tokių paveikslėlių, labai paprastų ir 
naivių, kaip ir pati vaikystė: 

1) 1880 metų gegužės 5-osios (senojo stiliaus) diena - 
mano gimimo data; mama dar atgulusi gulėjo; vos tik 
buvau gimęs; kai jau užsnūdau, į kambarį suleidžia 
mano sesutes, smalsias ir norinčias pamatyti savo bro- 
liuką, kas joms - didžiulė naujiena, nes ligšiol broliu- 
ko nebuvo; vaikai sueina patyliukais, ant galupirščių; 
kambaryje prieblanda; Kotunia, Elizka, Helcia, Elvyra; 
dvejų metų Marynia su jomis dar neina; mama sako 
joms, kad elgtųsi tyliai ir neišbaidytų miego broliukui, 
kurį joms Viešpats Dievas atsiuntęs, prašo, kad broliu- 
ką jos mylėtų ir jį globotų, o vėliau, kai suaugs, tai jis 
jomis rūpinsis; priduria dar, kad, kai mažasis broliu- 


Mykolas Romeris vaikystėje, apie 1890 m. 
Iš Romerių šeimos albumo. 


kas paūgės, tai jos mokys jį skaityti; mergaitės išeina; Elvyra įdėmiai klausėsi, ką 


mama sako, laikydama po smakru pieštuką, savo įprastu gestu spausdama jį sma- 


kru į kaklą - su pieštuku nesiskirdavo, nes iš vaikystės mėgo piešti; po kokios pusės 


valandos mama, gulėdama lovoje, mato, kad durys prasiveria ir kažkokia esybėlė, 


nesiekianti akimis durų rankenos, slenka į kambarį, nešdama kažkokią didžiulę 


knygą, vieną iš tų su paveikslėliais mažiems vaikams, kone didesnę už tą, kuri ją 


neša; tai įžengia Elvyra; mamos paklausta, ko atėjusi, rimčiausiai klausia pritilusiu 


149. Bona fide (lot.) - nuoširdžiai, sąžiningai, garbingai. 


balsu: ar jau galima broliuką pradėti mokyti skaityti? Stropioji „mokytoja“, kuri vos 
pati šiaip taip skaitė raideles, degė nekantrumu norėdama kuo skubiau savo žinias 
perduoti broliukui. i 

2) po kelerių metų; maždaug 1889-ieji; mūsų tėvai išvažiavo iš Bagdoniškio; 
mama, regis, išvyko į Italiją budėti prie savo mirties patale sunkiai sergančio tėvo 
lovos, seneliuko Miečyslavo Tukalos; kur buvo Papa - nežinau; gal net galėjo būti 
likęs Bagdoniškyje; žodžiu - kol mamos nebuvo na- 
muose, du jauniausius vaikučius, Marynią ir mane, 
išvežė su aukle pas ponus Leduchovskius į Antazavę, 
Bagdoniškio kaimynystėje; su sena grafiene Ledu- 
chovska ir jos luošu nevedusiu sūnumi ponu Bronis- 
lavu Leduchovskiu iš Antazavės mama, ir pagaliau 
abu tėvai, labai bičiuliavosi; Bagdoniškyje kiekvieną 
sekmadienį vaikai gaudavo kavos; buvo tai veikiau 
saldyta grietinėlė su kava, negu kava su grietinėle, 
mėgome tą sekmadieninę kavą, kuri žinoma tapda- 
vo tam tikra sekmadienio clou“*, kad būtų galima 
sekmadienius atskirti nuo šiokiadienių; Antazavėje 
prabėga savaitė, prabėga antra, prabėga trečia; paga- 
liau vieną kartą prie stalo staiga tyloje, kuri įsivyravo 
tarp vyresniųjų, pakeliu balsą ir klausiu: „ar čia nie- 
kuomet nebūna sekmadienių*“ Visi nustebinti tokio 
klausimo, ėmė domėtis, kodėl taip manau: „nes čia 
niekuomet nebūna kavos“; nuo tada kiekvieną se- 
kmadienį Antazavėje gerdavome kavą. 


3) po kelerių metų; mama, girdėdama kambaryje 


serys Eliza ir Konstancija Römer, apie 1883 m. 
Romerio šeimos albumo. 


balsą ir verksmą (vėliau tas kambarys Bagdoniškyje 
buvo Elvyros), kur žaidžia jauniausi vaikai, skuba ten 
atlikti teisėjos ir taikytojos misijos; įeina ir aptinka tokią sceną: aš sėdžiu ant žemu- 
čio stalo ir, laikydamas priešais save raudoną medinę taurelę, tokią, iš kokios val- 
gomi kiaušiniai, ssmbolizuojančią tam reikalui stiklinę, vis siekčioju į ją šaukšteliu, 
kurį vėliau keliu prie lūpų, lyg ką gerčiau; Marynia kuisiasi ir lyg maišytų puodelyje, 
pastatytame ant kamino mažo kyšulio prie krosnies; kuisiasi ir verkia gailiomis aša- 
romis; mama klausia jos, ko verkianti; Marynia užsidegusi aiškina: „Aš jam verdu 
kavą; kava yra puikiausia, švari, be nuosėdų, o jis sako, kad su nuosėdomis“; į tai 

ramiausiu ir rimčiausiu tonu atsiliepiu aš: „Ji nori, kad sakyčiau, jog kava yra be 
nuosėdų, bet kaipgi aš galiu sakyti, kad ji neturinti nuosėdų, jeigu ji turi“; teisingoji 
motulė tyrinėja, kaip yra iš tikrųjų, pažvelgia į Marynios puodelį ir į mano taurelę; 
ir puodelis, ir taurelė yra tušti; nėra nei kavos, nei kokio nors kito skysčio pakaita- 
lo; vaikai paprasčiausiai žaidžia tuščiais indais vaizduodamiesi, kad verda ir geria 
kavą; apie jokias nuosėdas ir kalbų būti negali, bet vaizduotėje kava yra tikroji ir, 
Marynios manymu, ji yra gera, be nuosėdų, man gi atrodo, kad su nuosėdomis; ir 
toji vaizduotė tiek mums teikia įtaigos, kad ginčijamės net iki ašarų dėl to, ar kavoje 
yra nuosėdų, ar nėra. 

O, jūs vaikystės auksiniai metai! O, mėgstamiausi žaidimai, rūpesčiai, sielvar- 
tai, to amžiaus įspūdžiai, kai žmogus yra paprastutis, naivus ir juokingas! Mama 
atsimindavo ir mokėdavo meistriškai pasakoti šimtus tokių mūsų vaikystės naivių 
anekdotiškų paveikslėlių. 


1920 metų kovo 13 d. 
Šeštadienis 


Paskutinis mano teisėjavimo posėdis Lomžos apygardos teisme. Manau, paskutinis, 
nes ateinančią savaitę ketinu jau išvažiuoti. Nuo kovo 15-osios - pirmadienio - jau 

„formaliai išeinu atostogų. Nors kol kas leidžiuosi tiktai atostogų - be atsistatydi- 
nimo, vis dėlto manau, kad tai jau bus galutinis, negrįžtamasis išvykimas. Smal- 
su žinoti, ar šiandieninis posėdis bus apskritai man paskutinis, kitaip tariant, bus 
mano teisėjo profesijos epilogas, ar tik vieno tos profesijos etapo užbaigimas? Mano 
padėtis tokia, kad pats nežinau savo artimiausios ateities, kurios kontūrai dar man 
pačiam skendi ūkuose. Pagaliau mano gyvenimas taip klostosi, kad nuolat stoju to- 
kių mano ateities ūkų akivaizdoje. Lygiai taip buvo, kai 1917 metais palikau Ščipior- 
ną, panašiai buvo, kai 1915 metais išvažiavau iš Vilniaus, galvodamas apie legionus, į 
visai panašias situacijas buvau patekęs 1905, 1906, 1907 ir 1909 metais. 

Šiandieninį posėdį, apeliacinį, Lomžos apygardos teisme, o veikiausiai ir lenkų 
jurisdikcijoje, užsklendžiantį mano teisėjišką veiklą sudaro vien tik bylos dėl gar- 
bės įžeidimo. Taigi užbaigiau savo veiklą kaip žmogiškojo orumo teisėjas. Tame 
paskutiniame posėdyje tarėjais turėjau: Kolodziejskį, Mazoviecko apskrities dvari- 
ninką, ir Valerą Bielickį iš Lomžos. Siūlymą teikė jaunas prokuroro pavaduotojas 
Šidlovskis, sekretoriumi buvo Flery, kurjeriu - senyvas nepakartojamas barzdyla 
Poterajus. 

Vakare po posėdžio mano bičiuliai baudžiamieji teisėjai Skažinskis ir Chabovs- 
kis drauge su prokuratūra - konkrečiai prokuroras Sienickis ir prokuroro pavaduo- 

tojai Maciejevskis ir Šidlovskis - išlydėjo mane su degtine ir užkandžiu Čochanskio 
restorane. Teismo tarnybinio atsisveikinimo su vakariene, kuri buvo iš pradžių su- 
manyta, kaip man yra žinoma, atsisakyta. Tą atsisakymą, atrodo nulėmė brahguma 
ir civilinio skyriaus teisėjų taupumo sumetimai. Iš tikrųjų tokiems teisėjams, kaip 
Dušynskis ir ypač Makovskis, kurie apsikrovę šeimomis, esant tokioms menkoms 
algoms, priversti ieškoti net papildomų pajamų šaltinių (Dušynskis ima koman- 
diruotpinigius už pirmininkavimą karinių nuostolių registravimo komisijai, Ma- 
kovskio žmona užsidirba, gavusi toje komisijoje raštininkės postą), vos galą su galu 
suduria, išmesti kelias dešimtis, o gal ir 100 markių kažkokio draugo atsisveikinimo 
vaišėms - pranoksta jų galimybes. Taigi vietoj pobūvio buvo sumanytas iškilmingas 
atsisveikinimas pačiuose teismo rūmuose - suprantama, su proginėmis kalbomis. 
Bet regis, kad ir to bus atsisakyta, apskritai pirmininkas Filochovskis - su kuriuo 
mano santykiai gan šalti ir kuris, kiek dauguma teismo darbuotojų mane nuošir- 
džiai mėgsta, tiek šitas manęs nemėgsta - niekur šiuo reikalu neskuba ir nelabai to 
geidžia, o kitiems bando išsisukinėti tuo, kad, girdi, atsisveikinimas nėra aktualus, 
nes išvykstu tiktai atostogų. Aš anaiptol negeidžiu iškilmingo atsisveikinimo, o kal- 
bant apie širdingumą, tai čia jo tiek neužkariavau, kiek man jo buvo parodyta Kolne 
ir kiek ten buvau iš tikrųjų mylimas. Šiandienos atsisveikinimas su prokuratūra 
ir baudžiamaisiais teisėjais buvo draugiškų išgertuvių pobūdžio, visiškai privatus 
praėjęs pasikalbant sriūbčiojant degtinę ir užkandžiaujant, be kokių kalbų, be jokių 
iškilmių, be, pagaliau, mano asmens kėlimo į kažkokį vakaro clou. 


1920 metų kovo 14 d. 
Sekmadienis 


Apeliacinio baudžiamojo skyriaus darbuotojų grupės nuotrauka su manimi ir Cha- 
bovskiu priešaky, padaryta praėjusį sekmadienį, nepatiko mūsų panoms; iš tikrųjų 
nebuvo labai jau gera, o pagaliau panos iš viso yra labai kaprizingos, jei kalbėsime 
apie jų atvaizdus: visuomet joms atrodo, kad reprodukcijose nesančios pakankamai 
gražios, jeigu nuotraukoje kaip nors pastebimai jos nepagražintos. Todėl šiandien 
vėl nuėjome pas fotografą papildomai nusipaveiksluoti. Tik pamiršau su savimi pa- 
siimti savo teisėjo juostą, kuri dėl to jau nebus įamžinta. 

Kadangi mano organizmas pasirodo turįs didelį ir, ko gera, nuolat didėjantį po- 
linkį tukti ir auginti pilvuką, kuris nei manęs puošia, nei sudaro malonų balastą, 
nusprendžiau sistemingai kovoti su tuo nepageidautinu reiškiniu. Dėl to imsiuosi, 
pirma, kiekvieną dieną rytais, vos tik atsikėlęs iš lovos, prieš rengdamasis atlikti 
švedišką gimnastiką, mankštindamas judesiais visą kūną (kaklą, rankas, klubus, 

kojas), antra - kiekvieną rytą pėstute leistis į ilgesnį pasivaikščiojimą, jei tiktai lietus 
arba purvas nesutrukdys, trečia - liausiuosi vakarais prieš miegą ką nors kramsnoti. 
Visos tos trys priemonės esančios labai sėkmingos. Šitai darysiu ir dabar, ir išvažia- 
vęs iš Lomžos - visuomet, kad ir kur būčiau. Šiandien, nepaisydamas šėlstančio vėjo, 
leidausi į ilgą pasivaikščiojimą iš Lomžos antruoju tiltu per Narevą, per Piontnicą ir 
atgal per Piontnicos užtvanką bei tiltą į Lomžą. 


1920 metų kovo 15 d. 
Pirmadienis 


Baigiu tą Lomžoje rašytą dienoraščio tomą - tą „raudonąją knygelę“, kaip ją Liusė 
Roškovska vadindavo. Tomo pabaiga sutampa su mano pobūvio Lomžos apygardos 
teisėjo poste pabaiga, o jo pradžia sutapo su mano teisėjo tarnybos Lomžoje pradžia. 
Dėl to šis tomas pelno lomžietiškojo titulą. Vakare gavau Varšuvoje antspauduotą 
ponios Teodozijos Kochanovskos tokio turinio telegramą: „Nuoširdžiai dėkoju už 
laišką, esu atostogose Varšuvoje iki kovo 20, gal, Tamsta, atvažiuosite, mano adre- 
sas: Jerozolimska 61 Ekerbunst, laukiu atsakymo, nuoširdžiausiai sveikinu“. Pasku- 
tiniame savo laiške Kochanovskai pirmą kartą atvirai nupasakojau mūsų bičiuliškų 
santykių, būtent išplaukiančių iš karštų jausmų šaltinio, pobūdį, kitaip sakant, toji 
„bičiulystė išaugusi iš meilės grunto. Nors iš esmės meilė buvo rodoma tiktai iš josios 
pusės, o iš manosios sklido tiktai simpatijos ir dėkingumo atsakas, tačiau, supranta- 
ma, to meilės vienašališkumo laiške jai preciziškai nenusakiau. Tasai mano laiškas 
turėjo panelę Kochanovską labai sujaudinti. Manau, kad iš jos pusės ir dabar yra ne 
tiktai bičiulystė, bet ir meilė, gili, gyva, įaugusi jau jai į prigimtį. Bet nevyksiu jos 
kviečiamas į Varšuvą, net jei ir galėčiau tai padaryti. Geriau jau mūsų santykius pa- 
laikyti susirašinėjimu; tokia forma jie yra labai gražūs ir patrauklūs, pilni karščiau- 
sio nuoširdumo ir gyvi. Kas žino, ar susitikimas mūsų vieno kitu nenuviltų. Mat jau 
skiriamės nuo tų, kokie buvome mūsų tiesioginės pažinties laikais ir kokie esame 
išsaugoti abipusėje atmintyje. Manau, mūsų santykiams geriau bus, jei pasiliksime 
dalelę mūsų vaizduotės ir mūsų vienas kitam paliktų senų įspūdžių, nemėgindami 
pakoreguoti ir patikrinti jų fizinės dabarties. Kalbu visai atvirai ir nuogąstauju, kad 
tasai susitikimas galėtų pažeisti mūsų santykius, kurie yra tokie gražūs ir malonūs, 
kad man iš tikrųjų būtų labai gaila juos prarasti. Geriau susitikime, kai būsime pa- 
siekę tikrąją senatvę. 

Bermontas Pavelas [Bermondt - Avalov] 162, 197, 
199, 240, 307 

Bialas Motelis 195, 302 

Bielickis (Bielicki) Romanas 73, 129 

Bielickis (Bielicki) Valera 333 

Bielikas Janas 246,247, 248, 252, 

Bielskis Antonis 246, 247, 248, 252, 253 

Biesickis 149 

Bichnievičiai (Bichniewiczowie) 47 

Bilevičius (Biliewicz), Vladimiro Zubovo žmonos 
brolis 50 

Bilinskis Leonas (Byliūski Leon) 134, 177, 

Biržiška Mykolas Kn. I. 186, 80, 119, 120, 134, 141, 
158, 166, 174, 193, 206, 207, 209, 213, 250, 251, 
278, 308 

Bogdanovičius Mečys (Bohdanowicz Miecz) 84 

Bolechovskis Boleslovas (Bolechowski) 146, 
147, 148 

Borovskis Jasius (Borowski Jan) 84 

Božejevskis 105 

Bronšteinas Levas - Trockis Levas Kn. I. 256, 155 

Bulota Andrius Kn. I. 465, 16 


Cabertova (Cabertowa) 167, 261 

Cabertuvna (Cabertėwna) 167, 261 

Canka Stanislavas 110, 113, 121, 182, 222, 246 

Chabovskis (Chabowski) 114, 145, 158, 159, 177, 191, 
202, 205, 212, 213, 214, 222, 223, 224, 234, 236, 
247, 251, 257, 259, 282, 283, 284, 285, 289, 295, 
299, 312, 327, 334 

Chalatovskis (Chalatowski) 146 

Chelstovskis (Chełstowski) Kn. L. 109, 57, 114, 144, 
145, 177, 223, 224, 266 

Chentnikas Adamas 218, 219 

Chylinskis (Chylinskis) 163 

Chodzkė 104 

Chojnovskis (Chojnowski) 179, 205 

Cholevinska (Cholewinska) 167, 185 

Clemenceau (Klemenso) Georges Benjamin 274 

Conka 107 

Courtot Eliza 232, 328 : 

Čapinskis (Czapinski) 200, 201 

Čarneckis (Czarniecki) 133 

Červinskis Tadeušas (Czerwiński Tadeusz) Kn. I. 
18, 97 

Červinskis Teodoras (Czerwiński Teodor) 184, 
192, 247 

Čochanskis 232, 266, 281, 334 


Dašynskis Ignacijus (Daszyński Ignacy) Kn. L. 157, 
215, 216, 

Daubar - Musnicka Zolia iš Komorovskių (Do- 
wbor-Mušnicka Zolia z Komorowskich) Kn. 
I. 466, 8 

Daubaras - Musnickis Konstantinas (Dowbėr-Mu- 
šnicki Konstantinas) Kn. I. 89, 7, 8, 63, 93 

Daugėla Dominikas (Dowgiatto Dominik) 308, 
309, 310 

Dembovkis (Dębowski) 87 

Denikinas Antonas (Denikin Anton) 238, 239, 258, 
262, 273 

Deschanel (Dešanelis) Paul 274 

Dydynskis (Dydynski) 280 

Dlugoborskis Konstantinas (Dlugoborski Konstan- 
ty) Kn. I. 215, 109-110, 129, 162 

Dmovskis Romanas Kn. I. 117, 178, 185 

Dombekas (Dąbek) 273 

Dombkovskis (Dombkowski) Gustavas 162, 313 

Dombrovskis (Dąbrowski) 27, 62, 266, 267 

Dombrovskis Gustavas (Dąbrowski Gustaw) 60, 61 

Dušynskis Boleslavas (Duszyński) 54, 59, 80, 97, 99, 
103, 114, 116, 125, 145, 149, 159, 164, 165, 176, 177, 
223, 224, 266, 295, 317, 320, 334 


Erzbergeris Mathias Kn. I. 422, 5 


Filochovskis Tomašas (Filochowski Tomasz) 54, 113, 
144, 145, 147, 159, 163, 164, 165, 166, 173, 223, 224, 
242, 250, 256, 259, 266, 312, 324, 334 

Flery 174, 179, 180, 181, 255, 327, 329, 333 

Fochas Ferdinandas Kn. I. 142, 4 

Francuzovičius (Francuzowicz) 108 

Frasas Teofilis 105, 106, 107 

Fronckievičuvna Maniusia (Franckiewicz6wna 
Maniusia) 42, 44, 45, 46 


Galvanauskas Ernestas 325 

Geistas Pinchesas 293 

Gieršynskiai (Gierszyūscy), Henrykas ir Marija 
Kazimiera 321 

Gieršynskis Stanislavas (Gierszynski Stanisław) 323 


Glogovskis (Głogowski) 171 

Goldlustas Simonas (Goldlust Szymon) Kn.I 345, 
129, 302 

Golaševskis (Gołaszewski), vaistininkas 88, 168 

Goldbergas 128, 235, 236, 255 

Golinskis 168, 169 

Goltz Rūdiger (von ) 101, 161 

Gordzialkovskis Konstantinas (Gordziaikowski 
Konstanty) 270, 302, 303, 305 

Gosiekas 236 

Grochovskis (Grochowski) 64, 148 

Grodzickis (Grodzicki) 59, 149 

Grombčevskis (Grąbczewski) 130 

Grotobergas (Grotoberg) 79 


Hanusovskis (Hanusowski) 110, 183, 284 

Hebždynskis [Hebrzdynski] 318 

Hedin Sven Anders 281 

Herbačiauskas Juozapas Albinas Kn.l 389, 134, 202, 
203, 219, 220, 221, 229, 264, 275 

Hilcheliova Nina 104 

Hirša Markas 302 

Hlasko Juzefas (Hlasko Jėzef) Kn. I 188, 309 

Hohenzollernai, Hohenzoleriai 102 

Holstein Minia, Antonijaus Komorovskio (Komo- 
rowski) žmona 33 

Hrynievičius Francišekas (Hryniewicz Franciszek) 
261, 267 

Hrynkievičius (Hrynkiewicz) 167 

Husas Janas 120 


Ivanickis (Iwanicki) 73 


Jablonskis Juzefas (Jabłoński Józef) 56 

Jalbžykovskis Romualdas (Jatbrzykowski Romu- 
ald) 104, 218, 317 

Januošekas Antoninas 4 

Januškevičova (Januszkewiczowa) 131 

Jarnusikievičova (Jarnusikiewiczowa) 135, 216, 218, 
261 

Jarosinskis (Jarosinski) 116, 120 

Jastžemskis (Jastrzęski) 257 

Jendraško (Jędraszko) 261 
Jendrychowski (Jędrychowski) 182 

Jerozolimskis (Jerozolimski) Kn. L. 3, 235 

Jofė 310, 329 

Judeničius Nikolaj Nikolajevičius 154, 238, 258 

Jundzilas Zigmuntas (JundziH Zygmunt) Kn. I 184, 
82, 226, 227, 260 

Jurago Julija 192, 205, 251, 327 

Jusovičius (Jusowicz) 108 


Kaderis Stefanas 192 

Kalivoda Leonas (Kaliwoda) 178 

Kamilė, Marchlevska (Marchlewska) 150, 151, 152, 
153, 157, 205 


Kania 195, 

Karevičius Pranciškus, arkivyskupas 316 

Kasakaitis Antanas Kn. I 362, 7, 9 

Kavkievičius (Kawkiewicz) 146 

Kisielnickis Bogdanas (Kisielnicki Bohdan) 77 

Kisielnickis Stanislavas (Kisielnicki Stanisław) 56 

Klemanso Žoržas (Clemanseau George), Prancūzijos 
ministras pirmininkas 18 

Kligys Jonas 38 

Kligytė Emiliukė 225, 226 

Ktottas Janas (Klott Jan Zenon de Haydenfeld) Kn. 
I. 313, 260 

Kocenpek Ana 182, 296 

Kochanovska (Kochanowska) Teodozija 321, 322, 323, 
324, 335 

Kokoško Cezarija, Cezarynka (Kokoszko Cezaria, 
Cezarynka) 157, 285, 296 

Kolčakas, rusų generolas Kn. I. 22, 21, 27, 71, 101, 238, 
239, 258, 273 

Kolodziejskis (Kołodziejski) 333 

Komaras Jurgis (Komar Jerzy) 91 

Komaras Maciejus 2, 8, 10, 11 

Komaras Medardas (Komar Medard) Kn.I 316, 104, 
169, 236, 317 

Komaras Vladyslavas (iš Baisiogalos) 308, 309 

Komarai Kn. I. 316, 4, 11,13, 31, 104, 317 

Komar Olga 91 

Komarova Janina (Konmarowa Janina) 236 

Komarova Jonienė (Komarowa Janowa) 104, 169 

Komarova Rita (Komarowa Rita), Medardo žmona 
104, 169, 236, 317 

Komyša (Komysza) Ana 321 

Komornickis (Komornicki) 146, 190 

Komorovska Eliza, Zigmunto ir Elizos dukra (Ko- 
morowska Eliza) 7 

Komorovska Eliza, Römer (Komorowska Eliza, 
Rėmer), Mykolo Pijaus Paskalio Romerio sesuo 
Kn. I. 63, 8, 123, 127, 196, 198, 300, 330 

Komorovska Jadvyga (Komorowska Jadwyga) 8, 17, 
33; 46, 48, 50, 51, 196 

Komorovska Zita (Komorowska Zita) 91, 226, 300, 
301 

Komorovskiai (Komorowscy) 62, 198 

Komorovskis (Komorowski) Antonijus, Zigmunto 
brolis 33 

Komorovskis Hektoras (Komorowski Hektor) Kn. I. 
63, 17, 34, 35, 41, 91, 123, 127, 256, 

Komorovskis Julius (Komorowski Juliusz) Kn. I. 181, 
34,91, 226 

Komorovskis (Komorowski) Piotras, Zigmunto 
brolio Antonijaus ir jo žmonos Minios Holstein 
sūnus 33 

Komorovskis (Komorowski) Vitoldas, Zigmunto 
brolis (Komorowski Witold) 17, 33, 34, 35, 

Komorovskis Zigmuntas (Komorowski Zygmunt), 
Zisius Kn. I. 63, 8, 17, 34, 127, 198 

Konas 319 

Korolecas Stefanas (Korolec Stefan) 56, 57 

Korsakuvna Ava (Korsakėwna Awa) 38 

Kosakovska (Kosakowska) 302 

Kosakovskis (Kosakowski) Henrykas 302 

Koscialkovska Zyndram Vilhelmina (Zyndram- 
Košcialkowska Wilchelmina) 228 

Koscialkovskiai (Košciatkowscy) Karolis bei Mari- 
ja Budrevičiūtė 32, 228 

Koscialkovskis Marianas, (Zyndram-Košciatkow- 
ski Marian) 32 

Kosciuška Tadeušas 311 

Kovalčikas (Kowalczyk) 132 

Koziela (Koziełło) Aleksandras, Pavlo brolis 33 

Koziela (Kozietlo) Pavlas 32 

Kozielovna (Kozietowna) Maniusia, Aleksandro 
žmona 33 

Kozielovna (Kozietowna) Pavlova, Pavlo žmona 33 

Krajevskis Juzefas (Krajewski Józef) 302 

Krasnodembskis (Krasnodębski) 247 

Kraševskis (Kraszewski) Zygmuntas 319 

Krysinskis (Krysiński) 146, 178 

Krubska 167 

Krupskis (Krupski) 270 

Kserksas, Persijos karalius 305 

Kudrevičius Edvardas (Kudrewicz Edward) Kn. I. 
466, 308, 309 

Kulčickis Liudvikas (Kulczycki Ludwik) Kn. I. 254, 
229, 243 

Kulkinas 223 

Kunas Bella 4 

Kušleika, Kriaunų bažnyčios klebonas 42, 43 

Kžyžanovskis Bronislavas (Krzyžanowski Broni- 
sław) Kn. I. 183, 260 


Ladza 129 

Lapinskis (Lapinski) 146 

Lasinovka (Lasinowska) 251 

Lasinskis (Lasinski) 330 

Lastauskis, Lastovskis Vaclavas Kn. I. 88, 20 

Lauda, Lomžos kunigas kanauninkas 317 

Leduchovskis Bronislavas (Ledėchowski Broni- 
sław) Kn. I. 421, 322 

Leninas-Uljanovas Vladimiras Iljičius Kn. I. 152, 
155 

Liachovičius, Lachovičius Janas (Lachowicz Jan) 
79, 135, 261 

Lievenas (von) Heinrichas Wilchelmas, kuniga- 
ikštis, Livberžės baronas 21, 101, 161 

Lipka, Lipko, Mirza-Lipko Miečislavas Kn. I. 91, 59, 
77, 99, 149, 155 

Lišys 30 

Liutoslavskis (Lutostawski), teismo tarėjas 60, 61, 
109 

Liutoslavskis Juzefas (Lutosławski Józef) 60 

Liutoslavskis Kazimieras (Lutostawski Kazimierz), 
kunigas Kn. I. 235, 60, 169 

Liutoslavskis Marianas (Lutosławski Marian) 60 

Liutoslavskis Vincentas (Lutostawski Wincent) 60 

Loidas Džordžas D., Didžiosios Britanijos mini- 
stras pirmininkas 18 

Lubienskis (Lubienski) 146, 215 

Luckievičius Antonas Kn. I. 88, 20 

Luckievičius Ivanas Kn. I. 88, 10 

Lubienskis (Łubieński) Henrikas, grafas Kn I 58, 
316, 330 

Lubienska iš Soltanų (Lubienska z Sottanėwny), 
grafienė Kn. I. 236, 104, 295 

Lukomskis Kazimieras (Lukomski Kazimierz ) Kn. 
I. 198, 226, 308, 310 


Maciejevska Irena (Maciejewska) 12, 76, 

Maciejevskis Janas (Maciejewski Jan) 59, 72, 145, 
149, 246, 247, 253, 259, 260, 261, 268, 329, 334 

Makovskis (Makowski) Kn. I. 123, 59, 80, 81, 110, 
114, 122, 145, 159, 164, 202, 223, 224, 260, 266, 
334 

Marchlevska (Marchlewska) Kamilė, Kamilė 150, 
151, 152, 153, 157, 205 

Marcinkovskis (Marcinkowski) 146 

Matuševskis Vladislavas (Matuszewski Włady- 
sław) 23, 40, 51 

Meyeris, Mejeris Konstantas (Meyer Konstant) Kn. 
I. 167, 122, 123, 142, 143, 225, 301 

Mejeris, Lomžos geodezijos mokyklos direktorius 
261 

Mickevičius Kapsukas Vincas 40 

Miečkovska Elvyra buvusi Römer (Mieczkowska 
Elwyra) Kn.l 35, 62, 83, 84, 123, 300, 327, 331 

Miečkovska Marysia (Mieczkowska Marysia) 182, 
296 

Miečkovska Michalina- Stažinska (Miec zkowska- 
StažiAskaMichalina) 170 

Miečkovskis Adamas (Mieczkowski Adam) Kn. I. 
48, 109, 114, 320 

Miečkovskis Antonis (Mieczkowski Antoni) Kn. I. 
144, 116, 140 

Miečkovskis Stefanas (Mieczkowski Stefan) Kn. I. 
35, 84, 123, 171, 300, 327 

Mientkievičius (Mietkiewicz) Bronislavas Kn.l 5, 
174, 175, 311 

Mikuchas 318 

Mikulovskis (Mikulowski), Lomžos ipotekos 
raštininkas 261, 318 

Mikulovskis-Pomorskis Juzefas (Jozef Mikulow- 
ski-Pomorski) Kn. I. 8, 46, 146, 196, 274, 
276, 278 

Millerand (Miljerandas) Alexandre 274 

Moračevskis Jendžejus (Moraczewski Jędrzej) Kn.I 
172, 218, 221 

Morycka Ada 33 


Morycka Kristina 33 

Morzycka 8 

Motzai 322 

Motzas Boleslavas (Motz Bolestaw) 322, 323, 324 

Motz Zofija iš Kosakovskių 322, 323 

Mscichovska (Mscichowska) Helena 157, 174, 179, 
187, 189, 192, 205, 212, 327 

Muelleris 5 

Mušinskis (Muszyūski) 183 


Napoleonas 177, 258 

Narutavičius Stanislovas (Narutowicz Stanistaw) 
Kn. I. 199, 226 

Nefai 37 

Niedzialkovskis Miečyslovas (Niedzialkowski 
Mieczysław) Kn. I. 442-444, 270 

Noreika Liūdas 193, 206, 207, 209, 250 

Novickis 164, 165 


Obstas Janas (Obst Jan) Kn. I. 188, 120, 309, 316 

Oginska, Pisankuvna 294 

Oginskis 294 

Okolovska (Okolowska) 73 

Orlando V., Italijos premjeras 18 

O'Rourke Karolis Kn. I. 159, 7, 8, 256, 272, 276, 277, 
278, 279 

O'Rourke Maryla Kn. I. 387, 8 

Osmolovskis Ježys (Osmolowski Jerzy) Kn. I. 387, 
271, 305 

Ožarovskis Pavelas (Orzarowski Pawel) 78 


Paderevskis Ignacas Janas (Paderewski Ignacy Jan) 
Kn. I. 247, 118 

Pastorčykas (Pastorczyk) 87 

Pavlenko 4 

Pazik Mariana 198 

Petliūra Semionas Kn. I. 435, 239 

Pikulinskis Juzefas (Pikulinski Józef} Kn. I. 14, 140 

Pilsudskis Janas (Pilsudski Jan) Kn. I. 184, 260, 271 

Pilsudskis Juzefas (Piłsudski Józef) Kn. I. 18, 20, 21, 
32, 51, 63, 133, 134, 135, 154, 166, 173, 178, 219, 220, 
245, 261, 262, 265, 270, 271, 274, 275, 306, 307, 
308, 311, 313, 315, 320, 328 

Piontnickis (Piatnicki), grafas 104 

Piontnickis (Piatnicki), žydas 102 

Pisankuvna, Oginska 294 

Pivkovskis (Piwkowski), teisėjas 97, 99, 110, 122, 
146, 148, 183, 184, 247 

Plonskis Stanislovas (Plonski Stanisław) Kn. I. 
75, 128 

Podbielskis 2, 313 

Pomorska Karolina (buvusi Komorowska) Kn. I. 
466, 46, 

Pomorski, Juzefas Mikulovskis-Pomorskis (Jozef 
Mikulowski-Pomorski) Kn. I. 8, 46, 196, 274, 
276, 277, 278 


Pontijus Pilotas 330 

Poterajus 333 

Potynskis (Potynski) 223 

Prekaras 48 

Prystoras Aleksandras (Prystor Aleksander) Kn. I. 
322, 271 

Prometėjas 187 

Prušanovska Eliza, Ezechielio ir Konstancijos dukra 
(Pruszanowska Eliza) Kn. I. 348, 7, 61, 62, 63, 91, 
102, 103, 105, 250 

Prušanovska Helena, Halia, Ezechielio ir Konstan- 
cijos dukra (Pruszanowska Halia) 61, 63, 64, 91, 
227, 250, 330 

Prušanovska Irka (Pruszanowska Irka) Kn. I. 14, 91, 
102, 227, 250, 298 

Prušanovska Juzefa, Juzia ( Pruszanowska Juzefa) 
Kn. I. 14, 91, 227 

Prušanovska Konstancija (Pruszanowska Konstan- 
cija, buvusi Römer) Kn. I. 99, 7, 62, 93, 122, 125, 
127, 130, 131, 139, 143, 195, 225, 227, 228, 245, 266, 
271, 272, 276, 277, 279, 280, 300, 317, 330, 331 

Prušanovska Stanislava ( Pruszanowska Stanistawa) 
192, 227 

Prušanovskiai, Konstancija ir Ezechielis (Prusza- 
nowscy, Konstancja i Ezechiel) Kn. I. 14, 3, 61, 
62, 63, 69, 74, 85, 86, 102, 103, 104, 105, 109, 137, 
169, 178, 192, 201, 212, 227, 230, 231, 236, 243, 
298, 317 

Prušanovskis Ezechielis (Pruszanowski Ezechiel) 
Kn. I. 101, 5, 63, 125, 126, 127, 130, 131, 132, 138, 139, 
141, 142, 228, 230, 231, 236, 245, 249, 250 

Prušanovskis Eugenijus (Prusznowski Eugeniusz) 
98, 62, 91, 227 

Purėnas Antanas 33, 

Pžezdzieckis Jonas (Przeždziecki Jan) Kn. I. 304, 17, 
33, 34, 127, 256 

Pžezdziecka 33, 35 


Rainko Juzefas (Rainko Józef) 4, 87 
Radgovskis 165 
Rapackis (Rapacki) Stanislavas 34 
Raultovskis (Raultowski) 115 
Remba Vulfas Kn. I. 4, 235, 302, 310 
Rdutlovskis (Rdutlowski) 251, 259, 260, 329 
Remiševska (Remiszewska) 73 
Remiševskiai (Remiszewscy) 73 
Rentas, Balstogės teisėjas 312 
Resteckis 171 
Richard Zuzana (Richard Suzanne) 182, 321 
Rimša Petras 52 
Rintfleinas (Ryntflejn) 110, 11 
Romanovai 102 
Romanovskis (Romanowski), kunigas 43 
Römer Celina, Cesia , Mykolo Pijaus Paskalio 
Rėmerio ir Reginos Römer dukra Kn. I 312, 232, 
327 

Römer Eliza, Komorovska (Römer Eliza, Komo- 
rowska), Mykolo Pijaus Paskalio Romerio 
sesuo 330 

Römer Elvyra Marija, Miečkovska (Römer Elvyra 
Marija Mieczkowska), Mykolo Pijaus Paskalio 
Romerio sesuo Kn. I. 35, 83, 84, 123, 330, 331 

Römer Ewa Helena (Rėmerytė Eva, Ieva), Mykolo 
Pijaus Paskalio Romerio sesers Marynios du- 
kra 42, 78, 79, 91, 122, 123, 129, 141, 142, 143, 301 

Römer Helena Zuzanna Rachela, Volovičova 
((Wollowiczowa), Helcia, Mykolo Pijaus 
Paskalio Romerio sesuo Kn. I. 395, 330 

Römer Konstancija, Prušanovska, Kotunia, 
(Römer Konstancija Pruszanowska), Mykolo 
Pijaus Paskalio Romerio sesuo Kn. I. 99, 7, 62, 
93, 122, 125, 127, 130, 131, 139, 143, 195, 225, 227, 
228, 245, 266, 271, 272, 276, 277, 279, 280, 300, 
317, 330, 331 

Römer (Rėmerienė) Konstancija iš Tukallų, Mama, 
Mykolo Pijaus Paskalio Romerio motina 
(Rėmerowa Konstancija z Tukaltow) Kn. I. 
420, 44, 45, 182, 232, 257, 330, 331, 332, 333 

Römer (Rėmerienė) Marija, Marynia, Mykolo 
Pijaus Paskalio Romerio sesuo Kn. I. 5, 42, 51, 
62, 79, 122, 123, 142, 225, 256, 272, 273, 276, 279, 
280, 294, 300, 331, 332, 333 

Römer Regina, Edvardo Motiejaus Romerio dukra, 
Mykolo Pijaus Paskalio Romerio žmona Kn. I. 
312, 19, 20, 51, 182, 228, 232, 321, 328 

Rėmeris Mykolas Kazimieras, Papa, Mykolo 
Pijaus Paskalio Romerio tėvas (Römer Michal 
Kazimierz, Papa) Kn. I. 61, 2, 6, 24, 34, 35, 36, 
37, 38, 39,40, 41, 43, 44, 45, 46, 60, 143, 198, 243, 
244, 245, 250, 256, 257, 271, 272, 273, 276, 277, 
278, 279, 280, 303, 325 

Römeris Steponas, Stepulis (Römer Stefan, Steful) 
Kn. I. 5, 83, 137, 175 

Rėmeris Vitoldas Kn. I. 5, 225, 294, 

Ropaitė, Ropuvna Iza (Iza Roppowna) 35, 43 

Ropova (Ropova) 35 

Rosenas Piotras Kn. I. 5, 34, 37, 127 

Roslanas Antonis 222, 258 

Roslanas Vladyslavas 222, 258 

Rostapinskis (Rostapinski) 264 

Roškovska Helena, Liusė (Roszkowska Helena, 
Lusa) Kn. I. 229, 2, 5,11,12, 54, 57, 74, 76, 77, 127, 
156, 157, 173, 174, 178, 179, 186, 187, 189, 192, 196, 
205, 211, 212, 213, 229, 234, 251, 252, 253, 254, 255, 
263, 264, 286, 287, 289, 290, 291, 292, 293, 294, 
295, 296, 297, 325, 326, 327, 335 

Roškovskis Vladislavas (Roszkowski Wladistaw) 
64, 77, 106, 120, 163 

Rozenšejnas Ajzykas (Rozenszejn) 170 

Rudnickis (Rudnicki) 78 

Rugas Anastazas Stanislavas Kazimiežas (Róg Ana- 
stazy Stanisław Kazimierz) 229, 230, 242, 243 

Rutkovska (Rutkowska Oskarėwna), Oskaro 
Žmona 33 "r 

Rutkovska (Rutkowska) Maria, Oskaro sesuo 33 

Rutkovskis (Rutkowski) Oskaras 32, 308, 


Samliukas (Samluk) 94, 95, 96, 98, 99, 100, 107, 222 

Sasinovskis Michalas (Sasinowski Michal) 72, 105, 
106, 107 

Scheidemannas Philippas Kn. I. 123, 5 

Semaška (Siemaško) Dominykas 19, 20 

Siemickis 59, 73, 110 

Sienickis (Sienicki) 112, 113, 149, 155, 177, 183, 223, 
263, 333 

Sikorskis Vladyslavas Eugeniušas (Sikorski Vlady- 
slaw Eugeniusz) 328 

Sinkovas 147 

Sipka 106 

Siromiatnikova, Syromiatnikova 66, 78 

Siviecas (Siwiec) 92, 95, 96, 97, 98, 100, 108, 110 

Skala-Brodovskis (Skala-Brodowski) 167 

Skažynskis Aleksandras (Skarzynski Aleksandr) 
57 

Skažinskis Miečislavas-Tadeušas (Skarzynski 
Mieczyslaw-Tadeusz) Kn. I. 210, 11, 54, 56, 58, 
59, 66, 73, 80, 100, 108, 109, 112, 121, 146, 147, 
148, 155, 157, 164, 165, 170, 177, 180, 181, 183, 184, 
189, 190, 193, 197, 198, 201, 202, 203, 204, 212, 
219, 222, 224, 246, 260, 266, 267, 285, 284, 286, 
295, 299, 300, 327, 333 

Skažynskis Zygmuntas (Skarzynski Zygmunt) Kn. 
I. 59, 56, 91, 114, 145 

Sklodovskis (Sklodowski) 164, 165 

Slavekas Valerijus (Sławek Walery) Kn. I. 314-316, 
157, 270 

Slonskis (Stonski) 296 

Sledzinskis (Sledzinski) 266 

Sleževičius Mykolas Kn. I. 183, 213, 316 

Smetona Antanas, Lietuvos R. prezidentas Kn. I. 
71, 23 

Sobolevskis Bronislavas (Sobolewski Bronisław} 
Kn. I. 231, 116, 318 

Sorelis Albertas 195 

Stachelskis Francišekas (Stachelski Franciszek) 
Kn.l 3, 88, 128, 155 

Staniševskis Stanislavas (Staniszewski Stanisław) 
Kn. I. 463, 7 

Stavskis (Stawski) 28 

Stažinska -Miečkovska Michalina (Stažinska- 
Mieczkowska Michalina) 170 

Stenlis 281 

Steponaitis, Kriaunų kunigas, vikaras 43 

Steponas Batoras, Batoras Steponas 122 

Stolypinas Piotras Kn.I 23, 22 

Stolnickis Juzefas (Stolnicki Jązef) 105, 106, 107, 133, 
135, 154, 261 

Strenkalskis 168 

Stšeleckis (Strzelecki) 106 

Suchinskis (Suchiński) 268 

Svencickis Vitoldas (Swęcicki Witold) Kn. I. 
341, 130 

Sviderskis (Swiderski) 116, 216, 261 

Svionteckis Kazimieras (Šwiątecki Kazimierz) Kn. 
I. 264, 47 


Šaulys Jurgis Kn. I. 155, 19 

Šerlokas Holmsas 169 

Šernas Jokūbas 47 

Šidlovskis (Szydłowski) 333, 334 

Šiška (Szyszka), gydytojas 104, 259 

Šyško (Szyszko), kriminalistas 177 

Šopinskis 218 

Šostakas (Szostak) 106 

Šostakuvna (Szostakėwna) 47 

Šveiceris Vladysiavas (Szwejcer Wladyslaw) 266, 

Tanajevska Eliza (Tanajewska) 227 

Tanajevskiai (Tanajewscy), Stasas ir Eliza 62, 243, 

Tanajevskis Stanislavas (Tanajewski Stanistaw) 61, 
63, 86, 91, 103, 123, 227, 245, 250, 298 

Tanskis (Tański) 92, 97, 108, 110 

Tejfertas 261 

Tolstojus Levas 256 

Trampleris Vojciechas (Trampler Wojciech) Kn.I 
56-57, 59, 100, 103, 109, 115, 128, 143, 144, 145, 
146, 147, 159, 164, 175, 202, 212, 

Trockis Levas - Levas Bronšteinas Kn. I. 256, 155 

Tšesniovskis (Trzešniowski) 225 

Tukallo Konstancija, Rėmerienė, Mama, Mykolo 
Pijaus Paskalio Romerio motina (Tukalto 
Konstancija Römerowa) Kn. I. 420, 44, 45, 182, 
232, 257, 330, 331, 332, 333 

Tukallo Miečyslavas (Tukałło Mieczysław) Kn. I. 
420, 322 

Tumas Vaižgantas Juozas Kn. I. 71, 80, 81, 82, 83, 
158, 186, 213, 264 


Urbanovičius, Urbanavičius (Urbanowicz) Kn. I. 
49, 59, 106, 149, 177 


Valavičius Henrikas (Wollowicz Henryk) Kn. I. 
63, 91 

Vaižgantas Tumas Juozas Kn. I. 71, 80, 81, 82, 83, 
158, 186, 213, 264 


Vaitkovičius (Wajtkowicz) 143 

Vasilevskis Leonas (Wasilewski Leon) Kn. I. 247, 
221, 305, 306, 307 

Veimeris (Wejmer) 167 

Veirochas (Wejroch) Kn. I. 293, 3, 66, 131, 149, 157, 
186, 195 

Vendrovskis (Węedrowski) 264 

Vengrovskis (Węgrowski) 87 

Vienba Malka 170 

Vienba Rochlia 170 

Vileišis Jonas Kn. I 183, 193, 202, 213, 

Vilsonas, Wilsonas Woodrow Thomas, JAV prezi- 
dentas Kn. I. 122-125, 18 

Vinkelmanas (Winkielmann) 139 

Visnievskis (Wisniewski) 78 

Vysockis (Wysocki) 130 

Vnorovskis (Wnorowski) 164, 165 

Voichtas (Wojcht) Kn.l 8, 106, 114, 115, 259, 268 

Vojciechovskis (Wojciechowski) 134, 267 

Voitkievičius, Bagdoniškio dv., ekonomas 244 

Volberg Ana, Wolberg Anna Kn. I. 7, 77, 79, 178, 
182, 232, 296 

Volodkievičius (Wotodkiewicz) 116, 147, 148, 159, 
167, 218, 259, 261 

Volodkievič Zuzana (Wolodkiewicz Zuzana) 205, 

Volodkovičius Stanislavas (Wotodkowicz Stani- 
slaw)Kn. I. 393-395, 146 

Volovičius Juzefas (WolHowicz Józef) Kn. I. 63, 143 

Volovičova Helena Zuzanna Rachela buvusi 
Römer (Woltowiczowa Helena Zuzanna 
Rachel z Rėmerėw), Helcia, Mykolo Pijaus 
Paskalio Romerio sesuo Kn. I. 395, 330 

Vonsovičius Viktoras (Wąsowicz Wiktor) Kn. I. 
41, 50, 51 

Voronko Juzefas, Varonka Juzefas (Woronko 
Józef) Kn. I. 200, 20 


Wolberg Anna, Volberg Ana Kn. L. 7, 77, 79, 178, 
182, 232, 296 


Zabielovičius (Zabielowicz) 64 

Zaluska Janas (Załuska Jan) Kn. L. 235, 109 

Zanas Tomašas (Zan Tomasz) Kn. I. 188, 192 

Zavistovskis Janas (Zawistowski Jan) 140 

Zyndram-Koscialkovskis (Zyndram-Košcialkow- 
ski) Marianas 32 

Zielinskis 135, 216, 277, 279, 280 

Zlotkovskis (Ziotkowski) 317 

Zubovas Vladimiras 50 

Zvanickis (Zwanicki) 146, 160 


345 


VIETOVARDŽIŲ RODYKLĖ 


Abiejų Tautų Respublika 288, 307, 308 

Adrijos Jugoslavija 101 

Afrika 281 

Airija 304 

Aleksandravėlė 36 

Alytus 16 

Amerika 29, 188, 281 

Amerika, Pietų 281 

Anapolis, Anapolė 28 

Anglija 101, 102, 198, 206, 221, 242, 273, 274, 288, 307 
Antantė, Entante 21, 23, 101, 102, 270 

Antazavė 35, 36, 37, 43, 44, 332 

Astravai, Astravas 27, 28 

Astravas, Ostrovas (Ostrow) 130, 149, 163, 164, 165 
Ašmena 175 

Augustavas 4,8, 9, 13, 14, 15, 16, 26, 53 

Aukštutinė Silezija 6, 80, 116, 117, 262, 315 
Austrija 166, 173, 194, 266, 288 

Azija 281 


Babruiskas 69, 93 

Bagdoniškis 2,6,7,9,11, 13, 31, 35, 36, 37; 38, 39,40, 41, 
42, 44, 45, 46, 53, 54, 60, 79, 132, 133, 143, 181, 
198, 225, 230, 232, 244, 245, 250, 256, 272, 277, 
280, 282, 325, 330, 332 

Baisiogala 308 

Balkanai 161 

Baltalenkija 298 

Baltarusija 10, 19, 20, 118, 124, 265, 298, 314 

Baltarusija, katalikiškoji 68, 160 

Baltarusijos Liaudies Respublika 10 

Baltija 32, 206, 220, 242, 306 

Baltijos sąjunga 101, 141 

Baltijos šalys, kraštai 21, 27, 245, 326 

Balstogė 8, 9, 29, 59, 155 

Baltoji Rusia 10, 19, 20, 55, 68, 69, 70, 118, 124, 125, 
126, 134, 197, 206, 232, 264, 265, 286, 288, 304, 
306, 313, 314, 330 

Baranovičiai 7, 59, 61, 167 

Barglavas 13, 15, 53 

Barysavas 17, 33, 69, 194 

Berlynas 119, 330 

Biarezina 69, 93, 127, 194, 195, 249 

Bielčas (Bielcz) 69, 85, 86, 127, 194, 195, 230, 231 

Biržupys 31 

Bobruiskas 194 

Borkovas 222 

Božejevas 105, 106 

Brestas, Brasta 10, 62 

Breškai 44 

Britanija 288 

Bukareštas 119, 229 

Busiškis 45 


346 


Carskoje Selo 154 
Cešinas, Ciešinas 117, 315 
Cešino Silezija 117, 315 


Čekija 89 
Cernovoboras 77 
Cyževas, (Czyżew) 2,3, 164, 165, 171 | 


Dagyliai 31 

Danija 188 

Daugpilis, Dineburgas, Dineburgas 26, 29, 48, 59, 
60, 199, 239, 245, 258, 259 

Dauguva 245 

Didžioji Britanija 18 

Didžioji Lenkija (Wielkopolska) 288 

Dineburgas, Daugpilis 26, 29, 48, 59, 60, 199, 239, 
245, 258, 259 

Dniepras 69, 93, 127, 194, 195, 220, 239 

Donas 239 

Druskininkai 9 

Drozdovas (Drozdow) 60, 109 

Dūkštas 10, 60, 68 

Dusetos 7, 37 


Egiptas 273 

Eglinė 26 

Entante, Antantė 21, 23, 101, 102, 270 

Estija 27, 100, 101, 161, 162, 245, 259, 307, 313, 314, 328 
Estija Pietų, Inflantai 32 

Europa 18, 40, 281, 305, 313 

Europa, Centrinė 173 

Europa, Rytų 171, 313 

Europa, Rytų ir Vidurio 48, 89, 93, 101 


Gačionys (Gaczany) 127 
Galicija 144, 206 

Gardinas 4,8,9,10,15, 18, 124 
Gardino gubernija 9, 10, 20, 68 
Gatčinas 154 

Gdanskas 6, 307 

Gelgaudiškis 236 

Govorovas 121, 171, 182 
Grabovas (Grabow) 79 
Grajevas 4,8,9,13,14,53 
Grudziondzas (Grudziądz) 307 


Helsinkis (Helsingforsas) 306 
Indija 273 

Inflantai (Latgala) 315 

Italija 18, 332 


Jančevo (Janczewo) 72, 106 


Jasnaja Poliana 256 
Jeziorkai 51 

Jonava 22, 23, 25 
Juodoji jūra 274 


Kaišiadorys 17, 21, 22, 25 

Kalinkavičai (Kolenkiwicze, Kalinkavichy) 328 

Kalvarija 

Kalvarijos apskritis 16 

Kamajai 47 

Kamienčyk Vielki (Kamieńczyk Wielki) 1 

Kaminskas 229 

Karaliaučius 47, 263 

Karlsbadas 182 

Kaspija 274 

Kaukazas 273 

Kaunas 4, 8, 13, 15, 17, 18, 19, 20, 21, 22, 23, 26, 28, 29, 
40, 47, 48, 49, 50, 51, 53, 57, 58, 59, 83, 100, 101, 
108, 109, 119, 120, 131, 134, 141, 158, 166, 174, 193, 
196, 203, 206, 207, 209, 210, 211, 213, 219, 220, 
221, 226, 235, 242, 250, 260, 264, 265, 271, 272, 
278, 280, 282, 297, 302, 303, 305, 306, 308, 309, 
316, 325 

Kaunija 268 

Kauno gubernija 2, 18 

Kauno Lietuva 119, 124, 220, 232, 238, 239, 240, 265, 
275, 279, 302, 309, 327 

Kauno Lietuvos Respublika 124 

Kauno sritis 275 

Kaunotai (Kownaty) 147 

Kavoliškis 2,8, 17, 32, 33,34,35,38,44, 46, 60, 196 

Kijevas 62, 239, 258, 307 

Kisielnica 77, 99 

Ko!nas 57, 73, 79, 87, 88, 89, 114, 116, 128, 130, 139, 
140, 155, 174, 208, 212, 222, 235, 236, 255, 302, 
310, 311 

Kongresuvka, Lenkijos Karalystė 3, 63, 144, 147 

Koženiste 222 

Kriaunos 27, 35, 42, 44, 45, 46 

Krymas 62 

Krymo Totorių Respublika 62 

Kroatija 206 

Krokuva 202, 229 

Kronštatas 154 

Kujavai 288 

Kupiškis 31 

Kurliandija, Kuršas 71, 240 

Kurskas 239 

Kuršėnai 102 

Kurženecas 59 


Lapai (Lapy) 53 

Latgala (Infliantai) 259, 315 

Latvija 10, 21, 27, 32, 37, 100, 101, 161, 162, 240, 245, 
258, 263, 269, 305, 306, 307, 313, 314, 326, 328 

Lauciai (Lowcewicze, Lovtsy) 84 


Lazienkos 239 

LDK, Lietuvos Didžioji kunigaikštystė 237, 265, 
268, 305, 313 

Lenkija 5, 10, 11, 18, 19, 23, 24, 25, 26, 27, 29, 30, 37, 
49, 50, 52, 54, 55, 57, 58, 62, 65, 68, 69, 70, 71, 87, 
89, 101, 109, 117, 118, 119, 121, 124, 127, 132, 133, 
135, 147, 153, 158, 161, 162, 166, 171, 172, 173, 180, 
187, 188, 193, 197, 201, 206, 209, 210, 211, 213, 214, 
216, 217, 218, 219, 220, 226, 227, 230, 232, 236, 237, 
238, 239, 240, 241, 242, 245, 253, 258, 259, 261, 
262, 263, 264, 265, 269, 270, 271, 273, 274, 275, 
277, 278, 282, 286, 288, 289, 294, 298, 299, 304, 
305, 306, 308, 310, 311, 313, 314, 315, 317, 319, 320, 
324, 325, 326, 328, 330 

Lenkija, Baltoji, Baltalenkija 298 

Lenkija, Didžioji 288 

Lenkijos Karalystė, Kongresuvka 282 

Lenkija, Mažoji 288 

Lenkijos Respublika (Žeč 

Lepelis 194 

Lešn (Lešn), Varšuvos miesto rajonas 317 

Lėvuo 31 

Lyda 29, 61, 227, 245, 249 

Liepoja 101 

Lietuva 2,6,8,9,10,11,12,18,19,20, 21, 22, 24, 25, 26,27, 
32,40, 41, 43, 48, 49, 50, 55, 57, 58, 62, 65, 66, 68, 
70, 71, 87, 89, 100, 101, 102, 118, 124, 125, 132, 133, 
134, 141, 158, 161, 162, 174, 188, 193, 196, 197, 198, 
202, 203, 206, 207, 208, 209, 210, 211, 212, 214, 
218, 219, 220, 221, 226, 227, 229, 235, 236, 237, 
239, 241, 250, 259, 260, 263, 264, 265, 268, 269, 
270, 271, 272, 274, 275, 278, 282, 283, 284, 285, 
286, 288, 289, 297, 303, 304, 305, 306, 308, 309, 
310, 313, 316, 317, 324, 325, 326, 327, 330 

Lietuva, etnografinė, etninė 23, 68, 275 

Lietuva, Kauno 71, 198, 220, 232, 238, 239, 240, 265, 
275, 279, 302, 309, 327 

Lietuva Rytų 162 

Lietuvos Didžioji kunigaikštytė, LDK 237, 265, 268, 
305, 313 

Lietuvos Minskas, Minskas 10, 20, 59, 68, 69, 124, 
149, 231 

Lietuvos (Kauniškė) Respublika 304 

Lietuvos Respublika 124, 302, 304 

Lietuvos Rusia 19, 68 

Liublinas 227, 324 

Livonija, Inflantai 32, 245 

Lodzė 319 

Lomža 2,3,5,6,8,10,11,12,13,15, 44, 46, 50, 53, 54, 55, 
56, 57, 58, 59, 61, 63, 66, 73, 75, 77, 79, 87, 91, 93, 
98, 99, 100, 102, 106, 108, 109, 110,111, 114, 115, 

216, 218, 219, 223, 230, 231, 233, 235, 252, 253, 255, 
256, 257, 259, 261, 262, 266, 267, 268, 269, 270, 

273, 280, 282, 283, 285, 294, 298, 300, 302, 306, 
310, 313, 316, 317, 319, 327, 329, 333, 335 

Lomžos gubernija 56, 75 

Londonas 221, 274, 284 

Lužica 217 

Lvovas 159, 206, 227 


Maišiagala 10 

Malkinia 3, 92 

Mamilai, Mamylos (Mamylty) 84 

Marijampolė 16, 51, 174, 193, 270 

Maskva 154, 238, 239, 

Mazovieckas 114, 268 

Mazoviecko apskritis 170, 333 

Mazovija 288 

Mazovijos apskritis 246 

Mažasis Plockas (Maly Plock) 222 

Mažoji Lenkija 288 

Minskas, Lietuvos Minskas 10, 20, 59, 68, 69, 124, 
149, 231 

Minsko kraštas 125 

Mintauja 102, 240, 241 

Myšiniecas (Myszyniec) 183 

Mogiliavas 69 

Mogiliavo gubernija 270 

Mozyrius 328 

Mozūrija 216, 217, 218, 219, 315 


Narevas 66, 74, 128, 129, 254, 335 
Neris 22 
Novogrudas (Nowogród) 222 


Obodovcai 84, 300, 327 

Obeliai 27, 28, 29, 30, 37, 44, 47, 232, 244 

Oriolas 239 

Orša 69, 

Osiniškis 33 

Ostrolenka 3, 59, 130, 145, 163, 176, 183, 184, 222, 293 
Ostrolenkos apskritis 171 

Ostrovas, Astravas (Ostrow) 130, 149,163, 164, 165 
Ouarville, Paryžiaus priemiestis 321 


Pabaltijis 101, 102, 160, 162, 180, 197, 239, 241 

Pajūrys (Pomorze) 288 

Pakriaunys 36, 40, 47 

Palenkė 4, 59, 220, 288 

Palėvenė 31, 91 

Palėvenė Aukštutinė 31 

Pamarys 262 

Pamianai (Pamiany) 15 

Pandėlys 29, 30, 32 

Panevėžys 4, 8, 17, 18, 20, 25, 26, 28, 29, 34, 47, 174, 
193, 199 

Papiliai 232 

Paryčai (Paryczy) 93, 330 

Paryžius 18, 20, 31, 195, 219, 260, 270, 274, 284,321; 
322, ,323, 324 | 

Persija 273 

Petrakavas, Piotrkovas (Piotrkow) 229, 318 

Peterburgas 32, 40, 56, 154, 155, 181, 238, 258 

Piemontas 20 

Pietų Amerika 281 

Pilviškiai 22 

Pinskas 62 

Piontnica, Lomžos miesto dalis (Piątnica) 129, 130, 
147, 335 l 

Piotrkovas, Petrakavas (Piotrkow) 229, 318 

Plockas 282 

Podolė 239 

Polesė 288, 328 

Poznanė 143, 144, 147, 175, 178 

Praha 119 

Prancūzija 18, 244, 272, 279, 288, 321 

Prūsija, Prūsai 143, 188, 216, 217, 241, 266 

Prūsija, Vakarų 80 

Prūsų Mozūrija 6 

Pskovas 32, 220 

Punskas 18 


Račkai (Raczki) 53 

Radoškovičiai 59 

Radviliškis 4, 17, 18, 21, 22, 25, 47, 48, 241 

Rageliai 47 

Raigardas 13, 14, 53, 99 

Raseiniai 241 

Reinas 4 

Respublika (Žečpospolita) 294, 295 

Revelis, Talinas 307 

Rytų Europa 313 

Ryga 240, 241, 269, 306, 307 

Rytų Galicija 4, 21, 50, 205, 221, 242, 263 

Rytų Lietuva 162 

Rytų Rusija 262 

Robertovas 126 

Rokiškis 4, 18, 25, 26, 27, 28, 30, 33, 35, 36, 48, 60, 127 

Roma 273, 303 

Rukeliai 31 

Rumunija 70, 161, 180, 229, 242, 313, 314, 324, 328 

Rusia (lietuviškoji), Lietuvos Rusia 239, 288 

Rusija Didžioji 27 

Rusija, Sovietų Rusija 3, 21,29, 34, 40, 41, 42, 51, 60, 
65, 66, 71, 81, 87, 100, 101, 124, 132, 135, 136, 145, 
154, 155, 161, 162, 172, 181, 187, 188, 213, 220, 225, 
234, 238, 239, 241, 259, 262, 265, 266, 270, 274, 
285, 288, 299, 305, 306, 313, 315, 325, 328 

Rusų imperija 160 


Sachara 108 

Saint-Cloud, Paryžiaus priemiestis 321 
Sapackinė (Sopočkin) 9, 15 

Sartai 7, 44 


Seinai 18, 43 

Seinų apskritis 9, 52 

Sibiras 238, 249 

Siesikai 308 

Silezija 80, 116, 117, 118, 288 

Skandinavija 88, 89 

Slanimas 61, 91, 102, 298 

Slovakų Sovietų Respublika 4 

Sluckas 69 

Smolenskas 258 

Sniadovas (Šniadow) 53 

Sofija 119 

Sovietų Rusija, Rusija 3, 21,29, 34, 40, 41, 42, 51, 60, 
65, 66, 71, 81, 87, 100, 101, 124, 132, 135, 136, 145, 
154, 155, 161, 162, 172, 181, 187, 188, 213, 220, 225, 
234, 238, 239, 241, 259, 262, 265, 266, 270, 274, 
285, 288, 299, 305, 306, 313, 315, 325, 328 

Stačeragiai 31 

Stanislavovas (Stanistawow) 4 

Staviskai (Stawiski) 13, 83, 99, 129, 174, 264 

Subačius 7, 29, 31 

Suomija 328 

Suomių įlanka 154 

Suvalkai 4, 8, 16, 25, 51, 52, 53, 270 

Suvalkija 9, 13, 14, 18 


Šakeliai 32 

Ščipiornas 39, 333 

Ščiučinas (Sczuczin) 13, 53, 114, 191, 213 
Šetekšniai 34 

Šeštokai 16 

Šiauliai 20, 102, 174, 193, 241 

Šveicarija 89, 294 

Švenčionys 60, 68 

Švenčionių apskritis 10 


Talinas, Revelis 307 
Tomskas 249 
Trakų apskritis 10 
Turmantas 60, 226 


Ufa 81 

Ukraina 62, 118, 161, 242, 259, 262, 263, 265, 288, 307, 
313, 314, 328 

Utena 28 

Užpaliai 28, 34 


Vadvai 33 

Vakarų Prūsija 262 
Valkavyskas 29 
Varėna 227, 


Varmija 216, 

Varšuva 2,3,4,5,6,8,10,11, 29, 46, 50, 53, 55, 56, 59, 60, 
75, 91, 95, 98, 102, 106, 108, 109, 110,114, 118,129, 
133, 134, 135, 141, 143, 144, 149, 158, 163, 165, 176, 
177, 179, 190, 195, 196, 205, 216, 218, 219, 220, 
223, 229, 230, 239, 246, 256, 260, 266, 270, 271, 
272, 274, 277, 278, 280, 282, 283, 284, 285, 303, 
309, 317, 320, 335 

Veimaras 5 

Vengrija 180, 206 

Venzavecas (Wiązowiec) 84, 327 

Versalis 216, 263 

Vichy 244, 256, 273, 303 

Vydmusai (Widmusy) 183 

Viena 229 

Vievis 18 

Vileika 59, 

Vilija, Neris 22 

Vilkaviškis 22, 

Vilkaviškis 4, 16, 17, 51, 53 

Vilna 285, 286 

Vilnė 285 

Vilniaus apskritis 10 

Vilniaus gubernija 10, 18, 20, 29, 61 

Vilnija, Vilniaus kraštas 221, 294, 305 

Vilnius 2,4,18,19,21, 24,25, 29, 34,40, 41,42, 47, 60, 
61, 62, 64, 68, 70, 81, 82, 83, 91, 109,119, 120, 141, 
143, 160, 162, 166, 186, 193, 203, 206, 209, 213, 
218, 220, 226, 230, 235, 241, 242, 256, 260, 263, 
264, 269, 270, 271, 273, 274, 275, 278, 285, 286, 
301, 306, 308, 309, 310, 314, 316, 324, 327, 333 

Vilno, 285, 286 

Viršupis 294 

Vitebskas 

Vitebsko gubernija 145 

Vokietija 4, 38, 65, 100, 101, 102, 161, 162, 166, 173, 
219, 241, 305, 306, 307, 313 

Volynė 4, 59, 206, 262, 280, 281 


Zambrovas, Zambravas 93, 108, 110, 257 

Zamostė 176 

Zarasai (Novoaleksandrovskas, Jeziorosy) 30, 
34, 37 

Zaremby Koscielne 164, 165 

Zbručas (Zbrucz) 21 

Zekžė (Zegrze) 236 

Zločovas (Złoczow) 4 

Žečpospolita (Respublika) 294, 295, 306, 308 

Žemaitija 199, 241, 288 

Žlobinas 69 

Mykolas Romeris (1880-1945) - teisininkas, publicistas, visuomenės ir politikos veikėjas, vienas iš žymiau- 
sių XX a. pirmosios pusės sudėtingų lietuvių ir lenkų santykių liudininkų. Be reikšmingų darbų konstitucinės tei- 
sės srityje, paliko 40 tomų Dienoraštį (1911-1945 metai). Tai to meto Lietuvos visuomeninio, kultūrinio ir politinio 
gyvenimo metraštis, rašytas lenkų kalba. Spausdinti pasirinkti Dienoraščio 25-29 tomai, kurie saugomi Lietuvos 
mokslų akademijos bibliotekos Rankraščių skyriuje (F. 138). 

Šioje knygoje publikuojamas išverstas iš lenkų į lietuvių kalbą Dienoraščio tekstas, apimantis laikotarpį nuo 

apylinkių, realijos. Kartu nemaža pasvarstymų apie to meto tarptautinę situaciją. Labai vertingos žinomų Lietuvos, 
Baltarusijos ir Lenkijos visuomenės, politikos ir kultūros veikėjų, kuriuos asmeniškai pažinojo Dienoraščio auto- 
rius, charakteristikos. Būtent šio tomo tekstuose atsiskleidžia paties Romerio galutinio apsisprendimo susieti savo 
likimą ne su Lenkija, o su Lietuva peripetijos. Gausu informacijos, kurios vertė laikui bėgant, nuolatos didėja, nes 
jos nerasime kituose tos epochos atsiminimuose, oficialiuose dokumentuose. 

literatūros istorijos tyrinėtojams), bet ir mokytojams, dėstytojams, studentams. 

